
I DALIS 


Pirmas skyrius 


Viūja del Maras, Čilė, 1982 m. vasara 


Atmerkusi akis Federika išvydo visai kitokį pasaulį. Karštą, bet ne 
įdrėkusį, nes jūros brizas plukdė vėsią povandeninę srovę, dyki- 
nėjančią tarp šalto Ramiojo vandenyno bangų. Kambarį pamažu 
budino blausi ryto šviesa, besiskverbianti pro užuolaidų plyše- 
lius, savo spinduliais švelniai glostanti grindis ir sienas, ryjanti 
nakties likučius ir krintanti ant suguldytų miegančių lėlių pulke- 
lio. Gatvės gale be paliovos ambrijo senjoros Barakos šuo, buvo 
girdėti vien duslus jo amsėjimas, bet šuo vis tiek stengėsi. Kada 
nors visai užkims, pamanė mergaitė, tai bus gerai — bent leis iš- 
simiegoti kaimynams. Kartą eidama į mokyklą ji mėgino sušerti 
jam sausainį, bet mama ėmė svarstyti, ar tas padaras neapniktas 
visokių ligų. „Geriau neliesk jo, juk nežinai, kur bastėsi“, —- per- 
spėjo ji, terpdama šešiametę dukterį už rankos. Keisčiausia at- 
rodė, kad šuo niekada nebuvo ištrūkęs iš kiemo. Federika įkvė- 
pė plevenančio ore saldaus apelsinmedžių kvapo ir kone pajuto 
vaisiaus, svarinančio šaką it sunkus žvilgantis bumbulas ant ka- 
lėdinės eglutės, skonį. Nusispyrusi paklodę ji atsiklaupė lovūga- 
lyje ir pro užuolaidas persisvėrė į pasaulį, kuris nuo vakarykščio 
saulėlydžio atrodė pasikeitęs. Kai mergaitė išvydo tekančią sau- 
lę, liesutis jos kūnas suvirpėjo, blyškiame veidelyje pražydo plati 
šypsena. Šiandien grįš daug mėnesių keliavęs tėtis. 

Ramonas Kampionė buvo tikras milžinas ne tik stotu, - ge- 
rokai aukštesniu nei šešių pėdų ūgiu jis pranoko ir čiliečius, 
ir italus; beje, jo šeima buvo kilusi iš Italijos, — bet ir lakia 

vaizduote, kupina staigmenų, neišsemiama ir beribe kaip ga- 
laktika. Nuotykių nulakdintas į atokiausius žemės kampelius 
Ramonas sėmėsi įkvėpimo iš visko, kas kitoniška ir gražu. Ke- 
liavo, rašė ir vėl keliavo. Savo šeimoje būdavo retas svečias, to- 
dėl menkai tepažįstamas. Namie užtrukdavo taip trumpai, kad 
šeimynykščiai nesuprato, kas per žmogus parašė visas tas kny- 
gas ir padarė nuostabias nuotraukas. Ramono dukrelei atrodė, 
kad jis galingesnis už Dievą. Sykį ji pasakė tėvui Amadėjui, kad 
Jėzus buvo niekas, palyginti su jos tėčiu, juk šis galėtų pada- 
ryti kur kas daugiau nei paversti vandenį vynu. „Mano tėtis 
moka skraidyti“, — išdidžiai pareiškė mergaitė. Mama atsipra- 
šydama nusišypsojo kunigui, pakėlė akis į dangų ir paaiškino, 
kad Ramonas Šveicarijoje išbandė keistą skraidyklę, lakinančią 
nuo kalno čiuožiantį slidininką. Tėvas Amadėjus supratingai 
linktelėjo, bet vėliau pakraipė galvą susirūpinęs, kad mergaitė 
tik susisielos, kai jos tėvas nupuls — kada nors būtinai turės 
nupulti - nuo aukšto pjedestalo, ant kurio ji taip nepamatuotai 
jį užkėlusi. Federika turėtų kliautis ne tuo vyriškiu, o Dievu, 
pamaldžiai pamanė jis. 


Federika troško, kad jau būtų atėjęs metas keltis, bet buvo dar 
anksti. Dangus atrodė blausus ir tykus nelygu didžiulė švytinti 
lagūna, ramiai bundančią aušrą drumstė tik amsintis šuo ir kle- 
gantys paukščiai. Pro savo miegamojo langą ji matė vandenyną, 
horizonte dingstantį pilkoje migloje, tarsi dangus būtų gėręs 
vandenį. Mama dažnai vesdavosi vaikus į Kaleta Abarkos paplū- 
dimį, — jų šeima neturėjo baseino, kur galėtų atsivėsinti, - nors 
maudytis jūroje buvo šaltoka. Kartais jie nuvažiuodavo į mažą 
Kačagvos pajūrio kaimelį, maždaug valanda kelio pakrante, pa- 
sisvečiuoti pas Federikos senelius, gyvenančius dailiame vasar- 
namyje šiaudiniu stogu, apsuptame aukštų palmių ir akacijų. Ji 
labai mėgo jūrą. Tėtis sykį pasakė, kad jūra Federikai patinka to- 
dėl, kad ji gimusi po Vėžio ženklu, kurio simbolis - krabas. Bet 
krabai jos nežavėjo. 

Dar negreitai Federika išgirdo žingsnius ant laiptų, paskui 
spigų balsą jaunesniojo brolio Enrikės, praminto Halu, Šekspyro 
dramų „Henrikas IV“ ir „Henrikas V“ personažo vardu. Prisegti 
tokią pravardę šovė į galvą Ramonui, o jo žmonos, anglės Hele- 
nos, visai nedomino nei literatūra, nei istorija, nebent ji pati būtų 
tapusi jų veikėja. 

— Mieloji, tu jau apsirengei! — nustebusi aiktelėjo ji, kai Fede- 
rika atšokavo per laiptų aikštelę į Halo miegamąjį, kuriame jis 
buvo rengiamas. 

— Šiandien parvyksta tėvelis! - uždainavo mergaitė, nė aki- 
mirkos nenustygdama vietoje. 

— Taip, parkeliauja, - atsakė Helena ir giliai įkvėpė, užgniauž- 
dama apmaudą pražuvėliui vyrui. - Halai, branguti, netabaluok 
kojomis. Jei krutėsi, negalėsiu tavęs apauti. 

— Ar jis atsiras priešpiet? — paklausė dukra ir negalvodama 
ėmėsi padėti mamai atskleisti užuolaidas, kad šilta saulės švie- 
sa džiugiai, kaip būna tik rytais, užlietų prieblandoje skendintį 
kambarį. 

— Turėtų pasirodyti prieš vidurdienį, nes lėktuvas tupia de- 
šimtą, — kantriai atsakė Helena. — Na štai, mielasis, koks tu gra- 
žutis, — pridūrė, švelniai šukuodama juodus Halo plaukus šepe- 
čiu. Vaikas priešindamasis pasimuistė, suspigo ir, nusiritęs nuo 
lovos, išlėkė į laiptų aikštelę. 

— Jo garbei pasipuošiau geriausia suknele, - pasigyrė Federika 
ir žvaliai nulipo laiptais įkandin motinos. 

— Matau, - pasakė Helena. 

— Šiandien padėsiu Lidijai virti pietus. Gaminsim mėgsta- 
miausią tėčio patiekalą. 

— O kokį? 

— Pastel de choclo*, ir dar kepsim merengon de lūcuma** - na- 
minį sutiktuvių tortą, - tarė Federika, nuo pečių nusibraukdama 


* Šokoladinis pyragas (isp.). 
** Morenginis tortas su lukumu (isp.). 

tiesius šviesius plaukus, ir vešlios sruogos nusidriekė jos nugara. 
Plaukus virš kaktos prilaikė kaspinas, su juo žemaūgė mergaitė 
atrodė jaunesnė nei šešerių. 

— Šiandien grįžta tėtis, — ji pranešė naujieną Halui, padėdama 
mamai dengti stalą. 

— Ar parveš man dovanų? - paklausė keturmetis berniukas. 
Tėvą jam primindavo tik gautos iš jo dovanos. 

— Žinoma, parveš, branguti. Tėtis niekada negrįžta tuščio- 
mis, — nuramino sūnelį Helena ir pastatė puodelį šalto pieno 
priešais jį. - Juk Kalėdos, tad būsi apipiltas dovanomis. 
su šokolado milteliais ir įsibėrė jų į pieną. Tada nuo plautuvės 
pagriebusi skudurą sušluostė, kas nepateko į puodelį. 

— Fede, rageliai jau iškepė, užuodžiu, kad ima svilti, — tarė 
Helena, užsidegdama cigaretę. 

Tada susirūpinusi dirstelėjo į laikrodį ant sienos ir prikando 
apatinę lūpą. Žinojo, kad turėtų nuvežti vaikus į oro uostą pasi- 
imti tėvo, kaip elgtųsi kitos motinos. Bet tai jai būtų buvę nepa- 
kenčiama. Būtų laukusi nesmagi kelionė iš Santjago oro uosto į 
pakrantę, visą kelią stengiantis regzti pokalbį, tarsi viskam klos- 
tantis kuo puikiausiai. Ne, bus kur kas geriau pasitikti jį namie. 
Namas didelis, daugiau erdvės jiedviem nesusidurti. Kaip kvaila, 
apmaudžiai pamanė Helena, skiriami didžiulių nuotolių, jie jau 
seniai pametė vienas kitą. Pasiklydo tolimuose kraštuose tarp 
menamų personažų — šie Ramonui, regis, buvo gerokai svarbes- 
ni už realius jo gyvenime esančius žmones, kuriems jis rūpėjo. Ji 
tuma, Helena jautėsi pavargusi, nes jos buvo nuolat nepaisoma. 

Federika užsitepė sviesto ant ragelio ir siurbtelėjo šaltos ka- 
kavos. Tauškė su broliu net paaukštėjusiu iš jaudulio balsu ir dir- 
gino jautrius, įsitempusius stovinčios prie lango ir pučiančios į 
stiklą cigaretės dūmus mamos nervus. Kitados juodu su Ramo- 
nu mylėjo vienas kitą, juk ir neapykanta buvo meilės išraiška, tik 
kitokia. Dabar Helena nebejautė neapykantos vyrui, ir vien tai 

galėjo tapti priežastimi likti su juo. Deja, Ramonui ji buvo abe- 
jinga, ir tai ją baugino. Iš to nieko nebus. Tai tuščia, bevaisė lyg 
Mėnulio paviršius būsena. 


Helena apsigyveno Čilėje, nes dievino Ramoną, kaip vėliau ir jos 
duktė. Jis tikrai buvo žaviausias, išvaizdesnis už visus jos regėtus 
Polpero vyrus. Paskui žurnalas „National Geographic“ išspausdi- 
no Ramono straipsnį su senų kontrabandininkų urvų ir dūlančių 
pilių, aprodytų jam Helenos, nuotraukomis, nutviekstomis išties 
nežemiškos šviesos. Iš tų nuotraukų sklido Helenai nesuvokiama 
mistika. Kai ji užversdavo paskutinį jo rašinio puslapį, kiekvienas 
parašytas žodis dar ilgai skambėdavo ausyse. Galiausiai Helena 
suprato, kad toji mistika — tai meilė, gaubusi juos pirmuosius še- 
šerius metus, pavertusi stebuklingu potyriu net paprasčiausius, 
žemiškiausius dalykus, tokius kaip degalų pylimas į automobilį. Jie 
mylėdavosi kitu lygmeniu, itin nutolusiu nuo fizinio, ir Helenai at- 
rodydavo, kad meilės teikiamą galią lemia vien jis. Tik išsekus ga- 
liai ji sumojo: ryšys nutrūko lyg elektros srovė - jųdviejų skleidžia- 
mi kerai akimirksniu išsisklaidė vieno iš jų pastangomis. Magija 
dingo visiems laikams. Ji buvo stipri, bet trumpalaikė. Iš pradžių 
juodu kartu keliaudavo į atokiausius Kinijos kampelius, į išsausu- 
sias Egipto dykumas ir prie vandeningų Švedijos ežerų. Kai Helena 
ėmė lauktis Federikos, abudu grįžo į Čilę ir įsikūrė ilgam. Jųdviejų 
magija galėjo klestėti ir čia, kur Heleną buvo užbūrę balti smėlio 
paplūdimiai ir idiliškas paprastumas. Deja, nūnai vietoj jos sieloje 
atsivėrė tuštuma, nes išblėso ją užpildžiusi meilė. Nebuvo dėl ko 
likti drauge. Heleną išvargino apsimetinėjimas prieš pačią save. 

Ji pamanė, kad ilgisi dulksnos prausiamų žalių jaunystės kal- 
vų, ir nuo to ėmė virpėti ranka. Helena užsidegė kitą cigaretę ir 
vėl dirstelėjo į laikrodį. 


Federika kraustė pusryčių stalą, niūniuodama sau po nosimi ir 


strakaliodama virtuvėje. Halas vaikų kambaryje žaidė su trauki- 
nuku. Helena nesitraukė nuo lango. 


15 


Santa Montefiore 


— Mama! - šūktelėjo Halas. - Mano traukinys sugedo, nebe- 
važiuoja! 

Ji pasiėmė pakelį cigarečių ir išžingsniavo iš virtuvės, palikda- 
ma Federiką baigti ruošą. Mergaitė nušluostė stalą, sumazgojo 
indus, pasirišo prijuostę ir ėmė laukti, kada ateis Lidija. 

Atskubėdama nuo vartų ši pamatė priplotą prie stiklo nekan- 
trų, išsišiepusį iki ausų Federikos veidelį. 

— Hola*, panelyte, - uždususi tarė Lidija, įeidama į prieškam- 
barį. - O tu ankstyva. 

— Net nutvarkiau pusryčių stalą, - ispaniškai atsakė Federi- 
ka. Nors jos mama puikiai kalbėjo ispaniškai, šeimoje buvo ben- 
draujama angliškai, net tada, kai namie būdavo tėtis. 

— Gera mergaitė, - sušvokštė Lidija, plumpindama paskui Fe- 
deriką į virtuvę. - Ak, tikras angelėlis. Nudirbai visus darbus, — 
pasakė ir tamsiomis akimis nužvelgė išrikiuotus ant stalo maišy- 
mo dubenis bei šaukštus. 

— Noriu, kad tėčiui viskas būtų paruošta nepriekaištingai, — 
mergaitės skruostai degė. Ji vos tvardė nekantrą ir didžiulį norą 
striksėti, užuot stovėjus ramiai. Jos pilve trūkčiojo nervas. 

Lidija įsispraudė į darbinį drabužį ir mazgojo išpurtusias ru- 
das rankas. Paragino ir Federiką: 

— Visada turi nusimazgoti rankas prieš gamindama valgį, juk 
nežinia, kur jos buvo. 

— Kaip senjoros Barakos šuo, - sukikeno Federika. 

— Pobrecito**, - atsiduso Lidija, pakreipdama apvalią galvą ir 
išspausdama užuojautos šypsnį. — Kiaurą dieną pririštas tame 
sodelyje, nėra ko stebėtis, kad skalija nuo aušros iki sutemų. 

— Arji visai neišveda šuns pasivaikščioti? —- paklausė Federika 
ir pakišo rankas po tekančiu čiaupu. 

— Na, retkarčiais išveda, bet senjora Baraka jau sena moteris, — 
atsakė Lidija, - o mes, senyvi žmonės, turime ne kažin kiek jėgų. 

— Tu nesena, Lidija, - meiliai paprieštaravo Federika. 


* Sveika (isp.). 
** Vargšelis (isp.). 

— Ji ne sena, tik nutukusi, - angliškai pasakė Helena, įėjusi į 
virtuvę su Halo garvežiuku. - Jei tiek nekimštų, turėtų kur kas 
daugiau energijos. Įsivaizduok, kiaurą dieną tąso tokį didžiulį 
svorį - nesistebiu, kad nuolat dūsauja ir švokščia. 

— Buenos dias, senora*, - pasisveikino Lidija, nemokanti an- 
gliškai. 

— Labas rytas, Lidija. Man reikia peilio šitam sumautam trau- 
kiniui pataisyti, - ispaniškai tarė Helena nė nešyptelėdama. Buvo 
perdėm sunerimusi ir dirgli, tad galvojo vien apie save. 

— Dėl to nesirūpinkit, netrukus pargrįš don Ramonas ir patai- 
sys. Tai vyrų darbas, - linksmai pasakė Lidija. 

— Ačiū, Lidija, labai padėjai. Fede, paduok man peilį, - irzliai 
paliepė Helena. 

Mergaitė padarė, ko prašoma, ir nulydėjo akimis išeinančią iš 
virtuvės motiną. 

— Ak, kaip smagu, kad namo grįžta tavo tėtis, - iš džiaugsmo 
Lidija meiliai apkabino Federiką. - Kertu lažybų, visai nesudėjai 
bluosto. 

— Tai jau taip, — prisipažino mergaitė ir pažvelgė į laikrodį. — 
Netrukus jis pasirodys. | 

Lidijai nepraslydo pro akis, kaip virpa smulkios Federikos 
rankytės, šiai ėmus gabalėliais pjaustyti sviestą. 

— Atsargiai, neįsipjauk, — švelniai įspėjo moteris. - Juk nenori, 
kad sugrįžęs tėtis rastų dukterį tik su septyniais pirštais, - ji nu- 
sikvatojo, paskui sušvokštė ir kostelėjo. 


Helena, dažniausiai itin mikliai taisanti sugedusius daiktus, visai 
pribaigė garvežiuką. Halas pravirko. Ji paėmė sūnų į glėbį ir var- 
gais negalais pradžiugino, pažadėjusi nupirkti kitą žaislą, didesnį 
ir geresnį. 

— Juk šitas garvežys jau senas ir pavargęs. Kokia nauda iš to- 
kio? Be jo traukinys kur kas gražesnis, - ramindama sūnų pas- 
varstė, ar pati norėtų būti vagonu be garvežio. 


* Labas rytas, ponia (isp.). 

Užsirūkė dar vieną cigaretę. Atviros į sodą durys kvietė vidun 
švelnų jūros brizą, įkvipusį apelsinais ir ozonu. Priemiestyje lin- 
dėti per karšta, jie turėtų lepintis paplūdimyje, apmaudžiai pa- 
manė Helena. Ranka nusišluostė prakaituotą kaktą ir žvilgtelėjo į 
laikrodėlį. Jai sugniaužė gerklę. Lėktuvas buvo jau nutūpęs. 


Federika ir Lidija dūzgė po virtuvę lyg bičių porelė gėlyne. Fe- 
derikai labai patiko prisidėti prie ruošos, ji noriai vykdė Lidijos 
nurodymus. Jautėsi esanti suaugusi, o Lidija taip ir elgėsi su ja. 
Jiedvi plepėjo apie sopančią Lidijos nugarą, pilvo dieglius ir vyro 
karpą, keliančią jai daug bėdos ir nepatogumų. 

— Bijau statyti pėdą ten, kur buvo jo koja, — aiškino moteris, — 
tad net duše mūviu kojines. 

— Ir aš taip daryčiau, — pritarė Federika, nelabai nutuokdama, 
kas per daiktas ta karpa. 

— Esi tokia pat jautri kaip aš, - nusišypsojo Lidija liesutei mer- 
gaitei — ši, visai dar vaikas, jau mokėjo elgtis kaip tikra panelė. 

Lidijai atrodė, kad nors mergaitei sukaks tik septyneri, ji per- 
dėm subrendusi. Žinia, vos pažvelgęs į jos motiną, galėjai suprasti, 
kodėl. Helena buvo Federikai užkrovusi per daug atsakomybės, 
mergaitė būtų pajėgusi vadovauti visam namų ūkiui net be Lidijos. 

Kai Helena įžengė į virtuvę, jai nosį sukuteno paste! de choclo 
kvapas, iš alkio ir įtampos ėmė sukti pilvą. Lidija mazgojo rykus 
ir maišymo dubenis, o Federika šluostė. Helena dar spėjo grybš- 
telėti kremo likučių, prieš trumpoms, storoms Lidijos rankoms 
panardinant dubenį į muiluotą vandenį. Pagramdžiusi dubens 
dugną ji prikišo pirštą prie blyškių lūpų. 

— Šauniai pasidarbavai, mieloji, - pagyrė dukterį ir nusišyp- 
sojusi paglostė žvilgančius šviesius jos plaukus. - Tu puiki virėja. 

Pratusi prie permainingo mamos būdo, Federika išsišiepė. 
Vieną valandėlę toji būdavo suirzusi, o kitą jau maloni - nė iš 
tolo nepanašu į visada linksmą ir nerūpestingą tėtį. Helenos pa- 
gyrimas, kaip visada, paglostė Federikai širdį, jos ūpas ėmė taisy- 
tis, ir mergaitė, rodos, ištįso visu coliu. 

— Ji ne tik gera virėja, senjora, bet ir puiki namų šeiminin- 
kė, - meiliai tarė Lidija. Moters veide pasirodė plati šypsena, ant 
smakro suvirpėjo didelis juodas apgamas. — Viena pati nukraustė 
visą pusryčių stalą, — pridūrė lyg ir kaltinamu tonu, mat senjora 
Helena nuolat palikdavo viską sutvarkyti dukteriai. 

— Žinau, - atsakė Helena, - nė neįsivaizduoju, ką be jos dary- 
čiau, — atsainiai pridūrė. | 

Nukračiusi cigaretės pelenus į šiukšliadėžę, ji išėjo iš virtu- 
vės ir užlipo viršun. Pasijuto pavargusi. Širdis taip tempė žemyn, 
kad buvo labai sunku kopti laiptais. Helena basomis nutapsėjo 
medinėmis koridoriaus grindimis, kuo abejingiausiai kadaruo- 
janti jos ranka nepakilo apskabyti augančių vazonuose orchidėjų 
balstelėjusių lapų. Baltos lininės miegamojo užuolaidos žaidė su 
švelniu kaip šilkas vėjeliu, tarsi mėgindamos atsiskleisti pačios. 
Suirzusi Helena atitraukė jas ir pažvelgė į jūrą, virpančią ir mir- 
guliuojančią vaivorykštės spalvomis, viliojančią išplaukti kitur. 
Horizontas jai tarsi žadėjo laisvę ir naują gyvenimą. 

— Mama, gal tau padėti susitvarkyti kambarį? — tyliai paklausė 
Federika. 

Helena atsigręžė ir pasižiūrėjo į smulkų, nuoširdų dukters 
veidelį. 

— Tikriausiai nori sutvarkyti jį tėčiui? 

Ji čiupo peleninę ir užgesino cigaretę. 

— Na, priskyniau gėlių... - droviai atsakė Federika. 

Helenai suspaudė širdį. Jai buvo gaila dukters, mylinčios tėvą, 
nors ir retai matomą. Už tai Federika turėtų jo nekęsti. Bet ne, 
mergaitė myli jį besąlygiškai, ir kuo dažniau išvyksta tėtis, tuo 
laimingesnė ji tampa jam sugrįžus, puola į glėbį it dėkinga my- 
limoji. Helena troško iškloti dukteriai tiesą, piktai išsklaidyti jos 
iliuzijas, nes labai norėjo jas puoselėti ir pati. Vaikų pasaulis jai 
atrodė toks palaimingas ir toks pernelyg paprastas, kad ji pavy- 
dėjo Federikai. 

— Gerai, Fede. Sutvarkyk tėčio kambarį, jam tikrai patiks gė- 
lės, —- motina griežtai nutraukė dukters kalbą. — Tik duok man 
ramybę, — pridūrė ji ir nupėdinusi į vonią uždarė duris. 


19 


Santa Montefiore 


Federika išgirdo, kaip mama atsuko dušą, ir į emaliuotą vo- 
nią ėmė kliokti vanduo. Paklojusi lovą, iškvėpinusi paklodes 
šviežiomis levandomis, kaip buvo mačiusi darant močiutę, ant 
tėvo staliuko prie lovos pamerkė sausmedžių į nedidelę mėlyną 
vazelę. Paskui sulankstė mamos drabužius ir sudėjo į seną ąžuo- 
linę spintą. Ten radusi netvarką, triūsė tol, kol lentynos ėmė pa- 
nėšėti į nepriekaištingai sutvarkytą parduotuvę. Kuo plačiausiai 
atlapojo langus, kad sodo ir jūros kvapai išguitų bjaurų mamos 
cigarečių dūmų dvoką. Atsisėdusi prie tualetinio staliuko, paėmė 
seną tėvo, šypsančio jai iš anapus stiklo, nuotrauką puošniais si- 
dabro rėmeliais. Jis buvo labai išvaizdus: žvilgantys juodi plaukai, 
tamsi oda, spindinčios rudos akys, nuoširdžios ir protingos, plati 
burna, iškreipta šypsenos, būdingos žmogui, nestokojančiam ne- 
pagarbaus humoro ir nevaržomo žavesio. Federika nykščiu per- 
braukė per stiklą ir jame it veidrodyje išvydo liūdną mąslią miną. 
raustelėjusios lūpos, blyški oda. Ak, kad būtų paveldėjusi tamsų 
itališką tėvo gymį! Tėtis labai patrauklus, Halas, be abejonės, bus 
toks pat gražus. Tiesa, balkšvi Federikos plaukai dažnai traukdavo 
daugelio žmonių akį. Visos kitos mergaitės klasėje buvo tamsiap- 
laukės kaip Halas. Žmonės varstydavo Federiką žvilgsniais, kai ji 
atvydavo į Valparaisą su mama ir ponia Eskobar, turinčia sumuš- 
tinių krautuvėlę aikštėje ir vadinančia ją /a Angelita, angelėliu, 
nes ponia negalėjo patikėti, kad žmogus gali turėti tokius šviesius 
plaukus. Geriausia Helenos draugė Lola Migens mėgino tapti pa- 
naši į ją ir puolė šviesinti juodus plaukus peroksidu, bet įpusėjusi 
tą procedūrą pabūgo, ir plaukai liko terakotinės jos namo stogo 
spalvos. Federika jais labai bjaurėjosi. Jos mama neprisižiūrėjo, 
kaip prisižiūri čilietės, kurių nagai visada ilgi, su manikiūru, jos 
tobulai dažosi lūpas ir vilki nepriekaištingais drabužiais. Helena 
paskubomis nerūpestingai susirišdavo plaukus viršugalvyje, o iš 
burnos jai neretai styrodavo cigaretė. Federikai mama būdavo 
graži, kai pasistengdavo, o senos nuotraukos tik patvirtindavo ki- 
tados ją buvus tikrą gražuolę. Deja, neseniai ji apsileido. Federika 
vylėsi, kad gal mama pasistengs bent dėl tėčio. 

Helena išslinko iš vonios kambario, lydima garų kamuolio, parau- 
dusiu veidu, nuo drėgmės blizgančiomis akimis. Federika gulėjo 
ant baltos damasto lovatiesės ir žiūrėjo į motiną, besiruošiančią 
vyro sugrįžtuvėms. Užuodusi levandas ir sodrų apelsinų kvapą, 
Helena vis dėlto susitvardė ir neužsidegė cigaretės. Jautėsi kalta. 
Federika buvo tokia susijaudinusi, kad virpėjo lyg žirgas, stovin- 
tis prie starto barjero, o ji pati laukė Ramono su baime, nerimu 
ir slapta mintimi, kad bet kada gali sukaupti drąsos ir palikti jį 
visiems laikams. Dažydamasi veidą, veidrodyje stebėjo dukterį; 
nė nenumanė esanti stebima ir pati. Mergaitė spoksojo pro lan- 
gą į jūrą, tarsi jos tėvas būtų turėjęs parvažiuoti ne automobiliu, 
o parplaukti laivu. Jos profilis buvo vaikiškas, bet mina — suau- 
gusios moters. Neramiai laukiant suraukti antakiai ir virpančios 
lūpos bylojo, kad Federika gerokai protingesnė už bet kurį kitą 
savo bendraamžį. Ji dievino tėvą lyg ištikimas šuo, o Halas die- 
vino mamą, nors Helena manė, kad jis labiau vertas tėvo meilės. 

Užsitempusi baltas kelnes, apsivilkusi marškinėlius, vis dar 
drėgnus ir susivėlusius plaukus susirišusi viršugalvyje, motina at- 
sisėdo ant lovos šalia dukters ir sudrėkusia ranka paglostė jai veidą. 

— Nuostabiai atrodai, mieloji. Tikrai, — tarė ji ir meiliai pabu- 
čiavo Federiką į nekaltą kaktą. 

— Ar jis netrukus bus čia? - tyliai paklausė mergaitė. 

— Gali būti kiekvieną akimirką, — atsakė Helena, mikliai, kaip 
buvo išmokusi per daugybę metų, išvengdama balso drebėjimo. 
Paskui staiga atsistojo ir nuskubėjo laiptais žemyn. Negalėjo rūky- 
ti miegamajame, ne todėl, kad šį su tokia meile sutvarkė Federika, 
ir vis dėlto jai žūtbūt reikėjo cigaretės. Vos nulipus ir espadrilėmis 
palietus šaltas akmenines koridoriaus plyteles, atsilapojo paradi- 
nės durys ir pro jas it didžiulis juodas vilkas įsiveržė Ramonas. 
Helena aiktelėjo, jai sugniaužė paširdžius. Sutuoktiniai stebeilijo 
vienas į kitą, nebyliai vertindami abejingą susvetimėjimą, kurį, 
vos tik atsidūrę tame pačiame kambaryje, vis dažniau pajusdavo 
vienas kitam. 

— Fede, tėtis grįžo! - šūktelėjo Helena. Nors jos veide nekrus- 
telėjo nė raumenėlis, balsas sugergždė nuo tramdomų jausmų. 

Tamsiai rudos Ramono akys atsiplėšė nuo akmeninio žmo- 
nos veido, dairydamosi dukters, kurią jis girdėjo spiegiant iš 
džiaugsmo laiptų aikštelėje. Mažos kojelės tyliai sutrepsėjo grin- 
dimis ir nustraksėjo laiptais išsyk per dvi pakopas. Federika nėrė 
pro motiną ir puolė tėvui į tvirtą glėbį. Liesomis rankomis apsi- 
vijo jam kaklą, veidu įsikniaubė į šeriuotą smakrą ir įkvėpė sun- 
kaus, aitraus kvapo, kokiu pasaulyje nedvelkė joks kitas žmogus. 
Ramonas pabučiavo dukterį į šiltą skruostą, pakelė ją nuo grindų 
ir taip garsiai nusikvatojo, kad ji kūnu pajuto virpesį, tarsi Žemei 
sudrebėjus. 

— Matau, pasiilgai manęs! - Ramonas ėmė sukti Federiką ratu. 

Ji kojomis apsivijo jam juosmenį, kad nesitėkštų ant grindų. 

— Taip, tėti! - sukrykštė ir prisispaudė prie jo, kone dusinama 
laimės. 

Tą valandėlę į koridorių išbėgo Halas. Dirstelėjęs į tėvą, ap- 
sipylė ašaromis. Helena, apsidžiaugė, kad gali nebekreipti į juos 
dėmesio, nuskubėjo prie sūnaus ir paėmė jį ant rankų, bučiuoda- 
ma į šlapią skruostuką. 

— Tai tėtis, Halai, branguti, jis sugrįžo namo, - ji stengėsi šne- 
kėti bent kiek džiugesniu balsu, deja, šis buvo duslus, negyvas, ir 
tai išgirdęs Halas vėl pravirko. Ramonas paleido iš glėbio dukterį 
ir nuėjo prie raudančio ant motinos rankų sūnaus. 

— Halkitai, čia aš, tėtis, — jis kuo plačiausiai nusišypsojo išsi- 
gandusiam vaikui. 

Halas galva įsirėmė Helenai į kaklą ir susirangė arčiau jos. 

— Atleisk, Ramonai, — be užuolankų pasakė Helena, nujaus- 
dama, koks tasai nusivylęs, bet slapta mėgaudamasi, kad vaikas 
jį atstūmė. Niežtėjo liežuvis pasakyti, kad nesitikėtų vaikų mei- 
lės, kai jis nedalyvauja jų gyvenime, bet pamatė, kaip Federikos 
skruostukai dega meile tėvui, o blyškios patiklios akys spindi iš 
susižavėjimo, ir suprato, kad tai būtų ne visai tiesa. Ir vis dėlto 
dukters meilės Ramonas nenusipelnė. 

— Parvežiau tau dovaną, Halai, - tarė Ramonas ir, nužirgliojęs 
prie savo krepšio, atsegė užtrauktuką. - Ir tau turiu, Fede, - pri- 
dūrė, kai dukrelė meiliai uždėjo ranką jam, beieškančiam krepšy- 
je dovanų, ant nugaros. - Va, šitas tau, Halai, - jis prisiartino prie 
berniuko, šio akys, prieš kurias tėvas mojavo ryškiai nudažytu 
mediniu traukinuku, išsiplėtė. Vaikas pamiršo savo baimę ir iš- 
tiesė rankutes. - Pamaniau, kad tau patiks. 

— Šiandien sulaužiau jo garvežį, - pasakė Helena, itin steng- 
damasi bendrauti su vyru dėl vaikų. - Gavai jį pačiu laiku, tiesa, 
Halai? 

— Puiku, — tarė Ramonas ir grįžo prie savo lagaminėlio. 

— O kur tavoji, Fede? Turiu tau ypatingą dovaną, - jis pažvelgė 
į kupiną lūkesčių dukters veidelį. 

Tėvas vėl pajuto jos ranką sau ant nugaros. Federika visada 
taip darydavo: kad pajustų žmogui artumą, jai reikėdavo jį lytėti. 
Ramono rankos paniro į krepšio, prigrūsto ne drabužių, o blo- 
knotų, fotoaparatų įrangos ir suvenyrų iš tolimų kraštų, gelmes. 
Galop pirštais užčiuopė grublėtą vyniojamojo popieriaus paviršių 
ir atsargiai ištraukė paketėlį, stengdamasis nenubruožti į šiurkštų 
aparatų metalą. — Štai, - įspraudė dukteriai į virpančias rankas. 

— Ačiū, tėti, — tyliai padėkojo ji ir ėmė nedrąsiai vynioti dovaną. 

Halas nubėgo į vaikų kambarį žaisti naujuoju traukinuku. 
Helena užsirūkė ir nervingai išpūtė dūmus, atsilošdama į laiptų 
turėklus. 

— Kaip gyvuoji? - paklausė Ramonas, neidamas prie žmonos 
artyn. 

— Gerai, juk ir taip Žinai, kad niekas nepasikeitė, - abejingai 
atsakė ji. 

— Puiku. 

Helena sunkiai atsiduso. 

— Mums reikia pasišnekėti, Ramonai. 

— Ne dabar. 

— Aišku, ne dabar. 

— Vėliau. 

Išvyniojusi popierių, Federika pamatė negrabiai išdrožtą dėžutę. 
Ji atrodė bjauriai. Net atgrasiai. Akis ėmė graužti ašaros, iš nusi- 
vylimo mergaitei užgniaužė gerklę. Ne todėl, kad būtų norėjusi 
geresnės dovanos, nes nebuvo linkusi į daiktus nei išlepusi, o dėl 
to, kad Halo dovana atrodė daug gražesnė už jos. Federikai tėčio 
dovanos buvo tarsi meilės atspindys. Matyt, jis nelabai ją myli, jei 
nepasirūpino paieškoti dailios dovanos. 

— Ačiū, tėti, — vos ištarė ji, iš apmaudo rydama ašaras. - Ji 
labai miela. 

Bet Federika nepajėgė priešintis savo jausmams. Pirmiau 
buvo pernelyg susijaudinusi, o dabar ją taip ūmiai prislėgė nusi- 
vylimas, kad karštais skruostais pasruvo ašaros. 

— Fede, mi amor“, - tėtis prisitraukė dukterį į glėbį ir pabučia- 
vo šlapią veidelį. 

- Ji miela, - pakartojo mergaitė, stengdamasi kalbėti dėkingu 
balsu, nenorėdama jo įžeisti. 

- Atidaryk, - jis sušnabždėjo jai į ausį. Federika delsė. - Nagi, 
amorcita“*, atverk ją. 

Ji virpančia ranka atidarė dėžutę. Iš išorės ši gal ir buvo pa- 
prasta, negraži, net atkari, bet tokio grožio, koks slypėjo viduje, 
mergaitė dar nebuvo regėjusi, be to, iš dėžutės sklido keisčiausia, 
žaviausia, stebuklingiausia melodija, iki šiol jai negirdėta. 


* Mano meile (isp.). 
** Meilute (isp.). 


Antras skyrius 


Federika spoksojo į dėžutę su pagarbia baime. Šios visas vidus 
buvo nusagstytas dailiai nugludintais visokiausių spalvų brang- 
akmeniais, tos spalvos tviskėjo taip, lyg kiekviename iš jų tvink- 
čiotų maža šviesos širdelė. Tarp hipnotizuojančių kristalų nebu- 
vo matyti jokio medienos plotelio. Čia viskas žėrėte žėrėjo ir visai 
nepanėšėjo į medžio dirbinį, tarsi dėžutė būtų išskobta iš vien- 
tiso uolienos luito. Dugne plazdėjo drugelio sparneliai, jų spal- 
vos įvairavo nuo tamsaus mėlio iki blyškiausių žalsvai melsvų ir 
gintarinių atspalvių. Sparneliai atrodė tokie gležni, kad Federika 
palietė pirštu jų paviršių, norėjo įsitikinti juos esant padarytus 
iš tikrų akmenų, o ne iš spindinčių užkerėto duburio vandens 
lašelių. Nuo keistos mirguliuojančios šviesos drugelis virpėjo, 
tarsi ketindama skleisti sparnus skrydžiui. Smalsaudama, iš kur 
sklinda toji šviesa, Federika atsargiai pasukiojo dėžutę ir ją iš- 
syk užbūrė stebuklingas plazdėjimas, nes pasvirusioje dėžutėje 
melsvas drugelis sutvisko rausva, raudona ir oranžine spalvomis. 
Mergaitė sulaikė kvapą ir atitiesė dėžutę. Drugelis vėl nusidažė 
šaltais jūros tonais, o paskui, jai dar sykį pavertus dėžutę, ėmė 
žibėti ugniniu atspalviu. 

— Kokia grožybė, - sušnarpštė ji, neatplėšdama akių nuo spin- 
dinčio lobio. 

— Grožis ne visada esti tik išorinis, Fede, - tyliai tarė Ramonas 
ir apkabino ją. Tada pažvelgė į žmoną - ši vis dar įsitempusi sto- 
vėjo prie turėklų, pūsdama į orą dūmus kaip slibinas. 

Helena nekantriai atsiduso, krestelėjo galvą ir iš prieškamba- 
rio išėjo į koridorių, jai iš paskos klaikiai it šmėkla rangėsi dūmai. 

Norėjo Ramonui pasakyti, kad jis negali nuolat pirkti dukters 
meilės dovanomis. Deja, suprato, kad jam visai nereikia jos pirk- 


ti; tą meilę jis jau gavęs veltui. 


Ramonas atsistojo ir atplėšė akis nuo dūmų juostos, ši drauge su 
į švytintį dukters veidą — šis atrodė abejingas įtampai, neregi- 
ma nusivylimo jėga virpinančiai atmosferą. Ranka persibraukė 
šeriuotus skruostus ir nešvarius ilgus juodus plaukus, siekiančius 
pečius. Buvo karšta. Jam reikėjo įkvėpti gryno oro ir išsimaudyti. 
Jis labai laukė, kada pargrįš namo, susikūrė vaizduotėje ir ideali- 
zavo tą reginį. Bet dabar, atsidūręs namie, vėl veržėsi iškeliauti. 
Minčių miražuose savo namus visada piešdavo rožinėmis spal- 
vomis. Verčiau būtų juos ten ir palikęs. 

— Eikš, Fede, - pasakė dukteriai. - Traukiam į paplūdimį tik 
mudu. Neškis ir dėžutę. 

Federika pašoko ant kojų, prisispaudė lobį prie liesos krūtinės 
ir, įsikibusi jam į ranką, nusekė įkandin pro paradines duris. 

— O kaip mama ir Halas? — paklausė mergaitė, netverdama iš 
laimės, kad tėtis pasirinko į draugiją ją, vien ją. 

— Halas laimingas žaidžia su traukinuku, mama lieka su juo. 
Be to, noriu tau papasakoti, kaip ši dėžutė pateko į mano rankas. 
Apie ją sudėtas labai liūdnas padavimas, o aš žinau, kad tau pa- 
tinka pasakojimai. 

— Labai mėgstu klausytis tavo istorijų, — atsakė Federika, 
strakaliodama, kad neatsiliktų nuo jo, žirgčiojančio plačiais 
žingsniais. 

Helena bejėgiškai žiūrėjo, kaip jos vyras išeina iš namo, išsi- 
nešdamas slegiančią savo buvimo naštą, ir staiga pasijuto esanti 
apgauta, tarsi slogutis krūtinėje neturėtų priežasties. Nutykę na- 
mai atrodė didesni nei pirmiau, kai juose vos išsiteko galingas 
Ramono stotas, ir ji prikando lūpą iš nevilties. 

Kaip jis drįsta palikti mus, apmaudžiai pamanė. Kodėl negali 
bent kartą įsikurti čia ilgesniam laikui? 

Nors nuo jūros pūtė vėsus brizas, vidudienio saulė svilinte svi- 
lino. Jie žingsniavo gatve pro senjoros Barakos šunį, šis, išvydęs 
praeivius, timptelėjo pasaitą ir siautulingai sulojo. Federika pa- 
pasakojo tėvui, kad tasai šuo vambrija be paliovos, nes nori pa- 
lakstyti po sodelį, bet negali. 

— Tai pavedžiokim jį, - pasiūlė Ramonas. 

— Tikrai? Ar galima? — susijaudino mergaitė. 

Ji didžiuodamasi žiūrėjo, kaip tėtis spustelėjo skambutį. Juo- 
du lūkuriavo migdolo pavėsyje. Skardėjo gatvėje žaidžiančių vai- 
kų šūksniai, jų juokas panėšėjo į jūros paukščių krykavimą pa- 
plūdimiuose. Federikos visai netraukė prie vaikų. Ji tik troško, 
kad tėtis šįsyk pasiliktų ir niekur nebeiškeliautų. 

— Si?* - anapus durų pasigirdo žemas gomurinis balsas, priki- 
męs nuo gerklėje besikaupiančių skreplių. 

— Senjora Baraka, čia Ramonas Kampionė. 

Tėčio atkaklumas pritiko viskam, ką tik jis darydavo. Federika 
pasitempė, mėgdžiodama jį, visada vaikščiojantį išdidžiai. 

— Nejaugi tas pats Ramonas Kampionė? —- atsakė moteris ir 
įsidrąsinusi išsėlino iš namo lyg baikšti karvė. Buvo sena, sulin- 
kusi, vilkėjo gedulinga juoda suknele, nors jos vyras mirė dau- 
giau kaip prieš dešimt metų. — Maniau, esat už jūrų marių, - su- 
krankė. 

— Aš namie, - Ramonas sušvelnino balsą, kad nenugąsdintų 
jos. Federika buvo tvirtai įsikibusi jam į parankę. - Mano duktė 
labai norėtų pavedžioti jūsų šunį paplūdimyje. Ar galėtume pa- 
daryti jums paslaugą ir pamankštinti jį? 

Senutė kažką pakramtė vienomis dantenomis. 

— Na, gerai, pažįstu jus, taigi nepavogsit jo, — pasakė. — Gal 
jums pavyks nutildyti šunį. Jei neišprotėsiu iš sielvarto, tikrai pa- 
šėlsiu nuo to lojimo. 

— Stengsimės kaip įmanydami, - jis paslaugiai nusišypsojo. — 
Tiesa, Fede? 


* Čia: kas ten? (isp.) 

Mergaitė susigūžė jam už nugaros ir droviai nudelbė akis. 
Gumbuoti senjoros Barakos pirštai negrabiai galynėjosi su pa- 
vadėliu, ant smakro želiantys gyvaplaukiai švytėjo it voratinkliai 
saulėje. Galop senutė atvėrė vartus ir įdavė šunį Ramonui. Šuo 
nutilo ir ėmė šokinėti sunkiai alsuodamas ir šnarpšdamas iš 
džiaugsmo lyg į laisvę ištrūkęs kalinys. 

— Jis vardu Rasta, - įsisprendusi į šonus pasakė senjora Bara- 
ka. - Šunį man įpiršo sūnus, vėliau dingęs visiems laikams. Tik 
jį ir teturiu. Mieliau gyvenčiau su sūnumi, tasai triukšmautų ge- 
rokai mažiau. 

— Parvesim Rastą prieš pietus, - patikino ją Ramonas. 

— Kaip sau norit, don Ramonai, - tarė mirksėdama prieš sau- 
lę, jausdamasi nesmagiai kaip būtybė, pratusi tūnoti savo liūde- 
sio tamsoje. 


Ramonas ir Federika sparčiai lipo nuo kalvos prie jūros, pusiau 
risnodami, kad neatsiliktų nuo Rastos, šokinėjančio ir straksin- 
čio priešais juos, tampančio pavadį, besiveržiančio apuostyti 
visas tarpuvartes ir stulpus, kiekvieną žolės lopinėlį ar medį ir 
negražiai pakeliančio koją ten, kur justi kito gyvūno kvapas. Šuo 
nesitvėrė iš laimės. Federikos širdis prisipildė džiaugsmo, ji regė- 
jo liesą juodą mišrūną pirmąkart po daugybės mėnesių mėgau- 
jantis laisve. Pažvelgė į tėtį nukaitusiais iš susižavėjimo skruos- 
tais. Jam nebuvo neįveikiamų dalykų. 

Jie perkirto kelią, vinguriuojantį pakrante, paskui nulipo grįs- 
tais laiptais į Kaleta Abarkos paplūdimį. Ten pirmyn atgal vaikš- 
tinėjo keli žmonės, vaikas žaidė su šuneliu, mėtė kamuolį į jūrą, 
kad tasai parneštų. Federika nusispyrė sandalus ir pajuto minkš- 
tą, švelnų tarsi Lidijos miltai smėlį tarp rausvų kojų pirštų. Ra- 
monas apsimovė glaudes ir, palikęs Federikai pasaugoti krūvelę 
drabužių ir odinius mokasinus, žengė nuo kranto, šlakstydama- 
sis šaltu Ramiojo vandenyno vandeniu. Mergaitė žiūrėjo į tėtį, 
liuoksintį į gilumą, ir į įkandin jo linksmai šuoliuojantį Rastą. 
Ramonas buvo apžėlęs plaukais, stiprus ir tvirtas, galintis kopti 

į kalnus, bet jo eisena ir judesiai atrodė stebėtinai grakštūs. Jo 
vaizduotė buvo tokia pat begalinė ir paslaptinga kaip jūra, pilna 
sudužusių laivų ir nugrimzdusių žemynų. Federika užaugo klau- 
sydamasi tėčio pasakojimų, šie jai vėliau padėdavo ne taip skaus- 
mingai iškęsti tą metą, kai jo nebūdavo šalia. Apžvelgusi trumpą 
savo gyvenimą, ji regėdavo tik ilgų kelionių vaizdus, išradingos 
tėvo vaizduotės padarinius. Prisimindavo ne daugybę vienatvės 
mėnesių, o nuotykius. Dabar ji žiūrėjo į tėtį, besipliuškenantį žė- 
ruojančiame vandenyje su Rasta. Šviesa nutvieskė bangų viršū- 
nes ir jo plaukų šilką, ir jeigu mergaitė nebūtų žinojusi, kad tai 
jos tėtis, būtų pamaniusi, kad vandenyje. dūksta linksmas žais- 
mingas ruonis. Federika pasidėjo dėžutę ant kelių ir perbraukė 
šiurkštų medinį jos paviršių ranka. Įdomu, kam ji anksčiau pri- 
klausė? Vien nuo minties apie dar vieną nuostabų, stebuklingą 
pasakojimą nugara perbėgo lūkesčio šiurpuliukai. Federika atvė- 
rė dėžutę, skambant varpeliams, ir dar kartą pasigrožėjo branga- 
kmeniais, nuo jų spindesio virpėjo drugelio sparnai.. 


Galop šlaputėlis Ramonas atsisėdo šalia jos ant karšto smėlio nu- 
džiūti saulėje. Rasta, nė neketindamas nors trumpam liautis mė- 
gavęsis laisve, šuoliavo paplūdimiu, žaisdamas liestynių su jūra. 
Ramonas džiaugėsi, kad dukteriai patinka dėžutė. Ji jos nusipel- 
nė. Vis dėlto reikia pripažinti, kad Helena neklysta: jis prastas 
tėvas. Geri tėvai leidžia laiką su savo vaikais. O jis, deja, negali 
būti toks. Tai ne jo, klajoklio bastūno, prigimčiai. Mama sakyda- 
vo, kad vaikai atiduoda tiek, kiek sulaukia iš tėvų. Na, tikriausiai 
jis ne toks jau blogas, nes Federika jį myli, toji meilė atsispindi 
jos veide. Ramonas nužvelgė mėlyną horizontą ir pasvarstė, kiek 
ištvers šiame krante, kol vėl paniš padai, ir jį suvilios pučiantys 
anapus lango naujų nuotykių vėjai. 


— Papasakok padavimą, tėti, - paprašė Federika. 
Ramonas kilstelėjo dukterį ir pasisodino tarp kojų, o pats 


įsitaisė jai už nugaros, apglėbė rankomis ir priglaudė šiurkštų 

skruostą jai prie skruostuko. Abudu žvelgė į kristalų mozaiką ir 
klausėsi švelnaus varpelių tilindžiavimo. 

— Seniai, labai seniai ši dėžutė buvo gražuolės inkų prince- 
sės, - ėmė pasakoti jis. 

Federika aiktelėjo iš susižavėjimo. Ji labai mėgo tėčio pasa- 
kojimus. Prisiglaudė arčiau jo, nes žinojo išgirsianti nepaprastą 
legendą. Mergaitė laikė atvertą dėžutę ant savo geltonos suknelės 
klosčių, rankomis glostė akmenėlius ir kraipė į šonus, žiūrėda- 
ma, kaip paslaptingai, lyg veikiamos burtų, keičiasi spalvos. 

— Inkų princesės vardas buvo Topahuaja, ji gyveno Peru, kal- 
vos šlaite įsikūrusio Pisako kaimelio rūmuose. Inkai buvo senovės 
indėnai, garbinę saulę Inti ir paklusdavę savo valdovui. Žemesnę 
nei valdovo padėtį užėmė kilmingieji kapakai, tikrieji inkų vals- 
tybės įkūrėjo Manko Kapako palikuonys. Topahuaja buvo viena 
šių didikų giminių, vadinamų panacas, narių. Princesės oda buvo 
ruda ir glotni, akys žalios ir skvarbios, ilgus juodus plaukus ji pin- 
davosi į kasą, ši driekėsi per nugarą ir kone siekė žemę. Princese 
žavėjosi visi, o jauni kilmingi vyrai troško ją vesti. Bet Topahuaja 
slapta mylėjo Vančuką, vaikiną iš janakunos, žemesnio luomo, 
patarnaujančio panacas. Vedybos tarp šių dviejų itin skirtin- 
gų klasių buvo neįmanomos. Vis dėlto Topahuaja ir Vančukas 
karštai mylėjo vienas kitą, tad nepaisė šalies įstatymų ir slapčia 
susitikinėjo. Kartais Topahuaja persirengdavo janakunos luomo 
moterimi, ir jie niekam nekrisdami į akis vaikštinėdavo gatvė- 
mis susikibę už rankų, toliau nuo įtarių gentainių žvilgsnių, ir 
net pasibučiuodavo, kai niekas nematydavo. Topahuajai buvo tik 
trylika. Tikriausiai tau atrodo, kad tokiai jaunutei mergaitei dar 
neturėtų rūpėti santuoka, bet anuomet moterystė prasidėdavo 
nuo trylikos metų, tad tėvai ieškojo jai tinkamo pagal jos luomą 
vyro. Įspraustame į griežtas socialines normas pasaulyje Topa- 
huaja jautėsi lyg spąstuose, iš kurių neįmanoma ištrūkti. Žinojo 
turėsianti tekėti už kilmingo vyro ir visiems laikams išsižadėti 
Vančuko. Taigi Vančukas sumanė padirbti jai dėžutę, visiškai pa- 
prastą, kad galėtum pasiimti į bet kokią kelionę ir nesukeltum 

įtarimų, bet joje turėjo glūdėti paslaptis, žinoma tik Topahuajai ir 
primenanti apie jo meilę. Kuklią medinę dėžutę vaikinas padirbo 
tokią nedailią, kad ji atrodė kone bjauri. 

Išdrožęs dėžutę, Vančukas ėmė griozti kalvas ir landžioti po 
olas, ieškodamas gražiausių akmenų. Vieni iš jų buvo vertingi, 
kiti paprasti kristalai, treti — reti brangakmeniai, išgriebti iš ežero 
dugno. Šie buvo tokių nepaprastų melsvų ir žalsvų atspalvių, kad 
jaunuoliui dingojosi, tarsi tai būtų sustingę vandens lašeliai. Su- 
rinkęs visus akmenis, Vančukas užsidarė mažame kambarėlyje 
ir triūsė jame nuo aušros iki sutemų, gludindamas, raižydamas 
ir įsodindamas kiekvieną akmenėlį į medį. Paskui sumeistravo 
mažesnę dėžutę su specialiu paties sumanytu mechanizmu: kai 
atidarydavai didesniąją dėžutę, pasigirsdavo keista muzika, lyg 
varpelių dzinguliavimas. Pasak padavimo, ta dėžutė buvo ste- 
buklinga, nes joje glūdėjo itin stipri nežemiška meilės galia. Įso- 
dinti akmenėliai virpėjo lyg apkerėti. Vančukas nenaudojo, kaip 
kiti meistrai, jokių klijų, akmenėliai laikėsi sukibę tarpusavyje it 
nuostabi mozaika. Jei išluptum vieną iš jų, visi kiti išbyrėtų, ir 
kūrinys būtų amžiams sunaikintas. Turbūt supranti, kad dėžutė 
buvo pagaminta padedant burtams. Kitaip nepaaiškinsi. Dėžutės 
dugne meistras iš akmenėlių išdėliojo drugelį, šis vaizdavo Topa- 
huają, įstrigusią spąstuose, ir jos grožį. Kai jis padovanojo prin- 
cesei dėžutę, ji pravirko didžiulėmis sidabrinėmis ašaromis ir pa- 
sakė labai norinti turėti drugelio sparnus, kad galėtų išskristi su 
mylimuoju. Vančukas nežinojo, kad drugelis reiškia ne tik spąs- 
tus ir grožį. Drugeliai gyvena vos vieną dieną. Taigi Topahuajos 
gyvenimas, pasiekęs puikumo viršūnę, turėjo staiga nutrūkti. 

Tuo metu ir inkų valstybė buvo galingiausia kaip niekad iki 
tol. Didžiausia ir įtakingiausia Pietų Amerikoje. Deja, viskas ėmė 
smarkiai blogėti. 

Stojo vienas iš kruviniausių imperijos istorijos laikotarpių: 
Peru pasirodė ispanai, ketindami užkariauti šalį. Kai viltis išblė- 
so, ir per kalvas į slėnius plūstelėjo tūkstančių inkų kraujo upės, 
jie karo dievui paaukojo gražiausią, mylimiausią ir brangiausią 

Topahuają, iš paskutiniųjų vildamiesi, kad toji auka juos išgel- 
bės. Spaudžianti prie krūtinės dėžutę mergaitė buvo aprengta 
prašmatniais austiniais vilnos drabužiais, plaukai supinti ir nu- 
sagstyti šimtu tviskančių kristalų. Princesės galvą vainikavo di- 
džiulė baltų plunksnų vėduoklė, turinti nunešti ją į kitą pasaulį 
ir pakeliui baidyti demonus. Vančukas niekaip negalėjo išgelbėti 
mylimosios. Tik graužiamas sielvarto bejėgiškai žiūrėjo, kaip ji 
aukštųjų kunigų ir kilmingųjų vedama neaukšto kalno link. Eida- 
ma pro mylimąjį, Topahuaja nuvėrė jį didelėmis žaliomis akimis, 
sklidinomis tokios karštos meilės, kad aplink galvą jai sutvisko 
nežemiška šviesa. Vaikino lūpos suvirpėjo, jis ištiesė ranką ir 
stvėrė princesę už vilnonio apdaro, mėgindamas išvaduoti. Deja, 
viskas buvo veltui. Palyda praslinko pro šalį ir toliau kopė į gau- 
biamą rūko kalną link tilto, jungiančio šį ir aną pasaulį; tą tiltą 
Topahuaja turėjo pereiti viena. Vančukas taip niršo, kad neišliejo 
nė ašaros, ir pernelyg bijojo, tad nepuolė bėgti iš paskos. Stovėjo 
suakmenėjęs, lūkuriavo ir troško, kad viskas baigtųsi. Atgniau- 
žęs plaštaką, virpančiame delne išvydo ryškią vilnos skiautę. Po 
valandėlės išgirdo trumpą veriantį riksmą. Pažvelgė į kalną, o 
riksmo aidas tučtuojau atsimušė nuo dantytų viršukalnių, jį nu- 
nešė vėjas. Kai Vančukas vėl dirstelėjo sau į delną, vilnos skivy- 
tas buvo virtęs nuostabiu spindinčiu drugeliu. Vaikinas nustėręs 
spoksojo į jį ir akimirką jam pasidingojo, lyg čia stovi jo mylimoji, 
nustebinta ir priblokšta savo virsmo. Tada vabzdys pakėlė glež- 
nus sparnelius ir nuskrido. Pagaliau Topahuaja tapo drugeliu, o 
jos dvasia ištrūko į laisvę. 


Federika labai susijaudino, žvilgančiu jos skruostu pamažu rie- 
dėjo ašara, nulašėjo nuo lūpos ant smakro, galop paptelėjo į dė- 
žutę ir prapuolė tarp kristalų. 

— Kaip gavai tą dėžutę, tėti? - sukuždėjo mergaitė, būgštauda- 
ma, kad jos balsas gali sudrumsti netvarią akimirką. 

— Radau Puka Pukaros kaime. Topahuajos šeimai, palaidoju- 
siai princesę kalno šlaite, pavyko ją išsaugoti. Šeimynykščiai par- 


32 


Dėžutė su drugeliu 


sinešė dėžutę į kaimą ir ten laikė, kol ginkluoti ispanų atėjūnai 
surengė skerdynes. Topahuajos motina atidavė ją Vančukui, nes 
žinojo, kokia paslaptis glūdėjo jos dukters širdyje. Moteris liepė 
vaikinui išvykti iš Peru ir grįžti tik tada, kai nebebus pavojinga. 
Vančukas iškeliavo, kaip liepiamas, ir sugrįžo po daugybės metų 
visiškai susenęs. Niekada nevedė, nes širdyje buvo prisiekęs my- 
lėti tik Topahuają. Vienas klajojo po pasaulį, svajodamas vien 
apie ją. Sapnuodamas, būdraudamas ir miegodamas regėdavo 
nuoširdų jos veidą, šypsančias akis, ir tai jį, vienišių, guosdavo. 
Parkeliavęs į Pisaką Vančukas nebepažino nė vieno žmogaus. 
Jo artimieji buvo išskersti kartu su Topahuajos šeima; mirties 
akivaizdoje luomų ribos išnyko. Žuvo visi: ir valdovai, ir tarnai. 
Apimtas nevilties Vančukas užkopė tuo pačiu taku, kuriuo ėjo 
Topahuaja aną lemtingą dieną prieš daugybę metų. Nustebo 
viršūnėje išvydęs susitraukusią senučiukę, ši sėdėjo ant žolės ir 
žvelgė į viršukalnių karalystę. Buvo vienui viena. Prislinkęs ar- 
tyn Vančukas pamatė, kad tai Topahuajos sesuo Topakvina. Nuo 
metų naštos jos oda buvo susiraukšlėjusi, kūnas, kaip ir jo, sulin- 
kęs. Vis dėlto jie atpažino vienas kitą, ir senutė pakvietė Vančuką 
prisėsti. Juodu pasišnekėjo apie Topahuają, trumpą tragišką jos 
gyvenimą ir viską nušlavusią ispanų kariuomenę, kuri sutrypė, 
sunaikino inkų kultūrą ir juos pačius. Vančukas padavė Topakvi- 
nai dėžutę, sakydamas, kad joje nutvieksta kristalų šoka ir dai- 
nuoja Topahuajos dvasia, varpelių skambesiui pritariant. Paskui 
jis atsigulė ten, kur Topahuajai buvo taip žiauriai atimta gyvybė, 
ir išleido paskutinį kvapą. Perėjo tiltą, jungiantį šį ir aną pasaulį. 
Bet žengė juo ne vienas, kartu ėjo Topahuaja, jį vedė jos meilė, 
atbaidydama blogio dvasias. 

Dėžutė buvo nugabenta į Puka Pukarą, ten ir liko, pereidama 
iš kartos į kartą. Keista, kad tenykštė senolė atidavė ją man. Sakė 
dėžutę turint ypatingų galių. Ir kad man jos reikią labiau nei jai. 
Taigi suvyniojo ir įteikė. Toji dėželė tikriausiai neįkainojama — 
kaip ir tu, Fede. Brangink ją, nes šitai padaryta su meile ir turi 
būti saugoma su meile. 

— Visada saugosiu, tėti. Ačiū, — užlieta dėkingumo atsakė 
mergaitė. 
Pasakojimas taip ją sujaudino, kad net lūpos išblyško. 


Ramonas dirstelėjo į laikrodį. O jo duktė sėdėjo sustingusi ir dre- 
bančia ranka glostė drugelį. 

— Mums reikėtų grįžti namo pietų, - tėtis sukuždėjo jai į ausį, 
švelniais pirštais perbraukdamas gležną balto kaklo odą. - Kur 
Rasta? — sukikeno žvalgydamasis po paplūdimį. | 

Tada stryktelėjęs pasirąžė ir apsirengė. Federika nenoromis 
pasekė jo pavyzdžiu. Uždarė dėžutę ir atsistojo. Išlyginusi savo 
gražios geltonos suknelės raukšles, šūktelėjo Rastą. Šuo, vis toks 
pat energingas ir linksmas, atrisnojo sušlapęs, nasruose įsikan- 
dęs kamuolį. 

— Eikš, Rasta, - pakvietė Federika, plekšnodama sau per šlau- 
nį. Šuo atbidzeno pas ją ir numetė kamuolį ant smėlio. Ji papurtė 
galvą. Kažkoks vargšelis turbūt norėtų jį atgauti, pamanė imda- 
ma kamuolį nykščiu ir smiliumi, kad nesusiteptų rankų. Apsidai- 
rė, bet aplink nebuvo nė gyvos dvasios. - Ką man daryti su šiuo 
daiktu, tėti? - paklausė. 

— Tegu šuo nešasi. Vargšas Rasta. Neturi su kuo žaisti, o aš 
nematau, kad kas ieškotų to kamuolio, - atsakė Ramonas, įsispir- 
damas į mokasinus. 

Federika nusviedė kamuolį į paplūdimį, Rasta nuskuodė jo 
gaudyti. 

— Nagi, eime, — paragino tėvas ir paėmęs dukterį už rankos 
nusivedė laiptais aukštyn. 

— Kokia graži legenda, tėti, - tarė ji. 

— Žinojau, kad tau patiks. 

— Labai patinka. Ir neapsakomai žaviuosi dėžute. Visada ją 
branginsiu. Tai bus didžiausias ir brangiausias mano turtas, — 
mergaitė vėl prisispaudė dėžutę prie krūtinės. 


Jiems grįžtant namo, Ramonas kopė įkalnėn liūdnai susimąstęs. 
Slėgė niūri nuojauta, kad Helena juo nusivylė ir nuleido rankas. 

Kaip niekad žvelgė į jį tarsi iš toli. Ji pasidavė. Veide nebeliko vai- 
dingumo ženklų, tarsi moteris būtų pavargusi kovoti ir tetrokš- 
tų viską baigti. Jis sunkiai atsiduso. Federika, vis dar mintimis 
klajodama tolimajame Pisake, kur kitados gyveno Topahuaja ir 
Vančukas, tylomis kopė į kalvą šalia jo. 

Jie sugrąžino Rastą senjorai Barakai, ši apsidžiaugė, kad šuo 
nebeloja, tik smarkiai šnopščia ir iš pasitenkinimo vizgina ploną 
uodegą. Moteris pasakė, kad Federika galėsianti jį vestis pasi- 
vaikščioti, kada įsigeisianti. 

— Jei tau neįkando, tikriausiai jam patinki, —- tarė be šypsnio, 
kažką maldama dantenomis. 

Federika nuturseno paskui tėvą gatve. 

— Mama man draudžia jį glostyti. Sako, nežinia, kur landžio- 
jo, - paaiškino ji. 

— Dabar žinom, kur, - šyptelėjo Ramonas. - Vis tiek klausy- 
čiau mamos ir prieš pietus nusimazgočiau rankas, kaip ji liepia. 

— Su Lidija pagaminom tavo mėgstamiausius pietus, — di- 
džiuodamasi tarė Federika. 

Jis išsišiepė. Tamsios odos fone spindintys dantys atrodė dar 
baltesni. 

— Pastel de choclo, - atspėjo Ramonas, ir ji linktelėjo. — Aš to 
nevertas. 

— Dar ir kaip vertas. Esi geriausias pasaulyje tėtis, —- laimin- 
ga pasakė ji, spausdama glėbyje stebuklingąją dėžutę, ir taip su- 
gniaužė jam ranką, kad jis suprato ją kalbant rimtai. 


Trečias skyrius 


Federika pėdino paskui tėvą tarp vidurdienio šešėlių, kurie drie- 
kėsi nuo vešlių akacijų, paskui pro didžiuosius vartus ir taku, 
vedančių link laukujų durų. Jiems nespėjus prisiartinti, pasirodė 
sunerimusi Lidija skaisčiai raudonu veidu. 

— Don Ramonai! Senjora Helena jau laukia jūsų pietų. Lie- 
pė eiti ieškoti, - pūkštė moteris, nuo įstangos sunkiai kilnojantis 
krūtinei. 

Tasai priėjo prie jos, kerėdamas plačia šypsena. 

— Ką gi, Lidija, nebereikia ieškoti, nes mudu grįžom. Girdėjau, 
kad bus patiekta pastel de choclo, - tarė sprausdamasis pro ją į 
prieškambarį. 

— Si, don Ramonai. Tai Federikos nuopelnas, - moteris užvė- 
rė už nugaros duris ir įkandin jų nukrypavo į virtuvę. 

— Gardžiai kvepia, - pasakė Ramonas, įkvėpdamas šilto svo- 
gūnų aromato. - Nepamiršk nusimazgoti rankų, Fede, - pridūrė 
kišdamas savąsias po čiaupu. 

Federikos akys švytėjo iš laimės, ji nesivaržydama nusišypso- 
jo. Nusimazgojusi rankas, nudūmė į svetainę papasakoti mamai 
legendos apie dėžutę. 

— Mama! - sušuko straksėdama koridoriumi. - Mama. 

Helena išlindo į koridorių su Halu ant rankų, jos veidas buvo 
suirzęs ir pavargęs. 

— Kur buvai, Fede? — paklausė ir perbraukė ranka mergaitei 
per vėjo sutaršytus plaukus, - Halas miršta iš bado. 

— Buvome paplūdimy. Nusivedėm ir ponios Barakos šunį 
Rastą. Žinai, jis nebeloja, matyt, tenorėjo laisvai palakstyti. 
Vargšelis. Paskui tėtis man papasakojo legendą. 

— Kokią legendą? — susidomėjo Helena ir, gerindamasi dukte- 
riai, palydėjo ją į valgomąjį. 

— Apie Topahuają, inkų princesę, ir Vančuką. Ši dėžutė buvo 
padaryta jai. 

— Tikrai? Kaip miela, - kantriai ištarė mama. 

Ji dirstelėjo į sutuoktinį - įžengęs į kambarį jis užpildė šį savo 
esybe, ir namuose vėl pasklido įtampa. Jų akys trumpam susidūrė 
tarsi dviejų prašalaičių, pirmąkart išvydusių vienas kitą. Helena 
pirmoji nukreipė žvilgsnį. 

— Noriu sėdėti šalia tėčio, - linksmai pareiškė Federika, ati- 
traukė kėdę ir savininkiškai paplekšnojo per jos patiesaliuką. 

— Gali sėdėti, kur tinkama, mieloji, — tarė Helena ir atsargiai 
įkurdino Halą jo kėdutėje. - Tikiuosi, nusimazgojai rankas, — 
pridūrė, prisiminusi šunį. 

— O taip. Senjora Baraka panaši į raganą, - nusikvatojo Fe- 
derika. 

— Šventa tiesa, — sukikeno Ramonas, mėgindamas praskai- 
drinti nuotaiką. 

— Viliuosi, ta moteris tavęs neužkerėjo, - įsiterpė Helena. 

Ji kaip įmanydama siekė palaikyti pokalbį dėl vaikų. Helenos 
gerklė buvo užgniaužta, jai spaudė krūtinę nuo įstangos vaidinti. 
Labai norėjo pasišnekėti su Ramonu akis į akį. Turėjo nusimesti 
minčių naštą. Reikėjo rasti išeitį iš esamos padėties. Jie nebegali 
taip gyventi. Tai neteisinga ir vieno, ir kito atžvilgiu. 

— Ak, ne. Labai džiaugėsi, kad pavedžiojom jos šunį, - atsakė 
Federika. 

— Noriu pamatyti šunį, - suunkštė Halas, nekantriai rangyda- 
masis ant kėdutės. 

Įėjo Lidija, nešina garuojančiu pastel de choclo. 

— Šįryt jį tau pagamino Fedė, - Helena atsisėdo kitame stalo 
gale. 

— Žinau. Tu man labai gera, Fede, - nuoširdžiai tarė Ramonas. 

— Tai jau tikrai, - sausai burbtelėjo Helena. Knietėjo pridur- 
ti, kad jis visai nenusipelnė mergaitės meilės, bet ji nurijo tą 

skatulį drauge su gurkšniu vandens iš stiklinės. — Juk triūsei 
visą rytą, Fede? 

— Tėtis dar nematė savo kambario, - įsiterpė mergaitė ir jos 
veide nušvito drovi šypsena. 

— Ko gi prikrėtei mano kambaryje, išdykėle? 

— Turi pats pamatyti. 

— Šį rytą Fedė priskynė gėlių, - leptelėjo Halas. - Juk taip, 
Fede? 

— Mama! - nusivylusi priekaištingai šūktelėjo Federika. 

— Ar tau patiko traukinukas? - Ramonas mėgino išblaškyti 
sūnų, kad šis daugiau nieko neišplepėtų. 

— Jis ryškių spalvų ir labai greitai važiuoja, — atsakė Halas ir 
supukšėjo kaip garvežys. 

Lidija priešais jį padėjo lėkštę karšto valgio. 

— Nemėgstu saldžiųjų kukurūzų, - suniurnėjo vaikas, atsilošė 
kėdėje ir sunėrė rankas ant pilvo. 

— Mėgsta, - tarė Federika, - tik apsimetinėja, nes juos paruo- 
šiau aš. 

— Ne, nemėgstu. 

— Mėgsti. 

— Ne. 

— Taip. 

— Gerai jau, gerai. Liaukitės, - griežtai sudraudė Ramonas. — 
Halai, valgyk kukurūzus, kitaip droši į savo kambarį likęs be pie- 
tų ir be traukinio. 

Halas sušnairavo į seserį patamsėjusiomis iš apmaudo rudo- 
mis akimis. 


Ramono ir Helenos pokalbis sukosi apie vaikus. Šie nuščiuvo, 
kaip dažnai esti susikivirčijus, bet anuodu buvo priversti šnekė- 
tis, nors nė vienas to nenorėjo, ir dar apsimesti esantys manda- 
gūs tarsi vaidinančių prastą pjesę aktorių pora. Ramonas leido 
Federikai papasakoti istoriją apie inkų princesę ir įsiterpdavo 
tik tada, kai ji paprašydavo padėti ir priminti kokią nors pamirš- 

tą smulkmeną. Ramonas stebėjosi, kad ji tiek daug prisimena. 
Helena klausėsi, bet kelis kartus grįžtelėjo į sūnų, kai šis suunkš- 
tė „mama“, kad atkreiptų jos dėmesį. Federika buvo pratusi, kad 
brolis ją vis pertraukia ir kad mama ima jam pataikauti, kantriu 
balsu neskubriai klausdama: „Kas yra, mano meile?“, bet jai buvo 
nė motais. Dažnai žmogus daug ką iškenčia vien iš papratimo. 

— Mieloji, tas padavimas labai žavus. O dėžutė dabar tavo. Tau 
labai pasisekė, mergyt, - pasakė Helena. Nepridūrė viliantis, kad 
Federika ją saugos, kaip būtų pasakiusi dažna kita motina, nes 
žinojo, kad dukra elgiasi su daiktais atsakingiau už ją pačią. 

— Man šovė mintis: galėtume keletui savaičių nuvažiuoti į Ka- 
čagvą, — atsainiai pasiūlė Ramonas, tarsi viskas klostytųsi kaip 
įprastai, tarsi nebūtų pastebėjęs pasikeitusios Helenos minos. — 
Praleistume Kalėdas su mano tėvais. Jie labai norėtų pamatyti 
tave ir vaikus. 

— O taip, prašau, mama! - džiugiai suspigo Federika. 

Jai nepaprastai patiko viešėti pas senelius. Šie gyveno jaukia- 
me name šiaudiniu stogu, žvelgiančiame į jūrą. Ak, kad Ramo- 
nas nebūtų apie tai prasižiojęs, vaikams girdint, pamanė Helena. 
Pirmiausia jiems reikėtų pasišnekėti vienu du. Dėl tos viešnagės 
jis net nesitarė su ja. Jeigu ji paprieštaraus, nuvils vaikus. Nuvilti 
jų tikrai neketino. Halas spoksojo į mamą viltingomis rudomis 
akutėmis. 

— Taip! Taip! - sušuko jis, šakute barškindamas į stalą. Ber- 
niukas irgi labai mėgo svečiuotis pas senelius. Šie nupirkdavo 
jam ledų, leisdavo pajodinėti poniu paplūdimyje. Senelis skaity- 
davo pasakas vaikaičiui ir nešiodavo jį, pasisodinęs ant pečių. 

— Gerai, važiuosim į Kačagvą, - visiškai nenoromis nusileido 
Helena. - Ramonai, po pietų man reikia pasikalbėti su tavimi. Pra- 
šau niekur nedingti su Fede. - Ji stengėsi šnekėti nerūpestingai, 
kad nesukeltų nerimo vaikams. Žinojo, ką ketina jam pasakyti, 
ir baiminosi, kad jos mintys gali prasismelkti į kalbą ir ją išduoti. 

— Nedingsiu, - pažadėjo Ramonas ir susiraukė, išgirdęs žmo- 
nos balse baigties gaidelę; jam tai nepatiko. Moterys visada turi 

viską apipančioti. Viskas turi būti suplanuota. Tokia jau ta Hele- 
na. Nesugeba susitaikyti su neišvengiamybe ir negali suvokti, kas 
iš to išeis. Jai reikia spręsti, o tie sprendimai turi būti įforminti. 


Po pirmojo patiekalo, už kurį Ramonas padėkojo dukteriai, mei- 
liai pabučiuodamas ją į blyškią kaktą, Federika išstraksėjo su Li- 
dija užbaigti sutiktuvių merengon de lūcuma. Kol mergaitė triū- 
sė virtuvėje, Helena ir Ramonas mieliau šnekėjosi su Halu nei 
tarpusavyje. Halas, sulaukęs išskirtinio dėmesio, ėmė maivytis 
ir uždainavo parsineštą iš mokyklos dainą apie asiliuką. Tėvai 
rė ir įžengė Federika, nešina baltu morenginiu tortu, ant kurio 
mirkčiojo žvakutė. Halas užtraukė „Su gimimo diena“. Ramonas 
su Helena nusijuokė, ir įtampa, spaudusi jai sprandą ir krūtinę, 
trumpam atslūgo. Moteris vėl galėjo laisvai kvėpuoti. 

žvakutę. Halas pliaukštelėjo rankutėmis ir sukikeno, kai žvakė 
vėl plykstelėjo, tarsi burtų lazdele pamojus. Ramonas dėjosi esąs 
nustebęs ir dar sykį ją užpūtė. Vaikai nusikvatojo iš savo pokš- 
to, neabejodami, kad tėtį tikrai suglumino negęstanti liepsna. 
Galų gale jis pamirkė pirštus stiklinėje vandens ir nužnybo dagtį. 
Liepsnelė nuslopo ir priešindamasi ėmė rūkti. 

— Sveikas sugrįžęs namo! — Ramonas garsiai perskaitė užra- 
šą, suraitytą mergaitiška Federikos rašysena. Žodžiai buvo išve- 
džioti rudu glajumi ant balto kremo putėsių, panašių į banguotą 
jūrą. — Ačiū, Fede, - padėkojo jis ir, čiupęs į glėbį, pabučiavo duk- 
terį į skruostą. 

Kol pjaustė tortą, Federika nenulipo jam nuo kelių. Halas mos- 
telėjo šaukšteliu į tortą, jo galu grybštelėjo morengo ir greitosio- 
mis susigrūdo į burną, niekam nespėjus uždrausti. Helena apsi- 
metė nematanti. Buvo pernelyg pavargusi, todėl nenorėjo eikvoti 
išdykėliui negausių savo jėgų, tausojo jas pašnekesiui su Ramonu. 


Po pietų Federika nenoromis išsliūkino į sodą pas Halą, o tėvai 
užlipo į viršų pasikalbėti. Mergaitė pasvarstė, kokie neatidėliotini 

reikalai prispyrė juos šnekėtis, ir pasipiktino, kad mama pasigro- 
bė tėtį. Ji nusinešė į sodą ir dėžutę. Įsitaisiusi apelsinmedžių pa- 
vėsyje, atidarė ją ir prisiminė tėčio pasakojimą. 

— Ar galiu apžiūrėti? —- paklausė Halas, sėsdamasis šalia. 

— Taip, bet būk atsargus. 

— Būsiu, — patikino jis ir paėmė dėžutę. - Oho! - susižavėjo. — 
Labai graži. 

— Taip. Kitados priklausė inkų princesei. 

— O kas tie inkai? — susidomėjo berniukas. 

— Inkai buvo tauta, gyvenusi Peru, - paaiškino Federika. 

— Kas nutiko princesei? 

— Ar prie stalo nesiklausei mano legendos? - atlaidžiai šyp- 
telėjo ji. 

— Noriu išgirsti dar kartą. Prašau. 

— Gerai. Papasakosiu. Bet turėsi klausytis tylėdamas, kitaip 
nieko nebus. 

— Tylėsiu, - pažadėjo vaikas ir apsnūdęs nusižiovavo. 

Karštis svilino net pavėsyje. Gėlynuose tyliai dūzgiančios bi- 
tės ir tolumoje ošianti jūra kūrė raminantį foną apatiškoms sies- 
tos valandoms. Federika apkabino Halą ir priglaudė jo galvą. 

— Seniai, labai seniai pačioje Peru širdyje, - ėmė pasakoti, o 
Halas užsimerkė ir išvydo keistą naująjį pasaulį. 


Ramonas užkopė laiptais paskui žmoną. Abu nepersimetė nė žo- 
deliu. Jis žiūrėjo į ją, einančią per koridorių pakumpusiais pečiais, 
nunarinta galva. Kai prisiartino prie savo kambario, šnerves suku- 
teno levandų kvapas, jis priminė mamos namus Kačagvoje. Tarsi 
nujausdama, ką galvoja Ramonas, Helena pasakė, kad Federika 
iškvėpino jo paklodes šviežiomis sode suskintomis levandomis. 

Kambarys buvo vėsus, švarus, jame dar dvelkė apelsinais ir 
rožėmis. Ramonas apsižvalgė — tame kambaryje juodu gyveno 
geriausius septynerius metus iš dvylikos santuokos metų, bet da- 
bar jis čia pasijuto tarsi svetimas. Nors Federika pamerkė gėlių 
ir su meile viską sutvarkė, tai buvo žmonos kambarys; šaltas jos 
elgesys rodė, kad jis čia nebelaukiamas. 

Ramonas pastatė lagaminą ant grindų ir prisėdo ant lovos 
krašto. Helena priėjo prie lango ir pažvelgė į jūrą. 

— Apie ką gi nori pasišnekėti? — paklausė jis, nors ir žinoda- 
mas atsakymą. 

— Apie mudu, - ramiai ištarė ji. 

— O ką apie mudu? 

— Juk nebėra taip, kaip buvo anksčiau? 

— Ne. 

— Pavargau apsimetinėti prieš vaikus, kad viskas gerai. Taip 
nėra. Esu nelaiminga. Tavo reikalai klojasi puikiai, keliauji po pa- 
saulį lyg koks čigonas, rašai knygas. O aš, deja, užsiknisusi šiame 
name be tavęs. Ir be jokios paramos. Išauginau du vaikus beveik 
niekieno nepadedama, —- pasakė Helena ir pajuto, kaip gniau- 
žianti sprandą įtampa pakilo ir suveržė jai galvą. 

— Bet visada žinojai, kad toks mano gyvenimas. Nepuoselėjai 
vilčių. Pati taip sakei. Davei man laisvę, nes supratai, kad be jos 
negalėsiu gyventi, - jis papurtė galvą ir susiraukė. 

— Taip. Bet nenumaniau, kaip viskas bus iš tikrųjų. Iš pradžių 
keliaudavom drauge. Tai buvo svajonė. Man tai patiko, mylėjau 
tave. O dabar... - jos balsas nuščiuvo. 

— Dabar? — Ramonas išdrįso liūdnai pakartoti. 

— Dabar nebemyliu tavęs, - Helena atsigręžė į jį. Pastebėjusi, 
kad vyro veidą apniaukė skausmas, skubiai pridūrė: - Meilę reikia 
puoselėti, nevalia jos aplaidžiai palikti pūti, Ramonai. Kitados tave 
mylėjau, bet nūnai nebepažįstu tavęs. Neatpažinčiau meilės, net 
jeigu ji skeltų man antausį. Žinau tik tiek, kad pavargau būti viena, 
o tu vis palieki daugybę mėnesių mane vieną. Ir visada paliksi. 

Jos skruostais ringavo ašaros, kol iš jų susidarė dvi plonos 
kančios srovelės. 

— Ką ketini daryti? — paklausė jis. 

Ji nedrąsiai prislinko prie jo ir atsisėdo šalia ant lovos. 

— Jei bijotum prarasti mane, Ramonai, pasiliktum čia ir rašy- 
tum. Pasikeistum dėl manęs. Deja, nepasikeisi, tiesa? — Jis kurį 
laiką apie tai mąstė, bet savo tylėjimu atsakė į jos klausimą. — Ar 
myli mane, Ramonai? — išdrįso paklausti Helena. 

Į ją susmigo spindinčios nelaimingos kaštoninės jo akys. 

— Taip, myliu, tik savaip, Helena. Vis dar myliu. Bet ne taip, 
kad galėčiau pasikeisti dėl tavęs. Jei likčiau čia, su tavimi ir vai- 
kais, tapčiau bejėgis ir nenaudingas. Sudžiūčiau kaip augalas dy- 
kumoje. Argi nesupranti? Nenoriu netekti tavęs nei vaikų, bet 
pasikeisti negaliu, — jis papurtė galvą. - Vos grįžus namo man 
pirmiausia topteli: kada vėl galėsiu iškeliauti? Atleisk. 

Abu sėdėjo tylomis. Helena apsiverkė, nes davus valią jaus- 
mams jai atlėgo širdis. Moteris pajuto, kaip sunkumas apmal- 
šo, nebeveržė smilkinių. Ramonas sėdėjo ir svarstė, ką ji darys. 
Nenorėjo prarasti Helenos. Ji buvo jo apsauga. Jam patiko turėti 
namus, į kuriuos gali grįžti. Nors būdavo juose retas svečias, vis 
tiek jam čia patiko. Jis mylėjo vaikus, tik nebuvo pratęs prie kas- 
dienės jų auginimo rutinos. Nebuvo sukurtas šeimai. 

— Kas dabar bus? - po valandėlės paklausė Ramonas. 

— Noriu grįžti namo, - atsakė ji ir atsistojusi nuėjo prie lango. 

— Į Angliją? 

— Taip. 

— Bet ji už jūrų marių, - paprieštaravo jis. 

— Kodėl tau turėtų tai rūpėti? Amžinai klajoji už jūrų marių, 
visada ten bastysies. Argi svarbu, kur esame? Pats nuolat blaškai- 
si kitame žemyne. 

— O kaip vaikai? 

— Lankys mokyklą Anglijoje. Apsigyvensim Kornvalyje su 
mano tėvais, - ji pripuolė artyn ir atsiklaupė ant grindų jam prie 
kojų. - Prašau, Ramonai. Prašau leisti juos pasiimti namo. Toks 
gyvenimas man nebepakeliamas. Tik ne dabar. Be tavęs nėra 
prasmės čia gyventi. Negi nesupranti? Nepritampu šiame krašte, 
priešingai nei tu. Būčiau pritapusi, juk buvau tam pasiryžusi, bet 
dabar tenoriu grįžti namo. 

— Ką jiems pasakysi? 

— Pasakysiu, kad mūsų namai bus kitur. Kad tu atvažiuosi ir 
aplankysi mus, kaip visada. Tik gyvensim kitoje šalyje. Jie dar 
maži ir susitaikys su tuo, - tvirtu balsu tarė Helena ir įsmeigė į jį 
meldžiantį žvilgsnį. - Prašau, Ramonai. 

— Nori skirtis? — abejingai paklausė jis. 

— Ne, - skubiai atsakė ji. - Ne, skirtis nenoriu. 

— Tik gyventi atskirai? 

— Taip. 

— Kam? 

— Niekam. Tetrokštu ištrūkti iš čia, — tarė ji ir nuleido galvą. 


Nuojauta jo neapgavo. Helena jį palieka. Jai reikia jo leidimo išsi- 
vežti vaikus iš šalies, ir jis nedraus. Kaip galėtų neleisti? Tie vaikai 
labiau buvo jos negu jo, jei skaičiuotum laiką, praleistą su jais. 
Žmona teisi: argi svarbu, kur jie gyvens, juk jis nuolat būna už 
tūkstančių mylių. 

— Gerai, gali pasiimti vaikus į Angliją, — susikrimtęs atsakė 
Ramonas. — Bet pirmiausia norėčiau juos nuvežti į Kačagvą pas 
senelius. Ketinu jiems surengti šeimos Kalėdas, kad visada prisi- 
mintų mane tokį. 

— Ramonai, - sukuždėjo Helena užkimusiu nuo jaudulio bal- 
su, — juk atvažiuosi aplankyti mūsų? 

Ji ieškojo jo akių, būgštaudama, kad jiedviem atsiskyrus jis ne- 
besistengs dalyvauti vaikų gyvenime. 

— Žinoma, - vyras krestelėjo susivėlusią galvą. 

— Vaikai tavęs labai pasiilgs. Negali jų apleisti, Ramonai. Jiems 
tavęs reikia. 

— Suprantu. 

— Neatstumk vaikų dėl to, kad aš taip elgiuosi. Visa tai tik 
mūsų, suaugusiųjų, reikalas, o jie niekuo dėti. 

— Žinau. 

— Fedė myli tave. Ir Halas. Nekęsčiau savęs, jei mestum juos 
dėl manęs, - Helena staiga atsitiesė. - Niekur neišvažiuosiu, jei 
kam nors atrodys, kad palikdama tave atimu iš savo vaikų tėvą. 
Dėl jų paaukočiau savo laimę, - pravirko ji. 

Ramonas suglumo. Ranka perbraukė šviesius jos plaukus. 

— Neapleisiu jų, Helena. 

Ji pažvelgė į jį stiklinėmis akimis. 

— Ačiū. 

Ūmiai jo lūpos prigludo prie jos lūpų. Nesuprasdami, ką 
daro, jų kūnai priešinosi abejingam sielų išsiskyrimui. Ramonas 
ir Helena nusiplėšė drabužius tarsi ištroškę gyvūnai, gremžian- 
tys žemę, kad rastų vandens. Ji pajuto smakrą badančius šiurkš- 
čius jo šerius, švelnų lūpų ir dantenų drėgnumą. Per tuos mė- 
nesius, kai jo nebuvo, drįsdavo tik pasvajoti, kad mylisi su kitu 
vyru. Turėjo tokių progų, bet nepasinaudojo jomis dėl paprastos 
priežasties: buvo savo vyro žmona, tegu ir vien pavarde. Da- 
bar atsidavė vyro glamonėms, nors buvo jam tik dėkinga, nieko 
daugiau. Šią intymią valandėlę juodu galėjo klaidingai manyti, 
kad meilė vėl įsiplieks. Vis dėlto Helena žinojo, kad fizinis ma- 
lonumas neatstoja tikros meilės, jis apgaulingas kaip miražas. 
Moteris užsimerkė, stengdamasi užmiršti tikrąją savo padėtį, ir 
paniro į malonumą, jo rankoms glamonėjant jos kūno linkius, 
tarsi tyrinėjant juos pirmą kartą. 

Paskutinį sykį juodu buvo šitaip sugulę prieš daug mėnesių. 
Jau ir pamiršo vienas kito kūną. Tarsi neįstengdama sutvardyti 
geidulių, ji pirštais slydo jo stuburu, glostė želiančius ant pečių 
plaukus, kaip darydavo akinama meilės. Liežuviu perbraukusi 
odą pajuto jūros skonį, sumišusį su vyrišku kvapu. Kai jis pabu- 
čiavo ją, lūpomis apglėbęs lūpas, veidą prikišęs prie pat veido, 
ji atsimerkė ir pamatė, kad jo akys užmerktos. Helena pasvars- 
tė, apie kokią būtybę jis svajoja, ar keliaudamas taip pat turėjo 
progų. Geriau nežinoti. Paskui jis įsiskverbė į ją, pažadindamas 
prigesusį, daugybę mėnesių snaudusį žiemos miegu geismą, ir ji 
išmetė iš galvos kitas galbūt jo turėtas moteris. Abu viską pamir- 
šo, judėdami tarsi vienas besiraičiojantis žvėris, abejingi tylioms 
dejonėms, sklindančioms iš gerklės, ir klaikiems virpulingiems 
atodūsiams iš pačių gelmių. Paskui gulėjo išpilti prakaito, išsekę, 
svaigiam abiejų odos kvapui maišantis su saldžiu levandų ir rožių 
aromatu, ir spoksodami į lubas stebėjosi, kad pasidavė aistrai. 

Helena buvo perdėm sutrikusi, todėl kreipė nuo jo žvilgsnį ir 
droviai prisidengė garuojantį kūną lovatiese. Koks absurdiškas 

elgesys po to, kai jis šitaip intymiai ja mėgavosi. Ji pasirausė spin- 
telės stalčiuje, ieškodama cigaretės. Radusi virpančia ranka už- 
sidegė ir nekantriai įkvėpė dūmo. Labai keista, samprotavo, mes 
galime būti tokie artimi, kokie akimirksnį gali būti du žmonės, 
gulėti čia šalia vienas kito, bet jaustis taip, lyg mudu skirtų tūks- 
tančiai mylių. Helena dirstelėjo į Ramoną, o jis atsigręžė į ją. 

— Buvo gera, —- pasakė. 

— Taip, — atšovė ji. 

> Nesigailėk, Helena. Nieko bloga mėgautis kūniškais malo- 
numais, net vien iš fizinės aistros. 

Ji vėl patraukė dūmo. 

— Ir nesigailiu. 

Pati nežinojo, ar gailisi, ar ne. Ar tikrai mylėjosi be meilės? Tą 
mintį nuvijo kartu su dūmais. Tai nebesvarbu. Ji grįš namo. 


Ketvirtas skyrius 


vo- e 


ną. Abudu tylėjo. Federikos prikaišiotų tarp patalynės levandų ir 
sodo gėlių, su tokia meile priskintų ir pamerktų į mėlyną tviskan- 
čią vazą, kvapus gožė cigarečių dūmai. Iš jų aistros teliko sujauk- 
ta lova. Jam pasidarė įdomu, ar galėjo dar kas nors likti. Paskui 
išgirdo švelnų dainuojančios sode Federikos balsą ir suvokė, kad 
jo vaikai — tai fizinė jųdviejų meilės, dosniai dovanojamos vieno 
kitam, išraiška. Ramoną nupurtė mintis, kad turės gyventi be jų. 
Helenos kūnas vis dar buvo tvirtas, lieknas ir grakštus, 
peršviečiamo blyškumo, pirmiausia ir patraukusio jo akį prieš 
dvylika metų. Dabar jai trisdešimt, moteris per jauna gyventi vie- 
na, be mylinčio, besirūpinančio ja dėmesingo vyro. Kai Ramonas 
sutiko ją šaltuose Kornvalio paplūdimiuose, ji buvo jauna, pasi- 
ryžusi bet kam, kad tik galėtų būti šalia jo. Juodu kartu keliavo 
po pasaulį, siejami jo nuotykių troškimo ir stipraus jos noro būti 
mylimai. Tai abiem tiko tol, kol juos išskyrė namų buitis. 
Ramonas stebėjo, kaip ji šukuojasi ilgus plaukus ir susega vir- 
šugalvyje. Jam labiau patikdavo, kai jie palaidi driekdavosi nuga- 
ra. Kitados Helenos plaukai siekė juosmenį, į juos jis prikaišy- 
davo jazminų. Tada ji buvo graži. Dabar atrodė pavargusi, nuo 
visiško nusivylimo veidas papilko, anuomet viliojęs odos blyšku- 
mas nebešvytėjo, veikiau telkšojo užsistovėjęs it nusekęs šaltinis 
per sausrą. Jeigu jis neleistų jai išvykti, iš jos nieko neliktų. 
Helena pamatė, kad jis spokso į ją veidrodyje, bet nenusišyp- 
sojo, kaip būtų padariusi anksčiau. 
— Kada nori važiuoti į Kačagvą? - paklausė Helena. 

— Rytoj. Paskambinsiu tėvams ir pranešiu, kad atkeliaujam. 

— Ką jiems pasakysi? 

— Apie mus? 

— Taip. 

Jis atsiduso ir atsisėdo. 

— Dar nežinau. 

- Jie pamanys, kad esu beširdė. Kaltins mane, - jos balsas dre- 
bėjo. 

— Tikrai ne. Jie pažįsta mane geriau, nei įsivaizduoji. 

— Jaučiuosi kalta, - pasakė Helena ir įsistebeilijo į savo atspin- 
dį veidrodyje. 

— Tu apsisprendei, —- abejingai ištarė jis ir atsistojo. 

Helena norėjo, kad Ramonas maldautų pasilikti. Vylėsi jį pul- 
siant ant kelių ir žadėsiant pasikeisti, kaip būtų darę kiti vyrai. 
Deja, jis buvo ne toks. Vienintelis ir nepakartojamas. Ji ir įsimy- 
lėjo tą vyrą todėl, kad jis buvo kitoks. Pernelyg pasitikintis sa- 
vimi, labai savarankiškas, todėl nereikalingas jokios gyvos būty- 
bės. Ramonui reikėjo oro, kad kvėpuotų, akių, kad regėtų visas 
nuostabias vietas, per kurias keliavo, ir rašiklio, kad galėtų visa 
tai aprašyti. Jam nereikėjo Helenos meilės, bet ji atidavė ją, nerei- 
kalaudama nieko mainais, teprašydama, kad jis priimtų. Tačiau 
žmogaus prigimtis linkusi visada norėti daugiau, nei turi. Kita- 
dos gavusi Ramono meilę, Helena įsigeidė ir jo laisvės. Deja, jis 
nenori šios atsisakyti. Ir vis dar yra laisvas. Sunkiai suvaldomas 
tarsi debesis, kai mėgini prismeigti. Ji turi suprasti, kad jis nie- 
kada nepasikeis, kad ateis toks metas, kai Helena liks viena, nes 
Ramono sielą užvaldęs pasaulis, o jai išseko jėgos grumtis už jį. 
Bet vis tiek norisi, kad vyras kovotų dėl jos. Kaip gali ją mylėti, 
bet nesigrumti dėl jos? Šalia jo Helena ima jaustis niekam tikusi. 

Ji išėjo į sodą, markstydamasi prieš baltą saulės šviesą, pa- 
matė miegantį po apelsinmedžiu Halą ir sūpynėse dainuojan- 
čią Federiką. Mergaitė labai susikrims, kad reikės išvažiuoti iš 
Vinjos, bet ją kur kas labiau įskaudins tėvų išsiskyrimas. Helena 

tamsią povandeninę srovę, kunkuliuojančią po tobula jos diena. 
Išvydusi stovinčią tarpdury mamą, Federika nušoko iš sūpynių, 
pasiėmė stebuklingąją dėžutę iš žolės ir atskuodė pas ją. 

— Ar baigei šnekėtis su tėčiu? - paklausė ji. 

— Taip, mieloji. Rytoj važiuojam į Kačagvą, - atsakė Helena, 
žinodama, kad mergaitė bus labai laiminga. 

— Papasakojau Halui legendą apie inkų princesę. Jis užmigo! — 
nusikvatojo ji. 

Halas tįsojo ant nugaros, palaimingai išskėtęs rankas ir kojas; 
tvyrant popietės karščiui, jo krūtinė ramiai kilnojosi. 

— Nežadinkim, - tarė Helena, švelniai žiūrėdama į sūnų. 

Halas buvo labai panašus į tėvą. Iš Ramono paveldėjo tamsius 
plaukus ir kaštonines akis, bet neatrodė toks pasiutėliškai sava- 
rankiškas ir pasitikintis savimi. Federika labiau mėgo būti vie- 
na, o Halas, nuolat reikalaujantis dėmesio, atrodė tarsi Ramono 
dalis, kurią ji mylėjo ir kurios jai buvo leista laikytis. Sūnui jos 
reikėjo, jis mylėjo ją be atodairos. 

Parstraksėjusi namo, Federika rado tėvą svetainėje, ispaniškai 
šnekantį telefonu. Priėjo prie jo, priglaudusi dėžutę, ir prisėdo 
ant krėslo parankės, laukdama, kol tėtis baigs pokalbį, ir ji galės 
su juo paplepėti. Įsiklausiusi suprato tėtį kalbantis su močiute. 

— Papasakok Abuelita* apie mano dėžutę, - susijaudinusi tarė. 

— Papasakok pati, - jis padavė jai ragelį. 

— Abuelita, tėtis man padovanojo dėžutę, kitados priklausiu- 
sią inkų princesei... taip, tikrų tikriausiai princesei... papasakosiu 
tau rytoj... taigi... labai tave bučiuoju, yo tambiėn te guiero“*, - ji 
pasiuntė bučinį telefonui. 

Tai matydamas tėtis sukikeno ir perėmė ragelį. 

— Atvyksim pietų, — tai pasakęs jis išjungė telefoną. — Na, ge- 
rai, Fede, ką dabar veiksim? 


* Močiutėlė (isp.). 
** Aš irgi tave myliu (isp.). 

— Nežinau, - šyptelėjo ji, nes numanė, kad tėtis visada kupi- 
nas kokių nors sumanymų. 

— Gal traukiam į miestelį pirkti dovanos močiutei? 

— Ir sulčių, - pridūrė Federika. 

— Sulčių ir sumuštinių su palta*, - tarė stodamasis. - Eik ir 
pasakyk mamai, kad grįšim arbatos. 


Mariana Kampionė padėjo ragelį ir šūktelėjo vyrą Ignasiją, gulin- 
tį terasos hamake ir skaitantį knygą. Jis buvo pabalnojęs kumpą 
nosį apvaliais akiniais, ant vešlių antakių užsismaukęs panamą — 
ženklas, kad nenori būti trukdomas. 

— Načai, grįžo Ramonas. Rytoj atvažiuos su šeima mūsų ap- 
lankyti, - linksmai paskelbė ji. 

Ignasijas nė nekrustelėjo, tik pervertė puslapį. Mariana, apkū- 
ni, stambių kaulų, malonaus, nuoširdaus veido žilaplaukė mote- 
ris, išėjo pro stiklines duris į terasą, kur akacijos pavėsyje tįsojo 
vyras. 

— Mi amor, ar girdėjai mane? Ramonas sugrįžo. Rytoj atva- 
žiuos mūsų aplankyti, - pakartojo Mariana iš džiaugsmo dilg- 
čiojančiais skruostais. 

— Girdėjau, moterie, — atsakė tasai, neatplėšdamas akių nuo 
knygos. 

— Načai, tu nevertas turėti anūkų, — tai ištarusi ji vis dėlto 
nusišypsojo ir palingavo galvą. 

— Jis dingsta mėnesių mėnesius ir teikiasi atsiųsti vos vieną 
kitą laišką. Kokia iš tokio vyro nauda šeimai? Jau esu sakęs, kad 
Helenai galų gale trūks kantrybė. Man trūko jau prieš daug metų, 
ojuk nesu užjo ištekėjęs, — griežtai kalbėjo jis, paskui per knygos 
viršų dirstelėjo į žmoną, kad pamatytų, kokį įspūdį jai padarė. 

— Netaukšk niekų, - nepiktai subarė jį Mariana, - Helena — 
gera žmona ir motina. Ištikima Ramonui. Nesakau, kad jis gerai 
elgiasi, nuolat palikdamas ją vieną, bet ji yra senamadiška mo- 


* Avokadas (isp.). 

teris. Supranta jį. Aš sujaudinta, kad jie atvažiuoja paviešėti, — 
stambus jos veidas pražydo švelnia šypsena. 

— Ir kiek jie pas mus viešės? — paklausė Ignasijas, vis dar žiū- 
rėdamas į ją. 

— Nežinau. Jis nesakė. 

— Turime džiaugtis ir tuo, - įgėlė vyras. - Iš aštuonių savo 
vaikų rečiausiai matome tik Ramoną, todėl jo pasirodymas kone 
prilygsta stebuklui. 

— Tu suirzęs. 

— Dėl Dievo meilės, Mariana, jam apie keturiasdešimt, pats 
laikas subręsti ir prisiimti atsakomybę, kol visko neprarado. Jei 
toji moteris, tikras kantrybės įsikūnijimas, jį paliks, Ramonas ga- 
lės kaltinti tik save, o aš ją palaikysiu ir paremsiu be jokių išlygų. 

Mariana nusijuokė ir parpėdino į vėsų namą. Buvo ganėtinai 
prisiklausiusi jo argumentų, mokėjo juos atmintinai. Ramonas 
buvo laisva siela, ji suprato sūnų - kaip ir Helena, samprotavo mo- 
teris, įžengdama į virtuvę pasakyti jaunai tarnaitei Estelai, kad rei- 
kės gaminti daugiau valgio. Ramonas buvo labai gabus, todėl būtų 
buvę beprasmiška pririšti jį prie namų ir slopinti tokį brangintiną 
jo kūrybiškumą. Ji, po kelis kartus perskaičiusi visas sūnaus kny- 
gas ir straipsnius, labai didžiuodavosi, kai žmonės sakydavo, kad 
jiems irgi patinka jo darbai. Čilėje jis buvo įžymybė, žmogus, užsi- 
tarnavęs visokeriopą pagarbą. „Žinoma, esu jo motina, - sakyda- 
vo vyrui Mariana, - bet jis iš tiesų nepaprastai gražiai rašo. 

Estelai jau atsikėlus po siestos ir ruošiantis pjaustyti daržo- 
ves vakarienei, ji įėjo į virtuvę. Kaip daugelyje pasiturimų Čilės 
namų, tarnaitei buvo skirtas miegamasis ir vonios kambarys šalia 
virtuvės užpakalinėje namo pusėje, slepiamoje tankių daugiame- 
čių krūmų ir bugenvilijų. Estela buvo nauja tarnaitė. Praėjusią 
vasarą mirus Konsuelai, ištarnavusiai dvidešimtį metų, Marianai 
su Ignasiju labai pasisekė, kad rado Estelą, ją rekomendavo drau- 
gai, turintys vasarnamį kaimyniniame kaimelyje Zapalare. Ma- 
rianai ji patiko iškart. Konsuela buvo jau nusenusi, todėl namus 
tvarkydavo atsainiai, būdavo perdėm sugižusi, valgį gamindavo 

be jokio džiaugsmo. O Estela negaišuodama kibo į darbą: blizgi- 
no, šlavė, gramdė ir vėdino namus, sklidina jaunatviškos energi- 
jos ir nuolat šypsodama, nes toks mielas buvo jos būdas ir didis 
troškimas įtikti šeimininkams. Buvo mandagi, paslaugi, taktiška 
ir greitai mokėsi. Šios merginos savybės labai pravertė, nes Igna- 
sijas buvo nekantrus ir pedantiškas. 

— Estela, rytoj per pietus atvyksta mano sūnus Ramonas su 
žmona ir dviem mažais vaikais, prašau tuo pasirūpinti, paruošti 
jiems mėlynąjį kambarį ir dar gretimą, nes mano sūnus mėgsta 
turėti savo erdvę. Vaikai gali įsikurti viename kambaryje, jiems 
bus linksmiau. 

— Si, senjora Mariana, — klusniai atsakė tarnaitė, slėpdama 
jaudulį. 

Ji buvo labai daug girdėjusi apie Ramoną Kampionę, ne sykį 
mačiusi jo nuotraukas laikraščiuose ir net perskaičiusi kelis jo 
straipsnius. Poetiški aprašymai suvirpino Estelai širdį, ir nuo tos 
akimirkos, kai sužinojo, kas jos darbdaviai, ji troško su juo su- 
sipažinti. Mėgo vaikštinėti po namą ir apžiūrinėti nuotraukas, 
išdėliotas ant stalų bei židinio atbrailų. Ramonas atrodė esąs ne- 
paprastai išvaizdus ir be galo jausmingas vyriškis: ilgais juodais 
plaukais, skvarbiomis rudomis akimis, putlia burna, pažiūrėti 
per didele jo veidui, bet kartu labai viliojančia. Estela ilgai bliz- 
gindavo stiklą, saugantį tą veidą nuo dulkių. Netrukus susitiks su 
juo. Vos įstengė tvardytis. 

— Iškvepink patalynę levandomis, visuose trijuose miegamuo- 
siuose pamerk gėlių. Tik nepamiršk to. Federikai patinka gamta. 
Ji miela mergaitė. Padėk švarių rankšluosčių, atnešk šviežio ge- 
riamojo vandens ir vaisių, - nurodinėjo Mariana, nepamiršdama 
nė menkiausios smulkmenos. 

— Kiek jie svečiuosis, senjora Mariana? —- pasiteiravo Estela, 
stengdamasi numaldyti virpantį balsą, kad neišsiduotų. 

Mariana gūžtelėjo pečiais. 

— Nežinau, Estela. Dešimt dienų, gal ilgiau. Pamėginsiu įkal- 
bėti, kad pasiliktų švęsti Naujųjų metų, nors sūnų bus sunku 

nulaikyti. Ramonas gyvena šia diena, niekada nieko neplanuo- 
ja, - pasakė didžiuodamasi. — Valandėlę jis čia, ir kai manai, kad 
liks, staiga lyg niekur nieko pakelia sparnus ir išlekia. Tada dau- 
gybę mėnesių jo nematome ir ničnieko apie jį negirdime. Tokį jį 
sukūrė Dievas, tad aš nesiskundžiu. 

— Si, senjora Mariana, - pasakė tarnaitė. 

— Mano anūkai labai mėgsta manjar blanco“*, prašau patikrin- 
ti, kad namuose jo nestigtų, labai nenoriu jų nuvilti, - pridūrė 
Mariana ir išėjo iš virtuvės. 

Estela patenkinta atsiduso ir tučtuojau puolė ruošti namus 
svečiams. Lyg viesulas praūžė su šluota per vaikų kambarį, patai- 
sė lovas, patiesė tikras airiškas linines paklodes, iššluostė medi- 
nes grindis, nuo baldų nuvalė dulkes. Sutuoktinių kambarį tvar- 
kė rūpestingiau, levandomis iškvepino patalynę, atvėrė langines, 
kad į vidų paplūstų gaivus jūros oras ir įsiskverbtų straksinčių 
eukaliptuose paukščių čiulbesys. Atvėrusi Ramono kambario 
duris, giliai įkvėpė ir neskubėdama meiliai paklojo lovą, dailiais 
rudais pirštais išlygino pagalvę, kad nebūtų nė raukšlelės. Vaiz- 
davosi jį gulintį, žvelgiantį į ją, kviečiantį pas save. Paskui Estela 
išsitiesė ant lovos, užsimerkė ir užuodė svaigų tuberozų aroma- 
tą —- buvo pamerkusi jų į vazą ir pastačiusi ant tualetinio staliuko. 
Nusišypsojo nuo minties, kad tikriausiai jau rytoj jo galva ilsės 
čia, kur dabar guli ji, ir jis niekada nesužinos, kokie artimi juodu 
buvo. 

Estela vylėsi, kad Ramonas liks čia ilgam. 


Ignasijas padėjo knygą ir išsirangė iš hamako. Ėmė miegas ir tin- 
gulys. Vakaras buvo vėsus, ilgėjo šešėliai, į krantą tarsi naktinis 
plėšrūnas sėlino potvynis. Ignasijas stovėjo terasoje, atsirėmęs į 
turėklus, ir žvelgė į raminamai alsuojančios jūros paviršių. Jautėsi 
nesmagiai. Nugairintas jo veidas raukšlėjosi iš nerimo ir įstan- 
gos suvokti to nesmagumo priežastį. Saulei lūkuriuojant kitame 


* Pieninis saldėsis (isp.). 

krante už horizonto aušros, šviesa nusidažė šilta oranžine spalva. 
Turbūt nuotaiką veikia natūralus saulėlydžio sukeltas liūdesys, 
viltingai pamanė jis. Bet pats suprato, kad nerimas labiau susijęs 
ne su gamta, 0 su sūnumi. Kirbėjo nuojauta, kad reikalai klostosi 
ne taip, kaip turėtų klostytis. 

Į terasą išėjo Mariana, nešina stiklu atmiešto viskio, kurį vyras 
gerdavo vakarais. 

— Štai, - padavė jam. — Šįvakar tu labai tylus, - pridūrė ir nu- 
sišypsojo. 

— Noriu miego, - jis siurbtelėjo gėrimo. 

— Per daug skaitai. 

— Taip. 

— Skaitymas gali ir slopinti žmogų, — meiliai pasakė ji ir pa- 
plekšnojo vyrui per nugairintą rudą ranką. 

— Taip, - pakartojo jis. 

— Vis tiek rytoj neišsisuksi, reikės užimti Ramoną, Heleną ir 
mielus jų vaikus. 

— Žinau, - rimtai linktelėjo Ignasijas. 

— Ramonas parvežė Fedei dėžutę, kuri senovėje priklausė inkų 
princesei, bent ji man taip pasakojo, - tarė Mariana, žiūrėdama, 
kaip saulė užlieja jūrą skystu auksu. 

— Panašu į vieną iš Ramono legendų. 

— Kurgi ne, - sukikeno ji. - Ramono braižas, jo vaizduotė 
nuolat stebina mane. 

— Inkų princesei, nejaugi? 

— Fedė tuo tiki. 

— Žinoma, tiki, Mariana, ji dievina savo tėvą, - pasakė Ignasi- 
jas, purtydamas galvą. - Dievina, o jis ją vis palieka. Labai blogai. 

— Ak, Načai, tai tiesa. Ar dėl to ir esi toks tylus? Kremtiesi, 
kad Ramonas taip gyvena? Bet tai ne mūsų reikalas. Jeigu juos tai 
tenkina, neturėtume nerimauti. 

— Bet ar tenkina? — paklausė jis, varstydamas ją žvilgsniu. — 
Labai abejoju. Nujaučiu savo kaulais. 

— Tie kaulai seni, Načai. Stebiuosi, kad išvis ką nors jaučia, — 
nusišypsojo Mariana. 

— Kaulai seni, moterie, bet tokie pat jautrūs kaip visada. Ar 
eisi su manimi pasivaikščioti į paplūdimį? — staiga pasiteiravo 
vyras ir ištuštino stiklą iki dugno. 

Ji nustebo. 

— Dabar? 

— Žinoma. Mums, seniams, nevalia pasiduoti, kol dar galime. 
Rytojus gali būti paskutinė diena. 

— Kokie niekai, mi amor, kartais tu iš tiesų būni gerokai ap- 
gailėtinas. Taip, eisiu su tavimi į paplūdimį. Nusispirsim batus ir 
pabraidysim, susikibę už rankų, kaip anksčiau. 

— Man tai labai patiktų, - nusivožęs panamą, jis pabučiavo 
Marianą į putlų skruostą. 

— Nepataisomas romantikas, - ji nusikvatojo iš jųdviejų kvai- 
lumo. Tokiems žaidimams, pamanė, jie jau per seni. 


Ramonas apkamšė Federiką lovoje. Jo žvilgsnis užkliudė dėžutę, 
padėtą ant stalelio šalia jos. 

— Būgštauju, kad atsibudusi neberasiu, - ūmai paaiškino mer- 
gaitė ir jos lygus veidelis susiraukšlėjo iš rūpesčio. 

— Nėra ko nerimauti, Fede, tau pakirdus, ji bus čia, kur buvusi. 
Tau miegant, niekas jos nepagrobs, tikėk manimi. 

— Tai gražiausias daiktas, kokį esu turėjusi, nenoriu prarasti. 

— Ir neprarasi, - nuramino tėvas dukterį ir pabučiavo į kaktą. — 
Ar pastebėjai, kad šįvakar ponios Barakos šuo neloja? 

— Jis laimingas ir pavargęs kaip ir aš, - Federika nusišypsojo 
tėčiui. 

— Nusistekenęs. 

— O rytoj, prieš važiuodami į Kačagvą, pavedžiosim jį? 

— Žinoma, - atsakė Ramonas, pirštų galais paglostydamas jai 
veidelį. - Galėsime vėl nusivesti į paplūdimį. 

— Man gaila senjoros Barakos, — tarė mergaitė. 

— Kodėl? 

— Nes ji labai liūdna. 

— Pati pasirinko būti tokia, Fede. 

— Tikrai? 

— Taip. Kiekvienas renkasi, ar jam džiaugtis, ar liūdėti. 

— Bet mama man sakė, kad jos vyras mirė, - paprieštaravo ji. 

— Mama neklydo. Tačiau jis mirė daugiau kaip prieš dešimt 
metų, kai tu dar nebuvai gimusi. Praėjo nemažai laiko. 

— O Vančukas liūdėjo visą gyvenimą. 

— Taip. Tik jam nereikėjo taip daryti. Kartais geriau irtis į 
priekį nei gyventi praeitimi. Iš praeities reikėtų kai ko pasimokyti 
ir duoti jai ramybę. 

— O ko senjora Baraka išmoko iš praeities? — nusižiovavo Fe- 
derika. 

— Ar nemanai, kad jai derėtų daugiau laiko skirti šuns priežiū- 
rai nei gedėti velionio vyro? — nusijuokė jis. 

— Tikrai, - ji užsimerkė. 
buklingų drugelių pasaulį. Ant ilgų mergaitės blakstienų atsispin- 
dėjo iš koridoriaus besiskverbianti šviesa, teikianti jai nežemiško 
grožio. Federikos veidas buvo pailgas, nuostabus, kilnus ir nuošir- 
dus. Nuo minties, kad ją paliks, Ramonui užgniaužė gerklę ir, nors 
jo ryžtas nė kiek nesusilpnėjo, buvo vis sunkiau su tuo susitaikyti. 
Jis pasilenkė ir vėl pabučiavo dukterį į kaktą, sausomis lūpomis 
pajusdamas aksominę jos odą. Užuodė muilo, kuriuo ji prausėsi, 
aromatą ir švarių plaukų kvapą. Norėjo apglėbti mergaitę ranko- 
mis ir apsaugoti nuo žiaurios pasaulio tikrovės, ją tik nuvilsiančios. 

Prieš guldamasis įsėlino į Halo kambarį dirstelėti į miegantį 
sūnų. Nesijautė jam labai artimas. Vos ketverių sulaukęs vaikas 
beveik nepažinojo tėvo. Buvo labiau prisirišęs prie mamos, o jam 
gana abejingas. Halui nereikėjo tėčio taip kaip Federikai. Ramo- 
nas žiūrėjo į berniuką, čiulpiantį nykštį ir per miegus prie širdies 
glaudžiantį žaislinį kiškutį. Halas atrodė tarsi įsikūnijęs angelas, 
paties Dievo paguldytas į lovą. Jo oda buvo lygutėlė, skaisti, mina 
romi, patenkinta. Tėvas šiurkščia ranka perbraukė berniukui per 
plaukus. Halas sukrutėjo ir pasivertė ant šono, bet nepabudo. 
Ramonas ištykino taip pat tyliai, kaip buvo atėjęs. 

Nors tvyrojo šilta naktis, lova buvo šalta. Helena susirietusi mie- 
gojo vienoje jos pusėje, beveik svirdama per kraštą — stengėsi 
būti kuo toliau nuo jo. Ramonas atsigulė ant nugaros ir įsispok- 
sojo į ledinę mėnesieną, slenkančią lubomis. Praėjusios popietės 
aistros neliko nė ženklo. Juk juodu nenorėjo suartėti. Helena gai- 
lėjosi, kad šitai nutiko, ir prisimindama raudo iš gėdos. Tad apsi- 
metė, kad išvis nieko nebuvo. Vyras nesiblaškė, gulėjo ramiai, bet 
ji juto jį esant šalia todėl, kad atmosfera buvo slogi, kad dingojosi, 
jog tarp jų guli trečias žmogus. Helena bijojo krustelėti ar išleisti 
bent garsą, alsavo negiliai ir tįsojo sustingusi it lavonas. Kai galop 
juos abu įveikė miegas, jis buvo kankinantis ir negilus. Helena sa- 
pnavo, kad parkeliauja į Kornvalį, bet niekaip negali rasti Polpe- 
ro. Ramonas savo sapne stovėjo paplūdimyje, o Federika skendo 
jūroje, bet jis nepakrutino nė piršto, nemėgino jos išgelbėti. 


Penktas skyrius 


Federika pakirdo ir nusivylė pamačiusi už lango sūkuriuojant 
tirštą pilką jūros miglą, užtemdžiusią ryto saulę ir nutildžiusią 
paukščius. Buvo žvarbu ir drėgna. Mama visada sakydavo, kad 
Santjago karštis siurbia pakrantėn jūros rūką. Jei sostinėje bū- 
davo karšta, Vinjoje - ūkanota. Federika labai nemėgo rūko. Jis 
slėgė ją. 

Netrukus mergaitė pamiršo niūrų dangų ir pasidėjo dėžutę su 
drugeliu ant kelių. Atidarė, pakrutino, pirštais perbraukė akme- 
nėlius ir apsidžiaugė, kad nuo šviesos vis dar trūkčioja ir virpa 
sparneliai, kaitaliojantys spalvas. Mama rado ją nugrimzdusią į 
stebuklingą Ramono fantazijų pasaulį, toli tarp Peru kalnų. 

Helena beveik nesudėjo bluosto. Arba jai atrodė, kad nesudė- 
jo. Galva buvo sunki, tarsi suspausta gniaužtų. Ji išgėrė skausmą 
malšinančių vaistų ir vylėsi greito jų poveikio. Įslinko į Federi- 
kos kambarį vilkėdama chalatą, o paskui ją įtipeno jau apsiren- 
gęs Halas, žaisdamas su naujuoju traukinuku. Federika tučtuojau 
pamatė išblyškusį mamos veidą, ratilus aplink akis ir pasiteiravo, 
ar ji negaluojanti. 

— Ačiū už rūpestį, mieloji, bet aš sveika, - atsakė Helena, iš- 
spausdama varganą šypseną. 

Bet jos akys nesišypsojo. Buvo apsiblaususios ir negyvos. Fe- 
derika susiraukė ir užvožė dėžutės dangtelį. 

— Prastai atrodai, mama. Ar galėčiau patiekti tau pusryčius? 
Kur tėtis? — paklausė ji ir šoko iš lovos. 

— Tėtis dar miega, verčiau nežadink. Gal užsimestum cha- 
latėlį, mudvi galėtume kartu pasigaminti pusryčius, - pasiūlė 

Helena, plekšnodama slenkančiam pro ją ir pūškuojančiam kaip 
garvežys Halui per šviesią galvą. 

Federika apsisiautė chalatą ir pasvarstė, ar tėtis prisimins savo 
pažadą vestis ją su Rasta į paplūdimį. Vylėsi, kad jis atsikels, ne- 
tįsos lovoje, kaip mėgsta, visą rytą. Ji linksmai nustraksėjo laip- 
tais, koridoriumi ir įliuoksėjo į virtuvę. Įsitaisęs ant grindų Halas 
varinėjo traukinuką terakotos plytelėmis, šnekėdamasis su savi- 
mi ir čiuksėdamas kaip garvežys. 

Federika padėjo mamai padengti pusryčių stalą valgomajame. 
Tėčiui grįžus namo, namiškiai valgydavo ne virtuvėje, kaip buvo 
pratusi Helena, niekaip negalinti atsikratyti šio angliško įpročio, o 
valgomajame - lyg tikri čiliečiai. Dešimtą turėjo pasirodys Lidija, 
kad sutvarkytų namus ir išvirtų pietus. Ramonas retai kada užei- 
davo į virtuvę. Jis užaugo tarnų apsupty, kitaip nei Helena, kurios 
šeimai virtuvė buvo svarbiausia ir mėgstamiausia namų vieta. 


oo eo 


Tik po valandėlės prisiminė, kur esąs, ir jį vėl nusmelkė slogutis, 
kad žmona jaučiasi labai nelaiminga. Pažvelgė į langą, kur šaltas 
brizas, pučiantis nuo vandenyno ir nešantis drėgną jūros rūką, 
plaikstė užuolaidas. Nenorėjo keltis. Kambaryje tvyranti atmos- 
fera taip slėgė, kad net kvapą gniaužė. Ramonas panoro pakišti 
galvą po paklodėmis ir įsivaizduoti sėdįs aukštai ant debesų, virš 
miglos ir liūdesio, gausiai apkėtusio namo sienas tarsi glitėsiai. 
Gulėjo jusdamas silpnumą krūtinėje, kovodamas su skatuliu at- 
sikelti, susikrauti krepšį ir iškeliauti. 

Tada išgirdo tylius dukters žingsnius. Silpnumą išstūmė kaltė, 
ir jis išlindo iš po paklodžių. 

— Nemiegi, tėti? - paklausė Federika. 

Ramonas visai čia pat išvydo jos veidą, kupiną lūkesčių, ir di- 
deles mėlynas viltingai jam mirksinčias akis. Duktė įsėlino tylu- 
tėliai, stengdamasi jo nepažadinti, jeigu būtų dar miegojęs. Tyki- 
no pamažu lyg drovi elnė, nežinanti, ar niūksantis lovoje gyvūnas 
yra draugas, ar priešas. Ramonas nusitraukė paklodes ir parodė, 
kad nemiega. Federikos veidas nušvito, ji plačiai išsišiepė. 

— Paruošiau tau pusryčius, tėti, - pasakė, skruostams raustant 
iš pasididžiavimo. - Ar eisim į paplūdimį, nors ir ūkanota? 

— Nors dabar pat, - atsakė Ramonas ir pagyvėjo nuo minties, 
kad ištrūks iš namų. —- Pasiimsim ir Rastą. Juk norėtum? O pas- 
kui važiuosim į Kačagvą. 

— Mama sako, kol nusigausim iki Kačagvos, švies saulė, - tarė 
Federika, nekantriai šokčiodama nuo kojos ant kojos. 

Jam prausiantis vonios kambaryje, duktė strakaliojo po kam- 
barį. Atskleidė užuolaidas ir paklojo lovą. Buvo pratusi rūpintis 
mama, bet rūpintis tėčiu jai buvo maloniau. Tai buvo šis tas nau- 
ja. Nenorėdamas nuvilti Federikos, Ramonas papusryčiavo. Ha- 
las buvo jau pavalgęs ir tyliai žaidė vienas vaikų kambaryje. Jį kur 
kas labiau domino traukinukas nei tėvas, į šį vaikas žvelgė įtariai, 
nes, kaip ir visi mažyliai, juto ore tvyrant įtampą. Helena sėdėjo 
prie stalo ir gurkšnojo juodą kavą. Ramonas pastebėjo, kad jos 
akys raudonos, veidas išblyškęs. Mandagiai nusišypsojo žmonai, 
oji, deja, nė nešyptelėjo, kol su karštais rageliais atšokavo Federi- 
ka. Tik tada Helena atsitiesė ir pasistengė elgtis lyg niekur nieko. 

Po pusryčių Ramonas, vėl paėmęs Federiką už rankos, nusive- 
dė keliu į paplūdimį, kita ranka laikydamas Rastos pavadį. Fede- 
rikai neberūpėjo, ar šviečia saulė, ar tvyro migla. Ji buvo su savo 
tėčiu, tik jie dviese. Mergaitė jautėsi esanti ypatinga, mylima, ji 
tvirtai glaudė dėžutę su drugeliu prie krūtinės. Abudu nusispyrė 
batus. Šalia didžiulių rudų keliautojo Ramono pėdų rausvos Fe- 
derikos pėdutės atrodė dar mažesnės ir pažeidžiamesnės. Juodu 
vaikštinėjo paplūdimiu, leisdami jūrai užlieti kojų pirštų galus ir 
aptėkšti puta. Ramonas porino dukteriai apie aplankytas vietas, 
sutiktus žmones, o Federika nustėrusi klausėsi ir meldė papa- 
sakoti dar vieną istoriją net tada, kai visi kartu pakrante slinko 
automobiliu per miglą į Kačagvą. 


Išvažiavus iš miestelio, kelias ėmė kilti, atsivėrė žavus kaimiškas 


kraštovaizdis. Jie riedėjo pro nedidelius kaimelius, ryškiai nuda- 
žytus namus nedailiais banguotos skardos stogais ir bestikliais 

langais, už kurių žiojėjo tamsus vidus. Palei kelią buvo išsibars- 
tę prekystaliai, apkrauti vaisiais, smėlėtais takais dardėjo veži- 
mai, tempiami nustekentų arklių ir vadeliojami įdegusių čiliečių 
su pončais. Perkarę šunys uostinėjo sausą žemę, ieškodami kokio 
nors ėdalo, vaikai murzinais veideliais žaidė pagaliais ir nuzulinto- 
mis kokakolos skardinėmis, didžiulėmis juodomis akimis smalsiai 
spoksodami į lekiantį pro šalį automobilį. Kelias buvo dulkėtas, šen 
ten pasitaikydavo keistų pavojingų duobių. Netrukus keliautojai 
sustojo atsipūsti ir atsigaivinti. Ūkas buvo pradėjęs sklaidytis, pro 
jį spįstelėjo saulė. Braunantis pro miglą ryškesnei šviesai, liaunų 
akacijų šešėliai patamsėjo. Federika sėdomis gėrė sodos vandenį 
su citrina iš didžiulės stiklinės, o Ramonas kramsnojo empanada“. 
Juodbruvi čiliečių vaikai, susibūrę prie balintos trobelės sienos, iš- 
plėstomis akimis smaigstantys Federiką ir Heleną, kuždėjosi pri- 
sidengę burnas. Jiems labai magėjo prislinkti ir paliesti šviesius 
angeliškus keleivių plaukus, mat buvo smalsu, iš ko jie padaryti. 

Helena ir Ramonas jautėsi kur kas geriau, ištrūkę iš namų, nu- 
tolę nuo vietos, kuri Helenai kėlė vien liūdesį, o Ramonui - nusi- 
vylimą. Išlindus saulei, net ėmė šypsotis vienas kitam ir linksmai 
sušneko su vaikais. Įtampa Helenos akyse dingo, skruostai pa- 
rausvėjo. Ramonas vylėsi, gal ji apsigalvos. Pamanė, kad žmonai 
išeis į naudą kelias savaites praleisti ne namie. 


Mariana ir Ignasijas papusryčiavo valgomajame, nes valgyti tera- 
soje, apgaubtiems jūros ūko, būtų buvę labai nemalonu. Su kava 
ir skrebučiais pasirodė Estela, vilkinti švarią mėlyną uniformą; 
žvilgantys juodi kaip varnas jos plaukai krito ant nugaros lyg tvis- 
kanti ponio uodega. Pastebėjusi tarnaitės permainą, Mariana at- 
kreipė į tai vyro dėmesį. 

— Man ji atrodo kaip visada, - tarė jis ir įdėmiai pažvelgė per 
akinių viršų. — Kaip visada, - pakartojo ir vėl įniko uoliai darbuo- 
tis prie didelės dėlionės. 


* Mėsa įdarytas pyragas (isp.). 

Mariana žiūrėjo, kaip Estela pila kavą. Ši tikrai atrodė pasikei- 
tusi. Plaukai niekuo dėti, pamanė moteris, tarnaitė dažnai nešio- 
ja juos palaidus. Į akis krito veidas. Estela buvo ryškiau pasida- 
žiusi, parausvinusi skruostus, akys švytėjo lyg drėgni akmenukai. 
Nuo jos dvelkė muilu ir rožėmis, įtrinta aliejumi blizgėjo oda. 
Mariana nusišypsojo ir pasvarstė, kam taip stengtis. 

—- Turbūt Kačagvoje ji turi draugą, - pasakė Ignasijui, kurio as- 
meninis tarnaitės gyvenimas visai nedomino. — Taip, tikriausiai 
atsirado koks nors gerbėjas, Načai. Įdomu, kas toks? — mąsliai 
tarė moteris ir pasitrynė smakrą jautriais rudais pirštais. 

Estelai nepraslydo pro akis, kad jos veidą atsargiai tyrinėja 
Mariana, ir mergina nuraudo. Nervingai šyptelėjusi, nusigręžė, 
baimindamasi, kad ponia gali atspėti raudonio priežastį. 

Vidurdienį dangus nusidažė didingu mėliu, miglos liekanas 
supleškino kaitri gruodžio saulė. Mariana siuvinėjo terasoje, 
pasitraukusi į pavėsį ir klausydamasi, ar neišgirs atburzgiant 
muosius ir vonios kambarius, moteris liko labai patenkinta nau- 
jąja tarnaite, ši nieko nepamiršo ir išpildė visus jos reikalavimus. 
Mariana džiaugėsi, kad mergina tokia sumani ir nuovoki. Ji nu- 
veikė net daugiau, nei buvo prašyta. Švelniomis pilkomis akimis 
nužvelgusi tamsią medinę terasą, vazonus su augalais ir aukštas 
palmes, užstojančias saulę, moteris pamatė, kad viskas palaisty- 
ta. Ji neliepė Estelai to padaryti, mergina susiprato pati. Parodė 
iniciatyvą ir nuovokumą, patenkinta pamanė Mariana. 


Automobiliui nusileidus smėlėtu keliu į Kačagvą, Federika atida- 
rė langą ir iškišo galvą. Kačagva buvo žaviausias iš visų pajūrio 
kaimelių. Kiekvieną namą šiaudiniu stogu juosė žema medinė 
tvora, bent kiek gožiama vešlių žalių paparčių ir palmių. Kartais 
vienintelis įrodymas, kad už tos gausios augalijos dunkso namas, 
būdavo virš jos iškilęs bokštas lietaus vandeniui kaupti. Tai buvo 
palmių, akacijų ir eukaliptų oazė. Malonūs jų kvapai maišėsi 
su vandenyno sūrumu, jazminuose džiaugsmingai dūzgė bitės. 

Smėlėtas kelias vingiavo per pueblo* palei ilgą auksinį paplūdimį 
ir tamsiai mėlyną jūrą. Ignasijo ir Marianos namas buvo gražiau- 
sias kaime. Jis stovėjo už kuplių medžių ir panėšėjo į ilgą trobesį 
ant statramsčių, didžiulė jo terasa buvo pakibusi virš stūksančių 
prie vandens uolų. Namo vidus buvo išklotas ryškiais austiniais 
kilimais ir apstatytas tamsiai raudonomis sofomis. Marianos 
buvo geras skonis, o Ignasijas nepakentė netvarkos. Kartais ne- 
kantriai užsimodavo ir šluote nušluodavo kokį nors paviršių, jo 
manymu, pernelyg apkrautą; viską nusviesdavo ant grindų. Buvo 
ūmaus būdo, kurį švelnino tik raminantis Marianos balsas ir ro- 
mus elgesys. Artėjantį vyro įtūžio priepuolį ji nujausdavo iš anks- 
to, nes jam staiga patindavo ausys. 

Kai automobilis įsuko pro vartus ir čiūžtelėjo smėlėtoje įva- 
žoje, Ramonas spustelėjo garso signalą. Marianos širdis suspur- 
dėjo labiau iš nuostabos nei iš džiaugsmo, nes buvo užsnūdusi ir 
nebesiklausė, kada jie atvažiuos. Šūktelėjusi sutuoktinį, moteris 
pamažu atsistojo - būdama senyvo amžiaus, nebegalėjo žvaliai 
stryktelėti ant kojų kaip jaunystėje — ir nupėdino per namą pasi- 
tikti svečių. 


Estelos rankos iš jaudulio buvo šaltos ir drėgnos. Ji atsilošė į vir- 
tuvės plautuvę ir susiglostė mėlyną uniformą. Girdėjo susijaudi- 
nusių vaikų klegėjimą, kunkuliuojantį senjoros Marianos juoką, 
kai ji apkabino ir išbučiavo nekantraujančius jų veidelius, paskui 
tylų gergždžiantį don Ignasijo balsą. Mergina įtempė ausis, ar 
neišgirs Ramono Kampionės, bet jo balsas neišsiskyrė iš tylaus 
suaugusiųjų dudenimo. Ji nė nežinojo, kaip jis skamba. 

Į terasą išstriksėjo Federika ir atkišo dėžutę močiutei pasigro- 
žėti. Helena švelniai sudraudė dukterį, kad būtų kantri, Abuelita 
tikrai turės daugybę laiko apžiūrėti jos brangenybę vėliau, kai tik 
pasišnekės su tėčiu. Federika klusniai nuslinko prie hamako, su- 


* Kaimas, bažnytkaimis (isp.). 

Halas sėdėjo Helenai ant kelių ir stumdė pirmyn atgal traukinuką 
ant stalo. Netrukus Federika pavargo laukti ir atvėrė dėžutę, kad 
pažvelgtų į paslaptingą fantazijų pasaulį. 

— Ar ilgai viešėsite? — be užuolankų paklausė Ignasijas, sū- 
naus akyse šmėstelėjus nekantrai. 

Ramonas gūžtelėjo pečiais ir atsargiai dirstelėjo į hamaką. Fe- 
derika jų nebesiklausė. 

— Nežinau, - atsakė jis. 

— Ar liksit per Kalėdas? - pasiteiravo Mariana. - Juk tikrai ne- 
išvažiuosite prieš jas? — pridūrė išsigandusi, kad taip gali įvykti. 

— Žinoma, ne, - atsakė Helena ir išspaudė šypseną. 

— O gal pasilikite ir iki Naujųjų? Dar nežinau, kas ateis, tik- 
riausiai Felipė su Marija Lusija ir Rikardas su Antonela. Niekas 
manęs neįspėja, jūs visi pasirodote, kada jums patinka, - tarė 
Mariana neva skųsdamasi, bet linksmai šypsodama. 

Ramonas pažvelgė į Heleną, bet gebėjimas nebyliai bendrauti 
buvo seniai išnykęs kartu su juodu siejančiu intymumu. 

— Mielai, - atsakė Helena, jai dingtelėjo, kad vaikai galėtų dar 
vieną savaitę praleisti su tėvu. 

Jie grįš į Angliją po Naujųjų metų. Naujieji metai ir nauja pra- 
džia, pamanė moteris ir sunkiai atsiduso. Mariana pajuto įtampą 
tarp sutuoktinių ir jos gyvumas truputį prigeso. Dirstelėjo į savo 
vyrą - šis atspėdavo žmonos mintis nė nepažvelgdamas į ją. 

— Gerai, - gargždžiu balsu tarė jis. 

Kai pokalbis grėsė virsti nesmagia tyla, terasoje pasirodė Es- 
tela, ji nešė padėklą su pisco sour“. Mergina labai įdėmiai žiūrėjo, 
kur eina, nes bijojo suklupti ir apsikvailinti. Ramonas pašoko jos 
vaduoti. 

— Atsargiai, jis sunkus, - įspėjo ją ir perėmė padėklą. 

Estela pažvelgė į jį iš po tankių tamsių blakstienų ir švelniu it 
šokoladas balsu padėkojo: 

— Ačiū, don Ramonai. 


* Tradicinis Pietų Amerikos alkoholinis kokteilis. 

Jis nusišypsojo, ir jai sugniaužė paširdžius, užkaito skruostai. 
Estela vėl nudūrė akis. Jos veidas buvo toks glotnus, toks nekal- 
tas ir nuoširdus, kad Ramonas tučtuojau užsiplieskė patyrinėti 
jį atidžiau, bet matė, kad į juos žiūri tėvai ir žmona. Labai ap- 
gailestaudamas atplėšė nuo Estelos žvilgsnį, nusigręžė ir padėjo 
savo naštą ant stalo. Paskui dirstelėjo per petį, bet tarnaitė buvo 
spėjusi dingti name, teliko silpnas rožių dvelksmas. 

Ramonas visiems įpylė tradicinio čilietiško citrinų ir pisco gė- 
rimo. Vos atsisėdęs vėl pamatė tarnaitę, nešančią du puodelius 
apelsinų sulčių vaikams. 

— Estela — naujoji tarnaitė, — tyliai paaiškino Mariana. - Ji 
nuostabi. Ar prisimenat Konsuelą? - Ramonas išsiblaškęs linkte- 
lėjo, akies krašteliu stebėdamas prisirpusią jauną moterį, grakš- 
čiai besisukiojančią po terasą. - Mieloji senutė Konsuela mirė 
pernai vasarą. Tada buvau visai priblokšta, tiesa, Načai? Nežino- 
jau, kur ieškoti kitos tarnaitės. 

— O kaip radot? — apsidžiaugusi, kad vėl rezgasi pokalbis, pa- 
klausė Helena. | 

— Ją mums rado Mendozai, turintys vasarnamį Zapalare. 
Estela yra jų tarnaitės Esperansos dukterėčia. Tos žvairakės, — 
pridūrė Mariana, lyg ši mintis būtų pavėluotai šovusi į galvą. — 
Vargšelė senoji Esperansa. 

— Jūs patenkinta Estela? — Helena nubraukė plaukus sūnui 
nuo kaktos ir švelniai pabučiavo į ją. 

— Labai. Ji stropi, darbšti, jokios bėdos. 

— Visai nepanaši į Lidiją, - nusijuokė Helena. - Jai vis kas nors 
nutinka. Tai skundžiasi nugaros sope, tai dejuoja dėl priekinės 
kūno dalies, karštyje tinstančių pėdų ar kulkšnių. Vos ne vos 
kruta po namus, ką jau kalbėti apie tvarkymąsi. Viską nudirba 
mieloji Federika. 

— Negali būti! — priblokštas sušuko Ignasijas. 

- Jai patinka ruoša, — skubiai pridūrė Helena. 

— Gal ir taip, — įsiterpė Ramonas, gindamas žmoną. - Hele- 
na - gera mama, tėti, — jis dirstelėjo į žmoną, vildamasis pelnyti 
Jos šypseną. 

Ji sėdėjo tvirtai sučiaupusi lūpas, tarsi negirdėdama jo. 

— Žinoma, gera, - pasakė Mariana. - Eikš, Fede, parodyk savo 
žaviąją dėžutę! - šūktelėjo anūkei, o ši išsirito iš hamako ir atsku- 
bėjo pas ją. 

— Ir aš noriu pasižiūrėti, - tarė Ignasijas, sodindamasis mer- 
gaitę ant kelių. 

Federika padėjo dėžutę ant stalo. 

— Ji kitados buvo inkų princesės, - rimtai pasakė. 

Paskui, kad įspūdis būtų didesnis, luktelėjo ir iš lėto atvožė 
dėžutės dangtį. Jos džiaugsmui, senelis net sulaikė kvapą ir prisi- 
traukė dėžutę artyn, norėdamas geriau apžiūrėti. Kilstelėjęs aki- 
nius ant nosies, žvilgtelėjo vidun. 

— Por Dios*, Ramonai, kur radai šitą lobį? Turbūt paklojai ne- 
menką sumelę? 

— Aptikau Peru. 

Federika suvirpėjo iš pasididžiavimo. 

— Peru? — mąsliai ištarė Ignasijas ir perbraukė akmenėlius 
pirštais. 

— Tai stebuklinga dėžutė, Abuelito, - pasakė Federika. 

— Matau. Štai, moterie, pažvelk, ji nepaprasta, - jis stumtelėjo 
dėžutę per stalą Marianai. 

Helena pasijuto kalta, kad beveik nesidomėjo ta grožybe. 

— Brangusis, ji išties puiki, - žavėjosi Mariana. 

- Jei kraipysi, plazdės drugelio sparneliai. Žiūrėk! - Federika 
paėmė dėžutę, pakėlė ir ėmė vartyti į šonus. 

Visi spoksojo nustebę. 

— Mieloji, tu visiškai teisi, - Mariana pakraipė galvą, netikė- 
dama savo akimis. - Nesu regėjusi nieko panašaus. 

— Tėti, ar galiu papasakoti jiems legendą? 

Ramonas linktelėjo, ir Federika spindinčiomis iš jaudulio mė- 
lynomis didžiulėmis akimis ėmė pasakoti padavimą apie dėžutę 
su drugeliu. Visiems įdėmiai klausantis, ji smulkiai dėstė, ką buvo 
išgirdusi iš tėčio. 


* Dėl Dievo (isp.). 


66 


Dėžutė su drugeliu 


O už stiklinių durų, kur niekas nematė, stovėjo Estela ir aki- 
mis rijo vėjavaikišką Ramono veidą, švelniausiai šypsantį duk- 
teriai. Jis atrodė išvaizdesnis nei nuotraukose; visuose namuose 
pasklidusiam žavesiui neatsispyrė ir ji. Mergina stovėjo šešėlyje 
tarsi marmurinė skulptūra, neatplėšdama žvilgsnio nuo Ramo- 
no, mintims skriejant į fantazijų karalystę. 


Po vakarienės, vaikams sugulus į lovas, Ignasijas ir Ramonas nu- 
sinešė gėrimus į paplūdimį ir įsibrido į putotas bangas, kaip aną 
vakarą, kai Ignasijas braidžiojo su žmona. Dangus buvo giedras, 
virpantis, jūrą apšvietė fosforescencinis mėnulis, kabantis jiems 
virš galvų tarsi besvoris. Iš pradžių vyrai šnektelėjo apie šį bei tą, 
apie paskutinę Ramono knygą ir naujausius nuotykius. Galų gale 
tėvas ištuštino stiklą ir atsistojo priešais jį. 

— Kas dedasi, sūnau? — paklausė be užuolankų. 

Ramonas valandėlę tylėjo. Iš tiesų nežinojo, ką atsakyti. 

— Helena palieka mane, tėti, - galop prisipažino. | 

Ignasijas liovėsi vaikštinėjęs. 

— Palieka tave? — nepatikliai pakartojo. 

— Taip. 

— Kodėl? 

— Nebemyli. 

— Kokie niekai! —- burbėjo tėvas. — Ji prašyte prašo dėmesio, 
tai matyti kiekvienam kvailiui. Kas dar? 

Ramonas mindžikavo ant smėlio, kojų pirštų galais braukda- 
mas jį į krūveles. 

— Ašjai netinku. 

— Suprantu. 

— Ji nori, kad pasikeisčiau. 

— Kodėl negali? 

— Negaliu. 

— Tu perdėm savanaudiškas, — niūriai tarė tėvas. 

— Taip. Toks jau esu. 

— O kaip vaikai? - Ramonas trūktelėjo pečiais. - Juk myli juos? 

— Taip, myliu, bet... 

— Bet! Jokių „bet“, kai šnekama apie vaikus, sūnau. Jiems reikia 
tavęs. 

— Žinau. Deja, negaliu būti toks, kokio jie nori. 

— Kodėl? 

— Nesu šeimos žmogus, tėti. Aš tam nesukurtas. Vos grįžtu 
namo, tuoj vėl noriu lėkti. Paširdžiuose juntu klaustrofobišką 
virpulį. Man nuolat reikia kur nors keliauti. Trokštu laisvės. Ne- 
galiu nubūti vienoje vietoje, - jis užspringo. 

— Dėl Dievo meilės, metas suaugti, Ramonai, — nekantriai pa- 
sakė Ignasijas. 

Sūnus įsitempė. Pasijuto lyg mažas berniukas, baramas tėvo. 
Abudu stovėjo tylėdami, prietemoje varstydami žvilgsniais vienas 
kitą. Paskui patraukė paplūdimiu namų link, kiekvienas pasken- 
dęs savo mintyse. Nė vienas nebeturėjo, ką pasakyti. Ramonas 
nebūtų įstengęs paaiškinti, kad jį kamuoja uždaros erdvės baimė, 
o Ignasijas suprato, kad sūnus vis tiek nepaklausys jo patarimo. 


Kai vyras pasisiūlė miegoti gretimame kambaryje, Helenai atlėgo 
širdis. Dėkinga jam nusišypsojo. Ramonas neprasitarė apie po- 
kalbį su tėvu. Ji nebebuvo jo sąjungininkė. Jie tapo svetimi. Man- 
dagūs, atokūs, įtarūs, nesikliaujantys vienas kitu. 

Jis įsliuogė į lovą. Užuodęs levandas ir tuberozas, prisiminė 
Estelą. Įsivaizdavo jos rankas, klojančias lovą ir merkiančias gė- 
les į vazą. Buvo beprasmiška malšinti geismus, kaip darydavo 
anomis dienomis, kol įprato svetimauti. Andai, santuokos pra- 
džioje, geisdavo tik savo žmonos. Ši mylėjo Ramoną taip, kaip, 
jo manymu, jokia kita nebūtų įstengus mylėti. Jis užsimerkdavo 
ir vis tiek būdavo su ja; vėliau, užmerkęs akis, regėdavo save su 
kita. O dabar galvojo apie Estelą. Prieš akis matė nedrąsią, drovią 
jos miną, ši atrodė išgąstinga ir kartu įžūli. Vaizdavosi virpančias, 
meldžiančias bučinio jos lūpas, švytinčią odą, kuri spinduliuoja 
geismą, liepsnojantį joje it ugnis. Įdomu, kur Estelos miegamasis, 
ar ji nustebtų, jei Ramonas išdygtų tarpdury. Jis buvo besiropš- 

čiąs iš lovos jos ieškoti, bet sudraudė save dėl tokio neatsargaus 
nutrūktgalviškumo. Visa tai būdavo puiku, kai keliaudavo vienas 
su savo paslaptimis. Tačiau tėvų namuose taip elgtis nederėjo. Jis 
atsiduso ir atvirto aukštielninkas. Dvelkė vėsus brizas, jis skver- 
bėsi pro langinių plyšius, bet Ramonui vis tiek buvo karšta, nera- 
mu, nuo geismo kaito slėpsnos. 

Paskui jis iškrėtė visišką kvailystę. Atsikėlė ir patraukė į pa- 
plūdimį. Sidabrinėje šviesoje nusimetė rankšluostį ir nuogas 
įbrido į jūrą. Šaltas vanduo sustingdė pojūčius, jis ėmė gaudy- 
ti orą. Plaukė, kol kojomis nebejuto dugno, o kūnas taip sušalo, 
kad nebekamavo geismas. Vėliau apsivertė ant nugaros ir, laiky- 
damas pusiausvyrą, plaukė ištiestomis rankomis, irdamasis plaš- 
takomis. Pažvelgė į juodą dangų ir pasvarstė, kas slypi anapus 
žvaigždžių. Yrėsi lėtai, nešamas srovės, iki nuplovė pažeminimą, 
likusį nuo nemalonių tėvo žodžių. Vandenų tyloje niekas nebe- 
rūpėjo. Protas buvo sustiręs, širdis šalta ir abejinga. Galų gale 
apsidairęs Ramonas pamatė, kad atsidūrė toliau, nei.ketino. Ėmė 
plaukti kaip pašėlęs į krantą, galvoje kirbant daugybei vaikystėje 
girdėtų istorijų apie žmones, nuneštus jūros ir nuskendusius. Kai 
jau galėjo atsistoti, širdis ėmė plakti ramiau, ir jis nubrido į kran- 
tą džiaugdamasis, kad liko gyvas. 

Terasoje stoviniavo Estela ir sunerimusi žvelgė į paplūdimį, 
ieškodama dingusio jūroje don Ramono. Žinodama, kad ir jis 
miega po tuo pačiu stogu, negalėjo sudėti bluosto. Kūnas virpėjo 
iš ilgesio ir geidulio, Estela vos įstengė jį malšinti. Taigi išėjo į 
terasą įkvėpti oro ir išvėdinti galvos. Paskui išvydo don Ramoną, 
žirgliojantį per smėlį, numetantį rankšluostį ir nuogutėlį neriantį 
į jūrą. Vos susitvardė nepuolusi iš balkono paskui jį ir neišpaži- 
nusi savo jausmų. Bet laikas slinko, o jis dar vis negrįžo. Ji buvo 
girdėjusi apie žmones, paskendusius šiuose šaltuose vandenyse, 
ir nuo minties, kad ir jį gali ištikti toks likimas, jai supyko širdis. 

Estelai labai palengvėjo - ji pamatė iš vandens brendant tam- 
sią figūrą. Don Ramonas buvo gyvas. Ir sveikas. Ji vėl galėjo kvė- 

sišluosto ir ima žingsniuoti namo link, atsainiai užsimetęs jį ant 
sprando. Jam prisiartinus, mergina prisiplojo prie sienos. Niekaip 
neįstengė atsispirti pagundai ir spoksojo į don Ramoną, žengian- 
tį prie jos, negalėjo atplėšti smalsių akių, karštligiškai ryjančių 
nuogą jo kūną. Vos jam dingus, susmuko ant medinių grindų ir 
susiėmė už galvos. Ji kraustosi iš proto. Ką jis pamanytų? 

Kai Ramonas vėl šmurkštelėjo tarp paklodžių, buvo atvėsęs 
ir nurimęs. Užsimerkė ir įsiklausė: širdies dūžiai buvo sulėtėję, 
kvėpavimas apsunkęs. Jis pradėjo grimzti į miegą. 

Vis dar susijaudinusi Estela parslinko į savo kambarį ir atsigu- 
lė į lovą, kamuojama siautulingų minčių. 


Šeštas skyrius 


Kitą rytą Ramoną pažadino lauke žaidžiančių vaikų klegesys. 
Jis gulėjo spoksodamas į langines, į vaiskius šviesos spindulius, 
besibraunančius pro sienų plyšius ir spiginančius į jį. Prisimi- 
nęs Estelą, džiugiai išsiropštė iš lovos ir atvėrė langines. Tera- 
soje girdėjo kalbant susijaudinusią Federiką ir ramų, įtaikų savo 
motinos balsą. Užsitempęs šortus ir apsivilkęs marškinius, basas 
nutapsėjo saulėtu koridoriumi. Visa šeima buvo lauke, tad įsėlino 
į virtuvę, tikėdamasis rasti Estelą. Deja, teko nusivilti. Virtuvėje 
buvo tyku ir liūdna. Jos ką tik būta čia, nes ant stalo gulėjo duona, 
o ant indaujos tvarkingomis krūvelėmis buvo išrikiuotos daržo- 
vės. Ramonas užuodė rožių aromatą, sumišusį su dvelksmu, kokį 
skleidė tik Estela. Jis pauostė orą it koks gyvūnas. Luktelėjo, bet 
ji nepasirodė. Nusiminęs nuspūdino į svetainę paskui kvapą ir, 
šiam vis labiau stiprėjant, suprato, kad mergina visai netoliese. Iš 
medžioklės jaudulio širdis ėmė plakti greičiau. 

— Buenos dias, don Ramonai, - pasigirdo balsas jam už nu- 
garos. 

Atsigręžęs jis išvydo Estelą, pasilenkusią ir keičiančią plokšte- 
lę. Žvilgsnis nuslydo atidengta šlaunimi ir dailiu kulkšnies linkiu. 
Magėjo ištiesti ranką ir ją paliesti. 

— Buenos dias, Estela, - atsakė Ramonas ir pamatė, kaip išgir- 
dusios savo vardą merginos skruostai nukaito tamsiu raudoniu. 
Nusišypsojo jai, o ji, neatlaikiusi įremto žvilgsnio, nusigręžė. Vir- 
pančia ranka užkėlė adatą ant besisukančios plokštelės. Kambary- 
je pasklido Keto Stivenso balsas. - Ar moki šokti? - paklausė jis. 

Ji sumišusi atsistojo. 

— Ne, senjore, - atsakė ir sumirksėjo ilgomis blakstienomis. 

— O aš labai mėgstu šokti, - Ramonas lingavo pagal muziką ir 
lengvumą širdyje, skatinantį siūbuoti. 

Estela nusišypsojo. Šypsena pagyvina jos veidą, pamanė jis. 
Baltutėliai dantys švytėjo pieninio šokolado spalvos odos fone. 
Šilko švelnumo juodi plaukai buvo nubraukti nuo veido ir supin- 
ti į storą kasą, krintančią ant nugaros. Mergina drebančia ranka 
susuko sruogą, pasiklydusią už dailios ausytės. Ramonui nepra- 
slydo pro akis nė vienas jos judesys. Estela pajuto sekiojančias jo 
akis ir nuraudo. 

— Ar tau čia patinka? - jis mėgino šnekinti ją toliau. 

— Si, don Ramonai. 

— Mano mama tave giria, kad puikiai darbuojiesi. 

— Ačiū, - vėl išsišiepė mergina. 

Spindintis jos veidas nuginklavo Ramoną. 

— Kai šypsaisi, būni graži, - staiga pasakė jis. 

Estela jo balse išgirdo geismą ir suvirpėjo, nes suvokė ne- 
įstengsianti nuslėpti ją kamuojančių geidulių. 

— Gracias*, don Ramonai, - kimiai tarstelėjo ir nudelbė karš- 
čiuojančias, nuo mirksėjimo degte degančias akis. 

— Ar tu iškvėpinai levandomis mano kambarį ir pamerkei 
gėlių? 

— Si, sefor, — netekusi žado prisipažino mergina, dusdama 
nuo jo artumo. Jis stovėjo taip arti, kad galėjai užuosti. 


— Jos gražios, dėkoju tau. 
džia, ar išeiti, ar pasilikti, juk suvokia, kad reikėtų sprukti atgal į 
virtuvę, deja, neįstengia to padaryti. Estela lyžtelėjo sausas lūpas. 
Jis žingtelėjo artyn. Tarnaitė sulaikė kvapą ir išgąstingomis aki- 
mis dirsčiojo į Ramoną, smaigstantį ją žvilgsniais. 

— Aš tau patrauklus? — tyliai pasiteiravo jis, užuosdamas pra- 
sisunkusio pro blyškią jos uniformos medvilnę prakaito kvapą. 


* Ačiū (isp.). 

— Taip, jūs patrauklus, don Ramonai, - sukuždėjo ji ir sunkiai 
nurijo seilę. 

— Noriu tave pabučiuoti, Estela. Trokštu tave pabučiuoti, — jis 
prislinko dar artėliau. 

Tauškesį terasoje stelbė ošianti jūra. Buvo tik jis, Estela ir 
graudus Keto Stivenso dainavimas „ak, mieloji, mieloji, tai lauki- 
nis pasaulis“, jis sklido iš traškančios jiems už nugaros plokštelės. 


— Tėti, ar greit eisim į paplūdimį? - paklausė Federika, atstrak- 
sėjusi į svetainę. Apsidžiaugė, kad jis jau atsikėlęs ir apsirengęs. 

Ramonas sustingo. Estelos pečiai įsitempė, nusisukusi ji grakš- 
čiai lyg pantera nėrė į virtuvę, ten atsilošė į stalą ir ėmė vėduotis 
valgių gaminimo knyga. Širdis šokinėjo it išbaidytas paukštelis, 
kojos virpėjo tarsi žengdamos pirmą kartą. Mergina juto nugara 
ir tarpkrūčiu srovenant prakaitą. Susijaudino, kad ir jis geidžia 
jos, ir išsigando, juk žinojo, kad nevalia sugulti su vedusiu vyru, 
kurio žmona ir vaikai esti tame pačiame name. Būgštavo netek- 
sianti darbo. Ir dar suprato, kad jis degte dega aistra, labiausiai 
už viską geidžia mylėtis su ja, nė iš tolo neketina jos atstumti, kad 
grįžtų į santuokinį guolį. Visa kita buvo nė motais. Vieną naktį, 
meldė ji, Dieve, padovanok man vieną naktį, ir aš niekada nebe- 
pasuksiu klystkeliais. Estela nebegalėjo tvardytis. Buvo bejėgė at- 
sispirti. Palinkusi virš stalo ėmė pjaustyti daržoves, kad nurimtų 
įsiaudrinę nervai. 

Ramonas nenoromis nusekė paskui dukterį į terasą ir atsisėdo 
prie stalo. Džiaugėsi galįs nuslėpti jaudulį, nuo kurio įsitempė 
šortai. Įsipylė kavos ir užsitepė sviesto ant skrebučio. Helena sė- 
dėjo kitame terasos gale su jo motina ir Halu. Buvo linksmesnė, 
labiau atsipalaidavusi, bet Ramonas to nepastebėjo, nes matė 
vien Estelą ir svarstė, kaip čia jiems pasimylėjus. 

Federika įsitaisė ant kėdės šalia jo, nekantriai mataruodama 
kojomis. Prieš save pasidėjusi dėžutę, tai atvoždavo, tai vėl užda- 
rydavo, tai pakraipydavo, deja, Ramonas buvo perdėm išsiblaš- 
kęs ir nekreipė į mergaitę dėmesio, nors ji be galo jo troško. 

— Labas rytas, sūnau, - pasisveikino Ignasijas, pasirodęs su 
tvirtai užmaukšlinta ant galvos panama, laisvomis dramblio 
kaulo spalvos kelnėmis ir dangaus mėlynumo trumparankoviais 
marškiniais. - Pamaniau, šiandien galėtume papietauti Zapalare, 
paskui užsukti į Papudą. Pažįstu vieną esybę, kuri norėtų pajodi- 
nėti poniu, - tarė jis ir sukrizeno, nes Federika pašoko nuo kėdės 
ir atlėkė pas jį. 

— Taip, prašau! — sušuko mergaitė, rankomis apsivydama se- 
neliui juosmenį. 

Ignasijas paplekšnojo per baltą jos galvelę, nusivožė skrybėlę 
ir ja pasivėdavo. Oras buvo karštas, tvankus, įkvipęs eukaliptais. 

— Puiki mintis, Načai, - atsiliepė Mariana. - Vaikams patiks. 
Juk norėtum ledų, Halai? — paklausė berniuko, žaidžiančio su 
dėže žaislų, visada namie jos laikomų anūkams. 

Halas linktelėjo ir vėl įniko į žaidimą. 

— Nusivesiu Fedę į paplūdimį, - įsiterpė Ramonas, visai neno- 
rėdamas pietauti Zapalare. Ketino praleisti popietę mylėdamasis 
su Estela. 

— Eisiu su jumis, Ramonai, - tarė Mariana. - Mielai pasi- 
vaikščiosiu. Ar tau nebus čia liūdna, Helena? 

Helena nusišypsojo ir papurtė galvą. 

— Nieko tokio, pabūsiu su Halu. 

Ji vylėsi, kad Ramonas atskleis tėvams jųdviejų sumanymus, 
nes nežinojo, ar pati išdrįs tai padaryti. Nulydėjo juos, įeinančius 
į namą, žvilgsniu. Naktį ji miegojo kietai, atsibudo gerai nusi- 
teikusi. Marianos ir Ignasijo name buvo ramu ir vėsu, netvyrojo 
jokia įtampa, kokia Vinja del Mare, rodos, buvo prilipusi prie sie- 
nų. Helena čia jautėsi išsivadavusi iš jos. Juodu su Ramonu įsikū- 
rė atskiruose kambariuose, ir ji turėjo savo erdvę. Su tėvais jis el- 
gėsi švelniau. Neatrodė toks svarbus, pasipūtęs ir slegiantis, koks 
būdavo su ja. Moteris atsilošė kėdėje ir pagalvojo apie Polperą. 

Ramonas ir Mariana vaikštinėjo paplūdimiu, o Federika strak- 
sėjo ir šokinėjo, žaisdama liestynių su besiritančiomis į krantą 
bangomis. Ankstyvą metą žmonės dar nebuvo nukloję smėlio 

rankšluosčiais ir aliejuotais savo kūnais. Vaikštinėtojai paplūdi- 
myje buvo vieni. 

— Labai džiaugiuosi, kad grįžai, Ramonai, - linksmai tarė Ma- 
riana. Buvo nusiavusi sandalus, tad, jai einant, raudonai lakuoti 
pirštų nagai smigo į smėlį. - Kai keliauji, labai tavęs ilgimės. Pa- 
žįstu tave ir suprantu, - liūdnai pridūrė, — todėl nesiskundžiu. 
Teiki mums daugybę džiaugsmo. 

— Mama, - jis paėmė ją už rankos, - ir tu džiugini mane. Ne- 
suprantu, kodėl negaliu ilgai nubūti vienoje vietoje, lyg kažkas 
manyje lieptų nuolat lėkti. 

— Žinau. Čia kaltas tavo kūrybiškumas, mi amor, - pasakė 
Mariana, tarsi juo viskas būtų pateisinama. 

— Ak, kad būčiau vedęs moterį, panašią į tave, - atsiduso Ra- 
monas. 

— Helena supranta tave labiau, nei manai. Gerai, kad drauge 
ištrūkot. Vakar ji buvo labai įsitempusi, o šiandien skruostai vėl 
rausvesni. Atrodo kur kas linksmesnė. 

— Tikrai? — nustebo jis, nes beveik nekreipė dėmesio į žmoną. 

— Taip. Kai kaskart grįžti namo, Helenai reikia šiek tiek laiko 
vėl tave pažinti. Turi apsišarvuoti kantrybe ir nesitikėti per daug. 

— Taip. 

Ramonas apsidžiaugė, kad tėvas nepapasakojo mamai apie 
vakarykštį pokalbį. Turėtų pats atskleisti mamai tiesą: kad Hele- 
na jį palieka, išvyksta iš Čilės ir tolimame krašte ketina viską pra- 
dėti nuo pradžių. Bet išgirdusi, kad nematys, kaip auga anūkai, 
mama labai nusimins, o jis nė už ką negali jos liūdinti. Regėdama 
anūkus ji atrodo tokia laiminga, kad dabar pat paskelbti liūdnąją 
žinią jis neišdrįs. Taigi tik nusišypsojo. 

— Mama, ar nesupyksi, jei nevažiuosiu su jumis į Zapalarą? 
Jaučiuosi nuvargęs. Labai norėčiau pabūti vienas. Juk supran- 
ti mane geriau nei kiti. Man reikia truputį ramybės, nedrums- 
čiamos vaikų, — atsargiai pasakė, juk žinojo, kaip pergudrauti 
mamą, daugybę metų. 

Mariana nuslėpė nusivylimą. 

— Na, gerai, jei jau ilgokai ištversi su mumis, leidžiu tau pabūti 
vienam, - ji sukikeno. 

— Keturias savaites. 

— Ar iš tikrųjų iki Naujųjų dar taip toli? - nustebo Mariana. — 
Ne, turbūt liko mažiau, mi amor, juk jau gruodis. 

— Na, gal dar kiek nors paviešėsim ir po Naujųjų. 

— Oką sumanei vaikams per Kalėdas? 

— Nežinau, — be užuolankų atsakė jis. Juodu su Helena buvo 
taip susirūpinę savo bėdomis, kad visai pamiršo Kalėdas. 

— Fedei parvežei nuostabią dėžutę. Mergaitė labai ja džiaugia- 
si, todėl daugiau nieko ir nesitiki, - tarė Mariana, prisimindama 
stulbinantį keistojo dirbinio grožį. 

— Ak, Helena vaikams pripirko gausybę dovanų. Tikrai nepri- 
stigs, - sukrizeno Ramonas. 

— Kaip jiems pasisekė! Visi gražiai švęsime Kalėdas, pamaty- 
si, - Mariana suspaudė jam ranką. 


Federika nusivylė, kad tėtis nevažiuos kartu pietauti į Zapalarą, 
bet nurijo ašaras. Heleną kamavo prieštaringi jausmai. Atlėgusia 
širdimi ji laukė to meto, kurį praleis neslegiama trikdančio vyro 
buvimo, kita vertus, ją ir traukė prie jo it neatsargią musę prie 
buliaus galvos. Helenai knietėjo būti netoliese vien tam, kad su- 
keltų jo reakciją. 

Ignasijas abejingai tarstelėjo, kad Ramonas jau tris mėnesius 
mėgavosi vienuma, bet pasišnekėjęs su juo aną vakarą suprato, 
jog sūnus ne tik pasiilgsta vienumos, bet ir nori būti toliau nuo 
žmonos, ir tai jį liūdino. Vylėsi anuodu atsikvošėsiant ir suvok- 
siant, kad santuoką verta išsaugoti. 

Ramonas žiūrėjo, kaip automobilis nurieda smėlėtu taku, 
ir pamojavo Federikai — ši nusiminusi jam mojo maža blyškia 
rankele. 

Alino baisus karštis. Vidurdienio saulė visu smarkumu svilino 
žemę. Jis nusišluostė prakaituotą kaktą rankove ir grįžo į namą. 
Patraukė tiesiai į virtuvę ieškoti Estelos, deja, ten jos nerado. 

Tada nuskubėjo į terasą, iš lūkesčio širdžiai daužantis krūtinėje, 
bet ir čia merginos nebuvo nė kvapo. Akimis nekantriai perbėgo 
svetainę. Nenorėjo praleisti tokios progos. Galų gale nudrožęs 
koridoriumi iki savo kambario, išgirdo šiugždant patalynę ir ty- 
liai linksmai dainuojant. 

Jam pasirodžius tarpdury, Estela išsigandusi pašoko. Niekas 
jos neįspėjo, kad don Ramonas nevažiuos į Zapalarą su šeima. 

— Don Ramonai, išgąsdinot mane, — tarė pridususiu balsu 
ir susiėmė už kaklo, tarsi mėgindama atlaisvinti jį gniaužiantį 
veržtuvą. 

— Atsiprašau, nenorėjau vogčia prisėlinti. Nežinojau, kad tu 
čia, - sumelavo jis. 

— Galiu sutvarkyti jūsų kambarį vėliau, - pasakė ji. Numetusi 
paklodę, apėjo lovą ir žengė pro Ramoną, ketindama išeiti. 

— Taip, tą padarysi vėliau, - pakartojo jis ir sulaikė ją už al- 
kūnės. 

Estela aiktelėjo. Ramonas uždėjo plaštakas jai ant pečių ir 
stumtelėjo prie sienos. Jos krūtys gundomai subangavo. Jis pa- 
matė prakaito lašelį ant švelnios tarpkrūčio odos. Palietė pirštu 
jį ir nubraukė. 

— Bijai? — paklausė, tamsiomis akimis gręždamas sunerimusį 
jos veidą. 

— Jūs vedęs, - kvailai atsakė Estela. 

— Tik formaliai, Estela. Tik formaliai, - jo balse buvo girdėti 
apgailestavimas. 

Tada Ramonas pasilenkė ir lūpomis švelniai brūkštelėjo jai 
per lūpas. Mergina nurijo seilę, kad atlėgtų įtampa, nuo kurios 
skaudėjo gerklę, ir užsimerkė. Jis bučiavo drėgną jos kaklo odą, 
lyžtelėjo iki ausies. Oda buvo sūri, dvelkė rožėmis. Jo rankos nu- 
slydo iki jos uniformos apačios ir šmurkštelėjo po ja. Pirštai ėmė 
braukti minkštu šlaunų ir klubų linkiu. Estelai užgniaužė kvapą. 
Pakerėta jo žavesio, juto savo kūną suglembant ir pasiduodant 
kur kas stipresniems geiduliams už tuos, kurie jį kamuodavo 
anksčiau. Apie tokias valandėles ji tik svajodavo. Nusprendė 

nuvogti malonumą, pasinerti į jį; pamanė rytoj galinti tokio ne- 
bepatirti. Besitrinantys į kaklą smakro šeriai trumpam išblaškė, 
ir tik tada, kai Ramonas lūpomis prigludo Estelai prie lūpų, ji 
sumojo, kad jo pirštai grabalioja jos kelnaičių kraštą ir glosto 
drėgną šlaunų paviršių. Jo liežuviui ėmus tyrinėti glotnų jos bur- 
nos vidų, tvardymuisi atėjo galas. Ramonas pirštais nusmaukė 
kelnaites ir užčiuopė jos geismo centrą. Ji troško, kad jį paliestų. 
Juodu buvo prisiploję prie sienos, sunkiai šnopavo unisonu, įkai- 
tę kūnai maudėsi vienas kito prakaite. Ramonas pirštais čiuopė 
švelniausių jos vietelių aksomą ir džiūgavo, kad Estelos vokai 
plazda it drugeliai, jai atsiduodant jo glamonėms. 

Jis paguldė ją ant lovos ir nutraukė per galvą suknelę, apnuo- 
gindamas lygią rudą odą ir iškilas krūtis. Buvo regėjęs Estelos 
kūną jaudrintose, aistringose svajose; šis nenuvylė ir tikrovėje. 
Ramonas švelniai nusmaukė jai apatinius ir su pasigėrėjimu nu- 
žvelgė nuogą geidulingumą. Estela atsimerkė ir apdujusi iš malo- 
numo pasižiūrėjo į jį pusiaumirka, vos kilstelėdama sunkius vo- 
kus. Ji nebesidrovėjo. Begėdiškai, provokuojamai gulėjo ir laukė, 
kol jis ims daryti, ko įsigeidęs. Ramonas išsinėrė iš marškinių ir 
šortų, stovėjo prieš ją, rodydamas visą savo nuogo kūno grožybę. 
Estela ir toliau varstė jį susižavėjusiomis akimis. Jos veidas degė, 
tamsiai raudonas lūpas peršėjo nuo bučinių. Mergina atrodė ne- 
paprastai graži, jos grožis išplėšė Ramoną iš santuokos kančių. 
Tas visa apimantis grožis leido jam užsimiršti. 


Jie gulėjo susipynę nebaigtoje kloti lovoje, apšviesti mirguliuo- 
jančios saulės šviesos, kuri skverbėsi pro langines - Estela buvo 
jas užvėrusi, kad neprikaistų kambarys. Ramonui maloniai 
maudė strėnas, pamažu rimo tvaksinti širdis. Jis pažvelgė į iš- 
kaitusį jos veidą ir ilgus juodus plaukus, it žvilgi vėduoklė išdri- 
kusius jam ant krūtinės. Estela pamatė, kad Ramonas žiūri į ją, 
ir patenkinta nusišypsojo. Jis ranka pabraukė jai aukštyn žemyn 
per nuogą nugarą, pirštais atsainiai žaisdamas su stuburo kau- 
burėliais. Vos baigdavo mylėtis su daugybe moterų, norėdavo jų 

atsikratyti, bet nuo Estelos sklido keista šiluma. Ramonas geidė, 
kad ji neišnyktų. 

— Tu labai graži, kai guli, - galop tarė. 

Estela jautėsi apgirtusi nuo meilės. 

— Ačiū, don Ramonai, - atsakė trokšdama, kad ši popietė nie- 
kada nesibaigtų. 

Girdėjo plakant širdį didžiulėje krūtinėje, jo plaukai glostė jai 
veidą. Ramonas irgi buvo švelnus ir šiltas. Norėjo jam tai pasa- 
kyti, bet suvokė, kad juos, nors ir fiziškai suartėjusius, skiria aibė 
dalykų, kaip antai visiškai kitokia padėtis visuomenėje, tad liepė 
sau neplepėti be reikalo ir netinkamu laiku. 


Federika jojo nedideliu poniu per paplūdimį. Helena leido jai 
risnoti vienai, o pati laikė Halo ponį už vadelių. Papudas buvo 
gražus pajūrio žvejų kaimelis, jaukiai prisiglaudęs ūkanotų mėly- 
nų kalnų papėdėje. Mariana nupirko vaikams ledų. Įsitaisęs eu- 
kaliptų pavėsyje, Ignasijas gurkšnojo kavą ir saugojo brangiąją 
Federikos dėžutę su drugeliu, dėliodamas pasjansą. Helenai pa- 
tiko pietūs Zapalare, vaikai pralinksmino suaugusiuosius naiviu 
tauškesiu ir juoku. Ji beveik pamiršo Ramoną. 

O Federikai tėvas niekaip neišėjo iš galvos. Ji ilgėjosi jo. No- 
rėjo, kad tėtis matytų ją jodinėjančią, ir prisiminė, kaip sykį jis 
buvo jai pastatęs gražiausią smėlio pilį, papuoštą baltais vainikla- 
piais ir kriauklėmis. Kai jie vėl susigrūdo į automobilį, ketindami 
važiuoti namo gerti arbatos, mergaitei pasitaisė ūpas nuo min- 
ties, kad tuojau jį pamatys. 


Ramonas dar kartą pasimylėjo su Estela. Ji buvo gardus kąsnelis, 
o jis dar nebuvo išragavęs visų jos vietelių. Patenkinęs savo geis- 
mus ir smalsumą, įstūmė ją, besijuokiančią ir besipriešinančią, 
į dušą, ir juodu nenoromis leido vandeniui nuplauti visus sveti- 
mavimo pėdsakus. Tik sausai nusišluostęs rankšluosčiu Ramo- 
nas dirstelėjo į laikrodį. Buvo jau vėlyva popietė. Išvykėliai galėjo 
grįžti kiekvieną akimirką. Jis liepė Estelai persivilkti uniformą, 
nes senoji buvo suglamžyta ir dėmėta nuo prakaito. Išvydusi, kuo 

pavirto kambarys, mergina puolė į paniką, prisiminė visą dar ne- 
nudirbtą ruošą, galinčią ją išduoti. Ramonas nuslinko į terasą. 
Atsisėdęs įsaulyje, paėmė tėvo knygą ir ėmė skaityti patenkinta 
mina, švelninančia griežtą, atšiaurų jo veidą. 

Parbėgusi į savo kambarį, Estela greitosiomis susipynė plau- 
kus, persirengė ir pašlakstė odą odekolonu. Tada negaišdama 
puolė tvarkyti kambarių. Nebeturėjo kada mėgautis popietės 
saldybe, pasiduoti maloniam jųdviejų mylėjimosi nuovargiui ar 
aistrai, dėl kurios visa kita atrodė nesvarbu ir nebūtina. Atsila- 
pojus koridoriaus durims, išgirdo vaikų balsus ir aiktelėjo, nes jie 
tikėjosi arbatos, o ji nebuvo nė pradėjusi jos ruošti. 


— Tėti, jodinėjau poniu pati viena! - sušuko Federika ir nudū- 
mė pas tėvą. 

Jis buvo gerai nusiteikęs ir pasisodino ją ant kelių. 

— Pati viena, gudrute! — riktelėjo ir sukikenęs pakštelėjo jai į 
karštą skruostą. 

— Halas irgi jodinėjo, bet jo ponį vedė mama, jis dar per ma- 
žas jodinėti savarankiškai. O Abuelito prižiūrėjo mano dėžutę. 
Saugojo visą popietę, - didžiuodamasi pasakė Federika ir padėjo 
ją ant stalo. 

— Viliuosi, nepamirši jos kurią nors dieną. 

— Tėti! Niekada jos neprarasiu, - priblokšta atsakė duktė. 
Kaip tėčiui gali šauti mintis, kad ji pames brangiausią savo turtą? 

— Fedė jojo viena, - vėduodamasi tarė Mariana, pamažu at- 
slinkusi į terasą. 

— Atrodai nusikamavusi, mama, — meiliai nusišypsojo Ramonas. 

— Taip, Ramonai. Tvyro varginantis karštis. Bet buvo miela. 
Pasigedom tavęs, mi amor. - Ji nugrimzdo į krėslą. 

— Čia buvo labai ramu ir tyku, - nusižiovavo jis. - Visą popie- 
tę nieko neveikiau, tik skaičiau tėčio knygą. Visai įdomi. 

— Me alegro*, - atsiduso Mariana. - Smagu, kad gerai pralei- 
dai laiką. 


* Džiaugiuosi (isp.). 

— Gal šį vakarą prieš guldamiesi mudu eikim pasimaudyti? — 
pasiūlė Ramonas Federikai, ūmai panoręs užglaistyti tai, kad kar- 
tu nepietavo. 

— O taip, tėti! - pradžiugo ji. - Abuelito vėl pasaugos mano 
dėžutę, - tai tarusi pamatė senelį, išlendantį į saulę su pakrypusia 
į šoną panama. — Ar galėsi, Abuelito? 

— Ką, Fede? - paklausė Ignasijas ir išplėtė akis, vaidindamas 
nustebusį. 

Federika sukikeno. Jai patiko, kad senelis daro grimasas ir 
vaiposi. 

— Pasirūpinti mano dėžute, kol maudysiuosi su tėčiu jūroje, — 
paaiškino ji. 

— Saugokis, kad tavęs nesuėstų krokodilai, - pasišaipė Igna- 
sijas. 

— Kvailuti, juk jūroje jie negyvena! — nusikvatojo mergaitė. 

Pasirodė Estela, nešina sunkiu padėklu su arbata, pyragu ir 
sausainiais. Ramonas padėjo jai viską sukrauti ant stalo. Jųdviejų 
akys susidūrė, užsimezgė tylus bendrininkų ryšys. Mergina atro- 
dė taip pat kaip ir rytą, tik lūpų kampučiai buvo užsirietę, nors ji 
stengėsi tai nuslėpti. 

— Estela tikriausiai turi kaime mylimąjį, - pasvarstė Mariana, 
vos tik tarnaitė grįžo į namą. 

— Dios, Mariana, argi tai svarbu? — paklausė Ignasijas, raiky- 
damas pyragą. 

— Nesvarbu, Načai. Tik man labai smalsu, kas jis toks, — ji pa- 
ėmė puodelį su lėkštute ir padavė Helenai, atėjusiai iš svetainės 
su Halu. 

— O kodėl tau atrodo, kad ji turi meilužį, mama? - pralinks- 
mėjo Ramonas. 

— Nes visa švyti. Tai moteriški reikalai. Viską išduoda eisena 
ir akys. 

— Na ir įžvalgumas, sena velniene, - nusijuokė jis. 

Helena atsisėdo šalia Federikos ir užsidegė cigaretę. Matyda- 
ma savo vyrą, jautėsi nesmagiai. 

— Gal ir sena, mi amor, bet tikrai ne velnienė, - atsakė Maria- 
na, meiliai šypsodama sūnui pilkšvomis akimis. 

— O kas čia tokio, jeigu ji ir turi meilužį? — gūžtelėjo pečiais 
Ignasijas. 

— Kas turi meilužį? - paklausė Helena, paduodama Halui ga- 
balėlį pyrago. 

— Estela. 

— Ir aš taip manau, - pripažino ji. - Moterų reikalai, kaip sako 
Mariana. Tai matyti iš jos akių. 

Ramonas nuoširdžiai nusikvatojo. 

— Gera mergaitė. Nesistebiu, kad puikiai atrodo. Ir, regis, yra 
patenkinta, - išdidžiai tarė. 

— Jeigu meilužis ją sukompromituos, viliuosi, ves. Kai kurie 
vyrai elgiasi ne taip garbingai, kaip turėtų, - griežtai pasakė Ma- 
riana. — Vargšelė, tikiuosi, žino, ką daro. 

Ramonas kramsnojo pyragą. | 

— Juk gardu, Fede? - nusišypsojo jai. 

Mergaitė išsišiepė ir linktelėjo. Mariana pastebėjo, kad anū- 
kė neatplėšia akių nuo tėvo. Federika mylėjo ir mamą. Helena 
buvo gera motina. Bet Ramoną ir dukterį siejo ypatingas ryšys. 
Mariana liūdėjo, kad jam reikia nuolat kur nors lėkti ir ją palikti. 
Žiūrint į dievinantį mergaitės veidelį, ją nusmelkė gailestis. 


Septintas skyrius 


Kitos kelios savaitės buvo karštos ir slogios. Mariana džiaugėsi 
anūkėliais ir leido Helenai pailsėti nuo namų reikalų. Matė, kad 
marti dažnai būdavo įsitempusi ir nelaiminga, kai šalia atsidurda- 
vo jos vyras. Tada toji surūkydavo dvigubai daugiau cigarečių. Bet 
matė ir tai, kad Helena nuolat stebi Ramoną. Kalbėdama jį užtarda- 
vo, o kai jis nereaguodavo, nutildavo, tarsi atkakliai, per prievartą 
siekdavo jo dėmesio. Kartais Ramonas jos beveik nepastebėdavo. 
Vis dėlto Mariana nenorėjo tikėti, kad jų santuoka žlunga, buvo 
linkusi manyti, kad tam tikrą susvetimėjimą bus sukėlęs daugelio 
mėnesių gyvenimas skyrium. Federika ir Halas žaidė paplūdimyje, 
pliuškenosi šaltoje jūroje ir smagiai leido laiką, piešdami ir rody- 
dami piešinius seneliams ir tėvams. Šie jais didžiavosi, juos gyrė ir 
mylėjo, todėl vaikai jautėsi esą branginami ir saugūs. 

Ignasijas stebėjo sūnų, vis labiau niaukdamasis ir niurdamas. 
Savo pesimizmą dangstė klouno kauke, linksmino ja anūkus ir 
apsimetinėjo kvailiu. Bet sielos gelmėse žinojo, kad nors jo sū- 
nus surimtėjo, aprimo ir deramai rūpinasi šeima, Helena išties 
ji paliks. Svarstė, ar tai reiškia, kad ji iškeliaus ir iš Čilės. Jam at- 
rodė, kad jei marti išsivežtų brangiuosius vaikus į Angliją, jie su 
Mariana labai nusimintų. Anūkai užaugtų kitoje šalyje su kitais 
seneliais ir pamirštų savo čilietišką šeimą. Ir dėl viso to kaltas 
Ramonas. Jis elgiasi savanaudiškai ir neatsakingai. Ta santuoka 
buvo pasmerkta nuo pat pradžios, samprotavo Ignasijas. 


Ramonas toliau svetimavo su Estela, vos jiedviem nuvogus ko- 
kią valandėlę pabūti vieniems. Ji įsmukdavo į jo kambarį vidury 

nakties, mėnesienai sidabru užliejus lovą, tvyrant svaigiam jaz- 
minų ir eukaliptų kvapui, sustiprėjusiam per karščius. Juodu 
mylėdavosi slapta po vidurnakčio, kai visi kiti namiškiai būdavo 
jau nuskrieję į sapnų pasaulį. Iš pradžių Estela žadino Ramonui 
smalsumą ir aistrą, nė nesitikėjo galinti užkariauti jo širdį. Bet 
tomis nuostabiomis valandėlėmis, kai jie gulėdavo susiglaudę, 
skiriami tik kūnų odos, Ramonas pamažu ėmė justi keistą jos 
galią, priviliojančią ir nebepaleidžiančią. Dieną vaidindamas su- 
tuoktinį ir tėvą, ilgėdavosi Estelos ir trokšdavo lėtai slenkančių 
naktų, kai ji atsėlindavo pasimylėti. Vos užsimerkęs regėdavo jos 
veidą. Pajusdavo ją daug anksčiau, nei ji įžengdavo į jo kamba- 
rį. Jo šnerves nuolat kutendavo savitas, nepakartojamas Estelos 
kvapas, dvelkiantis rožėmis, primenantis apie jų aistrą ir švelnu- 
mą. Ramonas būtų labai norėjęs išvažiuoti kartu su ja. 


Kalėdos atėjo ir praėjo. Jas švęsti buvo atvažiavę abu Ramono 
broliai Felipė ir Rikardas su žmonomis ir vaikais, todėl Federi- 
ka ir Halas galėjo žaisti su mažaisiais giminaičiais. Namas vir- 
to didžiuliu žaidimų kambariu, visur ant grindų mėtėsi žaislai, 
o kambariuose aidėjo juokas. Tik jiems išvažiavus, Ramonas ir 
Helena atskleidė Marianai su Ignasiju savo sumanymą. 

— Mudu skiriamės, — ramiai pranešė Ramonas, nudelbęs 
žvilgsnį, kad nematytų motinos nusivylimo. 

Stojo slogi pauzė, per kurią Helenos akys pasruvo ašaromis, o 
Ignasijas pasitrynė smakrą, nežinodamas, ką sakyti. Helena ner- 
vingai užsirūkė, vylėsi, kad uošviai nenuspręs, jog visą tą košę 
užvirė ji. 

Galų gale Ignasijas paklausė: 

— Kada pasakysite vaikams? 

— Ar reikia sakyti? — dusdama tarė Mariana ir nusišluostė 
akis. — Jie bus labai įskaudinti, ypač Federika. Ar negalite toliau 
gyventi, kaip iki šiol? Juk vis tiek retai matotės. 

— Helena nori išsivežti vaikus į Angliją, - kaltinamu tonu pa- 
reiškė Ramonas. 

Toji įsitempė. 

— Į Angliją? — aiktelėjo Mariana. Ji ėmė dusti, tarsi gavusi 
smūgį į pilvą. Mėgino tankiau alsuoti, bet negalėjo atgauti kvapo. 

— To labiausiai ir baiminausi, — pasakė Ignasijas. 

— Visam laikui į Angliją? - liūdnai pakartojo Mariana; žlugus 
visoms viltims, jos pečiai nusmuko. - Mes nematysim, kaip jie 
auga, - sukuždėjo ji. 

— Nebegaliu taip gyventi, - atsiprašomai išlemeno Helena. — 
Noriu vėl pradėti viską nuo pradžios. 

— Bet kodėl į Angliją, juk ji taip toli? — bejėgiškai paklausė 
Mariana. 

— Taip tik jums atrodo. Man ta šalis yra gimtinė, o Čilė - kitas 
pasaulio kraštas. Atvyksim jūsų aplankyti, o jūs atkeliausite pas 
mus. Juk atkaks ir Ramonas? Sakei, kad galėsi, - skubiai pridūrė 
Helena. 

— Taip. Atkaksiu. 

— Negali apleisti savo vaikų, sūnau. Pusę gyvenimo praleidi 
tolimuose kraštuose, tad Anglija nelabai bus tau iš kelio, - Igna- 
sijo balsas buvo gargždus. 

— Nenoriu skaudinti vaikų. Bet esu nelaiminga, ir jie tai jau- 
čia, — silpnu balsu paaiškino jų motina. - Ramono nuolat nėra 
namuose, jis blogas sutuoktinis, nepadeda jų auginti, o aš viena 
nesusidoroju. Man jau gana tokio gyvenimo. 

— Bet ar tau nerūpi, kaip į tai pažiūrės vaikai? Ypač Fedė, juk ji 
labai jautri. Mergaitė bus priblokšta. Tereikia pažvelgti į ją, dievi- 
nančiu veideliu žiūrinčią į tėtį, kad suprastum, kaip ji susikrims, — 
sukūkčiojo Mariana ir įsikibo Ignasijui į parankę tarsi į ramstį. 

Heleną persmelkė nuoskauda. Juk Federika myli ir mamą. 

— Žinau. Galvojau apie tai. Bet jie dar maži. Negaliu gyventi 
tik dėl vaikų. Turiu atsižvelgti ir į save, - tarė Helena ir godžiai 
užtraukė cigaretės dūmo; jai virpėjo ranka. Norėjo pridurti, kad 
niekas kitas to tikrai nedarys. 

— Ramonai, gal pasistengtum? Ar negalėtum pabūti namie 
bent kelis mėnesius ir pamėginti taisyti padėtį? —- pasiūlė Igna- 

sijas. Deja, suprato, kad jo gebėjimas įtikinėti nebe toks, koks 
būdavo kitados. 

— Ne, - tvirtai atsakė Ramonas, purtydamas galvą. - Iš to nie- 
ko nebus. Mudu su Helena nebemylim vienas kito. Jei liktume 
kartu, galop imtume vienas kito nekęsti. 

Žmona sunkiai nurijo seilę ir ėmė mirkčioti, kad užgniaužtų 
savo jausmus. Anksčiau jis sakydavo mylįs ją. 

— Ar tikrai taip? - liūdnai paklausė Mariana ir nuleido galvą. 

— Tikrai, - Helena sunkiai atsiduso. 

— O kada išvykstate? — niūriai pasiteiravo Ignasijas. 

Ramonas dirstelėjo į Heleną. Ši trūktelėjo pečiais ir pakraipė 
galvą. 

— Dar nežinau. Šiek tiek užtruks, kol susikrausim daiktus. 
Turėsiu pranešti savo tėvams. Be to, reikės pasakyti ir vaikams. 
Manau, iškeliausime, kai tik galėsime. 

Ji ėmė nervingai kramtyti nagus. Norėjo tučtuojau išvykti. 

— Skirtis bus nelengva, - tarė Mariana, pagalvojusi apie drau- 
džiančią skyrybas Katalikų bažnyčią. 

— Taip, - atsakė Ramonas. - Mes tik norime išsivaduoti vie- 
nas nuo kito. 

— Aš noriu namo, - įsiterpė Helena, nustebusi, kad jiems su 
Ramonu galop pavyko dėl kai ko susitarti. 

Ramonas prisiminė Estelą. Ak, kad galėtų ją išsivežti. Helena 
prieš akis išvydo Polpero pakrantę ir pasijuto artėjanti prie jos. 

— Kada pranešite tiems meilučiams? - šaltai paklausė Mariana. 
Jai atrodė, kad sūnus ir marti elgiasi be galo savanaudiškai. — Prieš 
ką nors sakydami labai gerai pagalvokite, - įspėjo ji. - Taip įskau- 
dinsite vaikus, kad jie nebeatsigaus. Viliuosi, suprantat, ką darot. 

— Pasakysim jiems rytoj, prieš grįždami į Vinją, - nusprendė 
Helena ir atsargiai dirstelėjo į vyrą. 

Kiek dar turės jį stumti, pamanė sau. Jo širdis tikriausiai 
akmeninė. 

Mariana vos ne vos atsistojo ir liūdnai parsliūkino į namą. At- 
rodė staiga susenusi. 

— Jie bent turės šalia senelius, šie galės paguosti, - tarė Ramo- 
nas, neslėpdamas kartėlio ir priekaištingu žvilgsniu varstydamas 
žmoną. 

— Kalta ne aš, Ramonai, - suirzo ji. - Tai tu nenori keistis. 

— Kaltas ne vienas žmogus, Helena, - įsiterpė Ignasijas, - o 
judu abu. Bet, jei jau taip nusprendėte, tebūnie. Tai gyvenimas, 
jis ne visada esti rožėmis klotas. 

Ramonas būtų norėjęs, kad tą gyvenimą būtų nuklojusios Es- 
telos rožės. 

— Pasakykite vaikams rytoj, būkite švelnūs, — pridūrė Ignasi- 
jas, nors žinojo nesant jokio švelnaus būdo pranešti jiems, kad 
tėvai nebemyli vienas kito. 


Helena buvo tokia susijaudinusi, kad negalėjo užmigti. Sėdėjo 
lauke po žvaigždėtu dangumi, smilkydama vieną cigaretę po ki- 
tos ir žiūrėdama į ore ringuojantį dūmą, kaip jį neša brizas, o 
paskui praryja naktis. Labai liūdėjo ir nerimavo, nežinojo, kaip 
reikės viską pasakyti mylimiems vaikams, nors ir suprato, kad tai 
neišvengiama. Pamanė, kad apsimetinėti būtų dar žiauriau. Ga- 
lop vaikai, bent jau Federika, suprastų, kad kažkas ne taip. Prieš 
akis šmėstelėjo tyras dukters veidelis, ir Helenos širdį nusmel- 
kė kaltės skausmas. Susiėmusi rankomis už galvos ji pravirko. 
Mėgino įtikinti save, kad viskas susitvarkys, vos tik ji su vaikais 
įsikurs Polpere. Juos priglaus seneliai, Federikos matyti kelis kar- 
tus, o Halo tik sykį. Vaikai pamils Angliją ir susiras naujų draugų. 
Helena padėkojo Dievui, kad visada šnekėjosi su jais angliškai, 
bent šios kliūties jiems nereikės įveikti. 

Gal pirmą valandą nakties ji tyliai nustypino koridoriumi į 
kambarį, kur ramiai miegojo vaikai. Įsėlinusi vidun, pažvelgė į 
nurimusius jų kūnus, apšviestus blausios mėnesienos. Vaikai 
miegojo, nežinodami apie įvykį, rytoj sukrėsiantį jų gyvenimą. 
Helena balta ranka paglostė rudą Halo veidelį ir pabučiavo jį į 
skruostą. Berniukas sukrutėjo ir nusišypsojo, bet nepabudo. Pas- 
kui ji pirštų galais nutykino prie Federikos. Šalia ant tualetinio 

stalelio pūpsojo stebuklingoji dėžutė su drugeliu, čia mergaitė 
galėjo ją saugoti net miegodama. Helena paėmė dėžutę ir ap- 
vaikus. Sugniaužė širdį - moteris prisiminė laimingą Federikos 
veidą, dėkingą žvilgsnį į tėvą, ją pačią, spaudžiančią prie krūtinės 
dovaną, brangią ir dėl to, kad gauta iš tėvo, ir todėl, kad graži. 
Staiga Heleną ėmė graužti sąžinė. Ji nevalios pasakyti vaikams. 
Negalės iš jų atimti tėvo. Jai reikia išvykti dėl savęs, bet kovoda- 
ma su Ramonu ji neįstengs pasinaudoti savo vaikais kaip nekal- 
tais pėstininkais. Heleną vis labiau užvaldė mintis, kad reikalinga 
kitokia strategija, kitoks planas. 

Verkdama ji nubėgo per koridorių į Ramono kambarį. Norėjo 
pasakyti jam, kad apsigalvojo. Kad suprato negalėsianti išplėšti 
vaikų iš jų įprastinės aplinkos, iš viso to, ką jie pažįsta. Gaudy- 
dama orą, vos regėdama pro ašaras, ji sustojo prie jo miegamojo 
durų, purtoma drebulio: bijojo įeiti. Uždėjusi ranką ant durų ran- 
kenos bumbulo, buvo besukanti, bet išgirdo garsus. Nustebusi 
sulaikė kvapą ir įsiklausė. Priblokšta atšoko nuo durų. Ramonas 
su kažkuo mylėjosi. Akimoju atpažino jo atodūsius ir neskubrų 
paklodžių šiugždesį. Nuo sienų aidu atsimušus tyliam, džiugiam 
moters juokui, jai iš įtūžio susuko pilvą. Knietėjo įsiveržti vidun 
ir demaskuoti sanguliautojus. Bet, kaip visada, pabijojo Ramo- 
no. Prispaudusi ausį prie durų, mėgino atpažinti moters balsą. 
Išgirdo kuždesį ir dar daugiau juoko. Ją papiktino, kad vyras gali 
mylėtis su kita moterimi po tuo pačiu stogu, po kuriuo miega ir 
jo vaikai. Paskui viską suprato. Toji moteris galėjo būti tik Estela. 
Helena prisiminė savo ir Ramono pokalbį apie ją ir jos meilužį, 
pasididžiavimo išraišką, dėl kažkokios priežasties šmėstelėjusią 
pasipūtusiame vyro veide. Nieko stebėtino, kad jis buvo toks 
patenkintas savimi. Ji vos tvardė pyktį ir nusivylimą. Buvo nu- 
sprendusi paaukoti savo laimę. O jis, akivaizdu, nebuvo pasiruo- 
šęs aukoti savosios — net dėl vaikų. Helena žingtelėjo atatupsta ir 
mirkčiodama akimis nuvijo skausmo bei savigailos ašaras. Pas- 
kui apvilta parslinko koridoriumi į savo kambarį. 

Kitą rytą Helena pakirdo anksti. Nenuostabu, kad miegojo pras- 
tai, negiliai, kamuojama neramių sapnų, kuriuos sukėlė rūpes- 
čiai. Ji blaškėsi ir vartėsi tarp paklodžių, kankinama minties apie 
vyro neištikimybę. Andai buvo veik apsigalvojusi, bet dabar nie- 
kas nebegalėjo pakeisti jos sprendimo. Net gailestis. 

Nerūpestingas paukščių čiulbesys ir baikšti aušros šviesa grą- 
žino Heleną į sąmoningą būseną, jai atlėgo širdis, kad pagaliau 
prastūmė naktį. Ji palindo po dušu, apsirengė ir užsirūkė, kaup- 
dama drąsą. Pasišnekės su Ramonu. 

Atvėrusi langines, išpūtė dūmus į gaivų ryto orą. Blyški, rami 
jūra švelniai glostė pakrantę ritmingu potvynio bangavimu. Tai 
panėšėjo į Polperą, nors Kornvalyje jūra buvo visai kitokia. Ten 
bangos duždavo į krantą. Vaikystėje ji mėgdavo pulti į bangas ir 
su mūša parplaukti į paplūdimį, kurio smėlis buvo klampus kaip 
molis ir puikiai tiko pilims statyti. Skyrėsi ir kvapai. Ten nestigo 
sūraus ozono, drėgmės, rupaus smėlio, kuriame knibždėjo kra- 
bų, ir uolingų duburių su dygiais jūrų ežiais. Nuvėrus namų ilge- 
siui, Helenai suvirpėjo širdis, jos ryžtas dar labiau išaugo. Mote- 
ris užgesino pusiau surūkytą cigaretę peleninėje ir giliai įkvėpusi 
tvirtai nužingsniavo prie durų. 

Prie Ramono kambario sudvejojo. Balsai buvo nuščiuvę, bet 
Helena pajuto pro durų apačią tarsi smelkiantis ramų pasitenkinu- 
sių meilužių miegą. Prisimindama savo atradimo siaubą, pasuko 
durų rankenos bumbulą ir įžengė vidun. Ramonas gulėjo išsitelžęs 
ant nugaros, Estela susirietusi jo pašonėje, galvą padėjusi jam ant 
krūtinės. Jo ranka buvo užmesta ant ilgų juodų jos plaukų, laisvai, 
išdykėliškai užkritusių ant nugaros. Abudu buvo nuogi, tik šiek 
tiek prisidengę paklode. Helena stovėjo sunėrusi rankas, iš lūpų 
telikus plonam brūkšniui, — tiek buvo prikaupusi kartėlio. Per 
miegus pajutęs ją esant, Ramonas pramerkė akis. Nė nekrustelėjo, 
tik spoksojo į žmoną, tarsi stengdamasis sutelkti dėmesį ir spė- 
liodamas, ar vis dar nesąs sapnų karalystėje. Paskui sumirksėjo. 
Helena tebestovėjo ir bjaurėdamasi stebeilijo į jį. Tada Ramonas 

suprato: mirksėk nemirksėjęs, ji neišnyks, o jis nepabus, nes yra 
jau pabudęs. Bakstelėjo alkūne Estelai, ir ši, nugrimzdusi į malonią 
pusiaumigą, pasirangė. Jis vėl jai niuktelėjo, šįsyk atkakliau. Este- 
la sunerimusi atsimerkė ir lovūgalyje išvydo Heleną, netveriančią 
pykčiu. Aiktelėjo iš siaubo, riktelėjusi šoko nuo čiužinio, skubiai 
susigriebė drabužius ir išlėkė iš kambario, kūkčiodama iš gėdos. 
Ramonas pasikišo rankas po galva ir pažvelgė į žmoną. 

— Ką čia išdarinėji, Helena? - paklausė, tarytum kaltindamas 
už įsibrovimą. 

Negalėdama patikėti savo ausimis ji papurtė galvą. 

— Dar klausi, ką išdarinėju aš? — piktai atšovė. - Sanguliauji 
su tarnaite po tuo pačiu stogu, po kuriuo miega tavo žmona ir 
vaikai. Ar turi bent kiek pagarbos? 

— Nusiramink, - tarė jis globėjišku tonu. - Abudu supran- 
tame, kad mūsų santuoka tėra menkavertis popierėlis. Juk nori, 
kad ji būtų nutraukta. O aš nenoriu. Priešingai nei tu, nenoriu, 
kad mūsų šeima būtų išdraskyta. Argi tau svarbu, kad guliu su 
tarnaite ar kokia nors kita moterimi? 

Ramonas atsisėdo. 

— Man vis tiek, su kuo dulkiniesi. Bet maniau, kad dar turi 
šiek tiek žmogiško padorumo. Tavo vaikų kambarys tame pačia- 
me koridoriuje. O jei Fedė būtų susapnavusi košmarą ir atbėgusi 
tavęs ieškoti? - Helenos akys degė pykčiu. 

— Bet nesusapnavo, - ramiai atsakė jis. 

— Ir ačiū Dievui. 

— Klausyk, tu nusprendei mane palikti ir išsivežti juos į Ang- 
liją, - tarė Ramonas, pakeldamas balsą. 

— Tik todėl, kad tau nebereikia mūsų, — iš nusivylimo Hele- 
na kone užriko ant jo. - Pats sakei, kad vos grįžęs namo iškart 
veržiesi vėl iškeliauti. Kaip, tavo manymu, mes tada jaučiamės? 
Daugiau nesam šeima, pats Žinai. 

Ji norėjo, kad Ramonas pultų prieštarauti, tikinti, esą jie galė- 
tų būti šeima, kad jis trokštąs pamėginti ją atgaivinti. Deja, vyras 
tik primerkė abejingas juodas akis ir įsistebeilijo į ją. 

— Gerai. Mes jau tai aptarėm, - nusižiovavo jis. - Kaip keti- 
nom, pasakysim vaikams šiandien, tada galėsi išvykti, kai tik būsi 
pasiruošusi. Aš tau netrukdysiu. 

— Tau pačiam neparanku man trukdyti. Duodu tau laisvę. Iš- 
laisvinu nuo visko. Nuo šio! galėsi nebegrįžti namo. 

Stojo trumpa tyla. Jiedviem netveriant iš neapykantos vienas 
kitam, pro durų apačią atsklido be galo graudi ir sielvartinga Fe- 
derikos rauda. Helena aiktelėjo. Ramonas išblyško. 

— O Dieve, - sumurmėjo jis, atsistojo, užsitempė kelnes ir 
puolė prie durų. Atlapoję duris juodu rado susigūžusią ir virpan- 
čią dukterį ant grindų. Mergaitė viską girdėjo. Kai Estela verk- 
dama prabėgo pro jos miegamąjį, pažadinta ir apimta panikos 
mergaitė nuskuodė į motinos kambarį, bet šios ten nerado. Tada 
nulėkė prie tėvo kambario ir per duris išgirdo, kaip jie daužo į 
šipulius visa, kuo ji augdama tikėjo. 

— Fede, mieloji, - Helena pritūpė ir apkabino dukterį. - Vis- 
kas gerai. Mes su tėčiu tik kvailai ginčijomės. 

— Kalbėjom nerimtai, - pridūrė Ramonas, mėgindamas iš- 
plėšti ją iš motinos rankų. 

— Ramonai, prašau duoti mums ramybę, - Helenos balsas 
buvo plieninis. 

Jis nustebęs atšlijo. Bejėgiškai žiūrėjo, kaip žmona ima Fede- 
riką ant rankų ir koridoriumi parneša į jos kambarį. Vos įėjusi ji 
uždarė duris, kad neįeitų Ramonas. Staiga jis pasijuto labai vie- 
nišas. Pardūlinęs į savo kambarį, atsisėdo ant lovos. Nežinojo, 
ko griebtis. Kaltė ir sąžinės graužatis degino krūtinę. Susiėmęs 
nunarintą galvą rankomis vyras pravirko. 

O Helena sėdėjo ant lovos su raudančia, iš nevilties besiglau- 
džiančia prie jos dukrele. Apglėbusi švelniai sūpavo, bučiavo į 
karštą kaktą ir rankomis glostė ilgus jos plaukus, stengdamasi 
nuraminti. Plyšo širdis matant, kaip vaikas kenčia; it tulžis ger- 
klėje sukilo apmaudas dėl sutuoktinio. 

— Nurimk, Fede. Tėtis tave labai labai myli. Mes abu tave labai 
mylim. 

— Tėčiui mūsų nebereikia, - kūkčiojo mergaitė. - Jei reikėtų, 
jis taip dažnai neišvažiuotų. 

Helenai niežtėjo rankos nušauti vyrą už tai, kad šitaip įskau- 
dino vaikus. Jie, per maži suprasti suaugusiųjų pasaulį, tapo ne- 
kaltomis jo aukomis. 

— Tėčiui mūsų reikia. Bent tavęs ir Halo. Jis nepaprastai myli 
judu. Todėl mes su juo tokie nelaimingi. Nes mums reikia tavęs 
ir Halo, bet ne vienas kito. 

— Ar tu nebemyli tėčio? 

— Netaip lengva paaiškinti, mieloji, - atsakė Helena, mėginda- 
ma susilpninti smūgį. - Tėtis labai daug keliauja, jo toks darbas. 
Nėra taip, kad jis nenorėtų būti su mumis. Juk prisimeni visus jo 
pasakojimus tau? —- Federika linktelėjo. - Jis nebūtų papasako- 
jęs įdomių padavimų, jei nebūtų aplankęs nuostabiausių pasau- 
lio vietų. Grįždavo patyręs neįtikimų nuotykių ir perteikdavo jų 
įspūdžius tau. Ir, žinoma, nebūtų parvežęs stebuklingosios dėžu- 
tės. Jeigu tavęs nemylėtų, nebūtų jos padovanojęs. Ir neleistų tiek 
laiko su tavimi. Taigi neabejok jo meile, mieloji. Tiesiog mama 
su tėčiu nebenori būti kartu, o judu su Halu čia niekuo dėti. Tai 
mano ir tėčio reikalas, vien mudviejų. Ar supranti? —- Federika 
vėl linktelėjo. - O dabar leisimės į nuotykį. Tu, aš ir Halas, - ji 
pamėgino sudominti dukterį. 

— Į Angliją, - liūdnai pasakė Federika. 

Helena krūptelėjo, nes tai buvo įrodymas, kad mergaitė girdė- 
jo visą jų pokalbį. 

— Taip, į Angliją. Tau labai patiks Anglijoje. Keliausim į gražų 
pajūrio miestelį. Jame virš paplūdimių sklando dideli gražūs ki- 
rai. Uolose knibžda krabų ir krevečių. Galėsi žvejoti su seneliu, 
o močiutė vesis tave į turgų. Ten stūkso pilių griuvėsiai, kuriuos 
galėsi tyrinėti, ir laukia nauji draugai. 

— Bet ar kada nors dar pamatysiu Abuelito ir Abuelita? - nu- 
siminusi paklausė Federika. 

— Žinoma, pamatysi. Ir tėtis atvažiuos, kaip visada, mūsų ap- 
lankyti. Tik gyvensime kitame name ir niekas nešnekės ispaniš- 
kai. Būsime su seneliu ir močiute, tad juos regėsi nuolatos. 

— Ar galėsiu pasiimti dėžutę su drugeliu? 

— Be abejo, mieloji. Gali pasiimti, ką nori. 

— Nebematysiu Rastos, - ją apėmė panika. - Kas jį vedžios? 

— Kas nors pavedžios. Nesijaudink. 

— Jis vėl ims loti. 

— Galbūt nupirksim tau šunį. Ar norėtum? - pasiūlė Helena, 
žūtbūt stengdamasi įsiteikti dukteriai. 

Federika atsisėdo ir nusišluostė nosį ranka. Iš jaudulio virpan- 
čios mergaitės akys plačiai atsimerkė. 

— Ar leisi man turėti šunį? - paklausė mamos. Staiga Anglija 
nebeatrodė tokia baisi. 

— Taip. Galėsi turėti šunį, jis bus tavo vienos, - atsakė Helena, 
ir jai palengvėjo, kad Federika vėl šypsosi. 

— Kada iškeliaujam į Angliją? 

— Kai tik namie susidėsim visus daiktus. 

— Ar galiu nueiti pas Abuelita ir pasakyti, kad turėsiu savo 
šunį? — pasiteiravo mergaitė, nuslysdama mamai nuo kelių. 

— Eisiu kartu. Pirmiausia apsirenk, tada pažadinsim Halą. 


Kai Ramonas pasirodė terasoje, Helena jau sėdėjo prie pusryčių 
stalo su Federika, Halu ir jo tėvais. Jo akys lakstė nuo vieno veido 
prie kito, vyras nujautė, kad žmona viską jiems papasakojo. Fe- 
derika atsargiai žvelgė į jį virš puodelio kakavos. Halas čiauškėjo 
lyg niekur nieko. Ramonas atsisėdo prie motinos ir ėmė laukti, 
kol kas nors prabils. 

— Fedė sako, kad turės savo šunį, kai nuvažiuos į Angliją, — 
šypsodamasi tarė Mariana, nors jos akyse buvo matyti įtampa. 
Vos įsivaizduodavo juos išvykstančius, tai atrodė tikra kančia. 

— Tikrai, Fede? Kaip puiku, — kvailokai pasakė Ramonas. — 
Kaip jį pavadinsi? 

— Rasta, - nė nešyptelėdama atsakė ji. 

Ramonui nusmelkė širdį. 

— O kodėl aš negaliu turėti šuns? — suinzgė Halas ir pasižiū- 
rėjo į mamą. 

— Ir tu galėsi pasidžiaugti Rasta, — pavargusi ramino jį Hele- 
na. Stengėsi šnekėti linksmai, bet tenorėjo kur nors pasislėpti ir 
išsiverkti. 

— Noriu triušio, —- pareiškė berniukas. - Ar Anglijoje yra triušių? 

— Tavo triušį gali suėsti Rasta, Halai, - nepiktai įgėlė jam Fe- 
derika. 

— Lidija nemėgsta šunų, todėl Fedė turės palikti Rastą Angli- 
joje, prieš mums čia sugrįžtant. — Jis abiem rankomis paėmė 
puodelį ir išgėrė ataušusią kakavą. 

Ramono ir Helenos akys susidūrė, jie ilgai ir bejėgiškai spok- 
sojo vienas į kitą. Helena neišdrįso pasakyti Halui, kad niekada 
čia nebegrįš. 


Kai į terasą išėjo išblyškusi ir susigėdusi Estela, Ramonas supra- 
to, kad Helena niekam neprasitarė apie jo nuklydimą, nes Maria- 
na vėl padarė pastabą apie jos išvaizdą; motinos smalsumas buvo 
nė kiek nesumažėjęs. 

— Ak, regis, Estela susikivirčijo su savo mylimuoju. Neatrodo 
labai laiminga, - tarė ji ir siurbtelėjo kavos. 

— Susitvarkys pati, - abejingai burbtelėjo Ignasijas. 

— Tai jau tikrai, — pritarė Helena, nežiūrėdama į jį. - Kai kurie 
vyrai neverti ašarų, — kandžiai pridūrė. 

Estela, grįžusi į virtuvę, vėl apsipylė gėdos ir savigailos ašaro- 
mis. Prisiminė senjoros Helenos veidą, persikreipusį iš įtūžio, kai 
ji ramiai stūksojo lovūgalyje it kokia Mergelės Marijos skulptūra. 
Don Ramonas niekada nebesišnekės su Estela. Ji patyrė nuosta- 
bių valandėlių, bet dabar Dievas ją tikrai nubaus. Meldė tik vienos 
nakties, o gavo kur kas daugiau. Deja, to buvo negana. Ji mylė- 
jo Ramoną. Žinojo neturinti mylėti. Jis priklausė kitam pasauliui, 
riba tarp jų atstovaujamų visuomenės sluoksnių buvo aiški ir ne- 
peržengiama. Tačiau jos širdis nepaisė jokių ribų ir vis dar geidė jo. 


Po pusryčių Helena mėgino paraginti Federiką pažaisti su Halu, 
bet mergaitė tenorėjo susirangyti motinai ant kelių ir žįsti nykštį, 

nors buvo jau seniai atpratusi nuo šios ydos. Helena ketino pasi- 
šnekėti su Mariana. Pirmiau tespėjo tarstelėti, kad Federika buvo 
kuo švelniau pasakyta apie persikėlimą gyventi į Anglijoje, o tada 
įlėkė pati anūkė ir seneliams pranešė turėsianti savo šunį. 

Ramonas pasisiūlė nusivesti Federiką į paplūdimį maudytis, 
bet ji priglaudė prie krūtinės stebuklingąją dėžutę ir susiraitė ar- 
čiau motinos. Ramonas nusiminė. Palaikyti jam draugiją pasisiū- 
lė Ignasijas, ir juodu vyriškai šnektelėjo. Helena jiems tepasakė, 
kad Federika viską žino, todėl Ramonas neatskleidė jam daugiau 
smulkmenų. Nenorėjo pasirodyti esąs niekšas. Pamanė, kad tė- 
vams nebūtina daugiau žinoti. Prisiminė Estelą, įsivaizdavo nu- 
narintą jos galvą, skausmą akyse ir troško eiti pas ją. 

Federika padėjo mamai sudėti drabužius, o Halas joms įky- 
rėjo, nes išmėtė viską, ką jos jau buvo sukrovusios į lagaminus. 
Federika pasišovė pati vežtis dėžutę su drugeliu, nes baiminosi, 
kad ši gali pasimesti tarp drabužių ir kalėdinių dovanų. Ramo- 
nas skubiai apžvelgė virtuvę, dairydamasis Estelos. Žinojo turįs 
nedaug laiko prieš jiems išvažiuojant, be to, nenorėjo būti vėl už- 
kluptas. Bastėsi po namą, neva ieškodamas savo fotoaparato. Ga- 
lop rado Estelą jos kambaryje, raudančią ant lovos, įsikniaubusią 
į padovanotą senelės medvilninę nėriniuotą pafuelo*. Ramonui 
išnirus tarpdury, ji nusišnypštė nosį ir liepė jam išeiti. Bet tasai 
nebuvo toks kvailas ir nepatikėjo, kad Estela to nori. Atsisėdo 
šalia ir šiurkščiomis rankomis suėmė ašarotą jos veidą. 

— Aš tavęs nepaliksiu, — tarė. - Grįšiu pasiimti, pažadu. 

Nustebusi ji pažvelgė į jį. Suglumusi varstė patikliomis rudo- 
mis akimis. 

— Bet aš turėsiu išvažiuoti, — išlemeno. 

— Kodėl? Helena neprasitarė mano tėvams. Jie mano, kad su- 
sipykai su savo meilužiu. Helena ir vaikai iškeliauja į Angliją. Grį- 
šiu pas tave. 

Viskas atrodė labai paprasta, labai lengva. 


* Nosinaitė (isp.). 

Dėkinga mergina apkabino jį. 

— Ačiū, don Ramonai, — padėkojo ir pravirko, įsikniaubusi 
mylimajam į kaklą. 

— Dėl Dievo meilės, vadink mane tiesiog Ramonu, - nusijuo- 
kė jis. - Mudu ganėtinai suartėjom, tad meskim šalin kvailus for- 
malumus. 

— Ramonas, - tyliai tarė Estela. Šis vardas atrodė toks gražus, 
vėl jį pakartojo: - Ramonas. 

Jis delnu paglostė iškaitusį merginos veidą ir prispaudė lūpas 
prie jos lūpų, įkvėpdamas jos kvapo ir ragaudamas sūrių ašarų. 

— Lauk manęs, Estela. Aš grįšiu. Pažadu. 

Tada atsistojo ir paliko ją raudoti į pažiuelo. 

Bet dabar mergina liejo ne sielvarto, o vilties ašaras. 


Mariana ir Ignasijas liūdnai apglėbė vaikus, nežinodami, ar dar 
kada nors juos pamatys. Tada apkabino marčią, gniauždami ap- 
maudą ir linkėdami laimingos kelionės į Angliją. Mariana slapta 
kaltino Heleną išardžius santuoką, nors nujautė, kad čia kaltesnis 
Ramonas. Buvo lyg ir keista gailėtis sūnaus, bet juk reikėjo ko 
nors gailėtis. Akinama besąlygiškos, aklos meilės Mariana pabu- 
čiavo Ramoną. Ignasijas nebuvo toks ribotas. Pats išpranašavęs, 
kad tai kada nors įvyks, jis labai liūdėjo, ir vis dėlto buvo realistas. 
Tvirtai apkabino sūnų ir palinkėjo jam su žmona geros kloties. 

— Neapleisk jų, Ramonai. Jiems reikia tavęs, - tepasakė, prieš 
šiam įlipant į automobilį ir iširusiai šeimai nuvažiuojant keliu. 
liko tik padangų sukeltos dulkės ir sunkiai slegiantis širdį liūdesys. 

Estela pasitraukė nuo lango, baimindamasi būti pastebėta, ir 
nuslinko į virtuvę pjaustyti daržovių ir laukti, kaip buvo liepęs 
Ramonas. 


Federika tyliai sėdėjo ant užpakalinės automobilio sėdynės. 


Graudinosi, bet suprato negalinti sugniužti dėl mamos. Jei pra- 
virks, nuliūdins abu tėvus. Todėl sunkiai nurijo seilę ir ištempė 

kaklą, kad nepabirtų ašaros. Pažvelgė į brolį, visai nenutuokian- 
tį apie ūmią permainą, kuri išklibins ir sudrebins jų gyvenimą. 
Mergaitė prisiminė kiekvieną savo tėvų vaido žodį ir svarstė, ar 
tiesa, kad tėčiui jos nebereikia. Nors ir stengėsi būti narsi, jai per 
skruostą vis tiek nuriedėjo didžiulė ašara. Kol niekas nepamatė, 
greitosiomis nubraukė ją. Paskui atvožė dėžutę ir beviltiškai mė- 
gino sklindančioje iš jos magijoje rasti tėvo meilę. 


Aštuntas skyrius 


Kitos kelios dienos praslinko kamuojant keistai nežiniai. Kol 
Helena kraudavo daiktus, brangius jai ir vaikams, Ramonas pa- 
siimdavo Halą ir Federiką, visi trys ilgai vaikštinėdavo paplūdi- 
miu su Rasta, net nukako į Kale Valparaisą valgyti sumuštinių su 
palta ir gerti sulčių. Viskas, regis, buvo kaip įprasta. Nors iš tiesų 
reikalai klostėsi anaiptol ne taip sklandžiai. 

Grįžusi iš senelių, Federika pabudo verkdama. Pripuolusi 
mama pamatė, kad duktė prišlapino lovą. Helena apkabino ją, 
ėmė bučiuoti drėgnus skruostus ir raminti, kad nieko baisaus ne- 
nutiko; net suaugusiesiems retkarčiais pasitaiko privaryti į lovą. 
Federika nesuprato, kas įvyko, ir susigėdusi įsikniaubė mamai į 
krūtinę. Helena viską puikiai suvokė ir troško, kad Polpere jos ir 
vaikų gyvenimas susitvarkytų. Būtų pasiguldžiusi Federiką į savo 
lovą, bet vietą tarp jos ir Ramono, susidariusią iš abejingumo ir 
savigailos, jau buvo užėmęs Halas. Jis verkšlendamas atšlepsėjo 
į tėvų kambarį, nes susapnavo košmarą. Helena žinojo, kad tas 
jo košmaras, kaip ir naktinis Federikos šlapinimasis į lovą, tėra 
įtampos, kurią kelia byranti jų santuoka, požymis. Dėl to ji su 
Ramonu turėjo kaltinti tik save. 

Ramonas užmigęs sapnuodavo Estelą. Pabudęs svajodavo apie 
ją. Tik mintys apie ją leido jam ištverti kelias kitas skausmingas 
dienas. Tomis ilgomis dienomis buvo kraunami daiktai, ieškoma 
nekilnojamojo turto agentų namui parduoti, kelionių agentūrų 
atstovų Helenos ir vaikų kelionei į Angliją parengti. Ramonas 
veržėsi vėl leistis į kelią, nusipirkti butą Santjage, kad turėtų kur 
gyventi vienas, nevaržomas šeimos reikalų, pareiti ir išeiti nie- 

kam neatsiskaitinėdamas. Jis pasirūpino, kad patogiam žmonos 
ir vaikų gyvenimui būtų pervesta ganėtinai pinigų. Helena žinojo 
turinti būti jam dėkinga, jo pasiūlymas buvo daugiau nei dosnus, 
bet ji tejuto kartėlį. Ramonui atrodė lengva pirkti žmonių meilę 
ir prieraišumą ar dovanoti dovanas, jei tik neprireikdavo gaišti 
savo laiko ar įdėti pastangų. Ji turėjo priimti jo pinigus dėl vaikų, 
bet mieliau būtų sviedusi juos į veidą. 


Federika susirietė į kamuoliuką. Jos kambaryje buvo pasklidusi 
oranžinė gatvės žibinto šviesa. Anksčiau ta šviesa mergaitę ra- 
mindavo. Ji jausdavosi saugi. Dabar taip nebebuvo. Federika pri- 
sitraukė kelius prie krūtinės ir ėmė čiulpti nykštį. Per paskutines 
dešimt minučių mažiausiai dukart suvaikščiojo į vonios kambarį. 
Ne todėl, kad spyrė reikalas — bijojo vėl prišlapinti lovą. Tėtis 
ją pabučiavo, linkėdamas labos nakties. Net papasakojo istoriją. 
Vieną savo nuotykį. Ji klausėsi sėdėdama, kaip dažniausiai, jam 
ant kelių. Bet, jam pabučiavus ją ir palinkėjus labos nakties, su- 
mojo norinti daugiau. Ilgesnio bučinio, ilgesnio apkabinimo. Tė- 
čiui išėjus iš kambario, Federika pasijuto apleista, tarsi jis būtų 
ją mylėjęs per mažai. Nebesijautė saugi ir mylima. Kažko stigo. 
Troško, kad ją apkabintų ir priglaustų mama. Gulėjo lovoje ne- 
sudėdama bluosto ir kurpė planus, galinčius pateisinti jos pa- 
sirodymą tėvų miegamajame vidurnaktį. Košmarai buvo Halo 
dingstis, tad reikėjo sumanyti ką kita. Todėl ji apsimetė serganti. 
Mama labai guodė Federiką ir kitą naktį leido miegoti tėvų lo- 
voje, bet trečią naktį Halas susapnavo dar vieną košmarą, tada ji 
buvo skubiai pargabenta į savo kambarį ir verkė, kol užmigo. Bai- 
minosi kelionės į Angliją. Nenorėjo išvažiuoti iš Vinja del Maro, 
iš Čilės, palikti senelių. Jai nereikėjo permainų. Labiausiai troško, 
kad mama ir tėtis vėl susidraugautų. Deja, iš to, ką matė, suprato, 
kad jie nebepatinka vienas kitam. Juk Federika viską girdėjo. 
Galų gale išaušo išvykimo diena. Išvykstantieji rimtais veidais 
žiūrėjo, kaip Ramonas sukrovė į automobilį jų lagaminus. Fede- 
rika nesiliovė verkusi. Nenorėjo palikti tėčio. Nežinojo, kada vėl 

jį pamatys. Vinjoje buvo laiminga ir laukdavo, nes tai buvo jo na- 
mai, jis turėjo iš kažkur į juos sugrįžti. Ir visada sugrįždavo. O 
dabar naujieji jos namai nebebus jo namai. 

Jis pakėlė ją stipriomis rankomis, tvirtai apkabino ir pabučia- 
vo į veidą. 

— Tėtis tave myli, Fede. Tėtis labai tave myli. Tik prisimink tai, 
mi amor. Tėtis visada mylės tave, net nebūdamas šalia. Kai tave 
glostys šviečiančios saulės šiluma, tai bus tėčio meilė. Supranti? 

Federika tik pakinkavo galvą, buvo labai susikrimtusi ir neį- 
stengė kalbėti. Norėjo, kad tėtis jos neišleistų. Bet jis turėjo išleis- 
ti. Jiems reikėjo suspėti į lėktuvą, jų jau laukė taksi, nuvešiantis į 
Santjagą. Helena manė, kad vaikams bus mažiau širdperšos, jei 
Ramonas atsisveikins su jais namie ir nelydės į oro uostą. Ra- 
monas paėmė ant rankų sūnų, išties nesuvokiantį, kas dedasi, ir 
pabučiavo į putlutį veidelį. 

— Tėtis myli ir tave, Halai. Būk gerutis mamai, — vos iškošė, 
užsimerkė ir veidu įsikniaubė sūnui į žvilgančius juodus plaukus. 

Federika priglaudė dėžutę ir pamojavo tėčiui, šis stovėjo ant 
kelio vienišas, nelaimingas, irgi mojavo neryžtingai šypsodamas 
it koks nerangus milžinas. Ji atsigręžė ir pažvelgė pro užpakali- 
nį taksi langą. Mojavo, kol automobilis pasuko už kampo ir tė- 
tis dingo iš akiračio. Tada susigūžė prie lango, žiūrėdama, kaip 
pro šalį lekia namai. Federiką stingdė liūdesys. Dingojosi, kad jai 
išgremžti viduriai, kad atsivėrė ertmė, kurią galėtų užpildyti tik 
tėtis. Mergaitė visą kelią iki oro uosto nerimavo dėl Rastos. Jau- 
dinosi, kad niekas jo nepavedžios ir kad jis vėl ims loti iš nuobo- 
dulio ir liūdesio. Nusišluostė ašaras tik įlipusi į lėktuvą. Federika 
skrido pirmąkart, ir šis ją sužavėjo. Lėktuvui riedant pakilimo 
taku, ji paėmė mamą už rankos. Helena meiliai pažvelgė į dukterį 
ir suspaudė jai plaštaką. 

Kai šviesos buvo užgesintos, o Halas su Federika užmigo kie- 
kvienas savo vietoje, moteris prisiminė kelias paskutines dienas 
ir jai atlėgo širdis, kad jos baigėsi. Ji pasistengs užmiršti Čilę 
ir Ramoną. Pradės naują gyvenimą Anglijoje. Jėgos ir jausmai, 


100 


Dėžutė su drugeliu 


rodos, buvo išsekę. Dar kartą mintyse perkratė pokalbį telefo- 
nu su mama, ir mieguistos jos akys paplūdo ašaromis. Helena 
išsijuosusi apsimetinėjo prieš vaikus esanti linksma, tad nelei- 
do sau prabangos išsiverkti. Dabar, jiems miegant, patyliukais 
apsiraudojo. Atsileido įsitempęs kaklas ir smakras. Prisiminus 
mamos balsą, iš ilgesio suspaudė paširdžius. Ji įsivaizdavo šne- 
kant tėvą ir staiga labiausiai už viską panoro bėgti pas juos, kaip 
bėgdavo vaikystėje, leistis jų guodžiama švelniais žodžiais ir 
raminančiu buvimu šalia. Tėvai nusiminė išgirdę, kad Helena 
nusprendė palikti vyrą, bet apsidžiaugė, kad duktė su vaikais 
grįžta namo. 


Džeikas ir Polė Trebekai bejėgiškai stebėjo, kaip jų duktė išteka 
ir išvyksta gyventi į kitą pasaulio kraštą. Jiems patiko Ramonas, 
nors jie ir nesuprato jo, mat labai skyrėsi abiejų šalių kultūra. De- 
ramai jį pažinti Džeikas ir Polė stokojo laiko. Jiems būtų buvęs 
mielesnis ir priimtinesnis geras, romus žentas iš Kornvalio. Vis 
dėlto Ramonas Heleną patraukė kone tą pačią akimirką, kai juo- 
du susipažino. Vos jam atskleidus savo jausmus, ji ėmė sekioti it 
dievinantis šešėlis tą vyrą visur, kur tik jis keliaudavo. Polė žinojo 
apie visas jų bėdas ir dėl iširusios santuokos kaltino vien Ramo- 
ną. Iš pat pradžių ją kamavo abejonės. Žentas buvo iš kito pa- 
saulio, klajūnas, ir tai nekėlė jokių keblumų, kol juodu su Helena 
keliaudavo tik dviese, bet atėjo metas, kai žmona panoro turėti 
vaikų. Ramonas visada buvo savanaudis. Pasaulis sukosi tik apie 
jį, ir Polė abejojo, ar toks žmogus galėtų pasikeisti dėl kito. Ga- 
liausiai ir įvyko sprogimas. Džeikas su Pole labai sielvartavo, bet 
buvo realistai. Pamanė, kad Helena dar jauna, jai tik trisdešimt. 
Turi gausybę laiko susirasti malonų, padorų kornvalietį, kuris ja 
pasirūpins, nes ji to verta. Ramonas - nelemta klaida, bet visa tai 
jau praeitis. 

Polė tučtuojau ėmė ruoštis jų atvykimui. Valandų valandas 
svarstė, ar Halas su Federika norėtų įsikurti viename kambaryje, 
ar kiekvienam labiau patiktų turėti atskirą kampą. Namas buvo 

didžiulis, vietos ganėjo visiems. Galop, pasitarusi su vyru, Polė 
nusprendė paskirti vaikaičiams po kambarį, kiekviename iš jų 
buvo dvi lovos, tad jeigu mažieji pasijus vieniši, galės susikraus- 
tyti į vieną kambarį. Polė išvėdino senąjį Helenos miegamąjį. Jo 
spintose tebebuvo tvarkingai sukabinti jos palikti drabužiai, su- 
dėti visokie pigūs papuošalai. Motina neišmetė jų. O kam? Juk 
tas kambarys visada buvo Helenos. 


Devintas skyrius 


Ramonas vaikštinėjo paplūdimiu ir pirmąkart gyvenime ka- 
mavosi dėl netekties. Atėjo vakaras, o jis buvo vienui vienas. 
Net negalėjo pasiimti pavedžioti Rastos, nes be Federikos tai 
neturėjo prasmės. Tad praspūdino pro mažą šuns kalėjimą, 
žiūrėdamas į priešingą pusę, kurčias susijaudinusio gyvūno 
šnopavimui ir kimiam lojimui. Ramoną graužė sąžinė ir bjau- 
rėjimasis savimi, maudė širdį, bet jis neketino keistis, kaip buvo 
prašiusi Helena. Nė nemėgino. Buvo paskendęs savo kančiose, 
šias dar labiau sunkino natūralus gęstančios dienos liūdesys. 
Įbedęs pavargusias akis į jūrą, Ramonas mėgino vaizduotis 
naujus žmonos ir vaikų namus Anglijoje. Prisiminė Polperą ir 
tą dieną, kai pirmąkart išvydo Heleną. Prieš akis iškilo, kaip 
viskas buvo tada. 

Atsisėdęs ant smėlio ir įrėmęs alkūnes į kelius, jis pažvelgė į 
priešais banguojantį Ramųjį vandenyną, nesutramdomą ir laisvą. 
Anuomet Ramonas panėšėjo į jūrą, keliaudavo ten, kur nešdavo 
vaizduotės potvynis. Tomis jaunystės dienomis mėgo nuotykius, 
riziką ir buvo apdovanotas amžina šlove. Ar bent pats taip manė. 
Galėdavo daryti, ką įsigeidęs. Taigi klajojo, kartais miegodavo po 
atviru žvaigždėtu dangumi, kartais nakvodavo pas nepažįstamus 
žmones, kilniaširdiškai įsileidusius į namus. Ramonas gimė pri- 
vilegijuotųjų pasaulyje, bet pinigams neteikė didžiulės reikšmės. 
Kol keliavo, buvo laimingas. Iš pradžių rašė eilėraščius, kuriuos 
spausdindavo jo tėvo draugas, leidyklėlės savininkas. Pirmąkart 
pamatęs išleistą savo kūrybą, nepaprastai susijaudino. Jo pavar- 
dė buvo užrašyta didelėmis raidėmis, knyga puikuojasi knygyno 

lange, kad visi matytų. Bet jam nelabai rūpėjo ir garbė, jis jautėsi 
laimingesnis, bastydamasis po dar neregėtą pasaulį. Paskui para- 
šė trumpų apsakymų rinkinį, įkvėptą savo nuotykių ir pagražintą 
fantazijomis. Šiuo rinkiniu išgarsėjo Čilėje; žmonės ėmė jį atpa- 
žinti. Ramono knygą pardavinėjo visi šalies knygynai. Jo nuo- 
trauka pasirodė „El Mercurio“ ir „La Estrella“, jis rašė straipsnius 
ir įvairiems žurnalams, tarp jų „Geo Čilei“. Troškimas kurti buvo 
nepasotinamas, niekas nebūtų galėjęs sulaikyti jo vienoje vietoje 
ilgesniam laikui. Ramonas užtrukdavo Čilėje tik norėdamas pa- 
simatyti su savo šeima, tada vėl iškeliaudavo, tarsi baimindamasi 
būti pavytas savo paties šešėlio. 

Kai susipažino su Helena, rašė straipsnį žurnalui „National 
Geographic“ apie istorines Kornvalio įžymybes. Parašyti straips- 
nį paskatino sutiktas senas jūreivis nugairintu veidu, užaugęs 
Sent Aivse, vėliau tarnavęs kariniame jūrų laivyne ir galiausiai 
įsikūręs Valparaise. Senis surietė nepaprastai įdomų pasakojimą 
apie karaliaus Artūro kraštą, ir Ramonas užsidegė noru būtinai 
jį pamatyti. Ir visai nenusivylė. Kaimeliai ir miesteliai atrodė lyg 
įstrigę praeityje, tarsi jų dar nebūtų atradęs šiuolaikinis pasaulis. 
Staigiai besileidžiančias į jūrą derlingas žalias kalvas buvo nutū- 
pę namai balintomis sienomis. Įlankėles galėjai vaizduotis kaip 
atokias priedangas, lankomas kontrabandininkų šmėklų ir pilnas 
sudužusių laivų liekanų. Vingiavo siauri keliai ir takeliai, palei 
juos kerojo aukštos gyvatvorės, tarpo krūminiai builiai ir vešlios 
žolės. Ramonas buvo sužavėtas. Bet jeigu ne Helena, jo straipsnis 
būtų likęs paviršutiniškas. 

Pirmąsyk išvydo Heleną Trebeka sėdint ant Polpero krantinės. 
Ji buvo liekna, nerūpestinga, ilgais garbanotais plaukais, tokiais 
blyškiai šviesiais, kad kaipmat patraukė akį. Ramonas prisėdo ne- 
toliese ir ėmė žiūrėti į merginą, viską dėmėdamasis, kad vėliau 
galėtų aprašyti viename iš savo pasakojimų. Įsivaizdavo ją esant 
kontrabandininko anūkę, laukinio būdo maištininkę, linkusią 
elgtis, kaip jai patinka. Ir nelabai klydo. Mergina pastebėjo, kad 
jis spokso į ją, ir nė kiek nesutrikusi įbedė akis į jį. Nenorėdamas 

jos įžeisti, Ramonas priėjo ir įsitaisė šalia. Jųdviejų kojos kyburia- 
vo nukartos per krantinės kraštą. 

— Tu graži lyg undinė, - mąsliai taręs nusišypsojo jis. 

Mergina buvo užklupta netikėtai. Anglai nebuvo tokie poetiš- 
ki ir drąsūs, o daugelis pažįstamų vyrų jos net prisibijojo. 

— Deja, turiu jus nuvilti, vietoj pelekų turiu kojas, — atšovė ji 
ir linksmai šyptelėjo. 

— Suprantu. Manyčiau, tai kur kas praktiškiau. 

— Iš kur jūs? —- paklausė ji. 

Ramonas šnekėjo su stipriu akcentu, juodi jo plaukai ir ruda 
oda, kaip ir avimi mokasinai, jai buvo neįprasti. 

- Iš Čilės. 

— Kurji? — pasiteiravo mergina, nors pavadinimas jai nepada- 
rė jokio įspūdžio. 

— Pietų Amerikoje. 

— Ak. 

— Žinot, Polperą supa pasaulis, - pašmaikštavo jis. 

- Žinau, - šiurkščiai tarė ji - nenorėjo, kad atvykėlis palaiky- 
tų ją provinciale. — Tai ką veikiate mano miestelyje? —- paklausė, 
neįstengdama užgniaužti smalsumo. 

— Rašau straipsnį žurnalui apie Kornvalį. 

— Ar jis patinka jums? 

— Kornvalis? 

— Taip. 

— Kol kas labai patinka. 

— O kur lankėtės? - šyptelėjo ji, nes žinojo, kad jis tikrai nebu- 
vo slaptavietėse, nepaminėtose jokiame kelionių vadove. 

Ramonas išbėrė aplankytų miestelių pavadinimus ir istorijos 
faktus, kokių tik pavyko prisigraibstyti. 

— Mano senelis buvo kontrabandininkas, — išdidžiai pareiškė 
mergina. 

— Kontrabandininkas, - jis nusikvatojo ir pagyrė save už nuo- 
vokumą ir įžvalgumą. 

— Kontrabandininkas, - pakartojo ji. 

— Kokia gi kontrabanda jis vertėsi? 

— Brendžio ir tabako. Su bendrais gabendavo pilną vežimą 
į Bodmin Murą, ten paslėpdavo krovinį. O paskui parduodavo 
Londone už nemenką sumelę. 

— Tikrai? 

— Taip. Šitai turėtumėte aprašyti savo straipsnyje. Karalius 
Artūras jau visiems įgriso iki gyvo kaulo. Kodėl nesukuriat ko 
nors originalaus ir naujo? 

— Na, aš... 

— Galėčiau jums aprodyti visas slaptas įlankėles ir užutėkius, 
o tėtis papasakotų išsamiau, — pasiūlė ji, apimta įkarščio. 

Ramonui tai pasirodė gundanti mintis. Jei istorija apie kontra- 
bandininkus nepavyktų, jis bent laimės šiek tiek laiko pažinti šią 
įdomią esybę, metusią viliojantį iššūkį. Tokios merginos jis dar 
nebuvo sutikęs. Ji atrodė tiesmuka, atvira ir pasitikinti savimi. 

— Puiku. Labai norėčiau, - atsakė nustebintas jos įžūlumo, 
itin nederančio su kone angeliška išvaizda. 


Džeikas ir Polė Trebeka apstulbo, kai parbėgusi papietauti Hele- 
na pareiškė susiradusi naują draugą, rašytoją iš kažkokios Pietų 
Amerikos šalies, ir ketinanti jam parodyti visas senas kontraban- 
dininkų slaptavietes. 

— Nereikėtų megzti pažinčių su prašalaičiais, Helena. Juk nie- 
ko apie jį nežinai, — griežtai tarė Džeikas, atsargiai kabindamas 
mažulytes medines dureles ant konstruojamo laivo modelio. 

— Gal jis žudikas, — ironiškai pridūrė Polė, tarsi žudikai būtų 
įprastas, kasdienis dalykas. Ji ištraukė iš orkaitės garuojančią la- 
zaniją su daržovėmis ir padėjo ant stalo. — Kur tas velniūkštis 
tavo brolis? Tobi! - šūktelėjo, — Tobi! 

— Mama, jis ne žmogžudys, - paprieštaravo Helena. 

— Sužinosi tik tada, kai bus per vėlu, - nuoširdžiai sukikeno 
Polė, šluostydamasi rankas į vilnonį sijoną. 

Ji buvo didelė moteris, ne tiek stora, kiek stambių kaulų, tvir- 
ta ir stipri. Jos manymu, dietos tebuvo tuščias, lengvabūdiškas 

prasimanymas, o staipymasis prieš veidrodį — labai niekingas, 
daug laiko atimantis užsiėmimas. Polė kaip didingas galeonas 
gožė savo vyrą, besivelkantį paskui ją it paprasta burinė valtis. 
Džeikas, nors ir smulkaus sudėjimo, nebuvo silpnas, būtų įsten- 
gęs pasmaugti bet kurį jį įžeidusį vyrą. Juodu sudarė keistą porą, 
bet labai mylėjo vienas kitą ir sutardavo dėl visko labiau iš įpro- 
čio nei todėl, kad sutapdavo jųdviejų nuomonė. Džeikas sėk- 
vaikus ir rūpinosi gėlynais, šie sužydėdavo kiekvieną pavasarį. 
Pora gyveno gerai, tegu ir neturėjo turtų. 

„Kam man tie pinigai, - sakydavo Džeikas. — Juk mirdamas 
nepasiimsiu jų į kapą“ 

Mediniais laiptais nubildėjo Tobis, sudrebindamas visą namą. 

— Kas pietų, mama? - paklausė, uosdamas sodrų garsiųjų ma- 
mos patiekalų aromatą. 

— Lazanija su daržovėmis, — trumpai atsakė ji ir pastatė ant 
stalo ąsotį vandens. | 

— Mano mėgstamiausia, - nudžiugo jis. 

Džeikas visada sakydavo, kad Tobio padai skylėti - sūnus ne- 
siskųsdavo apetitu, bet niekada nepriaugdavo svorio. Buvo liesas, 
lankstus it kaučiukmedis, paveldėtais iš tėvo juodais kaip čigono 
plaukais, iš mamos gavęs puikų humoro jausmą. Turėjo kur kas 
didesnį apetitą nei abu tėvai kartu sudėjus. 

— Džeikai, ar negali pabaigti savo darbo po pietų? - nekantra- 
vo Polė. - Na, kam mums reikia dar vieno modelio, juk jų šitokia 
daugybė man už nugaros? - Ji atsiduso ir nužvelgė surikiuotus 
modelius, užgriozdusius visus paviršius lyg žaislai lentynas. 

— O gal galėčiau parsivesti savo pažįstamą čia, kad patys pa- 
matytumėt? — neatlyžo Helena. 

— Ką parsivesti? — susidomėjo Tobis, įsidėdamas didžiulį ga- 
balą lazanijos. 

— Helena Polpere susipažino su vyriškiu, norinčiu pamatyti 
visas senąsias kontrabandininkų slaptavietes, to reikia jo rašo- 
mam straipsniui, - paaiškino Džeikas. 

— Nejaugi? - nustebo Tobis. — Čia tai bent. 

— Jis iš tiesų rašo straipsnį, - atkakliai tvirtino Helena. 

— Kodėl taip sakai? Ar matei, ką parašė? - kamantinėjo Tobis. 

Sesuo nusivaipė. 

— Žinoma, ne, kvaily. Straipsnis dar neparašytas. 

— Gerai jau, gerai. Liaukitės, - sudraudė Polė, tarsi šnekėda- 
ma su porele šėliojančių šunėkų. - Pakviesk jį pas mus arbatos, 
tada ir susipažinsim. 

Helena pergalingai nusišypsojo. 

— Kiek jam metų? - rimtai pasiteiravo Džeikas, atitraukdamas 
kėdę ir sėsdamasis prie stalo. Paskui įbedė šakutę į lazaniją. 

— Ne mažiau kaip dvidešimt penkeri, — ji gūžtelėjo pečiais, 
nes iš tiesų nežinojo. 

Vyrukas buvo apžėlęs, ilgaplaukis, gerai sudėtas ir pasitikin- 
tis savimi. Galėjo turėti nuo dvidešimt penkerių iki keturias- 
dešimties. 

— Jis keliauja vienas? — kramsnodamas paklausė Džeikas. — 
Pole, lazanija labai gardi, - pridūrė, žmonai atsisėdus ir dedantis 
į lėkštę, kas liko. 

— Regis, taip. 

— Kai tau aštuoniolika, gal ir jautiesi esanti moteris, bet aš, 
būdama tavo amžiaus, dar turėjau visur lydinčią globotoją, - pa- 
sakė Polė. 

— Mama, tau visai nereikėjo globotojos, juk vienu didžiulės 
rankos mostelėjimu būtum patiesusi ir stipriausią vyrą, - nepa- 
garbiai sukrizeno Tobis. 


Kaip buvo sutarę, Ramonas ir Helena susitiko ant uosto sienos. 
Mergina sutrikusi pasakė turinti supažindinti jį su savo tėvais, tik 
tada jie leisią eiti su juo. 

— Mamai vaidenasi, kad esi žudikas, — atsiduso Helena. 

— Na, niekada negali būti dėl to tikras. 

— Atkeliavai iš keistos šalies, tai kas mums draudžia manyti, 
kad tu kanibalas, — nusijuokė ji. 

— Regis, tu visai gardi. 

Helena droviai šyptelėjo, bet nenusuko žvilgsnio ir neparau- 
do, tik kritiškai varstė jį ramiomis mėlynomis akimis. 

— Štai ką tu manai, - išdidžiai tarė. Ramonas linktelėjo ir išsi- 
šiepė. Helenos pasipūtimas jį pralinksmino, nors neatrodė, kad ji 
būtų taip elgusis tyčia. - Geriau būtų, jei susipažintum su mano 
tėvais. Jie gyvena prie pat Polpero, tad gali važiuoti, kaip aš, dvi- 
račiu arba kulniuoti pėstute. 

— Susirasiu dviratį, riedėsim drauge. 

Jie numynė dviračiais iš Polpero įkalnėn, palikdami už nuga- 
ros apsnūdusį uostą ir namus baltintomis sienomis, pabirusius 
palei kalvos šlaitus it lėlių nameliai. Buvo giedra vasaros diena, 
sklandė kirai, nešami sūrstelėjusio brizo, krūminiuose builiuo- 
se dūzgė bitės. Dviračiams dardant, Ramonas pasakojo Helenai 
apie Čilę ir apie savo apsakymų knygą. Kai prasitarė esąs garsus 
rašytojas, ji nepatikėjo ir atšovė negirdėjusi apie tokį. 

— Kai atkeliausi į Čilę, išgirsi apie mane, - tarė jis. 

— Kodėl turėčiau belstis į Čilę? 

— Nes tai graži šalis, o tokiai merginai kaip tu reikėtų pamatyti 
pasaulio, — atvirai pasakė Ramonas. 

— Dar spėsiu pamatyti. Man tik aštuoniolika. 

— Turi gausybę laiko. 

— Ir daugybę svarbiausių vietų, kurias reikia aplankyti, — pri- 
dūrė ji. 

Ramonas nusijuokė ir papurtė galvą. Staiga įsigeidė ją pabu- 
čiuoti, bet ir toliau mynė dviračio paminas. Suspės vėliau. 

Helenos namas buvo dailus baltas statinys, apkėstas raga- 
nių — šios rangėsi sienomis ir pilku čerpių stogu it padaryto iš 
gėlių aštuonkojo čiuptuvai. Ramonas pamatė šeimynėlę balan- 
džių, straksinčių šalia kamino ir iš aukštybių spoksančių į jį spin- 
dinčiomis juodomis akutėmis. 

— Nedideli, bet vis dėlto namai, - tarė Helena, nulipo nuo dvi- 
račio ir nubloškė jį prie sienos. - Na, užbaikim šį reikalą, — išdy- 
kėliškai mirktelėjo. 

Polė Trebeka buvo kitokia, nei įsivaizdavo Ramonas. Blyš- 
kiuose kaip ir dukters plaukuose tviskėjo žilos gijos, jie buvo 

susukti į nedailų kuodą, išsipešusios iš jo plaukų sruogos raitėsi 
ant sprando. Moteris buvo visai nepasidažiusi. Nors nevartojo 
kremo, jos oda buvo švelni, jaunatviška, o šypsena tarsi jaunutės 
merginos. Kai Ramonas susipažino su Džeiku Trebeka, supra- 
to, iš ko Helena paveldėjo melsvas akis. Džeiko akys buvo kone 
akvamarino spalvos. Jas dar labiau ryškino tamsi oda ir juodi lyg 
degutas plaukai. Vyras panėšėjo į čigoną sakalo akimis. Helena iš 
tėvų buvo gavusi geriausius veido bruožus, tik dailesnius. 

Tobis viską padarė, kad tik galėtų dalyvauti šiame susitikime. 
Jam pro akis nepraslydo degantys iš jaudulio sesers skruostai, jai 
kalbant apie naująjį savo pažįstamą; buvo smalsu, kuo tas žmo- 
gus skiriasi nuo įsimylėjusių Heleną Polpero jaunuolių. 

— Prašau sėstis, pone... - mandagiai pakvietė Džeikas, žiū- 
rėdamas į dukterį ir laukdamas, kada Helena supažindins jį su 
atvykėliu. 

Aišku, ji nežinojo, kuo jis vardu. Tobis sugavo sesers žvilgsnį 
ir šyptelėjo. Ji nuvėrė brolį akimis, liepiančiomis elgtis deramai, 
ir vėl atsigręžė į tėvus. 

— Kampionė, Ramonas Kampionė, - tarė svečias ir atsisėdo 
ant sofos. 

Tokioje ankštoje svetainėje jis atrodė per stambus. Helena ne- 
pabūgo, kad ilgos Ramono kojos ir rankos užkėtė kone visą sofą, 
ir įsitaisė šalia jo. 

— Aš - Džeikas Trebeka, o čia mano žmona Polė ir mūsų sū- 
nus Tobis. Malonu susipažinti su jumis. Duktė minėjo, kad esat 
rašytojas. 

Ramonas linktelėjo. 

— Taip, parašiau kelias eilėraščių knygas ir vieną trumpų ap- 
sakymų knygą. 

Stiprus jo akcentas visai nederėjo perdėm angliškuose namuose. 

— Bet jūs čia atvykot ne dėl knygos, - įsiterpė Polė, statydama 
padėklą su arbata. 

Pastebėjo ilgus žvilgančius jo plaukus, kuriuos būtų buvę ne 
pro šalį gerokai patrumpinti, ir rusvas protingas akis. Tikras už- 
sienietis. Jai dar nebuvo tekę šnekėti su svetimšaliu. 


110 


Dėžutė su drugeliu 


— Ne, ponia, rašau straipsnį „National Geographic“, - atsakė 
Ramonas. 

Polė išplėtė akis ir suirzusi pažvelgė į dukterį. 

— Kodėl nepasakei, kad jis rašo šiam žurnalui, Helena? — pa- 
priekaištavo, stambiomis rankomis įsiremdama į apvalius klu- 
bus. — Labai mėgstu tą leidinį, kaip ir Tobis. Tiesa, mielasis? — 
nudžiugo moteris, pasijutusi smagiau, kad gali įrašyti svečią į 
pažįstamą langelį. 

— Mums jis labai patinka, — pritarė Džeikas, jam tai padarė 
įspūdį. - O apie ką dar, be kontrabandininkų, bus tas straipsnis? 

— Ketinau rašyti apie karaliaus Artūro kraštą, - paaiškino Ra- 
monas, —- bet Helena pakišo mintį apie kontrabandą. Nors su re- 
daktoriumi to dar nesuderinau. 

— Ak, karaliaus Artūro kraštas. Koks nuostabus sumany- 
mas, — apsidžiaugė Polė. 

— Ne, mama, tai nuvalkiota tema, - šiurkštokai atrėžė Helena. 

— Helena teisi, labai jau nuvalkiota, - pritarė Tobis ir išsišiepė 
seseriai. 

— Nelygu, kaip apie tai parašysi, - pasakė Ramonas. Tviskan- 
čios rudos jo akys žaismingai šypsojosi Helenai. 

— Pažadėjau jam parodyti kontrabandininkų pamėgtas vietas, 
o tu, tėti, galėtum supažindinti jį su istorija, - linksmai tarė Hele- 
na ir apdovanojo Ramoną šypsena. 

— Mielai padėsiu, —- pažadėjo Džeikas. —- „National Geogra- 
phic“ — prestižinis žurnalas. Ar jūs ir fotografuojate? 

— Taip. 

Polė susižavėjusi pakinkavo galvą. 

— Taigi matot, jis joks žmogžudys, - tarė Helena. 

Motina dirstelėjo į dukterį. Džeikas nusikvatojo. Tobis kone 
paspringo arbata. 

— Viliuosi, ne, - dusdamas išstenėjo jis. - Būtinai parodyk jam 
Kreg Kriką, - pridūrė. 

Helena nusišypsojo. 

— Viską parodysiu. 

Kitas dešimtį dienų juodu dviračiais važinėjo pakrante. Helena 
parodė Ramonui vietų, kurių be jos pagalbos jis niekada nebū- 
tų aptikęs. Surengdavo jam iškylas paplūdimiuose, jie artimai ir 
bičiuliškai šnekėdavosi, tarsi būtų pažįstami daugybę metų. Kal- 
bino žmones smuklėse ir žvejų laivuose, tyrinėjo olas, upelius, 
buvo išplaukę į jūrą. Ramonas norėjo pabučiuoti Heleną jau pa- 
čią pirmą didžiuoklės kalbos, kurią jam teko išklausyti, akimir- 
ką. Gavo progą po kelių dienų, jiedviem iškylaujant nuošaliame 
paplūdimyje. Helena buvo įsidėjusi tik vieną mamos šokoladinio 
pyrago gabalą. Ramonas paprašė pasidalyti su juo, bet ji atsisakė 
ir tučtuojau susigrūdo visą į burną, pergalingai kikendama. 

— Turėsiu ateiti ir pasiimti, - pasakė jis. 

Helena mėgino atsistoti ir tylomis priešinosi rankomis, nes 
negalėjo kalbėti prikimšta burna. Ramonas buvo greitesnis. At- 
sigulė ant jos ir prispaudė prie smėlio. Mergina nuvėrė jį ledinė- 
mis akimis, nors šios ką tik buvo šiltos ir viliojančios. Vis dėlto, 
Ramono džiaugsmui, Helena negalėjo atstumti jo žodžiais, todėl 
jis aistringai, kaip tikras pietų amerikietis, apglėbė lūpomis ir pa- 
bučiavo šokoladu išteptas jos lūpas. Paskui pasigardžiavo kaklo 
linkiu ir raktikaulio iškilumu. Galop, sunkiai nurijusi kąsnį, Hele- 
na vėl įstengė kalbėti. 

— Ramonai! Ką čia darai? —- suspurdėjo ji. 

— Užsičiaupk, — paliepė jis, — iš tavęs jau išgirdau visa, ko no- 
rėjau. Dabar atsipalaiduok ir nesipriešink bučiuojama, šito troš- 
kau nuo tos akimirkos, kai išvydau tave Polpere, - ir vėl prigludo 
jai prie lūpų, kad nutildytų. Helena atsipalaidavo, kaip liepiama, 
ir užsimerkė, jusdama vien šiltas jo lūpas ir lengvumą pilve. 


Ramonas išvažiavo iš Polpero po dviejų savaičių. Atsisveikinda- 
mas pabučiavo Heleną krantinėje, kur juodu susipažino. Ji buvo 
per išdidi, todėl nuslėpė išsiskyrimo liūdesį ir nusišypsojo, lyg tai 
būtų visiškai nesvarbu. Tik vėliau išsiverkė, įsikniaubusi į putlią 
mamos krūtinę. 

— Turbūt myliu jį, mama, — ištarė kūkčiodama. 

Polė apkabino dukterį ir ėmė raminti: jeigu myli, sugrįš. Jei ne, 
neverta gaišti laiko dėl jo. 

— Vasaros meilės nuotykiai smagūs ir malonūs, mieloji, bet 
kartais geriausia viską palikti, kaip yra. 

Bet Ramonas nepamiršo Helenos, nors ir stengėsi pamiršti. 
Parašęs straipsnį, išsiuntė redaktoriui. Tada nukeliavo pas tė- 
vus į Kačagvą, ten nusiminęs slampinėjo it meilės kamuojamas 
mokinukas, sėdinėjo paplūdimyje ir prislėgta širdimi spoksojo į 
jūrą, prisimindamas Polperą ir ten paliktą undinę. Viską išmėgi- 
no, kad tik ją pamirštų. Pergulėjo su keliomis merginomis, deja, 
aistra tik dar labiau įsiplieskė. Rašė eiles apie ją ir sukurpė trum- 
pą apsakymą apie Kornvalio kontrabandininko dukterį. Jo tėvai 
trynė rankas iš džiaugsmo. Iki šiol sūnui neteko įsimylėti, ir jie 
beveik buvo puolę į neviltį, kad jo širdis tokia šalta ir kad jis blaš- 
kosi vienui vienas. Tad Mariana pasišnekėjo su juo, patardama 
vadovautis savo jausmais, o ne grumtis su jais. 

— Neatsikratysi jų, Ramonai, - kalbėjo ji. - Mėgaukis jais ir 
pataikauk jiems. Tam ir yra meilė. Tau pasisekė, kad ji tave aplan- 
kė, kai kurie žmonės to nepatiria visą gyvenimą. 

Taigi Ramonas paskambino savo redaktoriui ir pasiteiravo, ar 
negalėtų pridurti dar vienos pastraipos. 

— O kam? - pasmalsavo redaktorius. Jam labai patiko straips- 
nis, bet buvo ketinama spausdinti jį tuojau pat. - Tikiuosi, pa- 
straipa neilga, nes neturėsiu vietos. 

— Neilga. Padiktuosiu ją. 

— Gerai. Diktuok. 

— Gražiausia ir nuostabiausia vieta - tai Helenos paplūdimys 
Polpere, nedidelė įlankėlė, klojama sidabro baltumo smėlio, ska- 
laujama melsvos jūros, tokios skaidrios, kad vilioja nerti į savo 
paslapčių gelmes, kol tavo širdis bus paimta į nelaisvę, o siela - į 
vergiją. Išvažiavau žinodamas, kad niekada nebebūsiu toks, koks 
buvau, kad priklausysiu jai amžiams. Atėjus laikui, grįšiu atiduoti 
jai savęs, savo kūno ir sielos. 

— Tai bent paplūdimys, — sausai kirto redaktorius. - Jei ne tu, 
neleisčiau spausdinti. - Paskui šypsodamas pridūrė: — Viliuosi, 
nė vienas mūsų skaitytojas nemėgins ieškoti tos vietos, nes gali 
nusivilti! 

Kai Helena gavo „National Geographic“ numerį, suprato, kad 
jį atsiuntė Ramonas, nors nebuvo jokio prierašo. Mergina atplėšė 
paketą ir virpančia ranka ėmė versti puslapius. Paskui atsisėdo 
prie virtuvės stalo ir perskaitė straipsnį. Ją pravirkdė nuotraukos, 
darytos kartu, ir jo rašymo stilius. Taip poetiškai mokėjo rašyti 
tik Ramonas, tai sujaudino Heleną iki širdies gelmių. Kai akys 
rado pastraipą apie „Helenos paplūdimį“, jas aptraukė migla, ji 
vos įstengė skaityti. Mirksėdama, kad nepabirtų ašaros, turėjo 
perskaityti dar kartą —- o gal apsigavo? Supratusi, kad Ramonas 
ją myli, kad grįš pas ją, nusišypsojo. Kad ir kaip ten buvo, vertėjo 
jo laukti. 


Ramonas sėdėjo paplūdimyje, galvodamas apie Polperą, apie 
savo žmoną ir vaikus, įsitaisiusius uosto krantinėje, ir jam su- 
gildė širdį. Prisiminė, ką pirmiau jautė Helenai, ir ėmė svarstyti, 
ką dabar jaučia Estelai. Meilė, niekinamai prunkštelėjo pats sau 
ir niūriai pamanė: kokia iš jos nauda? Galų gale ji apkarsta. Kaip 
jis galėtų mylėti Estelą, jei neįstengė deramai mylėti net žmonos? 
Andai, prieš daug metų, turėjo pamiršti Heleną, todėl antrą kartą 
nebedarys tos pačios klaidos. 

Atsivertęs žemėlapį, pažvelgė į Indiją ir linktelėjo. Indija nė 
kiek ne blogesnė už kitus kraštus. 


Dešimtas skyrius 


Anglija 


Tobis Trebeka pernakvojo Londone, kad būtų netoli Hitrou oro 
uosto, nes kitą rytą turėjo parskristi sesuo. Pats pasišovė ją pa- 
sitikti. Nenorėjo, kad Helena, ypač tokia susikrimtusi ir pažei- 
džiama, kratytųsi iki Kornvalio traukiniu ar autobusu. Tėvai jam 
pasakė, kad ji nusprendė skirtis su Ramonu. Tobis nusiminė. Vos 
ištekėjusi, sesuo atrodė labai laiminga. Juk visi buvo laimingi? 
Jam buvo gaila vaikų, besiblaškančių tarp dviejų žmonių ir kal- 
tinančių save, kad tėvai nebemyli vienas kito. Tai visada vaikus 
paveikia labiau, samprotavo jis, nei žmonėms atrodo. Vis dėlto 
negali nuolat gyventi tik dėl vaikų. Nors kažin, ar jis pats kada 
nors susidurs su tokiomis bėdomis. 

Augdamas Polpere, Tobis jautėsi esąs kitoks nei visi berniu- 
kai. Buvo atletiškas, bet sportuoti nemėgo, jam patiko žvejoti, o 
kitiems vaikams tai atrodė neįtikimai nuobodu ir atsiskyrėliška, 
ypač todėl, kad pagautą žuvį jis visada paleisdavo. Tobis nuspren- 
dė nebevalgyti mėsos, tarė sau nebeimsiąs į burną nei visų rūšių 
mėsos, nei žuvies. Nepaisydamas berniukų pašaipų ir patyčių, vis 
tiek išplaukdavo tėvo valtele paspoksoti į žuvis. Valandų valan- 
das supdavosi audringoje jūroje, lydimas kirų ir niūniuodamas 
išgirstas per radiją dainas apie nelaimingą meilę. Buvo išvaizdus, 
blyškios švytinčios odos, jautrių akių, lengvai paplūstančių aša- 
romis, dažniausiai nuo vaizdo, kuris kitiems žmonėms nė nesu- 
virpina širdies — tai galėjo būti po jūros vandeniu mirguliuojan- 
tis žuvų guotas ar vienišas krabas, skuodžiantis slėptis po uola. 

Tik dėl to, kad Tobis išsiskyrė iš kitų berniukų linksmu būdu, 
aštriu protu, sąmoju, ypatingais gabumais ir sumanumu, jo nie- 
kas negalėjo įbauginti mokykloje. Jis pelnė visų pagarbą humoru 
ir gebėjimu pasijuokti iš savęs. Rinko vabzdžius, laikydavo di- 
džiuliuose stikliniuose induose ir, teikdamas jiems visą įmanomą 
prabangą nuo lapijos iki pašaro, daugybę valandų juos šerdavo ir 
tyrinėdavo. Skaitė knygas apie medžius, gyvūnus, prenumeravo 
„National Geographic“. Tobis pats suprato esąs ne toks kaip visi. 
Mama patarė jam pabrėžti savo skirtingumą, tad jis nesistengė 
pamėgti futbolo ar regbio, nemėgino rūkyti ar kiurksoti užeigose 
ir apkalbinėti merginų. Tiesą sakant, nė nebandė jų pamėgti — 
na, taip, kaip iš jo tikėjosi kiti berniukai. 

Sulaukęs maždaug penkiolikos, Tobis vienintelis klasėje dar 
nebuvo bučiavęs merginos, taigi kartą jėga prispaudė prie sienos 
mažąją Joaną Blek ir visiems matant pabučiavo, kad įrodytų tai 
galįs. Ir ėmė nekęsti savęs. Ne tik todėl, kad įskaudino bendra- 
mokslę, ir ši verkdama nulėkė į klasę lyg praradusi nekaltybę, bet 
ir dėl to, kad bučiuotis jam visai nepatiko. Tobis jautėsi nei šiaip, 
nei taip. Berniukai susižavėję plekšnojo jam per nugarą. Joana 
Blek buvo viena iš gražiausių mergaičių mokykloje. Deja, ūmiai 
užplūdusį pasididžiavimą greitai išstūmė deginanti gėda, ji ėmė 
tiesiog drumsti jam protą. Pabučiuotoji nebesišnekėjo su Tobiu. 
Net kai vaikinas po kelerių metų susidūrė su Joana Blek bakalėjos 
parduotuvėje, ji vis tiek buvo užrietusi nosį ir išėjo, vos metusi 
žvilgsnį į jį. Tobis ketino atsiprašyti, bet atsiprašinėti už tai, kas 
nutiko taip seniai, atrodė kvaila. 

Septintąjį dešimtmetį, dar paauglystėje, jis turėjo daugiau 
merginų nei visi kiti Polpero vaikinai. Jos dievino Tobį. Jis buvo 
linksmas, domėjosi paskalomis ir intrigomis, su merginomis elg- 
davosi pagarbiai, šalia jų niekada nesinervindavo ir nesidrovė- 
davo rėžti tiesiai į akis, ką mano. Žavėjo jas šviesių skaidrių akių 
žvilgsniu, iš jo galėjai spręsti, kad supranta merginas geriau už 
kitus vaikinus. Plati jo šypsena buvo nuoširdi, malonus veidas 
draugiškas. Jos visos mylėjo Tobį, bet jis niekada nemylėjo mer- 
ginų taip, kaip šios troško būti mylimos. 

Kai Tobis užeigoje norėdavo ištrūkti iš aptarinėjančių mergi- 
nas ir meilės pergales vaikinų draugijos, rasdavo priebėgą jūroje. 
Išplaukęs į druskos prisisotinusią ūkaną, galėdavo būti savimi, 
nereikėdavo prie nieko taikytis. Vis prisimindavo motinos pa- 
tarimą, bet negalėjo atskleisti esąs homoseksualus — būtų įžei- 
dęs ir papiktinęs visą miestelį. Nuo pat mažumės suprato, kad 
yra gėjus, bet nuo visko apsaugota visuomenė buvo paskelbusi 
homoseksualumą visiškai neteisėtu, o Polperas atrodė esąs per 
mažas, kad tai nuslėptum. 1967 metais aštuoniolikmetis Tobis 
išvažiavo iš Polpero ir ėmė ieškotis darbo Londone. Tėvai nesu- 
prato, kodėl sūnui prireikė išvykti ir dirbti Londone, juk tokiam 
sumaniam jaunuoliui ir čia darbo būtų nestigę. Tėvas norėjo, kad 
sūnus dirbtų su juo, gamintų langus ir durų staktas, bet Tobis 
nebūtų galėjęs prisipažinti krūptelįs vien nuo minties, kad reikės 
pjaustyti nuostabius medžius į mažus gabalėlius. Nebūtų galėjęs, 
todėl ir tylėjo. Tik susidėjo daiktus ir iškeliavo. Mama buvo pri- 
blokšta, tėvas supyko. „Lieji kruviną prakaitą, augindamas tuos 
nedėkingus mulkius, o jie išvažiuoja, vos ne vos išspaudę ačiū“, — 
bambėjo jis. 

Tuo metu Helena keliavo po pasaulį su Ramonu. Džeikas ir 
Polė pasijuto esą vienišesni nei senais laikais, kai buvo ką tik susi- 
tuokę, nes jau patyrė, ką reiškia, kai namuose skardena vaikų juo- 
kas. Dabar tegalėjo jį prisiminti, tvyrant tylai, regis, dar gūdesnei 
nei andai, jiems būnant dar bevaikiams. 

Tobis ilgai ieškojo darbo. Ne todėl, kad buvo prastas darbuo- 
tojas, — aštuoniolikos baigė mokyklą gerais pažymiais, — o dėl to, 
kad negalėjo rasti, kas būtų miela širdžiai. Tėvams aiškindavo: 
„Jei ketinu dirbti visą gyvenimą, geriau dirbsiu, ką mėgstu, kitaip 
neverta gyventi“ Džeikui ir Polei teliko pritarti sūnui, todėl jie 
ir sutriko, kai šis nusprendė išvykti iš Polpero. Londone nebuvo 
žvejybinių valčių, jūros platybių, kur galėtum užsimiršti. Tobis 
mėgino dirbti Sityje, bet ištvėrė tik tris savaites. Išėjo iš darbo 
linksmai šypsodamas, tvirtindamas, kad Sitis ne jam. Išbandė 
viską nuo buriavimo iki vadybos ir virtuvės dizaino. Netrukus 

nusiminė ir, ištikus naujai nesėkmei, draugams dalijama šypsena 
ėmė dangstyti išgąsdintą sutrikusio ir susvetimėjusio žmogaus 
sielą. Tobis nepritapo Londone, Sičio ir Meifero kontorose. Buvo 
svetimas ir vedusių porų, auginančių vaikus, pasaulyje. Žinojo, 
kur jo pasaulis, bet perdėm bijojo vaikytis šios veikiausiai nepa- 
siekiamos svajonės. Ilgėjosi namų, jūros ir žvejų laivelio, pani- 
rusio į neperregimas vandenyno ūkanas, ramybės. Vieną vakarą 
bare sutiko gelsvaplaukį jaunuolį Džulianą Feiblą, ir šis visiems 
laikams pakeitė jo gyvenimą. Abudu per daug išgėrė, Tobis skan- 
dindamas kančias, o Džulianas kaupdamas drąsą. Jiems išėjus iš 
baro, Džulianas atsigręžė į Tobį ir, rankomis suėmęs nelaimingą 
jo veidą, pabučiavo. Staiga Tobis pajuto didžiulį palengvėjimą, 
tarsi šešėlis, kokiu jautėsi esąs, galų gale įgijo pavidalą, smagų 
ir patogų gyventi. 1973 metais, eidamas dvidešimt penktuosius, 
patenkintas ir laimingas grįžo į Polperą su Džulianu. Juodu nusi- 
pirko namelį užmiestyje, Džulianas įsirengė tamsų kambarį nuo- 
traukoms daryti, o Tobis įsigijo laivą, pavadino „Helena“ ir ėmė 
verstis turistų plukdymu palei pakrantę. Galiausiai, radęs save, 
nusiramino. 


Kelerius metus niekam nėmaž nebuvo keista, kad Tobis Trebeka 
gyvena su kitu vyriškiu. Bet vėliau žmonės atkreipė dėmesį, kad 
tuodu nesusitikinėja su merginomis ir nelaksto paskui kiekvieną 
sijoną. It jūros rūkas pasklido piktos paskalos ir gandai, jų nepai- 
syti buvo neįmanoma. Tobio verslas klestėjo, nesikirto su kitų 
žmonių darbais. Jis labai nusiminė, kad turės visiems atskleisti 
tiesą. Deja, nebuvo kitos išeities. Vieną vakarą Tobis užsuko pas 
tėvus pavakarieniauti. Jie smalsavo, kodėl jis įsiprašė vakarienės 
vidury savaitės, ir namus apgaubė nesmagumas. Džeikas su Pole 
įtarė, kad sūnus yra gėjus, bet kol tai nebuvo ištarta balsu, kol ne- 
buvo tuo puikuojamasi, jie elgėsi lyg nieko nenutuokdami. Apsi- 
metinėjo, kad viskas gerai, tarsi vazoniniu augalu slėpdami dėmę 
ant kilimo. Buvo linkę nejudinti to dalyko, nors jiems už nugaros 
jau šnabždėjo draugai ir kaimynai. 

— Kaip sekasi? — atsargiai pasiteiravo Džeikas, kol Polė tvirta 
ranka maišė daržovių sriubą. 

— Ačiū, gerai, tėti, - atsakė Tobis ir dėl drąsos gurkštelėjo gerą 
mauką vyno. 

— Taigi viskas puiku, - tarė Polė, stovėdama šalia viryklės. Ne- 
jauki šypsena išdavė jos nerimą. 

— Klausykit, mama, tėti. Esu gėjus, - be užuolankų prisipaži- 
no sūnus. 

Jis buvo toks pat tiesmukiškas kaip ir sesuo, bet vis tiek nu- 
stebino tėvus. Sunkiai atsidusęs, leido vynui daryti savo darbą. 
Džeikas išmaukė brendžio. Polė toliau smarkiai makalavo sriubą. 
Valandėlę niekas nepratarė nė žodžio. Buvo paskendę savo min- 
tyse, atskirti tylos. Tik besvorė Tobio širdis šokinėjo krūtinėje 
gyviau nei kada nors. 

— Tad Džulianas yra tavo... 

— Mylimasis, tėti. Džulianas - mano mylimasis, draugas. Ne- 
sitikiu būti suprastas, tik susitaikyk su mano pasirinkimu taip 
gyventi. Nenoriu, kad žmonės slapta liežuvautų apie mane. Jūs 
turit teisę žinoti, - kalbėjo jis, įrėmęs akis į tėvą. 

— Visada mokiau tave būti nepriklausomą, - priėjusi prie sta- 
lo, prabilo Polė. 

— Sureikšminti savo skirtingumą, - ironiškai pridūrė Tobis. 

— Sureikšminti savo skirtingumą, - sukikeno ji. - Didžiuojuo- 
si tavimi. Plaukti prieš srovę reikia didžiulės drąsos. 

— Ko gero, plaukiau prieš srovę visą savo gyvenimą, —- mąsliai 
tarė jis ir liūdnai nusišypsojo. 

— Plauksiu su tavimi, brangusis Tobi, - pažadėjo Polė ir pasi- 
lenkusi pabučiavo sūnų. 

Jis rankomis apsivijo drūtą jos juosmenį. 

— Man tai labai svarbu, mama, - pasakė dusliu balsu. 

— Žinau, - ji paplekšnojo jam per nugarą, - žinau. 

Džeikas, prašomas sūnaus, susitaikė su jo kitoniškumu, bet 
niekada nekalbėdavo apie Džulianą, nenorėjo jo matyti ir dar sykį 
pasikviesti į namus. Tobis įsižeidė, kad tarp jų taip staiga iškilo 


119 


Santa Montefiore 


siena. Pirmiau Džulianas patiko tėvui, bet dabar šis, pasiduoda- 
mas prietarams, ėmė jį laikyti grėsme, nebeklausė sveiko proto 
ir tapo jam priešiškas. Tačiau Polperas buvo nedidelis miestelis, 
ir jie negalėjo išvengti vienas kito. Galop vieną ūkanotą šešta- 
dienio rytą abudu susidūrė krantinėje: Džulianas švartavo Tobio 
laivą „Helena“, o Džeikas ėjo pro šalį prie savojo. Vyrai mandagiai 
linktelėjo vienas kitam, ir tiek. Džeikas jį pakentė, nedrįsdamas 
peržengti mandagumo ribos. Tobis buvo pragmatiškas, bent jau 
pasisakė tėvams, ir jo nebeslėgė jokios paslaptys. Prieš akis jis 
matė vienintelį kelią, vedantį aukštyn. 


Federika ir Halas išlipo Hitrou oro uoste apduję ir išvargę. Skry- 
dis buvo ilgas. Lėktuvas tūpė Buenos Airėse, Rio, Dakare ir galų 
gale nusileido Hitrou. Jų pasaulis buvo susitraukęs iki ankštokos 
lėktuvo erdvės, todėl kelionė, regis, truko amžinybę. Vaikai žaidė 
su pieštukais ir popieriumi, parūpintu stiuardesės, miegojo kiek 
galėjo, o mama jiems atstojo pagalvę ir šiltą antklodę. Vis dėlto 
skrydžio valandos buvo neramios, vis pertraukiamos nutūpimų. 
Skrydžio naujovės žavesiui išsisklaidžius, abudu pravirko iš nuo- 
vargio. Helena mėgino juos išblaškyti, net paprašė Federikos dar 
kartą papasakoti legendą apie dėžutę su drugeliu - vien tam, kad 
kaip nors užpildytų kelias tuščias minutes. 

Kai jie pamažu yrėsi laukan pro muitinę, galų gale sušmėžavo 
pailgas šypsantis smarkiai mojuojančio Tobio veidas. Nei Halas, 
nei Federika jo neatpažino. Bet Helena puolė broliui į glėbį, jai iš 
krūtinės išsiveržė rauda, nes atlėgo įtampa, nebereikėjo stengtis 
nesugniužti vaikų akivaizdoje. Ji nudžiugo, prigludusi prie tokio 
pažįstamo kūno, užuodusi jo odos kvapą. Buvo namie. Košmaras 
baigėsi. 

— Aš — tavo dėdė, - tarė Tobis ir pasilenkęs paspaudė Halui 
rankytę — ši akimoju dingo didelėje jo saujoje. 

Halas prisispaudė mamai prie kojų ir įtariai įsispitrijo į keistą 
žmogystą. Federika padavė jam ranką ir nė nešyptelėdama man- 
dagiai pasisveikino. 

— Tu dar gražesnė, negu pasakojo tavo mama, - pagyrė Tobis, 
paimdamas jos ranką ir švelniai spustelėdamas. Pastebėjęs dėžu- 
tę, pridūrė: — O ką čia turi? 

Federika savininkiškai suspaudė savo turtą rankoje. 

— Tai tėčio dovana. Stebuklinga dėžutė, - tyliai atsakė. 

— Galiu lažintis, kad stebuklinga. Polpere tau tokios pri- 
reiks, - sukikeno jis. 

— Kodėl? 

— Nes ten yra užburtų urvų, paslaptingų upelių ir paplūdimių, 
kuriuos lanko vaiduokliai, - paaiškino Tobis ir pamatė, kad iš- 
vargusios mergaitės akutės tučtuojau žybtelėjo iš susidomėjimo. 

— Tikrai? — sušuko ji, nedrąsiai šypsodama. 

— Tikrai. Labai džiaugiuosi, kad atsivežei dėžutę, - stodamasis 
pasakė jis. - Turbūt esi nusikamavusi, Helena. Tuojau pat eime į 
automobilį, vaikai galės pamiegoti ant užpakalinės sėdynės. 

Tobis nustūmė vežimėlį su lagaminais, o Helena nusekė įkan- 
din, paėmusi vaikus už rankų. Jiems nusigavus iki automobilio, 
Tobis sukrovė daiktus į bagažinę ir įkurdino vaikus ant užpakali- 
nės sėdynės, apdėtos pagalvėmis ir pledais. Iki Polpero laukė ilga 
septynių valandų kelionė. 

— Nejtikima, kad šitaip pasirūpinai vaikais, — dėkinga tarė 
Helena. - Jie miegos karališkai. 

— Kelias ne iš lengvųjų, vargšiukai vaikeliai, atrodo nusikama- 
vę ir sutrikę, - Tobis uždarė automobilio dureles. 

Federika užsimerkė ir atlošė maudžiančią galvą į pagalvę. Ne- 
spėjusią nė pasvarstyti, kur atsidūrė, ją įveikė miegas, apiblausė 
jausmus it kvaišalai. 

— Ak, Tobi. Neįmanoma apsakyti, ką man teko patirti. Palikau 
Ramoną, labai nuliūdinau vaikus tik todėl, kad nebegalėjau ken- 
tėti, - pasakė Helena ir paraudusiose jos akyse sutvisko ašaros. 

— Nekaltink savęs, juk tai gyvenimas. Jie ištvers. Nesijaudink. 
Tai patyrė daugybė vaikų, bet išgyveno, — Tobis paplekšnojo jai 
per ranką. — Lipk vidun, nes persišaldysi. Kaip matau, tau nė ne- 
šovė į galvą pasiimti palto, - tarė žiūrėdamas į drebančią seserį, 
vilkinčią vien megztinį ir kelnes. 


121 


Santa Montefiore 


Helena niūriai papurtė galvą. 

— Žinoma, ne, Čilėje dabar vidurvasaris. — Staiga ji prisiminė 
Ramoną ir pasvarstė, ką jis dabar veikia. 

— Užmigus vaikams, galėsi viską papasakoti, - pasakė Tobis ir 
įlipo automobilį. 

Ji žiūrėjo į pilką debesį, it uždanga kybantį žemai danguje, 
bet blogas oras neslėgė, kaip būdavo pirmiau, o maloniai rami- 
no. Viskas buvo labai pažįstama ir jauku. Jiems riedant greitkelio 
link, ji žvalgėsi į nuogus medžius, kurių šakos barkšojo sustingu- 
sios nuo šalčio, ir į žvilgančius juodus kovus, lesiojančius žiemiš- 
kuose laukuose. Tokią Angliją ir prisiminė. 

Helena nusišypsojo. 

— Gera, kad grįžai, - prabilo Tobis, dirstelėdamas į veidrodėlį, 
ar vaikai jau miega. - Vargšeliai, visai susibaigę. Pažvelk. 

Nuvargusi Helena kryptelėjo galvą. Halas ir Federika miegojo, 
susirietę vienas šalia kito tarsi du šunyčiai. Ji prisiminė Ramoną. 
Arjis ilgisi jų, o gal ištrynė iš atminties ir gyvena toliau? Dar dau- 
giau keliauja po įvairias šalis, rašo knygą po knygos, nesaistomas 
jokių įsipareigojimų? 

Ji atsiduso. 

— Jau senokai šnekėjausi su tavimi. Kaip Džulianas? - paklau- 
sė brolio, spoksodama į plentą priešais save ir mirksėjimu ginda- 
ma nuovargį šalin. 

— Džulianas gyvuoja gerai. Daug laiko praleidžia Londone, 
užverstas visokiomis užduotimis. Turi daug darbo, jam vis labiau 
sekasi. Išlaikys mane senatvėje, - sukrizeno Tobis. 

— Tu laimės kūdikis! 

— Ne visai. Tėčio požiūris į Džulianą nepasikeitė. 

— Manęs tai nestebina. Tėtis yra tikras vyras. Ir tuo didžiuoja- 
si. Turbūt kaltina save, - pasakė Helena. 

— Tai kenkia jo vyriškumui. 

— Kada nors pakeis savo nuomonę, bet stebuklų nesitikėk. Yra 
kur kas svarbesnių dalykų, kad dėl jų reikėtų sielotis. Juk nieko 
nenužudei. 

— Ne, dar ne, - nusišypsojo Tobis. - Bet tėvui viską išklojau 
prieš dvejus metus, o jis vis dar nesišneka su Džulianu. Kai Džu- 
lianas atvyko į Polperą, tėvas patenkintas priėmė jį į šeimą kaip 
mano draugą. Buvo juo susižavėjęs. Nejau yra tos siauraprotis, 
kad atstumia kitą tik dėl lytinės pakraipos, juk tai kiekvieno as- 
meninis reikalas. Ypač turint galvoje tai, kad Džulianas, kaip as- 
menybė, jam labai patiko. 

— Skaudu, tiesa? — pratarė Helena, pastebėjusi, kad iš nevilties 
broliui pabalo įsitvėrusių į vairą pirštų krumpliai. 

— Taip, ir vien todėl, kad mes visada buvom labai artimi. Da- 
bar taip nebėra. Pamatysi. 

— Tėtis apsimeta, kad Džuliano išvis nėra? 

— Taip. 

— O kaip jaučiasi Džulianas? —- paklausė Helena, stengdamasi 
parodyti, kad jai įdomu, nors tegalėjo galvoti apie savo skausmą. 

— Jam, tokiam ramiam ir atsipalaidavusiam, šitai nė motais. 
Džulianas taip įnikęs į fotografiją, kad jam visai nerūpi, ar yra 
tėčio mėgstamas, ar ne. Šiaip ar taip, jam jau trisdešimt devyneri, 
su tokia priešprieša buvo susidūręs anksčiau, todėl tai jo netrik- 
do. Tai svarbu tik man. 

— Tėtis turbūt mano, kad kaip tik tas senas iškrypėlis nuvedė 
tave blogais keliais. 

Tobio nenoromis išsišiepė. 

— Vargu ar jis senas, Helena. 

— Džulianas septyneriais metais vyresnis už tave. Tėčiui tu vis 
dar atrodai mažas berniukas. 

— Bet tas mažas berniukas žino, ko nori. 

— Tada gerai. Velniop tą tėtį. Kam tai rūpi! Mėgaukis, kol esi 
laimingas. Turi galvoti apie save, tad negyvenk dėl kitų žmo- 
nių, — patarė ji, mąstydama apie savo padėtį ir du sugniuždytus 
nekaltus vaikus, miegančius ant užpakalinės sėdynės. 

— Mudu abu turim galvoti apie save, Helena. Niekas už mus to 
nepadarys, - gargždžiu balsu atsakė Tobis ir nutilęs įsistebeilijo į 
niūriai tįsantį pilką kelią. 


123 


Santa Montefiore 


[221 


Helena ir Tobis visada pasipasakodavo savo paslaptis vienas 
kitam. Brolis, nors ir jaunesnis už seserį dvejais metais, buvo 
brandesnis už kitus savo bendraamžius. Saugoti paslaptis sun- 
ku, žmogus tampa slapuku, samprotavo Helena. Ji suprato, kad 
Tobis yra gėjus, daug anksčiau, nei jis ryžosi prisipažinti tėvams. 
Visada žinojo, kad brolio nedomina mergaitės, kad jam labiau 
patinka skaityti knygas apie kirmėles ir vabzdžius negu siausti 
naktiniuose klubuose. Bet moterų jis nevengė. Dievino seserį, 
žavėjosi mama, turėjo daugybę draugių. Tiesa, jam reikėjo tik jų 
draugystės; mintis apie fizinį ryšį atrodė tokia pat svetima kaip ir 
futbolas. Kai įsimylėjusi Tobį Helenos draugė Anabelė Heizel lie- 
jo jai ant peties beviltiškas neatliepiamos meilės ašaras, Helenai 
šmėstelėjo mintis: Tobis yra gėjus. Jis niekada nesusitikinėjo nė 
su viena mergina. Bet kažin ar būtų galėjęs vesti ir vieną iš savo 
nelaimingų vabalų. Heleną dažniausiai glumindavo savo pačios 
troškimai, todėl jai, užsisklendusiai savyje, nebuvo kada rūpintis 
svetimomis aistromis, bet Tobio lytiškumas ją sudomino. Ji ėmė 
atidžiai stebėti brolį. 1972 metų vasarą šis buvo atskridęs į Čilę 
keletą savaičių paviešėti pas seserį, besimėgaujančią vedybiniu 
gyvenimu su Ramonu. 


Helena susikrimto išvydusi Tobį sustambėjusį, graužiamą kančių 
ir nerimo. Jis kaip įmanydamas malšino savo jausmus. Buvo be- 
darbis, nelaimingas, retai teišspausdavo šiaip jau įprastą džiugią 
šypseną. Juodu vaikščiojo paplūdimiu ir šnekėjosi, kaip nebuvo 
šnekėjęsi iki šiol. Tobis atviravo, kad jam sunku rasti darbo Lon- 
done, kad jį pykina automobilių dūmai ir nervina triukšmas. 

— Jaučiuosi kaip nesavas, — prisipažino kimiu balsu. 

— Būdamas toks nelaimingas, vaikino nesusirasi, — atsainiai 
tarė Helena. Tobis pažvelgė į ją išraudusiu veidu, kuris netruko 
išblykšti, jo akys buvo kupinos siaubo. - Nieko baisaus būti gė- 
jumi, — toliau kalbėjo ji ir supratingai nusišypsojo jam. — Vis tiek 
esi man brangus, mylimas Tobis. 

Brolis atsisėdo ant smėlio, negrabiomis rankomis susiėmė už 
galvos ir pravirko. Taip neraudojo nuo tada, kai vieną baisų žie- 
mos rytą prieš penkiolika metų buvo suvažinėta jo kalytė Džesė. 
Helena įsitaisė šalia ir apkabino Tobį. 

— Tu storas, nes jautiesi nelaimingas, o nelaimingas todėl, kad 
esi sutrikęs. Visada toks buvai. Išmovei į Londoną, mat Polpere 
negalėjai išsaugoti savo paslapties. Nesmerkiu tavęs. - Ji nusijuo- 
kė. - Mūsų miestelis tau gerokai per mažas. Bet pats supranti, 
kad tavo vieta jame, tik Polpere būsi laimingas. 

— Žinau, - sušniurkštė jis, - noriu namo. Neapkenčiu Lon- 
dono. Bet, — sunkiai atsiduso, tarsi nuo atodūsio būtų palengvė- 
jusi jo paslapties našta, - kaip bet kuris kitas žmogus noriu būti 
mylimas. 

— Ir būsi. Londone ir visur kitur tokių kaip tu daugybė. Tik 
išdrįsk ieškoti. 
akimis, panėšinčiomis į giedrą dangų po smarkios liūties. 

— O kaip tu supratai? 

— Pažįstu tave. Ir tu man rūpi. Jau seniai tai žinojau. Man šitai 
toptelėjo dar tada, kai atstūmei Anabelę Heizel. Nesusitikinėjai 
nė su viena mergina, tave labiau domino tie bjaurūs apgailėtini 
vabzdžiai. Tai atrodė keista. Daugiau niekam nebuvo kilęs įta- 
rimas, tikrai, nes visada buvai keistuolis. Bet aš buvau tau arti- 
miausia. 

— Ir tebesi, - nusišypsojo dėkingas Tobis, ir Helenos akys pri- 
tvinko ašarų. 

— Taigi, - patenkinta sumirksėjo ji, — jei jau ketiname rasti 
tau vaikiną, turim pasirūpinti, kad gerai atrodytum. Esi per sto- 
ras! — Tobis droviai sukrizeno. - Nuo šiandien pradedi laikytis 
dietos, būsi čia daugiau nei mėnesį. Iki kovo mudu sų Ramonu 
niekur nekeliausim, taigi išsiųsiu tave į Londoną tik tada, kai būsi 
pasirengęs, supranti? — Jis linktelėjo. - Meilė —- geriausias daly- 
kas pasaulyje. Noriu, kad patirtum tokią meilę, kokia džiaugiuosi 
aš, — pridūrė Helena. 


125 


Santa Montefiore 


— Tik dabar supratau, kad tai įmanoma, - atsakė Tobis, imda- 
mas seserį už rankos ir spustelėdamas. 

Staiga jis pralinksmėjo ir pasijuto geriau. Jiedviem traukiant 
atgal keliu į Sero Kastiljo kaimelį, kuriame Ramonas su Helena 
turėjo dunksantį virš jūros gražų namą, Tobiui dingojosi, kad 
regi pasaulį pirmą kartą po daugybės metų. Jis norėjo išplaukti 
laivu, gulėti saulėkaitoje, švelniai sūpuojamas bangų, ir spoksoti 
į horizontą, staiga ėmusį tiek daug žadėti. Troško bėgti ir apka- 
binti jį. 


Tobis pašnairavo į Heleną, ši miegojo, prispausta saugos dir- 
žo. Nerimastingos akys buvo užmerktos, jose nebeatsispindėjo 
paskutinių mėnesių sąmyšis. Be abejonės, ji sapnavo geresnius 
laikus. Kvėpavo lėtai, giliai, tarsi net per miegus būtų užuodu- 
si pažįstamą gimtinės orą. Gyvenime būna sėkmių ir nesėkmių, 
samprotavo jis, o po nuosmukio gali tik pakilti. Veidrodėlyje dirs- 
telėjo į vaikus ir pastebėjo švelniai juos sukrutant - išsisklaidžius 
paslaptingų pasaulių jaukumui, abudu atvėrė akis nepažįstamų 
apylinkių vaizdams. Ak, kad dabar būtų pavasaris, kai Anglija at- 
rodo ne tokia atšiauri ir niūri. 

Federika atsisėdo ir mirksėdama pažvelgė pro langą į lekian- 
čius pro šalį laukus, baltai nubarstytus lengvu šerkšnu. 

— Ar mes jau netoli? - paklausė ji. 

— Ne visai, Fede, — linksmai atsakė Tobis. - Ar papasakosi 
apie savo stebuklingąją dėžutę? — pasiteiravo žiūrėdamas, kaip 
išsiblaškiusi mergaitė tai atidaro ją, tai uždaro. 

Federika atsiduso, jos nuliūdęs veidelis ištįso. 

— Gerai, — pasakė, prisimindama saugų tėčio glėbį. Jai suvir- 
pėjo širdis, nes kartu su šiuo prisiminimu grįžo ir kitas, ne toks 
malonus — pokalbis, nugirstas Kačagvoje. 

Bet, pradėjus pasakoti dėdei apie inkų princesę, jos skruos- 
tukai vėl paraudo, ūpas pasitaisė. Kai jie stabtelėjo papietauti 
žavaus kaimelio užeigoje, Federika nebeliūdėjo, buvo jau susido- 
mėjusi viskuo, kas nauja. 


Vienuoliktas skyrius 


Jiems pasukus už kampo į siaurą keliuką, vingiuojantį prie namo, 
kur Helena užaugo su Tobiu, jai suplazdėjo širdis. Nuleido lan- 
go stiklą, kad galėtų užuosti pažįstamus vaikystės kvapus. Deja, 
buvo sausis, oras žvarbus, todėl ji nieko neužuodė. Bet tai neat- 
vėsino Helenos džiaugsmo. Kai automobilis įvažiavo pro vartus 
į Žvyruotą kiemą, jai prieš akis išniro baltas namas lyg patikimas 
senas draugas, gražus kaip visada, nors tebeviešpataujanti žiema 
buvo apnuoginusi jo sienas. 

Išgirdę atburzgiant automobilį, Džeikas ir Polė, visą valandą 
nerimastingai žingsniavusi po kambarius, išskubėjo pro didžią- 
sias duris pasitikti nuvargusių keliauninkų. Motina tučtuojau 
pamatė, kad duktė sulysusi ir nusikamavusi, bet nustebo, kad 
vaikai atrodo visai nesuvargę. Federika puolė močiutei į glėbį ir 
džiaugsmingai apkabino. 

— Turėsi savo kambarį, Fede, tau net iškepiau šokoladinių 
traškučių prie arbatos, nes prisimenu, kaip gardžiavaisi mano 
kepiniais Čilėje, - tarė Polė, glausdama liesą anūkę - ši įsikabino 
jai į juosmenį it našlaitė beždžionėlė. 

Halas prisispaudė mamai prie kojų ir ėmė maldauti paimamas 
ant rankų. 

— Halai, mielasis, tu jau per didelis, kad nešiočiau ant rankų. 
Tau jau ketveri, be to, nesi smulkus, — nusijuokė Helena ir karštai 
pabučiavo tėvą. — Dieve, kaip malonu grįžti namo. Man jau geriau. 

— Žnaibo šaltis, tad eime vidun. Virtuvėje šilta, ten visi ir pa- 
sišnekėkim, — pasiūlė Polė ir, čiupusi Federiką viską gebančiomis 
didžiulėmis rankomis, nusivedė į namą. 

— Koks tu puikus vairuotojas, Tobi, - pagyrė Džeikas, nevik- 
riai plekšnodamas sūnui per nugarą, - labai gerai, kad paėmei 
juos. 

— Buvo visai nesunku, tėti, - Tobį pradžiugino pagyrimas. 
Mat šiuo metu tėvas pagyromis tikrai nesišvaistė. 

Polė pastatė ant stalo nudaužtą arbatinį, kurį kitados buvo 
numetęs Tobis, ir keistą puodelių rinkinį, sukauptą per daugy- 
bę metų. Paskui atgabeno padėklą su šokoladiniais traškučiais, 
sausainiais, pyragu ir sumuštiniais, apteptais „Marmite“ mielių 
ekstrakto pasta. Halas ir Federika, kitaip nei Čilės vaikai, užaugo 
valgydami tą pastą, jos į Vinją jiems dažnai atsiųsdavo Polė kartu 
su „Mary Ouant“ kosmetika, be kurios negalėjo apsieiti Helena. 
Polė sunerimusi žvilgtelėjo į dukterį. Ši vis dar buvo graži, bet 
prigesusi, apvytusi it seniai nuskinta gėlė. Nebesirūpina savimi, 
pamanė motina, tai iščiulpė jos syvus, ji išsauso. Polei panižo 
rankos nusukti Ramonui sprandą, bet ji buvo atsargi ir nuspren- 
dė palūkėti, kol jiedvi su Helena liks vienos, o tada pakamanti- 
nėti apie neištikimą sutuoktinį. Vaikai apšilo priešais viryklę ir, 
gurkšnodami arbatą, kirto valgį nelygu išbadėję skėriai. Jie greitai 
apsiprato, ir net Halas, išvydęs šokoladinį pyragą, įveikė drovulį. 

— Gera vėl būti namie. Kaip senais laikais. Niekas nepasi- 
keitė, —- pasakė Helena, skubiai apmesdama kambarį žvilgsniu. 
Užsidegusi cigaretę, lėtai patraukė dūmo, mėgaudamasi pirmu 
nikotino pliūpsniu. Per pastaruosius kelerius metus jos mama 
senstelėjo, bet nelabai. Vis dar atrodė esanti vikri apkūni šešias- 
dešimtmetė. Jos oda buvo medaus spalvos ir labai glotni, be men- 
kiausios raukšlelės, o akys spindėjo kaip moters, turinčios tvirtą 
stotą ir apdovanotos gera sveikata. Jei ne žylantys plaukai, su- 
sukti į netvarkingą kuodą, ir dukslūs drabužiai, būtum galėjęs jai 
duoti ne daugiau kaip penkiasdešimt. Tėvo plaukus puošė tauri 
sidabro spalva, švelninanti aštrius veido bruožus, jis jau mažiau 
panėšėjo į juodbruvą kontrabandininką, koks atrodė būdamas 
nepražilęs. Kaip visada kalbėjo mažai, bet viską stebėjo. O kai 
galop prabildavo, visi jo klausydavosi. 

— Kaip miela, kad sugrįžai, — džiaugėsi Polė, raudoni jos 
skruostai degė iš susijaudinimo, vėl išvydus dukterį ir vaikai- 
čius. - Federikai ir Halui suradau nuostabių draugų, - patenkin- 
ta pridūrė. —- Ar prisimeni Eplbius? 

Helena dirstelėjo į Tobį. 

— Tą pamišusią šeimynėlę, gyvenančią Pikthistlo dvare? - pa- 
klausė šypsodama broliui, nes vaikystėje juodu, vos tik pama- 
tę senį Nuną Treveljaną, stengdavosi užšnekinti tą įdomiausią, 
linksmiausią Polpero keistuolį. Tada šis buvo vos perkopęs sep- 
tintą dešimtį, stypčiodavo ant pirštų galų, smarkiai atsilošęs, ir 
linkčiodavo vėžlišką galvą praeiviams lyg koks majoras. Gimęs 
Kornvalyje, kone visą jaunystę Italijoje studijavo meną, todėl 
šnekėjo su neva itališku akcentu, o Naidželo vardą pasikeitė į 
Nuno. Gyveno Pikthistlo dvare su dukterimi Ingrida, aistringa 
paukščių stebėtoja, žentu rašytoju Inigu ir penkiais patrakusiais 
vaikaičiais. 

— Jie ne pamišėliai, brangioji, gal savotiški, bet ne pamišę, — 
paprieštaravo Polė. 

— Savotiški! — sukikeno Džeikas ir kreivai šyptelėjo, rodyda- 
mas išklypusį iltinį dantį. —- Dažniausiai ir tikiuosi, kad Polė taip 
pasakys, — nusikvatojo. 

— Ingrida ir Inigas turi penkis vaikus, — tarė ši, nepaisydama 
vyro pastabos. — Vienas ar du iš jų turbūt panašaus amžiaus kaip 
Fedė ir Halas. 

Primerkusi melsvas akis Polė stengėsi prisiminti. 

— Na, - įsiterpė Tobis, - Semui maždaug penkiolika, taigi 
tas vaikis netinka. — Jis prisiminė gan pasipūtusį berniuką, retai 
kada nusiteikusį šnekėtis ir nuolat įnikusį į biografijų žinyną. 

— Dievuli, ne, kalbu apie Molę ir Hesterą, - pasakė Polė. 

— Ak, taip. Molei tikriausiai kokie devyneri, o Hesterai septy- 
neri, - pasvarstė Tobis. - Tobulos žaidimų draugės. Abidvi lanko 
čionykštę mokyklą, taigi visi gali puikiai susidraugauti. 

— Labai praverstų Fedei, - pasakė Helena, žiūrėdama į links- 
mai besijuokiančius ir žaidžiančius su Ramono dovanomis vaikus. 

— Liusjenas ir Džojus dar nedideli, maždaug Halo amžiaus, — 
pridūrė Polė. - Manyčiau, netrukus reikėtų pasikviesti Eplbius 
arbatos. 

— Prisimenu Ingridą, - nusikvatojo Helena, - taip pat išpro- 
tėjusią dėl gyvūnų kaip ir tu, Tobi. Jei už penkių mylių pasirody- 
davo sužeistas padaras, ji susirasdavo tą nelaimėlį, įsikraudavo į 
dėžę ir slaugydavo sandėliuke, kol jis pasveikdavo. 

— Ojei tie gyvūnai nebūdavo sužeisti, tik apsimesdavo, nes tas 
sandėliukas jiems buvo lyg „Ritz“ viešbutis? - sukrizeno Tobis. — 
Prisimeni blusų apniktus ežius, kuriuos Ingrida laikė indaujoje? 

— Ir žąsį, tokią narčią ir piktą, kad savaitę, kol jai sugijo koja, 
namiškiai negalėjo įkelti kojos į virtuvę. O tu pats vargu ar galė- 
tum šnekėtis su visais savo vabzdžiais, įkurdintais penkių žvaigž- 
dučių inkubatoriuje, - pridūrė Helena ir šyptelėjo broliui. 

— Ingrida vis dar kone kiaurą dieną tapo kirus ant skardžio, — 
tarė Polė. - Jai gražiai išeina, —- susižavėjusi atsiduso. - Deja, dėl 
to nukenčia penki mieli vaikučiai, gyvenantys it čigonai. 

— Ganėtinai orūs čigonai, - paironizavo Džeikas. 

— Taip, orūs, tik lakstantys kaip pasiutę. Ingrida labai išsiblaš- 
kiusi, o Inigas dienų dienas kiurkso užsidaręs kabinete ir rašo 
arba duodasi po namus ir dėl visko bumba. Tada geriau nesi- 
painioti jam po kojomis. Bet vaikai vis tiek žavūs, nors kaip reta 
nedrausmingi. 

— Arjie bus gera draugija maniškiams? — susirūpino Helena, 
nukratydama pelenus į peleninę. 

— Žinoma, bus, Federikai neprošal pajusti šiek tiek laisvės, — 
tarė Polė, prisimindama, kad mergaitei būdavo draudžiama išeiti 
iš sodo priešais namą be tarnaitės ar motinos palydos. 

Gatvėse patruliavo policija, kariuomenė buvo priversta pa- 
skelbti komendanto valandą. Vinja del Maras atrodė ganėtinai 
saugus, bet auginti vaikus priemiestyje buvo ne vieta. 

— Kaime jiems bus gera, — pridūrė ji, nudžiuginta minties, 
kad vaikai žais paplūdimiuose ir lakstys po laukus su naujaisiais 
draugais. 

Federika, nors ir panėšinti į merginą ar moterį vaiko kūne, 
buvo dar vaikas. Polė pamanė, kad dabar pats laikas leisti mer- 
gaitei pasidžiaugti vaikyste, nes šios jai beliko vos keleri metai. 

Apkamšyta naujoje lovoje Federika gulėjo ant šono ir spok- 
sojo į dėžutę su drugeliu, stovinčią ant stalelio prie lovos. Buvo 
labai tamsu, ir ji paprašė mamos palikti praviras duris į laiptų 
aikštelę, kad vidun sklistų šviesa ir atmieštų nakties tamsą, šio- 
je nepažįstamoje šalyje, rodos, viską ryjančią. Mergaitė žiūrėjo į 
dėžutę ir sėmėsi iš jos drąsos, tai buvo mažytė jos namų dalelė 
svetimame krašte, tėvo dalelė, į kurią gali kabintis, iki jis atke- 
liaus ir atiduos visą savo meilę. 

Pirmą naktį Helena leido Halui miegoti jos lovoje. Pati ne- 
suvokė, bet jai reikėjo sūnaus taip pat, kaip jam mamos, tad jis 
miegojo kartu su ja dar pusmetį, kol galų gale įsikišo Polė, ėmė 
taktiškai svarstyti, kad, ko gero, ne per sveikiausia berniukui būti 
šitaip priklausomam nuo motinos. Vis dėlto pirmoji naktis buvo 
svarbi abiem. Helena priglaudė šiltą jo kūnelį, vildamasi nura- 
minti ir palengvinti savo kaltę, kad atplėšė nuo tėvo ir namų. 
Žinojo, vaikai nedideli, išsigydys žaizdą, kuri atsivėrė jiems pa- 
likus namus, jie susiras draugų ir kada nors miglotai prisimins 
gyvenę Čilėje. Halui Čilė tikrai teliks tolimas prisiminimas, bet 
Federikai ją pamiršti bus sunkiau. Helena dėjo viltis į Molę ir 
Hesterą Eplbi. Nusprendė kuo greičiau susipažinti su jomis. Fe- 
derika turėjo mažai draugų Čilėje, savo būdu labiau panėšėjo į 
vienišę, gal todėl, kad trejus metus buvo vienturtė. Helena už- 
merkė sunkias akis ir leidosi gramzdinama miego, šis skandino 
visus praeities nemalonumus ir siuntė sapnus apie jai ir vaikams 
atsiveriantį nuostabų naują gyvenimą. Bet retkarčiais į moters 
mintis įsibraudavo impozantiškasis Ramonas ir dar sykį imdavo 
ją savintis. Ji buvo bejėgė su juo kovoti. 


— Vargšė Helena, - atsiduso Polė ir užsitraukė apklotą ant iš- 
kilų krūtų. — Bet ji gerai padarė. Mintis, kad ji gyvena ten, Čilėje, 
vienui viena, neturėdama nė vieno žmogaus, kuris ją saugotų, 
man buvo nepakenčiama. Dabar turi mus, mes ja pasirūpinsim. 

— Tik nesileisk varinėjama Helenos, Pole. Juk žinai, kokia ji, 
tarė Džeikas, ropšdamasis į lovą. 

— Helenai mūsų reikia. 

— Taip, reikia. Bet nepersistenk, nes imsi jai vergauti kaip 
anuomet, - jis pavirto ant šono ir užgesino šviesą. 

— Ji pasikeitė. Ištvėrė sunkų laikotarpį, ir jai reikia mūsų pa- 
ramos. 

— Tik paskui nepriekaištauk, kad neperspėjau, - burbtelėjo 
Džeikas ir sunkiai atsiduso, rodydamas esąs labai pavargęs ir ne- 
benorįs šnekėtis. 


Molė ir Hestera Eplbi susidomėjo liesute virpančia mergaite, 
droviai stovinčia priešais jas. Jų mama pasikvietė jos mamą iš- 
gerti arbatos ir pasakė, kad Fedė - ištarė „Faidei“ — ką tik atvyko 
į Angliją ir neturi draugų. Molei ir Hesterai buvo prisakyta elgtis 
taip, kad ji pasijustų gerai ir smagiai. Ingrida, kaip visada, suvarė 
vaikus krūvon ir liepė jiems bėgti žaisti, o pati įsitraukė į pokalbį 
su mergaitės mama. 

— Fedė - keistas vardas, - Molė įtariai primerkė žalias akis. 

— Tai Federikos trumpinys, - tyliai paaiškino Federika. 

— Ir šitas vardas keistas. 

— Mano tėtis iš Čilės, — tarė ji ir pastebėjo, kad abi mergaitės 
abejingai spokso į ją. - Čilė yra Pietų Amerikoje. 

Pietų Amerika joms buvo pažįstama iš žemėlapio, auklės iš- 
paišyto ant vaikų kambario sienos, todėl abidvi linktelėjo. 

— Ar tavo tėtis juodaodis? — paklausė Hestera. 

— Ne, - priblokšta atsakė Federika. —- Bet juodaplaukis, - pri- 
dūrė ir nusišypsojo, prisiminusi jį. 

— O mūsų tėtį kartais apima juoda nuotaika, - nusijuokė 
Molė. - Jei nori, viską tau aprodysim. 

Federika kinktelėjo galvą. 

Ji pasiskolino guminius batus, gerokai per didelį paltą ir iš- 
pėdino paskui jas į žiemos sodą. Namas atrodė kaip didžiulis 
baltas dvaras su aukštais pakeliamaisiais langais ir plačia terasa, 

didingais plačiais laiptais galėjai nulipti iki vejos. Žemė buvo kie- 
ta, tviskėjo gurgždančiu baltu šerkšnu, jį Federika regėjo pirmą 
kartą. Sniegą jai teko matyti, - tėtis buvo kelis sykius nusivežęs 
šeimą slidinėti į Andų kurortą La Parvą, - bet ne šerkšną. Mer- 
gaitės patraukė prie ramaus užšalusio ežero sodo gale. 

— Pačiuožinėkim, — pasiūlė Molė ir atsargiai užlipo ant ledo. 

Federika nuspūdino įkandin jos ir susigūžė, slidžiu paviršiumi 
žengdama pirmus neryžtingus žingsnius. 

— Saugokis, kad nepargriūtum, - įspėjo Molė. 

Federika nenorėjo eiti per ledą. Bijojo įlūžti. Liūdnai žiūrėjo, 
kaip dvi nedraugiškos mergaitės nučiuožė į ežero vidurį, ir su- 
mojo: jei nori susidraugauti su jomis, turi sekti paskui jas. Vir- 
pančiomis kojomis nenoromis užlipo ant žvilgančio paviršiaus. 
Atlėgus širdžiai, kad ledas atrodo tvirtas ir patikimas, nerangiai 
nučiuožė pas jas. 

— Nagi, Fede! - sušuko Molė ir nusišypsojo. - Tau puikiai 
sekasi! | 

— Kertu lažybų, Čilėje niekada to nedarei, - pasakė Hestera. 

Ji buvo teisi, ir Federika palinkčiojo galvą. 

— Smagu, tiesa? Norėčiau deramai čiuožti su tikromis pačiū- 
žomis, — tarė Molė. — Ak, kad tėtis jas nupirktų, tada galėčiau 
daryti sukinius. 

Ji nevikriai apsigręžė. Hestera bandė pamėgdžioti seserį, bet 
žnektelėjo ant užpakalio. Jos prapliupo juoku. Federika irgi nusi- 
juokė, pajusdama pirmąjį draugystės virpuliuką. Porą kartų pa- 
mėginusi apsisukti, taip pat plojosi ant ledo. 

— Štai šitaip, — nurodinėjo Molė, plačiai žengdama ir pakel- 
dama koją. 

Hestera ir Federika ją mėgdžiojo, krizendamos iš beviltiškų 
savo pastangų. 

— Pažvelk, ten Semas! — suriko Hestera ir pamojo broliui, at- 
skubančiam per veją pas jas. 

— Lipkit nuo ledo! - šūktelėjo jis. - Pavojinga! 

— Nuotaikos gadintojas, tikras niurzga, — tyliai sumurmėjo 
Molė. — Nagi, - atsiduso ir nučiuožė pas brolį. 

Staiga pasigirdo garsus trakštelėjimas, panašus į bundančios 
iš gelmių pabaisos dejonę. Molė griausmingai nusikvatojo, Hes- 
tera sukliko iš baimės, o Federika, kiek atsilikusi nuo jų, leidosi 
bėgti, kad nusiropštų nuo ledo. Dejonė pagarsėjo ir tapo grės- 
mingesnė. Mergaitė bėgo vis greičiau, bet iš nuovargio jai ėmė 
pintis kojos. Staiga paslydusi griuvo paslika. Federikai atėmė 
žadą, jos smakras trenkėsi į ledą su baisiu traškesiu. Mėgino atsi- 
stoti, pamatė kraują ant ledo ir suspigo iš siaubo. Atsiklaupė, po 
smūgio vos ne vos atgaudama kvapą, bet ledas įlūžo, ir ji nuslydo 
į šaltutėlį ežerą. Iš panikos Federikai užgniaužė gerklę, ji negalė- 
jo rėkti, ištrūko tik gailus kuždesys. Bandė kabintis į ledą aplink 
save, tačiau šis trupėjo rankose lyg torto glajus. Paltas buvo per 
dukslus, varžė judesius. Mergaitė stengėsi spardytis kojomis, bet 
juto vien šaltį. Pajuto skęstanti ir išgąstingai sukliko, vandeniui 
pasiekus kaklą. 


— Tu sveika ir gyva, - kalbėjo ramus balsas. Ji pakėlė krauju 
pasruvusias akis ir pamatė išblyškusį Semo Eplbio veidą. Semas 
gulėjo aukštėliau, ant ledo, ir žiūrėjo į ją. Paskui sugriebė už rankų. 

— Nurimk, aš tave laikau, — tarė, tebežvelgdamas Federikai į 
akis, kad ji aprimtų. — Dabar ištrauksiu tave - kai šūktelėsiu „va- 
ryk!“, spirkis kojomis, — nurodė. 

— Nejaučiu jų, — sukūkčiojo mergaitė. 

— Jauti. Dabar VARYK! 

Federika kaip pašėlusi sumataravo kojomis, o Semas pamažu 
ėmė tempti ją iš juodos ertmės. Ledas vėl grėsmingai sutraškėjo, 
bet jis tebetempė. Federika ir toliau krutino kojas, juk nuo to pri- 
klausė jos gyvybė. 

— Šaunuolė, — nuolat drąsino Semas. Galų gale atsidūrusi ant 
ledo, ji sudribo lyg sunkus šlapias ruonis, sukrėsta šnopštė ir verkš- 
leno. - Dabar mudu šliaušim, gerai? Ne eisim, o šliaušim, supratai? 

Federika linktelėjo, kalendama dantimis iš baimės ir iš šalčio. 
Semas apglėbė ją ranka, ir abudu nuringavo link žolės. Mergaitės 
kūnas buvo toks sustingęs, kad ji vos įstengė pakrutėti. Kol jie 

atsistojo ant tvirtos žemės, rodos, praslinko visa amžinybė. Vos 
pajutęs po kojomis žemę, Semas tučtuojau stvėrė Federiką ant 
rankų ir nuskubėjo per sodą į namą, o Molė su Hestera nutapeno 
iš paskos tarsi porelė pridususių žąsų. 

Mergaitės įpuolė į svetainę, kad viską papasakotų mamai ir 
Helenai. Semas užžirgliojo laiptais, kviesdamas auklę Bi, kuri 
Semo glėbyje verkiančią mergaitę, auklė aiktelėjo iš siaubo ir pa- 
lydėjo juos į Molės miegamąjį. 

— Kas nutiko? — sušuko ji, Semui paguldžius Federiką. 

— Ir vėl Molė. Kvaila mergiūkštė! - susijaudinęs riktelėjo jis. — 
Šis vaikas galėjo žūti. Tuojau pat nuvilk drabužius, kol neprisi- 
metė plaučių uždegimas, - liepė auklei ir išdrožė iš kambario. 

Helena ir Ingrida užlėkusios laiptais įsiveržė į miegamąjį. 
Nuoga, krečiama drebulio Federika puolė mamai į glėbį ir dar 
sykį apsiverkė. 

— Manei, kad paskęsi? - vėliau paklausė Molė Federikos, be- 
sišildančios prieš svetainės židinį su Hesteros drabužiais ir karš- 
tose liepsnose kepančios zefyrus prie arbatos. 

— Iš tiesų taip maniau. 

— Buvai tikra drąsuolė, šliauždama ledu, - susižavėjusi tarė 
Hestera. - Ar pirmą čiuožei ant ledo? 

— Taip. Bet kažin, ar greitai vėl čiuožinėsiu, — atsakė mergaitė 
ir nusijuokė. 

Molė padavė jai dar vieną zefyrą. 

— Juk gardūs? Tikrai jų nusipelnei. Labai atsiprašau, - pridūrė 
ji ir droviai šyptelėjo, užsikišdama kaštoninius plaukus už ausies. 

— Niekis. Tu nežinojai, kad ledas gali įlūžti, — švelniai tarė Fe- 
derika. 

— Laimė, ten buvo Semas, — džiaugėsi Hestera. 

— Iš vyresniųjų brolių galima išpešti šiokios tokios naudos, — 
nusikvatojo Molė. - Bet jis tikras didvyris, - pripažino ji. 

— Semas labai narsus. Išgelbėjo man gyvybę, - pasakė Fede- 
rika, kramsnodama lipnų zefyrą. Kai prisiminė nešantį ją namo 
Semą, jai susvaigo galva. - O kiek jam metų? 

— Penkiolika, - atsakė Molė. - Man devyneri, o Hesterai sep- 
tyneri kaip ir tau. Mama patyrė tarp manęs ir Semo du persilei- 
dimus, mūsų būtų buvęs septynetas. 

— Norėčiau būti ta septinta, - tarė Hestera. 

— Na, dabar mes šeši, — išsišiepė Molė Federikai. 

— O taip, - patenkinta pritarė Hestera. — Verčiau aprodyk 
namą, - pasiūlė seseriai ir pažvelgė į ją, laukdama pritarimo. 

Molė linktelėjo. 

— Čiupk gabalą pyrago, supažindinsiu tave su Marmaduku. 

— Kas gi tas Marmadukas? 

— Skunkas, aną savaitę išgelbėtas mamos. Gyvena palėpės 
spintoje, nes kartais paskleidžia tokį kvapą, kad jam reikia turėti 
visą namo aukštą. 


Helena žiūrėjo, kaip mergaitės išeina pro svetainės duris, ir ją už- 
liejo didžiulė dėkingumo banga ne tik Semui, ištraukusiam Fede- 
riką iš mirties nagų, bet ir mergaitėms, taip noriai ir nuoširdžiai 
ją priimančioms. 

— Jūsų mergaitės labai mielos, - pasakė ji Ingridai, sėdinčiai ir 
rūkančiai cigaretę per dailų alyvų spalvos kandiklį. 

Moteris vilkėjo itin keistą skiautinių švarką, panašų į skiautinių 
antklodę. Jos plaukai rangėsi virš pečių sutaršytomis kaštoninėmis 
garbanomis, ant kaklo kabojo didžiulis auksinis monoklis, kart- 
kartėmis prisidedamas prie akies, norint geriau matyti. Helena tik 
dabar pastebėjo, kad viena Ingridos akis mėlyna, o kita žalia. 

— Molė gana panaši į Semą, abudu manosi esą geresni už ki- 
tus, nes yra protingi, — pasakė Ingrida. - Hestera meili, lipšni, 
nelabai protinga, bet piešia ne prasčiau už mane. 

— Esu nepaprastai dėkinga Semui, jaučiuosi jam labai skolin- 
ga. Jeigu jo nebūtų buvę prie ežero, baisu net vaizduotis, kas ga- 
lėjo atsitikti. 

— Ak, ji tikrai būtų paskendusi, - pasakė Ingrida ir spragtelėjo 
žiebtuvėlį, kad uždegtų cigaretę Helenai. - Molė visada elgiasi tru- 
putį neatsargiai. — Ji atsiduso. - Man labai apmaudu dėl Ramono. 

— Ir man, - Helena virpančia ranka prikišo cigaretę prie lūpų 
ir įtraukė nikotino. 

— Prireiks laiko, bet atsigausi, — tarė Ingrida, pastebėjusi tą 
virpulį. - Žinai, prisimenu, kaip pabėgai su Ramonu. Buvai labai 
jauna. Tikriausiai esu vyresnė už tave gal dešimčia metų. Tada 
man atrodė, kad tai neapsakomai romantiška istorija. Jis - tam- 
siaplaukis svetimšalis, tu — blyškiaodė anglė. Nuostabu ir egzo- 
tiška. Tikrai nerimavau dėl tavęs, išsiruošusios į kitą pasaulio 
kraštą. Juk tai anaiptol nepanašu į gyvenimą Lesteryje, tiesa? 

Ji nusijuokė, rodydama kreivus baltus dantis. Ilgus metus 
merginęs Ingridą Inigas sakydavo, kad ji panaši į gražų portretą, 
šleivai kabantį ant sienos. Jai patiko netobuli daiktai, nes už tobu- 
lybę nebuvo nieko nuobodesnio. 

— Tuo metu tai atrodė egzotiška ir nuostabu. Tik paskui vis- 
kas apkarto. Gaila vaikų, bet, turiu prisipažinti, jaučiuosi jau ki- 
taip, - tarė Helena. 

— Vaikams reikia pastovumo - jį gali suteikti ir vienas iš tėvų. 
O abu tėvai, tiesą sakant, jau tapo prabanga, — atsakė Ingrida, 
žaisdama su besiraitančia aplink kaklą stora plaukų sruoga. — 
Užauginau vaikus beveik pati viena. Inigo vaikai yra jo knygos. 
Tik norėčiau, kad žmonės jas pirktų. Įstengiu įveikti vos pirmą 
puslapį. Niekada nesidomėjau filosofija. Man labiau patinka tai, 
ką galiu paliesti. 

— Pavyzdžiui, gyvūnai? — pasvarstė Helena. 

— O taip. 

Tada ant pirštų galų atstypino senis Nunas. 

— Ak, kaip miela pasisveikinti su dviem žaviomis mergelėmis, — 
pasakė jis su stipriu itališku akcentu ir artistiškai nusilenkė. 

— Tėti, ar prisimeni Heleną Trebeka? — paklausė Ingrida. 

— Žinoma, Trojos Elena nebuvo tokia šviesiaplaukė. „Mieloji 
Elena, savo bučiniu padaryk mane nemirtingą!“ Kaip malonu tave 
matyti, — dar kartą nusilenkė senis Nunas. Ingrida susiraukė. — 
Tai Marlou* - pridūrė senis, nepritariamai pakeldamas panašų į 
plunksną antakį. - Jaunasis Samuelis tikrai žino, iš kur ši citata. 


* Kristoferis Marlou (Christopher Marlowe; 1564-1593) - anglų poetas ir 
dramaturgas. Cituojama iš jo kūrinio „Tragiškoji daktaro Fausto istorija“. 

— Helena grįžo iš Čilės gyventi čia, - nepaisydama jo paaiški- 
no Ingrida. 

— Įsivaizduoju, kad Čilėje šaltoka. 

— Bent kol tai susiję su širdies reikalais, - nusijuokė Ingrida. — 
Gal norėtum arbatos, tėti? 

— Norėčiau ko nors stipresnio už arbatą, cara*. Nekreipkit į 
mane dėmesio, iš tiesų manęs čia nėra, - jis nušlepsėjo už sofos, 
prie gėrimų spintelės. 

— Nelengva nekreipti į tave dėmesio, tėti. 

— Girdėjau, kad jaunasis Samuelis už narsą įšventintas į ri- 
terius. Dabar jis — seras Samuelis Eplbis, įteiksiu jam čiuožimo 
ordiną, kad primintų mums apie jo coraggio**. 

— Esu labai dėkinga Semui, - tarė Helena. Ak, kad čia būtų 
Tobis ir galėtų drauge pasijuokti iš šio Polpero keistuolio. 

— Samuelis turbūt laimėjo šviesiaplaukės mergelės širdį kaip se- 
nose pasakose, - Nunas dviprasmiškai kilstelėjo vešlius antakius. 

— Na, tai manęs nenustebintų, - tarė Helena. — Ir aš jį įsimy- 
lėjusi. 

— Širdys užkariaujamos ir ne tokiais didžiuliais žygdarbiais. 

Senis paėmė stiklą ir ištapsėjo iš kambario. 

— Pasirodė, išgėrė, pareiškė savo nuomonę ir išėjo, - atsiduso 
Ingrida, kratydama pelenus į „Herend“ porceliano indą. 

— Dar ištekino mano dukterį. Sakyčiau, puikus dienos dar- 
bas, ką? 

Abidvi moterys nusikvatojo ir įsipylė dar arbatos. 


Kai Federikai, mamai ir Halui atėjo metas namo, mergaitė no- 
rėjo pasilikti svečiuose visam laikui. Molė ir Hestera parodė jai 
Marmaduką, šis paskleidė tokį baisų dvoką, kad trijulė nuskuodė 
koridoriumi, užsiėmusi nosis ir labai krizendama. Dar Federika 
pamatė gyvenantį sandėliuke lapiuką ir kuosą, kuri nutūpė ant 


* Mieloji (it.). 
** Drąsa, narsa (it.). 

Ingridos virtuvinės kėdės ir gurkštelėjo arbatos kaip kiti šeimy- 
nykščiai. Išvydo keistą paršelį, labiau panėšintį į mažytę rudą 
karvę. Tasai uostinėjo po namus it šeimos šuo ir atsiliepdavo 
šaukiamas Akmenuku. Gyvuliukas net ėsdavo iš šuns dubenėlio 
indų plovykloje kartu su Berno zenenhundu Puškinu, vienu balto 
uodegos galiuko mostelėjimu galinčiu nušluoti viską nuo stalo. 
Mergaitė buvo sužavėta. | 

Šešiametė įsimylėjo narsų didvyrį, ištraukusį ją iš ledinio kapo 
ežero dugne. Kai jis pasirodė koridoriuje ir pasiteiravo, kaip jau- 
čiasi Federika, ji staiga susidrovėjo ir išlemeno vos keletą nerišlių 
žodžių. 

— Atrodai geriau, - patenkintas šyptelėjo Semas ir nužvelgė 
nerangią mergaitę, raustančią iš dėkingumo. - Tavo lūpos buvo 
mėlynos. Ir mano kartais pamėlynuoja, kai įsikišu į burną ne tą 
plunksnakočio galą, - nusijuokė. 

— Nė neišmanau, kaip tau padėkoti, Semai, — tarė Helena. 

Aukštas, beveik šešių pėdų vaikinas atlošęs galvą išdidžiai pa- 
žvelgė į ją. 

— Malonu pasitarnauti, sakyčiau, visada esu jūsų paslaugoms, 
tik, atvirai šnekant, buvo šaltoka, todėl nenorėčiau nerti dar 
sykį — bent kurį laiką, - vėl nusikvatojo jis. 

Helena nusivedė Federiką ir Halą prie automobilio. Atsisė- 
dusi ant užpakalinės sėdynės mergaitė žiūrėjo, kaip ant laiptelių 
atsisveikindamas mosuoja Semas su sesutėmis, kaip šios leidžiasi 
vytis įvaža riedantį automobilį. 

— Žavūs žmonės, tiesa? - paklausė Helena. 

— Man tikrai patiko, - pritarė Federika. - Ar netrukus vėl ga- 
lėsim užsukti pas juos? 

— Su mergaitėmis lankysi mokyklą, Fede, tad matysies su jo- 
mis nuolat. 

— Gerai, - atsakė ji ir svajingai pažvelgė pro langą. 


Dvyliktas skyrius 


Kačagva 


Praėjo keturi mėnesiai, keturios dienos ir keturios valandos nuo 
tos akimirkos, kai Estela paskutinį kartą pabučiavo Ramoną Kam- 
pionę savo ankštame vėsiame kambarėlyje. Laukė jo sugrįžtant, 
kaip buvo žadėjęs, deja, negavo nei žinios, nei jokio laiško. Vis 
dėlto nesiliovė laukusi, juk Ramonas to prašė, o ji pažadėjo laukti. 
Estela sėdėjo paplūdimyje, jau vakarėjo, blėstanti švelni ru- 
dens šviesa užliejo horizontą gintariniu spindesiu, slegiančiu 
jai širdį. Uždėjusi ranką ant pilvo ji pajuto jame augantį kūdikį, 
Ramono vaikelį. Liūdnai nusišypsojo, prisiminusi anas švelnu- 
mo valandėles, kai juodu su Ramonu buvo lyg vienas, laisvi nuo 
socialinių skirtumų. Meilei nėra ribų, optimistiškai tikino save 
Estela, bet gal dabar jis mano kitaip? Gal suprato, kad jų meilės 
ryšys tebuvo vasaros romanas prie jūros, toks pat netikroviškas 
kaip ir jo rašomos fantazijos? Ramono tėvų knygų lentynose ji 
susirado jo knygas ir parsinešusi į kambarį visas perskaitė. Tai 
buvo nuostabūs, leidžiantys atitrūkti nuo tikrovės ir nepapras- 
tai įdomūs kūriniai, poetiškos istorijos apie meilę, draugystę ir 
nuotykius egzotiškuose kraštuose, apie kuriuos ji nė nebuvo gir- 
dėjusi. Kiekvienas žodis Estelai skambėjo Ramono balsu, tarsi jis 
būtų buvęs netoliese, šnabždėjęs jai ir ją mylėjęs. Ji labai laukė, 
kad jis sugrįžtų. Troško papasakoti apie jųdviejų užmegztą gyvy- 
bę. Dievas pasiuntė Ramonui vaikelį, o Jis tikrai neklysta. 
Estelos ateitis buvo miglota. Kelis mėnesius ji galėjo dangstyti 
savo paslaptį. Jai net pavyko nuslėpti blogulį, šis pažadindavo ją 

kas rytą, ir tekdavo bėgti į vonios kambarį, gerkle kylant tulžiai. 
Estelai šitai buvo nė motais, net teikė džiaugsmo, nes viskas, prie 
ko prisidėjo Ramonas, buvo brangintina dovana. Bet dabar jos 
pilvas jau ėmė pūstis, ji greitai pavargdavo ir lėčiau atlikdavo dar- 
bus. Senjora Mariana prisimerkusi stebėjo ją, tiesą sakant, Estela 
įtarė, kad šeimininkė, labai įžvalgi tokiuose reikaluose, ko gero, 
viską supranta. Jeigu pasisektų ištempti dar kelias savaites, kol 
don Ignasijas ir senjora Mariana iškeliaus į savo namus Santjage 
iki kitos vasaros, Estela galėtų bent pusmetį pagyventi saugiai. 
O jeigu jie sužinos apie jos būklę dar prieš išvykdami, ji baimi- 
nosi prarasianti darbą ir turėsianti gėdingai pargrįžti į Zapalarą 
pas tėvus. Šie bus įskaudinti ir pažeminti, nes nė vienas vyras 
nenorės vesti Estelos, pakliuvusios į tokią bėdą. Argi bent vienas 
vyras norėtų kito vyriškio vaiko? Mama visada jai sakydavo, kad 
bet kuris save gerbiantis vyriškis trokšta vesti skaisčią mergaitę. 
O ji, nusidėjėlė, anaiptol nebebuvo tokia. Bet nors ateitis ir atro- 
dė niūri, Estela vis tiek tikėjo Ramoną grįšiant. Jis ne bet kaip, o 
tvirtai jai pažadėjo, tarsi būtų negalėjęs be jos gyventi, ir ji sutiko 
palaukti. Mylėjo Ramoną, manė, kad ir jis myli ją, kad jam irgi jos 
reikia. Taip, sakė sau Estela, žinau, jis grįš ir susiras mane. 

Ji sliūkino iš paplūdimio namo, prisimindama aną vakarą, kai 
iš šešėlių žvelgė į Ramoną, žengiantį nuogą jos link. Geidė jo ir 
tada, ir dabar. Bet svajojo ne apie mylėjimąsi su juo, tetroško gu- 
lėti šalia, jaukiame jo glėbyje, ir kad ant jos būtų išdidžiai padėta 
jo plaštaka. Svajojo apie jį kaip apie savo vaiko tėvą. 

Įėjusios vidun Estelos koridoriuje laukė senjora Mariana. 

— Mums reikia pasišnekėti, - tarė vesdamasi ją į svetainę. 

Estela suprato esanti demaskuota, jos kakta išrasojo prakaitu. 
Be abejonės, viskas baigta, pamanė, ir iš panikos jai sugniaužė 
krūtinę. 

— Pasinaudosiu proga pasikalbėti su tavimi šįvakar, kai namie 
nėra vyro. Kaip moteris su moterimi, - pasakė Mariana ir meiliai 
nusišypsojo virpančiai merginai, nesmagiai nutūpusiai ant sofos 
krašto. 

— Si, seAora Mariana, - klusniai atsakė Estela. 

— Tu nėščia, tiesa? — paklausė šeimininkė, įsmeigusi pilkas 
akis į pūpsantį Estelos pilvą. Pastebėjo, kaip ji susigėdusi nudūrė 
akis, kaip gražiu jos veidu nusirito didžiulė ašara. - Nepykstu ant 
tavęs, Estela. — Iš nevilties mergina papurtė galvą. - Jaunuolis, su 
kuriuo susitikinėji, juk tikrai ves tave? 

— Nežinau, senjora Mariana. Jis išvyko, — išstenėjo ji. 

— Kur išvyko? 

— Nežinau, ponia Mariana. Iškeliavo, ir tiek. 

— Bet gal grįš? — švelniai pasiteiravo šeimininkė, matydama 
merginą sielvartaujant, ir gailestis sugildė jai širdį. 

— Žadėjo grįžti. Tikiu juo. 

— Na, gerai, tada tai viskas, ką galime padaryti. Jei juo pasi- 
kliauji tu, pasikliauju ir aš, - tarė Mariana ir užjaučiamai nusi- 
šypsojo. - Kol pagimdysi kūdikį, turėsim surasti kitą tarnaitę, kad 
pakeistų tave. Po kelių dienų mudu su don Ignasiju išvažiuojam į 
Santjagą ir iki spalio negrįšim. Maždaug tuo metu gims tavo vai- 
kelis. Neverk, mieloji, mes susitvarkysim. Jeigu jis žadėjo grįžti, 
neabejoju, kad grįš. Esi per graži, kad būtum palikta tokiomis 
aplinkybėmis, —- moteris paplekšnojo Estelai per virpančią ranką. 


— Tu neklydai, Načai, ji laukiasi, - vėliau pasakė Mariana, vy- 
rui grįžus vakarieniauti. 

Ignasijas pakėlė akis į dangų ir linktelėjo. 

— Taigi kad neklydau. 

— Deja, - sunkiai atsiduso ji. — Ir ką darysim? 

— Kas tėvas? 

— Ji nepasakė. 

— O tu paklausei? 

— Na, - Mariana gūžtelėjo pečiais, - mėginau. 

— Svarbiausia, ar jis ves ją? 

— Žinoma, ne, nenaudėlis paspruko, - pasipiktinusi ji sunėrė 
rankas. — Tai didelė neteisybė. 

— Jų pasaulyje šitai įprasta, — Ignasijas niekinamai apibūdino 
Estelos luomą kaip neišauklėtų laukinių gaują. 

— Taip neturėtų būti. Ji labai graži ir žavi. Ir kas per vienas 
tasai vyras, kuris su ja taip pasielgė ir pabėgo? 

— Jų pasaulyje nuolat taip nutinka. Vagims svetima pagarba. 

— Tiesą sakant, Načai, jie visai ne vagys. 

— Nejaugi? — suabejojo jis. - Kertu lažybų, kad neklystu. Jų 
luomo moterys — aukos, štai kaip yra. Ir ji ne kitokia. Susilauks 
kūdikio, grįš pas šeimą į Zapalarą ir vos sudurs galą su galu. 

— Načai! —- pasibaisėjusi sušuko Mariana. — Juk neketini jos 
atleisti? 

— O ko tikiesi iš manęs? - jis trūktelėjo pečiais. 

— Estela gali pas mus dirbti ir prižiūrėti kūdikį, - ramiai pa- 
siūlė ji. 

— Mes ne labdaros organizacija, - atrėžė Ignasijas. 

Mariana pamatė, kad vyro ausys išraudo, dažniausiai tai bū- 
davo ženklas, kad jam tučtuojau trūks kantrybė. 

— Nesusitaikysiu su tuo, kad ji neteks ir sužadėtinio, ir pra- 
gyvenimo šaltinio. Nevalia būti tokiems beširdžiams, Načai. Mi 
amor, daugiau apie tai nebekalbėkim, pamąstyti turim penkis ar 
šešis mėnesius. 
są. Bėda su žmonėmis, samprotavo jis, kurie neprisiima atsako- 
mybės už savo veiksmus. Ramonas toks pat netikęs kaip ir Este- 
los meilužis, pamanė, staiga susigėdęs dėl savo luomo. 


Išvykęs iš Čilės, Ramonas pergulėjo su keliomis moterimis, bet 
vis tiek neįstengė ištrinti malonių prisiminimų apie Estelą, šie 
nuolat jį persekiojo ir nedavė ramybės. Svarbiausia, jį graužė 
kaltė. Buvo jai liepęs laukti jo. Žinojo, jog Estela lauks. Pamanė, 
kad derėtų jai parašyti, paguosti ir nuraminti, deja, negalėjo. 
Ir nenorėjo jos prarasti. Neketino nutraukti jųdviejų ryšio, jei 
vieną rytą pabustų ir įsigeistų sugrįžti. Kartais pabusdavo nuo 
geismo, plėšiančio slėpsnas ir niaukiančio sąmonę, bet vis tiek 
kaskart įstengdavo save įtikinti, kad negalės mylėti Estelos, kaip 
ši norėtų būti mylima. Kaip trokštų visos moterys, kaip troško 

Helena. Jis negalėjo pasilikti namuose dėl jos. Ir negalėtų pasi- 
likti dėl bet kurios kitos moters. 


Ramonas kratėsi senu išklibusiu traukiniu per sausringą Vaka- 
rų Indijos dykumą pakeliui į Bikanerą. Saulė plieskė į traukinio 
stogą, skleisdama viduje alsų karštį, šis dvokė prakaitu ir atrodė 
įkvipęs svaigiais prieskonių aromatais, limpančiais prie šnervių 
ir sausinančiais gerklę. Kupė buvo prisigrūdusi tamsių rudų vyrų 
veidų su šafrano ir fuksijų spalvos turbanais, tamsiaakiai jų vaikai 
spoksojo į Ramoną su nekaltu smalsumu ir krizeno, prisidengę 
burnas purvinomis rankomis. Nors jis vilkėjo namie austais in- 
diškais kurta drabužiais ir avėjo sandalus, visi suprato esant už- 
sienietį. Džodhpure įlipusiam į traukinį Ramonui nepraslydo pro 
akis, kaip moterys kone nežemiškais ilgų brangakmeniais pa- 
puoštų pirštų judesiais pasitaisė šydus, dengiančius erelio profilį, 
kad pabrėžtų savo drovumą ir kuklumą. Anapus šydų buvo tuč- 
tuojau nudelbtos baikščios it gaubiamų ūko egzotinių paukščių 
akys. Netrukus moterys pamiršo, kad jis sėdi šalia, varstydamas 
jas įdėmiu nepasotinamo pasakotojo žvilgsniu, ir ėmė plepėti 
tarpusavyje jam nesuprantama kalba. Ramonui labai patiko in- 
dės. Jį žavėjo trapus jų moteriškumas, dorumas ir grakšti eisena, 
vilkint blizgantį sarį. Tos moterys atrodė lyg ryškios gėlės išsau- 
susioje dykumoje. Jis nesivaikė jų, dorybės įsikūnijimo, bet pa- 
slaptingas jų pasaulio teatras jam buvo toks įdomus reginys, kad 
negalėjo atplėšti akių. Rodos, jei per staigiai sukrutės, jos nuskris 
ir nutūps žaliuose vieno iš bengalinių fikų, per stebuklą tarpstan- 
čio tokioje skurdžioje vietovėje, lapuose. 

Dulkės virto pro langus it tiršti dūmai ir gulė, kur tik galėjo. 
Kampe sukeitęs kojas sėdėjo prakaulus senas indas, apsimuturia- 
vęs raudonu turbanu. Jis išsitraukė priešpiečių dėžutę ir aplink 
save išrikiavo kvapų maistą bei rykus, tarsi atlikdamas šventi- 
ko apeigas. Buvo užėmęs dvi sėdynes, nors koridoriuje grūdosi 
nuvargę keleiviai, neturintys kur atsisėsti. Mažas vaikas žiūrėjo, 
kaip vyriškis dėlioja valgį, iš alkio varvindamas seilę ir vildamasis 
gauti kąsnelį, jei atkakliai spoksos. 

Staiga traukinys baisiai sudžeržgė ir sustojo. Ramonas žvilgte- 
lėjo pro gulsčias lango grotas. Kupė pabudo iš snaudulio, sukle- 
go sutrikę keleiviai. Žmonės puolė ropštis iš traukinio aiškintis, 
kodėl šis stovi. Ramonas žiūrėjo, kaip jie pasipylė į dykumą lyg 
skruzdės. Netrukus pasidarė taip karšta, kad nenorėdamas būti 
iškeptas gyvas jis irgi išsikapanojo paskui juos ir ėmė dusti nuo 
dulkių, svilinamas saulės. Tada jam krito į akį graži europietė, 
nerangiai besiirianti pro minią it koks asilėnas per grakščių in- 
dinių zambarų kaimenę. Panaši į Heleną, toptelėjo jam, ko gero, 
britė. Moteris nekantriai žingsniavo prie susibūrusių aplink bė- 
aukšto, išdidžiai kaip anuomet, kai Indiją valdė Didžioji Britani- 
ja. Europietė mūvėjo baltas kelnes, avėjo ilgaaulius jojimo batus, 
paryškinančius ilgas kojas ir dailų užpakaliuką. 

Jis šyptelėjo sau po nosimi ir žengė prie jos. 

— Gal norite atsigerti vandens? —- paklausė angliškai. 

Ji sumirksėjo jam iš po skrybėlės, panašios į kamštinį šalmą. 

— Ačiū, — atsiduso ir paėmė iš jo butelį. Gurkštelėjusi didelį 
mauką, pratrūko skųstis: — Po šimts, kas nutiko? Traukinys vėla- 
vo išvykti, o dabar pavėluosim atvažiuoti. Šioje šalyje niekas ne- 
daroma kaip pridera. 

Ramonas nusijuokė.. 

— Juk tai Indija, - tarė, nužiūrėdamas ją nuo galvos iki kojų. 

Primerkusi melsvas akis, moteris irgi įdėmiai nužvelgė jį. Ga- 
lėtų būti indas, pamanė ji, tik tarsena ne tokia. 

— Andžela Tomlinson, — pasakė ir padavė jam ranką, neat- 
plėšdama akių nuo veido. 

— Ramonas Kampionė, - jis paspaudė jai ranką. 

— Ispanas? 

— Čilietis. 

— Dar egzotiškiau. Deja, aš iš Anglijos, - nusišypsojo mote- 
ris. - Nelabai egzotiška. 

— Tik britams, - paprieštaravo jis. 

Andžela nusikvatojo ir tvirta ranka nusišluostė strazdanotą 
veidą. 

— Man atrodo, kad Anglija - labai egzotiška šalis, - pridūrė 
Ramonas. 

— Na, tikriausiai jūs vienintelis taip manote. Man labai pasise- 
kė, kad sutikau jus! - sukrizeno ji. 

— Turbūt ant bėgių guli koks gyvūnas ar žmogus, - pasvarstė 
jis ir prisimerkęs pažvelgė į saulę, bet per daugybę triukšmau- 
jančių indų, besiaiškinančių, kas atsidūrė ant bėgių, nieko nepa- 
matė. 

— Baisu. Ar daug laiko sugaišim? — paklausė Andžela, surauk- 
dama nosį iš pasibjaurėjimo. 

— Labai skubat? 

— Jau turėjau būti Bikanere. Ten buvau numačiusi su kai kuo 
susitikti. Esu nuobodžiai punktuali ir nepakenčiu, kai žmonės 
priversti manęs laukti. 

— O kuo užsiimate? 

— Dirbu viešbučių versle. Esu konsultantė. Statome naują vieš- 
butį; tas, kuriame turėsiu gyventi, tikriausiai nebus toks puikus. 

— Bet kur kas žavesnis, - pasakė jis, įsivaizduodamas atgrasų 
pastatą, statomą jos bendrovės. 

Andžela koketiškai šyptelėjo. 

— O kasjus veja į Bikanerą? 

— Potvyniai. 

Ji sužavėta pažvelgė į jį. 

— Daugiau niekas? 

— Niekas. 

Jie dar pastovėjo šnekučiuodami. Per tą laiką nuo bėgių buvo 
nutempta nugaišusi karvė ir paguldyta ant smėlio kaip maita mu- 
sėms ir paukščiams. Išvargę keleiviai pamažu parslinko į traukinį 
ir sulindo į-tvoskiančius karščiu vagonus. Ramonas nusekė pas- 
kui Andželą į pirmos klasės vagoną, ir traukinys trūktelėjęs vėl 
pajudėjo. Pirmos klasės vagonas niekuo nesiskyrė nuo prisikim- 
šusio vagono, kuriame keliavo jis, kupė irgi tvyrojo prieskonių 
aromatas, skraidė dulkių debesys, buvo sausakimša nuo klegan- 
čių indų ir nepaprastai karšta. Andžela atsisėdo prie lango, kad 

bent kiek vėsintų vėjas. Užsimerkusi atsidavė jo gūsiams. Ra- 
monui ji atrodė keistai panaši į Heleną, susizgribo galvojąs apie 
žmoną ir vaikus. Buvo atsidūręs taip toli, kad sunkiai įsivaizdavo 
juos, gyvenančius Anglijoje, Polpere, ir visai jį pamiršusius. An- 
džela buvo tokia pat nerangi kaip ir Helena, tokia pat tiesmuka, 
kokie esti tik britai, ir Ramonas suprato besiilgįs Helenos, nors ir 
labai stengėsi ją pamiršti. 


Andžela atvažiavo į susitikimą smarkiai pavėlavusi. 

— Dieve, būsiu pakarta, paskandinta ir ketvirčiuota, - padeja- 
vo ji ir susijaudinusi ėmė čiupinėti laikrodėlį. | 

— Žaisdamas su laikrodžiu, laiko nepakeisi, - tarė Ramonas, 
vesdamas ją per gaudžiančią minią į taksi. Prie dulkėto automo- 
bilio, papuošto blizgučiais, vairo sėdėjo senas žmogus suvytusiu 
veidu, jam ant peties tupėjo mažytė pilka beždžionėlė ir žaidė su 
tintaluojančiais ant veidrodėlio plastikiniais dievukais. 

— Žinau. Tik šitai visai nepanašu į mane, - suinzgė ji. 

— Juk čia Indija. Paaiškinsi, kad vėlavo traukinys - čia niekas 
nevyksta laiku. Gali nukelti susitikimą į rytdieną. Viena iš dauge- 
lio priežasčių, dėl kurios niekada negalėčiau dirbti kitam, ir yra 
ta, kad nepakęsčiau, jei kas nors tikrintų, kaip leidžiu laiką, - pa- 
sakė Ramonas. 

— Koks tu laimingas! - sušuko Andžela. 

— O kodėl tu negalėtum dirbti sau? - paklausė jis. 

— Labai aptingčiau ir nebejusčiau atsakomybės. 

— Kartais smagu būti neatsakingam. 

— Taip. - Moteris atsiduso ir pamatė jį įdėmiai žiūrint į ją. — 
Spėju, dabar pakviesi mane kur nors išgerti? 

— Jei nori. 

— Man to reikia. 

— Puiku. 

— Traukiam į „kur kas žavesnį“ mano viešbutį, - nusikvatojo 
Andžela. 

— Gera mintis. Dar neapsisprendžiau, kur gyvensiu. 

— Tiesiog plauki nešamas potvynio. 

— Šventa tiesa. 

— Na, mielasis, būsi išplautas į mano krantą, - ji uždėjo delną 
jam ant rankos. — Man pasisekė. 


Mylėdamasis su Andžela Ramonas galvojo vien apie žmoną ir 
Estelą. Nuo angliškos tarsenos smaigstė paširdžius prisiminimai 
apie paskutines dienas su Helena, paskui jo mintys nuskriejo pas 
vaikus. Andželos kūno kvapas ir odos skonis tik sustiprino Este- 
los ilgesį, tiesa, ši buvo daug saldesnė. Ramonas nusivylė. Jautėsi 
esąs eržilas, nes Andžela kaip pašėlusi jojo ant jo, nenuilsdama 
it profesionalus žokėjus. Galiausiai pasitenkinusi krito į lovą ir 
užmigo nelygu koks vyras. Pažvelgęs į blyškią dėmėtą odą, į su- 
sitaršiusius plaukus, jis suprato nebegalįs nė minutės likti jos lo- 
voje. Atsikėlė, apsirengė ir išėjo, be jokio atsisveikinimo raštelio. 

Ramonas žengė į tvankų orą. Pro plyšius danguje jau sruvo 
aušros auksas, ant stogų liuoksėjo beždžionės, šešėliuose gainio- 
damos viena kitą. Jį apėmė liūdesys. Netinkamai pasimylėjęs, vi- 
sada paniurdavo ir trokšdavo poetiškos Estelos meilės. Atsisėdęs 
po beribiu dangumi, iš kuprinės išsiėmė nugvelbtą iš Andželos 
viešbučio kambario rašiklį ir popieriaus, ėmė rašyti laišką Fe- 
derikai. Rašydamas vylėsi, kad jį perskaitys ir Helena. Pasiilgo 
jos, tai atrodė keista, juk ilgesį daug metų buvo nuklojusios dul- 
kės, jis buvo nereikalingas. Anksčiau Ramonas nesiilgėdavo jos. 
Prisiminė, kad Helena nebe jo. Pamanė nebegalįs tik kartais ne- 
lauktai pasirodyti šeimai, kaip buvo pratęs. Pasiilgo dievinančio 
Federikos veidelio. Ilgėjosi net Halo, kuriam, tiesą sakant, nejuto 
ypatingo artumo. Bazinės jo stovyklos nebeliko. Jis nebeturėjo 
namų, į kuriuos galėtų sugrįžti. Net svajose. 

Ramonas parašė Federikai istoriją apie paslaptingą mergaitę, 
sekančią paskui jį kelionėse. „Tikriausiai ji yra angelas ilgais be- 
siplaikstančiais saulėtekio debesų spalvos plaukais. Graži ne tik 
savo išvaizda, bet ir vidumi, tai svarbiausias ir rečiausias dalykas. 
Pirmiausia išvydau tą mergaitę sapne. Taip jos troškau, kad kai 

pabudau, ji sėdėjo lovos kojūgalyje ir žvelgė į mane blyškiomis 
švytinčiomis akimis, kupinomis meilės ir švelnumo. Taigi ji lydi 
mane visur. Į Himalajų kalnus, kur tarp snieguotų viršūnių kla- 
joja jakai, prie didžiulių Kašmyro ežerų, kur egzotiški paukščiai 
minta žuvimis skraiduolėmis, nustverdami jas ore ir nusineš- 
dami į dangų. Ji, kaip ir aš, grožisi visais pasaulio stebuklais. Su 
ja esu labai laimingas. Žinoma, nukeliavęs jos draugijoje daug 
dienų ir naktų, suvokiu, kad ta mergaitė tėra mano vaizduotės 
vaisius. Supratau šitai, vos pamėginęs ją paliesti; rankos pranėrė 
kiaurai lyg per šmėklą. Bet manoji mergaitė visai ne šmėkla, ži- 
nau, ji gyvena Polpere su mama ir broliu Halu. Tad nebemėginu 
jos paliesti, tik žiūriu ir šypsausi. O ji šypsosi man, ir tai užvis 
stebuklingiausia ir nuostabiausia“ 


Tryliktas skyrius 


Polperas 


— Kaip Federikai sekasi mokykloje? Ar geriau? - paklausė In- 
grida. Palinkusi virš molberto ji tapė skaitančio pievelėje Semo 
portretą. —- Po velnių! — staiga sušuko. - Aš labiau moku piešti 
paukščius. 

— Gerai, — išsiblaškiusi atsakė Molė, visą dėmesį sutelkusį į 
pinamą iš saulučių vainikėlį. 

— Džiaugiuosi. Nelengva persikraustyti į kitą šalį ir susirasti 
naujų draugų. 

— Iš pradžių Federika buvo labai tyli, bet Hestera sako, kad 
dabar pralinksmėjo. Ji labiau draugauja su Hestera, — paaiškino 
Molė, keleriais metais vyresnė už jas ir besibodinti vaikiškais ma- 
žesniųjų žaidimais. 

— Juk vasaros trimestras visada daug įdomesnis, - pasakė 
Ingrida, sėsdamasi ant kėdės, kad pakeistų teptuką cigarete, 
smilkstančia šalia, dailiame alyvų spalvos kandiklyje ant stalo. — 
Semai, mielasis, nesukrutink nė raumenėlio, - nurodė sūnui ir 
pridėjusi prie akies monoklį ėmė nuodugniai tyrinėti portretą. 

— Mama, guliu sustingęs jau visą valandą, tad kodėl turėčiau 
sujudėti dabar? — paklausė Semas. Gulėdamas kniūbsčias jis 
skaitė Mopasano „Mieląjį draugą“ ir buvo nelabai patenkintas, 
kad mama trukdo. 

Ingrida išsišiepė jam pro plataus skrybėlės nuo saulės kraštą. 

— Tik perspėjau, mielasis. Nenoriu, kad sugadintum man pa- 
veikslą. 

— Ar jis geras? 

— Visai nieko. Bet būtų dar geresnis, jei pavirstum kiru arba 
sakalu. 

— Atleisk, — atsiprašė sūnus, ir platėjanti veide šypsena suku- 
teno irzliai nusvirusius jo lūpų kampučius. 

— Federikai patinka Semas, - pasakė Molė, padėjo saulučių 
vainikėlį ir paplekšnojo Puškiną, lekuojantį karštyje ir tįsantį šalia. 

— Jos puikus skonis, - tarė Ingrida, pakeldama akis nuo mol- 
berto ir išdidžiai nusišypsodama sūnui. 

— Ką manai, Semai? —- pasidomėjo Molė. 

— Ogi nieko, Mole, - suirzo jis. 

— Regis, galvoji apie ką kita, - spėjo ji. 

— Turbūt, bet tikrai ne apie Federiką Kampionę. 

— Mielasis, ji labai miela mergaitė, - įsiterpė Ingrida. 

— Taigi. Mergaitė. Jei man kas nors patiktų, tai būtų ne mer- 
gaitė, o moteris. 

Pievelėn atstraksėjo Hestera, jai iš paskos - Akmenukas, viet- 
namietiškas paršelis. Mergaitė glėbyje nešėsi šnarpščiantį ežį. 

— Spyglys tarsi atsigavo, - paskelbė ji. — Vėl vaikšto. 

— Ačiū Dievui. Ar pašėrei? — pasiteiravo Ingrida, tučtuojau 
atplėšdama akis nuo darbo. 

— Taip. Išlakė visą pieną. Nors vis dar apėjęs blusomis. Nunas 
bamba, kad tau nederėjo neštis to padaro į namus, nes nuo tada, 
kai šis atsirado, jis ėmė kasytis. 

— Tavo senelis labai pagavus. Jei nebūtum užsiminusi apie 
blusas, nesikasytų. 

— Fedė ateis gerti arbatos, - pranešė Hestera. 

— Gerai. 

— Jos mama jau leidžia važinėti jai dviračiu. 

— Seniai laikas. Ji pernelyg rūpinasi dukteria. Vis dėlto, — 
mąsliai pasakė Ingrida, pakėlusi teptuką, — turint galvoje, ką 
vargšelei teko patirti, nėra ko stebėtis. 

— O kąji patyrė? — nekaltai paklausė Hestera. 

— Na, turėjo išvažiuoti iš namų ir pradėti viską iš naujo kitoje 
vietoje, - paaiškino Ingrida. 

— Federika nematė tėvo nuo tos dienos, kai iškeliavo iš Či- 
lės, - Molė iš peraugusios žolės išrovė dar vieną saulutę. - Kažin, 
ar bent gavo jo laišką. Kertu lažybų, jis tikras siaubūnas. 

— Nepažįstamo žmogaus negalima vadinti siaubūnu, Mole. 
Kažin, ar jis tyčia elgiasi bjauriai, tiesiog yra visiškai neatsakingas 
savanaudis. 

— Vargšė Fedė, - atsiduso Hestera. — Ji nuolat šneka apie tėtį. 

— Guldau galvą, kad tasai niekada neprisimena nei jos, nei jos 
mamos. Ar jie išsiskyrę? — abejingai paklausė Molė. 

— Dievuli, ne! - atsakė Ingrida, laižydama teptuko galiuką. — 
Tik gyvena skyrium. Esu tikra, galop ir vėl susieis. Įsivaizduoju, 
kaip Helenai buvo sunku gyventi aname krašte. Juk ten ne Anglija. 

— Helena tikriausiai ką nors įsimylės, — tarė Molė, iš anksto 
mėgaudamasi mintimi apie būsimą skandalą. 

— Skaitai per daug meilės romanų, mieloji, - nusijuokė Ingri- 
da ir kaip visada nuolaidžiai krestelėjo galvą dukteriai. Vaikams 
ji leido elgtis, kaip nori. 

— Hestera, - pasiteiravo Molė, — ar tiesa, kad Fedei patinka 
Semas? 

— Liaukis, Mole, — sudraudė tasai, nepakeldamas akių nuo 
knygos. - Mama, jeigu neužčiaupsi jos, eisiu skaityti į sodą. 

Ingrida atsiduso. 

— Mergaitės. 

— Taip, tiesa. Nuo tada, kai jis ištraukė ją, įlūžus ledui, - atsa- 
kė Hestera, negalėdama pasipriešinti vyresniajai seseriai. 

— Mergaitės, juk Semas skaito. Jam iš tiesų labai malonu gir- 
dėti, kad patinka Federikai, bet penkiolikmečio galvoje sukasi 
kur kas svarbesni dalykai nei šešiametės susižavėjimas. 

— Semas turėtų džiaugtis, kad išvis kam nors patinka, - įgėlė 
Molė, visada mėgstanti tarti paskutinį žodį. 

Semas nepaisė jos ir pervertė puslapį. 

— Kokia puiki saulė! —- sušuko Nunas, šlepsėdamas per pie- 
velę. „Kai naktis pasitraukia nuo šių kvapių želiančių pievų ir 
sprogstančių gegužės šakų“, - pacitavo, nužvelgdamas atsivėrusį 
priešais jį ramų vaizdą. 

— Roberto Bridžeso „Lakštingalos“*, - atsainiai tarė Semas ir 
pervertė knygos puslapį. 

— Visai teisingai, brangusis berniuk, - pasakė Nunas ir pritar- 
damas palengva palingavo galvą, lyg stovėtų scenoje. 

— Turbūt prisiminei Italiją, Nunai, o šioje šalyje oras dažniau- 
siai bjaurus, kad ir koks būtų metų mėnuo, - niūriai tarė Molė. 

— Oi! Paniurėlė Molė panaši į grande nuvola**, užstojantį sau- 
lę. Tik negaliu taikstytis su kaprizingo vaiko inzgimu, - jis su- 
prunkštė. Molė pabalino akis ir išsišiepė Hesterai. - Nemanyk, 
kad nematau, kaip nebyliai bendrauji su sąmokslininke, - pri- 
dūrė ir dirstelėjo į jas, dėdamasis supykęs. - Auštant abi būsite 
nušautos. Dabar, Ingrida, pažiūrėkim į tavo opera darte"***. - Jis 
pasilenkė virš dukters peties ir su didžiule savimana įsistebeilijo 
į drobę. - Neblogai, mūsiškiai Italijos meistrai dausose gal ir ne- 
atšvęstų tavo laimėjimų taure „Chateau Lafitte“, bet ir neatšoktų 
iš siaubo, - lėtai pasakė kapotu itališku akcentu, lavintu tiek daug 
metų, kad be jo nebegalėjo išsiversti. - Nėra abejonės, jog tai Se- 
mas, mano brangioji, tik kurioje pusėje jo galva ir kurioje kojos? 

— Dėl Dievo meilės, tėti, eik ir kasykis kur nors kitur, — atsi- 
duso Ingrida, vėl užtraukė dūmo ir atsainiai mostelėjo cigarete. 

— Nors nebus labai malonu, pridursiu, kad nehigieniška na- 
mie laikyti blusų apniktus gyvūnus. Niežulys mane varo iš proto, 
kad ir kiek maudyčiausi, vis tiek be paliovos kasausi. Sumautas 
ežys turi dingti. 

— Hestera, tau reikės paleisti Spyglį, - atsiduso Ingrida. 

— Koks paprastas ir neįdomus vardas gyvūnėliui, - supeikė 
Nunas ir atsitiesė. - Kaip kažin ką, niekada nesikviesčiau į na- 
mus padaro tokiu vardu. 


Federika greitai tapo nuolatine pakrikusio Eplbių dvaro vieš- 
nia. Dėl savo itališko vardo ji buvo tučtuojau priglobta po Nuno 


* Robertas Bridžesas (Robert Bridges; 1844—1930) - anglų poetas. 
** Didžiulis debesis (it.). 
*** Meno kūrinys (it.). 

sparnu. Senis patikino, kad šitoks vardas ne tik padeda mergaitei 
skleisti nuostabų grožį bei žavesį, bet ir suteikia šelmiškumo, o 
tai, skubiai pridūrė jis, taip pat gyvybiškai svarbu, kaip ir lašelis 
aštriojo pipirų padažo ant gardžiausių neapolietiškų spagečių. 

Hestera džiūgavo radusi naują draugę. Pirmiau visada vilkda- 
vosi paskui vyresniąją seserį Molę, ši įsakinėdavo jai, nes buvo 
vyresnė ir gudresnė,; o kai mokykloje Molei pasipainiodavo ge- 
resnė draugija, toji atsikratydavo sesers. Šalia Federikos Heste- 
ra jausdavosi esanti svarbi. Federika nekantraudama atmindavo 
dviračiu per gatvelę aplankyti jos kone kasdien ir mielai leisdavo- 
si vadovaujama. Mergaitės įsitraukdavo į vaikiškus žaidimus be 
jokių trikdžių, kitaip, nei aplinkui sukiojantis Molei. Nusikebe- 
riodavo skardžiais iki slaptų užutėkių ir įlankėlių, ten susirasdavo 
olų ir tūnodamos jose išsipasakodavo viena kitai savo paslaptis. 
Anglijoje jūra buvo kitokia: tamsi, drumzli, prižėlusi jūros dum- 
blių, smarkiai įkvipusi druska ir ozonu. Bet Hestera parodė Fe- 
derikai, kaip pamilti tą jūrą, kaip statyti pilis klampiame smėlyje, 
kaip daugybėje duburių, tyvuliuojančių po potvynių tarp uolų, 
ieškoti krevečių ir krabų. Jos sumeistravo plaustą irstytis ežere, iš 
šakų pasidarė meškeres ir ant jų kepdavo zefyrus lauže - šį buvo 
leidžiama užkurti tik suaugusiajam prižiūrint. Atitirpus žiemai ir 
atėjus pavasariui, kai dienos pailgėjo ir sušilo, kartu su obelimis 
sužydo ir jųdviejų draugystė. 


Semas turėjo įveikti mokykloje O lygmenį, bet mokėsi ne per 
daugiausiai. Jam to nereikėjo. Buvo gabiausias mokykloje ir į 
Retai skaitydavo privalomąsias knygas, mieliau imdavosi devy- 
niolikto amžiaus prancūzų rašytojų Zola, Diuma ir Balzako, ku- 
rių jam pasiūlydavo senelis Nunas. Vis dėlto kiekvienoje klasėje 
įstengdavo užkopti į viršūnę, net buvo geriausias matematikas, 
nors nemanė esąs stipriausias. Atrodė žavus ir pasipūtęs: šviesūs 
smėlio spalvos plaukai, didžiulės protingos pilkos akys ir išrie- 
čianti lūpų kampučius šypsena. Žinojo esąs kitoks nei visi. 

Išgirdęs, kad patinka Federikai, jis iš smagumo šyptelėjo sau 
po nosimi ir pamiršo tai. Semas traukė daugelio mergaičių akį. 
Kai kurie berniukai niekaip nesuprato, kad mergaitėms patinka 
pranašesni už kitus vaikinai. Ar šie pirmautų žaidimų aikštelėje, 
ar klasėje, mergaitės linksta prie vadovaujančių ir savimi pasiti- 
kinčių vaikinų. Tų, kuriems sekasi. 

Semas ir buvo toks. Nemėgo futbolo ir regbio — išvis nepaken- 
tė grupinės veiklos. Gerai žaidė tenisą, bet vienas. Dvejetų Žai- 
dimas jam kėlė nuobodulį. Mėgo bėgioti ir kuo labiau nusivaryti 
nuo kojų. Semui greitai įgrisdavo ir mergaitės, bet jis elgdavosi 
gražiai. Tiesą sakant, jeigu jam patikdavo kokia nors mergaitė, 
net būdavo romantiškas, skambindavo jai ir rašydavo. Jo ketini- 
mai visada būdavo geri. Bet čia išeidavo kaip su nauja knyga: vos 
ją perskaitęs Semas tuojau griebdavosi kitos. 

Mama jį ramindavo, sakydavo, kad jo amžiaus jaunuoliui taip 
elgtis natūralu: 

„Išsidūk, sūnau, nes kada nors, praūžus audringai jaunystei, 
džiaugsies, kad pasiautei: 

Nunas tvirtindavo, kad dėl moterų neverta gaišti laiko, ir kai- 
šiodavo anūkui dar daugiau knygų. 

„Ak! Moterų meilė! Ji žavi ir bauginanti“, - ištardavo jis. 

O Semas pareigingai atsiliepdavo: 

„Baironas, „Don Žuanas““ 

Sykį netikėtai atsiplėšęs nuo savo filosofinių knygų, tėvas pa- 
tarė Semui žvalgytis brandesnių moterų, nes vyrui gėdingiausia 
nesuvokti, koks sudėtingas moters kūnas; vyresnės moterys iš- 
mokysiančios jį tikrosios meilės meno. 

Taigi Semas nusprendė susirasti vyresnę moterį. Jo pažįsta- 
mos merginos buvo per jaunos, iš jų tegalėjai tikėtis bučinio. 
Šiaip būdavo neblogai ir bučinys. Bet dabar jis buvo pasiekęs tą 
amžiaus tarpsnį, kai slėpsnos maudžia nuo geismo, šis atitrau- 
kė dėmesį nuo mokslų ir nuo mėgstamiausios devyniolikto am- 
Žiaus prancūzų literatūros. Semas susizgribo galvojąs apie seksą 
netinkamiausiomis valandėlėmis: važiuodamas automobiliu ar 

traukiniu, dažniausiai būdamas ne vienas ir negalėdamas pasi- 
nerti į savo fantazijas. Pamanė, jei greitai nesusiras moters, iš 
nusivylimo jam pasimaišys protas. 


Federika visą rytą plaukiojo su dėde Tobiu ir jo draugu Džulianu 
„Helenos“ laivu. Jūra buvo rami lyg ežeras, tad jie įveikė daug my- 
lių, genami stipraus, bet šilto pietų vėjo, jo nešamas laivas skrodė 
paviršių it ryklio pelekas. Federikai labai patiko dėdė. Jis buvo 
pasikvietęs ją į savo namelį parodyti vabzdžių kolekcijos. Paaiš- 
kino, kaip skruzdės stato savo skruzdėlynus, kaip sunkiai triūsia 
tarsi nedidelė labai drausmingų kareivių armija, tempia į lizdą 
maisto gabalėlius, kartais dukart didesnius už save. Vieną nak- 
tį jie tūnojo pasislėpę krūmuose, stebėjo lapes ir barsukus. Dar 
Tobis tėvų sode surentė Federikai namelį medyje, kad ji galėtų 
patykoti triušių, įsisukusių į Polės daržą pakramsnoti daržovių. 
Balandį jie rado paliktą juodojo strazdo jauniklį, tikriausiai iš- 
kritusį iš lizdo, tučtuojau nuvežė į Eplbių dvarą ir atidavė gydyti 
Ingridai. Tobis su Federika kasdien lankydavo vargšelį ir tikrin- 
davo, kaip jis sveiksta. Mergaitė labai drovėjosi užsukti į dvarą 
viena, bijojo likti su Semu vienu du, nes būtų nežinojusi, ką jam 
sakyti. O jis nėmaž nesidomėjo ja. Kodėl būtų turėjęs domėtis? 
Federika buvo dar vaikas, bet vis galvojo apie Semą. 

Paukštukas tuojau pat buvo pavadintas Juočkiu, dar vienu ba- 
naliu vardu, kurį ir vėl supeikė Nunas. Deja, visaip įkalbinėjamas 
strazdžiukas nė nemanė skristi šalin. 

— Gyvenimas per geras! - tarė Nunas, kai Juočkis nutūpė ant 
kavos puodelio svetainėje ir ėmė lesti duonos trupinius susižavė- 
jusiai Hesterai iš rankos. 

Po šito įvykio Hestera primygtinai paprašė Federikos, kad ši 
lankytųsi kasdien. Iš pradžių mergaitė nelabai norėjo, bet netru- 
kus jos troškimas pritapti šioje šalyje nugalėjo nesmagumą, ir ji 
kasdien atmindavo dviračiu gerti arbatos. 


Pirmąjį trimestrą mokykloje Hestera globojo Federiką lyg perdėm 
rūpestinga auklė. Mergaitė buvo drovi, ir mokytojai nustebo, kad 

jau kitą trimestrą ji ėmė kur kas labiau pasitikėti savimi. Padeda- 
ma Hesteros, įtraukiančios į visokią veiklą, Federika pirmąkart 
gyvenime susirado draugų. Čilėje jai labiau patiko būti vienai ir 
ji tuo nesiskųsdavo. Dabar viskas pasikeitė. Jai reikėjo Hesteros, 
o Hesterai, džiaugėsi mergaitė, reikėjo jos. Deja, niekas, net dėdė 
Tobis negalėjo pakeisti tėčio. 


Grįžusi namo iš pasiplaukiojimo Federika rado mamą, verkian- 
čią svetainėje ant sofos. 

— Mama, kas yra? - paklausė ji, akimoju persigandusi, kad gal 
kas nors nutiko Halui ar seneliams. 

— Štai tavo tėčio laiškas, - Helena šniurkščiodama padavė 
dukteriai arbata aptaškytą popieriaus lapą. - Atsiprašau, kad at- 
plėšiau, mieloji, maniau, jis man. 

Helena sumelavo. Neįstengė atsispirti pagundai. Iš Ramono 
nesulaukė jokios žinios nuo sausio, kai išvyko su vaikais. Atpaži- 
nusi jo rašyseną, staiga apimta pykčio ir ilgesio, negaišdama at- 
plėšė voką. Laiškas iš Indijos, parašytas ant viešbučio laiškų po- 
pieriaus, iki čia keliavo mėnesį. Ramonas parašė Federikai tokią 
kerinčią istoriją, kad Helenai akyse susitvenkė ašaros, ištryško ir 
nutekėjo veidu it pavydo bei apmaudo upelis. 

— Nekenčiu Ramono, kad tapau tokia, — paaiškino mamai tą 
vakarą vėliau, Federikai jau atsigulus. - Pavydžiu dukteriai, nes 
jis parašė jai, o ne man. Jis myli ją. Beviltiškai myli. Mane piktina, 
kad Ramonas bjauriai elgiasi su ja: atsiunčia laišką, kuris viso labo 
įžiebia jai viltį. Jis nebegrįš. Su šeima jam viskas baigta. Ir su Fede- 
rika. O šis laiškas dar labiau viską sujauks. Ramonas sužadina jai 
viltį, o paskui atima. Visada buvo impulsyvus. Umai ėmus graužti 
sąžinei, namų ilgesiui ar dievai žino kam, parašė šį meilės laišką, o 
dabar tikriausiai bus jį pamiršęs. Nuo to man ir šleikštu. Jis baisiai 
neatsakingas. Jei išklotų visą teisybę ir paprašytų, kad Federika jį 
pamirštų, jos nuolat netykotų didžiulis sielvartas. Labai sielojuosi 
dėl dukters. Man Ramonas nebrūkštelėjo nė žodelio net laiško 
gale. Kaip ir Halui, tarsi šio nė nebūtų. Juk jis ir Halo tėvas. 

Federika skaitė laišką, ir jos širdelė tarsi išsipūtė it linksmas ba- 
lionas, krūtinę užliejo jaudulys. Turbūt laiškas reiškia, kad tėtis 
netrukus atvažiuos jų aplankyti, pamanė ji ir įsikando į lūpą, už- 
gniauždama norą šaukti iš džiaugsmo. Paskui nubėgusi į sene- 
lio darbo kambarį žemėlapyje susirado Indiją. Ši neatrodė labai 
toli nuo Anglijos. Visai netoli, nusprendė mergaitė ir suktelėjo 
gaublį, kad pasižiūrėtų, kur Čilė. Ji buvo kitame pasaulio krašte. 
O Indija arti. Ganėtinai arti, todėl tėtis galės užsukti pas juos 
pakeliui į Santjagą. Keliskart perskaičiusi laišką Federika įdėjo 
jį į dėžutę su drugeliu, gulinčią ant stalelio šalia lovos. Klausan- 
tis lengvo mažų varpelių tilindžiavimo, guodė ir ramino mintis, 
kad tėtis ją myli ir galvoja apie ją. Laiškas atskriejo po keturių 
mėnesių tylos, kai mergaitė buvo beprarandanti viltį, kad jis iš- 
vis ją prisimena. 


— Šiandien gavau laišką iš tėčio, - pasigyrė Hesterai Federika, 
jiedviem plūduriuojant ant plausto vidury ežero. - Netrukus jis 
aplankys mus. 

— Kaip miela. O ką rašo? 

— Sukūrė man istoriją. Jis rašo nuostabius pasakojimus, — at- 
sakė ji degančiais iš pasididžiavimo skruostais. 

— Ar toks jo darbas? 

— Taip. Tėtis rašo knygas. Kartą parašė apie Polperą žurnale 
„National Geographic“. Taip susipažino su mano mama. 

— Kaip romantiška! 

— Aha. Į straipsnį įpynė slaptą žinutę, kad suprastų tik ji. Tada 
mama ir pamatė, kad jis myli ją. 

— Molė sako, kad tavo tėvai išsiskyrė, — staiga ištrūko nespė- 
jusiai susitvardyti Hesterai. 

Federika smarkiai nuraudusiu veidu aiktelėjo iš siaubo. 

— Išsiskyrė? Ne, tai netiesa. Kas jai pasakė? — paklausė verks- 
mingu balsu. 

— Tikriausiai Molė išgalvojo, - skubiai tarė Hestera. 

— Na, tai netiesa. Jie neišsiskyrę. Tėtis greitai atvažiuos. Taip 
ir pasakyk jai. Jeigu jie būtų išsiskyrę, juk jis nebūtų man parašęs 
tokio gražaus laiško? 

— Žinoma, ne. Molė prasimano visokių dalykų. 

Hestera pasigailėjo prasitarusi, nes Federikos veidas buvo pa- 
pilkęs ir iškreiptas kančios. 

Jos sėdėjo tylomis. Hesterą kamavo gailestis, o Federiką — 
abejonės. 

— Jei atskleisiu tau paslaptį, pažadi niekada neišduoti? — tyliai 
prabilo Federika, liūdnai mirksėdama draugei. 

— Niekada. Gali pasikliauti manimi. Juk žinai, kad gali, - pa- 
sakė Hestera, norėdama prisimeilinti draugei. 

— Niekam neprasitark. Niekam. 

— Neprasitarsiu, pažadu. 

— Ir Molei. 

— Ypač Molei, - tvirtai pažadėjo Hestera. 

— Mes viešėjome Kačagvoje pas mano senelius. Nugirdau 
savo tėvus vaidijantis, —- neryžtingai ėmė pasakoti Federika. 

— Dėl ko? 

— Mama kaltino tėtį, kad nesirūpina mumis, nes labai daug 
laiko praleidžia kitose šalyse. Tau dar nesakiau, bet tėtis visada 
daug keliaudavo. Matydavom jį retai. Bet, praslinkus keliems 
mėnesiams, jis staiga atvažiuodavo. Kartais nesirodydavo mėne- 
sį ar ilgiau. Niekada nepranešdavo, kada grįš namo, vieną dieną 
atsirasdavo, ir tiek. Mama tvirtino, kad jų santuoka esanti tik po- 
pierėlis ir kad ji grąžinanti jam laisvę. Jam nebebus privalu grįžti 
į namus. - Federikos smakras virpėjo iš nevilties. 

— Bet jis parašė tau šį laišką, - guodė Hestera ir prisiartinusi 
raminamai apkabino draugę per pečius. 

— Žinau. Nebūtų parašęs, jei neketintų grįžti, tiesa? 

— Aišku, nebūtų. Jei nenorėtų vėl pamatyti tavęs, būtų visai 
nerašęs. 

Federika papurtė galvą. 

— Taip, būtų nerašęs, — pritarė draugei. 

— Taigi nėra ko liūdėti. Iš tiesų reikia džiaugtis. Jis greitai par- 
važiuos. Gal net visai netrukus. 

- Jeigu tėvai išsiskyrė, juk būčiau tai Žinojusi? 

— Taip. Jie būtų tau pasakę. 

— Mama tada tėčiui kalbėjo, kad mes gyvensim Anglijoje, o jis 
lankys mus kaip visada. 

— Tai tiesa, - pripažino Hestera. 

Federika išsitraukė iš kišenės nosinaitę ir nusišluostė ašaras. 
Vienintelis Hesterai pažįstamas žmogus, nešiojantis kišenėje no- 
sinę, buvo Nunas. 

— Žinai, anot mano „mamos, besivaidijantiems žmonėms 
dažnai išprūsta tai, ko jie šiaip nenorėtų sakyti, — tarė Hestera 
ir pridūrė: — Mano tėtis prišneka siaubingų dalykų, bet mes iš 
tikrųjų neimam į širdį, nes supykęs jis tampa visai kitokiu žmo- 
gum. Tavo tėvai kivirčydamiesi irgi pasikeitė. Abejoju, ar juodu 
kalbėjo rimtai. 

— Ir aš, - pritarė Federika, pasijutusi kur kas geriau. 

— Gal paprašykim Semo, kad užkurtų mums ugnį, galėsim pa- 
sikepti zefyrų, - linksmai pasiūlė Hestera. 

Dėkinga Federika pamirksėjo draugei ir prisiminė Semą. Iš- 
syk pamiršo tėtį ir nugirstą Kačagvoje pokalbį. Smarkiai irkluo- 
damos jiedvi nuplaukė skersai lygaus ežero prie aukštų nendrių 
ir meldų. | 
Semas suirzo, kai buvo atplėštas nuo knygos. Draugės rado jį gu- 
lintį ant sofos svetainėje, kemšantį traškučius su druska ir actu ir 
klausantį Deivido Bovio dainų. Jis vijo jas šalin ir liepė susirasti 
kitą auką. 

— Bet namie nieko nėra, Semai, - pasakė Hestera. 

— O kur Bi? 

— Juk šeštadienis, kvaily. 

— Na, ji čia, girdėjau krebždant, - tarė Semas ir čiupo dar vie- 
ną saują traškučių. 

— Ojeigu ji neužkurs, ar padėsi? 

— Tada, jei reikės, lėksiu pasišokinėdamas. Dabar drožk ir pa- 
sikviesk ją, - liepė jis. 

Hestera išėjo į koridorių ir šūktelėjo Bi. Susidrovėjusi Fede- 
rika išslinko paskui ją, mat nenorėjo likti kambaryje viena su 
Semu. Kol Hestera šūkalojo auklę, Federika žvilgčiojo į Semą pro 
durų plyšį. Jis buvo labai išvaizdus. Ak, kad jai irgi būtų penkio- 
lika! Tada jis pastebėtų ją. 

Bi nuskubėjo laiptais žemyn. Ji visai nepanėšėjo į nevalyvą 
auklę, padėjusią Federikai išsivaduoti iš drabužių aną žiemos 
dieną, kai mergaitė įlūžo ežere. Vilkėjo išeiginę labai prigludusią 
juodą suknelę, buvo apsiavusi batelius aukštais, smailais kulnais, 
eidama kresčiojo palaidų šviesių plaukų garbanas. Bi veidas buvo 
išdažytas lyg lėlės, blakstienos tirštai nuteptos juodu tušu, lūpos 
tviskėjo raudoniu. 

— Ko nori, Hestera? — paklausė ji, persisverdama per turė- 
klus. — Ketinu išeiti. 

— Norime, kad užkurtum mums ugnį, - paaiškino toji. 

— Vargu ar šitaip apsirengusi galiu tai daryti, - atsakė auklė ir 
užjaučiamai nusišypsojo. 

— Semas atsisakė. 

— Kodėl? 

— Nes skaito. 

— Dėl Dievo meilės, tas vaikis įnikęs į knygą kiaurą dieną. 
Kur jis? 

— Svetainėje, - atsakė Hestera, žiūrėdama, kaip Bi pro šalį kli- 
bikščiuoja pas Semą. 

Semas atsiduso ir nekantriai pažvelgė per knygos viršų. Išvy- 
dęs aukštai virš savęs palinkusią Bi ilgomis nuogomis kojomis, 
įspraustomis į blizgančius juodus aukštakulnius, padėjo knygą ir 
nustebęs atsisėdo. 

— Semai, ar gali penkias minutes atsiplėšti nuo knygos ir už- 
kurti mergaitėms ugnį? - paklausė ji. 

Bet jis negirdėjo jos. Spoksojo į raudonas lūpas ir vaizdavosi, 
kaip moteris jomis galėtų jį pamaloninti. 

— Prašau? - teišstenėjo ir papurtė galvą, kad nusikratytų ką tik 
prieš akis šmėžavusio vaizdo. 

— Klausiu, ar galėtum mergaitėms užkurti ugnį? —- nekantrau- 
dama pakartojo Bi. 

— Taip, žinoma, - geraširdiškai atsakė jis. 

Bi atsitiesė. Visai nesunku, nustebusi pamanė. Dažniausiai 
būdavo neįmanoma priversti vaikiną daryti, ko jis nenori. 

— Ačiū, Semai, - padėkojo ji ir susidrovėjusi trūktelėjo suknelę 
žemyn, kad pridengtų šlaunis, Semo akims lipant jomis aukštyn. 

— Su malonumu, Bi, - jis atgavo šaltakraujiškumą. — Šįvakar 
atrodai labai gražiai. Kur išsiruošei? 

— Į barą pasėdėti su draugais, - numykė Bi. 

— Na, tu juos visus nustelbsi ir priblokši, - susimąstęs pagyrė 
ją Semas. 

— Ačiū. 

— Tik būtinai pasirūpink, kad kas nors tave palydėtų. Nepasi- 
kliaučiau nė vienu vyru, nes kažin, ar kuris nors iš jų įstengtų ne- 
kišti prie tavęs rankų, kai esi šitaip apsirengusi, - jis šyptelėjo jai. 

Auklės veidas išraudo. 

— Liaukis, - sumurmėjo ji, vėl timptelėdama suknelę. - Ar per 
trumpa? 

— Visai ne, Bi. Tiesą sakant, net per ilga, - patikino jis, įsivaiz- 
duodamas, kaip ji atrodytų išvis be suknelės. 

— Dar per jaunas laidyti tokias pastabas, — nusijuokė ji ir ne- 
ryžtingais žingsniais išstypino iš kambario. — Na, mergaitės, Se- 
mas jums užkurs ugnį, - pranešė naujieną. 

Tai nugirdęs Semas tyliai sukikeno. Pamanė, kad vos pasitai- 
kius menkiausiai progai mielai uždegtų Bi ugnį. 


Keturioliktas skyrius 


Jau buvo vėlu, kai Bi parsėlino per sutemas ir įsmuko į savo mie- 
gamąjį. Nenorėjo pažadinti vaikų, todėl laiptų aikštelėje nedegė 
šviesos, kliaudamasi mėnesiena. Buvo gerokai įkaušusi nuo vyno, 
bare per daug prisiflirtavo su nepažįstamais vyrais. Tai atrodė 
nesvarbu, juk savaitgaliai ir skirti pramogoms. Be to, Bi visą dar- 
bo savaitę buvo pririšta prie vaikų kambario, o juk visoms mer- 
ginoms kartais reikia atsipūsti ir pasiausti. Ji tyliai užvėrė duris, 
nusitraukė aukštakulnius ir nuspyrė juos per kambarį. 

— Ai! — pasigirdo balsas kampe, į kažką atsitrenkus vienam 
nuskriejusiam bateliui. Bi užėmė kvapą, ji stovėjo pastėrusi lyg 
šuo pavojaus akivaizdoje. Virpančia ranka pagrabaliojo sieną, 
ieškodama jungiklio. — Nedek šviesos. - Kalbėtojas buvo taip 
arti, kad jai į kaklą dvelktelėjo jo kvėpavimas. 

— Semai! — aiktelėjo Bi palengvėjusia širdimi. — Ką čia veiki? 

— Susapnavau košmarą, - atsakė tasai, ir ji pajuto jį šypsantis. 

— Drožk į savo lovą, - išlemeno Bi, stengdamasi mirkčioti, kad 
bent kiek prablaivėtų. Semas pirštu perbraukė jai kaklą. Ji pasi- 
purtė, atstumdama vaikiną. - Dėl Dievo meilės, Semai, ką čia 
išdarinėji? 

— Tik neapsimesk, kad nesupranti, - sušnabždėjo jis. 

— Tu dar berniukas, - paprieštaravo Bi. 

— Tai pamokyk mane. 

— Negaliu, - sukikeno ji, nes toks absurdiškas ir kvailas pokal- 
bis tik juokino. 

— Kodėl negali? 

— Nes būsiu atleista iš darbo. 

— Nebūsi. 

— Būsiu. 

— O kas išplepės? 

— Nežinau, ar galiu pasitikėti tavimi, - koketiškai atsakė Bi. 

— Tada spyriojiesi ne todėl, kad negeidi manęs? 

Semas prispaudė lūpas prie švelnios jos odos, kur kaklas jun- 
giasi su pečiais. Bi suvirpėjo iš malonumo. O, kad ji turėtų dau- 
giau valios atsispirti. 

— Tu dar berniukas, - pakartojo silpnu balsu. 

Jis paėmė jos ranką ir priglaudė sau prie kelnių. 

— Ar taip elgiasi berniukas? — paklausė. 

Bi užčiuopė sustandėjusį jo geismo įrodymą ir vėl sukrizeno, 
labiau iš nervingumo nei iš smagumo. 

— Tikriausiai ne, — tyliai susijuokė. 

— Esu pasiruošęs dėl tavęs, - kvėptelėjo Semas jai į ausį. 

Ši padėtis Bi atrodė juokinga, bet ji stengėsi išlikti rimta. 

— Kertu lažybų, kad nežinai, ką su juo daryti, - tarė, švelniai 
sugniauždama jo daiktą. 

— Norėčiau, kad man parodytum, - pasakė jis. 

Bi pasijuto tarsi kokia viliokė, jai patiko justi savo galią. Pri- 
siragavusi vyno tapo neatsargi, nutrūktgalviška, alkoholis buvo 
aptemdęs jai protą, tad rytojus atrodė lyg visai kitas gyvenimas; 
stebuklinga, nuostabi netikrumo būsena leido manyti, kad viskas 
įmanoma. Bi atsigręžė ir leidosi pabučiuojama. Kai drėgnos Semo 
lūpos prisispaudė prie jos lūpų, pamiršo, kad jos glėbyje penkioli- 
kmetis paauglys, darbdavių sūnus. Jis bučiavo ją kaip tikras vyras. 
Tik jiems griuvus ant lovos, sukrėsta Bi vėl sugrįžo į tikrovę. Jis 
buvo atkaklus, smarkus, tryško energija, bet visai nepažinojo pai- 
naus moters kūno labirinto. Po pirmo bučinio ji atitraukė jo ranką, 
gniaužančią krūtį, ir nusprendė išmokyti, kaip dera mylėtis vyrui. 


Sekmadienio rytą Bi džiaugėsi galėdama ilgiau tįsoti lovoje. Pary- 
čiais prieš grįždamas į savo kambarį Semas pasigyrė galįs mylėtis 


kiaurą naktį ir turbūt visą savaitgalį. Ji juo tikėjo. Semas greitai 

mokėsi ir kaip vaikas, gavęs naują žaislą, nenorėjo jo paleisti 
ir eiti gulti. Bi šyptelėjo, panirusi į malonią pusiau sąmoningą 
būseną, svyrant sunkiems vokams, ir didžiuodamasi prisiminė 
uolųjį mokinį, penktą valandą ryto jau puikiai mokėjusį švelniai 
glamonėti, lėtai bučiuotis, tik jam dar nelabai sekėsi tvardytis. 
Tai atsiras sulig branda, pamanė ji. Paskui prisiminė, kad jam tik 
penkiolika, ir puolusi į paniką įsirausė giliau po paklodėmis. 

Netrukus pabudo ir pajuto, kad jai aistringai laižomi kojų 
tarpupirščiai. Susnūdusi pasirangė, šilumai imant plisti kojomis 
aukštyn ir lietis į pilvą. Drėgnos lūpos vis labiau spaudėsi prie 
šlaunies, tai nebebuvo vaizduotės vaisius, ir Bri, praplėšusi akis, 
nužvelgė savo kūną. 

— Semai, ne dabar, - paprieštaravo ji ir apsivertė kniūbsčia. 

Bet vaikinas buvo atkaklus. 

— Neatstumk manęs, žinau, tau tai labai patinka. Be to, ir 
pati negali man atsispirti, - pasakė, ranka perbraukdamas nuo- 
gą jos koją. 

— Verčiau saugokis manęs, - atkirto ji ir užsitraukė pagalvę 
ant galvos. 

Vis dėlto Semas neklydo. Bi negalėjo apsiginti. Jis žinojo jau- 
triąsias jos vieteles ir mokėjo sudirginti. Ji buvo bejėgė priešintis 
savo kūno reakcijai, nors protas meldė daugiau miego. Leidosi 
Semo atverčiama aukštielninka ir dėjosi nieko nenorinti, o jis tuo 
tarpu kartojo naktį išmoktas pamokas. 


Semo galvoje sukosi mintys vien apie seksą. Suviliojęs Bi jis pa- 
sijuto visai kitaip, nei tikėjosi. Užuot apslopęs, geismas tik dar 
labiau sustiprėjo. Semas nebegalėjo kaip pirmiau sutelkti dėme- 
sio į mokslus ir kone visą dieną spoksojo pro klasės langą, vaiz- 
duodamasis, ką veiks su Bi, vos ją pamatys. Ji buvo uždraustas 
vaisius, todėl šiam meilės ryšiui buvo neįmanoma atsispirti. Jam 
patiko sėdėti prie pusryčių stalo, vos prieš kelias minutes išsiritus 
iš jos lovos, ir abejingai, kaip visada, šnekėtis su ja, mėgaujantis 
tuo, kad niekas nė nenutuokia apie naktinius jųdviejų nuotykius. 

Mylėdavosi su ja, kai tik pasisekdavo nuvogti valandėlę, jiems 
kur nors atsidūrus vieniems. Už baseino namelio, daržinėje, sode 
po obelimis, paplūdimyje arba slaptose olose, vis dar aidint nera- 
miems seniai mirusių kontrabandininkų kuždesiams. Dienomis 
Bi sunkiai triūsdavo: rūpindavosi Liusjenu ir Džojumi, reikalin- 
gais nuolatinės priežiūros ir pramogų, o naktimis smagindavo 
vyresnįjį jų brolį. Buvo išsekusi, bet negalėjo jam atsakyti. Su 
Semu jai buvo labai malonu ir gera. 

Mokykloje jis nesigyrė apie savo žygius. Jam to nereikėjo. Se- 
mas pasikeitė, tai pajutę kiti berniukai juo žavėjosi. Ingrida buvo 
labai išsiblaškiusi, todėl nepastebėdavo, kokia nusikamavusi auk- 
lė arba koks patenkintas savimi vyresnėlis. Inigas retai išlįsdavo 
iš savo darbo kambario, o mergaitės buvo pernelyg įsitraukusios 
į vaikiškus žaidimus ir mažųjų broliukų auklė joms buvo nė mo- 
tais. Mergaitėms atrodė, kad jos jau ganėtinai didelės ir neberei- 
kalingos priežiūros. 

— Eime su manimi į sodą, - pasiūlė Semas, pirštų perbraukda- 
mas vidinę Bi dilbio pusę. 

— Negaliu. Turiu klausytis įtempusi ausis, ar ko nors nepri- 
reiks berniukams, - atsakė ji ir atitraukė ranką. 

— Iki šiol neprireikdavo. Jie miega, - neatstojo Semas, užuo- 
dęs jos kūno prakaitą ir vėl pajutęs maudulį slėpsnose. 

— Tai nesaugu. Bet kas gali mus užklupti. 

— Nepaistyk kvailysčių. Mama tapo ant skardžio, tėtis kaip 
visada kiurkso darbo kambaryje, mergaitės užkandžiauja Fede- 
rikos namuose, o Nunas... Kam rūpi tasai Nunas, - sukikeno jis. 

— Nenoriu, kad tai taptų nebevaldoma, — pasakė Bi, stengda- 
masi kalbėti protingai. - Esi dar berniukas. 

— Tu mane padarei vyru, - paerzino ją Semas. 

— Neturėjau taip daryti. 

— Dabar niekas manęs nebesulaikys. Geidžiu tavęs. 

— Geidi visų seginčiųjų sijoną, o aš esu arčiausiai. 

— Tai netiesa, Bi. Tu man patinki. Tikrai, - jis mėgino meilika- 
vimu nusivilioti ją į sodą. 

— Kur nepatiksiu. 

— Tikrai. Pažvelk. - Semas paėmė jos ranką ir priglaudė sau 
prie kelnių. 

Bi atsiduso ir meiliai nusišypsojo jam. 

— Svarbiau savitarpio santykiai negu jis, - ji papurtė galvą ir 
atitraukė ranką. | 

— Tik neapsimesk, kad nenori. Išmokei jį, kaip tave patenkinti, 
o dabar jam vis negana tavęs. Argi nesijauti esanti geidžiama? 

— Jaučiuosi, — pripažino Bi. — Bet vis turiu sau priminti, kad 
tau tik penkiolika. 

— Tikriau, beveik šešiolika. 

— Tai nesvarbu. Kartais atrodai suaugęs kaip bet kuris iš mano 
draugų. Deja, nesi toks. 

— Ar ne vis tiek? - paklausė Semas. 

Bi norėjo pasakyti, kad pradeda jį įsimylėti, kad naktį guli ne- 
sudėdama bluosto, vis galvoja apie ją ir Semą skiriančius dešimtį 
metų ir mėgina įsivaizduoti, kuo galėtų virsti jųdviejų ryšys. Širdies 
gilumoje suprato, kad Semas su ja tenori mylėtis, kad nemyli jos. 
Net nesižavi ja. Užaugs ir iškeliaus, gildydamas širdis visoje šalyje, 
liūdnai pamanė. Pažvelgė į pilkas jo akis, kurių lėkštas žvilgsnis 
pagilės, įgijus gyvenimo patirties, į kupetą smėlio spalvos plaukų, 
užkritusių ant rūpesčių neslegiamos kaktos. Semo šypsnys atrodė 
šelmiškas, turėjo beždžioniško žavesio, bet akys žvelgė išdidžiai 
kaip žmogaus, žinančio save esant protingesnį ir gražesnį už kitus. 

Bi atsiduso ir perbraukė ranka jam per skruostą. 

— Pamaloninsiu tave, kol galiu, - pasidavė Bi ir mąsliai nusi- 
šypsojo jam. 

Semas irgi nusišiepė jai; lipant laiptais ir žingsniuojant paskui 
Bi į sodą, jo akys spindėjo. 

Buvo vakaras. Vėsiame ore tvyrojo šieno kvapas, rasa buvo 
pažėrusi savo deimantus ant ką tik nupjautos žolės ir tarpstan- 
čių aplink veją gėlynų. Blyškus dangus pamažu tolo, nekantriam 
mėnuliui vejant saulę šalin. Atokus vandenyno ošimas ir liūdnas 
kirų klyksmas susiliejo su kitais gamtos garsais, kai Semas atvėrė 

vartus į aptvertą sodą ir prisitraukė Bi į glėbį, geisdamas pabu- 
čiuoti. Jai nebuvo kada mėgautis sutemų melancholija ar pri- 
nokusių obuolių aromatu, nes akimoju prisispaudė jis, bučiniais 
apibėrė kaklą ir pečius, paskui krūtis, išvaduotas iš liemenėlės 
vienu staigiu pirštų judesiu. 

Semui patiko jos krūtys, didelės ir minkštos tarytum zefyrai, 
nuolat kepami ant ugnies Molės ir Hesteros. Blyškiai rausvos, 
dailios, jos visada džiugiai sureaguodavo į jo glamonę. Semas 
mokėjo meistriškai perbraukti jas liežuviu. Bi džiaugėsi, kad jis 
tai daro švelniai. Jai labiausiai patikdavo nieko nejusti, tik staigų 
dirgulį, nuo šio, kaip ji sakė Semui, į pilvą plūstelėdavo kraujas. 
Bi buvo stamboka, gundanti, itin moteriška visa savo esybe, ir 
jis smagindavosi nuolat tyrinėdamas intymias jos vieteles, nesi- 
liaudamas jomis žavėtis. Nusmaukusi Semui kelnes Bi aptiko jį 
pasirengusį ir nekantraujantį kaip visada. Suklupusi apžiojo jo 
pasididžiavimą su entuziazmu moters, pasiryžusios padaryti vis- 
ką, kad tik vyriškis nepabėgtų nuo jos. Tą akimirką iš kito sodo 
galo ant pirštų galų atitipeno Nunas. Nei Semas, nei Bi neišgirdo 
lengvų senio žingsnelių, o tasai taip džiūgavo, kad nusprendė ne- 
trikdyti vaidinamos priešais jį geidulingos scenos. 

Semas stovėjo virpančiais iš malonumo vokais, pravira bur- 
na, atvipusia žiauna. Nunui jis atrodė visai gražus it laimingas 
jaunuolis iš mitinių laikų, jaunasis Adonis ar Heraklis. Kai šis 
pasiekė 770ment critigue, senis diskretiškai nusigręžė į rožyną, 
nenorėjo sugadinti anūkui malonumo. Ėmė nepaprastai didžiuo- 
tis, kad Semas atrado kūniškus džiaugsmus. Pats metas, pamanė, 
tikriausiai vaikio geidulius pažadino Zola romanas „Nana“. 

Semas sudejavo ir patenkintas pratisai atsiduso. Bi sukikenusi 
atsistojo. Tada Nunas atsigręžė ir garsiai kostelėjo. 

— „Vienintelis būdas atsikratyti pagundos — atsiduoti jai“, — 
kreipėsi į anūką, kilstelėdamas vešlius žilus antakius. 

— Oskaras Vaildas*, - pareigingai atsakė Semas. 


* Oskaras Vaildas, „Doriano Grėjaus portretas“. 

— Molto bene, caro*. Dabar, kai patenkinai savo aistrą, panelei 
Osborn gal geriau grįžti į vaikų kambarį. 

Nustėrusi Bi linktelėjo ir nėrė pro vartus, vos metusi atsisvei- 
kinimo žvilgsnį. Jos veidas taip degė raudoniu, kad net tvinkčio- 
jo. Jautėsi įžeista ir pažeminta. Iš sumišimo norėjo mirti. O Nu- 
nui buvo labai smagu. 

— Eime su manimi, jaunasis Samueli. Turėsiu tau pritaikyti 
skaitinių sąrašą, — tai taręs jis išdrožė pro vartus, kuriuos Bi pa- 
liko siūbuoti ant vyrių. 

Vos įžengęs į biblioteką, Nunas atsistojo prieš dulkėtas lenty- 
nas ir ranka perbraukė savo mėgstamų knygų nugarėles. 

— Šitos teikia didžiausią malonumą, Samueli. Moterų žavesys 
man išblėso, kai išsiaiškinau, kad jos ne tokios tobulos kaip seno- 
vės graikų skulptūros, mano tyrinėtos jaunystėje. 

— Kodėl? - susidomėjo Semas, klestelėdamas ant odinės se- 
nelio sofos. 

— Kitados mylėdavausi tik su tavo senele. 

— Nejaugi? Turbūt buvai išradingas, Nunai, - sukrizeno Semas. 

— Tikrai taip, man nusišypsojo tokia laimė, o gal tai buvo die- 
vų nuopelnas? Ne, mano brangusis berniuk, kai sužinojau, kad 
moterų gakta apžėlusi plaukais, jos nuvirto nuo dieviškojo pje- 
destalo, ant kurio buvau taip naiviai jas užkėlęs. 

Semas nusikvatojo. 

— Tik dėl gaktos plaukų? Juk nemanei, kad moterys yra tokios 
pat kaip anos skulptūros? — linksmai paklausė. 

Jo senelis ištraukė keletą knygų ir meiliai paglostė jų viršelius. 

— Tiesą sakant, maniau, Samueli. Po to atradimo jos pasikeitė 
visiems laikams. 

— Vargšė močiutė. 

— Ji buvo man pasiaukojusi. Pasiaukojusi. Patirsi, kad kūno 
malonumai, strėnų apsivijimas, genitalijų stimuliavimas, - Nunas 
kalbėjo pabrėžtinai rydamas žodžius, — tėra iliuzija, brangusis 


* Labai gerai, mielasis (it.). 

berniuk. Apgaulinga meilė. Tu akimoju neri į malonumus, o kai 
jie nuslopsta, imi geisti kitokio trumpalaikio pasitenkinimo. Gali 
vaikytis visą gyvenimą, bet niekada jo neįsitversi. Ne, brangusis 
berniuk, meilė yra sudėtingesnis dalykas. Tokia meile mane my- 
lėjo tavo senelė. Ne gyvuliškai, o kaip dieviška būtybė. Taip, die- 
viška būtybė. Ecco*, - tarė duodamas knygas Semui. 

Šis paėmė jas ir įtariai nužvelgė. 

— Kazanovos „Dienoraščiai“ ir Oskaro Vaildo „Doriano Grė- 
jaus portretas“, - perskaitė. 

— Pirmoji išmokys tave kūniškų smagybių, o antroji —- kaip 
jomis piktnaudžiauti, —- išmintingai pasakė Nunas. 

— Ačiū, - stodamasis padėkojo Semas. 

— Sekso malonumai gali būti ir ginklas, ir rykštė, jaunasai Sa- 
mueli. Naudokis jais tinkamai. 

— Juk tu neprasitarsi mamai? - paklausė Semas, stoviniuoda- 
mas prie durų ir brūkščiodamas kojomis. 

— Tai tavo reikalas, brangusis berniuk, bet patarčiau mylėtis 
tamsoje, kad niekas tavęs neužkluptų. 

Nunas vėl nusigręžė prie savo knygų. 

— „Meilė nebeteikia malonumo, kai liaujasi būti paslaptimi“, — 
patenkintas išsišiepė Semas. 

— Afros Ben „Mylimojo stebėjimas“**, - neatsigręždamas iškil- 
mingai tarė Nunas. - Visiems kitiems šeimynykščiams tai tebėra 
paslaptis, brangusis berniuk. Mėgaukis ja, — pridūrė ir išdidžiai 
nusišypsojo — juk išmokė anūką deramai vertinti literatūrą. 


Helena stovėjo prie miegamojo lango ir žiūrėjo į Federiką, žai- 
džiančią sode su Hestera ir Mole. Džiaugėsi, kad dukra pritapo 
naujuose namuose. Pirmasis trimestras mokykloje buvo labai 
sėkmingas. Hestera ėmėsi globoti Federiką ir pasistengė, kad 
ši pasijustų jos šeimos dalimi, o Federikai ir reikėjo didžiulės 
triukšmingos šeimos, atitraukiančios mintis nuo nesančio šalia 


* Štai (it.). 
** Afra Ben (Aphra Ben; 1640-1689) - anglų romanistė ir dramaturgė. 

tėvo. Pasibaigus trimestrui, mergaitės daug ilgų popiečių leido 
paplūdimyje, statydamos smėlio pilis, iškylaudamos ant skar- 
džio, landžiodamos po urvus ir klausydamosi senų Džeiko pa- 
sakojimų apie kontrabandininkus. Dėdė Tobis buvo išplukdęs 
Federiką laivu drauge su Džulianu ir išmokė žvejoti, nors laimikį 
visada paleisdavo atgal į vandenį. Tobiui plyšdavo širdis, jei su- 
žeisdavo kokį nors gyvą padarą. Federika įsimylėjo Semą Eplbį, 
bet tai nėmaž nenustebino Helenos, juk Semas buvo labai išvaiz- 
dus jaunuolis. Dėl to mergaitė bent mažiau galvodavo apie tėvą. 
Viskas atrodė tik į gera. O kaip jautėsi Helena? 

Ramono laišką Federikai, įsižeidė. Nors ir labai stengėsi užmiršti 
vyrą, pasiilgo jo ir ne sykį susizgribdavo prisimenanti tą keistą 
valandėlę Vinjoje, kai aistrai nugalėjus protą juodu pasimylėjo. 
Paskui prisiminė užklupusi Ramoną lovoje su Estela ir ją vėl už- 
liejo šleikštus pyktis, tarsi tai būtų atsitikę vakar. Vylėsi, kad pri- 
siminimai apie jį liks Čilėje kartu su sentimentaliais niekais, su- 
sikaupusiais per pirmuosius laimingus bendro gyvenimo metus. 
Deja, pamiršti Ramoną buvo sunkiau, nei ji manė. Jis buvo tvir- 
tai įsitaisęs Helenos mintyse ir kankino ją. Kad ir kaip moteris 
stengėsi atsikratyti prisiminimų, jo paveikslas vis tiek nedavė jai 
ramybės. Įdomu, kur jis, ar kada nors pagalvoja apie ją, gal kurią 
nors dieną staiga pasirodys ir prisipažins klydęs, pažadės kovoti 
dėljos ir stengsis pasikeisti? Kaip galėtų ją mylėti, bet nesigrumti 
dėl jos? Helena nesuprato savo vyro. 

Be to, yra vaikai. Ji niekaip nesuvokė, kad žmogus gali mylėti 
jos vaikus ir taip mažai jais rūpintis. Kartą jis brūkštelėjo laiškelį, 
bet neatvažiavo. Dabar ėjo rugpjūtis. Dažnai girdėdavo Federi- 
ką klausantis savosios dėžutės su drugeliu melodijos, nutolusią 
už daugybės mylių, nešamą viliojančių tėvo pasakojimų bangų, 
tarsi vėl esančią kartu su juo. Umiai Heleną nusmelkė nuojauta, 
kad gal Ramonui kas nors nutiko. Iki šiol jai nebuvo dingtelėję, 
kad dėl to jis ir tyli, o ji nieko kito neveikia, tik kaltina jį apleidus 
šeimą. Slegiama kaltės ir graužiama sąžinės, Helena pasitraukė 

nuo lango, užsidegė cigaretę ir surinko Ramono tėvų telefono 
numerį Santjage. 

— Hola, - pasigirdo tolimas tarnaitės balsas. 

Helena stengėsi pamiršti, kad taip ilgai neskambino, ir pasakė 
norinti pasišnekėti su Mariana. Suspausta širdimi laukė anytos 
prieinant prie telefono. 

— Tai aš, Helena, - tarė, mėgindama šnekėti žvaliai. 

— Helena. Kaip miela tave girdėti, - atsakė Mariana, o jos bal- 
sas akimoju išdavė apmaudą. 

Ji labai dažnai prisimindavo anūkus, svarstydavo, kaip jie gy- 
vena ir ar yra laimingi naujuose namuose. Labai nerimavo, kad 
jie nerašo. Laukdavo jų laiškų vis labiau nekantraudama ir vis 
labiau nusivildama. Bet atskleisti savo jausmų Helenai nenorėjo, 
nes ši galėjo padėti ragelį ir išvis nebeleisti vaikams bendrauti su 
seneliais. 

— Nuo tada, kai iškeliavau, nieko negirdėti iš Ramono. Ar jam 
nieko nenutiko? — skubiai paklausė Helena, nors iš anytos buvo 
matyti, kad neįvyko nieko dramatiško. 

— Arjis tau neskambino? —- nustebo Mariana. 

— Ne. Parašė Fedei, - silpnu balsu atsakė Helena, stengdamasi 
neduoti valios jausmams. Juk jai nebeturi tai rūpėti. 

— Ir viskas? 

— Taip. 

— Na, jis dabar grįžęs į Čilę. Nusipirko butą čia, Santjage. Kitų 
metų kovą išeis nauja jo knyga, ja jau dabar gerokai domimasi. 

— Štai kaip. 

— O kaip gyvuoja vaikai? 

— Jiems čia gera. Žinoma, jie ilgisi judviejų. Nepaprastai myli 
tave ir Načą. Aš irgi, - tarė Helena ir užtraukė virpančia ranka 
laikomą cigaretę. Nustebo, staiga širdį nusmelkus namų ilgesiui. 

— Ar esi laiminga? — pasiteiravo Mariana, pajutusi laidu at- 
sklindant marčios sielvartą. 

Helena tylėjo. Norėjo atsakyti esanti laiminga, deja, nežinojo, 
ar išties taip yra. Tesuprato, kad dėl kažkokios keistos priežasties 
pasiilgo Ramono, jai reikėjo išgirsti jo balsą. 

— Taip, — atsainiai atsakė. 

— Džiaugiuosi, - abejodama tarė Mariana. 

— Tik dar reikia šiek tiek laiko vėl čia apsiprasti. Jaučiuosi vie- 
niša, — pridūrė Helena ir pati nustebo, kodėl, po šimts, jai išsprū- 
do toks prisipažinimas. 

— Prisitaikysi. Ne juokas viską pradėti iš naujo kitoje šalyje. 
Kartais kitur žolė atrodo žalesnė, kol suvoki: kad ir kur keliausi, 
tavo bėdos seks iš paskos. 

— Taip, - nesąmoningai ištarė Helena. 

Staiga suprato, kad Mariana teisi. Bėdos atsivijo Heleną iki 
pat Polpero. Iš tiesų ji jaučiasi vieniša. Nepatenkinta. Manė, kad 
parvykus namo viskas pasikeis, kad ji galės sugrįžti į vaikystę, į 
tuos idiliškus laikus, kai dar neslėgė atsakomybė ir namų reikalai. 

— Dažnai suvoki, ką turėjai, tik tada, kai to netenki, - liūdnai 
tarė Mariana. - Ką perduoti Ramonui? - Moteris vis dar tikėjosi, 
kad sūnus ir marčia atitoks, supras, jog tai, ką juodu turėjo, buvo 
verta išlaikyti. 

— Pasakyk, kad vaikai jo ilgisi. Kad jis paskambintų ar parašytų, 
dar geriau, kad atvažiuotų jų aplankyti, - ji neįstengė nuslėpti kar- 
tėlio balse. - Paprašyk, kad neapleistų vaikų, nes jiems reikia jo. 

— O kaip tu, mi amor? 

— Manęs neminėk. Skambinu dėl vaikų, - kategoriškai atrėžė ji. 

— Bueno. Pasakysiu, —- pažadėjo Mariana. — Prašau pasakyti 
vaikams, kad mes juos mylim. Baisiai ilgimės jų. Galėtų mums 
parašyti, labai džiaugtumės sulaukę iš jų laiškelio. 

— Žinoma. Man labai gaila. Mintys buvo nuklydusios kitur, — 
Helena jautėsi kalta ir mintyse pasižadėjo liepsianti vaikams nu- 
piešti savo naujuosius namus seneliams. 

Padėjusi ragelį susmuko ant krėslo ir žiūrėjo, kaip šešėliai pa- 
mažu įsėlina į kambarį ir užpildo jos mintis, pasėdami abejonę. 
Gal Helena paskubėjo? Ją kamavo Čilės prisiminimai. Nors ir nie- 
kino tą kraštą, ėmė jo ilgėtis. Prisiminė savo draugus, saulę, pa- 
plūdimį, sode tvyrantį apelsinmedžių kvapą, žaidžiančių gatvėje 
vaikų klegesį, senjąoros Barakos šuns lojimą. Prisiminė dienas, kai 

Ramonas grįždavo namo į atvirą jos glėbį, nunešdavo ją tiesiai į 
miegamąjį, ten jie gulėdavo valandų valandas, po daugybės ilgų 
išsiskyrimo savaičių vėl atrasdami vienas kitą. Tai buvo laimin- 
gas metas. Vyras net gebėdavo ją patenkinti, nors ji nekentė jo. 
Tokia jau buvo Ramono prigimties galia. Ją graužė kartėlis, kad 
nevalioja tos galios valdyti, sutramdyti. Net būdama čia, kitame 
pasaulio krašte, vis tiek troško jį valdyti. Nedrįso klausti savęs, ar 
tik neišgabeno vaikų į Angliją vien tam, kad sulauktų deramos jo 
reakcijos. Vis dėlto jis reagavo ne taip, kaip Helena vylėsi reaguo- 
siant. Ramonas paleido ją. Ir kas iš to? 

Užgesinusi šviesą Federikos kambaryje, pasakė šnekėjusis su 
Abuelita, siunčiančia jai savo meilę. Helena paprašė, kad Fede- 
rika nupieštų močiutei naujuosius savo namus. Iš pradžių mer- 
gaitė apsidžiaugė. Užsimerkusi įsivaizdavo piešinį, kurį nupieš, 
Prisiminė švelnų močiutės veidą, vasarnamį Kačagvoje, kurį la- 
bai mėgo, tamsiai mėlyną jūrą ir minkštą smėlį, visai nepanašų į 
Anglijos. Prisiminė senelį, užsivožusį panamą, jodinėjimą žirgu 
Papude ir Rastą. Dar mamos pažadą laikyti šuniuką. Galiausiai 
pravirko — ne todėl, kad negavo to šuniuko, o dėl to, kad mama jį 
pažadėjo, norėdama atitraukti Federiką nuo minčių apie nugirstą 
vaidą. „Dabar tau nebebus privalu grįžti namo“ Mamos žodžiai 
aidėjo galvoje, kol ją ėmė smilksėti. Galų gale, nebeįstengdama 
ištverti sielvarto ir vienumos, Federika atvėrė dėžutę su drugeliu, 
stovinčią ant stalelio prie lovos, ir mintimis nuskriejo į paslap- 
tingą tėvo pasakojimų pasaulį. Skausmas pradėjo slopti, lekiant 
per Andų kalnus, vaikantis liūtus Afrikoje ir skrendant aukštai 
virš Argentinos lygumų karšto oro balionu. Pakirdusios iš miego 
mergaitės veidą glostė saulė, kūną — šiluma, ir ji ėmė džiaugtis 
tėvo meile. 


Penkioliktas skyrius 


Santjagas, Čilė 


Kai Mariana pasakė Ramonui šnekėjusi su Helena, jį persmel- 
kė toks kaltės jausmas, kad net vidurius susuko. Jis parašė sa- 
viškiams tik kartą, bet nė sykio nepaskambino, nors puikiausiai 
įstengė susimokėti už skambutį. Žinojo, kad reikėjo tai padaryti. 
Galėjo tik pasiaiškinti, kad buvo labai užsiėmęs, nes tuo metu 
baigė rašyti knygą. O iš tiesų tyčia pražuvo Indijoje. Išsinuomojo 
lūšną paplūdimyje ir rašė romaną. Stengėsi pamiršti ne tik Hele- 
ną, vaikus, bet ir Estelą. Užmiršti žmoną su vaikais jam pavyko, 
nes viskas klostėsi daugmaž taip pat. Buvo pratęs keliauti vienas, 
ir visa, kas jam bent kiek rūpėjo, atrodė nepasikeitę. Bet Estela 
buvo visai kas kita. Jis nuolat ilgėjosi jos. 

Ramonas vijo į šalį bet kokius sąžinės priekaištus, kad Este- 
la, ko gero, kenčia dėl jo. Liepė merginai laukti ir neabejojo, kad 
ji ištikimai laukia jo virtuvėje, pjaustydama daržoves, grakščiai 
vaikščiodama po namus ir skleisdama šiltą rožių aromatą, kai 
imasi namų ruošos. Nenorėjo jai skambinti ar rašyti, nes nežino- 
jo, ką sakyti. Nebūtų įstengęs kalbėti, ką ji būtų norėjusi išgirsti, 
mat suprato niekada negalėsiąs dar sykį kam nors įsipareigoti. 
Įskaudino Heleną ir vaikus, todėl nebenorėjo taip pasielgti su Es- 
tela. Gal vasarą grįš ir vėl pasimylės su ja. 

Dingtelėjus minčiai, kad Estela gali įsimylėti kitą, širdies gi- 
lumoje pabudo pavydas it koks nevaldomas nelabasis ir užkėtė 
protą taip kankinamai, kad Ramonas vos nepuolė krautis men- 
kos mantos ir ruoštis į Kačagvą pareikalauti savo teisių į merginą. 

Bet paskui sveikas protas nuramdė jo ryžtą. Estela jį mylėjo, o 
įsimylėjusi moteris būna ištikima lyg šuo. Taigi jis nedorai leido 
naktis, mylėdamasis su nepažįstamosiomis ir įsivaizduodamas, 
kad mylisi su Estela. Ramono nebevaldė demonas, jis tiesiog ne- 
kantriai laukė vasaros, kai sugrįžęs vėl ją ras, kur palikęs. 


Baigiantis rugpjūčiui, Ramonas parsirado į Čilę, nuvyko tiesiai į 
Santjagą ir persikraustė į naująjį savo butą Las Condes kvartale. 
Bet jautėsi ten svetimas. Iš tiesų ilgėjosi Vinjos ir savo šeimos. Be 
jos buvo labai vienišas. Praleidęs Indijoje daug mėnesių vienui 
vienas, ūmai pasijuto nesmagiai. Nebuvo pratęs Čilėje gyven- 
ti kaip atsiskyrėlis ir jam buvo riesta. Todėl iš dalies persikėlė 
į kolonijų stiliaus tėvų namą El Boskės bulvare. Mama džiaugė- 
si matydama sūnų dažniau ir ėmė rūpintis jo namų reikalais lyg 
dievinanti žmona. Tėvas didelio džiaugsmo nerodė. 

— Ramonas turi žmoną, moterie. Yra tokio amžiaus, kad ne- 
bereikalingas motinos, — vieną vakarą suniurzgė jis, kai parėjęs 
namo rado svetainę užverstą sūnaus filmavimo įranga, šūsnimis 
nuotraukų ir kitų daiktų. 

— Načai, mi amor, jam dabar skausmingas laikotarpis. Jis jau- 
čiasi vienišas, - paprieštaravo Mariana, sekdama įkandin vyro į 
darbo kambarį. 

— O kodėl jis nepaprašo Helenos sugrįžti? Tai labai paprasta. 
Bet jei viską darysi už jį, nepakrutins nė piršto. 

— Ramonas nežino, ko nori, — tarė ji gailesčio kupinu balsu. 

— Nori valgyti ir pramogauti, Mariana. Nežinau, kur mes su- 
klydom, bet kažkodėl jis negali niekam įsipareigoti. —- Ignasijas 
nepritariamai papurtė galvą. - Ramonas nenorėjo būti paliktas 
Helenos, tačiau nebuvo pasirengęs pasikeisti dėl jos ar paprašyti, 
kad neišvažiuotų. Jam būtų patikę, kad gyvenimas eitų kaip ėjęs 
lyg visada tikslus, nors ir įkyrus laikrodis. Nesmerkiu marčios, 
kad jį paliko, bet spėju, jog vylėsi priversianti Ramoną pasikeisti. 

— Ką turi galvoje? - ramiai paklausė Mariana, sėsdamasi į nu- 
drengtą krėslą, kuriame Ignasijas mėgdavo skaityti po vakarienės. 

— Manau, Helena tikėjosi, kad palikdama Ramoną privers jį pa- 
sikeisti ir paprašyti jos neišeiti. Vyliausi, kad jis bent mažumėlę pa- 
sistengs. Deja, mūsų sūnus tik išsisukinėja. Leido viskam rutuliotis 
savaime ir dingo daugybei mėnesių, apsimesdamas, kad nieko ne- 
įvyko. Grįžęs į Čilę ilgisi jų, todėl ir parėjo namo gyventi su mumis. 

— Nepatikėčiau nė vienu tavo žodžiu, jei nebūčiau sulaukusi 
ano keisto skambučio. Regis, ir Helena jo ilgisi. - Mariana pri- 
siminė neramų Helenos balsą ir suprato, kad tai buvo nebylus 
pagalbos šauksmas. 

— Neabejoju, kad ilgisi. 

— Kaip tau atrodo, ar Helena gailisi palikusi Ramoną? 

— Visada gera ten, kur mūsų nėra. 

— Gal ji tikėjosi, kad bus geriau. 

— Gal. 

— Turime priversti jį suabejoti savo poelgiu. Kas nors turi 
įkrėsti jam proto. Ramonas nelabai suvokia, kaip visa tai rimta. 
Negalima šitaip elgtis su žmonėmis. 

— Kam nors teks jį pamokyti, ko vertas gyvenimas. 

— Tu teisus, —- pasakė ji ir nudūrė akis. - Ką nori, kad padary- 
čiau, Načai? Išvaryti jį? 

— Tai būtų geriausia. Jis nepasiges žmonos, jei trypčiosi aplink 
ir rūpinsies juo. 

Iš pilkų žmonos akių Ignasijas matė, kad ji prislėgta. Atsidu- 
sęs vėl papurtė galvą. 

— Primygtinai nereikalausiu. Kaip galėčiau? Juk esi jo motina. 

— Linkiu Ramonui geriausio, - tarė Mariana ir išspaudė men- 
ką šypsenėlę. 

— Tada pasakyk, kad jis negali atsikraustyti pas mus. 

Mariana karčiai nusijuokė. 

— Najau ne, Načai, šitaip jam tikrai nesakysiu. Pats pakišai šią 
mintį, pats ir pasakyk, — atšovė ir išdrožė iš kambario. 


Ramonas pasirodė kaip tik vakarienės. Ignasijas išvertė akis 
prieš žmoną, tarsi nebyliai reikšdamas suirzimą, kad Ramonas 

vis dažniau rodosi jų namuose. Mariana apsimetė nepastebėjusi 
ir įpylė sūnui stiklą viskio su ledukais. 

— Štai ir tu, Ramonai, ar labai nusiplūkei per dieną? - meiliai 
paklausė ji. 

Jam nespėjus atsakyti, prabilo Ignasijas. 

— Ar jau nusprendėte su Helena, ką darysite, sūnau? — tėvas 
susmuko į krėslą priešais ilgakojį ir ilgarankį Ramoną, užimantį 
kone visą sofą. 

Šis siurbtelėjo viskio, lyg norėdamas išlošti laiko. Nuo pat vai- 
kystės nemokėjo išsisukti nuo tėvo klausimų ir vis dar jausdavosi 
esąs beviltiškai neryžtingas, kai kaskart turėdavo atsakyti į juos 
lyg klusnus mokinukas. 

— Kita mano kelionė tikriausiai bus į Angliją, tėti, - tarė mė- 
gindamas per daug neišsiplepėti. 

— O kada išsiruoši? — neatlyžo Ignasijas. 

— Nežinau, gal po kelių mėnesių, - suirzęs atsakė. 

— Po kelių mėnesių? Kodėl ne anksčiau? 

— Ramonas labai užsiėmęs, daug dirba, - įsiterpė Mariana, 
gindama sūnų. 

— Tavęs neklausiu, moterie, - griežtai atšovė Ignasijas. - Ra- 
monas ganėtinai suaugęs, gali atsakyti pats. Dėl Dievo meilės, 
tau keturiasdešimt. 

— Keturiasdešimt vieni, — pataisė sūnus ir išsišiepė mamai. 

— Visiškai teisingai. Tu esi vyras. Jau turėjai susitupėti, o ne 
bastytis po pasaulį it koks čigonas. 

Ramonui knietėjo atrėžti, kad tėvas rūpintųsi savo reikalais, 
bet paskui prisiminė gyvenąs jų namuose, tad tėvas turįs teisę 
žinoti apie jo sumanymus. 

— Norėčiau šiek tiek pabūti Kačagvoje, pradėti keletą projek- 
tų. Oras jau taisosi... 

— Gali gyventi mūsų name, - linksmai pasiūlė Ignasijas. - Jis 
visada tavo, kai tik įsigeisi, - pridūrė, vengdamas akimirką sutri- 
kusio Marianos žvilgsnio. 

— Bet tenai nebus kam jo prižiūrėti, - vis dar susiraukusi, pa- 
prieštaravo ji. 

— O kur Estela? — skubiai paklausė Ramonas. Stengėsi perne- 
lyg neišsiduoti. Gerai pažinojo tėvą: menkiausias sūnaus balso 
pokytis bus išgirstas ir ištirtas. 

— Ak, vargšė mieloji Estela, - atsiduso Mariana. Jos pečiai su- 
krito. — Brangus vaikelis. Buvo tokia miela. Niekas nesirūpino 
namais kaip ji. Neišmanau, ką be jos darysim. — Ji kaltinamai pa- 
žvelgė į Ignasiją. 

Ramono akys lakstė nuo mamos prie tėvo, jis juto apmirštant 
širdį ir vietoj jos tvinkčiojant nerimą. 

— Taip turi būti, moterie. Estela negali tuo pat metu rūpintis 
ir mumis, ir kūdikiu, — atsakė Ignasijas, kratydamasis jos kaltini- 
mų. — Ramonai, ji nėščia. 

— Nėščia? — ramiai pakartojo Ramonas. 

— Taip, - tarė Mariana. — Vargšelė. Prisimeni, aną vasarą su- 
sitikinėjo su kažkokiu jaunuoliu Kačagvoje? — Ramonas rimtai 
linktelėjo. - Tas kvailys užtaisė jai vaiką ir paspruko. 

— Taip nutinka nuolat, Mariana, - pavargusiu balsu įsiterpė 
Ignasijas. 

— Bet ji man labai patiko. Nenusipelnė, kad su ja būtų šitaip 
pasielgta. Buvo gera mergina, visai kitokia nei laisvo elgesio mo- 
terys, besišlaistančios Valparaiso uoste. Pasirodė esanti perdėm 
patikli. Pasitaikius progai, nusukčiau tam vyrukui sprandą. 

— O kurji dabar? - pasiteiravo Ramonas, kuriam suko vidurius 
ir svaigo galva. Jis nesmagiai nurijo paskutinį gurkšnį iš stiklo. 

— Ignasijas parsiuntė ją į Zapalarą, - kapodama žodžius atsa- 
kė Mariana. 

— Pasakiau, kad pagimdžiusi kūdikį galės grįžti. Gal dienomis, 
kai Estela dirbs, jį galės prižiūrėti jos motina, — sunkiai tvardyda- 
masis tarė Ignasijas. 

- Žinau, bet ji buvo labai nusiminusi. Supranti, Ramonai, Es- 
tela tikėjosi, kad anas nenaudėlis sugrįš. Jis sakė grįšiąs, o ji ir pa- 
tikėjo. Nenorėjau atimti vilties, todėl pritariau jai. Bet, kiek man 
žinoma, vyruko nė padujų. Dios mio, koks pažeminimas, — vėl 
atsiduso Mariana. 

— Ar Estela atskleidė to vyro vardą? — atsargiai paklausė Ra- 
monas. 

— Ne. Be abejonės, jai buvo labai gėda. 

— Gana, moterie, man jau susisuko galva, — suirzo Ignasi- 
jas. - Ramonas gali įsikurti mūsų name. Jeigu jam reikės tar- 
naitės, susiras. 

— Aišku, ta tarnaitė dirbs laikinai. Juk gali grįžti Estela, norė- 
čiau išsaugoti jai darbo vietą, - sunerimusi pakartojo Marina. 

— Neprieštarauju, - pasakė Ignasijas. - Kada ketini važiuoti? 

— Rytoj rytą, — negalvodamas ištarė Ramonas. Jo mintys su- 
kosi it laikrodžio mechanizmas. - Eisiu nusiplauti rankų prieš 
vakarienę. 

Pažvelgęs į save veidrodyje, pastebėjo papilkusį ir išblyškusį 
veidą. Pirštais patrynė skruostus, kad pritekėtų kraujo, deja, iš to 
nebuvo jokios naudos, nes sukrėtimas atsispindėjo visame veide. 

— Kodėl atiduoti Ramonui namą? - pasiteiravo Mariana vyro, 
ko! sūnaus nebuvo kambaryje. - Maniau, pasakysi, kad jis dau- 
giau nebegyvens pas mus. 

— Atiduodu todėl, kad lindėdamas vienui vienas vasarnamyje 
jis galbūt prisimins žmoną ir vaikus. Gal pakrantėje ateis į protą 
ir atsipeikės. Nežinau. Griebiuosi šiaudo, moterie, bet tikiuosi, 
kad jūra ir saulė primins jam gerus laikus, praleistus su Helena, 
kai bendras jų gyvenimas dar nebuvo iširęs. 

Mariana uždėjo švelnią mylinčią ranką vyrui ant plaštakos ir 
raminamai nusišypsojo. 

— Mes kenčiam kone labiau už jį. 

Prisiminusi Federiką ir Halą ji nuliūdo. 

— Žinoma, kad labiau. Tik bėda, kad jis visai nesikankina, — 
pasakė Ignasijas. - Tylos, girdžiu ateinant. 


Ramonui įžengus į svetainę, tėvai jau buvo atsistoję ir pamažu 
traukė į valgomąjį. Mariana pažvelgė į jį ir užjaučiamai nusišyp- 
sojo. Ignasijas elgėsi ne taip taktiškai. 

— Ar prastai jautiesi, sūnau, kad toks išblyškęs? 

— Man viskas gerai, - ramiai atsakė Ramonas. 

— Klausyk, suprantu, kad dabar tau nelengva. Tik, sakyčiau, 
vengi apie tai šnekėti. 

— Tikrai ne, tėti, aš nuolat galvoju apie Heleną ir vaikus, - su- 
melavo Ramonas. 

— O kodėl nevyksti jų aplankyti? Ko bijai? 

— Nieko nebijau. Helenai reikia pabūti vienai. 

— Dievulėli, sūnau, čia pats keblumas: ji jau per ilgai būna vie- 
na, — sudirgęs įsiterpė Ignasijas. 

- Jai reikia laiko apsiprasti Polpere. Helenai mažiausiai trūks- 
ta manęs, vėl imčiau ją erzinti. 

— Tai parašyk vaikams, kartkartėmis jiems paskambink, būk 
tėvas, Ramonai. Nebėk nuo atsakomybės. 

— Galvoju apie mieląją mažylę Federiką, kaip ji tave myli, mi 
amor. Tėvas teisus. Tau nevalia apleisti saviškių, - Mariana mei- 
liai paplekšnojo sūnui per ranką. 


Kitą rytą, Ramonui išvažiavus į Kačagvą, Helena, Federika ir Ha- 
las buvo kaip niekada toli nuo jo minčių. Jas buvo užėmusi tik 
Estela. Ramonas prasikankino visą naktį, grumdamasis su kaltės 
ir sąžinės graužaties demonais, skraidančiais aplink lovą, Žnai- 
bančiais jį ir tąsančiais. Visai nesudėjo bluosto. Šiaip taip įveikė 
nelabuosius, mėgindamas sutelkti dėmesį į būsimą knygą, bet 
Estela nuolat iškildavo prieš akis lyg neskęstantis tvenkinyje ro- 
Žžės pumpuras. 

Iš pradžių Ramonas bandė save įtikinti, kad vaikas ne jo, bet 
tai atrodė niekam tikusi mintis. Buvo visiškai aišku: kūdikis jo, 
negali būti kieno nors kito, ir ne todėl, kad sutampa laikas, — 
Estela pastojo vasarą, — bet dėl to, kad jis pažinojo ją. Mergina 
nebuvo iš tų, kurios gulinėja su kuo pakliūva. Apie tai pagalvojęs 
Ramonas susigūžė. Suvedžiojo ją ir paliko vieną su vaiku. Toks 
poelgis net jam pačiam atrodė atstumiantis. Troško kuo grei- 
čiau sulaukti ryto, bet kaskart žvilgtelėjęs į laikrodį pamatydavo, 
kad nuo paskutinio žvilgtelėjimo praėjo vos kelios minutės. Būtų 

išėjęs pasivaikščioti, bet komendanto valanda apėmė draudimą 
visiems išeiti iš namų nuo antros iki šeštos valandos ryto. Galų 
gale, aušrai perplėšus nakties dangų ir plūstelėjus šviesai, jis čiu- 
po savo krepšį, sėdo į automobilį ir išdūmė. Buvo šešios. 

Tik išvydęs save užpakalinio vaizdo veidrodėlyje sumojo esąs 
nenusiprausęs ir nenusiskutęs. Panėšėjo į valkatą susivėlusiais 
ilgais juodais plaukais. Veidą niaukė tamsus šešėlis, jame sping- 
sojo pavargusios, krauju pasruvusios akys. Šiaip būtų stabtelė- 
jęs pakeliui, išgėręs puodelį kavos ar sodos vandens su citrina, 
paskui apsišlakstęs veidą vandeniu ir susidrėkinęs plaukus, bet 
neturėjo tam laiko. Nenorėjo, kad Estela dar bent valandėlę būtų 
viena. Koja spaudė greičio paminą tiek, kiek buvo leidžiama, ne- 
norėjo, kad už greičio viršijimą stabdytų policija. Kai galop nusi- 
gavo į Zapalarą, paskubom pastatė automobilį aikštelėje ir išlipo, 
tvieskiant ryškiai ryto saulei. 

Nenumanė, kur ieškoti Estelos. Nežinojo net, kokia pavarde 
jos teirautis, kita vertus, nenorėjo, kad apie tai sužinotų visas 
miestelis. Kas nors būtų tikrai jį atpažinęs. Ramonas patraukė 
į paplūdimį, vildamasis rasti ten Estelą, o gal susidurti su ja, ei- 
nančia pirkti duonos arba šiaip vaikštinėjančia. Deja, netruko 
patirti, kad niekur nematyti nė gyvos dvasios. Ankstyvas pava- 
saris jau įpūtė aplinkiniams medžiams ir krūmams šviežių gyvy- 
binių jėgų. Buvo kur kas šilčiau. Ramonas kone tikėjosi užuosti 
Estelos rožių kvapą ir sekti paskui jį, kol ras ją. Deja, tai anaiptol 
ne tikrovė, tik romantiška išmonė, pamanė jis, tokią galėtų įpinti 
į vieną iš savo romanų. Pasibastęs paplūdimiu, galop nusprendė 
imti ir pasiteirauti kokio nors žmogaus. Turės nupasakoti, kaip 
ji atrodo, ir surizikuoti, kad apie tai gal jau žino visas miestelis. 
Kitos išeities Ramonas nerado. Buvo pasiryžęs viskam. 

Pamatęs senuką, sėdintį ant suolo ir spoksantį į jūrą, užgniau- 
žė sumišimą ir priėjo artyn. 

— Labas rytas, senjore. Ieškau jaunos moters vardu Estela. Ji 
jau gerokai nėščia, juodais ilgais plaukais, siekiančiais juosmenį, 
maždaug tokio ūgio, - jis parodė ranka. 


182 


Dėžutė su drugeliu 


Sėdintysis niūriai įsispitrijo į Ramoną mažomis juodomis 
akutėmis, šios ašarojo ir abejingai mirksėjo. Senukas rudomis 
sudiržusiomis rankomis pasirėmė į gumbuotą medinę lazdą ir 
pakramtė dantenas, nes nebeturėjo dantų, kuriais būtų galėjęs 
griežti. 

— Gyvena su tėvais, jai maždaug dvidešimt. Anksčiau dirbo 
Kačagvoje. Labai graži, — toliau aiškino Ramonas ir nusivylęs at- 
siduso. — Jeigu pažįstat ją, išsyk suprasit, kas tokia, — pridūrė ir 
nusigręžė. 

Senukas toliau kramsnojo, neišlemendamas nė žodžio. Paskui 
Ramonas, tarsi kažkieno patrauktas už liežuvio, pasakė, kad ji 
kvepia rožėmis. Staiga senukas sukruto ir ėmė vapėti, esą nuo jos 
sklindąs kvapas jam primena jo motinos laidotuves. 

— Jie palaidojo ją kape, nubarstytame rožių vainiklapiais, — iš- 
tarė liūdnai susimąstęs. — Sakė, kai pabus ir nesumos, kur esanti, 
tai ją nuramins. 

Senukas atsigręžė ir įsmeigė žvilgsnį į Ramoną, viltingai sto- 
vintį eukalipto pavėsyje. 

— Tavo Estela gyvena už pusės kilometro, einant šiuo keliu, 
ant kalvos, stūksančios virš jūros. Atpažinsi geltoną namą, — 
linktelėjo pats sau. — Kada tik einu į kapines, užuodžiu rožes. 
Vieną dieną nuslinksiu ten ir nebegrįšiu. 

— Kada nors visi ten atsidursime ir nebegrįšime, — pasakė Ra- 
monas, nustebindamas pašnekovą. 

Senukas nė nemanė tą jauną vyrą vis dar esant čia. Luktelėjo, 
kol Ramonas nueis, ir toliau šnekėjosi su savimi apie mirusiuosius. 


Ramonas spėriai kopė į kalvą. Buvo dar anksti. Ten, kur jūra jun- 
gėsi su dangumi ir abu susiliejo į tviskantį mėlyną horizontą, kilo 
lengva migla. Pasidairęs geltono namo, jis prisiminė anas tingias 
pernykštės vasaros dienas, kai mylėjo Estelą nesiblaškydamas, 
nejusdamas kaltės, sąžinės graužaties ir baisios baimės pakliūti 
į spąstus. 

Išvydęs namą, stabtelėjo ant dulkėto tako ir įsižiūrėjo. Name 
buvo tyku, jis stovėjo pumpurais sprogstančių medžių, jau pra- 

dedančių skleisti beveik fosforescencinę šviežių lapelių žalumą, 
ūksmėje. Namas buvo vienaukštis, kokių dviejų trijų kambarių. 
Tvarkingai užlaikomas: šalia jo tarpo nedidelis gerai prižiūri- 
mas, išpuoselėtas sodelis. Ramonas išgirdo tolumoje lojantį šunį 
ir trūksmingą barančios vaiką motinos balsą, nuo kurio turėjo 
subruzti visas miestelis. Jis toliau spoksojo, bet vis tiek niekas 
nė nekrustelėjo. Galop Ramonui trūko kantrybė, jis priėjo prie 
durų ir neramiai pamindžikavęs pasibeldė. Viduje pasigirdo ty- 
lus šnaresys. Trumpam apėmė panika, kad gal supainiojo namą, 
bet paskui pro atvirą langą plūstelėjo stiprus rožių kvapas, ir jis 
suprato, jog ji viduje. Krūtinėje suplastėjo širdis. 

Estela atidarė duris, pamatė Ramoną, palinkusį virš jos it vilką 
ir užtemdžiusį tarpdurį, ir jos veidas išblyško. Atsigavo tik tada, 
kai kraujas vėl plūstelėjo į arterijas. Būtų surikusi, bet balsas buvo 
dingęs kartu su protu. Mergina kelissyk sumirksėjo. Įsitikinusi, 
kad prieš ją tikrai stovi Ramonas, o ne vaiduoklis, prisišauktas 
žolelėmis, kuriomis per nėštumą girdė mama, apglėbė jo kaklą, o 
jis ją pakėlė ir įnešė į vėsų namą. 

Ramonas atsargiai paguldė Estelą ant nedidelės lovos ir pa- 
žvelgė į dievinantį jos veidą — šis švytėjo iš laimės. 

- Žinojau, kad grįši, - atsiduso ji, švelnia ranka braukdama 
per šiurkščius Ramono barzdos šerius. 
sistebėjo, kad tarsi kažin kieno apsėstas ją paliko. Kokia musė 
jam įkando, kad išsigando Estelos? Pabučiavęs ją į mielas lūpas, 
pasižadėjo niekada nebepalikti. Įkvėpė nuostabaus jos kvapo, pa- 
ragavo druskos ant odos. Paskui pakišo ranką po baltais medvil- 
niniais naktiniais ir paglostė nuogo pilvo iškilumą. 

— Tai mano kūdikis, — tarė įsitikinęs, kad pajuto viduje krus- 
telint gyvą būtybę. 

Estela nusišypsojo, kaip šypsosi tik besilaukiančios moterys: 
švelniai, bet išdidžiai ir labai globėjiškai. 

— Jei gims berniukas, pavadinsiu Ramonu, - pasakė ji. 

— Ojei mergaitė, bus Estelita, - tarė jis ir įsikniaubė jai į kaklą. 

— Taigi tu nepyksti? — paklausė ji, droviai pakeldama akis. 

— Visai ne, esu labai laimingas, - nuoširdžiai atsakė Ramonas, 
stebėdamasis pats savimi. —- Atsiprašau, aš... 

— Neatsiprašinėk, mylimasis, — tildydama ji priglaudė pirštą 
jam prie lūpų. - Tu grįžai, nes žinojau, kad grįši, ir esu patenkinta. 

Jis pabučiavo tą pirštą, paskui delną, tada nukeliavo aukštyn ir 
galop apibėrė bučiniais sunkias pritvinkusias krūtis. 

— Noriu pamatyti tave nuogą, - ūmai tarė, pakerėtas didžiulio 
jos kūno geidulingumo. 

Virpančiomis rankomis atsagstė naktinius, nutraukė per gal- 
vą ir atsisėdęs ėmė ja grožėtis. 

Estela didingai gulėjo priešais Ramoną, žvelgdama jam į akis, 
o šios keliavo apskritais pasikeitusio jos kūno linkiais. Ji panėšė- 
jo į tviskantį apkūnų ruonį. Glotni oda blizgėjo, tarsi švytėjo iš 
vidaus. Jis troško įsiskverbti į šį kūną, bet nedrįso, nes bijojo iš- 
gąsdinti ją arba savo kūdikį. Tad pabučiavo Estelos pečius, krūtis, 
pilvą ir nuslydo iki pėdų. 

— Noriu išsivežti tave iš čia, - pasakė, vėl bučiuodamas ją į 
lūpas. 

— Nenoriu išvažiuoti iš Zapalaro, Ramonai. Iki gims kūdikis. 

— Tada bent apsigyvenk su manimi Kačagvoje, paskui sugal- 
vosim, ką daryti. 

— O kaip tavo tėvai? — suvirpėjo Estela. 

— Jie pasirodys tik spalį. Būsim tik mudu. 

Jos nereikėjo įkalbinėti, per paskutinį pusmetį buvo apsvars- 
Čiusi visas galimybes. Kaip tik to ir norėjo. 

— Tik tu ir aš, - patenkinta nusišypsojo. 


Šešioliktas skyrius 


Per pusmetį, nuo tada, kai don Ignasijas atleido Estelą iš darbo, 
ji įgavo stiprybės. Grįžusi pas tėvus į Zapalarą, išklojo, kad vie- 
nas toks juodbruvas panašus į meškiną vyras užvaldė jos širdį 
ir paliko gimdoje dalelę savęs. Estelos mama išverkė akis. Tėvas 
taip vožė kumščiu į sieną, kad išmušė tinke skylę, ši taip ir žio- 
jėjo neužtaisyta, nes šeima neturėjo nei laiko, nei pinigų remon- 
tui. Jei tas niekšas kada nors pasirodys, tėvas saikstėsi nurėšiąs 
jam varpą dideliu peiliu mėsai pjaustyti. „Jeigu nemoka tinkamai 
naudotis savo įnagiu, tegu išvis apsieina be jo“, — griaudėjo jis, 
glostydamas ištinusią plaštaką. 

Estela mėgino juos įtikinti, kad tas vyras grįš pas ją. Juk paža- 
dėjo, o ji juo tikėjo. Bet tėvai dėbsojo į ją išplėstomis akimis, visko 
regėjusiomis per ilgą sunkų gyvenimą, ir iš nevilties purtė galvas. 

Pablas ir Marija Regos buvo lyg ir per seni turėti dvidešimt 
dvejų metų dukterį. Susituokė būdami jauni ir daug metų mėgi- 
no susilaukti vaikelio. Bet kai silpna Marijos gimda atmetė sep- 
tynis kūdikius, jie prarado viltį kada nors jį turėsią. Pasipylė dar 
daugiau ašarų, dar daugiau smūgių kumščiu į sieną. Galop abu 
pasidavė, buvo tokie nusikamavę, kad nusprendė nebekovosią. 
nepažįstamais nelaimėliais, gulinčiais žemėje jam po kojomis, 
šnekėdavosi apie savo troškimą ir širdgėlą. „Jie negali man padė- 
ti, - sakydavo Žmonai, — bet puikiai moka išklausyti“ 

Marija toliau triūsė prašmatniame don Karlo Olivoso ir jo žmo- 
nos senjoros Pilaros name, nuo aušros iki sutemų tvarkydamasi ir 
gamindama valgį. Kartais pasivaišindavo iš jų šaldytuvo, bet kai 

galų gale susitaikė, kad gimdyti vaikus jai nelemta, ėmė kimšti be 
saiko, ramdydama skausmą ir vaikydama mintis apie vaikus. Jau- 
nystėje jai prilipo Spagečio pravardė, nes buvo plonytė ir trapi lyg 
makaronas. Pradėjusi valgyti, nebeįstengė liautis. Jos kančia virto 
storomis riebalų klostėmis ant kūno, ji taip sustambėjo, kad vos 
ne vos, švokšdama ir stvarstydamasi už turėklų, užpūškuodavo 
plačiais don Karlo namo laiptais. Bet tokia Pablui patiko labiau. Jis 
užsiropšdavo ant jos ir pasiklysdavo liulančiose kūno lygumose. 

Vieną rytą Marija, ilgai kopusi laiptais ir stabčiojusi ant kiek- 
vienos pakopos, kad atgautų kvapą, vargais negalais pasiekė vir- 
šų ir nualpusi susmuko ant grindų. Ją rado don Karlo meilužė 
Serenidada, slapčia ant pirštų galiukų tipendama iš šeimininko 
miegamojo. Mieliau būtų nepastebėjusi tįsančios ant medinių 
lentų moters it dūsuojančios karvės, bet, sąžinei įveikus pasi- 
bjaurėjimą, Serenidada šūktelėjo savo meilužį, vėduodama Mari- 
ją pluoštu banknotų, kuriuos gavo iš jo skoloms susimokėti. Don 
Karlas labai sumišo užkluptas su meiluže ir tučtuojau išsiuntė 
Mariją į privačią Valparaiso ligoninę, kur malonus daktaras jai 
pranešė, kad prasidėjo gimdymas. Don Karlo vairuotojas nuvežė 
Pablą į Valparaisą pas žmoną. Jie laikėsi už rankų, Marijai stan- 
ginantis, bet moteris nejuto jokio skausmo ar kokio nors nepa- 
togumo. Jųdviejų kūdikis išslydo iš jos įsčių lyg ką tik atvestas 
ruoniukas. Naujagimės oda buvo ruda, švelni, plaukučiai juodi, 
žvilgantys, jai nestigo nė vieno rankos ar kojos pirštelio. Marija ir 
Pablas pajuto tam stebuklui tokią pagarbią baimę, kad net never- 
kė. Žiūrėjo į mergytę tarsi į pirmąjį kūdikį pasaulyje. 

— Pavadinsime Estela, — pagarbiai tarė Marija, — nes tai 
žvaigždė, nusileidusi mums iš dangaus. 

Marija greitai sulyso. Tai įvyko ne pamažu, o vos per mėnesį. 
Ji nesusigrąžino Spagečio formų kaip jaunystėje, bet Pablui pati- 
ko ir tokia. Dabar jis turėjo dvi mylimas moteris. 


Pablui visada buvo sunku bendrauti su žmonėmis, net su žmo- 
na. Tad šnekėdavosi su požeminio pasaulio gyventojais, kurių vis 

gausėjo, taip sklandžiai, laisvai, kaip niekada neišeidavo su gy- 
vaisiais. Plekšnodavo per savo mėgstamiausią antkapį, čia ilsėjosi 
Osvaldas Garsija Segundas, 1896 metais vienintele kulka į galvą 
nušautas žmogaus, su kurio žmona ketino pabėgti. Vėliau toji 
moteris nusišovė tuo pačiu ginklu, bet vyras atsisakė palaidoti 
jos kūną šalia mylimojo ir įmetė jį į jūrą. Pablas pasvarstydavo, 
ar Osvaldas Garsija Segundas regi ją iš savosios poilsio vietos ant 
aukšto skardžio. Vylėsi, kad mato. Ta istorija visada jį jaudino. 
Dabar Pablas liejo velioniui savo nerimą ir rūpesčius dėl dukters 
ir vyriškio, ne tik užvaldžiusio jos širdį, bet ir trumpu beverčiu 
meilės ryšiu sudirbusio jai ateitį. Tikėjosi, kad Osvaldas jį supras. 

— Žinai, ji niekada neištekės, - kalbėjo Pablas, pirštais bar- 
bendamas į antkapį. - Tik ne dabar. Kas ją ims? Estela ganėtinai 
graži, bet jos pilvas atgrasys bet kokį jaunikį. Kas gi norėtų kito 
vyro vaiko? Tikisi, kad jos mylimasis grįš, bet, supranti, gyveni- 
mas klostosi kitaip. Nežinau, kas Estelai pakiša tas romantiškas 
mintis, bet iš jų nebus nieko doro. Atsimink mano žodžius. Išeis 
šnipštas. Neišmanau, ką daryti. Marija užtvindė namus ašaro- 
mis, o aš kumščiu prakiurdžiau sieną. Kas mums bus? 

Jis atsiduso, prisimindamas savo mergaitę vaikystėje, kokį 
džiaugsmą ji teikė tėvams. 

— Vaikams atiduodi viską, visą turtą, uždarbį, meilę, savo sva- 
jones, o ką gauni mainais? Ogi nieko, vien sulauki nedėkingu- 
mo, - toliau porino jis, spoksodamas į jūrą. - Nedėkingumo. 

Estela nepalūžo. Atleista iš darbo, kurį laiką buvo puolusi į ne- 
viltį, bet paskui suėmė save į rankas ir sutelkė dėmesį į du svar- 
biausius dalykus: Ramoną ir kūdikį. Nors ir tikėjosi, kad mylima- 
sis sugrįš pas ją, turėjo valios stiprybės pamiršti buvusį darbą ir 
svajojo tik apie ateitį. Nesiklausė tuščių tėvų šnekų. Laukė, kaip 
buvo prašęs don Ramonas, o laukdama pasvėrė savo troškimus 
kaip vaistininkas vaistus. Neabejojo, kad jis grįš, bet ką tada da- 
rys ji? Ramonas vis dar vedęs. Estela nenorėjo gyventi mieste, jos 
visai neviliojo prašmatnus jo gyvenimas. Ir nė kiek netraukė pa- 
matyti pasaulio. Vis dėlto ji neketino užkarti Ramonui gyvenimo, 

kuris jam netiktų. Tenorėjo kvėpuoti tuo pačiu oru kaip ir jis, my- 
lėtis, tolumoje ošiant vandenynui, ir iš meilės pagimdyti jųdviejų 
kūdikį. Troško Ramono sugrįžimo, kad pasakytų, jog daugiau jai 
nieko iš jo nereikia. 

Iš nugirstų don Ignasijo ir ponios Marianos pokalbių apie ple- 
vėsą sūnų Estela suprato Ramoną turint abejonių. Senjora Ma- 
riana buvo atlaidi, aiškino vyrui, kad sūnus yra laisva siela, apdo- 
vanota nesenkančiu kūrybingumu. Esą todėl jis ilgai nenubūna 
vienoje vietoje, todėl negali būti tinkamas vyras ir tėvas žmo- 
nai ir vaikams. Don Ignasijo ausyse tvinkčiojo kraujas, jis tren- 
kė kumščiu į stalą ir griežtai atkirto, kad Ramonui pats metas 
suaugti ir nebesielgti kaip išlepintam, aikštingam savanaudžiam 
vaikui. „Pasaulis ir toliau suksis be Ramono, mindančio jį svylan- 
čiais padais, moterie, — niurnėjo jis, - bet Helenai ir vaikams be 
jo bus kur kas blogiau“ 

Estela prisiekė nebūti tokia kaip Helena. Duos jam laisvę mai- 
nais į meilę. 


Išvažiavo iš Zapalaro su Ramonu, palikusi tėvams raštelį, kad su- 
grįžo mylimasis, kaip ji visada žinojo būsiant. Ramonas nenorėjo 
pasimatyti su jais, o Estela ir nespyrė; nerimavo, kad jos tėvas 
gali tikrai iškrėsti, ką sumanęs. Įsimylėjėliai nuvažiavo į vasar- 
namį Kačagvoje, kurio sienos saugojo prisiminimus apie visa, kas 
įvyko pirmiau, kai jie mylėdavosi tamsoje, laimėję naktį sau, kai 
džiaugdavosi vienas kitu, nesukdami galvos dėl ateities. Dabar 
jiedviem reikėjo atsiplėšti nuo dabarties ir nuspręsti, ką daryti su 
ta ateitimi. 

Ramonas ir Estela patraukė į paplūdimį. Nusileidus saulei, 
pakrantėje pasidarė šalta, pakilo vėjas. Susikibę už rankų abudu 
prisiminė pernykštę vasarą. 

— Žiūrėjau, kaip maudeisi tą naktį, negalėdamas užmigti, — 
nusišypsojo Estela. - Ir man nesisekė sudėti bluosto, todėl stebė- 
jau tave iš tamsos. 

— Tikrai? 

— Taip, mačiau, kaip nuogas žingsniuoji paplūdimiu. Labai ta- 
vęs geidžiau, netvėriau savyje, - kimiai tarė ji. 

— Ir ką darysim su tavimi dabar? — paklausė Ramonas; balsas 
išdavė, kad jį kamuoja nežinia. 

Estela atsiduso. 

— Paskutinį pusmetį vis svarsčiau, ką pasakysiu, kai grįši, deja, 
išvydusi tave, neišlemenau nė žodžio, - ji spoksojo į basas kojas, 
nugrimzdusias smulkiame smėlyje. 

— Turbūt žinau, ką nori pasakyti, - Ramonas suspaudė jai 
ranką. 

— Kažin, ar nutuoki. 

— Visos moterys nori to paties, - pasakė jis, tarsi kaltindamas. 

— Ir ko gi reikia toms moterims? 

— Jos nori jaustis saugios. Nori ištekėti, turėti vaikų ir kad 
būtų saugu, - niūriai atsakė Ramonas. 

— Neklysti. Visada to troškau. Bet paskui sutikau tave, visai 
nepanašų į kitus vyrus. Todėl noriu kitko. 

— O ko? - nustebo jis. 

Estela stabtelėjo ir atsistojo priešais Ramoną, prieblandoje 
žvelgdama jam tiesiai į akis. Susikišo rankas į vilnonio megztinio 
kišenes ir pabrūžavo kojomis, rengdamasi rėžti iš anksto pareng- 
tą kalbą. 

— Tavo meilės ir globos. Noriu to sau ir mudviejų vaikeliui. 
Kad pažintų savo tėvą ir užaugtų gaubiamas jo meilės ir jo va- 
dovaujamas. Bet neketinu prirakinti tavęs prie namų. Keliauk 
po pasaulį ir rašyk knygas, bet pažadėk kartais grįžti pas mus. 
Saugosiu tavo bučinius širdyje, bet kai jie bus beišsenką, turėsi 
parkeliauti ir vėl jais pripildyti man širdį. Nenoriu, kad ji būtų 
tuščia. 

Estela nusišypsojo, lyg pažinodama Ramoną geriau nei jis 
pats save. Ramonas neišmanė, ką sakyti. Tikėjosi Estelą maldau- 
siant likti su ja ir niekur nevykti, kaip darydavo Helena, gimus 


vo- oo 


mo žvilgsniu. Ramonas suprato ją kalbant rimtai. 

Prisitraukęs čiupo į glėbį, pabučiavo į smilkinį, į skruos- 
tą, įkvėpdamas rožių aromato ir jausdamasis jai artimesnis nei 
anksčiau. Suklusęs laukė, kada paširdžius sugniauš uždaros er- 
dvės baimė, bet nieko nepajuto. Estela buvo pasiruošusi mylėti 
Ramoną ir nevaržyti jo laisvės. Bet abu nebuvo pasirengę atremti 
Pablo Regos rūstybės. 


Sutemus Pablas ir Marija parėjo namo ir rado tvarkingai brūkš- 
telėtą Estelos raštelį. 


Jis grįžo pas mane, kaip ir sakiau jums. 
Nepykit. Netrukus grįšiu. 


Pablas būtų neatsargiai vožęs kumščiu į sieną, jei ne žmona — 
ši metėsi tarp jo ir žiojinčios po ankstesnio smūgio skylės, ėmė 
maldauti vyrą, kad nusiramintų, kad išliktų blaivus ir protingas. 

— Kokia laimė, kad jis atsirado, - atkakliai tvirtino ji, trindama 
rankas iš sielvarto. - Niekas kitas nebūtų ėmęs Estelos. 

— Arjis gerbtinas ir padorus? — siuto Pablas. - Nė nepasivar- 
gino paprašyti jos rankos. 

— Paprašyti leidimo ją vesti? — išlemeno Marija. 

— Žinoma. Negali pasėti savo sėklos jos gimdoje ir nevesti. 

— Gal todėl ir nenorėjo susitikti su mumis. Gal vesti nė ne- 
ketina. 

— Jis ves ją. Prisiekiu Dievu, ves, arba pasiųsiu jį pragaran! 

— Kur susiruošei? — šūktelėjo Marija, bejėgiškai žiūrėdama į 
Žengiantį iš namų vyrą. 

— Ieškoti jų, - atšovė Pablas, įšoko į aprūdijusį sunkvežimiu- 
ką ir nudūmė pakalnėn, už nugaros palikdamas tirštų dulkių 
kamuolį. 


Pablas Rega nenumanė, nuo ko pradėti paieškas, tik žinojo tu- 


rįs ieškoti, kitaip iš įtūžio pames protą. Dardėjo pakrante į Ka- 
čagvą. Saulė kabojo žemai it spindintis persikas, nutvieksdama 

jūros raibulius šilta rausva šviesa. Pablas galvojo apie dukterį ir 
jos gimimo stebuklą. Neleis kažkokiam netikėliui niekšui visko 
sunaikinti. Tik ne po viso tėvų triūso, juk jie liejo kruviną prakai- 
tą, ją augindami. Prisiartinęs prie Kačagvos miestelio, nusprendė 
pasiteirauti buvusių Estelos darbdavių don Ignasijo ir senjoros 
Marianos. Nė nenutuokdamas, kur ieškoti dukters, nusprendė, 
kad jų namas bus visai gera pradžia. 

Pablas dulkėtu keliu įriedėjo į miestelį, apgaubtą tykios va- 
karo šviesos ir tarsi negyvenamą, išskyrus alkaną trikojį miš- 
rūną, uostinėjantį žemę. Kai pamatė don Ignasijo namo įvažoje 
stovint automobilį, krūtinėje suspurdėjo širdis — bent kažkas 
yra namie. Pamanė, jei Estelai prireiktų kokios nors pagalbos, 
ji tikrai bėgtų pas senjorą Marianą, mat labai ją myli. Dirstelė- 
jęs į savo atvaizdą veidrodėlyje, palaižė delną ir susiglostė retus 
plaukus — juk turi atrodyti garbiai ir oriai. Tada iššoko iš au- 
tomobilio ir nusibraukė dulkes nuo marškinių ir kelnių. Susi- 
sagstė sagas iki krūtinės, palikdamas atsegtas kelias viršutines 
atsegtas, kad matytųsi sidabrinis Mergelės Marijos medalionas. 
Visada nešiojamas ant kaklo, šis turėjo nešti sėkmę ir saugoti 
nuo keistos piktos sielos, prakeikusios Pablą kapinėse. Giliai 
įkvėpęs, prisiminęs, kad reikia įtraukti pilvą ir pakelti pečius, jis 
nužingsniavo prie didžiųjų durų. 

Truputį padelsė prieš spustelėdamas skambutį. Virš galvos lyg 
kokie sargybiniai dunksojo aukštos akacijos. Namas buvo didžiu- 
lis, panašus į tvirtovę. Staiga Pablas pasijuto pažemintas ir sutri- 
kęs, kad išvis čia atvažiavo. Buvo besigręžiąs ir benueinąs, bet 
išgirdo balsus anapus namo. Sustojo ir įsiklausė. Jokios abejonės, 
tai buvo Estelos juokas. Ji visada juokdavosi labai savitai, tas juo- 
kas panėšėjo į linksmą upės kunkuliavimą. Jį Pablas mėgo labiau 
už visus kitus garsus pasaulyje, ir gerklę vėl sugniaužė dusinantis 
įsiūtis. Jis sugniaužė kumščius, sugriežė dantimis lyg bulius, su 
kuriuo tuojau susikaus toreadoras, ir spūstelėjo skambutį. 

Juokas beregint nuščiuvo, pasigirdo skubus kuždesys ir tykus 
kojų trepsėjimas. Pablas paskambino dar kartą. Tada ėmė laukti 

ramutėlis, tarytum tausodamas jėgas kovai. Po ilgos tylos atsivė- 
rė durys, tarpdury pasirodė ponas Ramonas Kampionė. 

— Kuo galiu padėti? - mandagiai paklausė jis. 

Pablas ieškojo tinkamų žodžių, bet jam visada buvo sunku 
šnekėtis su gyvaisiais, todėl tik atsivedėjo ir triuškinančiu kumš- 
čiu žiebė pasipūtusiam savo priešininkui į smakrą. Anas, stam- 
besnis vyras susvirduliavo, žnektelėjo ant grindų ir apstulbęs pa- 
žvelgė į Pablą Regą. 

— Hijo de puta“ — sušuko Ramonas, atitraukė ranką nuo su- 
muštos vietos ir išvydo ištiškusį kraują. - Po velnių, už ką? 

Bet iš tikrųjų suprato, kodėl žmogus jam trenkė. 

— Tėti! — suriko Estela. —- Ką tu padarei? - aiktelėjo iš siaubo, 
pamačiusi Ramoną vos ne vos atsistojant, jo veidas buvo apsipy- 
lęs krauju. 

— Kaip drįsai pagrobti mano mergaitę? — piktai išstenėjo Pa- 
blas, pakėlęs kumštį, mat ketino vėl smogti. 

— Jis negrobė manęs, išėjau savo noru. Ar neradai mano raš- 
telio? — suirzusi įsiterpė Estela, drąsiai stodama tarp tėvo ir my- 
limojo. — Liaukis, tėti, - sudraudė. - Jau ganėtinai privirei košės! 

— Veskit ją, pone! — Pablas grasinamai dūrė pirštu į Ramoną, 0 
šis nekantraudamas akimis smaigstė žemą drūtą žmogelį. 

— Yra šioks toks keblumas: aš jau vedęs, - lengvabūdiškai atšovė. 

Pablo veidas išpurto nuo tamsaus raudonio, lūpos ėmė virpėti. 

— Tada ką ketinate daryti? — kimiai paklausė Pablas, nepa- 
tikliai purtydamas galvą. 

— Tėti, eikš į vidų, galime viską ramiai aptarti. - Estela paėmė 
tėvą už parankės ir įsivedė į namą. 

Ramonas nulydėjo akimis juodu, einančius per prieškambarį 
ir svetainę, paskui žengiančius į terasą. Pamanė, kad laukdama- 
si kūdikio Estela vis labiau kliaujasi savimi, ir tai jį nudžiugino. 
Prisiminęs drovią savo suviliotą mergaičiukę, nusišypsojo, nors 
ir tvinkčiojo smakrą. 


* Kalės vaikas (isp.). 

Pablas susmuko ant kėdės ir pažvelgė į dukrą, nuvargęs ir su- 
sitaikęs su likimu. Estela atsisėdo priešais jį ir pasidėjo rankas ant 
didžiulio pilvo. Ramonas atsistojo tarpduryje, sunėręs rankas ant 
krūtinės. Leido Estelai kalbėti vienai, visai netroško saldžialiežu- 
vauti seniui. Jo ir Estelos meilės ryšys, kiek šis jam rūpėjo, buvo 
tik jųdviejų reikalas. 

— Tėti, aš myliu Ramoną. Jis - mano kūdikio tėvas, noriu būti 
su juo. Man nerūpi vedybos. Ramonas mums nupirks namą Ka- 
čagvoje ir pasirūpins mumis. To man ir gana, - ramiai aiškino 
mergina. 

— Tavo močiutė apsivers kape, - sumurmėjo Pablas, ašaroto- 
mis akimis varstydamas ją. 

— Jai teks apsiversti, tėti, - ryžtingai atsakė Estela. 

— Tu svetimauji. Dievas nubaus tave, - jis nesąmoningai pa- 
lietė sidabrinį Mergelės Marijos medalioną. - Nubaus abudu. 

— Dievas supras, - įsiterpė Ramonas, kuriam atrodė atgrasu, 
kad Bažnyčia valdo žmones, įvarydama baimės. 

— Jūs bedievis, don Ramonai. 

— Anaiptol, pone. Tik aklai netikiu tuo šlamštu, kurį man bru- 
ka silpni mirtingieji, vadinantys save kunigais ir, pasak jų, nuolat 
besišnekantys su Dievu. Jie ne šventesni už mane. 

— Tėti, Ramonas - geras žmogus. 

— Jam pasisekė, kad liko gyvas, - atrėžė Pablas ir atsistojo. — 
Ką gi, gyvenkit nuodėmėje. Daugiau nenoriu jūsų pažinti. 

— Tėti, būk geras! — pro ašaras maldavo Estela, apglėbdama 
jį. - Tik nenusigręžk nuo manęs! 

— Kol gyvensi susidėjusi su savanaudžiu bedieviu, nenoriu 
tavęs matyti, — liūdnai ištarė Pablas. Estela nukiūtino paskui jį 
iki sunkvežimiuko. Mėgino įtikinti tėvą, kad suteiktų Ramonui 
progą, bet Pablas nė nenorėjo klausytis. 

— Štai ką iškrėtei po viso to, ką padarėm dėl tavęs, - atsiduso 
jis ir pasuko raktelį uždegimo spynelėje. 

— Tėti, neišvažiuok šitaip, - kūkčiojo ji. 

Vos dirstelėjęs į užpakalinio vaizdo veidrodėlį, Pablas nurie- 
dėjo keliu. 

Estela pagimdė sūnų toje pačioje Valparaiso ligoninėje, kur prieš 
dvidešimt dvejus metus ir pati atėjo į pasaulį. Ramonas didžia- 
vosi kaip ir kiekvienas ką tik iškeptas tėvas, paėmė ant stambių 
rankų mažytį žmogutį ir paskelbė, kad šis bus vardu Ramonas. 
Tada priglaudė lūpas prie raukšlėtos kaktytės ir pabučiavo sūnų. 

— Ramonas Kampionė, - tai taręs nusišypsojo Estelai. - Mums 
nereikia tuoktis, juk mus sujungė Ramonsitas. 

Estela buvo labai pasiilgusi mamos. Be jos žolelių ir raminan- 
čių žodžių kentė didžiulius gimdymo skausmus. Troško susisiek- 
ti su ja, bet bijojo būti atstumta. Šiurkštūs tėvo žodžiai įrėžė gilią 
žaizdą, todėl Estela jautėsi atstumta ir kaip niekada priklausoma 
nuo Ramono. Praėjus mėnesiui po sūnaus gimimo, visi trys per- 
sikraustė į gražų paplūdimio namą, Ramono nupirktą prie pat 
Zapalaro, kad Estela galėtų būti netoli tėvų ir draugų, su kuriais 
užaugo. Jis ramino ją, kad tėvas ilgainiui atleis dukteriai. 

— Laikas viską išgydo, — išmintingai kalbėjo Ramonas. - Gal 
net mano tėvas kada nors man atleis, kad išleidau Heleną. 


Spalio gale visai vasarai į namą Kačagvoje atsikraustė Ignasijas ir 
Mariana. Ši pasamdė naują tarnaitę Gertrūdą, sugižusią pagyve- 
nusią moterį, nerandančią malonaus žodžio nė vienam žmogui 
ir nuolat besiskundžiančią sveikata. Moteris buvo tokia vaidinga 
ir nesugyvenama, kad patiko Ignasijui - jam visai nereikėjo dėti 
pastangų gražiai elgtis su ja. Tiesą sakant, tarnaitė labiau tiko 
vaidingam Ignasijo būdui nei Marianai, mėginančiai ją nuramin- 
ti, suminkštinti meiliais žodžiais ir šypsenomis. Gertrūda nieka- 
da nesišypsodavo. Kai Mariana per savo kvailumą užsiminė apie 
Estelą, tarnaitė nepasidrovėjo pranešti, neva sklinda gandai, kad 
toji pagimdė beždžionę, mat pastojo nesusituokusi. 

— Štai kuo viskas baigiasi toms, kurios nusižengia Dievo įsa- 
kymams, - piktdžiugiavo ji. 

Ignasijui ir Marianai nė nešovė į galvą, kad kūdikio tėvas ga- 
lėtų būti jų sūnus. 

— Man stinga Estelos, — tarė Mariana vyrui. 

— Taip, — atsiliepė jis, svetainėje ant kortų stalelio stumdyda- 
mas didžiulės dėlionės dalis. 

— Kaip Gertrūda gali būti tokia negailestinga ir Žiauri? Bež- 
džionė, tik pamanyk, — beviltiškai atsiduso ji. —- Ir kur žmonės 
prisiklauso tokių paistalų? 

— Tai tautosaka, moterie, — pasakė Ignasijas, taisydamasis 
akinius. 

— Juk visi protingi žmonės turi suprasti, kad tai netiesa. 

— Ar tiki Dievą? 

— Taip. 

— Bet neturi įrodymų, kad Jis yra? 

— Načai! 

— Tik pateikiau tau pavyzdį, moterie. 

— Tai visai kas kita. 

— Kaip pasakysi, - jis vylėsi, kad žmona atstos ir leis ramiai 
įnikti į dėlionę. 

— Na, galėčiau išsiaiškinti, kur gyvena Estela, ir aplankyti ją. 
Tik įsitikinčiau, kad jai gerai einasi. 

— Como guieras, mujer“, - Ignasijas ėmė nekantrauti. 

Mariana krestelėjo galvą ir paliko vyrą vargti prie dėlionės. 

— Mano žmonos pasaulio smulkmenos nesiliauja stebinusios 
mane, - vos jai išėjus, atsiduso jis ir atsisėdo dorotis su užduotimi. 


wo- oo 


mutėlis, nė nekrustelėdamas. Tėvą vėl apėmė panika, kad sūne- 
lis gal negyvas. Pasilenkęs prie lovelės, įsiklausė į jo kvėpavimą. 
Nieko neišgirdęs, priglaudė veidą prie kūdikio veidelio, norėda- 
mas skruostu pajusti kvėpavimą. 

— Mi amor, ir vėl nerimauji? Ramonsitas gyvas ir sveikas, — 
sukuždėjo Estela, dėdama švarius skalbinius ant komodos. 

— Turėjau įsitikinti, - droviai šyptelėjo jis. 


* Kaip sau nori, moterie (isp.). 

— Jau pamiršai, kaip visa tai būna, — sukikeno ji ir švelniai 
pakštelėjo jam į skruostą. 

— Taip, pamiršau. 

— Važiuok pasimatyti su saviškiais, - staiga tarė Estela. 

— Ką? 

— Važiuok aplankyti savo vaikų, Ramonai. 

— Kodėl? 

— Nes jiems reikia tavęs. 

— Negaliu. 

— Gali. Jei paliktum mane ir sukurtum šeimą su kita moteri- 
mi, ko gero, vis tiek manyčiau, kad ir toliau būtum geras tėvas 
Ramonsitui. 

— Nepaliksiu tavęs, Estela, - atrėžė jis. 

— Ne tai noriu pasakyti. Tiems vaikams reikia tėvo. Kad ir kas 
blogo nutiko tarp tavęs ir žmonos, jie niekuo dėti. Tikriausiai il- 
gisi tavęs. Kai žiūriu į Ramonsitą, jis atrodo labai pažeidžiamas ir 
nekaltas. Jam reikia mūsų abiejų. 

— Kada nors nuvažiuosiu, — atsainiai pažadėjo Ramonas. 


Estela buvo pirmoji moteris, nemaldaujanti Ramono būti šalia. 
Pasiūlydama vykti pas vaikus, nustebino jį. Buvo beimąs neri- 
mauti: gal ji pradeda pavargti nuo jo, vyresnio dvidešimčia metų? 
Gal trokšta bendraamžio vyro? Paskui suabejojo, ar Estela norė- 
tų ko nors kito. Jis - jos vaiko tėvas. Juk pažadėjo nesiskųsianti, 
jeigu jis iškeliaus, bet kartais sugrįš. Keisčiausia, jis visai nesi- 
veržė kur nors keliauti. Galėjo rašyti jų paplūdimio name, ilgai 
vaikštinėti įsaulyje, maudytis jūroje, mylėtis popietėmis ir kas- 
dien džiaugtis, matydamas augant savo mažylį. Pamatė, kad eilės 
jam liete liejasi. Nebereikėjo ieškoti žodžių tolimuose kraštuose, 
jie sklandė čia, jų paplūdimio name. Estela skaitydavo Ramono 
eilėraščius, jei suprasdavo, apie ką jie, apsiverkdavo. Neklausi- 
nėjo, kada Ramonas ketina išvykti, nebesiūlė jam keliauti. Bet 
jos žodžiai nusėdo jo mintyse ir ėmė tarpti. Jis žinojo, kad Estela 
teisi. Suprato turįs aplankyti vaikus, bet vis atidėdavo rytdienai 
kelionę. Ta rytdiena atrodė esanti labai toli. 


Septynioliktas skyrius 


Polperas 


Federika kartu su Hestera numynė dviračiais į paštą išsiųsti mo- 
čiutei savo piešinio. Buvo nupiešusi naujuosius savo namus bei 
dvi naujas drauges: Molę ir Hesterą. Tame piešinyje buvo ir Se- 
mas, aukščiausias iš visų, ūgiu lenkiantis net savo mamą ir sene- 
lius. Hestera pasigrožėjo piešiniu. 

— Turėtum tapti dailininke kaip mamytė, - tarė. - Tik mamy- 
tė nemoka piešti žmonių, jie išeina panašūs į paukščius. 

— Ak, ji puikiai tapo. 

— Kai geriau pažinsi mamą, taip nebesidrovėsi ir rėši, ką iš 
tiesų manai, —- nusijuokė Hestera. 

Federika norėjo išsiųsti laišką ir tėčiui, nors mamai to nesakė. 
Nežinojo naujojo tėčio adreso, todėl įdėjo laišką jam į voką, adre- 
suotą močiutei. Žinojo, kad Abuelita perduos. Mergaitė parašė, 
kad ilgisi tėčio ir galvoja apie jį kasdien, vos atsibudusi iš ryto ir 
vakare, prieš guldamasi, nes šias paros valandas skiria dėžutei su 
drugeliu. Pasakė, kad tėtis buvo teisus - dėžutė stebuklinga, nes 
kai ją atveri, mintys nejučia nuskrieja į tolius, ten gali sklęsti ant 
debesų, sidabrinėse upėse gaudyti rausvas žuvis ir valgyti gar- 
džius vaisius, kokių nesi regėjęs. Federika prašė tėčio atvažiuoti, 
aplankyti juos visus, nes ji greitai stypstanti aukštyn; jeigu jis už- 
gaišiąs, nebeatpažinsiąs dukters. Buvo įsitikinusi, kad jis iš tiesų 
netrukus atkeliaus, to trokšdama ir užklijavo voką. 


Federika kone visą vasarą praleido su Eplbiais, o mama rūpinosi 

lyg ši vėl būtų vaikas. Tenkino net didžiausius jos norus. Džeikas 
tik vartė akis, žiūrėdamas, kaip žmona laksto paskui dukterį, tar- 
si paskutinė dešimtis metų tebūtų buvusi akimirka. Polė atkakliai 
tvirtino daranti tai, ką dėl savo vaiko padarytų kiekviena moti- 
na. Džeikas negalėjo jai nepritarti; nežinojo, ko griebtųsi kitos 
motinos, bet, vos žvilgtelėjęs į bėgiojančią aplink Halą Heleną, 
sumodavo, kad žmonos teisinimaisi ne be pagrindo. 

Halas negalėjo iškrėsti nieko blogo, bet taip manė tik jo moti- 
na. Berniuko, kaip ir jos tėvo, plaukai buvo tokie pat žvilgantys, 
juodi, akys didelės, tamsios, jose ji pradingdavo daugybę valan- 
dų. Tada beveik niekas neįstengdavo atkreipti Helenos dėmesio. 
Ji juokdavosi iš visų keistų Halo žodžių, žaisdavo kiekvieną jo pa- 
siūlytą žaidimą, girdavo sūnų net tada, kai jis nepadarydavo nie- 
ko girtino. Helenai atrodė, kad jos keturmetis yra linksmiausias, 
žaviausias vaikas, kokį teko matyti. Ir ne pagal savo metus geras. 
Bet nenorėjo pripažinti, kad Halo nuotaika nuolat svyruoja nuo 
beatodairiškos meilės, švelnumo iki aklo įsiūčio ir neapykantos 
be aiškios priežasties. Prie sprogstančio iš niršulio sūnaus nega- 
lėdavo prisiliesti net mama. Bet tuos staigaus pykčio priepuo- 
lius ji nuolat pateisindavo, o jei kas nors apie juos užsimindavo, 
puldavo visaip ginti Halą. Federika nesąmoningai nujausdavo, 
kada turi palikti mamą vieną su juo ir eiti Žaisti viena. Mergaitė 
suvokė, kad mama myli ją nė kiek ne mažiau už brolį, tik Halui 
mamos reikia labiau nei jai. Juk jis neturi tokių draugių kaip Molė 
ir Hestera. Liusjenas su Džojumi kviesdavosi Halą arbatėlės, bet 
kol kas jis netapo tokiu gerbiamu Eplbių šeimos nariu kaip Fede- 
rika. Buvo dar per mažas. 

Ji norėjo švęsti Kalėdas su Hestera, bet Helena užsispyrė, kad 
duktė liktų namie su šeima. 

— Tu esi Kampionė, o ne Eplbi, - pasakė, didžiausiam Fede- 
rikos nusivylimui, nes sulig kiekviena diena mergaitė vis labiau 
jautėsi esanti Eplbi. 

Ingrida pradėjo puošti dvarą spalį. Vietoj blizgučių pada- 
rė girliandų iš krepininių gėlių, jomis apkabino laiptų turėklus, 

išpuošė prieškambario ir svetainės atbrailas. Eglutė buvo nuka- 
binėta dideliais žąsų kiaušiniais, išmargintais ryškiomis šventiš- 
komis spalvomis, ir apšviesta tradicinėmis lemputėmis. Jos vir- 
šūnėje Ingrida įtaisė lizdelį Juočkiui. Federika nustebo, kad šis 
apsidžiaugė naujuoju būstu. Nė vienas iš Eplbių tuo nėmaž nesi- 
stebėjo, nes Ingrida elgdavosi su gyvūnais tarsi šventasis Pranciš- 
kus. Visus pranoko Nunas. Per kiekvienas Kalėdas jis gamindavo 
pudingą, tas apeigas atlikdavo labai rimtai. Tą dieną virtuvė turė- 
davo būti sutvarkyta ir tuščia. Ir dabar Nunas įsileido tik Semą, 
todėl šeima turėjo pietauti užeigoje, o Nunas tuo metu džiūgau- 
damas grakščiai vaikštinėjo po virtuvę. Net Inigas atsiplėšė nuo 
savo filosofinių knygų, nuvijo niūrią nuotaiką ir norom nenorom 
prisidėjo prie linksmybių „Lokio ir kamuolio“ užeigoje. 

Nunas save laikė nepaprastu virėju. 

— Čia svarbiausia ne tinkamas sudėtinių dalių kiekis, brangu- 
sis berniuk, bet tai, kaip maišomas puodas, - tarė jis Semui. 

— Valgių gaminimas — tikra beprasmybė, - atsakė tasai. - Ga- 
mini per ilgai, o suvalgai per greitai. 

— „Bučinys netrunka. Trunka valgių gaminimas!“* — pacitavo 
Nunas kapotu itališku akcentu. 

— Neprisimenu, kieno žodžiai, - kiek pamintijęs suirzo Se- 
mas. 

Nunas išpūtė blizgančias akis ir mediniu šaukštu pabarbeno į 
pjaustymo lentelę. 

— Nagi, brangusis berniuk, pamąstyk. 

— Atleisk, Nunai. Negaliu, — vaikinas prisipažino pralaimėjęs. 

— Mereditas. 

— Na, žinoma. „Kalba — tai mažas tylos pokytis“, — atsiduso 
Semas, purtydamas galvą. - Lengva citata. 

— Mus visada pasiekia tai, kas lengva, Samueli. Ir galų gale su 
tuo susidorojame. 


* Džordžas Mereditas (George Meredith; 1828-1909) - anglų rašytojas ir 
poetas. 

Federikai Kalėdos su seneliais atrodė būsiančios labai nuobo- 
džios, ne tokios smagios kaip šventės pas Eplbius. Polė ir Helena 
išpuošė namą įprastiniais ilgais siaurais kaspinais, eglutę - bliz- 
gučiais ir tviskančiais žaisliukais. Federika būtų irgi puošusi, bet 
mieliau padėjo Hesterai ruošti dovanėles gyvūnams. Džeikas 
manė, kad dėl Kalėdų keliama per daug bruzdesio, ir, Polės nusi- 
vylimui, ėmė gaminti naują laivo modelį, pridrabstė visus namus 
klijų ir primėtė medžio gabalėlių. Helenai kasdienės dukters iš- 
vykos gatvele pas kaimynus atrodė per dažnos, todėl ji nuspren- 
dė, kad abudu vaikai turės piešti piešinius seneliams, ir įkurdino 
juos darbuotis prie virtuvės stalo. 

— Noriu, kad jūsų piešiniai būtų gražiausi; jei triūsite mažiau 
nei savaitę, bus akivaizdu, kad darote tai atmestinai, — šią pastabą 
ji skyrė Federikai. Mergaitė labai nusiminė. Ėmėsi darbo be di- 
delio džiaugsmo ir kiekvieną akimirką svarstė, ką veikia Hestera 
Pikthistlo dvare. 


Tobis pasakė tėvams praleisiąs Kalėdas Šropšyre su Džuliano tė- 
vais. Šie įsižeidė ne mažiau kaip per ankstesnes Kalėdas. Tobis to 
ir siekė. Jei tėvas nė už ką nenori matyti Džuliano savo namuose, 
sūnus privers jį kentėti, švęsdamas kitur. 

Helena įtūžo ir puolė prieštarauti tėvui. 

— Tobis - mano brolis. Nestovėsiu nuošaly ir nežiūrėsiu, kaip 
su juo elgiesi. Jis ne raupsuotasis, tik myli vaikiną. Kas čia to- 
kio? — piktai kalbėjo ji. Vis dėlto Džeikas nenorėjo apie tai kal- 
bėtis su dukterimi. Negalėjo aptarinėti sūnaus seksualumo su 
niekuo, net su žmona. Jam buvo labai gėda. 

Helena neatlyžo. Prabildavo apie Džulianą kiekviena pasitai- 
kiusia proga. 

— Šiandien su Halu buvom užsukę pas Tobį. Džulianas iš tie- 
sų maloniai elgiasi su berniuku. Palikau juos kartu, o mudu su 
Tobiu išėjom pasivaikščioti. Palikti vaiko saugesnėse rankose nė 
negalėjau. Patikėčiau jam net savo gyvybę, - pasakė ji. 

Bet Džeikas nepaisydavo jos kalbų, išeidavo iš kambario arba 
giliau sukišdavo nosį į savo laivų modelių gelmes. 

Helena nusprendė, kad jų šeimos neturėtų draskyti senama- 
diški, bukaprotiški, klaidingi prietarai. Nežinojo, ko griebsis, bet 
vylėsi ilgainiui rasianti išeitį iš padėties. O kol kas buvo nusimi- 
nusi. Pamanė, kad per šventes jai labai trūks Tobio. 


Atėjus Kalėdoms, storas sniego sluoksnis pavertė Polperą žie- 
mos karalyste. Dangus buvo blausus, baikštus, iš saulės teliko 
spindintis blynas, kabantis žemai rytuose. Medžiai niūksojo su- 
sigūžę, tarsi užsisklendę savyje, tik sušalusi jų žievė gynėsi nuo 
žvarbaus vėjo. Nors šakos styrojo nuogos, keli kovai ir keistuolės 
liepsnelės drąsiai kovojo su šalčiu ir ieškojo prieglobsčio jose. Fe- 
derika ir Halas buvo pakerėti sniego. Pabusdavo anksti ir, pri- 
spaudę nosis prie apšarmojusių langų, grožėdavosi baltu sodu, 
tyliai niūksančiu bundančios aušros šviesoje. Vaikai taip džiau- 
gėsi sniegu, kad nė nepastebėjo storų kojinių — šios, prikimštos 
dovanų, gulėjo jų lovūgaliuose. 

Įsiropštę į Helenos lovą, Halas ir Federika susijaudinę ėmė 
plėšti popierių, į kurį buvo kruopščiai įvyniotos visos dovanos. 

— Kaip Kalėdų Senelis rado mus Anglijoje? - paklausė mamos 
Federika ir suspigo iš džiaugsmo, ištraukusi naujutėlaitę dėžutę 
piešimo dažų. 

— Jis labai nuovokus, — atsakė Helena, žiūrėdama, kaip mer- 
gaitė tvarkingai lanksto kiekvieną vyniojamojo popieriaus lapą ir 
tvarkingai deda į krūvą, o Halas viska meta ant grindų, palikda- 
mas surinkti kitiems. 

— Viliuosi, rado tėtį Santjage, - tarė Federika, prisimindama, 
kad mama su tėčiu irgi gaudavo po kojinę. - Ak, kad jis būtų 
čia, — ilgesingai pasakė, rūpestingai apversdama vieną iš dova- 
nų delne. Norėjo, kad tėtis matytų ją išvyniojant dovanas, nors 
žinojo: jokia dovana niekada neprilygs jo dovanotai dėžutei su 
drugeliu. - O kur tavo dovana, mama? - pasiteiravo matydama, 
kad Helena neturi ko išvynioti. 

— Kalėdų Senelis suklydo, nes paliko ją anapus miegamojo 
durų, — tarė Polė, įžengdama į kambarį su chalatu, šlepetėmis, 
išdrikusiais ant pečių pražilusiais ilgais ir susitaršiusiais plaukais. 
Ji padavė dukteriai kojinę. 

— Ačiū, mama, - nusišypsojusi motinai Helena padarė jai vie- 
tos lovūgalyje. 

Polė atsisėdo ir stambia ranka paglostė dukteriai skruostą. 

— Dėkok ne man, o Kalėdų Seneliui, - tarė ir mirktelėjo. 


Federika papusryčiavo tylomis. Jai labai patiko dovanos, ypač 
šuo Snupis, turintis daugybę visokių drabužėlių, galėjai jį per- 
rengti keliskart per dieną. Močiutė buvo padėjusi mažas dovanė- 
les vaikams kiekvieno iš jų vietoje prie pusryčių stalo, o senelis 
užžiebęs eglutės lemputes. Namas atrodė šventiškai. Mergaitė 
mėgo sniegą ir veržėsi bėgti į lauką pažaisti. Deja, niekas negalė- 
jo atstoti jai tėčio. Stengėsi negalvoti apie jį, neliūdėti per Kalėdas 
ir rūškana nuotaika negadinti mamai dienos, bet nors ir šypsojo- 
si, taip ilgėjosi tėčio, nors verk. 

Pastebėjusi blizgančias jos akis, Helena išsyk suprato, kad 
kažkas ne taip. 

— Gal jau baikite su Halu pusryčiauti ir dumkite į lauką. Jei 
norit, galit nulipdyti senį besmegenį, - meiliai pasiūlė, vildamasi, 
kad sniegas išblaškys Federiką. Deja, niekas nebūtų įstengęs to 
padaryti. 

Federika neketino eiti bažnyčią, nors žinojo, kad ten bus 
Eplbiai. Nebuvo tam nusiteikusi. Neturėjo nė menkiausio noro 
matyti kitus vaikus, atėjusius su tėvais, spoksančius į ją ir svars- 
tančius, kodėl šalia nėra tėčio. Mergaitė tenorėjo pasislėpti. Bet 
mama nebūtų jai leidusi, būtų sakiusi, kad privalu eiti į bažnyčią 
padėkoti Dievui už visus nuostabius dalykus, Jo dovanotus jai 
per metus, ir už tai, kad pasauliui atsiuntė kūdikėlį Jėzų. Pakeliui 
į bažnyčią Federika galvojo apie mamos žodžius. Dievas atsiuntė 
jai puikių dalykų, pavyzdžiui, Hesterą, be to, jai patiko Polpe- 
ras. Vis dėlto mergaitei nepavyko nuramdyti didelio liūdesio. Jei 

Dievas jai padovanojo Hesterą, kodėl negalėtų sugrąžinti tėčio? 
Nusprendė to paklausti Jo maldose. 

Bažnyčia buvo tokia sena, kad, anot padavimų, net įtrauk- 
ta į Paskutinio teismo dienos knygą. Ką tik atvykusią Federiką 
į ją buvo nusivedęs Tobis, jis parodė ir senosios Hetės Brauni, 
kaimiečių sudegintos už raganystę 1508 metais, kapą. Pasakoda- 
mas apie tai, niūriai pridūrė, kad labai giedromis naktimis Hetė 
dažnai vaidenantis kieme, renkanti žoleles stebuklingiems gė- 
rimams, kurie padeda mirusiesiems. Federika buvo sužavėta ir 
norėjo sužinoti daugiau, todėl jie atsisėdo tarp gelsvųjų narcizų 
ir šnekėjosi iki saulėlydžio. 

Bažnyčia buvo nedidelė, keista, nuolaidžiu stogu ir išklibusiu 
priebažnyčiu, apsupta kapų su sniego kepurėmis ir žemos plytų 
sienos, saugančios nuo šunų. Dėl kažkokios nepaaiškinamos prie- 
žasties šiems labiausiai patiko kilstelėti koją prie antkapių. Nunas 
sakė, kad šunis vilioja aitrus salsvas mirusiųjų kvapas, tad ir trau- 
kia žemė, o Inigas bėdojo, kad jie neturi jokios pagarbos. Anot jo, 
šunys mielai myža ant negyvėlių, nes negali to daryti ant gyvųjų. 

Navoje ir balkone tilpo maždaug penkiasdešimt sėdinčių 
žmonių, bet dėl neįtikimo pastoriaus Boiblio žavesio retai galė- 
davai rasti laisvą vietą. Pirmiau Helena auklėjo vaikus katalikiš- 
kai, nes Ramonas buvo katalikas, bet, be jo grįžusi į Angliją, ir vėl 
atvirto į gimtąjį protestantizmą. Šis tikėjimas žadino jai bendru- 
mo jausmą. 

Visi vilkėjo geriausiais paltais, buvo pasipuošę šventinėmis 
skrybėlėmis. Federika įsispraudė į seną mamos tvido paltuką, 
Polė laikė jį suvyniojusi į popierių didžiulėje baltoje dėžėje. Pal- 
tukas jai nepatiko, buvo šiurkštus ir ankštokas, bet Helenai Fe- 
derika atrodė labai šauniai, ji neleido jo nusivilkti. Tad per pa- 
maldas mergaitė nuolat timpčiojo paltuko apykaklę. Bažnyčioje 
dvelkė pušimis ir kvepalais, sumišusiais su žvakių vaško kvapu. 
Šiek tiek klysdama vargonavo senoji ponia Hamond, prikišusi 
raukšlėtą veidą prie giesmyno, perdėm išdidi ir nenorinti pripa- 
žinti, kad jai reikia akinių. Pasirodžius Eplbių šeimai ir atsisėdus 

bažnyčios priekyje, tarp parapijiečių nuvilnijo murmesys. Pir- 
masis ant pirštų galų įtipeno Nunas, atkišęs vėžlio nosį ir nutai- 
sęs pamaldžią miną. 

— Mergaitės, juk nesat porelė dievobaimingų pingvinų. Sudė- 
kit rankas prieš save lyg kokios skaisčios mergelės, - sušnypštė 
jis Molei ir Hesterai, o šios gūžėsi ir trūkčiojo, sunkiai tvardyda- 
mos juoką. Eidama pro šalį Hestera pagavo Federikos žvilgsnį ir 
jai mirktelėjo. Federika mainais išspaudė menką šypseną, nors 
jai visai nesinorėjo šypsotis. Išdidžiai praplaukė Ingrida, užsi- 
maukšlinusi aksominį turbaną ir apsivilkusi ilgą žalio aksomo 
paltą, šis šlavė jai grindis tarsi senstančiai nuotakai. Moteris vi- 
sus pasveikino, grakščiai linktelėdama taurią galvą, bet nematy- 
dama nė vieno veido, nes akis jai buvo užtraukusi muzikos grožio 
migla. Inigas šliurino su nutriušusiu rudu vilnonio bajaus paltu, 
užsismaukęs fetrinę skrybėlę ant pikto, irzlaus veido, o iš pas- 
kos žingsniavo jau iš anksto nuobodžiaujantis Semas, Bi, seginti 
trumpą sijonėlį, Liusjenas ir Džojus. 

Vos Eplbiai įsitaisė savo vietose, į navos vidurį liuoktelėjo it 
kokia linksmuolė varlė pastorius Boiblis. Išsprogusiomis rudo- 
mis akimis džiugiai nužvelgęs susikaupusius savo parapijiečių 
veidus, jis išsišiepė plačiausia ir žaviausia šypsena. 

— Sveiki atvykę, — linksmai prabilo stebėtinai aukštu balsu. — 
Sveiki atvykę visi. Šiandien visiškai ypatinga diena, nes gimė Jėzus. 

Semas nusižiovavo, plačiai išsižiodamas lyg begemotas. Pas- 
torius tai pastebėjo ir sukikeno. 

— Matau, kai kas šį nuostabų rytą mieliau tįsotų lovoje, o gal 
privargote, kol išvyniojote dovanas? Ačiū, kad nepatingėjote ateiti. 

Semas sėdėjo įsitempęs ir mėgino sutelkti dėmesį į kabantį 
virš altoriaus Nukryžiuotąjį, kad tik veido neišpiltų raudonis. 

— Pastangos, hmmm... - mąsliai sumurmėjo pastorius Boib- 
lis, nykščiais trindamas maldyno paviršių. — Pastangos - do- 
ras, nekaltas dalykas. Labai lengva leisti tinginystei vesti mus 
blogio keliu. Įdomu, ar žinote pasakojimą apie dvi varles pieno 
dubenyje? — Ganytojas žvilgsniu permetė veidus, su lūkesčiu 

spoksančius į jį. - Jos įkrito ir nebegalėjo išlipti. Būtų buvę vi- 
sai nesunku stipresnei varlei užsiropšti ant silpnesnės ir skubiai 
išsikeberioti į saugią vietą. Bet šiuo lengviausiu keliu stipres- 
nioji nepasinaudojo. Ji ir toliau spardėsi kartu su silpnesniąja, 
iš paskutiniųjų stengdamasi išsikapanoti iš dubens. Abidvi var- 
lės taip smarkiai ir ilgai mataravo kojomis, kad pienas susimušė 
į sviestą, todėl jos galop be jokio vargo iššoko laukan. Štai už 
tokias pastangos, gerieji mano žmonės, ir sulaukiam atlygio. — 
Parapijiečiai susižavėję sumurmėjo. — Šiandien gimė Jėzus, tad 
švęskime giedodami pirmąją pamaldų lapelio giesmę „Ėdžiose“. 
Federika mokėjo kelias giesmes, giedodavo jas Čilės mokyk- 
loje, nors ir ispanų kalba. Liūdnai pamanė, kad nuo tada, kai 
paskutinį kartą šnekėjo ispaniškai, praėjo visa amžinybė, ir pa- 
mėgino giedoti tyliai, kaip buvo mokoma Vinjoje. Staiga ilgai, 
nebyliai kentėtas visas tėvynės ilgesys, visi troškimai sukilo prieš 
silpstančią valią ir įkibo jai į gerklę. Iš širdperšos mergaitei ėmė 
ašaroti akys, virpėti smakras. It prarasto pasaulio vizija prieš akis 
šmėstelėjo praeities reginiai. Kai visa didybe iškilo tamsus tėvo 
veidas, jai ėmė stabčioti širdis; nors labai stengėsi tvardyti ašaras, 
šios pabiro skruostais, nes ji ieškojo meilės jo akyse, bet išvydo 
vien abejingumą. Išsyk pajuto beviltišką tuštumą ir liūdesį. Buvo 
veltui sugaišta šitiek valandų, tikintis, kad tėtis juos aplankys. 
Kokia naivi ji buvo. Žinoma, jis pamiršo juos, nes jau Kalėdos, 
o tėtis dar nė sykio nebuvo jų praleidęs. Dabar Federika suprato, 
kad jis niekada neatvažiuos, ir jai kaip niekada anksčiau subjuro 
ūpas. Nujausdama, koks sielvartas graužia dukterį, Helena padė- 
jo ranką jai ant peties. Irgi ilgėjosi Čilės ir, keista, Ramono. Tik 
labiau mokėjo slėpti liūdesį ir giedojo nuoširdžiau nei visada. 
Per pamokslą pastorius Boiblis labai linksmai kalbėjo apie 
Kalėdų prasmę. 
— Kalėdos - tai meilės ir atlaidumo metas, - sakė jis. 
Federika klausėsi, bet nejuto nei meilės, nei atlaidumo, jai tik 
maudė negyjančią žaizdą. Kai suvokė, kaip baisu būti atstumtai 
tėvo, jos regėjimas aptemo. Žvakės suspindo lyg mažos saulutės, 

pastorius Boiblis virto juoda išsklidusia dėme, jo balsas tyliai 
gaudė tolybėse. Mergaitei oda sudilgčiojo nuo karščio, pasku- 
tinį kartą mėginant užgniaužti raudą, deja, krūtinė buvo per 
maža atremti tokį jausmų proveržį. Staiga Federika atsistojo ir 
nieko nematydama prasispraudė pro senelių nugaras; šie suglu- 
mę susižvelgė. Paskui ji nubėgo šonine nava, pastūmė sunkias 
ąžuolines duris ir išsiveržė laukan ant sniego, tada, jausmams 
pratrūkus, ėmė rėkti lediniame ore. 

Susigriebusi už pilvo pasilenkė ir pravirko, kad pasaulis toks 
neteisingas. Neapkentė Kalėdų ir Anglijos. Umai pajuto sunkią 
ranką ant nugaros. Liovusis raudoti, atsitiesė. Pirštine šluostyda- 
masi veidą pakėlė akis, šios susidūrė su tamsiomis tėvo akimis, 
sklidinomis meilės ir gailesčio. Mergaitė vos ne vos nurijo seilę 
ir sumirksėjo. 

— Tėti... - vos ištarė, iš nuostabos sulaikydama kvapą gerklėje. 

— Fede, atleisk. - Ramonas apkabino besispardančią ir rėkian- 
čią dukterį. 

— Nekenčiu tavęs, nekenčiu! - kūkčiojo ji, o jis laikė ją tvirta- 
me meškino glėbyje, įsikniaubęs į karštą kaklą, ir šnabždėjo švel- 
nius drąsinančius žodžius. 

Įtraukusi pažįstamo kūno kvapo, Federika užsimerkė ir ne- 
besispyriojo, susmuko saugiame jo glėbyje, nugalėta meilės jam. 
Galų gale jis pasilenkė ir suėmė dukterį už siaurų petukų. 

— Ilgėjausi tavęs, - pabrėžtinai tarė Ramonas, įdėmiai žvelg- 
damas jai į veidą, ar nepamatys rimstant. Ak, kad būtų pasiilgęs 
jos kur kas anksčiau. - Gavau tavo laišką, — pridūrė ir susidrovė- 
jęs šyptelėjo. 

— Todėl ir atvykai? 

— Netik todėl. Vis baudžiausi aplankyti tave. Tik buvau labai už- 
siėmęs. Bet, sulaukęs tavo laiško, suvokiau nebegalintis atidėlioti. 

— Džiaugiuosi, kad esi čia, - nedrąsiai nusišypsojo Federika. 

— Na mat, šitaip jau geriau. — Jis nykščiais nušluostė jai vei- 
dą. - Turi man tiek daug papasakoti. Juk patiri aibę nuotykių. 
Noriu viską išgirsti. Ar tau patinka Anglija? 

— Lyg ir patinka. Turiu geriausią draugę Hesterą, — ji pralinks- 
mėjusi sušniurkštė. 

— O kaip šuo, kurį žadėjo tau nupirkti mama? - paklausė jis. 

— Dar nenupirko. 

Ramonas pakėlė akis į dangų. 

— Vaje. Ar nori, kad padovanočiau šunelį Kalėdoms? 

— Ne, ačiū. Tu esi mano Kalėdų dovana, daugiau nieko nebe- 
reikia. 

Ramonas buvo pamiršęs, kaip myli dukterį. Buvo perdėm len- 
gva tai pamiršti. Bet dabar, jam glaudžiant ją prie savęs, širdis 
plastėjo iš švelnumo. 

Staiga tyliai girgždėdamos atsivėrė duris ir laukan išėjo Hele- 
na. Pamačiusi Federiką nepažįstamojo glėbyje, buvo bepriešta- 
raujanti, bet atpažino plačius pečius, tvirtą nugarą ir jai susvaigo 
galva, ryžtas dingo. Jam atsigręžus, ji stovėjo išsižiojusi ir mirk- 
sėjo. Nežinojo, ką sakyti, grūmėsi su noru skelti Ramonui antausį 
ir išplūsti, kad šitaip ilgai nesirodė. 

— Helena, - nusišypsojo jis. 

Ji stebeilijo į jį, veidas mėlynoje žiemos šviesoje atrodė išblyš- 
kęs, lūpos neramiai virpėjo, ieškodamos žodžių. 

— Ramonai, — sutrikusi atsiliepė ir iškart šiurkščiai paklau- 
sė: — Ką čia veiki? 

— Nieko neradęs namie, pamaniau, kad esat bažnyčioje, - ne- 
rūpestingai tarė jis, lyg būtų atsiradęs pačiu laiku. 

— Taip, mes bažnyčioje. Jei būtum toks malonus ir dabar pa- 
leistum Fedę, mudvi norėtume išklausyti pamaldas iki pabai- 
gos, - griežtai pasakė Helena, imdama dukterį už rankos. 

— Aš niekur neisiu be jo, — sušnypštė mergaitė ir įkibo tėčiui 
į parankę. 

— Fede, kai išeisim iš bažnyčios, jis mūsų lauks. 

— Niekur neisiu be jo, - pakartojo Federika ir vėl puolė į ašaras. 

— Regis, turėsiu prisidėti prie jūsų, — kvailai šyptelėjo Ramo- 
nas ir spustelėjo jai ranką. 

Helena sučiaupė lūpas ir kantriai atsiduso. 

— Ten tikra grūstis, labai ankšta, - ėmė įtikinėti jį. Nenorėjo 

— Rasiu kur pasidėti, - jis gūžtelėjo plačiais pečiais. 

— Kaip sau nori, - pasidavė ji ir nenoromis atvėrė duris. 

Ramonas nusekė paskui žmoną į bažnyčią, joje tučtuojau pa- 
skleidė visą savo žavesį. Jiems žengiant tarp suolų, Helena pajuto, 
kaip į jos vyrą susmigo daugybė smalsių akių, nekantraujančių 
sužinoti, kas šis keistas juodbruvas prašalaitis. O Federika pėdi- 
no savininkiškai įspraudusi rankutę į jo ranką, kad niekas neabe- 
jotų čia esant jos tėvą. 

Helenai paprašius Džeiko ir Polės pasislinkti ir padaryti vie- 
tos Ramonui, jų akys išsiplėtė iš nuostabos. Abudu sėdėjo ir 
spoksojo į jį išsižioję tarsi spurdančios žuvys. Laimė, pastorius 
Boiblis vis dar smagiai rėžė pamokslą apie Kalėdų prasmę, to- 
dėl uošviai negalėjo pripuolę kamantinėti ar garsiai pasakyti esą 
sukrėsti ir apstulbę. Federika šypsojosi tėvui, rankute suėmusi 
šiltą jo plaštaką, kad niekur nepabėgtų. Halas labiau prisiglaudė 
prie mamos, jausdamas jos nerimą ir sumišimą, apimtas baimės, 
tik nesuprasdamas, kas jį baugina. Helena būtų norėjusi elgtis 
draugiškiau, bet buvo priblokšta, tad kokio sutikimo jis tikėjo- 
si? Galėjo perspėti ją laišku ar telefonu. Moteris sėdėjo ir susi- 
raukusi dėbsojo į maldaknygę, stengdamasi pasisemti ramybės 
išmarginusiuose jos puslapius žodžiuose. Tai buvo kur kas ge- 
riau nei žiūrėti į Ramoną. Helena grūmėsi su išdidumu, troško, 
kad jis regėtų ją laimingą, ramią ir gailėtųsi palikęs. Ir kovojo su 
širdimi, vis dar kenčiančia nuo daugybės prisiminimų ir vis dar 
besiilginčia jo. 

Ramonas atsilošęs nužvelgė nepažįstamus veidus aplink save. 
Paskui įsmeigė akis į dukterį, ašarotas jos veidelis spindėjo meile 
ir pasididžiavimu. Pasijuto laimingas, kad atvyko. 


Aštuonioliktas skyrius 


Iškart po pamaldų bažnyčia virto parapijos kokteilių vakarėlio 
vieta. Miestelėnai puolė linkėti vienas kitam kuo linksmiausių 
Kalėdų. Ramonas paspaudė ranką Džeikui ir pabučiavo Polę į 
sustingusį skruostą, tarsi būtų matęsis su jais prieš savaitę. Paė- 
mė ant rankų priešgyniaujantį, spurdantį Halą ir pakštelėjo jam į 
skruostuką, o paskui atidavė vaiką Helenai. 

— Ar ne keista, kad jis neatpažįsta tavęs? —- šnipštelėjo ji. 

Ramonas nudelbė akis ir papurtė galvą. 

— Atsiprašau. Nenorėjau taip ilgai atidėlioti kelionės, — susi- 
gėdęs atsakė jis. 

— Visada vilkini, - pagiežingai atšovė Helena. 

Federika paėmė tėvą už rankos ir per keistų žmonių spūstį 
nuvedė supažindinti su Eplbiais. 

— Tai mano tėtis, — išdidžiai tarė ji Ingridai, o ši grakščiai pa- 
davė jam ranką. 

— Labai malonu susipažinti. Fedė labai daug pasakojo apie 
jus, - plačiai nusišypsojo moteris. 

— Jūs tikriausiai Hesteros mama, — spėjo Ramonas. 

Ingridos veide šmėstelėjo nuostaba. 

— Taip, — atsakė ji svarstydama, iš kur jis žino. 

— Fedei pasisekė, kad geriausia jos draugė - Hestera, - tarė jis. 

Federika spūstelėjo tėčiui ranką, nes apie Hesterą jis žinojo tik 
tiek, kiek ji spėjo jam papasakoti prie bažnyčios. 

Ingrida įsistatė monoklį į akį, norėdama patyrinėti Ramoną 
atidžiau. Pamatė pribloškiamai išvaizdų vyriškį atšiauriomis, pa- 
slaptingomis vilko akimis. Labiausiai susižavėjo jo akcentu - šis 
buvo tikras, visai ne dirbtinis kaip Nuno. 

— Eime, norėčiau jus supažindinti su savo šeima, - pasakė ji, 
mostelėdama į savo tėvą ir sutuoktinį, stovinčius ir šnekučiuo- 
jančius tarpusavy, mat plepalus su parapijiečiais po pamaldų jie 
laikė paviršutiniškais ir varginančiais. Abudu troško grįžti į dva- 
rą prie savo knygų. 

— Tėti, Inigai, man labai malonu jums pristatyti Ramoną Kam- 
pionę, - plačiai šypsodama tarė Ingrida. - Argi ne patraukliau- 
sias padaras, kokį kada nors teko regėti Polperui? 

Ramonas suprunkštė, slėpdamas nesmagumą, bet Federikos 
šypsnys vis labiau plito, kol beveik prarijo visą jos veidelį. 

— Iš tikrųjų, brangioji, neturėtum vien iš išvaizdos spręsti apie 
žmogų. Atleiskit mano žmonai, - tarė Inigas, stipriai purtyda- 
mas ranką Ramonui. 

— „Tik paviršutiniški žmonės nesprendžia pagal išvaizdą“, — 
Nunas nusilenkė jam. 

— Arirjūs esat Oskaro Vaildo gerbėjas? —- apsidžiaugęs Ramo- 
nas irgi nusilenkė. 

Nuno akys pritariamai žybtelėjo. 

— Kaip ir jūs. Reiškiu didžiulę pagarbą. Kada galėtumėte ateiti 
pietų? Norėčiau jums parodyti savo biblioteką, - tarė Nunas ir, 
atsigręžęs į dukterį, kilstelėjo antakį. - Pasirodo, Federika kilusi 
iš išsilavinusios šeimos. 

— Ramonas - garsus rašytojas, —- įsiterpė Ingrida, girdėjusi 
viską apie jį iš Helenos. — Labai gerbiamas Čilėje. 

— Kaip suprantu, priglaudėt mano dukterį po savo sparne- 
liu, - tarė Ramonas. - Esu jums be galo dėkingas. 

Ingrida paplekšnojo Federikai per galvą it neblogai išauklė- 
tam šuneliui. 

— Tai man derėtų dėkoti. Dukterys ją dievina. Tėvas teisus: 
turite papietauti pas mus, Ramonai. Kiek laiko čia pabūsite? — 
paklausė ji, vildamasi, kad jis atvažiavo ilgam. Labiausiai už viską 
žavėjosi įdomiais žmonėmis, ryškiomis asmenybėmis. 

— Dar nežinau. 

— Nuostabu! Man labai patinka vyrai, besimėgaujantys kiek- 
viena diena. Taip gyventi geriausia. Ir trauki ilgiau, - nusijuokė 

Ingrida. Paskui palinko į jį ir sukuždėjo: — Šiandien pietų pasi- 
kvietėme vikarą, todėl pats metas grįžti į Pikthistlo dvarą. Ar už- 
suksite papietauti? — dar kartą paklausė. — Rytoj? 

— Žinoma. Mielai, - atsakė Ramonas ir mandagiai linktelėjo 
galvą. 

— Puiku. Laukiam jūsų rytoj. Atsiveskit Heleną su vaikais. Vi- 
sada smagu pasimatyti su jūsų žmona. 


Helena įširdo. 

— Nori eiti į svečius, vaidindamas šeimą? - piktinosi ji. - Kaip 
drįsai pasirodyti čia ir viską užvaldyti? 

— Aš nieko neužvaldžiau. Atvažiavau pamatyti vaikų. Ar ne 
to norėjai? 

— Įsiverži ir nė neatsiprašai, kad neparašei, nepaskambinai ir 
nebuvai čia, kai vaikams tavęs reikėjo. 

— Dabar esu čia, - atsakė jis. 

— Dabar taip, o rytoj vėl pasipustysi padus. Nuvylei mane. Be 
tavęs buvo lengviau. O kai nūnai sugrįžai, nebežinau, kur esu. - Ji 
ryžtingai sunėrė rankas ant krūtinės. 

Ramonas gūžtelėjo pečiais ir atsiduso. Buvo beprasmiška gin- 
čytis su Helena. Įsižiūrėjo į griežtus jos bruožus: pagiežingą lūpų 
liniją, suvargusią odą, sustingusias, negyvas akis, ir prisiminė, 
kodėl nesipriešino, kodėl leido jai išvykti. 

— Ką dar galiu pridurti? Atleisk, — išdrįso burbtelėti, stengda- 
masis kaip nors pralinksminti. 

Helenos lūpos trūktelėjo, ji svarstė, ko griebtis toliau. 

— Nenoriu, kad Fedė girdėtų mus vaidijantis, — tarė. - Eime 
pasivaikščioti ir viską ramiai aptarti. 

Jie patraukė keliuku pro apsamanojusius medinius vartus, už 
jų driekėsi laukas, tolumoje dunksojo miškas. Helena užsidegė 
cigaretę ir išpūtė dūmus į ledinį orą; jų kamuolys pakibo šalty- 
je it ūkana. Ramonas nusiminė, kad per; išsiskyrimo mėnesius ji 
nėmaž nepasikeitė. Buvo tokia pat nelaiminga kaip visada. Eida- 
ma į bažnyčią net neišsitrinko galvos. Jis buvo nusivylęs. Apėmė 

keista dėja vu jausena, ėmė kamuoti pažįstami traukuliai, skati- 
nantys iškeliauti. 

— Kiek pabūsi? — paklausė ji, kai juodu ėjo per lauką, po batais 
šliurksint pažliugusiam sniegui. 

— Dar nežinau, - atsakė Ramonas, grumdamasis su skatuliu 
kuo greičiau grįžti į tykius ramius namus, kokius jam buvo sukū- 
rusi Estela. 

— Juk niekas nepasikeitė, - atsiduso Helena. - Ką gi, pasaky- 
siu, kiek čia išversi. Savaitę, gal dešimt dienų. Paskui mes imsim 
tau įgristi, ir vėl išlėksi. 

— Tu ir vaikai man niekada neįkyrėsit, - rimtai tarė Ramonas. 

— Nejaugi? — niūriai atšovė ji. - O man atrodo kitaip. 

— Klausyk, Helena. Atsiprašau, kad neskambinau. Norėjau 
jus nustebinti. - Ramonas padėjo stambią plaštaką jai ant peties. 
Moteris nusipurtė ją. - Išvydusi mane, Fedė apsidžiaugė, — pri- 
dūrė jis ir išspaudė liūdną šypsnį. 

— Aišku, apsidžiaugė. Bet paskutinius vienuolika mėnesių ne- 
buvai šalia jos ir nešluostei jai ašarų. Fedė kiekvieną mielą dieną 
tikisi, kad galbūt šiandien išauš toji diena, kai pasirodys tėtis. Ko- 
kia jos vaikystė, Ramonai? Jei bent nuolat rašytum, palaikytum 
ryšį, pasidalytum savo sumanymais, ji negyventų tokioje neži- 
nioje. Per tai jaučiasi labai nesaugi, o kartu su ja kenčiu ir aš. — 
Helenos balse buvo justi kartėlis. 

— Aš pasistengsiu, - patikino Ramonas. 

— O kaip Halas? Tau jis buvęs nebuvęs. Rašai Fedei, bet ne 
jam. Halas tavo sūnus, jam reikia tavęs ne mažiau kaip Fedei. Gal 
net labiau, nes, priešingai nei ji, jis niekada nepatyrė tavo meilės. 

— Tu teisi, —- pripažino jis. — Teisi dėl visko. Vis dėlto atvažia- 
vau čia ne vaidytis su tavimi. 

Helena sumirksėjo iš nuostabos, bet ir toliau spoksojo į apsnig- 
tus medžius priešais save. Nesitikėjo, kad jis bus toks nuolaidus. 


Jie žingsniavo taku, kol priėjo aukštus skardžius, įsibridusius į 
jūrą. Helena nusivedė Ramoną prie geležinio suolelio, dažnai atei- 

davo čia viena pasėdėti ir paspoksoti į vandenį. Priešais ją atsive- 
riantis vaizdas į beribį ūką parskraidindavo sielą į anas malonias 
dienas, dar neapkartintas pykčio. Helena sėdėjo ir kartu su vyru, 
kuriam kitados degė meile, karšta kaip saulė, žiūrėjo į šaltą dangų 
ir speiguotus debesis. Horizontas vėl ištraukė jos sielą iš širdgė- 
los šešėlių, ji prisiminė, kas buvo praeityje. Žvelgė į tą grožybę, 
kol užplūdo tarsi gyvi prisiminimai, ir jos širdis atlyžo. Helena 
paieškojo palto kišenėje rūkalų ir žiebtuvėlio. Virpančia ranka už- 
sidegė cigaretę. Juto šalia Ramono valdingumą, arogantiškumą ir 
labai norėjo pravirkti. Kodėl viskas taip siaubingai susiklostė? 

— Kaip gyvuoja tavo tėvai? — po kurio laiko paklausė jo, glaus- 
dama ranką prie maudžiančio smilkinio. 

— Gerai. Jie Kačagvoje. 

— Ilgiuosi Kačagvos, - tyliai pasakė Helena, tarsi šnekėdama 
mus. — Pasiilgau karščio, jūros, kvapų. Niekada nemaniau, kad 
to ilgėsiuos, deja. 

— Čia visas keblumas, kai myli dvi šalis. Visada veržiesi būti 
toje, kur esamuoju metu nesi. Per daug galimybių rinktis, — tarė 
Ramonas. — Kartais geriau išvis jų neturėti. 

— Kurgi ne. Tikriausiai tavo gyvenimas labai sunkus, juk gali 
rinktis visą pasaulį, - apmaudžiai sukikeno Helena. 

— O tu gali rinktis iš dviejų dalykų. Kartais tai dar sunkiau. 

— Čia aš labai laiminga. Neapsakomai laiminga, — pasakė ji, 
nors tuo abejojo ir Ramonas, ir ji pati. 

— Ar tau vis tebeskauda galvą? - paklausė jis, pastebėjęs Hele- 
ną mMasažuojant smilkinį ranka. 

— Taip, bet jaučiuosi gerai, galvos skausmai užeina ir praei- 
na, — atsainiai paaiškino ji. 

— Eikš, — tarė Ramonas ir apgręžė ją nugara į save. 

Žmona mėgino purkštauti, bet jis griežtai ją nutildė, uždėjo 
rankas ant galvos ir ėmė trinti. 

— Iš tiesų, Ramonai. Man nėra nieko blogo, - silpnai ginčijosi 
Helena, bet, jam prisilietus, jai iš ilgesio pašiurpo oda. 

— Išties prastai. Bet aš pagydysiu tave, - nusijuokė jis. 

Ramono linksmumas kėlė pyktį, Helena nusistebėjo, kodėl 
jam visada viskas taip paprasta. 

Ramono pirštai spusčiojo jai į kaukolę. Tai buvo taip malonu, 
kad ji neįstengė tam atsispirti, todėl nebesipriešino, atsilošė ir 
pratisai, giliai įkvėpė. Atpalaidavusios galvą, jo rankos nuslydo jos 
pečiais, šmurkštelėjo po paltu ir megztiniu iki pat nuogo kūno. 

— O kaip sekasi vaikams? — pasiteiravo jis. 

Ji papasakojo, kad Federika susižavėjo Eplbiais, įsimylėjo 
Semą, kad jai ėmė sektis mokykloje. 

— Fedė dievina Eplbius. Vinjoje neturėjo daug moksladraugių, 
o Eplbiai jai tapo tarsi antrąja šeima, padariusia stebuklą: mergai- 
tė ėmė pasitikėt savimi. 

— Puiku. 

— Nuostabu. Iš pradžių Anglija ją gąsdino. Čia buvo labai šal- 
ta, niūru, o dangus anaiptol ne toks mėlynas kaip Čilėje. Vis dėlto 
gerai, kad persikraustėm prie jūros, bent ši Fedei nesvetima. 

Paskui Helena papasakojo apie Halą. Jos pečiai atsipalaidavo, 
niekas nebegniaužė gerklės. Galop ji nusijuokė, be jokio kartėlio 
ar apmaudo. 

— Jie čia laimingi, - pasakė Ramonas. 

— Regis, taip. - Helena užsimerkė, mėgaudamasi jo pirštų pri- 
silietimais, grąžinančiais kraują išsaususiems raumenims. 

— O tu? 

— Ak, Ramonai. Man viskas gerai. 

— Klausiu tavęs ne kaip sutuoktinis, o kaip draugas. 

— Tu vis dar mano vyras, - prikimusiu balsu tarė ji ir nusišyp- 
sojo, prisiminusi prarastą laiką, kai jųdviejų patiriama laimė gožė 
liūdesį, kol šis juodu sunaikino. 

— Na, tada klausiu kaip tavo vyras. 

— Nežinau, - Helena papurtė galvą. 

— Ką veiki visą dieną? 


»vo- 


— O ką sau, savo malonumui? 

— Savo? 

— Savo, - pakartojo jis. 

Ji trumpam susimąstė. Nežinojo, ką nuveikė dėl savęs. Kartais 
palydėdavo Federiką pas Eplbius gerti arbatos arba nusivesdavo 
Halą į paplūdimį. Aplankydavo Tobį ir Džulianą, šnektelėdavo su 
mama. Bet neįstengė sugalvoti nieko, ką būtų padariusi vien savo 
malonumui. 

— Nežinau, Ramonai. Negaliu prisiminti, — niūriai ištarė, ger- 
klę vėl užgniaužus jausmų antplūdžiui. —- Vaikai man teikia di- 
džiulį malonumą. 

— Be abejonės. Bet tai namų reikalai, šeimos gyvenimas. O aš 
turiu galvoje mėgavimąsi. Savanaudišką malonumą, kokį patiri 
tik pats. 

Išgirdusi jo klausimą, Helena susimąstė. Ramonas meistriškai 
nuolaidžiaudavo savo silpnybėms ir norams, o ji gebėjo aukotis, 
taigi viskas ir sužlugo. 

— Kiekvienam reikia laiko sau, — toliau kalbėjo jis. — Ilgai pa- 
tisoti burbulinėje vonioje, apsilankyti pas kirpėją. Neišmanau, 
kas džiugina tave. 

— Pati nebesusivokiu, - atsiduso ji, - todėl ir nežinau, kas man 
teiktų džiaugsmo. 

— Gal pradėk galvoti apie save. Ar užtenka mano duodamų 
pinigų? — paklausė jis. 

— Daugiau nei ganėtinai. 

— Tada leisk juos, dėl Dievo meilės. Nežinau, kas jums, mergi- 
noms, prie širdies, bet nusipirk naują suknelę, nueik pas kosme- 
tologę, pasilinksmink. Neprisirakink prie vaikų kambario, tu ne 
namų darbininkė. Jei tokios reikia, pasamdyk. Jei nori nuosavo 
namo, nusipirk. Man vis tiek. Bet tavo veide atsispindi kančia, ir 
tai ne itin patrauklu. 

Helena apstulbo. Neprisiminė, kada paskutinį kartą juodu 
šnekėjosi taip atvirai. Neprisiminė, kada jis paskutinį sykį rūpi- 
nosi ja ir jos laime. Nuo prisiminimų, kaip viskas būdavo, jie- 
dviem draugaujant, sukirbėjo paširdžiuose. Andai juodu be pa- 

liovos šnekėdavosi apie viską ir nieką, juokdavosi iš mažmožių, 
bendraudavo be žodžių, akinami meilės. Helena pasvarstė, kada 
ir kodėl išseko jų poreikis kalbėtis. Nedrįso atsigręžti į Ramo- 
ną, nes žinojo: jei pažvelgs jam į akis, vėl užsisklęs, kamuojama 
abejonių. Tad ir toliau sėdėjo užsimerkusi, stengdamasi, kad ši 
akimirka truktų kuo ilgiau. 

— Atvežiau vaikus į Angliją dėl savęs, bet, ironiška, tuo džiau- 
giasi jie, o ne aš. Man įdomu, nežinau, įdomu... - Ji dvejojo. 

— Kas? — tyliai paklausė jis. 

— Įdomu. O Dieve, Ramonai, vos galiu ištarti. 

— Klok. Pasijusi kur kas geriau. 

— Ar nepadariau didžiulės klaidos? 

Jis liovėsi masažavęs Helenai pečius. Ji išsitiesė ir grįžtelėjo 
į jį. Vyras varstė ją tamsiomis neįžvelgiamomis akimis, ir ji vėl 
pajuto užsisklendžianti savyje ir varžoma gėdos. 

— Padarei klaidą? — rimtai paklausė Ramonas, galvodamas 
apie Estelą ir vildamasis, kad ji nebus apsisprendusi staiga. 

— Nežinau, ar nesuklydau išvažiuodama iš Čilės. Ilgiuosi jos. 
Bet gal tai tik nostalgija, - atsainiai pridūrė Helena. 

— Gal, - mąsliai pritarė jis. 

— Nežinau. 

— Manau, tau reikia pasinaudoti proga čia. Turi nerti į viską, 
kaip padarė Fedė. 

— Vaikams daug lengviau. Jie tęsia, ką pradėję, ir niekas jiems 
nė motais. 

— Betgi tu pati pasirinkai, Helena. Niekada neliepiau tau iš- 
vykti. Nenorėjau, kad paliktum mane. Bet supratau, kodėl taip 
darai, ir nesipriešinau. Regis, tave kamuoja tos pačios bėdos kaip 
ir Čilėje. Esi motina, paaukojusi gyvenimą vaikams. Jei šiek tiek 
laiko skirsi sau, pamatysi, kad tavo jausmai gali pasikeisti. Esi jau- 
na ir graži. - Ji nuraudo ir nugręžė veidą. - Turi susirasti kokį 
nors pomėgį, jis tave ištrauktų iš tavojo kiauto ir namų. 

— Turbūt esi teisus, - pralinksmėjo ji. - Šitaip nesišnekėjom 
jau daugybę metų. 

— Žinau. Mes nuolat įžeidinėdavom vienas kitą, o dabar abu 
suprantame, kur atsidūrėm. 

Ji žiūrėjo į drovų Ramono veidą, jam žvelgiant į jūrą. Tada 
nuleido akis ir liūdnai tarė: 

— Taip, suprantame. 


Federika buvo tokia laiminga, grįžus tėčiui, kad negalėjo sumerk- 
ti akių. Tėvai įsikūrė atskiruose miegamuosiuose, bet mergaitei 
tai nerūpėjo. Ji džiaugėsi, kad tėtis išvis atvyko. Vos pamatę, kad 
Ramonas su Helena sutaria kur kas geriau, nei galėjai manyti, 
Džeikas ir Polė susitaikė su netikėtu žento pasirodymu. Nebuvo 
girdėti jokių barnių, pykčio, kandžių pastabų, ašarų. Helena ėmė 
trinktis galvą, dažytis, net nusipirko naujų drabužių miestelyje. 
Kasdien kur nors eidavo visa šeima. Vaikštinėjo paplūdimiu su 
vaikais, landžiojo po pilių griuvėsius ir slaptus urvus. Tiesą sa- 
kant, ėmėsi visokios veiklos, kaip anais laikais, kai susipažino. 
Vienintelis skirtumas buvo tas, kad Ramonas su Helena nesibu- 
čiavo ir nedaug juokėsi. Bet ji mažiau liejo apmaudą, o Ramonas 
buvo dėmesingesnis jos reikmėms. Helena nebebuvo sustingusi, 
sustabarėjusi, joje vėl pabudo sąmonė. Abejingumas pasirodė 
esąs jausmų maištas, širdies sąstingis. Išblėsus pykčiui, Helena 
suprato, kad Ramonas jai rūpi. Jiems traukiant tais pačiais ke- 
liais kaip andai, kai jis mergino ją, Helena, žiūrėdama į sunkiai 
įžvelgiamas tamsias Ramono akis, ėmė iš naujo atrasti vyrą, kurį 
kitados įsimylėjo, ir jos siela dar sykį pražydo jam. 


Ingrida susižavėjo juodbruvu svetimšaliu, staiga papildžiusiu jų 
draugiją. Atėjęs pietų antrą Kalėdų dieną su Helena ir vaikais, 
jis pralinksmino ją istorijomis, porinamomis su ryškiu akcentu 
ir užsieniečio priegaidėmis. Gaila, ji nemokėjo ispaniškai, būtų 
nusipirkusi visas Ramono parašytas knygas. Bet jis nė kiek ne 
mažiau kerėjo ją pasakojimais apie savo nuotykius, pagražintais 
lakios vaizduotės. Galop sulaukė viso stalo dėmesio, sukluso net 
didžiuoklis Semas. Šiaip jau mamai patinkantys iš pirmo žvilgs- 
nio vyrai dažniausiai keldavo jam nuobodulį. 

Slenkant savaitėms, Helena su Ramonu vis būdavo kviečiami į 
Pikthistlo dvarą. Ji labai didžiavosi, kai vyras visus pranoksta iš- 
vaizda ir savitumu. Jam esant, atmosfera įsikraudavo reta energi- 
ja, šią labiausiai juto žmona. 

— Kodėl jūs gyvenate kitame pasaulio krašte, toli nuo jaunuo- 
lio, tokio žavaus kaip aš? — vieną dieną po pietų paklausė Nunas 
Helenos. 

— Ak, Nunai, ne taip paprasta. Jums nereikia su juo gyventi, — 
nusijuokė ji. 

— Mane pakenčia tik Ingrida, taigi esu prastas pasirinkimas, — 
atsakė jis, išdidžiai žvelgdamas į ją protingomis mėlynomis aki- 
mis. - Kartais žmogus per vėlai suvokia, ką praradęs. Viliuosi, 
brangioji, tavęs neištiks toks likimas. 

— Jis atvyko dėl vaikų, ne dėl manęs, - šaltai paaiškino ji. 

Dirstelėjusi per stalą į išraiškingą Ramono veidą, pamanė: ak, 
kad jis būtų grįžęs dėl jos, ak, kad būtų galėjęs užgniaužti puiky- 
bę ir maldauti ją sugrįžti, ak, kad būtų įstengęs pasikeisti dėl jos. 
Galiausiai nusiminė, nes suvokė, kokia tikroji to vyro prigimtis. 
Jis panašus į vėją ir visada toks bus — niekada nežinosi, kurion 
pusėn papūs. 

— Ramonas nepasikeitė, Nunai. Kai būna su tavimi, dingojasi, 
kad pasaulyje jam nėra nieko ypatingesnio, svarbesnio už tave. 
Pavyzdžiui, imkim Federiką. - Abudu sužiuro į mažą mergaitę, 
gaudančią kiekvieną tėvo žodį. Kad ir ką ji darė, viskas buvo skir- 
ta jam: juokas, pokštai, pasakojimai, replikos, šypsenos. Ji dievi- 
no jį. - Federika mano, kad jis myli ją labiau už viską. Dabar taip 
ir yra, neabejoju. Ramonas labai gailisi neatvykęs anksčiau, ne- 
parašęs ar nepaskambinęs. Jis yra prislėgtas. Ėdamas kaltės. Vis 
dėlto netrukus leisis kelionėn, ir daugybę mėnesių, gal net metų 
negirdėsim iš jo nė žodelio. Deja, Ramonui tinka posakis „Kas iš 
akių, tas ir iš širdies“. 

— Meilė - tai kito klaidų suvokimas; nepaisydamas j jų. vis tiek 
myli, - filosofiškai pasakė Nunas. 

— Ar tai citata? —- nusijuokė ji. 

— Ne. Čia mano žodžiai, deja, nelabai originalūs. Ir vis dėlto 
teisingi. 

— Mudu su Ramonu daug metų stengėmės suprasti vienas 
kitą, bet galop nuleidom rankas. 

— Niekada ne vėlu pamėginti iš naujo. 

— Kažin. Regis, mes niekada nesupratom vienas kito. 

— „Būti didžiam reiškia būti nesuprastam“, — pacitavo Nu- 
nas. - Ralfas Valdas Emersonas*. Itin įžvalgus žmogus. 

— Teisybė. 

— Jis pasakė dar vieną svarbų dalyką, brangioji. 

— Kokį? 

Nunas pasilenkė prie jos ir sušnabždėjo į ausį: 

— „Mes visada esam pasirengę gyventi, bet niekada negyve- 
name. 

Tie žodžiai Helenai niekaip neišėjo iš galvos ir per pietus, ir 
visą popietę. Kažkodėl ji negalėjo mintyti apie nieką kita. 


— Fede, - pratarė Halas, valydamasis dantis virš praustuvės. 

— Ką? 

— Kaip manai, ar tėtis pasiliks? 

Federika pakabino drėgną rankšluostį ant radiatoriaus. 

— Nežinau, - atsakė, nenorėdama garsiai išsakyti savo vilties, 
kad be reikalo neįžiebtų jos ir broliui. 

— Gal parsiveš mus į Vinją, - pasvarstė berniukas ir nusispjo- 
vė į tekantį vandenį. 

— Abejoju, ar taip bus, Halai, - atsargiai tarė ji. 

— Kodėl ne? 

— Nes dabar gyvenam čia. 

— Mieliau gyvenčiau Vinjoje, — ryžtingai pasakė jis. 

— Bet tau labai patinka gyventi čia su seneliais, — atkakliai 
tvirtino Federika. 

— Pasiilgau Abuelito. - Berniukas nutaisė liūdną miną. 


* Amerikiečių eseistas, filosofas ir poetas (Ralph Waldo Emerson; 1803-1882). 

— Ir aš, Halai. 

— Šitas senelis nenešioja manęs ant pečių ir neapsuka ratu, 
paėmęs už rankų, - skundėsi vaikas. 

— Žinau. 

— Ir nepasiima manęs jodinėti. 

— Jis labai užsiėmęs. 

— Noriu grįžti į Vinją. Abuelito turbūt ilgisi manęs. 

— Tikrai taip. Abu seneliai ilgisi, - liūdnai susimąsčiusi pasakė 
Federika. - O dabar metas į lovą, Halai. Ar paskaityti pasaką? 

— Kur mama? — paklausė jis, basomis tapendamas iš vonios 
kambario. 

— Džojaus ir Liusjeno namuose. 

— Nuolat tenai. 

— Taip. Jai patinka Eplbiai. 

— O man ne. 

— Patinka. 

— Ne. 

— Juk visada žaidi su Džojumi. 

— Nemėgstu jo. 

Federika atsiduso, mat nujautė tuoj kilsiant vaidą. 

— Eime. Paskaitysiu tau pasaką, - linksmai paragino broliuką. 

— Noriu, kad paskaitytų mama, - užsispyrė Halas. - Eisiu gul- 
ti tik tada, kai paskaitys. 

— O senelė tiks? 

— Noriu mamos, - suunkštė vaikas ir priešgyniaudamas sunė- 
rė rankas ant krūtinės. 

— Gerai jau, gerai, - vėl atsiduso ji. - Gulkis į lovą ir lauk, iki 
ji pareis, neturėtų labai užtrukti. 

Bet Federika žinojo, kad, mamai grįžus, juodu jau miegos. 


Buvo jau vėlu, kai ji išgirdo sutraškant automobilio padangas 
ant įvažos žvyro. Į miegamąjį trumpam įspindo šviesa; nutilus 
varikliui, mergaitė vėl paniro į tamsą. Įsiklausė į sprunkančių 
nuo šalčio ir neriančių vidun tėvų balsus. Girdėjo juoką, bet 

nesuprato, apie ką juodu šneka. Mamos balsas jau seniai ne- 
buvo toks linksmas. Federika atsisėdo lovoje ir įtempė ausis, 
gaudydama menkiausią garsą, galintį suteikti viltį, kad tėtis pa- 
siliks, bet buvo girdėti tik prislopinti balsai, bylojantys vien apie 
didėjantį tėvų draugiškumą vienas kitam. 

— Na ir smagiai praleidau vakarą, - tarė Helena, kopdama 
laiptais. 

Federika susigūžė tamsoje, žiūrėdama, kaip mama šmėstelėjo 
durų plyšyje. 

— Ir aš, - pripažino Ramonas, stypindamas iš paskos. 

Ji stabtelėjo prie Federikos durų. 

— Džiaugiuosi, kad tau patinka Eplbiai, - pasakė tyliai, kad 
nepažadintų vaikų. 

— Nunas nepakartojamas, — sukrizeno jis. - Inigas irgi. 

— Tu vienintelis mano pažįstamas žmogus, užkariavęs jo dė- 
mesį. Inigas beveik su niekuo nesišneka, visą laiką lindi užsidaręs 
darbo kambaryje. Ingridą tai, ko gero, labai erzina. 

— Turiu prisipažinti, jis labai sudomino mane. 

— Neįsivaizduoju, apie ką jūs kalbatės. 

— Apie viską. 

— Tikrai? 

— Jis išsilavinęs ir protingas. Tik reikia prasiskverbti pro jo nu- 
sivylimą. 

— Nusivylimą? — susiraukė Helena. 

— Jis, kitaip nei Nunas, nesugeba pakilti virš pasaulio. 

— Tai pavyksta ne tik Nunui, bet ir Ingridai. 

— Taip. Inigas stumia dienas mąstydamas apie gyvenimą ir 
mato vien neigiamybes. Jei įsižiūrėtume atidžiau, visur rastume 
bjaurasties. Čia ir gudrybė, kad nereikia jos ieškoti. 

— Nesuprantu, ką čia paistai, - netvirtai pasakė ji ir sukikeno, 
slėpdama savo neišmanymą. - Ačiū, kad paskutinėmis keliomis 
dienomis labai stengiesi bendrauti su Halu. 

— Jis mielas berniukas. 

— Mielas, bet tu jo visai nepažįsti. Halui svarbu jausti tavo 

meilę ir švelnumą. Žinau, Federika tau labiau prie širdies. Ji vy- 
resnė ir labiau rodo savo meilę. Bet ir Halas myli tave, tik pats to 
nesupranta. 

— Gerai, kad juos pamačiau. —- Ramonas linktelėjo ir nusi- 
žiovavo. 

— Ir mums gerai, - ji taikiai pažvelgė į jį. 

Jis sutiko Helenos žvilgsnį ir liūdnai nusišypsojo. 

— Taip, — ištarė labai tyliai, tad Federika vos jį išgirdo. 

— Džiaugiuosi, kad atvažiavai. 

— Ir aš. 

Abiem nesmagiai padelsus, Ramonas nuėjo per koridorių. 

— Labanakt, Helena. 

— Gerai išsimiegok, Ramonai, - ji meiliai nulydėjo jį akimis. 
Paskui dingo iš akiračio. 

Mergaitę nuo lūkesčių nukrėtė virpulys. Nors oda pašiurpo, ji 
buvo išpilta karščio ir labai susijaudinusi. Tvirtai užsimerkė ir vy- 
lėsi regėjusi besimezgančio tarp tėvų naujo meilės ryšio pradžią. 
Federika neabejojo, kad tėtis pasiliks. 


Helena gulėjo lovoje ir galvojo apie Ramoną. Paskui prisimi- 
nė, ką jai sakė Nunas. „Esame visada pasirengę gyventi, bet nie- 
kada negyvename“ Vis kartojo tuos žodžius mintyse, gilinosi į 
jų prasmę, svarstė, kaip pritaikyti juos sau. Nunas buvo teisus, 
Ramonas gyveno. Jis nesuko galvos dėl pasirengimo, tiesiog iš- 
skubėdavo gyventi ir tam skirdavo visas savo jėgas, o ji visada 
tik rengdavosi gyventi. Ramonas panėšėjo į didelį paukštį. Jo 
nevaržė jokios ribos, jis skrido, kur norėjo ir kada norėjo. Hele- 
na pavydėjo vyrui spontaniškumo, bet ją piktino, kad jam stin- 
ga atsakomybės. Ramonas nepaklusdavo niekam, negirdėdavo 
net savo vaikų prašymų. Atsižvelgdavo vos į vieną kitą žmonos 
maldavimą. Bet tikrąja prasme gyveno. Ralfui Valdui Emersonui 
būtų labai patikęs. 

Helena gulėjo viena, bet šiąnakt ta vienatvė atrodė sunkesnė 
nei anksčiau. Ji spoksojo į tamsą ir prisiminė anas senas dienas, 

praleistas su Ramonu, kai susirangydavo šiltame jaukiame jo glė- 
byje ir užmigdavo, nekamuojama jokių abejonių. Juto jo buvimą 
namuose, tirštą kaip dūmai ir karštą kaip ugnis. Buvo bejėgė to 
nepaisyti, nebenorėjo vaidytis. Vėl prisiminusi Ralfą Valdą Emer- 
soną, išsiropštė iš lovos. 

Įsinėrė į chalatą, atvėrė miegamojo duris ir nusėlino per ko- 
ridorių link Ramono kambario. Nėmaž neužtrukusi prie durų, 
kaip aną siaubingą naktį pernai sausį, tyliai atidarė jas ir įsėlino 
tamson. 

— Ramonai, - sukuždėjo. Jis sukrutėjo po antklode. - Ramo- 
nai, - pakartojo ji. Jis vėl sujudėjo. Apgraibomis nuėjusi prie jo 
lovos, bakstelėjo jam. — Ramonai. 

Vyras pabudo. 

— Helena... - sumurmėjo. — Tau kas nors nutiko? 

— Man šalta, - atsakė ji, nes daugiau nesumetė, ką sakyti. Ste- 
bėjosi, kad taip karštligiškai dreba kūnas. — Ar galiu atsigulti? 

Ramonas pasislinko, padarydamas vietos. Ji šmurkštelėjo į 
lovą ir užsitraukė antklodę. 

— Ko nori, Helena? - paklausė jis, bet ji negirdėjo nekantraus 
balso ir atkakliai siekė to, ką buvo sumaniusi. 

— Noriu, kad pasiliktum. 

Jis atsiduso, prisitraukė ją prie šilto kūno, apglėbdamas ir kvė- 
puodamas į plaukus. 

— Negaliu. 

— Kodėl negali? 

— Nes mano namai - Čilė. 

— Ar negali pabūti ilgiau? Juk galėtum rašyti ir čia, nebūtinai 
Čilėje. Smagu, kai gali dirbti bet kur. 

Jis dar kartą atsiduso. 

— Negaliu nieko pakeisti, - ramiai tarė. 

— Kodėl, Ramonai? Nes nenori? 

— Negaliu. 

— Bet mudu vėl susidraugavom. Jau daug metų mudviem ne- 
buvo šitaip gera. Vėl pradedam pažinti vienas kitą. Ne, leisk man 

baigti sakyti, - Helena nesileido pertraukiama. - Maniau, kad tu 
man neberūpi, kad nebemyliu tavęs. Buvau visiškai abejinga, ir 
tai mane baugino. Atrodė, kad iš mūsų ryšio nieko nebeliko. To- 
dėl grįžau namo. Dingojosi, kad nėra kitos išeities. Bet aš klydau. 
Dabar suprantu ir meldžiuosi, kad nebūtų per vėlu. Juk mudu 
galime viską išspręsti, tikrai tikiu, kad galime. 

— Tačiau mūsų laukia senos bėdos. Kad ir kur būtume, jos vis 
tiek mus atsivys. 

— Man reikia tavęs, — tarė ji ir nurijo seilę iš išgąsčio, išgirdusi 
neviltį savo balse. 

— Tau manęs nereikia, Helena. Tau reikia gyvenimo. 

— Ar nenori, kad važiuočiau su tavimi, ar mėgini man pasaky- 
ti nenorįs, kad grįžčiau pas tave? 

— Aš nieko nesakau. Tik mudviem reikia šiek tiek pabūti at- 
skirai. 

— Taigi nenori manęs, - susitaikiusi su tikrove pasakė ji, deg- 
dama iš gėdos, kad taip neatsargiai prisipažino. 

— Noriu, Helena, - Ramonas pabučiavo ją į kaktą. - Dabar 
mielai pasimylėčiau su tavimi. Man visada smagu su tavimi. 

— Tada kodėl nesimyli? 

— Nes neketinu pasilikti. 

— Daugiau nebegeidi manęs? — sugniužusi paklausė ji. 

— Nesimyliu, nes mūsų santuokoje tebežioji skylės, Helena. 

— Mano padarytos skylės. Buvau sutrikusi. Įskaudinta. Jau- 
Ččiausi prislėgta. 

— Tu neklydai. Buvai prislėgta. Niekas nepasikeitė. Ničniekas. 

— Sakei, kad myli mane, - vos ištarė ji. 

— Myliu, deja, ne taip, kaip norėtum būti mylima. Tau reikia 
vyro, mylinčio tave kasdien. Netrukus išvažiuosiu, o tu, likusi 
viena, jausies prislėgta. Nieko negaliu padaryti. 

— Tai iš tiesų nėra jokios galimybės? 

— Kokios galimybės? 

— Pamėginti dar sykį. - Po šių Helena nutilo, pasijuto perne- 
lyg pažeminta. 

Ramonas paglostė jai plaukus ir gulėjo, stebeilydamas į tam- 
są. Galvojo apie Estelą ir tikrą jos meilę jam. Helena buvo labai 
reikli, ir jis ėmė vėl dusti, apimtas pažįstamo klaustrofobijos 
jausmo. Tebemylėjo ją, bet negalėjo jos pakeisti. Pamanė, kad, 
gaubiamas reiklios Helenos meilės, negalės jos mylėti taip, kaip 
ji trokšta. Pajutęs pučiant permainų vėją anapus lango, suprato, 
kad metas išvykti. 


Kitą rytą Ramonas nulipo pusryčiauti, nešinas kelioniniais 
krepšiais. 

— Iškeliauji? — griežtai paklausė Helena. 

Vėl skaudėjo galvą, ji neturėjo kur dėtis iš gėdos. Troško, kad 
galėtų atsukti juostelę atgal ir ištrinti praėjusią naktį. Nedrįso pa- 
kelti akių į vyrą. Kai vis dėlto ryžosi, šios buvo tamsios ir neįžvel- 
giamos. Ji persistengė, viską sugadino. 

— Išvykstu, — tarė Ramonas ir atsisėdo šalia Federikos. 

— Išvyksti? — išlemeno mergaitė. - Dabar? 

Federika pamatė tėtį liūdnai linktelint paniurusiu veidu. Ar 
praėjusią naktį ji sapnavo, kad jis su mama labai meiliai šnekė- 
josi laiptų aikštelėje? Nė neabejojo, kad juodu buvo bepradedą 
įsimylėti vienas kitą. Kodėl viskas taip blogai susiklostė per vieną 
naktį? Ji nieko nesuprato. 

— Neliūdėk, mi amor. - Ramonas paglostė nelaimingą jos vei- 
delį. —- Rašyk man ir pasakok, kaip tau sekasi ir ką veiki. Nepra- 
leisk nė vienos smulkmenos. - Jis nykščiu nubraukė ašarą jai nuo 
skruosto. - Būk gera, neverk, juk greitai vėl aplankysiu tave. 

Bet Federikos veidą perkreipė kančia, ji apsivijo rankomis jam 
kaklą ir pravirko. 

— Nenoriu, kad išvyktum, - kūkčiojo. - Būk geras, pasilik. 

— Negaliu pasilikti visam laikui, mi amor. Pažadu grįžti, — ra- 
mino tėtis. - Nepamiršk man parašyti, - pridūrė jis ir pabučiavo 
ją į šlapią skruostą. 

Kai Ramonas apglėbė Halą, vaikas ėmė muistytis ir šauk- 
tis mamos. Helena, ramindama švelniais žodžiais, paėmė jį ant 

rankų. Sūnus prisispaudė prie jos it išsigandęs beždžioniukas. 
Ramonas nebesileido į šnekas. Nebebuvo ko sakyti. Jis prigludo 
lūpomis prie sustingusio Helenos veido ir išėjo, atverdamas tuš- 
tumą pasiliekančiųjų širdyse ir įžiebdamas baisų netekties jaus- 
mą. Helena spėliojo, kada jis sugrįš. Nujautė, kad labai negreitai. 


Federika užlėkė laiptais į miegamąjį ir užtrenkė duris. Bloškėsi 
ant pūkinės antklodės su Snupio atvaizdu ir pravirko. Kaip tėtis 
galėjo šitaip pabėgti nė neperspėjęs! Ji buvo sudėjusi į jį tiek daug 
vilčių. Tvirtai tikėjo, kad jis pasiliks. Be to, jam patiko Polpere. 
Jiems buvo smagu. Tėtis pamėgo Eplbius, bet, rodos, labiausiai 
jam vėl patiko mama. Jie iš naujo susidraugavo. Tai kas nutiko? 
Pavargusi nuo raudos, Federika pasidėjo dėžutę su drugeliu ant 
kelių ir atidarė. Įsispoksojo į spindinčius kristalus ir į skleidžian- 
tį sparnus drugelį, raudonos jų spalvos pamažu virto mėlyno- 
mis, tarsi reikšdamos užuojautą. Stebuklingai žaižaruojant įvai- 
riaspalviams senoviniams akmenims, ji tarsi pasislėpė nuo savo 
liūdesio ir ūmai nusmelkusio atskirties jausmo, šaltomis leteno- 
mis gniaužiančio širdį. Pamažu mergaitė nugrimzdo į prisimini- 
mus, tarsi atsispindinčius kiekviename mažyčiame brangakme- 
nyje. Regėjo senelius jų balkone Kačagvoje, Rastą, skuodžiantį 
Kaleta Abarkos paplūdimiu. Matė namą, kuriame gyveno, plačią 
atvirą jūrą, užuodė levandas, veidu juto saulės glamonę. Apsvai- 
gusi nuo šitokios daugybės užplūdusių prisiminimų, užsimerkė 
ir nusklendė, nešama tėčio meilės. 


Devynioliktas skyrius 


Kačagva 


Mariana išsiruošė pas Estelą tik prieš pat Kalėdas. Tai turėjo 
būti draugiškas apsilankymas, geros valios apraiška. Ji nuspren- 
dė padovanoti merginai sidabro vėrinį, nupirktą Santjage. Juk ne 
Mariana sumanė atleisti tarnaitę iš darbo. Iš tiesų padarė visa, 
kas buvo jos galioje, mėgindama įkalbėti Ignasiją, kad šis neat- 
sisakytų Estelos. Mergina jai patiko, buvo pirmoji iš visų turė- 
tų tarnaičių, kuri neprašoma atlikdavo darbus, nė neraginama 
parodydavo iniciatyvą. Estela buvo perdėm sumani, kad eikvotų 
savo gabumus vien virimui ir namų ruošai, bet šis triūsas lyg ir 
nebuvo jai atgrasus. 

Mariana buvo priversta paprašyti sugižėlės Gertrūdos, kad ši 
sužinotų, kur dabar gyvena Estela. Pati negalėjo išsiaiškinti, ypač 
pasklidus gandams, kad Estela išėjo iš tėvų namų. Gertrūda greit 
viską iššniukštinėjo ir dar piktdžiugiškai pridūrė, kad, pasak jos 
pusseserės, gyvenančios tame pačiame miestelyje kaip ir Pablas 
ir Marija Regai, net šie nežino, kur dabar glaudžiasi jų duktė. 

Taigi Mariana atvažiavo iki Estelos paplūdimio namo, vado- 
vaudamasi Gertrūdos duotomis nuorodomis. Moteris siūlėsi 
palydėti, bet Mariana suvirpėjusi maloniai atsisakė. Namuose 
vos ištverdavo penkias minutes tarnaitės draugijoje, o čia būtų 
reikėję kratytis su ja ankštame automobilyje. Vien nuo tokios 
minties Marianos lūpų kampučiai nusviro iš pasibjaurėjimo. 
Gertrūda buvo ne tik akiplėša ir užgauli, bet dar ir skleidė stiprų 
anyžių kvapą. Marina laikė save senamadiška moterimi, taigi no- 

rėjo, kad tarp darbdavio ir darbuotojo būtų aiški riba. Gertrūda 
nė nesusimąstydama visai nepaisė tos ribos ir visada įžeisdavo. 
Ignasijas su ja elgėsi griežtai: užrikdavo, kad žinotų savo vietą, 
o Gertrūda piktai pašnairuodavo į jį, bet tuoj prisimindavo savo 
pareigas ir priedermes. 

Mariana išvydo Estelos paplūdimio namą ir nustebo, kad šis 
toks didelis ir gražus. Pasvarstė, kaip moteris, užimanti tokią 
visuomeninę padėtį, gali taip prabangiai įsikurti. Vienui vienas 
visoje apylinkėje baltai dažytas namas su amerikietiško stiliaus 
veranda ir didžiulėmis žaliomis langinėmis, vasarą saugančiomis 
nuo karščio, stovėjo pakrantėje ir žvelgė į jūrą. Jo stogas buvo 
dengtas nendrėmis, sienomis lipo vešlūs dangaus mėlio plium- 
bagiai, jie buvo apraizgę verandą ir sviro nuo jos, plevendami 
it drugelio sparnai. Mariana nė nejįtarė, kad neištikimas Estelos 
mylimasis toks turtingas. Manė jį esant tokio paties luomo kaip 
ir tarnaitė. Pasirodo, klydo. 

Durys buvo atdaros. Mariana girdėjo viduje dainuojant Estelą 
ir linksmai guguojant kūdikį. Prisiminė pagiežingus Gertrūdos 
žodžius apie beždžionę ir patenkinta nusišypsojo. Tokius garsus 
tikrai skleidė ne beždžionė. Prieš šūktelėdama Estelą, moteris 
šiek tiek padelsė, mat pastebėjo ženklų, kad čia esama vyriškio. 
Verandoje ant kėdės atkaltės kabojo marškiniai, prie durų sto- 
vėjo pora mokasinų. Na, pamanė Mariana, jeigu jis namie, bus 
proga susipažinti. Pašaukusi Estelą, ji ėmė laukti. 

Ši, tučtuojau atpažinusi balsą, stovėjo kaip įbesta, suglumusi, 
apimta panikos. Ramonas viešėjo Anglijoje, bet namuose buvo 
išmėtyti jo daiktai. Per trumpą valandėlę tarp Marianos šūksnio 
ir silpno savo atsako ji stengėsi prisiminti, kur guli vienas ar anas 
daiktas, galįs jį išduoti. Paguldžiusi Ramonsitą į lopšį, nustypi- 
no koridoriumi prie durų, Marianai pamažu braunantis vidun ir 
smalsiai apžiūrinėjant namą. | 

— Senjora Mariana, kokia staigmena, — žvaliai pasisveikino 
Estela, stengdamasi nuslėpti balso virpulį. - Pasišnekėkim lauke, 
čia labai karšta, - pasiūlė, vesdama buvusią darbdavę į verandą. 

Mariana nusivylė. Ji norėjo pamatyti namą. Bet geros manie- 
ros neleido paprašyti Estelos, kad aprodytų kambarius. 

— Atleisk, atvažiavau nepranešusi. Ar tu viena? 

Estela pastebėjo, kad Marianos akys susmigusios į batus prie 
durų. 

— Taip, viena, - nerūpestingai atsakė. — Prašau sėstis ir 
jaustis patogiai. — Ji mostelėjo į kėdę, ant kurios buvo užmesti 
marškiniai. 

Estela paėmė įkaltį ir kartu su batais nubloškė už laukujų 
durų. Marianai pro akis nepraslydo nė viena smulkmena, ji susi- 
domėjo, kodėl Estela tokia sutrikusi. Paskui staiga pamanė, kad 
vyras, su kuriuo ji gyvena, gal nėra vaikelio tėvas. 

— Matau, kad esi visai laiminga, - taktiškai tarė Mariana. — 
Turi gražų namą. 

— Ačiū, senjora Mariana. 

Moteris matė, kad ji labai susinervinusi, ir nusprendė, jog tai 
savaime suprantama, juk Ignasijas šitaip bjauriai ją atleido. 

— Man labai gaila, kad netekai darbo, - pasakė Mariana, iš 
visų jėgų stengdamasi, kad Estela nusiramintų. — Ignasijas gali 
būti labai nejautrus. Jis to nenorėjo. Toks jau yra. Bet ne visi jį 
supranta taip kaip aš. Ar tavimi rūpinamasi? — Klausimas buvo 
netaktiškas, bet moteris nesusilaikė. 

Estela įsitempė ir nudūrė žvilgsnį, tarsi gėdydamasi pažvelgti 
Marianai į akis. 

— Aš labai patenkinta, — paprastai atsakė ji. 

— Turi kūdikį. Berniuką? — Estela linktelėjo ir nevaržomai nu- 
sišypsojo. — Matau, jis teikia tau daug džiaugsmo. Nepaprastai 
mylėjau ir dievinau visus aštuonis savo vaikus ir anūkus, - atsi- 
duso Mariana. - Anūkai irgi džiugina mane. — Tada iškart pri- 
siminė Federiką su Halu, ir akis jai aptraukė migla. - O kuo jis 
vardu? — paklausė, sąmoningai slopindama savo liūdesį. 

Estelos iš gėdos užkaito skruostai. Būtų galėjusi atskleisti tikrą- 
jį vaiko vardą, rizikuodama sukelti įtarimą, arba sumeluoti. Pakė- 
lusi akis į Marianą, nusprendė, kad vienintelė išeitis bus melas. 

— Dar neišrinkau vardo, - tarė, ramiai žvelgdama į moterį ir 
stengdamasi neišsiduoti, kad išsisukinėja. 

Mariana nustebo. 

— Dar neišrinkai? 

— Ne. 

— Bet juk turi jį kaip nors vadinti! 

— Vadinu jį angelėliu. Mažuoju savo angelėliu, - paskubomis 
atsakė Estela. 

Mariana nusišypsojo. 

— Angelėlis. Gražus vardas. - Nuojauta jai kuždėjo, jog čia 
kažkas ne taip. — Džiaugiuosi, kad viskas taip gražiai tau susi- 
klostė. Pernai vasarą labai nerimavau. 

— Ir aš. 

— Bet turi dailų namą, sūnelį ir... - Mariana nutilo, bet paskui 
nustūmė šalin abejones ir nesivaržydama pridūrė, — ir vyrą, ku- 
ris rūpinasi tavimi. - Estelos veidui vėl nukaitus, Marianos akys 
nesmagiai sutvisko. - Nesijaudink, brangioji, nesmalsauju, - pa- 
skubomis nuramino ją, prisiminusi Gertrūdą ir vildamasi, kad 
perdėm neįsismarkavo kamantinėdama. - Man nebūtina žinoti, 
kas jis, tik džiaugiuosi, kad esi laiminga. Tu man labai patinki, Es- 
tela, nepaprastai sielojausi regėdama, kaip kenti. Esi gera mergi- 
na ir nenusipelnei, kad su tavimi būtų šitaip beširdiškai elgiama- 
si. Yra daugybė kitų, vertų tokio elgesio, bet ne tu. Jas pranoksti 
visa galva. Noriu tau pasakyti, kad jei kada ko reikės, šaukis ma- 
nęs. Visada pasistengsiu padėti kuo tik galėdama. Paremsiu arba 
patarsiu. Esu čia, jeigu tau kada nors reikėtų pasišnekėti ne su 
šeimos nare. Esu pašalietė. Būčiau labai laiminga. 

Ji žiūrėjo, kaip Estelos veidas atlėgsta ir vėl išblykšta, sumiši- 
mas virsta dėkingumu. 

— Jūs labai maloni, senjora Mariana. Man labai pasisekė, kad 
turiu tokią gynėją. Tai ypatinga garbė. Ačiū jums. - Dėkodama 
mergina svarstė, kaip pasijustų Mariana, jei sužinotų, kad tarp- 
dury stovėjo Ramono batai, o ant kėdės kabojo jo marškiniai. Su- 
abejojo, ar ji siūlytų globą, jei suprastų, kad sūnus svetimavo su 
gražuole tarnaite. 

Mariana pakilo, ketindama eiti. Užgniaužė smalsumą ir susi- 
laikė nepaprašiusi, kad Estela parodytų namą. Ir vis dėlto prieš 
atsisveikindama pamanė, jog nebus smerktina ir įžūlu, jei papra- 
šys vieno dalyko. 

— Estela, labai norėčiau pamatyti tavo angelėlį. 

Estela išblyško ir pakartojo: 

— Angelėlį? 

— Taip. Jeigu tau nebus labai sunku. Jis, aišku, geras berniukas, 
nes nė sykio nesuknerkė. 

— Jis — ramus vaikas, bet gal dabar miega, — pasakė Estela, 
mėgindama rasti kokią nors dingstį. 

— Tada tik dirstelėsiu į jį, nepažadinsiu, - neatstojo Mariana. 

Estelai nebebuvo ką daryti. Jei Mariana įžengs į namus, tikrai 
atpažins sūnaus daiktus. 

— Eisiu jo paimti ir atnešiu čia, - greitosiomis atsakė ir dingo 
name. 

Marianai jos elgesys pasirodė itin keistas. Jeigu mergina būtų 
iš tiesų pagimdžiusi beždžionę, būtų reagavusi taip pat. Šmės- 
telėjo mintis: o gal tam vaikui tikrai kas nors negerai? Jeigu jis 
gimė su kokia nors kliauda, ji elgiasi nedovanotinai, užsispirda- 
ma pamatyti. Bet nespėjo pasakyti Estelai, kad nurimtų, ir jauno- 
ji moteris išniro iš šešėlių, glėbyje nešdama mažą ryšulėlį. Maria- 
ną išpylė karštis, net superštėjo kaklo oda; ji pasiruošė pamatyti 
blogiausia. 

Estela vylėsi, kad moteris iš kaštoninių Ramonsito akių ir gle- 
bios šypsenos neatpažins sūnaus bruožų. Bet kai Mariana išvydo 
mirkčiojantį jai kūdikį, jos veidas pražydo kaip gėlė, jame nušvito 
nuoširdi šypsena, rodanti susižavėjimą. 

— Jis gražiausias kūdikis, Estela. Ar galiu palaikyti? — džiau- 
gėsi moteris ir nustebusi priglaudė rankas sau prie skruostų. — 
Nuostabus, tikrai gražutis, — atsidususi paėmė vaikelį iš motinos 
ir priglaudė prie krūtinės. 

Estela irgi nusišypsojo ir iš palengvėjimo, kad močiutė neat- 
pažino savo anūko, vėl ėmė ramiai kvėpuoti. 

Mariana atsisėdo ant kėdės, o kūdikis patenkintas šypsojo 
savo močiutei. Estela atnešė padėklą su šaltomis citrinų sultimis. 
Dvi moterys sėdėjo po pliumbagiais ir šnekėjosi apie kūdikį. 

— Jis labai panašus į tave, Estela. Koks gražutėlis. Tik pažvelk į 
ilgas blakstienas ir tamsias akis. Čilėje jis sudaužys daug širdžių. 
Tiesa, angelėli? - čiauškėjo moteris, švelniai jį sūpuodama. 

— Jis gerutis. Retai verkia, — išdidžiai tarė Estela. 

— Neabejoju, ir puikiai valgo. 

— Taip. Ir labai greit auga. 

— Matau. 

— Man labai patinka būti motina. Dabar turiu gyvenimo tiks- 
lą. Jaučiuosi reikalinga, - mąsliai pasakė Estela. 

— Motinystė nuostabus dalykas. Visam laikui pakeičia tavo 
gyvenimą. Staiga atsiranda mažas žmogutis, jam reikia tavęs la- 
biau už viską pasaulyje. Jis tavo kūno ir kraujo. Įsivaizduok, koks 
stiprus judu siejantis ryšys. Vaikelis — tavo dalis, ir net tada, kai 
užaugęs išeina iš namų, vis tiek lieka susisaistęs su tavimi, nes tu 
jį sukūrei, pagimdei ir žindei. 

— Jūs visiškai teisi, — pritarė Estela ir papasakojo Marianai, 
kaip jautėsi, kūdikiui augant joje. 

Abi moterys kaip lygi su lygia sušneko apie motinos pareigas, 
džiaugsmus ir liūdesį, dvejopą motinystės pranašumą. 

— Jaučiame, kada mūsų vaikams skauda ir kada jie patiria ma- 
lonumą. Kitaip negalime. Tokia mūsų dalia, - kalbėjo Mariana, 
prisimindama Ramoną ir iširusią jo santuoką. — Bet jie yra asme- 
nybės ir turi patys rinktis. Mes galime tik patarti ir būti šalia, kai 
jiems blogai. Vis dėlto nė akimirką nieko nekeisčiau. Motinystė — 
nuostabiausia gyvenimo dovana, ir man labai pasisekė, kad esu 
moteris, - nusišypsojo Mariana. 

— Ir man, - šyptelėjo Estela. 

Kai Mariana galų gale atsistojo, susiruošusi eiti, vidurdienio 
saulė buvo jau aukštai pakilusi danguje. Žvilgtelėjusi į laikrodėlį, 
moteris sumojo čia prabuvusi ilgiau nei pusantros valandos. 

— Vaje, tik pažvelk, kiek valandų! — sušuko, grąžindama vaiką 
mamai. - Angelėlis turbūt alkanas. 

— Jis visada alkanas. Regis, bus didelis berniukas, — Estela 
švelniai pabučiavo jį į kaktą. 

— Ačiū, kad leidai pamatyti, - padėkojo Mariana. - Jis iš tiesų 
labai mielas. 

— Labai prašom, - atsakė Estela. - Dėkui, kad aplankėt. 

Galvodama apie meilutį kūdikį Angelą, Marina spėjo nueiti 
nuo namų kokius dešimt žingsnių, o tada įkišo ranką į kišenę 
ir užčiuopė sidabrinį vėrinį, skirtą Estelai. Apmaudaudama dėl 
savo užmaršumo, atsiduso ir pasuko atgal. Estela buvo name, tik 
vėsus jūros brizas palei paplūdimio namo sienas plaikstė plium- 
bagių sparnus. Mariana dar sykį stabtelėjo tarpdury, nežinoda- 
ma, ar pasibelsti, ar iškart žengti vidun. Išgirdusi žaidžiančios su 
vaikeliu Estelos balsą, meiliai nusišypsojo. 

— Ramonsitai, mano angelėli. Ramonsitai, - susijuokė jaunoji 
motina, vaikeliui sukrykštus ir sugugavus. 

Marianos šypsena pamažu užgeso. Moteris sulaikė kvėpa- 
vimą, kraujas jai iš galvos sutekėjo žemyn, ir senos kojos tarsi 
prilipo prie žemės, užuot bėgusios šalin, kiek įkabina. Estelai pa- 
kartojus vaiko vardą, Marianai išgaravo dvejonės, kad šitai tik 
pasigirdo. Ne, ji nesuklydo. Sukaupusi visas jėgas, kuo greičiau ir 
tyliau apsigręžė ir nuskubėjo prie automobilio; nuo staiga prieš 
akis sušmėžavusių daugybės pavienių nemalonių vaizdų tvink- 
čiojo smilkiniuose. 

Vos atsidūrusi prie automobilio, įsliuogė už vairo, širdžiai 
daužantis pridususioje krūtinėje it išprotėjusiam šikšnosparniui, 
lyg būtų ką tik regėjusi žmogžudystę. Virpančia ranka suktelėjo 
raktą spynelėje. Tik išvažiavusi į kelią, vėl ėmė kvėpuoti. Este- 
los vaiko tėvas buvo ne kas kitas kaip jos sūnus Ramonas. Jokios 
abejonės. Viskas atrodė akivaizdu. Marianos atmintis tučtuojau 
atgijo, moteris aiškiai išvydo pernykštės vasaros įvykius. Estelos 
meilužis buvo Ramonas. Suvedžiojo ją, pradėjo kūdikį ir pali- 
ko. Ignasijas tvirtino, kad toks beširdiškas, neatsakingas elgesys 
būdingas žemesniems luomams, deja, šitaip padarė ir jų sūnus. 
Mariana pasibjaurėjo svetimavimu. Savaime aišku, pamanė ji, jie 

gyvena kartu; juk Estela neišgalėtų nusipirkti tokio namo. Dabar 
suprato, kodėl mergina nenorėjo rodyti kūdikio, kodėl jautėsi 
nesmagiai. Name buvo pilna Ramono daiktų. Mariana prisiminė 
Heleną su vaikais, staiga ją užliejo apmaudas ir gailestis. Senos 
akys paplūdo sielvarto ašaromis, moteris turėjo pasukti į šalikelę 
ir duoti joms valią. Nesuprato Ramono, bet mylėjo jį ir mėgino 
žūtbūt pateisinti jo elgesį. Kaltino Heleną, kad įstūmė jį į Estelos 
glėbį, o šią - kad buvo tokia graži, ir jis negalėjo jai atsispirti. Bet 
visi argumentai nublanko prieš sveiką protą, bylojantį, kad čia 
kaltas Ramonas. Jis tapo savo egoizmo auka. Sąmoningai paau- 
kojo visa, ką mylėjo, dėl betikslės, beprasmiškos laisvės, neišven- 
giamai padarysiančios jį vienišą ir apgailėtiną. Jis mes ir Estelą. 


Grįžusi namo, Mariana nusprendė, kad neprasitars Ignasijui. Ir 
dar nusprendė nepaleisti iš akių Estelos. Kol kas mergina to ne- 
žino, bet jai prireiks paramos. 

Mariana pažinojo savo sūnų geriau nei kiti. 


II DALIS 


Dvidešimtas skyrius 


Polperas, 1989 m. pavasaris 


Dviračiu važiuodama į kalvą, Federika kūkčiojo, smaugiama du- 
sulio. Beveik nematė kelio pro ašaras. Šildant gegužės saulei, me- 
džiai ir krūmai buvo apsipylę pumpurais ir žiedais, o neįprastas 
balandžiui sniegas jau ištirpęs. Bet Federikai nerūpėjo gamtos 
grožis. Ji nė nepastebėjo gausybės katilėlių, mėlynuojančių miš- 
ke, neužuodė salsvo iš žiemos įmygio pabudusios trąšios žemės 
kvapo. Mergaitei dingojosi, tarsi kas nors būtų išplėšęs širdį jai iš 
krūtinės, padaužęs ir vėl atsainiai įspraudęs atgal. 

Vedantis į Pikthistlo dvarą keliukas jai atrodė ilgesnis nei visa- 
da. Federikos veidas buvo išraudęs, suprakaitavęs nuo įstangos, 
akys išsprogusios lyg du kepti obuoliai. Įsukusią įvažon ją pasiti- 
ko Trockis, gana pasipūtęs vokiečių dogas. Inigas padovanojo jį 
Ingridai, kad paguostų, nugaišus mylimiausiam jos šuniui Puški- 
nui. Trockio kailis buvo rusvas, it aksominis, o snukis protingas 
kaip Kembridžo mokslininko. Aplink akis juodavo ratilai, tarsi 
šuo būtų nešiojęs nedidelius apvalius akinukus, ir tai visiems 
kėlė juoką. Linksmino ir dogo vardas Trockis, jo priimamas la- 
bai išdidžiai ir oriai. Federika, važiuodama pro šalį, abejingai pa- 
plekšnojo šunį. Pajutęs jos sielvartą, jis palengva nubėgo pusiau 
šuoliuodamas. 

Mergaitė nubloškė dviratį ant žvyro ir puolė vidun, šaukdama 
Hesterą. Sulaikiusi kvapą, įsiklausė, gal ši atsilieps, deja, neišgir- 
do. Tik iš Inigo darbo kambario pro durų apačią po visą namą 
sklido klasikinė muzika. Ji nenorėjo trukdyti Inigui, - šis, žinoma, 

dirbo, - todėl ėmė klaidžioti po kambarius, vildamasi rasti drau- 
gę. Paaiškėjus, kad namas tuštut tuštutėlis, Federika pasipiktino. 
Tik virtuvėje prie stalo sėdėjo Semas, kramsnojo didžiulį sumuš- 
tinį su žemės riešutų sviestu ir skaitinėjo šeštadienio laikraščius. 
Išvydęs viešnią, nerangiai mindžikuojančią tarpdury, padėjo laik- 
raštį ir pasiteiravo, kas nutiko. 

— Ieškau Hesteros, — tyliai atsakė Federika, rankomis šluos- 
tydamasi veidą ir tikėdamasi, kad jis nepastebės ją verkus. Giliai 
įkvėpusi, išspaudė šypseną. 

Bet Semo negalėjai taip lengvai apgauti. 

— Mergaitės su mama siaubia parduotuves, o berniukai išky- 
lauja paplūdimyje ir geria arbatą, — tarė jis ir užjaučiamai šyp- 
telėjo. 

— Ak, - pasakė Federika, nežinodama, ką dar pridurti. 

Likusi viena su Semu, ji visada imdavo dusti. Jis buvo per pa- 
trauklus, kad galėtum į jį žiūrėti, per protingas kalbėtis ir per- 
dėm suaugęs, tad nėmaž nesidomėjo ja. Federika ėmė atbulomis 
slinkti prie durų, murmėdama, kad susiras Hesterą vėliau. 

— O gal norėtum sumuštinio su žemės riešutų sviestu? — pa- 
klausė jis ir kilstelėjo stiklainį. — Itin gardus. Mama jį vadina pa- 
guodos maistu, o tau, regis, tokio ir reikia. 

— Ne, aš tikrai nealkana, - išstenėjo Federika, sutrikusi nuo 
savo pačios varžymosi. 

— Žinau. Bet esi susikrimtusi, — tarė jis ir vėl nusišypsojo. — 
Bent suvalgyk kąsnelį ir iškart pasijusi geriau. 

Ištraukęs kelias riekutes duonos, ėmė jai tepti sumuštinį. Fe- 
derikai nebuvo kur dingti. Priėjusi prie stalo, atsisėdo ant ką tik 
jai atitrauktos kėdės. 

— Atvirai sakant, negaliu atsispirti verkiančioms moterims, — 
prisipažino Semas. 

Federika nusijuokė, ašaroms vėl užtemdžius akis. Likus mė- 
nesiui iki tryliktojo gimtadienio, vargu ar būtum galėjęs pava- 
dinti ją moterimi, net turėdamas labai lakią vaizduotę. Ji nuleido 
akis ir nedrąsiai krimstelėjo sumuštinio. 

— Supranti, — toliau kalbėjo Semas, - moterų ašaros - slaptas 
jų ginklas. Žinau, kad taip manau ne aš vienas. Daugelis vyrų 
suskysta, išvydę jų ašaras, ir neišmano, kaip su jomis elgtis, taigi 
lengvai pasiduoda vyniojami aplink pirštą. Padarytų bet ką, kad 
tik damos veide pražystų šypsena. O ko turėčiau griebtis aš, kad 
nusišypsotum? 

— Čia jau nieko nepadarysi. Aš susidorosiu, - pasakė ji, spok- 
sodama į sumuštinį, kad tik nereikėtų žiūrėti į jį. 

— Užvis blogiausia kiūtoti saulėtą dieną name, graužiamai šir- 
dperšos. Gal traukiam pasivaikščioti? Katilėliai pradžiugins tave, 
o kol pareisim, tikriausiai bus grįžusios mergaitės. Kaip manai? 

— Turbūt turi geresnių užsiėmimų, - tarė ji, nenorėdama būti 
nuoboda. 

— Kalbi kaip Nulėpausis. Pamėgink panėšėti į Mikę Pūkuotu- 
ką ar Tigrą. Tiesą sakant, - išsišiepė jis, - tu panašesnė į Paršelį. 

— Ar čia komplimentas? 


Federika retai matydavo Semą. Baigęs mokyklą, jis metus keliavo 
ir tik paskui įstojo į Kembridžą. Ilgas atostogas dažniausiai leis- 
davo keliaudamas, savaitgaliais ūždavo vakarėliuose Londone. 
Grįžęs į namus tik kelioms dienoms, užsidarydavo Nuno biblio- 
tekoje arba įsitraukdavo į karštus ginčus su tėvu. Federika atmin- 
davo įvaža dviračiu, širdžiai viltingai virpant, tikėdamasi išvysti 
žalią ir baltą „Deux Chevaux“ prie namo - ženklą, kad Semas 
tikrai namie. Pamačiusi tuščią plotą ant žvyro, vis tiek įtempdavo 
ausis — vildavosi, kad, jai čia viešint, jis galbūt pasirodys ir visus 
nustebins. Deja, taip nutikdavo nedažnai. 

Per septynerius metus Federikos meilė Semui nei užgeso, nei 
priblėso. Ją kurstė tai, kad mergaitė retai jį matydavo. Žinojo, 
kad Semas už ją gerokai vyresnis ir kad visada žvelgs į ją kaip 
į jaunėlės sesers draugę, bet vis tiek svajodavo apie jį. Molė ir 
Hestera suprato, kad Federika įsimylėjusi. Suprato ir visi namiš- 
kiai, jiems tai atrodė žavu, ir pats Semas, jo savimeilė neįstengė 
atsispirti dvylikametės mergaičiukės raudonavimui. Bet niekas 

nešnekėdavo apie tai Federikos akivaizdoje. Ji buvo drovi ir visai 
nepasirengusi tokiems juokeliams. 

Buvo šilta. Katilėliai, užlieję žemę lyg violetinė upė, uždengė 
pernykščius lapus, mirguliavo švelniame vėjelyje ir skelbė su- 
grįžus pavasarį. Nusitraukęs megztinį ir juo apsirišęs juosmenį 
Semas žingsniavo vienmarškinis, nerūpestingai plaikstantis pra- 
segtiems rankogaliams. Trockis bidzeno paskui juos, uostinėjo 
krūmus ir visur kilstelėdavo koją, svaiginamas pavasario kvapų. 

— Labai mėgstu šį metų laiką. Kokie sodrūs kvapai, sprogsta 
medžiai. Tik pažvelk į žalumą, ji lyg netikra, tiesa? — pasakė jis, 
nuo medžio nusiskynė žiedą ir pauostė. 

— Gražu, - pritarė Federika, pėdindama įkandin jo vingiuo- 
jančiu tarp medžių taku. 

— Prisimenu, kaip atsikraustei čia. 

— Ir aš. Vos nepaskendau ežere. 

— Labai jau nesėkminga pradžia, - sukikeno jis. 

— Bet viskas baigėsi gerai. 

Taip, tada buvo gerai, o dabar viskas sužlugo. 

— Ar ilgiesi Čilės? — paklausė Semas ir, paplatėjus takui, ku- 
riuo galėjai eiti vienas šalia kito, sulėtino žingsnį, laukdamas, kad 
Federika pasivytų. 

— Ilgiuosi tėvo, - be užuolankų prisipažino ji ir nurijo ašaras. — 
Čilę prisimenu blankiai. Kai galvoju apie tą šalį, prisimenu tėtį. 

Semas užjaučiamai nusišypsojo. Puikiai žinojo, kad mergai- 
tė niekada nekalba apie savo tėvą. Nunas smerkė tą žmogų už 
beširdiškumą, Inigas — už atsakomybės stoką. Tik Ingrida stojo 
Ramono pusėn, jos manymu, tai, kad tėvas paliko savo šeimą, 
buvo susiję su daugeliu kitų nežinomų dalykų. 


Prieš septynerius metus, Ramonui iškeliavus iš Polpero, visi buvo 
priblokšti netikėto jo apsilankymo. Vos pasitaikius progai, Fede- 
rika didžiuodamasi šnekėdavo apie tėtį, tikėdavosi jį netrukus 
vėl grįšiant jos aplankyti ir kada nors pasiliksiant visam laikui. 
Mergaitė jam rašydavo. Vaikiška rašysena raitydavo ilgus laiškus, 

pasirašydavo juos su meile ir užklijuodavo, puoselėdama viltį. 
O Ramonas parašė jai eilėraščių. Net romaną apie mažą mer- 
gaitę Topahuają, gyvenančią Peru, paskyrė savo dukteriai. Deja, 
iš Eplbių jį įstengė perskaityti vienintelis Nunas, šiek tiek mo- 
kantis ispaniškai ir šnekantis itališkai. Paskui laiškai ėmė retėti 
ir galop visai nebeatskriedavo. Ramonas nei netikėtai atvažiavo, 
nei paskambino. Federika laikė jo laiškus dėžutėje su drugeliu, 
pakištoje po lova. Nežinia kodėl apgaubė tėvą paslapties šydu. 
Nebekalbėdavo apie jį. Niekam nerodydavo dėžutės su drugeliu. 
Savininkiškai saugojo Ramono prisiminimą tyliuose atminties 
užkaboriuose, kad galėtų jį aplankyti pati viena. Į tuos užkabo- 
rius įsileisdavo tik Hesterą. O ši ištikimai saugojo visas Federikos 
paslaptis. Neišdavė jų net Molei, besistengiančiai ką nors išpešti 
iš sesers visokiomis gudrybėmis ir net jėga. Vis dėlto Hestera jai 
nepasidavė ir labai didžiavosi nesulaužiusi ištikimybės draugei. 
Ilgainiui Federika ėmė vis labiau gėdytis. Visi turėjo tėvus. 
Mokykloje vaikai stebėdavosi, kodėl Federika neturi tėčio, ir kuž- 
dėdavosi jai už nugaros. Mergaitė kartais net svarstydavo, gal ką 
padariusi ne taip, kad yra jo nemylima. Jei tėtis mylėtų ją, norėtų 
pamatyti. Jei mylėtų, ilgėtųsi jos, kaip ji ilgisi jo. Prisiminė tėčio 
žodžius apie senjorą Baraką, prisiminė visa, ką jis buvo jai sakęs. 
„Kartais geriau gyventi toliau nei kapanotis praeityje. Žmogus 
turėtų pasimokyti iš praeities ir nebesigręžioti į ją: Taip, tėtis nu- 
sprendė gyventi kitur, bet ar jam patiktų, jeigu šeima jį pamirštų? 


— Man labai patiko tavo tėvas, — atsargiai tarė Semas, bet 
pamatė Federikos burną trūktelint iš sielvarto, akyse sutviskant 
ašaras. — Atleisk, nereikėjo jo minėti. Turbūt labai sugildžiau tau 
širdį, —- atsiprašydamas palietė jai ranką. 

— Tik ilgiuosi jo, - sušniurkštė mergaitė. 

— Žinoma, kad ilgiesi, - pritarė jis, kilstelėdamas akinius virš 
nosies. Taip darydavo, pasijutęs nesmagiai. 

— Kartais viskas būna gerai. Paskui staiga be jokios priežasties 


prisimenu jį ir nuliūstu. 

— Tai natūralu. 

— Žinau. Ar natūralu ir tai, kad mama turi draugą, rimtai žiū- 
rintį į ją? - paklausė Federika, ir didžiulė ašara, virpėjusi jai ant 
viršutinės lūpos, kaptelėjo į katilėlius. 

Semas sustojo ir nesąmoningai apglėbė verkiančią mergaitę. 

— Mat kokia bėda, — tarė, spausdamas ją glėbyje. Federika 
linktelėjo, bet visiškai užgniaužta gerklė neleido jai kalbėti. - Juk 
šitai turėjo nutikti, Fede. Sėskim ir pasišnekėkim apie tai, —- pa- 
siūlė, švelniai paplekšnojo jai per nugarą ir paleido. 

Jie įsitaisė saulėje tarp katilėlių. Semas ištiesė ilgas kojas į 
priekį ir atsilošė į medžio kamieną, Federika sukryžiavo savąsias. 
Negalėjo patikėti, kad vos prieš valandėlę buvo atsidūrusi jo glė- 
byje. Jos gėdai, ašaros tučtuojau išsauso, mergaitė žvelgė į Semą 
mirksėdama, nukaitusiais skruostais. 

- Ji ir anksčiau turėjo vaikinų, bet Arturas nori ją vesti, - nu- 
siminusi tarė Federika. 

— O koks jis, tas Arturas? 

— Lyg ir visai nieko. Ne itin įdomus. Tiesą sakant, man atrodo 
baisus nuoboda. Stambokas, nuplikęs, juokiasi iš visų mamos są- 
mojų ir nuolat kartoja, kokia ji nuostabi. 

— Kuo užsiima? 

— Prekiauja vynu. Jau seniai. Jam turbūt mažiausiai penkias- 
dešimt. Pasak mamos, Arturas labai protingas ir turi labai gerą 
darbą. Yra patikimas, malonus. Taigi, kad malonus. Malonus, 
malonus, malonus. 

— Bet jis ne tavo tėvas, - pasakė Semas. 

— Ne, - krenkštelėjo ji, - ir niekada nebus. 

— Maniau, kad tavo tėvai vis dar susituokę? 

— Susituokę. 

— Tada tavo mama turi išsiskirti, kad galėtų ištekėti už nuo- 
bodos Arturo. 

— Ji ir išsiskirs. 

— Na, tai ilgai truks. 

— Taip. 

— Ar ji sutinka tekėti už jo? 

— Dar ne. Tik nugirdau abudu šnekantis. 

— O kąji atsakė, jam pasipiršus? 

— Na, Arturas tarė: „Tu esi gležnas žiedas, kurį reikia saugo- 
ti, - žemu balsu pamėgdžiojo Federika, prajuokindama Semą, ir 
jos lūpas iškreipė šypsenėlė. - O mama atsakė: „Ak, kad būčiau 
tokia graži kaip gėlė“ Tada Arturas patikino: „Truputį palaisčius, 
pražysi nuostabiu žiedu. Tekėk už manęs, Helena“ - Federika 
vyptelėjo ir mirksėdama nuvijo ašaras, juk šioms tarsi nebuvo 
vietos šmaikščiame jos pasirodyme. - Vos neapsivėmiau. Mama 
gali būti daug kas, tik jau ne gėlė. Ką pamanytų tėtis? 

Semas krizeno. Anksčiau nesiteikdavo šnekėtis su Federika, 
manydavo, kad ji nuobodoka ir tylenė, o dabar pamatė turint vi- 
sai kitokių savybių — nė nesitikėjo jų esant. Dabar suprato, kodėl 
ją taip mėgsta jo seserys. 

— Be abejonės, jai patinka malonaus vyriškio dėmesys. Bet juk 
nežinai, kaip klostėsi tavo tėvų santykiai. Tėvas nuolat keliauda- 
vo, todėl mama tikriausiai jautėsi apleista ir niekam nereikalinga. 
O šalia nuobodos Arturo pasijuto esanti patraukli ir geidžiama. 
Džiaugiasi, kad jis asistuoja jai, - Semas tikėjosi, kad jam pavyko 
keliais sakiniais įvertinti padėtį. Nusiėmęs akinius, suskato juos 
valyti į marškinius. 

— Bet jeigu ji ištekės už jo, turėsim išvažiuoti iš Polpero, - Fe- 
deriką apėmė panika. 

— Ak, štai koks keblumas, - tarė jis. 

Jos veidas vėl ištįso ir paniuro. 

— Man plyš širdis, jei reikės išvykti. Čia labai gera, - kimiai 
pasakė mergaitė. 

— Žinau, kad ir Molė su Hestera nusimintų, jei išvažiuotum. 

— O ką galiu padaryti? 

— Nieko. Bet, tavimi dėtas, — išdidžiai tarė jis, - pasišnekėčiau 
su mama ir paklausčiau, kokie jos ketinimai. 

— Juk negaliu prisipažinti, kad slapta klausiausi jų pokalbio. 

— Kodėl ne? Aš nuolat vogčia klausausi. Kas čia tokio? Jei 
žmonės nenori būti išgirsti, turi įsitikinti, kad niekas nesiklauso, 

prieš kalbėdami. Patys kalti. Arturas ne tik nuobodus, bet ir kvai- 
las. - Kvailių Semas negalėjo pakęsti. 

— Turbūt galėčiau pasišnekėti su ja. 

— Žinoma, galėtum. 

— Bet ji susidomi tik tada, kai kalbama apie Halą. Kažin, ar jai 
bent kiek rūpiu. 

— O vargeli, - Semas linktelėjo galvą. - Taip, kai kurios moti- 
nos dievina savo sūnus, ir joms nė motais kiti šeimos nariai. 

— Bet tavo šeimoje taip nėra. 

— Ne. Mama perdėm išsiblaškiusi, kad galėtų dievinti kurį 
nors iš mūsų. Ji tarsi ne šios žemės gyventoja. Visada, regis, nu- 
stebusi, jog išvis esame. Jei kas nors jai pasakytų, kad mus į šį pa- 
saulį atnešė gandras, tikriausiai tuo patikėtų. Visai neprisimena, 
kaip gimė jos vaikai. Mes vis dar įstengiame ją stebinti. 

— Tavo šeima gražiausia iš visų, su kokiomis man teko susi- 
durti. Ak, kad manoji būtų tokia, - ilgesingai atsiduso Federika. 

— Kiekvienam savo bėda atrodo didesnė už kitų, nes niekada 
nematai, ką slepia apgaulinga šeimų išorė. Patikėk, kiekvienoje 
šeimoje esama paslapčių. Nustebsi, kad ir mes turim kelias, - nu- 
sijuokė Semas. 

Bet Federika juo netikėjo. Abejojo, ar žmonės suvokia, kas tai 
per paslaptys. 

— Turbūt natūralu, kad mama norėtų vėl ištekėti, - pasakė Fe- 
derika, nusiskynė katilėlį ir ėmė sukioti tarp pirštų. 

— Kiekvienam reikia kito žmogaus. 

— Tik ne tėčiui. Jam išvis nieko nereikia. 

— Tu niekada nekalbi apie tėvą. Ar todėl, kad jo gėdijiesi? 

Šiaip jau Federika būtų neatsakiusi į tokį asmenišką klausimą, 
bet su Semu jautėsi saugiai. 

— Taip. — Ji sudraskė katilėlį į smulkius skutelius. - Ak, kad 
būtume normali šeima, panaši į kitas. Kaip tavoji. Kai buvau 
mažesnė, Čilėje tėtis dažnai vesdavosi mane į paplūdimį ar vež- 
davosi į Vinją valgyti įsaulyje palta sumuštinių. Važiuodavom 
paviešėti. pas senelius į Kačagvą. Būdavo gera. Nors namie jis 

pasirodydavo retai, kai parkeliaudavo, pasijusdavau lyg rojuje ir 
visada žinodavau, kad išvažiavęs tikrai pargrįš. Spintose kabo- 
jo jo drabužiai, svetainėje rikiavosi jo knygos. Visur buvo pilna 
tėčio buvimo ženklų. Dabar nieko. Lyg būtų miręs, bet yra dar 
blogiau, nes jeigu jo nebebūtų tarp gyvųjų, visi stengtųsi jį prisi- 
minti. Deja, niekas nė neužsimena. Supranti, Vinjoje visi pažįsta 
Ramoną Kampionę. Čilėje jis gerai žinomas. Garsus rašytojas, 
poetas. Visi mano jį esant labai protingą ir gabų. Ten labai juo 
didžiavausi. O čia niekas nėra apie jį girdėjęs. Jei ne tėčio laiškai, 
suabejočiau, ar tik visko neprasimaniau. 

— Ak, Fede, - atsiduso Semas. - Kaip apmaudu. Bjauriausias 
dalykas. Slepi savo jausmus ir nekalbi apie jį, todėl mums atrodė, 
kad tavęs niekas nekamuoja. Bet argi tau gali būti gerai? Jis tikras 
siaubūnas, kad šitaip paliko tave. 

— Ar taip lengva pamiršti? 

— Jis išties pamiršo tave, nes jei prisimena, yra užgraužtas 
kaltės. Tada renkasi lengviausią kelią — visiškai šalinasi ir išsi- 
sukinėja. 

— Visada buvau jį užkėlusi ant pjedestalo! - sušuko ji ir blau- 
siai šyptelėjo. 

— Neklystančių nėra, Fede. Klysta net Ramonas. 

— Bet septyneri tylos metai yra dar blogiau negu nesirūpini- 
mas, — paprieštaravo ji. 

— Ar tikrai praėjo šitiek laiko nuo paskutinio jo pasirodymo? — 
nusistebėjo Semas, labai jos gailėdamas. Mergaitė jam panėšėjo į 
vieną iš paliegusių mamos globotinių gyvūnėlių. 

— Taip. Anksčiau nuolat rašydavo. Bet jau kokį pusmetį nieko 
negavau. O pati vis tiek rašau, tik nebe tokius ilgus laiškus. Bijau 
jį pamiršti. Nenoriu, kad, vieną dieną tėčiui atsiradus, nebeatpa- 
žinsiu jo. - Federikos balsas vėl suplonėjo, gerklę gniaužiant liū- 
desiui. Ji plačiai atmerkė akis, stengdamasi nuvyti ašaras. - Tu- 
rėčiau ant jo pykti. Bet nepykstu. Tik trokštu, kad grįžtų namo. 

— Ar galėtum apie tai pasišnekėti su mama? - paklausė jis. 
Prislinkęs atsisėdo šalia ir apkabino ją. 

— Galėčiau. Bet ji labai jautri ir pažeidžiama. Nekenčia tėvo, 
todėl namie bijau paminėti jo vardą. Halas net neprisimena jo. 
Arturas tapo jam artimesnis, nei kada nors buvo tėtis. Tik man 
jis niekada nebus tėvas. Niekada, - sukūkčiojo ji, ir galų gale iš- 
tryškusios ašaros pasruvo skruostais. 

Semas mėgino ją paguosti, suėmęs už pečių, davė geriausią 
patarimą, kokį įstengė sumanyti. 

— Pasišnekėk su mama. Didžiausią nerimą kelia abejonė. Tu 
nežinai, ar ji pasakė „taip“ nuobodai Arturui, ir ką tau šitai reiš- 
kia, jeigu vis dėlto sutiko už jo tekėti. Turi išsiaiškinti. Gal ji nė 
neketina išvažiuoti iš Polpero. 

Federika linktelėjo ir sušniurkštė. 

— Paklausiu. 

— Gerai. Ir būtinai pasakyk man, ką sužinojai. 

— Būtinai. 

— Gali ateiti ir pasišnekėti su manimi kada tik nori. Hestera — 
puiki draugė, bet kartais geriau atsiverti suaugusiam žmogui. 
Ypač tada, kai negali atvirauti su mama. Juk kiekvienam reikia su 
kuo nors pasišnekėti. 

— O su kuo šnekiesi tu? 

— Su Nunu ar tėčiu. Dažniausiai su Nunu. 

— Ar jis ne kvaištelėjęs? —- paklausė Federika. 

Semas nusišypsojo. 

— Keistuolis, bet ne pamišėlis. Tiesą sakant, protingiausias iš 
visų mano sutiktų žmonių. Išmokė mane daugiau, negu išmokau 
mokykloje. Yra toks išmintingas, kad ta išmintis jam net kenkia. 

— Ak, kad aš būčiau išmintinga. 

— Kada nors būsi. Bet niekas negali tavęs išmokyti išminties, 
tik suteikti žinių ir įspėti, kad išvengtum klaidų, kokių daro kiti. 
Kad įgytum išminties, tau reikia tiesiog gyventi. „Liūdesys pada- 
ro mus išmintingus“, - sako lordas Alfredas Tenisonas. 

— Taigi jau dabar turėčiau būti ganėtinai išmintinga, - išsišie- 
pė ji, gailėdamasi savęs. 

— Neatiduok savo laimės kitiems žmonėms į rankas. 

— Ką turi galvoje? 

— Nesitikėk, kad kiti padarys tave laimingą, nes tikrai visa- 
da būsi nelaiminga. Žmonės nuolat nuvils tave, - paaiškino Se- 
mas. — Nuskambėjus šiai džiugiai natai, traukiam namo. Laži- 
nuosi, Hestera jau grįžusi ir nekantrauja pasipuikuoti prieš tave 
naujais drabužiais, kurių prikimš visą spintą, — sukrizeno jis ir 
atsistojo. — Jautiesi geriau? 

Ji linktelėjo. 

— Ačiū, — tarė, kupina dėkingumo. 

Galų gale Semas ją pastebėjo. Nors širdis tebebuvo prislėgta, 
Federika pajuto palengvėjimą. 

Jis paplekšnojo jai tarp menčių. 

— Eime. Taikoma ir tau, Trocki, - pasakė šuniui, miegojusiam 
per visą jų pokalbį. 

Šuo pakilo ant kojų, pasirąžė ir nurisnojo taku tarp katilėlių. 
Medžiuose klegėjo paukščiai, kartkartėmis pertraukiami šaižaus 
fazano kosulio. Saulė buvo apgaubusi mišką žvilgančiu ūku, ir 
Federikai atrodė, kad ji žengia per žemišką rojų. Ji žiūrėjo į Semą, 
aukštą ir tiesų, einantį priekyje, ir suprato niekada negalėsianti 
išvažiuoti iš Polpero, nes Eplbiai buvo jos šeima, be tų žmonių ji 
nebūtų ištvėrusi. 


Dvidešimt pirmas skyrius 


suprato jį atstūmusi. Gailėjosi dėl to, bet turėjo pripažinti, kad 
jo abejingumas dar kartą ją įskaudino. Manė, kad vyras bus pa- 
sikeitęs, nors širdies gilumoje žinojo, kad jis niekada nepasikeis. 
Visada buvo perdėm savanaudis, galvojantis tik apie save. Taigi 
nurijusi pažeminimą Helena tylomis atsisveikino su Ramonu ir 
nusprendė tvarkytis gyvenimą Polpere be jo. 

Tikėjosi atsikračiusi sutuoktinio, bet į pasąmonę slapčia įsi- 
skverbę jo žodžiai įsišaknijo ir ėmė tarpti. Helena pradėjo skirti 
daugiau dėmesio sau, savo reikmėms. Labiau pasikliovė mama, 
padedančia rūpintis Halu, o Federikai nebereikėjo nuolatinės 
priežiūros, ji nestokojo atsakomybės ir buvo savarankiška. Mer- 
gaitė prisižiūrėjo pati ir rūpinosi mama. Tad Helena, galėdama 
būti rami dėl dukters, visą dėmesį skyrė Halui. 

Berniukas buvo nesavarankiškas, reiklus, egoistiškas kaip ir jo 
motina. Itin permainingos nuotaikos: vieną akimirką gero ūpo, 
o kitą, žiūrėk, jau besimurdantis nepasitenkinimo liūne. Polė 
džiaugėsi esanti vėl reikalinga, kuo mieliausiai ėmėsi mamos 
ir močiutės pareigų. Džeikas dar labiau įniko į savuosius laivų 
modelius ir stengėsi nekreipti dėmesio į kitus namiškius, besi- 
sukiojančius aplinkui ir sunkiai tvardančius troškimą tenkinti jo 
dukters bei anūko reikalavimus. 

Taigi Helena gyveno toliau. Eidavo į pasimatymus, net pergu- 
lėjo su keliais vyrais, su kuriais susitikinėjo; beveik įteigė sau, kad 
jai tai patinka. Vis dėlto nė vienas iš jų nesimylėjo kaip Ramonas, 
ir nors ji žinojo, kad nebėra ištekėjusi ir gali nevaržomai matytis 

su kuo nori, vėliau vis tiek jausdavosi kalta. Tik tada, kai susipa- 
žino su Arturu Kuku, viskas pasikeitė. 


Polė suprato Arturą skiriantis nuo kitų vyrų, nes Helena nusi- 
kirpo plaukus, pradėjo lakuotis nagus, nusipirko naujų drabužių 
ir susirūpino savo išvaizda. Eisenoje atsirado lengvo šoklumo, 
pečiai atsitiesė, smakras pakilo kaip paauglystėje. Staiga ji ėmė 
atrodyti kaip trisdešimt septynerių moteris, o ne kaip senutė, 
vogčia atsidūrusi svetimame kailyje. 

Arturas Kukas buvo keturiasdešimt devynerių metų, išsi- 
skyręs, turėjo tris vaikus, visus jau įžengusius į trečią dešimtį. 
Didžiavosi gerai sutariąs su buvusia žmona —- ši buvo vėl ište- 
kėjusi, — ir su vaikais, regis, visai neapmaudaujančiais dėl iširu- 
sios šeimos. Kai Helena susipažino su Arturu nuobodžiame, akis 
niaukiančiame vakarėlyje, kurį surengė vienas iš jos pasimatymų 
draugų, jis pasirodė jai panašus į kiaušinį, šypsantį kiaušinį. Ne- 
aukštas, pliktelėjęs, prastokai apsirengęs ir nepatrauklus nė vie- 
na fizine savybe. Bet Helena taip atidžiai tyrinėjo, ko stinga tam 
vyriškiui, kad nepastebėjo, kas jame gera. Šitai paaiškėjo vėliau. 

Arturas buvo malonus, sąmojingas, veiklus, nestokojantis en- 
nebuvo geresnio pašnekovo, išvydo skvarbias rudas akis, pro ku- 
rias niekas neprasprūsdavo, šypseną, nušviečiančią visą geraširdį 
veidą, išgirdo užkrečiamą juoką, kunkuliuojantį pilvo gelmėse. 
Arturui palietus jos plaštaką, ji pajuto minkštą, švelnią jo ranką. 
Vyriškis kalbėjo labai supratingu balsu, o Helenos klausėsi itin 
dėmesingai, tarsi ji būtų žaviausia moteris, kokią jam teko sutik- 
ti. Baigiantis vakarui, ji tebesišnekėjo vien su juo ir visai pamiršo 
bičiulį, su kuriuo atėjo į pokylį. Arturas pakvietė Heleną išgerti, 
ir ji paliko sutrikusį draugą, nieko nepaaiškinusi, suprasdama, 
kad nė trupučio nesikrims, jei daugiau jo nepamatys. 

Jie užsuko į ramų barą šalia įlankos, susėdo žvakių šviesoje, 
skambant sentimentaliai muzikai, kuri akompanavo migdan- 
čiam potvynio ritmui, ir prašnekėjo ne vieną valandą. Parvežęs 


251 


Santa Montefiore 


Heleną namo Arturas jau viską žinojo apie Ramoną, Federiką ir 
Halą. Helena leido jam apnuoginti jos sielą sluoksnis po sluoks- 
nio, pasitelkiant į pagalbą taures visokio vyno, kol ši stovėjo prieš 
jį nuogutėlė, vieniša ir nelaiminga. Paskui jis padėjo jai vėl ją ap- 
rengti, žerdamas komplimentus ir drąsinančius, užjaučiančius 
žodžius. Atsibudusi kitą rytą, Helena pažvelgė į veidrodį. Iš jo 
spoksojo nustebusi, suvargusi pusamžė moteris. Pirmiau Helena 
nebuvo jos pastebėjusi. Sukrėsta paliko mamai prižiūrėti vaikus 
ir pusdienį dingo miestelyje, kad atsikratytų Ramono žmonos 
įvaizdžio ir taptų kitokia. Parsirado namo atjaunėjusi, o mama 
pasakė, kad jai skambino toks Arturas. Helena nusišypsojo taip, 
kaip ją šypsantis Polė jau seniai nebuvo regėjusi. 

Šalia Arturo jautėsi gerai. Jis, rodos, suprato ją ir jos reikmes. 
Palaikydavo už rankos, kai ši imdavo virpėti, mokydavo, kaip 
susinervinus giliai kvėpuoti iš paširdžių. Nuolat skambindavo 
Helenai šiaip sau, be jokios priežasties, tik norėdamas išgirsti jos 
balsą ir įsitikinti, kad ji gyvuoja gerai. Su juo Helenai buvo saugu. 
Arturas ją pralinksmindavo, ji nevaržomai prapliupdavo juoku 
kaip anais pirmais nuostabiais metais su Ramonu, kai abudu kva- 
todavo visa gerkle, net pilvą įsopdavo. Arturas elgėsi taip, kad 
Helena pasijuto gyvenanti tarsi be rūpesčių, tada ir suprato, ko- 
dėl Ingrida visada esti laiminga - ji gyvena miglotame nerūpes- 
tingame pasaulyje, pakilusiame virš žemiškesnių žmonių reikalų. 
Helena pamanė niekada nebūsianti tokia kaip Ingrida, bet dabar 
ji vėl išvydo pasaulį ir siekė jį pažinti. 

Nors Arturas labai mylėjo ir brangino Heleną, ją apėmė 
siaubas, kai jų santykiai baigia pereiti į fizinį lygmenį. Mylėtis 
su Ramonu būdavo nežemiška, niekas nebūtų įstengęs su juo 
varžytis, juolab nesportiškasis Arturas. Jis nesimankštino, buvo 
plokščiapėdis ir pažiūrėti tam netinkamas. Labai mėgo gardų 
maistą, vyną ir gerą draugiją, bet Helena niekaip neįsivaizdavo 
jo lovoje ir būgštavo, kad seksas nepataisomai pakenks jųdviejų 
santykiams. Kai Arturas mėgindavo ją pabučiuoti, moteris visaip 
išsisukinėdavo. Bet skvarbios rudos Arturo akys matė viską. Jis 

buvo žmogus, nelinkęs dvejoti ir ilgai svarstyti. Jei turėdavo ką 
pasakyti, rėždavo be jokių užuolankų. 

— Helena, - tarė vieną žiemos vakarą, jiems gurkšnojant vyną 
prie kaitraus židinio jo svetainėje. 

— Ką, Arturai? — nervingai atsiliepė ji, baimindamasi, kad jis 
tuojau paprašys likti nakvoti. 

— Tavo ranka vėl dreba. Duokš savo taurę. — Ji pakluso ir 
baugščiai nusišypsojo. - Užsimerk, - paėmė jos ranką į saują. — 
Giliai įkvėpk iš pat plaučių apačios. Puiku. O dabar iškvėpk. Iš- 
kvėpk visą baimę ir visą neryžtingumą. Gerai. Ir dar sykį. - Jis 
nurodė jai pakartoti pratimą tris kartus. - Turėtum jaustis ge- 
riau, - pasakė, bet ji taip nepasijuto. - Šįsyk noriu, kad užsimerk- 
tum ir leistumeis pabučiuojama. 

— Ne, Arturai... - paprieštaravo ji. 

— Tu nori bučinio, bet bijai. Išsiskyrusi su sutuoktiniu, gulėjai 
su kitais vyrais, bet nė vienam iš jų nepavyko tavęs patenkinti. 
Bijai, kad nuvilsiu tave. Patikinu, taip nebus, - tarė jis. 

Helena nenoromis užsimerkė, vylėsi, kad vynas atbukins po- 
jūčius. Jo lūpos perbraukė jos lūpas, bet tai galėjo būti ir židinyje 
plevenančios liepsnos šiluma. Po valandėlės Helena tai pajuto 
dar kartą, paskui - pažįstamą dilgsėjimą pilve, sumišusį su Ra- 
mono glamonių prisiminimu. Norėjo atsimerkti, bet ir toliau liko 
tvirtai užspaudusi akis, nes baiminosi išvysti prie pat savęs rimtą 
Arturo veidą. Jos drąsa išgaravo. Tada jo lūpos įsisiurbė į neri- 
mastingas jos lūpas. Stebėtina, bet jai buvo visai malonu. Paskui 
jo rankos nuslydo jai ant juosmens. Arturas tvirta ranka, pasiti- 
kėdamas savimi prisitraukė Heleną artyn, jo lūpos prasivėrė ir 
švelniai pabučiavo ją. Nors moterį kamavo baimė, jausmai pasi- 
priešino sveikam protui. Ji tejuto savo nervus, rėkte rėkiančius 
Arturui, kad pasirūpintų ja, kad ją mylėtų. 

Jis paėmė ją už rankos ir nusivedė į miegamąjį viršuje. Ten vėl 
pradėjo mylėtis su kiekvienu jos kūno lopinėliu, džiugiai ir dė- 
mesingai kaip vyras, turįs vienintelį tikslą —- suteikti malonumą, 
kad ir pats jį patirtų. Helena pasidavė jo valiai, nejusdama jokios 

kaltės ir nesigrauždama, kad yra to neverta. Kai tik įsitikino jo 
meistryste, jis dar kartą linksmai pasimylėjo su ja, ir galop abudu 
ėmė raičiotis lovoje, nevaldomai kvatodami. 

Jo ir Ramono negalėjai lyginti, nes Arturas buvo visai kitoks. 
Didžiausias jo koziris buvo lytinė patirtis. Tai atrodė neįtikima. 
Kai tik Helena šitai išsiaiškino, nebegalėjo pasisotinti. Šalia Ar- 
turo vėl pasijuto esanti tikra, be galo gyvybinga moteris. Jau ne 
ruošėsi gyventi, o iš tiesų gyveno. Apkartę prisiminimai apie Ra- 
moną priblėso ir buvo nukišti į minčių užkampį, daugiau neka- 
muodami ir nepersekiodami. Arturui užvaldžius Helenos dabar- 
tį, nebebuvo kada žvalgytis į praeitį. 

Bet tik iki tos akimirkos, kai jis pasipiršo, nes tada į jos mintis 
ūmiai sugrįžo Ramonas. 

Helena pasakė pagalvosianti. Turėjo atsižvelgti ir į vaikų jaus- 
mus. Žinojo, kad Federikai nepatinka Arturas, nors šis atkakliai 
stengėsi susidraugauti su ja. Į jo klausimus mergaitė atsakinėda- 
vo vienskiemeniais žodžiais, ištįsusiu, susiraukusiu veidu. Blo- 
giausia, kad Helena negalėjo nepaisyti liūdno, prislėgto dukters 
žvilgsnio. Halui Arturas patiko. Bet ir berniukas norėjo, kad 
mama būtų vien jo. Kol ji skirs jam ganėtinai laiko ir dėmesio, 
jis nesiskųsdamas ir neingzdamas pripažins Arturą. Galvodama 
apie savo laimę, Helena suprato negalinti gyventi be Arturo. Ir te- 
bebuvo ištekėjusi už Ramono; kažkas joje nenorėjo jo atsisakyti. 

Helenai persirengiant, į jos miegamąjį įslinko Federika, grįžu- 
si iš Pikthistlo dvaro. Vakarienės turėjo ateiti Arturas. Atsigulusi 
ant lovos duktė žiūrėjo į mamą, besidžiovinančią plaukus prieš 
veidrodį. Prisiminė, kad Čilėje mama nesiterliodavo su plaukais, 
susirišdavo juos viršugalvyje. Dabar valandų valandas spokso- 
davo į veidrodį, tepdama juos plaukų želė, šiaušdama šepečiais 
ir šukomis. Ji vėl švytėjo. Atrodė laiminga. Federika žinojo irgi 
turinti jaustis laiminga, deja, negalėjo. Bendraudama su Artu- 
ru, mama atrodė tokia savanaudiška, tiesą sakant, jis visaip jai 
pataikaudavo, paversdamas ją savo gyvenimo esme. Helena re- 
tai teiraudavosi Arturo, kaip einasi jam pačiam. Federika tai itin 

krito į akį, kai mama šnekėdavosi telefonu. Aš, aš, aš, tik aš, pa- 
niurusi mintyse kartojo mergaitė. 

— Kaip atrodau? —- paklausė Helena, žnaibydama skruostus. 

— Gražiai, mama, - nuoširdžiai atsakė Federika. 

— Pasistenk būti maloni Arturui, Fede. Jis neriasi iš kailio, kad 
tik susidraugautų su tavimi. 

— Jis gali būti mano draugas, — tarė mergaitė, širdžiai dau- 
žantis nuo adrenalino prieš kitą sakinį. - Bet ne mano tėvas, - ir 
sumirksėjo, nustebinta savo drąsos. 

Helena pamažu atsigręžė ir įsistebeilijo į dukterį, veide dingo 
šypsena, iš burnos teliko siauras brūkšnys. 

— Ar slapčia klauseisi mūsų šią popietę? 

Federika linktelėjo. Prisiminė, ką jai sakė Semas, ir stengėsi 
nuslopinti kaltės jausmą. 

— Neturėjai teisės klausytis mano pokalbio, - supyko Helena 
ir pasisiekė cigarečių pakelį. 

— Neįstengiau susilaikyti. Judu labai garsiai šnekėjotės, nugir- 
dau netyčia, - paaiškino Federika. 

Helena įspraudė cigaretę tarp rausvų lūpų ir užsidegė. Jai iš- 
pūtus dūmą į kambarį, mergaitė susigūžė. Rūkalų dvokas ją py- 
kino. 

— Tada vargu, ar reikia tau atskleisti, ką kalbėjo Arturas, — 
kandžiai atšovė Helena. 

— Jis tau pasipiršo, — tarė Federika balsu, panašesniu į kvar- 
kimą. 

Helena suminkštėjo. 

— Klausyk, mieloji. Jis niekada nebus tavo tėvas. Ir nesiekia to. 
Jau turi tris vaikus. Jis tik nori būti tavo draugas. 

— Ketina tapti tavo vyru. Bet tu tebesi ištekėjusi už tėčio. 

— Tik popieriuose. Skyrybos gali būti labai lengvai sutvar- 
kytos, — atsainiai pareiškė ji. Federikos akis aptemdė sielvartas. 
Kol tėvai tebebuvo susituokę, vis dar ruseno šiokia tokia viltis. — 
Mudu su tavo tėčiu jau seniausiai nebegyvename kartu. Juk tur- 
būt nesitiki, kad susitaikysim, Fede? 

Federikai virpėjo lūpa. Ji papurtė galvą, bet širdies gilumoje 
labiausiai troško, kad tėvai susitaikytų. 

— Ar sutiksi tekėti? - kimiai paklausė mergaitė. 

— Svarstau. - Helena nusigręžė į veidrodį. 

— O ką mano Halas? 

- Jis nori, kad būčiau laiminga, - mama atsakė kone kaltinan- 
Čiu balsu, tarsi ketindama pridurti: kitaip nei tu. 

— Ir aš noriu, kad būtum laiminga, - tarė Federika, jausdama- 
si kalta. 

— Tada leisk elgtis, kaip man geriausia. Jums, vaikams, paau- 
kojau viską. Tau beveik trylika. Netrukus tapsi moterimi. Ar ne- 
nusipelniau trupučio laimės? 

Federika palingavo galvą. 

— Jei ištekėsi už jo, ar turėsim išvažiuoti iš Polpero? 

— Galbūt, - pasakė Helena, užgesindama cigaretę. - Arturas 
dirba mieste. 

— Tada nenoriu, kad tekėtum! - sušuko Federika, ūmai įveikta 
galingų jausmų, nebegalėdama susivaldyti. 

— Fede... - nekantriai kreipėsi Helena. 

— Ne. Aš neišvažiuosiu. Neišvažiuosiu! — atkirto duktė, nors 
jai tai buvo nebūdinga. 

— Toli nevažiuosim. Galėsi ir toliau matytis su Eplbiais kiek 
tinkama. 

— Noriu likti čia su močiute ir seneliu, - kūkčiojo ji. 

— Apie tai pasišnekėsim vėliau, kai nusiraminsi, - mama su- 
čiaupė lūpas, stengdamasi nepratrūkti. 

— Nevažiuosiu. Nevažiuosiu, - kartojo mergaitė. 

Dukters protrūkis sutrikdė mamą. Dažniausiai mergaitė bū- 
davo labai rami ir sukalbama. 

— Na, gerai, nurimk, mieloji, - nuvargusi pasakė Helena, atsi- 
sėdo šalia ir apkabino dukterį. - Dar nesutikau tekėti už Arturo, 
be to, tebesu susituokusi su tavo tėvu, tad perdėm nesijaudinkim 
dėl viso šito. Nusišluostyk ašaras ir lipk žemyn, netrukus ateis 
Arturas, o aš nenoriu, kad pamatytų tave nusiminusią. Žmogus 
įsižeis, o juk toks malonus. 

Polei ir Džeikui labai patiko Arturas, nes ištraukė jų dukterį iš 
tamsios duobės ir sugrąžino jai šypseną. Prie vakarienės stalo jie 
pastebėjo ašarotą Federikos veidą. Bandoma jo prašnekinti, mer- 
gaitė tik trumpai burbtelėdavo. Seneliai suprato, kas dedasi jos 
širdelėje, bet vylėsi, kad ji galop pamėgs Arturą. Jiems labiausiai 
rūpėjo Helenos laimė. Federikai dingojosi, kad ją ryja didžiulis 
pilkas debesis, jo viduje ji darosi nematoma, negirdėti jos pagal- 
bos šūksnių. 

Tą vakarą ji skubiai parašė laišką tėčiui, jame išklojo, kad 
mama nori ištekėti už bjauraus, atgrasaus vyro Arturo, išvešian- 
čio ją ir vaikus iš Polpero į kažkokį šlykštų miestą. Dar pridūrė, 
kad atplėšta nuo visko, ką myli, pasidarys sau galą. Užklijavusi 
laišką, neabejojo tėtį kuo greičiausiai atlėksiant gelbėti jos nuo 
gresiančios pražūties. Paskui Federika atsigulė į lovą, pro langą 
srūvant ryškiai pavasario mėnesienai, ir atvėrė dėžutę su druge- 
čioje šviesoje plazda drugelio sparnai, skleidžiantys keistą neže- 
mišką grožį. Galvojo apie tėvą, spėliojo, ką jis veikia, ar prisimena 
ją. Užburta dėžutės kerų, mergaitė užsimerkė ir vėl atsidūrė su 
tėčiu pažįstamuose Čilės paplūdimiuose, šildoma saulės; smėlis 
kojų tarpupirščiuose panėšėjo į Lidijos miltus. Visą dėmesį su- 
kaupusi į tėčio pasakojimus, lyg nuo to priklausytų jos gyvybė, 
Federika pamažu nuklydo į paslaptingus savo proto užkaborius, 
ten galėjo būti pasiekiama tik jam. 


Kitą dieną Helena su mama ir vienuolikmečiu Halu išėjo į bažny- 
čią, palikusi Federiką vieną namuose. 

— Jai reikia pabūti vienai, - paaiškino Helena mamai, visiem 
trims žingsniuojant gatvele. 

— Jai sunku pripažinti Arturą, tiesa? —- paklausė Polė, glosty- 
dama Halui galvą. - Ne taip kaip šiam beždžioniukui. 


ow vo 


degą, būtų pavizginęs. 

— Tai suprantama, bet mudu su Ramonu jau daug metų gyve- 
name skyrium, todėl ji lyg jau ir turėtų su tuo susitaikyti, — atsi- 
duso Helena. 

— Na, kiekvienas vaikas kitoks, o Federiką su tėvu visada siejo 
labai glaudus ir stiprus ryšys. 

- Jai reikia tai įveikti ir kastis toliau. Kaip teko padaryti man ir 
Halui. Myliu Arturą ir neketinu jo atsisakyti. Nė už ką, - teatra- 
liškai pabrėžė Helena. 

— Man patinka Arturas, - įsiterpė Halas, žinodamas, kad jo 
žodžiai pradžiugins mamą. 

— Aišku, kad patinka, ir tu patinki Arturui, - linksmai tarė ji. 

— O Fedė Arturui nepatinka? - pasiteiravo berniukas. 

— Žinoma, jis mėgsta Federiką ir labai stengiasi ją prisijaukin- 
ti. Deja, Fedė labai užsispyrusi. Vargšas Arturas. 

— Vargšas Arturas, — pritarė Halas. — Tikiuosi, mes jį maty- 
sim labai dažnai. Šalia jo tu jautiesi laiminga, mama, o man tai 
ir terūpi. 

Helena susijaudino. 

— Tu toks mielas, Halai. Ką daryčiau be tavęs? 

— Ne kažin ką, —- nusijuokė sūnus ir nusibraukė juodus plau- 
kus nuo akių. - Gal nesupykdyčiau tavęs, jei pasakyčiau, kad tėtis 
yra tikras silpnaprotis, nes metė tave, o Arturui labai pasisekė. 


Per visas pamaldas Helena galvojo apie Arturą ir svarstė, kaip 
elgtis, jam pasipiršus. Mamai neprasitarė, norėjo šiek tiek pa- 
mąstyti ir tik paskui visiems pranešti naujieną. Jautėsi mylima ir 
saugoma Arturo. Jam nebuvo svetimi visi jos rūpesčiai ir baimės. 
Ramonas galvojo vien apie save, jam rūpėjo tik savo paties, o ne 
jos reikmės. O Arturui labiausiai rūpi ji. Dabartinis jo gyveni- 
mas sukasi aplink jos laimę, jis viską daro, kad ji būtų patenkinta. 
Kai pastorius Boiblis prabilo apie nesavanaudiškumo ir gebėjimo 
pirmiausia rūpintis ne savimi, o kitais dorybę, Helena prisimi- 
nė Arturą ir patenkinta nusišypsojo, tarsi pati būtų nusipelniusi 
liaupsių už gerąsias jo savybes. Apie Ramoną stengėsi negalvoti. 

Tai beprasmiška, juk jis išėjo ir nebegrįš. Ji jau pasirinko. Jis irgi. 
Nenorėjo jos susigrąžinti. Helena įsivaizdavo mielą Arturo vei- 
dą ir įtikino save, kad nebegeidžia Ramono. Bet vis tiek jautėsi 
kamuojama abejonių; baigiantis pamaldoms, protas buvo nėmaž 
neprašviesėjęs. Ji nežinojo, ką daryti. Skyrybos reiškė baigtį. 


Federika susitiko su Hestera slaptame urve tarp stačių uolų, kur 
kirai smigdavo žemyn ir sukdavo lizdus, o kasnakt pakyląs po- 
tvynis nuplaudavo jųdviejų paslaptis. Mergaitės atsisėdo vėsiame 
uolos šešėlyje, ir Federika išklojo draugei visą tiesą apie Arturą. 

— Jei turėsiu išvykti iš Polpero, numirsiu, - tvirtai pažadėjo ji. 

— Negali išvykti iš Polpero! Juk tada turėtum lankyti kitą mo- 
kyklą! - sunerimo Hestera. 

— Viskas, — liūdnai atsiduso Federika, - viskas pasikeis. Neiš- 
manau, ko griebtis. 

— Atsisakyk išvažiuoti. Mama negali tavęs priversti. Kaip galė- 
tų? — naiviai svarstė Hestera. — Užsispirk ir nevažiuok. 

— Nenoriu gyventi mieste. 

— Nepakęsčiau, jei man reikėtų jame gyventi. 

— Ir netrokštu gyventi su Arturu, jis toks nuoboda. Storas, 
prakaituotas ir neįdomus, nesuprantu, ką jame rado mama. O tė- 
tis labai išvaizdus. 

— Tavo tėvas — patraukliausias vyriškis iš visų, kokius teko 
matyti. Žinai, jis labai patiko mano mamai, - sukikeno Hestera. 

— Tikrai? 

— Taip, ir mudviem su Mole. 

— Jūsų puikus skonis, - išdidžiai pasakė Federika. - Parašiau jam. 

— Nejaugi? 

— Papasakojau apie Arturą ir kad mama nori už jo ištekėti. Dar 
parašiau: jeigu jie susituoks ir išveš mane iš Polpero, nusižudysiu. 

Hestera aiktelėjo. 

— O Dieve! Jis tikrai atlėks. 

— Ir aš taip manau. Ištrauks mus visus iš šios nemalonios ke- 
beknės, pamatysi. Neleis, kad taip nutiktų. 

+++ 


Grįžusi per pietus namo, Federika pamatė įvažoje stovint Arturo 
automobilį. Pakėlė akis į dangų, sučiaupė lūpas į ploną ryžtingą 
brūkšnį ir įžengė į prieškambarį susitikti su juo akis į akį. Jis sė- 
dėjo ant sofos svetainėje ir šnekėjosi su Halu, o Džeikas, Polė ir 
Helena ruošė pietus virtuvėje. 

— A, Federika, - tarė Arturas, jai įėjus į kambarį. - Tavęs man 
ir reikia. Kai ką tau turiu. - Jis draugiškai nusijuokė ir atsistojo. 

Federikai nepraslydo pro akis, kaip prakaitas, kuriuo buvo iš- 
rasojusi to žmogaus kakta, ėmė ristis jam per skruostą. Arturas 
dingo mažame kambarėlyje, kuriame Džeikas buvo pastatęs gė- 
rimų spintelę. Mergaitė dirstelėjo į senelį ir klausiamai kilstelėjo 
ne dėže, turbūt sunkoka, nes tempė ją truputį įsiręžęs. Atsargiai 
padėjęs dėžę ant grindų priešais Federiką, jis vis dėlto išspaudė 
šypseną. 

— Po šimts, kas čia? - spoksodama į dėžę paklausė ji. 

— Atidaryk, - paliepė Arturas. 

— Nagi, Fede, - paragino Halas ir pridūrė: - Žinau, kas joje, 
tau tikrai patiks. 

Federika atvožė dėžę. Savo nuostabai ir džiaugsmui, išvydo 
dvi žibančias akis, liūdnai stebeilijančias į ją. 

— Šuniukas! — suriko ji. - Tikras šuniukas! 

Mergaitė įkišo rankas vidun, ištraukė rubuilį šunytį ir meilin- 
gais bučiniais apipylė baltą jo kailiuką. 

— Turi perskaityti, kas parašyta ant antkaklio, - paragino 
Halas, sėsdamasis šalia jos ant sofos ir taip pat apglėbdamas 
padarėlį. 

— Rasta, — perskaitė Federika, pirštais suėmusi sidabrinę skar- 
delę. Staiga galvoje kažkas krustelėjo, ji prisiminė senjoros Bara- 
kos šunį ir savo mamos pažadą, duotą Kačagvoje. - Ačiū, — su- 
glumusi padėkojo ir pasijuto bent kiek kalta, kad taip negražiai 
elgėsi su Arturu. — Ar jis tikrai mano? 

— Tikrai tavo, — atsakė Arturas ir nusišypsojo, atlėgus širdžiai. 

Sutikęs Džeiko žvilgsnį, linktelėjo. Jie visi neklydo — šunytis 
pasiekė savo tikslą. Rasta taip vizgino uodegytę, kad kone pakilo 
nuo žemės it sraigtasparnis. Bet Federika tvirtai laikė jį glėbyje, 
leido laižyti jos veidą ir uostinėti odą. Prisiminusi Trockį, nekan- 
travo juodu supažindinti. Šunys, be abejonės, taps gerais drau- 
gais. Ingrida irgi jį pamils, ir Semas. Mergaitė nusprendė iškart 
po pietų nusinešti jį į Pikthistlo dvarą. 

Išgirdusi džiaugsmingus šūksnius, Helena atskubėjo į kamba- 
rį ir rado Halą su Federika gulinčius ant grindų su šunimi. 

— Ak, koks jis mielas, — tarė Polė, mirktelėdama Arturui. — 
Tau pasisekė, Fede. 

— Pusiau labradoras, pusiau kitos veislės, tik mudu su Arturu 
neišsiaiškinom, kokios, - pasakė Helena. 

Pamatė jį imant jos ranką ir suspaudžiant. Tikisi savo dovana 
palenkęs ją savo pusėn, bet klysta, pamanė mergaitė ir gudriai 
šyptelėjo sau po nosimi. Netrukus grįš tėtis ir viską pakeis. 


Dvidešimt antras skyrius 


— Žiūrėk į fotoaparatą, mieloji. Tu žavi. Žavi. Gerai, kiek iš- 
pūsk krūtinę, per daug, per daug. Jau geriau, dabar nukreipk akis 
į objektyvą. Nurimk, mieloji, nurimk. Puiku. 

Džulianas spragsėjo daugybe staccato kadrų, fotografuoda- 
mas gerokai išsidažiusią merginą, ši pusiaugula raivėsi ant sofos 
it žvilganti laukinė katė. Žalios akys slėpėsi po sunkiais vokais, 
veidą vėdavo ilgos juodos blakstienos. Mergina buvo graži, pasi- 
tikinti savimi, kerinti. Ir labai labai jauna, vos aštuoniolikos metų. 

Džulianas susipažino su Lučija Sarafina Londono klube ir iš- 
girdo apie jos svajones tapti garsia dainininke. 

— Esu graži, turiu gražų kūną, tik man reikėtų išlavinti balsą, — 
šaltai kalbėjo ji su ryškiu itališku akcentu. 

Įvertinęs, kad mergina iš tiesų daili, Džulianas pakvietė ją į 
savo namelį, kuriame gyveno su Tobiu, padaryti reklaminių nuo- 
traukų. Lučija tučtuojau sutiko, naudodamasi proga nusitverti 
dar vieną vyriškį, apakintą jos grožio. Ramiai, lyg medžiojan- 
ti pantera, žvelgė į Džulianą, mūvintį tik išblukusius džinsus ir 
avintį sandalus, į tvirtą įdegusį jo kūną. Buvo įsitikinusi, kad jam 
pats metas sugrįžti į heteroseksualų pasaulį. 

Buvo drėgna ir šilta diena. Virš horizonto pamažu plaukė 
purpurinių debesų puta, pranašaujanti, kad popiet ims trankytis 
griaustinis ir prapliups lietus. Bet kol šviesa vis dar buvo pakibusi 
tarp saulės ir debesų, kol jos nespėjo užgesinti artėjanti audra, 
Džulianas skubėjo nufotografuoti merginą. 

Lučija vilkėjo paprastutę baltą suknelę, gili iškirptė siekė grio- 
velį tarp krūtų, besiplaikstantis drabužis apnuogino bronzines 

šlaunis. Sulig kiekviena poza mergina paryškindavo savo priva- 
lumus ir žvelgė į objektyvą pasitikėdama savimi it profesionalus 
modelis. 

— Dabar atsipalaiduok, pakeisiu juostą, paskui gal nufoto- 
grafuosim tave po žydinčiu medžiu, - tarė Džulianas ir nusigrę- 
žė, kad paimtų naują juostą iš krepšio. - Nori išgerti? — paklausė, 
nuplėšdamas foliją, į kurią ji buvo suvyniota. 

— Kažin, ar galiu kur nors eiti šitaip apsirengusi, - meilikau- 
jamai nusijuokė ji. 

— Kodėl gi ne? - paklausė jis ir atsigręžė. 

Ji nusišypsojo, dviprasmiškai kilstelėjo antakius ir vylingai iš- 
sišiepusi nubloškė suknelę ant žolės. 

— Ojei pareis tavo vaikinas? Juk galiu jį išgąsdinti, - tarė Lu- 
čija, perbraukdama nuogą kūną ranka. 

Džulianas nustebo, bet ne pernelyg. Ganėtinai ilgai dirbo foto- 
grafu ir buvo patyręs visokiausių vilionių. Tiesą sakant, net pavar- 
go, stengdamasis jų atsikratyti. Nors neslėpė savo homoseksualu- 
mo, dailioms moterims būdavo sunku patikėti, kad jis negeidžia 
jų. Visos jos rimtai manė galėsiančios jį pakeisti ir labai įsižeis- 
davo, kai paaiškėdavo, kad nieko neišeis. Džulianas įdėjo juostą į 
fotoaparatą ir užvyniojo ant ritės, tarsi Lučijos čia nė nebūtų. 

— Gerai, mieloji, - guviai ištarė. - Nufotografuokim tave kur 
nors kitur, ta sofutė jau pabodo. - Džulianas nužvelgė sodą. — 
Ant kėdės po žydinčiu medžiu. Atrodysi lyg miškų nimfa, labai 
gundomai, - tai pasakęs dingo namo viduje. 

Lučija sunkiai atsiduso, bet nepasidavė. Nėmaž neabejojo 
savo žavesiu. 

Džulianas pastatė kėdę po medžiu, apsipylusiu rausvais ir bal- 
tais žiedais, perkėlė trikojį ir fotoaparatą. Lučija nusklendė nuo- 
ga ir apsuko kėdę, kad atkaltė būtų atgręžta į objektyvą, paskui 
meilikaujamai apžergė ją ir, pasidėjusi galvą ant sunertų rankų, 
nemirksėdama įsispoksojo į Džulianą. 

— Mieloji, nemanau, kad tai gera mintis. Esi ne pornožvaigž- 
dė, o dainininkė, — pasakė jis, fokusuodamas objektyvą. 

— Šią nuotrauką skiriu tau, - maloniai nusišypsojo ji, tikėda- 
masi Džulianą apsidžiaugsiant. 

Deja, jis neapsidžiaugė. 

— Gaila, bet ji liks laikmenoje ir bus pamiršta. Koks, sakei, 
tavo vaikino vardas? Padarykim nuotrauką jam, — pasiūlė, imda- 
mas „Polaroid“ fotoaparatą. 

— Jis vardu Tokilas. 

— Gerai, šita skiriama Tokilui, - Džulianas pakeitė „Polaroid“ 
juostelę. 

— Tai jį labai pralinksmins, — Lučija atsisėdo tiesiai ir kvailai 
šyptelėjo. - Galime jam padovanoti tą momentinę nuotrauką, 
kai vėliau užsuks pasiimti manęs. 

— Daryk kaip tinkama, - atsakė jis, atidarydamas „Polaroid“ 
ir žvelgdamas į nuotrauką. - Labai gražu, Lučija. „Playboy“ dėl 
tokios nuotraukos galėtų ryžtis žmogžudystei. Gal pasvarstyk ir 
siek kitokios karjeros — mažiau pastangų, be to, elgiesi labai na- 
tūraliai. | 

— Ak, šitaip pozuoti bet kam negalėčiau, - dusliai ištarė ji, 
įrėmusi į Džulianą patelės akis. 

— Galėjai apkvailinti ir mane, - atsakė jis ir dar kartą sprag- 
telėjo. - Dabar parodyk daugiau geidulingumo, nesišypsok. Dek 
aistra, atrodyk kerinti, net pikta. Taip geriau. Aukštėliau galvą, 
taip, aukštėliau, vos vos palenk į šoną, mažiau, na štai, akys į 
objektyvą, žybtelėk jomis į mane. Puiku. 

Ir jis išpleškino visą juostą. 

— O dabar gal apsirenk, padarysim dar kelias reklamines nuo- 
traukas, — pasakė, keisdamas ją kita. 

— Įgriso pozuoti. Beje, man patinka būti nuogai. O tau? 

— Kartais, bet ne tada, kai dirbu. 

— Nūnai aš nedirbu. Žaidžiu. 

— Tada išgerkim arbatos. - Džulianas ėmėsi sudėti savo įran- 
gą. Pažvelgęs į dangų, pamatė, kad audra jau kybo kone virš gal- 
vos. — Tikrai nugriebėm geriausią dienos metą, - tarė, lanksty- 
damas trikojį. 

— One, geriausias dienos metas dar prieš akis, - paprieštara- 
vo ji, pakilo nuo kėdės ir priėjo prie jo. 

Jis sunkiai atsiduso. 

— Iš tiesų, Lučija, to nebus. 

— Bus, - nukirto ji, atsistojo priešais jį ir ilgu nagu perbraukė 
krūtinės raumenis. — Žiūrėk savęs, gerai? 

Džulianas čiupo jos ranką ir nubloškė nuo savo kūno. 

— Lučija, esu gėjus. Man patinka vaikinai, o tu mergina. Tai 
visiškai paprasta, — rimtai tarė. 

— Nair kas. Tik nesakyk, kad retkarčiais negalvoji apie tai, - ji 
patempė lūpą. 

Jis pasibjaurėjęs atsakė: 

— Tikrai ne. 

Tada ji priglaudė ranką prie jo kelnių priekio. 

— Jaučiu, kad geidi manęs. 

— Tada turi mažiau patirties, nei maniau, nes anaiptol nesu 
susijaudinęs, — žiauriai, be užuolankų, išrėžė jis. 

Lučija turėjo padorumo bent nurausti. 

— Bijai, kad gali pasirodyti Tokilas. Patikinu, kad taip nebus. 
Dar per anksti. Sakiau, kad prabūsiu čia visą popietę. 

— Eime vidun gerti arbatos, — vėl pasiūlė Džulianas ir žengė 
įkandin jos. 

Staiga užslinko debesys, žemę sudrebino perkūno trenksmas. 
Juos abu kiaurai permerkė prapliupęs lietus. Lučija kikendama 
nuskuodė slėptis į namą, jis neatsiliko nuo jos. Vos panirusi į tvy- 
rančią viduje tamsą, mergina puolė jam ant kaklo, ėmė bučiuoti, 
atsagstyti kelnes. 

— Atsiprašau, tikiuosi, netrukdau, — tarė Tobis, sustingęs 
tarpdury. 

Žiūrint, kaip jie bėga nuo lietaus, jam suspaudė paširdžius; 
vis dėlto žinojo, kad Džulianui tenka nuolat gintis nuo perdėm 
atkaklių merginų, tai įeina į jo darbą. 

Lučija atšlijo ir nusišluostė šlapią veidą atgalia ranka. 

— Tu tikriausiai Tobis. Gal irgi galėtum pasikeisti? Pasisma- 
gintume trise. 

— Atleisk, neišdegs, — šaltai atsakė jis, — tik užkaisiu virdulį, 
kad nepersišaldytum. 

— Neturiu kuo apsirengti. Mano suknelė peršlapo. - Ji atsilošė 
į sieną ir išsišiepė Džulianui. - Tave išgelbėjo lietus, fotografe, — 
sukrizeno. 

— Paskolinsiu tau marškinius, — atsiduso jis. - Tobi, gersiu 
kavos. Užplikyk puodelį stiprios. Eime, Lučija. 

Kol Džulianas viršuje tąsėsi su Lučija, Tobis užkaitė virdulį 
ir mėgino užgniaužti pavydą, nuvijusį gerą ūpą, koks buvo, jam 
pareinant. Spoksojo į savo atspindį sidabriniame virdulio pavir- 
šiuje ir beveik neįstengė pakeisti atgrasios minos. 

Tą akimirką atsilapojo durys ir uždususi įlėkė Federika, mat 
važiavo dviračiu. Glėbyje nešėsi gauruotą baltą šunelį. 

— Dievulėli! - šūktelėjo Tobis. - Kieno jis? 

— Mano, dėde Tobi! - suriko ji ir atsargiai padėjo šunytį ant 
virtuvės plytelių. 

— Jis nuostabus. 

— Ar tikrai? 

— O kuo vardu? 

— Rasta. Nes kitas Rasta buvo mano bičiulis Čilėje. Pažvelk, 
parašyta net ant antkaklio. 

Tobis pasilenkė ir paglostė švelnų kailiuką. 

— Minkštutis padarėlis, - mąsliai pasakė. - Tikriausiai miegos 
lovoje kartu su tavimi. 

— Jei mama leis. 

— Čia jau bėda, — tarė Tobis, žinodamas, kokia griežta gali 
būti Helena. 

— Nieko panašaus. Mama nori, kad pamėgčiau jos nuobodą 
draugą, o tasai padovanojo man šitą šuniuką. Manau, ji leis man 
daryti, ko įsigeisiu. 

— Aha, - linktelėjo Tobis ir atsistojo. - Arturas. 

— Jis tau patinka? 

— Žinoma, - diplomatiškai atsakė Tobis. 

— Kaip manai, ar jie turėtų susituokti? 


266 


Dėžutė su drugeliu 


— Gal žinai, ko nežinau aš? 

— Ne, tik klausiu, kas būtų, jeigu... 

— Abejoju, ar Helena pasiruošusi dar kartą ištekėti, — jis išėmė 
iš spintelės puodelius ir pripylė verdančio vandens iš arbatinio. 

— O man atrodo, kad pasiruošusi. Jie nuolat susikibę už rankų, 
bučiuojasi. Man jis bjaurus. O tėtis labai gražus. 

— Gražumas dar ne viskas, Fede. Arturas malonus, geras žmo- 
gus, jis nori rūpintis tavo mama. Tai daug svarbiau už grožį. 

— Manjis nepatinka. - Federika atsisėdo ant grindų ir pasidė- 
jo šunytį ant kelių. 

— Suprantu tave. Jeigu nemylėtų tavo mamos, turbūt labai jį 
mėgtum. 

— Nenoriu išvykti iš Polpero, - rimtai pasakė ji. 

— O kodėl, po galais, turėtum išvykti iš jo? 

— Nes jei mama ištekės už Arturo, man reikės gyventi su jais 
mieste. 

— Vaje. Dar vienas „jei“. 

— Bet aš niekur nevažiuosiu, - kirste nukirto Federika. 

— Galėsi gyventi su mumis. Neketinu niekur kelti kojos iš Pol- 
pero, — atsainiai tarė jis, nesuprasdamas, kad jau pasėjo sėklą 
mergaitės mintyse. 

— Rimtai kalbi? — nustebo ji. 

— Rimtai apie ką? —- paklausė Tobis, šaukšteliu graibydamas 
arbatžolių maišelius iš arbatinio. 

— Apie tai, kad galėsiu gyventi su tavimi, jei mama ištekės už 
Arturo. 

— Ak, štai kas. Taip, brangioji, galėsi gyventi su manimi ir 
Džulianu. Be jokios abejonės. 


Atėjusi į virtuvę Lučija, vilkinti vien duksliais Džuliano marški- 
niais, beveik nepastebėjo išblyškusios mergaitės švytinčia oda ir 
ilgais balsvais plaukais, sėdinčios ant grindų ir žaidžiančios su šu- 
nyčiu. Džulianas supažindino jas, bet mergaitė Lučijos visai ne- 
domino, be to, ji nemėgo šunų, perdėm gauruotų ir dvokiančių. 

Taigi šyptelėjusi perlipo per Federiką ir Rastą pasiimti puodelio 
kvempė ant viryklės turėklo ir gurkštelėjo karštimo. 

— Kur ta momentinė nuotrauka, Džuli, noriu parodyti ją Tobi- 
ui, - sukrizeno Lučija ir sukryžiavo nuogas kojas, kad būtų šilčiau. 

— Natsimenu, kur nukišau, - suvapėjo Džulianas. 

— Tikrai atsimeni. Nagi, negadink nuotaikos. Joje geriausiai 
atrodau. 

— Kiekvienas supranta grožį savaip, Lučija, aš pats mačiau 
tave atrodant ir geriau, - atsakė jis, rausdamasis krepšyje. 

Galop ištraukė nuotrauką ir padavė jai. Mergina pažvelgė į ją 
ir išdidžiai nusišypsojo. 

— Tokilui labai patiks. Ar gali man ją smarkiai padidinti? Pa- 
dovanosiu jam per gimtadienį, - tarė Lučija, rodydama nuotrau- 
ką Tobiui. 

Tobis išsišiepė, slėpdamas pasibjaurėjimą. 

— Mane, deja, domina tik keturkojės katytės, - pašmaikštavo jis. 

Lučija nurijo gurkšnį arbatos, slėpdama pasipiktinimą, paskui 
pamėgino pasirodyti prieš drovią mergaitę, sėdinčią ant grindų, 
kad toji „išmoktų kelių dalykėlių“. 

Sutrikusi Federika mirksėdama dirstelėjo į dėdę, bet ir Džu- 
lianui, ir Tobiui Lučijos juokeliai atrodė nei šiokie, nei tokie. Jie 
labai norėjo, kad kuo greičiau atvažiuotų jos vaikinas. 

Tokilas, galų gale atlėkęs poršu, — jo variklis išbaidė iš lizdų 
karvelius ir kregždes, - įžengė pro duris nė nepasibeldęs. 

— Ak štai kur tu, Lučija, - pasakė, radęs ją virtuvėje. Nekreip- 
damas nė menkiausio dėmesio į Džulianą su Tobiu, praėjo pro 
juos pasipūtėlio veidu ir įtariai nužvelgė savo merginą nuo galvos 
iki kojų. - Kur tavo drabužiai? - paklausė. 

Padavusi nuotrauką, Lučija pamatė, kaip jo skruostai išbalo, o 
kaklą užliejo įtūžio raudonis. 

— Po velnių, kas čia dabar? Maniau, fotografuojiesi ne porno- 
grafinėms, o reklaminėms nuotraukoms, — pasipiktino Tokilas, 
braukdamas tamsius plaukus nuo gražaus veido. 

— Ši skirta tau, - Lučija pabučiavo jį. 

— Jei fotografas nebūtų gėjus, nudėčiau tave, — nesišypsoda- 
mas pasakė jis. 

— Betgi jis tikrai gėjus. Užkietėjęs. Tiesa, Džulianai? 

Šis atsitraukė. Norėjo, kad anuodu tučtuojau išsinešdintų iš 
jo namų. 

— Atsiųsiu tau nuotraukas, kai tik išryškinsiu. Po kelių die- 
nų, —- nepaisydamas jos, pažadėjo Džulianas. Nepaisydamas 
abiejų. Toji porelė buvo didžiausi savimylos, su kokiais jam buvo 
tekę susidurti. 

— Gerai, bet dabar negaišuok. Septintą turime būti Londone, 
„Pašėlusių širdžių“ premjeroje, o tu, brangute, pratusi gražintis 
valandų valandas. 

— Eime, — paragino Tokilas, tyčia nepastebėdamas Tobio ir 
išvesdamas merginą iš virtuvės. 

Federika nulydėjo juos žvilgsniu. Pamanė, kad Tokilas gana 
išvaizdus, ir nusistebėjo, kaip tokie vyrai įsimyli atkarias mergi- 
nas, panašias Lučiją. Ši nė nesiteikė paglostyti Rastos. 

— Kada nors grąžinsiu tau marškinius, tikrai nepamiršiu! — 
šūktelėjo iš prieškambario Lučija. 

— Nesivargink! — pavymui suriko Džulianas ir lengviau atsi- 
kvėpė, kad juodu išvažiuoja. - Gali pasilikti sau. 

Suriaumojus varikliui, visi paukščiai ir gyvuliai vėl suskubo 
ieškoti priebėgos. Kai automobilis dingo, stojo kurti tyla. Džulia- 
nas ir Tobis sunkiai atsiduso. 

— Ačiū Dievui, išvažiavo, - Džulianas abiem rankomis apka- 
bino Tobį ir suspaudė glėbyje. - Nebuvo nieko tokio, kaip galėjo 
atrodyti, — pridūrė atsiprašydamas. 

— Žinau, — pasakė Tobis. — Be to, pažįstu tave. 

— Gerai. - Jis giliai įkvėpė ir padėjo galvą Tobiui ant peties. — 
Kur stipri kava? 

— O gal labiau norėtum viskio? 

— Tu teisus. Kur kas labiau. Prireiks savaitės, kol atsipūsiu nuo 
viso šito. Na ir atkarūs žmogėnai. Viliuosi, nesidaugina. 

— Jiems reikėtų tai uždrausti. 
— Tragiška, kad jiems leidžiama veistis. 
— O mūsų tragedija, kad nesidauginam, — nusijuokė Tobis ir 
paplekšnojo draugui per nugarą. 
— Kai atsikraustysiu gyventi pas jus, ar galėsiu pasiimti Ras- 
tą? - paklausė Federika, vis dar tyliai sėdinti ant grindų. 
Tobis su Džulianu kartu atsigręžė ir pažvelgė į ją. 
— Dievulėli, buvau visai pamiršęs, kad esi čia, - nustebo Tobis. 
— Aišku, gali pasiimti Rastą, - pasakė Džulianas ir pažvelgė į 


Tobį. - O kada ji atsikraustys? 


Dvidešimt trečias skyrius 


Helenai atrodė, kad niekada neapsispręs, ar tekėti už Arturo, ar 
ne, bet jos ateitį nulėmė telefono skambutis. 

— Helena, čia Ramonas. Esu Londone. 

Išgirdus gargždų jo balsą, iškart sukeliantį gausybę prisimi- 
nimų, Helenai suplastėjo paširdžiuose. Ji sutriko, nežinodama, 
ką sakyti. Norėjo atrodyti įsiutusi, bet nebuvo kada prasiveržti 
tūžmasčiai. 

— Helena, - tyliai pakartojo jis. 

— Ko nori? - šaltai paklausė ji, tempdama laiką. 

— Pamatyti vaikus. 

— Ne, —- be užuolankų tarė Helena, ieškodama cigarečių ir 
prisimindama Arturo patarimą giliai kvėpuoti, kai susinervina; 
deja, visai negalėjo įkvėpti oro. Neleis jam vėl įstumti Federikos į 
sielvartą, mergaitė vos pradeda atsigauti. 

— Helena, negali man trukdyti matytis su savo vaikais. Gavau 
Fedės laišką. Jai reikia manęs. 

— Kaip šuniui penktos kojos, Ramonai, — įgėlė ji, įsispraudė 
cigaretę į burną ir uždegė virpančia ranka. 

— Tu pyksti. 

— Žinoma, pykstu, Ramonai. Nemačiau tavęs septynerius me- 
tus, — atšovė Helena ir išpūtė dūmus pro kandiklį. - Po paraliais, 
Ramonai! Kas manaisi esąs? 

— Nurimk. - Jis giliai įkvėpė, balsas buvo erzinantis. 

— Dėl Dievo meilės, tu niekam tikęs tėvas. Stebiuosi, kad Fedė 
nepamiršo tavęs. Tikrai turėjo pamiršti. Mano brolis jai labiau 
tėvas, nei kada nors buvai tu. Negali čia grįžti po septynerių 

metų ir tikėtis, kad mes visi tave sutiksim išskėstomis rankomis. 
Nusprendei išlėkti ir nebegrįžti. Jei gailiesi dėl to, jau vėlu. 

— Kas tasai Arturas? —- pasidomėjo Ramonas. 

Ji įtraukė gausybę cigaretės dūmų ir manieringai atsakė: 

— Mano sužadėtinis. 

— To Fedė ir bijojo. 

— Todėl ir pasirodei? Narsusis Fedės riteris. Kaip šmaikštu. 

— Atvažiuoju, ar tau tai patinka, ar ne. 

— Gerai, bet neleisiu tau artintis prie vaikų. 

— Jei nori atskirti vaikus nuo tėvo, tavo valia, bet aš vis tiek 
atvažiuoju. - Jis padėjo ragelį. 


Ramonas nubloškė krepšį ant užpakalinės juodo mersedeso sė- 
dynės ir paprašė vairuotojo nuvežti į Polperą. Tada įsitaisė auto- 
mobilio gale ir susimąstė. Perdėm lengvai leido praskrieti tiems 
metams. Šitiek jų prabėgo, o jis nė pastebėjo negailestingos laiko 
tėkmės. Buvo toks laimingas su Estela ir Ramonsitu, kad mintyse 
nė sykio neperskrido vandenyno. Helena ir vaikai buvo lyg akme- 
nukai, trinantys koją bate. Jis visada žinojo, kad jie tenai, bet taip 
ir nepakrutino dėl jų nė piršto. 

Estela jį mylėjo besąlygiškai kaip vaikas, švelniai kaip moti- 
na, nesavanaudiškai kaip draugė. Gyvendamas su ja, Ramonas 
nebesiveržė iš namų, priešingai, keliaudavo kuo trumpiau ir ne- 
kantraudamas laukdavo tos dienos, kai bus vėl apglėbtas šiltų jos 
rankų. Kartais, būdamas toli vienas su savo mintimis, pakirsdavo 
nuo rožių dvelksmo, tada jam pasidingodavo, kad Estela atvyko 
išsklaidyti vis labiau slegiančios vienišų jo klajonių monotonijos. 
O kitąsyk, išgirdęs jūros kuždesį ar upelio juoką, turėdavo stab- 
telėti, kad prisimintų mielą jos balsą ir džiaugsmingą prigimtį. 
Kai švelnius Estelos bruožus išstumdavo Helenos, Federikos ir 
Halo veidai, jis susizgribdavo pamiršęs, kad jie išvis yra. Pamiršti 
juos buvo visai nesunku. 


Mariana prisiversdama nuolat rašydavo anūkams, kad jų ne- 
pamirštų. Helena kartais atsiųsdavo jai nuotraukų, o Mariana 

pareigingai jas padidindavo, įrėmindavo ir žiūrėdavo. Baiminosi, 
kad, pamiršdama pažvelgti į nuotraukas bent kartą per dieną, 
vieną rytą atsibus ir suvoks jau daug metų negalvojanti apie juos. 
Moteris vaizdavosi, kad Federika ir Halas tebėra maži vaikai, ko- 
kie buvo pernai vasarą Kačagvoje, nors nuotraukose galėjai ma- 
tyti juos augant ir svetimėjant. Kiti anūkai lankydavo ją dažnai. 
Dabar iš viso jų turėjo dvidešimt keturis ir vis sunkiau prisimin- 
davo tuodu, kuriuos mylėjo labiausiai. 

Mariana neprasitarė Ignasijui lankiusis Estelos paplūdimio 
name. Žinojo, kad iš įsiūčio jam būtų paraudonavusios ausys. 
Vyras būtų ne tik būtų supykęs, bet ir nusivylęs, o ji neišmanė, 
ar jo širdis būtų atlaikiusi jausmų antplūdį, gal jį būtų ištikęs 
priepuolis. O pati negalėjo užmiršti to anūkėlio. Vakarais ilgai 
vaikštinėdavo paplūdimiu, spoksodavo į jūrą ir sukdavo galvą, 
ką daryti. Buvo tikra, kad Estelą ims sekinti tai, kad Ramonas ja 
nesirūpina, o šis vis daugiau keliaus, palikdamas savo sūnų augti 
be tėvo, kaip auga Halas ir Federika. Tą rytą, kai grįžo iš Estelos, 
Mariana buvo taip supykusi ant Ramono už lengvabūdiškumą, 
kad išsiuntė Gertrūdą namo ir iki pat vakaro įnirtingai blizgino 
visas grindis ir baldus. Baigusi triūsti, susmuko ant lovos ir pa- 
budo tik kitą dieną per pietus, savo ir Ignasijo nuostabai, mat jis 
negalėjo jos pažadinti. Neramūs vakarai paplūdimyje irgi neišėjo 
į gera: ji nusikramtė visus nagus iki gyvuonies ir labai sulyso, to- 
dėl grįžusi į Santjagą turėjo nusipirkti naujų drabužių. Ignasijas 
manė, kad žmona kamuojasi, ilgėdamasi Helenos su vaikais, ir 
stengėsi kaip nors ją paguosti. Deja, tai buvo neįmanoma. 

Galop, baigiantis sausiui, Mariana vėl užsuko į Estelos paplū- 
dimio namą, išblyškusi ir liūdna, nenutuokdama, ką kalbėti, tik 
žinodama, kad reikia ką nors pasakyti. Estela tučtuojau pastebėjo 
Marianą sielvartaujant ir verandoje apsipylė ašaromis. 

— Ar kas nors nutiko Ramonui? — nesąmoningai ištarė ir 
susverdėjo, skubėdama artyn. Jos akys buvo kupinos nevilties. — 
Ar jam viskas gerai? 

Marianą taip sujaudino Estelos ašaros, kad jiedvi apsikabino. 

— Ramonas sveikas ir gyvas, Estela. Nerimauju dėl tavęs ir 
anūko, - paaiškino ji ir paleido merginą iš glėbio. 

Estela dėbsojo į ją stiklinėmis akimis. 

— Atsiprašau, - sukuždėjo. - Užsimiršau. 

— Aš jau viską žinau, — maloniai tarė Mariana. 

— Verčiau užeikit vidun. 

Namas nebežadino Marianos smalsumo, nebestebino ir jo di- 
dumas. Ji atpažino Ramono rašomąją mašinėlę ant stalo, o šalia 
tvarkingai sukrautą pirmųjų rankraščio puslapių šūsnį. Ir Ramo- 
nas, ir Helena buvo netvarkingi, bet Estela užlaikė savo namus 
taip pat nepriekaištingai, kaip anuomet Marianos. Šeimininkė 
palydėjo viešnią į šviesią erdvią svetainę, kur blyškios venecijie- 
tiškos žaliuzės, kad neprikaistų kambarys, buvo nuleistos iki pu- 
sės langų, siekiančių grindis. Mariana pasidžiaugė puikiu Estelos 
skoniu. Grindis dengė ryškūs austiniai indiški kilimai, kambarys 
buvo apstatytas didžiuliais vazonais su snapučiais ir poliantinė- 
mis rožėmis, o knygų lentynoje rikiavosi Europos rašytojų, filoso- 
fų ir biografų knygos. Mariana pastebėjo, kad visi paviršiai buvo 
nustatyti Ramono darytomis gražiausiomis Estelos ir jųdviejų 
sūnaus nuotraukomis sidabriniais rėmeliai. Kur tik užmetė akį, 
galėjo keliauti paskui savo sūnų po visą pasaulį: štai dailus bra- 
ziliškas sidabro dirbinys balanganda, vaizduojantis vaisingumą, 
graikiška šv. Pranciškaus ikona iš Atono kalno vienuolyno ir ietis, 
padovanota genties, su kuria jis susidraugavo Afrikos džiunglių 
gilumoje. Ramonas ir Estela buvo susikūrę šiltus jaukius namus. 

Estela atsisėdo priešais Marianą ir įsmeigė į ją vaiskias akis. 

— Atėjau čia ne bartis, Estela, - tarė Mariana, kliaudamasi 
savo instinktu. — Nerimauju dėl tavęs, ir tiek. 

— Kaip jūs sužinojote? — drąsiai paklausė ji. 

— Kai buvau užsukusi pas tave per Kalėdas, išeidama užmir- 
šau įteikti tau dovaną, todėl grįžau. 

— Ak, - liūdnai linktelėjo Estela. 

— Išgirdau, kad vadini vaikelį Ramonsitu, ir viską supratau. 

— Taip. 

Mariana atsistojo ir priėjo prie Estelos, nepatogiai pritūpusios 
ant sofos kraštelio. Prisėdo šalia jos ir supratingai pažvelgė į akis. 

— Ir aš esu moteris, žinau, ką reiškia mylėti vyrą. Aš myliu 
Ignasiją. O su juo, švelniai tariant, nelengva. Bet myliu jį, nors 
kartais įkyrų ir nuobodų. Neblogai pažindama Ramoną, suvo- 
kiau, kad jis tave suviliojo. Nekaltinu tavęs, tik gailiuosi. Mačiau, 
kaip iširo jo santuoka. Helena negalėjo pakęsti Ramono klajonių. 
O tu gali? 

Estelos veidas švytėjo it rausvas obuolys, ji nusišypsojo, kaip 
šypsosi patenkinta moteris. 

— Myliu Ramoną. O jis mane. To ir teprašau. Nenoriu jo įka- 
linti namie. Tik trokštu jo meilės. Esu laiminga, senjora. Niekada 
nebuvau laimingesnė. 

— Tikiu tavimi, - pasakė Mariana, paliesdama jaunosios mo- 
ters ranką. - Bet ką apie tai mano tavo tėvai? Ramonas vis dar 
vedęs Heleną. 

Estelos veide išnyko pavasaris, šmėstelėjo rudens liūdesys. 

— Jie išsižadėjo manęs, — atvirai, bet ramiai pasakė ji, tarsi 
būtų susirentusi vidinį abejingumo užtvarą, saugantį nuo įskau- 
dinimo. 

— Man labai gaila. Ar galiu kuo nors padėti? 

— Ne, ne. Čia jau niekas nepadės. 

— Ar jie matė tavo sūnelį? 

— Ne. 

— Jeigu jie išvystų jį... 

— Tėvai net nesiartina prie šio namo. 

— Arjie žino, kas vaiko tėvas? 

— Žino, bet jiems vis tiek. Tėvas nori, kad Ramonas vestų mane... 

— Suprantu. 

— Aš laiminga. Jie turėtų džiaugtis, kad esu laiminga, bet. aš 
užtraukiau šeimai gėdą, - Estelos akys sužvilgo prieš jos valią. 

— O kodėl jiems neparodai Ramonsito? Tėvų širdys suminkš- 
tėtų, tikėk manimi. Jis toks mielas. Mažas angelėlis. Ar galiu vėl 
jį pamatyti? 

Estela nuvedė viešnią į mažą kambarėlį, kur vėsioje prieblan- 
doje ramiai miegojo Ramonsitas. Mariana pirštu švelniai per- 
braukė jam per skruostelį, iš jaudulio jai sugniaužė gerklę, o akis 
ėmė peršėti nuo ašarų. 

— Nuvežk jiems Ramonsitą ir parodyk. 

— Ar turėčiau pasakyti Ramonui, kad buvot užsukusi? 

— Ne, - tvirtai atsakė Mariana. - Tai bus mudviejų paslaptis. 
Atėjus laikui, jis pats man ją atskleis. Bet jei galiu ką nors padary- 
ti dėl tavęs, būk gera, nebijok, šaukis manęs. Žinai, kur gyvenu. 
Daugiau nepristosiu prie tavęs. 

Estela paglostė Marianai ranką ir nusišypsojo. 

— Noriu, kad lankytumėtės. Noriu, kad Ramonsitas pažinotų 
savo močiutę, - pasakė virpančiomis lūpomis. 

Mariana taip susijaudino, kad negalėjo kalbėti. Linktelėjo gal- 
vą, sunkiai nurijo seilę ir mirksėdama nuvijo dėkingumo jausmą. 


Kitą vakarą Estela pasiryžo atlikti sunkiausią savo gyvenimo už- 
duotį. Suvystė Ramonsitą į vilnonę skarą, įdėjo ganėtinai mais- 
telio ir drabužėlių savaitei ir su tuo kraiteliu paguldė sūnų ant 
tėvų slenksčio, o šalia įspraudė raštelį: „Man reikia jūsų meilės: 
Tada apsigręžė ir nuėjo. Nuslinkusi iki kelio vingio, ėmė beveik 
gailėtis tai padariusi, norėjo bėgti ir pasiimti vaiką, bet prisiminė 
Marianos žodžius ir toliau dūlino keliu sunkia it švinas širdimi, 
tik dar tvirčiau apsisprendusi. Po kelių varančių iš proto valandų, 
per kurias nerimas buvo įsikibęs į ją it varna, mėginanti nagais iš- 
sivaduoti iš narvo, Estela nebeištvėrė ir nuskubėjo pakrante prie 
tėvų namo, jaukiai prisiglaudusio kalvos papėdėje. 

Ant slenksčio Ramonsito neberado. Labai išsigando, kad vai- 
ką galėjo nutempti benamis šuo ar koks nors vagis, ir užgniau- 
žusi kvapą patyliukais prisėlino prie lango. Žvilgtelėjusi vidun, 
iš pradžių išvydo tik tuščią kambarį. Paskui, smaugiama vidinės 
raudos, pamatė, kad į kambarį įėjo Marija su kūdikiu tvirtame 
glėbyje. Moteris plačiai šypsojo, susiraukšlėjusiais jos skruostais 
sruvo džiaugsmo ašaros. 

Pablas Rega prisėdo ant žolės šalia bičiulio Osvaldo Garsijos Se- 
gundo ir prabilo poetiškai ir atvirai, kaip visada. 

— Sena mano širdis atlyžo, Osvaldai. Si, Seftor, atlyžo. Grįžusi 
namo, rado prie durų Estelos paliktą pavainikį. Mat kaip. Ir dar 
raštelį. Tarsi būtume abejoję, kieno tas vaikas. — Jis sukikeno ir 
papurtė galvą, žaisdamas su Mergelės Marijos pakabučiu, prisi- 
plojusiu prie krūtinės. — Jis toks mažulytis, bijojau paliesti, bet 
paskui Marija paguldė jį man į glėbį. Dėl Dievo meilės, Marija, 
pasakiau, jeigu išmesiu vaikelį, jį pasiglemš nelabasis. Bet ji tik 
nusijuokė ir vėl pravirko. Anot Marijos, jo šypsena tokia kaip 
mano. Viešpatie, laimink vargšą avinėlį, jeigu jis panašus į mane. 
Tai jam išeis į gera! Turi teisę paklausti manęs, kaip pasielgiau. 
Maniau, kad turiu grąžinti jį motinai, bet Marija nenorėjo nė gir- 
dėti. Laikė kūdikį glėbyje, mylėjo kaip savo vaiką, veidu tekant 
džiaugsmo ašaroms. Būčiau buvęs pabaisa, jei būčiau parsiuntęs 
berniuką namo. O aš ne siaubūnas, tik pavargęs senis, kuriam ga- 
las jau ne už kalnų. Ramonsitas - kitas gyvenimas, kitas laikinas 
gyvenimas, kurį jis iškentės ir mirs šioje žemėje. Po šimts, kam 
visa tai? Tu žinai, Osvaldai, si, Sefor, žinai. Jei galėtum kalbėti iš 
kapo, tikriausiai pažertum keletą patarimų. Gal senos mano ausys 
perdėm užkimštos žemiškais rūpesčiais, todėl ir negirdžiu tavęs. 


Ramonas sėdėjo automobilyje ir žiūrėjo, kaip miestas pereina į 
žaliuojantį Anglijos kaimą. Prisiminė šešiametį Ramonsitą, pa- 
našaus amžiaus buvo Federika, kai jis atsisveikindamas jai pamo- 
jo aną karštą sausio rytą prieš daug metų. Peržvelgė visus tuos 
metus ir pamanė, kad Ramonsitas sutvarkė jo, Estelos ir jos tėvų 
tarpusavio santykius. Tiesa, Pablas Rega vis tiek įtariai žvelgė į 
Ramoną. Įgijo įprotį nervingai žaisti su pakabučiu ant kaklo kaip 
žmogus, susiduriantis su vampyru ir iškeliantis kryžių aukštyn, 
ir vis dėlto mylėjo anūką, vėl bendravo su dukterimi. O Ramo- 
no tėvas nė nenutuokė apie gyvenantį vos už keturių mylių nuo 
jo vasarnamio vaiką, kurio gyslomis teka jo kraujas ir kuris turi 

jo genus, kada nors pradėsiančius visą naują kartą. Mariana už- 
sispyrė nieko nesakyti vyrui, tai buvo trijų Žmonių paslaptis. 
„Dar bus progų, - kalbėjo ji Ramonui, - tik leisk jam tai pranešti 
tada, kai matysiu, kad atėjo laikas 

Praėjo šešeri metai, o moteris vis dar tylėjo. Ramonas svarstė, 
ar išvis kada nors prasitars. 


Helena išsiuntė vaikus į Tobio namelį. 

— Atsirado Ramonas. Nenoriu, kad matytųsi su jais, - paaiš- 
kino broliui telefonu. 

— Ką? Ramonas Anglijoje? 

— Taip. 

— O Dieve! - sušuko Tobis ir atsisėdo. - Kodėl taip staiga iš- 
dygo po šitiekos metų? 

— Sako norįs pamatyti vaikus. 

— Pasirodė ūmai lyg perkūnas iš giedro dangaus. 

— Nenoriu, kad matytųsi su jais, - sunerimusi pakartojo ji. 

— Ar tai išmintinga? — susirūpino Tobis. - Juk jis yra jų tėvas. 

— Tik biologinis. Neleisiu liūdinti jų. Fedė jau ima su viskuo 
susitaikyti. Ji laiminga. Jai mažiausiai reikia visą pasaulį žadančio 
Ramono. 

— Tu teisi, —- pritarė brolis. 

— Žinau, kad neklystu. 

— O kaip atsikratysi jo? - paklausė Tobis, įsivaizduodamas Ra- 
moną, slapta tykojantį prie namo ir laukiantį, kada sugrįš vaikai. 

— Nesijaudink, atsikratysiu. 

— Neatrodo, kad Arturas būtų jam lygiavertis varžovas. 

— Čia Arturo nė neprireiks. Išvarysiu pati. Įveiksiu gerumu, — 
nervingai nusijuokė Helena. 

— Turėsi nesikarščiuoti ir būti stipri, - padrąsino jis. - Neuž- 
siplieksk ir nesileisk jo sugniuždoma. Dabar esi nepriklausoma 
moteris. Tau nebereikia Ramono. Puikiai vertiesi ir be jo. Paro- 
dyk jam, kaip pasikeitei. Nebesi moteris, kokią jis pažinojo, tiesa? 

Helena linktelėjo pati sau. 

— Be abejo. Jei pasirodyčiau esanti silpna, jis tai panaudotų 
prieš mane. 

— Taigi. Esi galia, su kuria privalu skaitytis. Apkumščiuok jį, 
kad pasiduotų, nes jis tik žmogus. 


Vos vaikai išdūmė dviračiais pas Tobį, Helena išsimaudė ir apsi- 
rengė, mėgindama įtikinti save, kad makiažas ir išpuoselėta iš- 
vaizda parodys Ramonui, kaip ji pasikeitė. Bet žinojo, kaip yra 
iš tiesų, ir šitai ją pykdė: jai vis dar knietėjo padaryti jam įspūdį. 

Ji laukė sode ant suolo po vyšnia, kur dažniausiai sėdėdavo 
Polė ir apžiūrinėdavo savo darželius bei gėlynus. Vaikystėje Hele- 
na matė mamą sodinant tą medelį. Kaip greitai jis užaugo. Pa- 
našiai ir vaikai. Ji vėl nusistebėjo, kad taip nenumaldomai lekia 
laikas. Čilę prisiminė lyg visai kitą gyvenimą. Tasai gyvenimas 
tarsi skendėjo ūkanose, ji bijojo atidžiau pažvelgti į jį, kad neimtų 
ilgėtis. Apsisprendė ir pradėjo naują knygos skyrių, užversdama 
senąjį visiems laikams. Kai išgirdo sugurgždant padangas per 
žvyrą, jos širdis ėmė plakti smarkiau, nemaloniu greičiu varinė- 
dama kraują gyslomis. Grįžo praeitis, kad ją kankintų. Helena 
virpėdama atsistojo, atsispyrė pagundai užsirūkyti ir dėdamasi 
rami patraukė prie sodo vartų. 

Ramonas vos atpažino žmoną. Ji buvo trumpai nusikirpusi 
plaukus, šie atrodė blyškesni, stipresni, oda atgavusi tą spindesį, 
kuris sužavėjo jį andai, kai jie susipažino. Blankios Helenos akys 
sveikai švytėjo, ji ramiai šypsojo. Ramonas tikėjosi, kad lieps jam 
tučtuojau išvažiuoti, bet žmona pasitiko vyrą maloniai lyg sena 
draugė, ir šis netikėtumas sužlugdė visus jo ketinimus. Pastebė- 
jusi, kad Ramonas prarado amą, Helena pajuto dar didesnį pasi- 
tikėjimą savimi ir pakvietė jį į sodą atsigaivinti. 

— Gerai atrodai, - pagyrė jis, jiedviem įsitaisius po vyšnia su 
stiklinėmis Polės sutaisytų šeivamedžio sulčių. Helena padėkojo 
vyrui ir pažvelgė į raukšlėtą jo veidą, į žylančius ilgus plaukus. 
Ramonas panėšėjo į senstantį liūtą, vis dar bauginantį ir trau- 
kiantį akį. Tebebuvo džiunglių karalius, tik be savo karalienės. 

Delsė, išsiduodamas esąs silpnas. Tai pajutusi, ji tuojau pat pasi- 
naudojo galimybe valdyti padėtį. Savo nuostabai, nebebijojo jo. 

— Ir tu neblogai atrodai. Senstelėjai, —- pagiežingai išsišiepė 
jam, — nors tebesi patrauklus. 

— Ačiū, - pasakė Ramonas ir susiraukė. — Atleisk, kad pasiro- 
džiau tik dabar. 

— Švelniai pasakyta, — nusijuokė Helena, bet buvo atsargi, kad 
nepasigirstų kartėlio priegaidės. - Tu niekam tikęs tėvas, Ramo- 
nai. Bet nesikankink. Labai gražiai tvarkomės ir be tavęs. Tiesą 
sakant, turėčiau padėkoti tau. Išvadavai mus iš rutinos, į kurią 
buvome įklimpę Čilėje. Čia esame labai laimingi. 

Ji ramiai žiūrėjo į sutuoktinį. Jis matė, kad žmona nerūko, jos 
ranka nevirpa. Pasijuto nesmagiai. 

— Esu beviltiškas tėvas, - pripažino, - bet myliu juos. 

— Neabejoju, kad myli, tik savaip. Ir jie myli tave. Tavo prisi- 
minimą. Bet ištvėrė ir be tavęs. 

— Suprantu, — Ramono balsas panėšėjo į sunkią dejonę. Jis 
palinko į priekį, įsiremdamas alkūnėmis į kelius. - Fedė nenori, 
kad tekėtum už Arturo. 

— Žinau. Ji kratosi bet kokio tavo pakaitalo. 

— Savo laiške prašo, kad tam sukliudyčiau. 

— O kaip tu sukliudysi? — pasitikėdama savimi nusišypsojo 
Helena, tarsi ši nelaukta jo taikos palaikymo misija keltų jai juoką. 

— Nežinau. Atvažiavau pasišnekėti su tavimi, ir tiek. - Jis atsi- 
lošė, įrėmė į ją susirūpinusias akis ir ištuštino stiklinę. 

— Arturas man labai brangus. Ir geras. Visada palaiko mane. 
O tu niekada manęs neparėmei, Ramonai. Bet nekaltinu tavęs. 
Pasirinkau tave, o paskui nusprendžiau palikti. Tai paprasta. Da- 
bar noriu ištekėti už Arturo, o Fedei teks susitaikyti su tuo. 

— Ji nenori išvykti iš Polpero. 

— Taip, bet mes negalime visada paisyti jos norų. 

— Ar tau dar negana, kad ji atplėšta nuo namų? 

— Tik paklausykit, kas kalba, — atžariai atšovė Helena, tvardy- 
dama pyktį. - Juk pirmiausia nuo namų buvome atplėšti dėl tavęs. 

— Kiek pamenu, nenorėjau, kad išvažiuotum. 

— Bet nežadėjai pasikeisti. Neturėjau iš ko rinktis. 

Helenos skruostus dilgino raudonis, trumpam išduodamas 
kunkuliuojantį įniršį. Ji grįžtelėjo į šalį ir įsipylė sulčių. Suprato, 
kad parodžiusi bent menkiausią ženklą, jog yra pažeidžiama, bus 
jo puolama ir galiausiai sutriks. 

— Ar myli tą Arturą? 

— Jis man labai patinka. 

— Klausiau ne to. 

— Tik nesakyk, kad Čilėje neturi paslėpęs kokios nors vargšės 
apleistos moters, - ėmė gintis ji, neatsakydama į jo klausimą. 

Jis patenkintas išsišiepė ir linktelėjo. 

— Turiu. 

Heleną apstulbino nuoširdus Ramono atsakymas, nors ji žino- 
jo, kad per septynerius metus, kai juodu gyveno skyrium, jis buvo 
tikrai susiradęs kitą moterį. Knietėjo paklausti, kokia ji, ar kantri 
ir nuolanki, ar neprieštarauja, kad jis leidžiasi į tolimas keliones, 
kaip prieštaraudavo pati Helena. Vis dėlto atsispyrė pagundai. 

— Tada žinai, kaip viskas būna, kai tau kas nors rūpi, - tarė ji 
ir užgniaužusi nusivylimą nusišypsojo sutuoktiniui. 
ar tik ne Arturas įpūtė jai savikliovos. Tokią Ramonas ir buvo 
įsimylėjęs. Nejaugi išties pats nudrengė it puošnų kilimą? 

— Vadinasi, nori skirtis? — paklausė jis ir iš nuogąsčio įsikando 
liežuvį. 

— Taip, — atsakė ji, nepaisydama tylaus vidinio balselio; šis 
maldavo laikyti įsikibus Ramono. 

— Tada skiriamės. 

Ji ryžtingai linktelėjo. 

— Ačiū. 

— O ką darysi su Fede? 

— Kodėl tau šitai rūpi? — suirzo ji, staiga subliūškus šaltakraujiš- 
kumui, kurio taip atkakliai stengėsi neprarasti. - Septynerius me- 
tus nesirūpini, o paskui ūmai pasirodai, mat ji parašė tau laišką? 

Išvis neturi teisės teirautis, kaip gyvuoja Fedė arba Halas. Dabar 
jie tau niekas. Tie vaikai nebe tavo. Jei būtų kitaip, būtum buvęs 
šalia, kai Fedė nukrito nuo dviračio, kai iš jos buvo šaipomasi mo- 
kykloje, nes vienintelė neturėjo tėvo, arba... arba... kai Halas pa- 
šokdavo susapnavęs košmarą, kai abudu juos apnikdavo abejonės. 
Deja, tada tavęs nebuvo šalia. Gal verčiau grįžk pas savo moterį 
į Čilę ir pamiršk mus? Paskutinius septynerius metus tau tai ga- 
nėtinai pavyko. Dėl Dievo meilės, Ramonai! - sušuko aukštesniu 
balsu, virpančiu iš pykčio ir nuoskaudos. — Tu labai mus apvylei. 
Labai. Nešdinkis. 

Ramonas nenorėjo palikti Helenos. Ji atrodė pasikeitusi. Ne- 
bebuvo neurotiška, slegianti savo esybe moteris, apsivijusi jį lyg 
gebenė ir nepaliekanti erdvės kvėpuoti. Ne, ji subrendo ir tapo 
ryžtinga, tvirto būdo, leidžiančio tenkinti savo norus. Ramonas 
suprato, kad prie viso to prisidėjo Arturas, jis panūdo susipažin- 
ti su tuo vyriškiu, kuriam pavyko pasiekti tai, ko nesugebėjo jis. 
Bet Helena varstė jį bejausmėmis akimis. Jos argumentai buvo 
svarūs, rimti, jis pamatė nebegalįs ja manipuliuoti kaip anksčiau. 
Ji nebebijojo jo. 

Nenoromis atsistojo. 

— Taigi tokios tokelės. 

— Tokios, — patvirtino ji, irgi stodamasi. 

— Bendrausime per advokatus. 

— Gerai. 

— Kažin, ar galiu dingti visiems laikams, nepasimatęs su vaikais. 

— Duok man laiko, — nusileido ji, staiga nuliūdinta galutinio 
jųdviejų sprendimo skirtis. —- Noriu ištekėti už Arturo. Jei Fedė 
mano, kad grįši, man reikės labai grumtis su ja. Laukei septyne- 
rius metus, todėl dar metai nieko nepakeis, bent ne Fedei. 

Ramonas nudūrė akis. 

— Tikrai veržiesi tekėti už jo? — pasiteiravo Ramonas ir pats 
nustebo, kad jam tai rūpi. 

— Taip, — atsakė Helena, didžiulėmis pastangomis atgavusi 
savitvardą. 

— Tada sėkmės. 

— Ačiū. 

Ramonas pasilenkė ir pabučiavo ją į skruostą. Helena skubiai 
atšlijo, kad jis neužsibūtų per ilgai, baiminosi nebeįstengsianti 
jam atsispirti. Paskui vyras apsigręžė ir išėjo. Ji susmuko ant suo- 
lo ir palaukė, kol automobilis nuburzgė įvaža. Tada susiėmė už 
galvos ir pravirko. 


Federika mynė dviratį gatvele. Paliko Halą su Tobiu ir Džulianu, 
šie pamanė, kad po tokios arbatėlės berniukas perdėm pavargęs 
visą kelią važiuoti dviračiu namo. Pažadėjo parvežti jį vėliau. 
Mergaitė džiaugėsi galėsianti važiuoti taip greitai, kaip jai patin- 
ka, ir nesirūpinti, kad iš už kampo iššoks mašina ir išgąsdins bro- 
lį. Nukėlusi kojas nuo paminų, lėkė į pakalnę. Saulei plieskiant į 
nugarą, pavasario vėjui kedenant plaukus, jautėsi žvali ir linksma. 

Staiga iš už kelio vingio riaumodamas išniro tviskantis juo- 
das mersedesas. Federika rankomis spūstelėjo stabdžius, apimta 
panikos, mėgino suvaldyti dviratį, kad nesitrenktų į automobilį. 
Tavaruojant širdžiai, į ją tvokstelėjo karšto oro gūsis - automo- 
bilis pavojingai prašvilpė pro šalį, sucypė padangos, ir jis sustojo 
vidury kelio mergaitei už nugaros. Ji virpėdama sustabdė dviratį, 
batais brūžtelėjusi per gudronuotą kelią. Drebančiomis kojomis 
atsistojo ant žemės ir atsigręžė. Į akis plieskė saulė, todėl Fede- 
rika turėjo prisidengti ranka, kad neakintų jos spindesys. Spok- 
sojo į automobilį, bet niekas neišlipo iš jo. Prisimerkusi stengėsi 
įžiūrėti, kas sėdi viduje, bet stiklai metė atspindį, nieko nebuvo 
matyti. Mergaitė stovėjo nė nekrustelėdama ir svarstė, kas deda- 
si vairuotojo mintyse, ar jis dėkoja apvaizdai, apsaugojusiai nuo 
avarijos, ar atsiprašo tik per plauką nepražudytos dviratininkės. 
Sukrėsta, ji negalėjo pajudėti, nes visas kūnas tirtėjo, deja, iš au- 
tomobilio vis tiek niekas neišlipo. Paskui, suglumindamas Fede- 
riką, automobilis trūktelėjo iš vietos ir nurūko taip pat staiga, 
kaip ir pasirodė. Gatvelė nuščiuvo, tarsi nieko nebūtų įvykę. 

Nežinomojo neryžtingumą išdavė tik juodi dryžiai ant gudro- 
nuotos kelio dangos. 


Dvidešimt ketvirtas skyrius 


1990 M. ruduo 


Federika nieku gyvu nenorėjo būti pamerge mamos vestuvėse, 
sakė esanti per didelė. 

— Tau keturiolika, - tarė Helena, — bet elgiesi kaip maža 
mergaitė. 

Ir vėl Federika iškiūtino iš kambario, išslinko iš namų ir nu- 
spūdino prie stačių skardžių, lydima ištikimojo Rastos, jau visiš- 
kai užaugusio labradoro milžiniškomis letenomis ir visus glumi- 
nančia juoda dėme ant snukio. 

Helena sunkiai atsiduso ir nusprendė, kad Halas bus vienišas 
pabrolys — dvylikametis ne itin tuo džiaugėsi, bet nesispyriojo, 
mat ypatinga jo prigimtis neleido nieko atsakyti savo mamai. 


Po trumpo Ramono apsilankymo Helena nusprendė ištekėti už 
Arturo. Skyrybos truko aštuoniolika mėnesių. Galiausiai, išvy- 
dusi daiktinį įrodymą, kad santuoka su Ramonu nutraukta, ji 
apsipylė ašaromis. Laikė rankose tą dokumentą ir svarstė, ar tik- 
rai nori tuoktis su Arturu. Paskui prisivertė prisiminti, kaip ne- 
laimingai gyveno su Ramonu ir koks geras Arturas, ir įgrūdo tą 
popierių į aplanką. Tada ėmė toliau atkakliai vykdyti savo planą, 
nesiklausydama širdies, tyliai plakančios iš ilgesio Ramonui. 

Helena kone kasdien grūmėsi su dukterimi, vis dar tikinčia, 
kad pasirodys tėtis ir išgelbės ją nuo baisūno Arturo. 

— Arturas niekada nebus mano tėtis! - sušuko, ištikta dar vie- 
no isterijos priepuolio. — Ir aš niekada nekelsiu kojos iš Polpero. 
Tėtis tikras gražuolis, o ką tu įžvelgi tame Arture? 

Helena nepaisė dukters, vylėsi ją ilgainiui priprasiant prie Ar- 
turo. Deja. 

Federika užsikeberiojo aukštai ant skardžio ir įsispoksojo į 
bangų mūšą, smarkiai talžančią uolas apačioje, į užburiantį šalto 
vandenyno, panašaus į žvėrį ir tarsi atspindinčio jos įtūžį, ban- 
gavimą. Rasta tupėjo šalia, vėjas prispaudė jo ausis prie smėlio 
spalvos kaklo, susigūžęs šuo glaudėsi prie Federikos, ieškodamas 
šilumos, matydamas jos skausmą ir nebyliai užjausdamas. 

Mergaitė niekaip nesuprato, kodėl tėtis jai neatrašė. Ji mel- 
dė jo pagalbos, o jam buvo nė motais. Federika buvo nusivylusi. 
Mintyse šaukėsi užuojautos, bet niekas negirdėjo. Kartais jos ne- 
viltis pratrūkdavo, ir ji susiremdavo su mama, bet Helena nieka- 
da nesivargino išsiaiškinti, ką slepia sielvartinga dukters mina, 
nematė, kad sielvartas persmelkęs ją kiaurai. Niekam tai nerū- 
pėjo. Federika išsipasakojo Hesterai, bet ši irgi buvo tik vaikas, 
tad tegalėjo išklausyti ir užjausti. Juk Hestera turėjo tėvą, tad argi 
būtų galėjusi jai dar kuo nors padėti? 

Federika būtų mielai pasišnekėjusi su Semu, bet jis dvare 
pasirodydavo retai, o kai atvažiuodavo, žodžiai jai užstrigdavo 
gerklėje, galėdavo bendrauti su juo tik tuščiai beprasmiškai šyp- 
sodama. Žinojo, kad jis supranta, ką slepia toji šypsena. Semas 
buvo ganėtinai nuovokus ir matė, kokia mergaitė nelaiminga, 
taigi dažnai, be jokios aiškios priežasties, meiliai apkabindavo 
arba užjaučiančiu balsu pasiteiraudavo, kaip ji gyvuoja. Hestera 
prasitarė girdėjusi, kaip jis prisipažino motinai esąs neabejingas 
Federikai, tačiau ji tik dar labiau susidrovėjo, dar sunkiau ben- 
draudavo su juo. Vis dėlto slapčia apsidžiaugė, kad juos sieja 
ypatingas ryšys, užsimezgęs andai tarp katilėlių. Semas ėmė jos 
paisyti. Nors Federika tebebuvo vaikas, jis pastebėjo ją. Mergai- 
tė taip įsimylėjo vaikiną, kad nebegalėjo sutelkti dėmesio į nieką 
kita. Jos aistrą blaškė tik artėjančios mamos vestuvės. 


Išaušo Helenos tuoktuvių diena. Federika pakirdo, graužiama 
neišvengiamos pražūties jausmo, neapleidžiančio jos paskutinius 

gus mirguliavo pro auksinius lapus, iškritusi šilkinė rasa žibėjo 
it ašaros. Mergaitė nužvelgė vietovę, tapusią jos namais — žinojo 
turėsianti ją palikti, todėl dar labiau brangino. „Ak, kad būčiau 
suaugusi, - liūdnai pamanė ji, - bent galėčiau viską spręsti pati.' 

Deja, Federikai buvo keturiolika, ji vis dar turėjo paklusti ma- 
mai. Paniurusi papusryčiavo, o mama tuo metu žingsniavo po 
namus, apimta priešvestuvinės panikos, nes iš pradžių nerado 
batelių, paskui blakstienų tušo ir galop suknelės — pamiršo pa- 
kabinusi ją Polės spintoje, ten buvo sausiau. Didžiausiam savo 
apmaudui, Federika nejučia įsitraukė į ruošą, tvarkė mamos dra- 
bužius, pylė jai vis naują taurę vyno, stovėjo šalia lyg padėjėja per 
prievartą, priiminėjo gėlių puokštes, vestuvių dovanas ir atsaki- 
nėjo į telefono skambučius. Polė sėdėjo Helenos miegamajame, 
kur stilistė šukavo nuotakai plaukus ir darė makiažą. Ji mėgino 
uždrausti dukteriai šitiek gerti ir stengėsi palaikyti linksmą ūpą. 

Halas gulėjo lovoje ir žaidė kompiuteriu, abejingas aplinkinei 
sumaiščiai. 

Per mamos vestuvių ceremoniją Federika buvo surukusi, te- 
įstengė susitvardyti, kad nepravirktų. Jai atrodė, kad nebegali 
būti nieko blogesnio, o tada į bažnyčią įžengė Semas su nauja 
mergina, efektingai įsikibusia jam į parankę. Mergina buvo aukš- 
ta, ilgais juodais plaukais, žirgčiojo ilgomis kojomis, kyšančiomis 
iš trumpučio rausvo sijonėlio. Federika troško palįsti po arti- 
miausiu antkapiu ir numirti. 

Miestelio bažnyčioje santuokos apeigoms vadovavo jautria- 
sielis pastorius Boiblis, kaip tik šiai progai išsivalęs drabužius 
valykloje ir taip uoliai nusiblizginęs batus, kad šie tviskėjo iš po 
skvernų lyg dvi sidabrinės žuvys. 

Džeikas atsisakė eiti į vestuves, nes Helena pakvietė jose daly- 
vauti ir Džulianą. Polė liepė sutuoktiniui suaugti. 

— Džeikai, iš tiesų elgiesi labai vaikiškai, - suniekino vyrą, pa- 
likdama kėpsoti virtuvėje tarp žaislinių laivų. — Tas kvailas vai- 
das jau ganėtinai užtruko! Atvirai šnekant, turėtum jį pamiršti ir 
ištekinti dukterį. 

Tobis buvo pabrolys. Susirūpinęs stovėjo prie altoriaus su 
Arturu. Jaunikio kakta buvo išrasojusi, gėlė atlape nukeipusi iš 
karščio, kuriuo tvoskė stambus jo kūnas. Tobis mirktelėjo Fede- 
rikai, ir ji vos ne vos išspaudė šypsenėlę, nors labai sielvartavo. Jis 
buvo linkęs pritarti dukterėčiai, kad Arturas prastas kandidatas 
į vyrus. Nužvelgęs parapijiečius, sėdinčius Arturo pusėje, Tobis 
pamanė, kad prisimerkus jie atrodo kaip neįdomi pilka dėmė. Fe- 
derika spoksojo į raudonus savo batelius. Troško stebuklo: kad 
galėtų tris kartus taukštelėti jais ir parskrieti į Čilę. 

Tą akimirką, kai turėjo pasirodyti nuotaka, plepantys para- 
pijiečiai nuščiuvo, bažnyčioje stojo tyla. Nava oriai nukaukšėjo 
metalu pakalti užkulniai, nutildydami paskutinius kuždesius; 
pastorius Boiblis labai stengėsi nepaslysti. Visų akys nukrypo į 
duris, bet, joms atsivėrus, išvydo ne nuotaką, o Molę su Hestera. 
Mergaitės nuskuodė viduriniu taku, stipriai spausdamos rankas 
prie burnos ir tvardydamos juoką. 

— Velniai griebtų, — žaibuodamas akimis sušnypštė Semas 
savo merginai. - Prakeikimas, vėl prisiragavo mano cigarečių su 
marihuana. 

Molė iš tikrųjų išmoko pasidaryti suktinukę ir žinojo, kur bro- 
lis slepia žolę. Ingrida sutiko Semo žvilgsnį ir susiraukusi kryp- 
telėjo galvą, bet jis gūžtelėjo pečiais, kratydamasis atsakomybės. 
Hestera pamojo niūriai dėbtelėjusiai Federikai, bet buvo perdėm 
įsilinksminusi ir nepastebėjo, kad draugė nusiminusi. 

Kai galų gale pasirodė Helena, vilkinti nuostabiai išsiuvinėta 
žavėjimo atodūsis, paskui aiktelėjimas. Prie altoriaus ją vedė ne 
kas kitas, o Nunas. 

— Dievulėli! - šūktelėjo Ingrida. - Ką čia išdarinėja tėtis? 

Inigo rūstumas sušvelnėjo, net lūpų kampučiai užsirietė iš pa- 
sitenkinimo. 

— Nuostabu. Nuostabu, - tarė jis, trindamas rankas. 

— Ką čia paistai, brangusis? — paklausė Ingrida ir kumštelėjo 
vyrui alkūne. 

— Tiesiog neregys veda neregę, - sukikeno jis. 

— Helena ne neregė. 

- Ji išteka už ropės, — paaiškino Inigas ir tyliai nusijuokė. 

— Na, gal tu ir teisus, - pripažino Ingrida. - Šioks toks kom- 
promisas po santuokos su žaviuoju Ramonu, — pridūrė, prisi- 
mindama išvaizdų pietų amerikietį, kuris suteikė jiems tiek daug 
džiaugsmo ir dingo taip pat greitai, kaip ir pasirodė. 

— Kur senelis? - šnipštelėjo Federika močiutei, akimirką išlįs- 
dama iš savigailos urvo tamsybių. 

Polė patraukė pečiais ir dirstelėjo į Tobį, o šis bejėgiškai pa- 
mirkčiojo jai. 

— Vargeli, - liūdnai atsiduso Polė. - Džeikui nepavyko įveikti 
savęs. Man labai apmaudu. 


Helena dešimtį minučių laukė prie bažnyčios pasirodant tėvo. 
Žinojo, jog labai tikėtina, kad jis neateis, ir buvo pasirengusi eiti 
prie altoriaus tik lydima Halo. Nepyko ant tėvo, tik liūdėjo. Jei 
dukters tuoktuvės negali nuslopinti jo prietarų, po šimts, kas 
gali? Kai pastorius Boiblis ėmė nervingai žaisti maldaknyge, jam 
pradėjo trūkčioti lūpų kampučiai, ir Helena suprato nebegalinti 
atidėlioti ceremonijos. Net jeigu tai buvo jos vestuvės. Džulia- 
nas, šių vestuvių fotografas, padarė paskutinę susijaudinusios 
nuotakos nuotrauką ir tyliai įsmuko į bažnyčią. Helena linktelėjo 
pastoriui Boibliui, kad galima pradėti ceremoniją, ir pamerkė jū- 
reivio eilutę vilkinčiam Halui. Berniukas išdidžiai nusišypsojo. 

Staiga ją prie durų sulaikė kapojančio žodžius Nuno balsas. 

— Mano mieloji, o kas tave atiduos vyrui? - paklausė jis, ris- 
nodamas taku, tarsi išsiruošęs į sekmadieninį pasivaikščiojimą. 

— Nunai, - atsigręžė ji. 

— Deja, vėluoju, — tasai pažvelgė į auksinį laikrodį, kabantį ant 
grandinėlės prie juosmens. 

— Tikriausiai norit man pasakyti, kad punktualumas - laiko 
vagis*, - nusijuokė Helena. 


* O. Vaildas, „Doriano Grėjaus portretas“. 

— Ne, mieloji, laiko vagis yra amžius, jis vagia visus žmogaus ge- 
bėjimus, tarp jų gebėjimą prisiminti svarbius įvykius, tokius kaip 
tavo vestuvės. Aš pats prisiminiau tik todėl, kad buvau užmezgęs 
nosinės kampą, bet prireikė net penkiolikos minučių suvokti, kam 
tas mazgas. Supranti, miela mergaite, amžius vagia viską. 

— Tad verčiau įsėlinkit vidun niekieno nepastebėtas, - pasiūlė 
ji, užleisdama Nunui kelią ir žiūrėdama, kaip putlūs pastoriaus 
Boiblio pirštai nekantriai barbena į maldaknygę. 

— Dievas luktelės, gerasis žmogau, - šnirpštelėjo Nunas. 

Boiblio pirštai nurimo, išsižiojęs pastorius bent kartą nepra- 
tarė nė žodžio. 

— Tiesą sakant, Nunai, - Helenai dingtelėjo gera mintis, - gal 
padarytumėt man paslaugą? 


Įsitvėrusi Nunui į parankę, vėl apnikta abejonių Helena žengė prie 
žmogaus, netrukus tapsiančio jos vyru. Didžiulėmis pastangomis 
atsikratė minčių apie Ramoną, nustūmė į šalį visas abejones. Tada 
įsmeigė akis į Arturą, prisiminė, koks jis geras, kaip dievina ją, ir 
jai nušvito protas. „Esu verta tavęs“, - pamanė, šaltai ir drėgnai jo 
rankai susiradus jos ranką. Arturas linksmai nusišypsojo. 

Jo akys bylojo, kad Helena atrodo gražiai. Ji irgi nuoširdžiai 
jam šyptelėjo. 

Nutrepsėjęs iki savo vietos šalia dukters, Nunas išgirdo pri- 
slopintą Molės ir Hesteros kvyksmą, mergaitės šokčiojo jam už 
nugaros kaip dvi prisukamos pelės. 

— Na ir įsismagino, - numykė Ingrida ir papurtė galvą. 

— Ar šiais laikais taip elgiamasi? — sėsdamasis paklausė Nunas. 

— Ai, tėti. Jos tik vaikai. —- Ingrida atsivertė ceremonijos aprašą. 

— Ne, mano mieloji, ne bet kokie, o tavo vaikai, ir jei toliau 
spygaus kaip kiaulės ūkininko kieme, išsiųsk jas laukan, - su- 
šnarpštė jis, pamaldžiai kilstelėjo smakrą ir sutelkė dėmesį į 
tuoktuvių ceremoniją. 


Apeigos buvo ilgos dėl perdėm energingo pastoriaus Boiblio, 
jam labai patiko klausytis įkvėpto Dievo savo balso, aidinčio tarp 

akmeninių bažnyčios sienų. Tai buvo geriau nei traukti giesmes 
vonios kambaryje. Visų akys buvo įsmeigtos į ganytoją, parapijie- 
Čiai troško, kad jo žodžiai uždegtų juos eiti siauru keliu pas Dievą. 
Tuoktuvės buvo mėgstamiausia Boiblio ceremonija, jam patikda- 
vo ištęsti ją kuo ilgiau — ne tik dėl savęs, bet ir dėl laimingosios 
poros bei jos draugų, susirinkusių jo pasiklausyti. Žavėdamasis 
savo pamokslo sąmoju ir išmintimi, pastorius nė nepastebėjo, 
kad parapijiečiai sėdi nudelbę akis iš nuobodulio, svarsto, kiek 
dar viskas truks, o jų pirštai nekantriai šiurena apeigų aprašą. 

Galų gale apduję žmonės pabiro iš bažnyčios, tik Arturas žen- 
gė laukan lyg džiūgaujantis gladiatorius. 

— Mano brangioji žmona, - tarė jis ir pabučiavo ją į blyškų 
skruostą. - Mano mieloji brangioji žmona. Dabar mudu priklau- 
som vienas kitam visiems laikams. 

— Taip, - atsakė ji, nurydama gerklėje įstrigusį bjaurų abejo- 
nės gumulą. — Visiems laikams, — pakartojo nenorėdama perne- 
lyg sukti sau galvos, ką tai reiškia. 

Nusišypsoję Džulianui sutuoktiniai sulipo į žirgų traukiamą 
karietą ir pamažu nudardėjo į namus priimti svečių. Artinantis 
vakarui, dangų nutvieskė šilta rudeninė šviesa, saulė ėmė iš lėto 
leistis vakarų pusėje. 

— Tu labai graži, Helena — pagyrė žmoną Arturas ir paėmė ją 
už rankos. —- Esu laimingiausias vyras. 

Helena suspaudė jam ranką, ūmai paveikta blėstančios dienos 
žavesio ir meilės naujai iškepto vyro akyse. 

— Esu laiminga, kad turiu tave, - nuoširdžiai atsakė, žvelgda- 
ma į švelnius jo bruožus, žadančius jai kupiną atlaidumo ir mei- 
lės gyvenimą. — Mesiu rūkyti. Tai bus mano dovana tau ir naujo 
gyvenimo pradžia. Iš tiesų man labai pasisekė, kad panorai imti 
mane į žmonas. 

— Ne, mieloji. Tai man pasisekė, nepamiršiu šito nė akimirkos. 

Jis palenkė galvą ir pabučiavo ją. Helena užsimerkė ir įkvėpė 
jaukaus jo kvapo. Tai nuramdė nervus ir priminė visas priežastis, 
kodėl ji pasirinko jį. 

Atvykus išbadėjusiems svečiams, Polė ėmė puldinėti po sode 
pastatytą palapinę su padėklais paplotėlių ir sumuštinių, o To- 
bis rūpinosi, kad kiekvienas gautų po taurę šampano. Hestera ir 
Molė rado Federiką, vienui vieną tūnančią miegamajame. 

— Ilgiausiai ieškojom tavęs, —- tarė Hestera ir klestelėjo šalia 
jos ant lovos. 

— Kaip jautiesi? — paklausė Molė. - Atrodai labai nelaiminga. 

— Nenoriu išvykti iš Polpero, - nusiminusi sušniurkštė Fe- 
derika. 

— Ir mes nenorim, kad išvažiuotum, - pasakė Hestera. 

— Man nepatinka Arturas, — Federika sunėrė rankas ant krū- 
tinės. - Dabar jis mano patėvis. Fui. 

— Jis neblogas, - suskubo ginti Arturą Molė. 

— Bet ne tėtis. 

— Tai jau tikrai ne Ramonas, - pripažino Molė ir sukrizeno 
Hesterai. — Kito tokio gražuolio kaip tavo tėtis, deja, nėra. 

— Jis neatvyko, - Federika nudūrė akis. - O aš buvau įsitiki- 
nusi, kad atvyks. 

— Gal negavo tavo laiško, - pasvarstė Hestera ir apkabino 
draugę. 

— Galbūt. 

— Žinau, kaip tave pralinksminti, - pasakė Molė, išsišiepė se- 
seriai ir įkišo ranką į kišenę. 

— Kokia puiki mintis! — aiktelėjo Hestera ir, pliaukštelėjusi 
plaštaka sau per burną, sumirksėjo Federikai, jausdamasi kalta. 

— Kas tai? — susidomėjo Federika. 

— Viena iš ypatingųjų Semo cigarečių. Mes jos nesutraukėm 
iki galo, - Hestera nervingai sukikeno. — Juk čia niekas mūsų 
neras? 

— Hestera, tai marihuanos suktinukė. Ir tikrai niekas mūsų čia 
neras, — tarė Molė ir uždegė žiebtuvėlį. - Kaip suprantu, ji bus 
tau pirmoji? — pridūrė linktelėdama Federikai, o ši nepatikliai pa- 
purtė galvą. - Gerai, tada rūkyk ją lyg cigaretę. 

— Nesu rūkiusi. 

— Na, šiandien išmoksi kai ko naujo, - pasakė Molė ir užtrau- 
kė marihuanos suktinukę, kad įsidegtų. - Hestera, atverk langą. 

Toji atlapojo jį. Virš tyliai gaudžiančių balsų ringavo grakštūs 
muzikos garsai. 

— Regis, ten smagu, - nusijuokė Hestera. 

— Bet ne taip kaip mums, - pataisė ją Molė ir padavė Fede- 
rikai suktinę. — Giliai įtrauk, kelias akimirkas sulaikyk kvapą ir 
iškvėpk. Ir, dėl Dievo meilės, neimk kvailai kosėti, nes tai labai 
nebrandu. 

Federika nusiteikė nekosėti. Įspraudė suktinę į burną ir įkvė- 
sidažė purpuro spalva, jai pareigingai nekvėpuojant. 

— Šaunuolė, - pagyrė Molė, paėmė iš jos rūkalą ir padavė 
Hesterai. 

Federika iš visų jėgų iškvėpė, gaudydama orą. 

— Ir kaip? - paklausė Molė. 

— Gerai, - atsakė Federika, nors ničnieko nepajuto. 

— Pamėgink dar sykį, - Molė įtraukė dūmo ir grąžino jai 
suktinę. 

Netrukus Molė ir Hestera lalėjo kaip porelė hienų, o Federika 
nepaliaujamai verkė. 

— Myliu Semą, - prisipažino ji. - Tikrai myliu. Nieko negaliu 
padaryti. Bet jis nė neketina žiūrėti į mane. Esu per jauna ir per 
bjauri. Visai ne tokia kaip toji, kurią jis šiandien atsivedė, panė- 
šinti į modelį. Spėju, jo mergina? 

Hestera ir Molė ėmė krizenti dar garsiau. 

— Tu negali mylėti Semo, jis labai nerimtas, lengvabūdis, — 
tarė Molė. — Kad ir kaip ten būtų, jį domina vienintelis dalykas. 
Visi jie tokie. 

— Čia jokios poezijos, - nusišaipė Hestera. 

— Hestera, tu kalbi labai protingai. 

— Nejaugi? 

— Ką tik pasakei kai ką labai įdomaus. 

— Ar ten jo mergina? - sukūkčiojo Federika. 

— Dabar taip, bet kitą savaitę Semas, žinoma, jau tąsysis su kita. 
Supranti, jis keičia jas kas savaitę. Ši irgi savaitinė, - pasakė Molė. — 
O manęs nedomina vyrai, tenorintys sekso. Trokštu protingo. 

— Semas protingas. 

— Taip, Fede, bet šiuo metu jo visas protas suėjęs į pimpalo 
galą, - tarė Molė, ir jiedvi su Hestera susmuko, kretėdamos iš juoko. 

Federika įsiraudojo kaip reikiant. 

Galų gale Molė suprato, kad nuo žolės jai darosi tik blogiau. 
Išsigandusi, kad draugė gali nusižudyti iš nevilties, liepė Hesterai 
bėgti ir surasti Tobį arba Džulianą. 

— Nesijaudink, Fede, vėliau Semas tavęs nebedomins. Nejaugi 
norėtum gerokai vyresnio už save? Dievuli, kai jam sueis dvide- 
šimt devyneri, tau bus vos dvidešimt. Be to, juk nėmaž nesiverži 
tapti Federika Eplbi? 

Toji buvo beatsakanti, kad už viską labiausiai trokšta tapti Fe- 
derika Eplbi, bet atsidarė durys ir įėjo uždusę, sunerimę Tobis ir 
Džulianas. 

— Gerai, mergaitės. Gal paliktumėte mus vienus su Fede ir 
grįžtumėte į pobūvį? — tarė Džulianas, mosuodamas ranka ir 
sklaidydamas dūmus. 

— Tos suktinės nuorūką išmeskit, - piktai paliepė Tobis, pur- 
tydamas galvą. - Tokiems eksperimentams esat dar per jaunos. 

Molė ir Hestera movė iš kambario. Molė nė neketino išmes- 
ti vertingojo rūkalo, kurį taip sunkiai gavo, nes Semas slėpdavo 
žolę kaskart vis kitoje vietoje. 


Tobis atsisėdo šalia Federikos ir prisitraukė ją į glėbį, o Džulianas 
įsitaisė ant kėdės priešais. 

— Ši diena tau iš tikrųjų siaubinga, - tarė Tobis, bučiuodamas 
šlapią jos veidą. - Bet netrukus ji baigsis... 

— Ir aš išvažiuosiu iš Polpero. 

— Taip, - žiūrėdamas į Džulianą, Tobis kilstelėjo antakius. — 
Visai pamiršau. Džulianai, pasilik su Fede, o aš trumpam nulėk- 
siu žemyn. Turiu šį tą padaryti. 

Džulianas atsisėdo į jo vietą greta Federikos ir apkabino ją. 

— Esu įsimylėjusi vaikiną, bet jis manęs nemyli, - prisipažino 
Federika, sielvartingai mirksėdama Džulianui. 

— Kaip jis gali nemylėti tavęs? — atsargiai paklausė Džulia- 
nas. - Kas toks? Gal turėčiau jį nužudyti? 

— Semas Eplbis, - šniurkštelėjo Federika. 

— Ak taip, jis labai patrauklus, — pritarė Džulianas. — Ir pro- 
tingas. Man patinka protingi vyrai. Dar ir jautrus. Tavo puikus 
skonis. 

— Bet aš per jauna, - pasiskundė ji. 

— Visai ne. Tik dabar taip atrodo. Kiek tau metų? Keturiolika, 
o Semui dvidešimt dveji ar treji. Šiuo metu jis renkasi daug vyres- 
nes už tave moteris ir yra pasiruošęs pergulėti su jomis. Geidžia 
to. Visi vyrai vienodi. Tavimi dėtas, laikinai įkiščiau jį į ledą kaip 
šampaną ir pasitaupyčiau vėlesniam laikui. 

— Negaliu taip ilgai laukti, - pasišiaušė Federika. 

— Aišku, kad gali. Jei iš tikrųjų trokšti kokio nors žmogaus, 
lauksi jo amžinai. Aš amžinai laukčiau Tobio. 

— Tu laimingas, kad turi jį. O aš neturiu nieko. 

— Turi mus, pasirūpinsime tavimi, - apglėbė ją Džulianas. 

— Man atrodo, kad niekam nerūpiu. Mama turi Arturą, Ha- 
las - mamą. Tėtis man neberašo, gal jo nebėra tarp gyvųjų. Artu- 
ras niekada nebus man tėvas. Niekada. Verčiau mirsiu. 

— Jis nenori būti tavo tėvu, - ramino ją Džulianas. - Turi savo 
vaikų. Tenori būti tavo mamos vyru. Negali jo smerkti. Ji labai 
graži, bet gana aikštinga ir kaprizinga. Arturas vertas medalio. 

— Galbūt. 

— Nemanai, kad ir mamai reikia šiek tiek laimės? 

— Taip, — atsakė Federika ir atsiduso, susitaikydama su likimu. 

— Skaudu, kai žlunga santuoka, skaudu ir tėvams, ir vaikams. 
Bet reikia žingsniuoti toliau ir semtis iš gyvenimo, kas geriausia. 
Ką gali žinoti, gal kada nors pati nuvyksi aplankyti tėvo. Kai už- 
augsi, nebereikės prašyti niekieno leidimo. Keliausi, ir tiek. Todėl 
dabar laikykis, nesugniužk. 

Kai grįžo Tobis švytinčiu iš džiaugsmo veidu, Džulianas su- 
prato jį turint gerą žinią. Federika viltingai pažvelgė į Tobį, svars- 
tydama, ką jam pavyko nuveikti per dvi minutes, nebūnant čia. 
Jis atsisėdo prieš mergaitę ir paėmė ją už rankų. 

— Susitariau su tavo mama. Šiandien ji gerai nusiteikusi, tad 
derėtis su ja tinkamiausias metas. 

— O dėl ko tarėtės? - paklausė Federika, nė nedrįsdama spė- 
lioti. 

— Na, - nusišypsojo jis, — jei nori, gali pasilikti toje pačioje 
mokykloje ir gyventi su manimi ir Džulianu, o savaitgalius leisi 
pas mamą ir Arturą. 

Federika aiktelėjo netikėdama savo ausimis. 

— Mama kalba rimtai? — sušuko ji ir nusišluostė veidą rankove. 

— Taip. 

— O kur padėsiu Rastą? 

— Pasiimsi ir jį. Tikriausiai susitvarkysime su jumis abiem, — 
nusikvatojo Tobis. 

— Ačiū, dėde Tobi, - susijaudinusi padėkojo mergaitė, ranko- 
mis apsivydama jam kaklą. - Tai neįtikima. 

— Panašu į savaitės nuomą, - įsiterpė Džulianas. 

— Tu pamokysi mane fotografuoti, - nudžiugo Federika, — 
o aš kepsiu jums pyragus ir rūpinsiuos jumis. Nė nežinot, kaip 
jums pasisekė. Esu labai tvarkinga, drausminga ir itin gera virėja. 
Su manimi jums nebus jokios bėdos, - pridūrė, netverdama iš 
džiaugsmo. 

— Pyragai už fotografijos pamokas. Viliojantis pasiūlymas, — 
pasakė Džulianas ir pritariamai linktelėjo Tobiui. 

— Ar galiu persikraustyti šiandien? 

— Galėsi, kai tik tavo mama saugiai iškeliaus medaus mėnesio, 
bet su dar viena sąlyga, - tarė Tobis. 

— Kokia? — sukluso mergaitė. 

— Gražiai elgsies su Arturu. 

— Gerai, - pažadėjo Federika ir šelmiškai pridūrė: - Daugiau 
nevadinsiu jo senu bezdaliumi. 

++4 


Džeikas sėdėjo darbo kambaryje ir smilkte smilko iš pykčio lyg 
šviežiai supilta krūvelė anglių. Būtų norėjęs dalyvauti dukters 
vestuvėse, bet ji nusprendė savaip. Neketino paaukoti brolio 
meilužio dėl tėvo. Jis labai įsižeidė. Bet juk Helena visada buvo 
sunkaus būdo. Nuo pat vaikystės gebėjo priversti visus šokinėti 
aplink ją. Ir buvo užsispyrusi, visada gaudavo, ko įsigeidusi — na, 
beveik visada. Džeikas gailėjosi Arturo, svarstė, ar šis nepristigs 
ištvermės tenkinti jos užgaidas. Žinojo, kad Helena vis dar gei- 
džia Ramono. Niekada to nesakė, bet tėvas tai nujautė. Ji ilgai 
vartė skyrybų dokumentus, nenorėjo jų pasirašyti, nors supra- 
to turinti tai padaryti, juk pati nusprendė skirtis. Kaip ir palikti 
Ramoną. Šitaip nusprendusi, turi su tuo susitaikyti, samprotavo 
Džeikas. Helenos bėda, kad ji pratusi žmones įstumti į kritišką 
padėtį jų pačių rankomis, tad jiems nebelieka nieko kito, tik pa- 
klusti jos valiai. Turbūt tikėjosi, kad Ramonas nenorės nei jos 
paleisti, nei skirtis. Bet jis tvirtesnis už ją. Helena buvo sutikusi 
jos vertą antrąją pusę, tačiau ją prarado. Arturas tėra saugios, 
nerizikingos lažybos, toks sutuoktinis jai visiškai netinka. O gal 
po visų kivirčų Helenai tereikia ramaus, tykaus gyvenimo. Tokio 
trokštame mes visi, liūdnai mintijo jis, imdamas mažulytę medi- 
nę statinaitę, kurią ketino pritvirtinti prie piratų laivo modelio. 


Dvidešimt penktas skyrius 


Kiti metai Federikai buvo laimingi, o Džeikui liūdni. Kol Fede- 
rika smagiai gyveno su dėde Tobiu ir Džulianu, kepė pyragus, 
mokėsi fotografuoti ir nuolat važinėjo dviračiu į Pikthistlo dvarą, 
Džeikas vis labiau užsisklendė savyje, knebinėjo miniatiūrinius 
laivus, bjaurėdamasis, kad jo duktė leidžia Federikai gyventi su 
gėjais, kai mergaitės amžius toks, kad ji labai imli įspūdžiams. 
Polė mėgino apie tai pasikalbėti su vyru, bet jis nenorėjo nieko 
girdėti. „Tai neteisinga“, - sakydavo, būdamas geros nuotaikos, 
arba: „Tai šlykštu!“ — apimtas pagiežos. 

Vis dėlto šitai buvo Helenos sumanymo dalis. Ir bylojo apie 
jos gebėjimą manipuliuoti kitais. Helena neabejojo galiausiai 
įveiksianti tėvą. 

Polė siuntė Helenai Džeiko, dalyvavusio ankstesnėse vestu- 
vėse, nuotraukų įsiklijuoti į albumą, bet Helena tik nusijuokė ir 
grąžino jas. 

— Ak, mama, maniau, kad mūsų šeimos keistuolis yra tėtis, o 
ne tu. 

Polė viską ėmė į širdį, nors taip neatrodė. Namuose moteriai 
stigo dukters ir anūkų, ji valandų valandas ieškojo dingsties va- 
žiuoti iki Tobio namelio aplankyti Federikos. 

— Žinai, Džeikai, Federika ten labai laiminga, — tarė Polė vieną 
popietę, pamačiusi mergaitę grįžtant iš pasiplaukiojimo „Hele- 
na“ su Tobiu ir Džulianu. 

Jos skruostai buvo įraudę, nugairinti vėjo, visa trijulė kvato- 
jo. Tobis nešė tuščią iškylų krepšį, pirmiau prikrautą Federikos 
pagamintų valgių, o Džulianas fotografavo. Rasta bidzeno iš 

paskos, prisikimšęs vegetariškų pyragų ir pavargęs nuo žaidi- 
mų paplūdimyje. 

— Jie atrodė puikiai. Kaip bet kuri šeima, — toliau pasakojo 
Polė, nėmaž nekreipdama dėmesio, ar vyras klausosi, ar ne. No- 
rėjo pasidalyti savo džiaugsmu, jos nebūtų sulaikę jokie Džeiko 
prietarai. Šis labai susikaupęs klijavo mažytes medžio detales 
vieną su kita. - Tobis atstoja Federikai tėvą. Manau, kad Helenos 
sprendimas apgyvendinti ją pas juos buvo puikus. Mergaitė labai 
suaugo. Tapo panele, be to, ji labai gabi. Verda jiems valgį ir pri- 
žiūri juos tarsi motina. Nepaprastai ja didžiuojuosi. Nepaprastai! 
Džulianas išmokė ją fotografuoti. Federika turi neblogą akį. Taip, 
iš tiesų. Jis įrėmino kelias jos darytas nuotraukas ir pakabino ant 
sienos. Mergaitė įgavo savigarbos. Jai reikėjo tėvo. Dabar turi 
du. - Polė atsargiai pažvelgė į sutuoktinį, bet šis toliau krapštėsi 
prie laivo modelio, tarsi negirdėdamas jos. 


Kai Hestera atėjo pas mamą pasikalbėti apie savo šešioliktojo 
gimtadienio vakarėlį, Ingrida tučtuojau pasikvietė Heleną, kad 
pasiūlytų kartu atšvęsti ir Federikos gimimo dieną. 

— Vienu šūviu nušausim du zuikius, - pasakė ji, mat žinojo 
nesugebėsianti surengti šventės. 

— O kokį vakarėlį įsivaizduoji? - paklausė Helena ir pasvarstė, 
ar Ingrida išvis ką nors nutuokia apie šešiolikamečius, apie jų su- 
kelsimą sumaištį ir triukšmą namuose. 

— Ak,jis turėtų būti geras. Reikėtų pastatyti gražią palapinę, — 
neaiškiai numykė Ingrida. 

Palaimingas Ingridos abejingumas aplinkai sukėlė Helenai 
šypseną. 

— O kąjjie valgys? 

— Na, tikriausiai reikėtų padengti švedišką stalą. Surasiu įmo- 
nę, ji viską sutvarkys — linksmai atsakė Ingrida. 

— Kiek bus žmonių? 

— O kiek jos turi draugų? — išsiblaškiusi paklausė Ingrida, 
mieliau žvelgdama į tobulą pieno spalvos vakaro dangų ir į tobu- 
lą ežerą, pulkams sukančių lizdus paukščių tapusį namais. 

— Gal viską aptarkime su mergaitėmis? — pasiūlė Helena, su- 
prasdama, kad Ingridos dėmesys silpsta. 

— Mieloji, kokia puiki mintis! Ateikit su Federika rytoj gerti 
arbatos, — šovus dar vienai minčiai, Ingrida pridūrė: - Ir atsivesk 
Halą, juk čia bus Džojus su Liusjenu. Be abejo, juodu labai apsi- 
džiaugs, jį išvydę. Halą matėme jau senokai. 


Halas labai prisirišo prie Arturo. Tėvą prisimindavo retokai. Tik, 
bent kiek prasisklaidžius užmaršties ūkui, prieš akis aiškiau iš- 
vysdavo panėšintį į vilką atšiaurų vyrą vėjo nugairintu veidu ir 
valdingo karaliaus būdu. Vaikystėje Halas jo bijodavo, paaugęs 
išsigąsdavo tik sapnuose. O šalia Arturo jausdavosi ypatingai. 
Šis leisdavo laiką su įsūniu, padrąsindavo jį ir niekada nemen- 
kindavo. Arturo meilė Helenai buvo nežabota ir neblėstanti, bet 
nekliudė motinos ir sūnaus santykiams. Arturas suvokė, kad juo- 
du itin artimi, ir jam tai buvo prie širdies. Stengėsi būti geras 
tėvas Halui, o berniukas atsilygindavo pasitikėjimu ir prieraišu- 
mu. Helena manė, kad Halas pavydės jai ryšio su Arturu, tai būtų 
buvę savaime suprantama, bet, jos nuostabai, Halas buvo jam 
toks palankus, koks niekada nebūdavo tikram tėvui. 

Apie tėtį nuolatos galvodavo tik Federika. 

Helena matė, kaip pamažu Arturą pamilo visi Polpero gyven- 
tojai. Iš pradžių jis atrodė komiškai, visus juokindavo, bet ilgai- 
niui savo geraširdiškumu pelnė viso miestelio pagarbą. Visada 
šypsodavo, visada rasdavo laiko pasišnekėti su žmonėmis, nieka- 
da nepavargdavo klausytis jų bėdojimo, nuoširdžiai, išmintingai 
jiems patardavo ir neliežuvavo apie tai, ką išgirsdavo. Buvo pati- 
kimas žmogus. Nustebino net Ingridą ir užsitarnavo jos palan- 
kumą, nes pažinojo paukščius ir mylėjo gyvūnus. Arturas padėjo 
Hesterai gelbėti ežius ir pagyrė klestintį Inigo vyno rūsį. Nunas 
kreipdavosi į jį „Arturo“, ši pravardė visus labai pralinksmino ir 
tučtuojau prigijo. Tik Federika ir toliau iš pykčio vadino jį Ar- 
turu. Heleną siutino dukters nenoras pripažinti patėvį. Taigi jai 
atrodė, kad Federika visai neverta gimtadienio vakarėlio. 

— „Pobūvis — daugelio pamišimas, iš kurio pasipelno tik 
keli“, —- pacitavo Nunas, pildamas Helenai arbatos. Jis kilstelėjo 
vešlius antakius, susenusius kaip pats jų savininkas ir panašius į 
dvi baltas jūros bangas. 

Helena papurtė galvą. 

— Atsiprašau, Nunai, ir vėl esu nugalėta, - pataikaudama nu- 
sišypsojo. 

— Aštriu protu apdovanotas jaunasis Samuelis atsakytų aki- 
mirksniu, - atsiduso jis ir pastatė arbatinį. - Aleksanderis Pou- 
pas*, mieloji. „Visos moterys viliokės“, - pridūrė, kvailai šyptelė- 
damas. - Ana citata irgi iš jo. 

— Gerai jau, gerai, tėti, gana prieš visus pūstis, man sukasi gal- 
va, - pasiskundė Ingrida ir gurkštelėjo arbatos. - Matau, nebe- 
rūkai, Helena, - tarė ir čia pat prisiminė, kad ji liovėsi ir tirtėti. — 
Tikriausiai gyvenimas su Arturo tau į naudą. 

— Taip. Esu labai laiminga. Nors kartais labai įsigeidžiu ciga- 
retės, — atvirai prisipažino moteris. - Bet jis itin atlaidus. Man 
nepaprastai pasisekė. 

— Kaip miela. Ak, kad toks būtų Inigas. Šiuo metu vienintelis 
jo buvimo požymis — tai niūri nuotaika, besiliejanti pro jo darbo 
kambario durų apačią it koks padažas. Įdomu, ar visi filosofai 
tokie apgailėtini? 

— Mano brangioji, jie mąsto apie didžias gyvenimo paslaptis, 
neįmanomas įrodyti. Tai, žinoma, demoralizuoja, - pažėrė iš- 
minties Nunas. 

— Turėtų filosofuoti apie save, didesnės paslapties nė su žibu- 
riu nerasi, — atsakė Ingrida. 

— Šitai dar labiau demoralizuotų, - pridūrė Nunas. 

— Na, nesiblaškykim ir nenuklyskim į lankas, - įsiterpė Hele- 
na. — Kur mergaitės? Turėtume aptarti jų vakarėlį. 

— Žinoma, - Ingrida užsidegė cigaretę. — Vakarėlis. Negaliu 
įsivaizduoti nieko gražesnio už linksmą jaunuolių būrelį, vaka- 


* Aleksanderis Poupas (Alexander Pope; 1688-1744) - anglų poetas ir dra- 
maturgas. 

rieniaujantį palapinėje. Kaip romantiška, palapinė sode! Panašu 
į tavo vestuves, Helena. Gaila, Molė per jauna tekėti, kitaip iš tos 
palapinės galėtume išspausti daugiau naudos. 


Buvo sutarta surengti vakarėlį kurį nors liepos šeštadienį, per vi- 
durį tarp Federikos gimtadienio, buvusio birželį, ir Hesteros, bū- 
siančio rugpjūtį. Moterys nusprendė pastatyti didžiulę palapinę 
vejoje, prieš kurią atsiveria ežeras, nes Ingrida norėjo, kad jauni- 
mas per saulėlydį pasigrožėtų nuostabiu jo vandeniu. Kai Helena 
pasisiūlė padengti pusę išlaidų, Ingrida atsainiai numojo ranka. 

— Dievulėli, ne, - paplaikstė cigaretės dūmus ore. - Tai ma- 
žiausia, ką gali padaryti Inigas, be to, jis mielai sumokės, kad tik 
nereikėtų dalyvauti pačiam, - nusišaipė ji. 

Helenai buvo baisu net svarstyti, kiek kainuos vakarėlis — 
mergaitės pažėrė visokiausių sumanymų. Jos norėjo pasikviesti 
šimtą penkiasdešimt draugų, pasamdyti maisto ir gėrimų tiekė- 
jus, prašė disko muzikos, šokių aikštelės dangos ir alkoholio, kad 
lietųsi kaip iš gausybės rago. Ingrida pasiūlė vaisių punšą, bet 
Nunas užsispyrė, kad visi gertų vyną. 

— Jei su jais elgsies kaip su vaikais, jie ir elgsis vaikiškai, — 
tarė jis. - Girdyk vynu, ir jie elgsis rafinuotai lyg jauni Paryžiaus 
aristokratai. 

Helenai atrodė, kad tai visai nesvarbu: nusitašę Paryžiaus aris- 
tokratai tikriausiai nėmaž nesiskirtų nuo prisikaušusių Kornvalio 
moksleivių. Būtų nei šis, nei tas, bet Nunas ir Ingrida manė kitaip. 


Oras pobūvio vakarą panėšėjo į anglišką vasarą. Kone visą dieną 
su pertrūkiais pliaupė lietus. Vos užliejusi Polperą džiugi saulė 
netrukus vėl priblėsdavo ir panerdavo į šešėlį. Federika susikrovė 
krepšį vakarėliui, ir Tobis popiet pamėtėjo ją iki Pikthistlo dvaro. 

— Bus nepakenčiama, jei per visą vakarėlį merks lietus, — ai- 
manavo mergaitė. - Ingrida šitaip stengėsi, kad sode būtų gražu. 

— Neapsirik, mieloji, - nusišypsojo Tobis. - Tas sodas niekam 
nerūpės, visi tik nužiūrinės vieni kitus. 

— Bet jei lis, vis tiek nebus taip smagu. 

— Nesutinku — kilus sumaiščiai, viskas klostosi kur kas įdo- 
miau. Tavimi dėtas, lietaus ir laukčiau labiausiai. 

Jiems privažiavus dvarą, Federikai sugniaužė paširdžius, ji su- 
virpėjo. Įvažoje stovėjo žalias ir baltas Semo „Deux Chevaux“. 


Federika nesimatė su Semu nuo pernai įvykusių mamos vestuvių. 
Baigęs Kembridžą, jis paklausė Nuno patarimo: metus gyveno ir 
dirbo Romoje, o paskui grįžo į Londoną dirbti finansų srityje. 
Nunas įsiuto, kad Semas švaisto „nuostabų protą“ karjerai, juk 
jos gali siekti bet kas, turintis perpus mažiau smegenų, bet anū- 
kas jį nuramino, kad tas darbas tik laikinas, paakintas smalsumo, 
kaip darbuojamasi Sityje. Federika trokšdavo išvysti stovintį įva- 
žoje Semo automobilį, bet galiausiai jį išvydusi vėl puolė į paniką, 
kad susitikusi Semą nežinos ką sakyti. Ak, jei ji būtų vyresnė, 
aukštesnė, gražesnė ir labiau pasitikėtų savimi. 

— Tobi, Semas namie, - silpnu balseliu pasakė mergaitė. 

— Puiku. Jam jau pats metas pamatyti, kaip sužydai ir tapai 
gražia mergina, — atsakė jis ir čiūžtelėjo prie namo. 

— Aš bijau. 

— Aišku, bijai, ir tai labai miela. Jei nesibaimintum, nebūtum 
tu, ojuk esi miela ir graži. - Jis dirstelėjo į rimtą jos profilį, vilda- 
masis, kad ir Semas subrendo. 

— Tu taip manai, nes esi mano dėdė, - nusijuokė Federika. 

— Ir vyriškis, — Tobis palietė jai skruostą. - Dar manau, kad tu 
graži. Tad drožk vidun ir pasirodyk. Semas nesupras, kas jį taip 
pribloškia. 

Federika meiliai pabučiavo dėdę ir virpančiomis kojomis išli- 
telėjo, kad Federika panaši į raustantį obuolį ant medžio, vis dar 
pusžalį, bet turintį virsti nuostabiu vaisiumi. 


Federika atvėrė duris tą akimirką, kai vėl praplyšęs dangus ėmė 
smaigstyti žemę vandens strėlėmis. 

— Po perkūnais! - plūsdamasi puolė prie jos Hestera. -Ačiū 
Dievui, tu jau čia. Pažvelk, koks oras! 

— Viskas bus gražu, brangioji, - tarė Ingrida, sklęsdama per 
prieškambarį su orchidėjų vazonu. - Gėlės pagyvins palapinę. 

— Mamai atrodo, kad rengiame iškilmes jaunoms debiutan- 
tėms. Visiškai nieko nesupranta, - sušnypštė Hestera ir šelmiškai 
išsiviepė. - Vakarėlyje tvarką palaikys tikri nuobodos: Semas su 
savo draugu Benu. 

— Ką turi galvoje? - paklausė Federika ir išraudo, vien išgir- 
dusi jo vardą. 

— Na, jie mus prižiūrės ir saugos. Kad niekas neišdykautų krū- 
muose, — nusikvatojo Hestera. 

— Jei ir toliau bus toks oras, visi aplenks tuos krūmus iš tolo, — 
pasakė Federika, o jos širdis mėgavosi džiugiu Semo laukimu. 

Kai jiedvi su Hestera perėjo svetainę ir pro stiklines duris 
įžengė į palapinę, jai pamojo Semas ir tarė savo draugui: 

— Slėpininga kumelaitė. | 

— Kas ji? — paklausė Benas, išsikėtęs ant sofos it koks voras. 

— Fe-de-ri-ka, — atsakė Semas, kapodamas kiekvieną skieme- 
nį kaip Nunas. 

— Ji nepilnametė, bičiuli, - nusikvatojo Benas. 

— Kol kas. Bet prisimink mano žodžius: suaugusi bus nuosta- 
bi. Stebiu ją. Ji kitokia nei visos, joje tūno kažkas nesuvokiama, ir 
man tai patinka. Dar keleri metai, ir mergaitė taps subrendusia 
jauna moterimi. 

— O kam tiek laukti? 

— Dėl Dievo meilės, Benai. Aš neatiminėju nekaltybės vai- 
kams, - priblokštas pasipiktino Semas. 

— Bet juk tai jos šešioliktojo gimtadienio vakarėlis? 

— Taip. 

— Taigi ji jau subrendusi, gali liesti. Verčiau griebk, kol nenu- 
sičiupo kiti. Gal supažindinsi mane, noriu atidžiau į ją įsižiūrėti. 

Benas nuslinko paskui Semą skersai palapinės, Ingridos apsta- 
tytos didžiuliais vazonais su orchidėjomis, nors samdyta floristė 

irgi buvo ją padabinusi savo puošmenomis. Hestera ir Federi- 
ka stovėjo nusiminusios, sunėrusios rankas ir spoksojo į sodą, į 
šniokščiančią liūtį, o aplink kaip pašėlę zujo maisto ir gėrimų tie- 
kėjai, statė stalus, kėdes. Apėję apšvietėjus ir repetuojančią muzi- 
kantų grupę, Semas ir Benas prisiartino prie mergaičių. 

— Sveika, Fede. 

Federika atsigręžė, nuo Semo artumo ją išpylė karštis, ėmė 
dilgčioti kaklą ir krūtinę. Kuo labiau stengėsi nerausti, tuo skais- 
čiau degė jos veidas. Ji nusišypsojo, mėgindama elgtis kaip įpras- 
tai, ir nuleido akis. 

— Čia Benas, — pasakė Semas. 

Tasai padavė ranką ir prisimerkęs ėmė tyrinėti jos veidą. 

— Policininkai, - šyptelėjo Federika. 

— Policininkai, — pakartojo Semas, susibrukdamas rankas į 
kelnių kišenes. - Kitaip nebūtume pakviesti. 

— Policininkų mums nereikia, — niūriai atšovė Hestera. 

— Taip tik atrodo, — nusijuokė Semas. — Kai visi tie apgirtę vai- 
kinai susigrums dėl jūsų, gal ir apsidžiaugsi, jei įsiveršime mudu 
su Benu. 

— Ak, kad taip būtų, - pasvajojo Hestera. - Tik pasižiūrėk. - Ji 
atkišo ranką, ir ant šios ėmė kapsėti lašai. 

— Man patinka lietus. Tai romantiška, - tarė jis. 

Federika vengė Semo akių, bet, nors ir labai stengėsi, įdėmus 
jo žvilgsnis svilino jai veidą lyg saulės kaitra. Mergaitė spėliojo, 
kodėl jis taip staiga susidomėjo ja, troško, kad kuo greičiau nuei- 
tų, kol jos neuždusino jo artumas. 

— O man ne, - suunkštė Hestera. — Kodėl iš visų dienų kaip 
tik šiandien turi lyti? Vakarėlio vieta virs purvo vonia. 

— Galėsite visi išsirengti nuogi ir pasivolioti purve, - sukikeno 
Benas ir žvilgtelėjo į draugą, laukdamas jo pritarimo. 

Hestera sukrizeno. Semas nukreipė šneką kitur. 

— Kaip tau sekasi gyventi su dėde? - paklausė Federikos. Pri- 
siminė jųdviejų pokalbį tarp katilėlių, kaip ji liūdėjo, kad reikės 
išvykti iš Polpero. 

— Ačiū, gerai, — atsakė mergaitė ir dirstelėjo į jį, bet akyse iš- 
vydusi intymumą, kuriam buvo sunku atsispirti, nusuko žvilgs- 
nį. Jautėsi kvailai, tarsi burnoje būtų kliuvęs liežuvis. Baisiausiai 
troško sumanyti ką nors protingo. - Džulianas moko mane foto- 
grafuoti, — tarė, nutraukdama tylą, nes ši atrodė trikdanti, bega- 
linė ir spengianti. 

— Kertu lažybų, jau neblogai fotografuoji, - pasakė Semas. — 
Juk Džulianas - puikus mokytojas. 

— Tikrai taip. Mačiau kelias jos nuotraukas, — pritarė ištiki- 
moji Hestera. 

Jis susidomėjęs pakėlė antakius. 

— Gerai fotografuoti nemoku, - nedrąsiai įsiterpė Federika. — 
Dar ne. 

— Fotografo profesija labai patraukli, - reikšmingai palingavo 
galvą Semas. —- Gali tuo užsiimti bet kur ir visada būsi pats sau 
viršininkas. Ko gero, fotografija teikia nemažai laisvės. 

— Žinau. Bet iki tol laukia ilgas kelias. 

— Netruksi jį nueiti, - tarė Semas ir pamanė, kad paskutiniai 
metai pralėkė beveik nepastebimai ir labai pakeitė ją. 

— Tikiuosi, — atsakė Federika ir sumišo, išvydusi rimtą jo 
žvilgsnį. Pajuto dėkingumą Hesterai, kai ši paragino ruoštis va- 
karėliui. 

— Nėra kada čia stoviniuoti ir plepėti su dviem pusamžiais 
vyriškiais. 

Draugė nutempė už rankos Federiką į šalį. Toji labai apsi- 
džiaugė ir mielai leidosi nuvedama. 

— Niekada nesu palinkėjęs jai linksmo gimtadienio, - tarė Se- 
mas, žiūrėdamas, kaip merginos dingsta svetainėje. 

— Palinkėsi vėliau, traukdamas iš krūmų ją ir kokį nors besi- 
grabaliojantį paauglį. 

— Užsičiaupk, Benai, - suirzo Semas. — Kartais elgiesi vaikiš- 
kiau už jas. 


Federika palaimingai mirko karštoje vonioje, jai draugiją palai- 
kė Trockis. Visos Pikthistlo dvaro durys buvo be užraktų, tad 

įsiveržęs vidun šuo šnopuodamas tįsojo garuose, pasidėjęs di- 
dingą galvą ant letenų ir iškoręs rausvą liežuvį. Federika slap- 
tuose minčių užkaboriuose susirado Semo paveikslą. Užsimer- 
kė ir įsivaizdavo pasaulį, kur bylojo tik išmintingus žodžius, kur 
niekada neraudo ir nemikčiojo, kur visada atrodė žaviai. Tame 
pasaulyje Semas ją mylėjo. Aistringai mylėjo. Bučiavo švelniai, 
skubriai, stengdamasis nė akimirkos neišleisti jos iš akiračio. Jo 
meilė buvo nežabota. Menamame Semo glėbyje ji jautėsi saugi 
ir branginama, nekamuojama abejonių ir nerimo, tyliai alinan- 
čio ją tikrovėje. 

Iš šių malonių atkampių Federiką išplėšė garsiai, nekantriai 
žiovaujantis Trockis. Jis pašoko ant kojų ir lūkuriavo prie durų, 
prašydamas išleisti. Atėjusi į miegamąjį ji rado besistaipančią 
prieš veidrodį Hesterą. Ji buvo jau išsidžiovinusi plaukus, o Molė 
tvirta ranka kaip profesionali grimuotoja dažė jai blakstienas. 

— Po Hesteros pagražinsiu ir tave, - pasakė. 

Federika pasiruzgino, apsivyniojusi rankšluosčiu. 

— Tai kad nežinau. Dar nė karto nesu dažiusis, - suraukė nosį. 

— Na, šįvakar tavo gimtadienio vakarėlis, reikės atrodyti nuos- 
tabiai. Paskubėk ir nerk į suknelę, - paliepė Molė ir atsitraukė 
nuo sesers, grožėdamasi savo kūryba. — Hestera, tu graži. —- Tai 
tarusi greitais potėpiais brūkštelėjo per skaistalus. 


Kai Hestera ir Federika įžengė į palapinę, pasipuošusios suknelė- 
mis, susišukavusios plaukus ir pasidažiusios, atrodė prašmatniau 
ir rafinuočiau už gerokai vyresnes merginas. Molė išdidžiai sto- 
vėjo už nugaros lyg auklė ir stūmė jas pirmyn, kad visi galėtų 
pasižavėti. Ingrida suplojo rankomis ir šūktelėjo, kad abidvi su- 
kaktuvininkės panašios į princeses. Sumojusi, jog duktė bręsta, 
Helena nusiminė: jos vaikystė baigiasi. Federika vilkėjo melsvą 
suknelę be petnešėlių, derančią prie žydrų akių. Balsvus jos plau- 
kus Molė buvo susegusi viršugalvyje. Ji atrodė ir nekalta, ir'tarsi 
nuo visko nusišalinusi, nepanėšėjo į savo bendraamžes, perdėm 
gerai žinančias, kad yra gražios, arba pernelyg vaikiškas. Pasku- 

tiniais metais Federika įgavo nežemiškumo, nors Helena buvo 
tikra, kad duktė nesuvokia, kokia yra gundanti ir kerinti. Iš tikro 
mergina jautėsi pernelyg nesaugiai, nepasikliovė savimi. 

— Gražiai atrodai, - pagyrė Helena, užkišdama dukteriai už 
ausies neklusnią balkšvų plaukų sruogą. - Gražiai, - pakartojo, 
staiga nuliūdusi, ir pamanė: ak, kad dabar ją pamatytų Ramonas. 
Jis labai didžiuotųsi. Nuvijusi šalin gailestį, Helena blausiai šyp- 
telėjo. - Tobis rytą tave parveš. Tu nuostabi, Fede, jau esi tikra 
panelė. 

— Che belle donne" - įrisnojęs į palapinę sušuko Nunas. Buvo 
pasipuošęs fraku. 

— Po šimts, tėti, ką čia apsivilkai? — sušuko Ingrida ir suglu- 
musi nužvelgė jį nuo galvos iki kojų. - Juk reikia smokingo. 

— Cara mia, rengiuosi pagal savąjį drabužių kodą, - atsiduso 
jis. - Tai mano anūkės pokylis, turiu atrodyti nepriekaištingai. 

— Ar tikrai nori eiti į mano vakarėlį? - nusikvatojo Hestera. — 
Tu panašus į pingviną. | 

— Esu be galo pamalonintas, - nusilenkė Nunas. - Man garbė 
būti dviejų gražuolių princesių draugijoje. Už tai pakelkim taurę 
šampano! 


Neatėjus Semui, Federika nusivylė. Jautėsi esanti graži ir norėjo, 
kad jis pamatytų ją. Be paliovos gurkšnodama su Ingrida, Nunu 
ir mama, akies krašteliu vis dirsčiojo į stiklines duris ir virpančia 
širdimi laukė jo. Deja, Semas nepasirodė. Galų gale ji paklausė 
Hesteros: 

— O kur policininkai? 

— Tikriausiai sukišę nosis į televizorių, — atsakė Hestera, nu- 
vildama draugę. - Atsiras, vakarėliui įsisiūbavus. 

Vakarėlis įkaito gana greitai. Atvykę svečiai ištuštino kone visas 
alkoholio atsargas, dar nespėję susėsti prie vakarienės stalo. Šve- 
diškas stalas buvo padengtas anksti, bet niekas prie jo nesiartino, 


* Kokios gražuolės! (it.) 

kol prie vieno iš stalų buvo pastebėtas Trockis, lyg šuns pavidalo 
dulkių siurblys šniojantis dešras vienu išsižiojimu. Vos Hesterai 
išvilkus jį į sodą, svečiai puolė prie valgių, nuogąstaudami, kad pa- 
tiekalus gali suėsti kiti gyvūnai, šmirinėjantys aplinkui šių namų 
šeimininkų teisėmis. Federika atsisėdo tarp dviejų nepažįstamų 
vaikinų, bet šie kone visą vakarą šnekėjosi per jos galvą apie kri- 
ketą ir aukščiausiąją lygą. Ji nedrįso įsiterpti, todėl atsilošė ir ėmė 
klausytis, žiūrėdama į netoliese įsitaisiusią Molę. Toji sugebėjo at- 
kreipti į save viso stalo dėmesį ir itin manieringai smilkė ilgą ploną 
cigaretę. Federikai atrodė, kad Molė elgiasi labai įžūliai ir kvailai. 

Federika pašoko su keliais vaikinais, bet taip drovėjosi, kad 
nė iš tolo nesijuto smagiai. Pastebėjo, kad jie žvilgčiojo jai per 
petį, turbūt dairydamiesi įdomesnių merginų, su kuriomis ga- 
lėtų pašokti. Pamačiusi Molės draugę juoda nėriniuota suknele, 
šokančią lanksčiai ir lengvai it profesionali šokėja, pasvajojo, kad 
būtų gera šitaip pasitikėti savimi ir atrodyti tokiai grakščiai. Ga- 
lop sumanė nuslinkti iki kėdės palapinės kamputyje, pageidau- 
tina po didžiule orchidėja, bet jos šokių partnerio veidas staiga 
įgavo žalsvą atspalvį tarsi pelėsiais aptrauktas jogurtas. Vaikinas 
čiupo Federiką už rankos ir ėmė tempti laukan. 

— Regis, tuojau vemsiu, —- sudejavo jis, žiaukčiodamas nuo iš- 
gerto alkoholio. 

— O kam tau reikia manęs? — suglumo ji, batelių kulnams 
smingant į permirkusią Ingridos veją. 

— Nenoriu mirti vienas, — atsakė vaikinas, stumdamas ją iš 
palapinės. 

— Gal nėra jau taip prastai? — suabejojo Federika. Vylėsi, kad 
jis stebuklingai atsigaus ir parves ją atgal į vakarėlį. Dulksnai api- 
purškus veidą ir pečius, ją nukrėtė drebulys. 

— Man labai bloga, - burbtelėjo vaikinas, sukišo galvą į krūmą 
ir ėmė vemti, garsiai žiaukčiodamas. 

Kai jis tulžimi ir apvirškinta dešra apdrabstė gražiąsias Ingri- 
dos rožes, Federika susigūžė. Sunerimusi žingtelėjo atatupsta ir 
pasišlykštėjusi prisidengė burną plaštaka. Umiai dulksna virto 

lietumi, šis pylė kaip iš kibiro, kapojo šilkinę jos suknelę ir skver- 
bėsi pro odą. Mergina susigūžė, nežinojo, ar turėtų palikti ne- 
laimėlį gėlyne ir slėptis nuo lietaus, ar būti su juo. Išgirdusi sode 
aidint savo vardą, su palengvėjimu nukreipė dėmesį nuo krio- 
kiančio krūmo. Ją šaukė Semas. 

— Federika! — vėl atsklido balsas. Įtempusi akis, Federika pa- 
matė Semą, šis skuodė pas ją per liūtį. - Federika, kaip jautiesi? — 
atbėgęs paklausė. 

Šlaputėliai balti jo marškiniai buvo prilipę prie kūno tarsi po- 
pierius, išryškindami odos spalvą. Nuo užkritusių ant veido švie- 
sių plaukų varvėte varvėjo, bet jis plačiai šypsojo, lyg mėgautųsi 
lietaus kuriama drama. 

— Ką? - išlemeno ji ir sumišusi ėmė mirkčioti. 

— Hestera sakė, kad tave išsitempė kažkoks girtuoklis, — tarė 
Semas, gaudydamas kvapą. Federika parodė į krūmą. — O Die- 
ve, - jis baisėdamasis užsispaudė nosį ranka. —- Eime iš čia. Išsi- 
pagirios ir pats. - Jis paėmė ją už rankos ir nusivedė ne į palapi- 
nę, bet kiton pusėn. 

— Kur mes einam? - sušuko Federika, trapiais aukštakulniais 
žirgčiodama įkandin, kad neatsiliktų. 

— Kuo toliau nuo to siaubingo vakarėlio, - pasidygėjęs atsakė 
Semas. — Mačiau, kad jis tau visai nepatinka. 

Federikai iš pasitenkinimo smilktelėjo paširdžiuose - jis žiū- 
rėjo į ją, atkreipė dėmesį. Mergina džiaugėsi, kad naktis slepia 
degančius jos skruostus ir nuvarvėjusį blakstienų tušą. Semas 
atidarė daržinės duris ir juodu įsėlino į tamsą. Ji girdėjo jį krap- 
štinėjant skląstį, užuodė šilto šieno ir nupjautos žolės kvapą. Po 
valandėlės Semas spragtelėjo žiebtuvėlį ir uždegė žvakę. 

— Dar nesu čia buvusi, - pasakė Federika ir smalsiai apsidairė. 

— Dažnai čionai ateinu, ypač naktį, nes ana ten gyvena lau- 
kinių ančių šeimynėlė. Todėl ir nejungiu šviesos — ji išbaidytų 
paukščius. Turiu pasidėjęs žvakę, kad galėčiau juos stebėti. 

— Ančių šeimynėlė. Tu rimtai? 

— Ateik, - sukuždėjo jis, imdamas ją už rankos. - Parodysiu. 

Semas pamažu nuvedė Federiką per nuklotą šienu grendymą, 
žvakės šviesoje šis sutvisko kaip auksas. Daržinėje buvo laikomi 
grūdai, šienas gyvuliams, malkos namo židiniams. Į stogą bar- 
beno lietus, bet viduje buvo šilta ir sausa. Jie tylutėliai užlipo ant 
šieno ryšulių, pasilenkė ir pažvelgė į šiltą plunksnų gūžtą, ku- 
rioje buvo patogiai įsikūrusi ančių šeimyna. Ančiukai miegojo, 
abejingi tyliai spoksančioms į juos keistoms būtybėms, o budri 
bebaimė jų motina tupėjo nė nekrustelėdama ir dėbsojo gyvomis 


o we 


vo- o 


akimirkos. 


Kai Semas palinko artyn ir pabučiavo Federiką, ji pasijuto neti- 
kėtai užklupta. Jis prilaikė ją už sprando ir, pabučiavęs į bežades 
lūpas, atitraukė savąsias. Pažvelgė į veidą, kad sužinotų, kaip ji į 
tai žiūri. Federika atrodė apstulbusi. 

— Tau nepatiko? — švelniai paklausė Semas. Ji labai stengėsi 
ištarti bent žodį, bet negalėjo. - Ar nori, kad vėl pabučiuočiau? 

Federika nebyliai linktelėjo, užvaldyta jo kūno artumo. Jis dar 
kartą veidu prigludo jai prie veido, lūpomis perbraukė per lū- 
pas, bet šios atrodė tarsi bejausmės. Pastėrusi Federika atsisėdo, 
bijodama net pakrutėti, nežinodama, kaip elgtis. Tarsi pajutęs 
merginą varžantis, Semas atšlijo ir pirštais paglostė jos plaukus, 
šlapius nuo lietaus ir uždrikusius ant veido. 

— Ar tau pirmas kartas? — pasiteiravo jis. 

— Taip, —- kimiu balsu atsakė ji. 

Semas švelniai nusišypsojo. 

— Pirmas kartas visada šiek tiek baugina. Prisimenu savąjį. 
Vaikinui blogiau, nes iš jo tikimasi, kad žino, ką daro. 

— O kaip tu žinojai, ką daryti? —- pasidomėjo Federika, steng- 
damasi regzti pokalbį, bet įstengė galvoti vien apie jo lūpas, bu- 
čiavusias jos lūpas, ir baimingai laukti, kada šitai pasikartos. 

— Paklusau instinktui, — paaiškino Semas, nusiimdamas aki- 
nius. Paskui nuvėrė Federiką tokiu skvarbiu žvilgsniu, kad jai su- 

tabalavo širdis, ir paglostė kaklo linkį. - Užsimerk. Nesidrovėk. 
Klausyk savo jausmų, ne proto, dūzgiančio ir klausinėjančio, kas 
dedasi. Bučiuotis turi būti malonu, neturėtum jaustis nesmagiai. 
Tik atsipalaiduok ir susitelk į kūno pojūčius. Nesileisk blaškoma 
baimės. Neketinu tavęs teisti, tik mėgaujuosi tavimi. — Federika 
nervingai sukikeno. —- Nagi, užsimerk. 

Ji vėl sukrizeno ir viltingai užsimerkė. Pajuto lūpas, bučiuo- 
jančias smakrą, užausį, smilkinį, akis, ir jai suplastėjo paširdžiuo- 
se. Nors labai stengėsi atsiriboti nuo proto, nevaliojo pasinerti į 
malonumą, kaip patarė Semas, nes bijojo atsipalaiduoti ir pasi- 
rodyti kvailai. Užuodė jo skutimosi losjono kvapą, sumišusi su 
natūraliu vyrišku kūno kvapu; knietėjo įsižnybti, įsitikinti, kad 
tai tikrovė. Paskui, kai Federika jau manė, kad protas sugadins 
akimirkos žavesį, Semo lūpos apėmė jos lūpas ir nutraukė pa- 
šėlusią minčių tėkmę. Ji paragavo vyno nuo jo liežuvio, pajuto į 
skruostą trinantis barzdos šerius. Tesuvokdama, kad iš geismo 
maudžia galūnes, nesąmoningai atsakė į bučinį. Jis apglėbė ją ir 
prisitraukė artyn. Daržinėje plazdant žvakės šviesai, kartu su žy- 
dinčiu pavasariu pabudo visa jos esybė. 


Dvidešimt šeštas skyrius 


Grįžusi namo, Helena rado ant virtuvės stalo Arturo raštelį. 
Išėjau į kiną su Halu, pasimatysim vėliau. Myliu. Arturo 


Ji atidarė šaldytuvą, išsiėmė skardinę kokakolos, lėkštę su šalta 
mėsa ir atsisėdo valgyti viena. Dirstelėjusi į kabantį ant sienos 
laikrodį, pasvarstė, kaip sekasi Federikai vakarėlyje. Buvo taip 
susirūpinusi naujai iškeptu savo vyru ir sūnumi, kad nepastebėjo, 
kaip subrendo duktė. Paskutiniais metais Federika ėmė tylomis 
keistis, lėliukė virto šviesiaplauke mergina labai liūdnomis aki- 
mis ir drovia vaiko, kuriam nesmagu atsikračius mergystės, šyp- 
sena. Ji buvo gabi, nuovoki ir nepriklausoma, bet Helena įžvelgė 
ir vis stiprėjantį dukters reiklumą sau ir nepasitikėjimą savimi — 
savybes, paveldėtas iš mamos. Moteris abejingai žiaumojo mėsą. 
Prašmatnus vilkinčios vakarinę suknelę Federikos vaizdinys su- 
gildė Helenai širdį, ji nepajėgė jo atsikratyti. Stengėsi neprisimin- 
ti Ramono, bet jis šmėkščiojo prieš akis it plūduras jūroje. Plau- 
kiojo sau ir niekaip neišnyko. Heleną tiriamai gręžė juodos kaip 
anglys jo akys, jos tarsi klausė, ar ji laiminga. 

Helena nesijautė tokia laiminga, kokia tikėjosi būsianti. Ar- 
turas buvo jai geras, ji puoselėjo jam itin švelnius jausmus. Vy- 
ras atrodė it šventasis, nes taikstėsi su nuolat besikaitaliojančia 
jos nuotaika ir nekantra, šypsodamas lyg beprotiškai mylintis 
tėvas. Arturas turėjo visa, ko stigo Ramonui. Buvo nesavanau- 
dis, pakantus, nelinkęs kritikuoti, tik stokojo Ramono žavesio, 
aistros ir dramatizmo. Gyvendama su Arturu, Helena troško 

daugiau. Norėjo, kad jis būtų išvaizdesnis, ne toks stambus ir 
nerangus. Moterį erzino linksmai šokčiojanti jo eisena, jai būtų 
labiau patikę, jei Arturas būtų elgęsis santūriau, o ne puldinė- 
jęs prie žmonių lyg džiaugsmu nesitveriantis labradoras. Kliuvo 
ir jo entuziazmas. Helena stengėsi kuo mažiau prisiminti pir- 
muosius vedybinio gyvenimo su Ramonu metus, neprilygstamą, 
nežabotą jų džiugesį ir pilnatvę. Federika buvo tarsi andainykš- 
tės jos atspindys. Be jokios ydos, lyg švarutėlis popieriaus lapas, 
laukiantis, kas ištapys jį su meile. Helena pasvarstė, ką jos pačios 
popieriaus lape įspaudė gyvenimas. Jame moteris įžiūrėjo gausy- 
bę spalvų, bet nedrįso žvelgti atidžiau, nes būtų pastebėjusi, kad 
daugelis bjaurių potėpių daryti jos ranka. 


Kitą rytą atvažiavęs į Pikthistlo dvarą pasiimti Federikos, Tobis 
išvydo švytintį jos veidą, šypsantį pro Hesteros miegamojo langą. 
Nubėgusi laiptais, ji puolė jam į glėbį. 

— Tai buvo šauniausias vakarėlis! - susižavėjusi šūktelėjo, var- 
giai slėpdama patenkintos moters šypseną. 

Ketino nutylėti, kad vidurnaktį bučiavosi su Semu, bet vos 
atsidūrė automobilyje su dėde akis į akį, pasipylė žodžiai, lyg ji 
nebūtų galėjusi jų suvaldyti. 

— Jis nusivedė mane į daržinę ir pabučiavo. Buvo labai ro- 
mantiška, — atsiduso, vėduodamasi automobilio naudojimo va- 
dovu. — Lauke lijo, bet viduje buvo šilta, kvepėjo šienu. Semas 
užžiebė žvakę ir parodė man lizdą su miegančiomis antimis. 
Buvo labai mielas. Prašnekėjom visą naktį. Jis labai nuovokus ir 
malonus, visai kitoks negu anie atkarūs stuobriai, su kuriais šo- 
kau. Galima sakyti, išgelbėjo mane, kaip andai iš ežero. Tik nė 
nenumanau, ką įžvelgia manyje. 

Tobis nervingai šyptelėjo. Negalėjo įsivaizduoti, kad koks 
nors Semo bendraamžis norėtų ilgam susisaistyti su mergina, 
panašia į Federiką, bet suprato, ko ji tikisi. 

— Žinau, ką jis įžvelgia, Fede. Tu graži. Visai nesistebiu, kad 
atrodai jam nuostabi. 

— O kas dabar bus? 

Tobis atsiduso ir įsispoksojo priešais save. 

— Per daug nesitikėk, mieloji, — tarė, nenorėdamas nei at- 
vėsinti jos jaudulio, nei leisti, kad šis šoktelėtų iki svaiginančių 
aukštumų. 

— Ką turi galvoje? 

— Semas daug vyresnis už tave. Nedėk į tai per daug vilčių, o 
jeigu jis norės būti su tavimi, tai bus tarsi premija. 

— Gerai. - Federika patenkinta išsišiepė ir atidarė langą. — 
Vis tiek pamatysiu jį dvare. Šią popietę Hestera pakvietė mane 
arbatos. 

— Puiku. 

— Nesijaudink, numinsiu dviračiu. Nuo mankštos imsiu švytėti. 

— Jau švyti, - sukikeno Tobis. 


Pietų, per kuriuos turėjo būti kepama ant žarijų mėsa, atvažia- 
vo Arturas, Helena ir Halas, jiems buvo įdomu, kaip pavyko va- 
karėlis. Po naktinio lietaus dangus buvo nugiedrėjęs, vėl švytėjo 
ryškiai, vaiskiai. Federika nemažai papasakojo mamai ir patėviui 
apie vakarėlį, kad patenkintų jų smalsumą, bet nutylėjo apie slap- 
tą pasimatymą su Semu. Tobis mirktelėjo jai ir šelmiškai išsivie- 
pė, nebyliai pažadėdamas neišduoti paslapties. Arturas, Halas 
ir Džulianas pievelėje žaidė kriketą, o Helena sėdėjo pavėsyje ir 
gurkšnojo „Pimm's“. Perdėm išsiblaškiusi Federika nepastebėjo 
įsitempusio motinos veido ir nustraksėjo pasivaikščioti su Rasta. 
Tobis, visada budrus, iškart perprantantis sesers nuotaikas, pri- 
sėdo prie jos. 

— Fedė laiminga. 

— Taip, - vangiai atsakė Helena. - Už viską reikia dėkoti tau ir 
Džulianui. Man regis, jai gera gyventi su dviem vyriškiais. 

— Bet ji tebesiilgi tėvo, - pasakė Tobis ir įsipylė puodelį ka- 
vos. — Kartais užklumpu žaidžiančią su ta drugelio dėžute. Joje 
Fedė laiko visus jo laiškus. 

— Žinau. Tragiška, tiesa? — Helenos klausimas nestokojo kartėlio. 

— Tai natūralu, ir tiek. 

— Bet ar natūralu pamesti savo šeimą daugybę metų? 

— Ne. 

— Ir negerai mergaitei gyventi su dėde, kai čia pat yra jos motina. 

— Ar šitai tave ir slegia? — užjausdamas paklausė Tobis. 

— Nežinau, - atsiduso ji. - Regis, visai susipainiojau. Atplė- 
šiau vaikus nuo tėvo, nuo gimtosios šalies, nuo senelių. Dar sykį 
ištekėjau už žmogaus, kurio Federika nemėgsta, todėl ir leidau 
jai apsigyventi kitur, kad galėtų būti netoli savo draugų. Ar tai 
normalu? 

Tobis palietė jai ranką, gulinčią ant stalo šalia taurės. 

— Tėtis nekreipia jokio dėmesio į Džulianą ir atsisako daly- 
vauti dukters vestuvėse, nes negali pripažinti sūnaus mylimojo. 
Jis aukoja savo ryšį su sūnumi dėl seksualinių nuostatų. Juk tai 
irgi nenormalu, - jis susijaudinęs nusišypsojo. — Visai nesvarbu, 
kas normalu, o kas ne. Čia svarbu požiūris. Jei Federika jaučiasi 
laiminga su mumis, tai normalu. Jei Halas laimingas sū tavimi ir 
Arturu, tai irgi natūralu. Fedė ganėtinai dažnai matosi su Halu. Jie 
jaučiasi esą brolis ir sesuo. Įsivaizduok, kai kurie žmonės išsiunčia 
savo vaikus į internatinę mokyklą daugybei metų. Ar tai normalu? 

— Tu teisus, - dėkinga pripažino Helena. 

— Bet tau dar kažkas neduoda ramybės, - išdrįso tyliai pasakyti 
Tobis ir dirstelėjo skersai vejos į Arturą. Šis, ką tik įmušęs raudoną 
kamuoliuką į vartus, džiugiai plojo katučių it storas pingvinas. 

Helena ciniškai nusijuokė. 

— Puikiai mane pažįsti. 

— Taip. 

— Tokiais atvejais labai norėčiau užsirūkyti. — Ji atsiduso ir 
prisipylė taurę. - Esu patenkinta, Tobi. Arturas man geras. Rū- 
pinasi manimi. Dėl manęs daro bet ką. Visiška savanaudžio ši- 
kniaus Ramono priešingybė. 

— Bet tu tą savanaudį šiknių vis dar myli. 

— Nevartočiau žodžio „myliu“, - skubiai įsiterpė Helena ir nu- 
delbė akis - jai mirksint, šios degte degė. 

— Vis dėlto Arturas nepateisino tavo lūkesčių. 

— Arturas, — nuolankiai atsiduso ji. - Arturo man negana. — 
Tobis liūdnai susimąstęs žvelgė į seserį. Ji papurtė galvą. - Bet 
jaučiuosi įklimpusi. Štai taip. Pati pasirinkau. Pažiūrėk, kaip jį 
dievina Halas. Juodu iš tikrųjų sieja ryšys. Tai miela. 

— Helena, gyvenime kiekvienas turime daryti kompromisus. 
Kažin, ar galėtum suplakti į vieną žmogų patraukliąsias Ramono 
ir Arturo savybes. Juk tai neįmanoma. 

— Pirmiausia, aš nenorėjau palikti Ramono, - sušnabždėjo ji, 
ramiai žiūrėdama į brolį. 

— Ka čia paistai? — patylėjęs paklausė jis. Vylėsi negerai išgirdęs. 

— Nesitikėjau, kad jis mane išleis. - Jos akyse sutvisko ašaros. 

— Vaje, Helena, - aiktelėjo Tobis ir papurtė galvą. 

— Sykį pradėjusi, negalėjau trauktis atgal. Turėjau nueiti visą 
kelią. Paskui... — Ji delsė, tarsi nevaliodama atskleisti ydingos 
savo paslapties. 

— Paskui kas? 

— Ištekėjau už Arturo, nes šis sumanymas siutino Ramoną. 
Mačiau iš akių. Įskaudinau jį ir pasijutau gerai. - Ji ištuštino tau- 
rę. - Ar aš bloga? 

— Nesi bloga, Helena, tik suklaidinta. 

— Niekam neprasitark, - griežtai paliepė ji. 

— Neprasitarsiu, - pažadėjo Tobis. - Bet, po šimts, tu įsivėlei 
į didžiulę painiavą. 

Helena niūriai linktelėjo. 

— Deja, nėra kam išnarplioti šią kebeknę, — blausiai šyptelėjo. 


Grįžusi iš pasivaikščiojimo Federika patraukė tiesiai į savo kam- 
barį, atsigulė ant lovos ir užsimerkė. Prieš akis išvydo praėjusios 
nakties vaizdus, šie vis kartojosi, leisdami tarsi iš naujo patirti 
Semo bučinius ir glamones. Jie sėdėjo virpančioje žvakės švie- 
soje ir šnekėjosi, kol lietuje liovėsi aidėti vakarėlio muzika, nu- 
ščiuvo automobilių burzgimas ir išvažiuojančių svečių šurmu- 
lys. Federika sėdėjo Semo glėbyje ir įsileido jį į slapčiausius savo 

minčių užkampius. Papasakojo apie dėžutę su drugeliu, Topahu- 
ają ir tėvo laiškus, kuriuos skaitydavo apnikta liūdesio. Būnant ne 
su kuo kitu, o su Semu, atgijo prisiminimai, užgožti dabartinio 
jos gyvenimo netvarkos. Panašiai kaip tada, kai Federika Vinjos 
paplūdimyje rado nugaišusią Žuvį, ir tėtis jai atskleidė, kas yra 
mirtis. Paėmė kriauklę, atsisėdo su dukteria ant smėlio ir paaiš- 
kino, kad nugaišęs gyvis nusimeta kiaukutą, pelekus, išsineria iš 
kūno ir nuskrenda į dangų pas Dievą. Paskui padarė iš kriauklės 
pakabutį ir užkabino jai ant kaklo. „Svarbu ne kriauklė, o siela, 
kurios negali sunaikinti“, — pasakė, bet tik vėliau, kai ūgtelėjusi 
Federika suprato, kas jo turima galvoje. 

Semas įdėmiai jos klausėsi, glostydamas plaukus. Vieni pasa- 
kojimai jį linksmino, kiti jaudino. 

— Tu nepaprasta, Fede, - liūdnai susimąstęs pratarė ir pabu- 
čiavo ją į smilkinį. 

— Kaip suprasti „nepaprasta“? 

— Kitokia. Labiau subrendusi už savo bendraamžes. „Patirtis 
kuria žmogų“, - pacitavo jis. - O tu patyrei daugiau negu daugelis 
dvigubai vyresnių už tave moterų. Tai įžvelgiu didelėse liūdnose 
tavo akyse. - Jis nusikvatojo ir vėl pakštelėjo jai į smilkinį. - Tau 
reikia žmogaus, kuris rūpintųsi tavimi. 

Federika prisiglaudė prie jo ir pirmą sykį po daugelio metų 
pasijuto taip pat saugiai kaip tėvo glėbyje. 

— Jei tik būčiau vyresnė, - atsiduso. —- Nepriklausoma. Ir jei 
man nereikėtų lankyti mokyklos. 

— Tas metas jau netoli. 

— Tau gerai, gyveni Londone. Ir neturi daryti nieko, ko nenori. 

— Neteisybė. Mes visada turim daryti, ko nenorim. Prisipažin- 
siu, mieliau gyvenčiau Polpere. 

— Tikrai? 

— Taip. Londone visai nepritampu. Bet dar nesu pasirengęs 
sprukti. 

— O apie ką svajoji? - pasmalsavo ji. 

— Apie namelį prie jūros, šunis, gal kiaulę, šeimą, didžiulę bib- 
lioteką ir ilgą parašytų bestselerių sąrašą. 

Federika nusijuokė. 

— Kiaulę? 

— Žinoma, juk namelis be kiaulės būtų nepilnas, - sukikeno 
jis. - O kokios tavo svajonės? 

— Norėčiau fotografuoti ir keliauti po pasaulį, — atsakė ji ir 
pridūrė: - Dar svajoju kada nors sugrįžti į Kačagvą. Nežinia ko- 
dėl senelių namų ilgiuosi labiau nei savųjų. 

— Neabejoju, kada nors ten sugrįši. 

— Dar man patiktų gyventi Londone, būti labai turtingai ir 
garsiai kaip tėtis. 

— Na, turbūt tau pavyks ir tai, — tarė jis. - Arba, svajonėms 
išsipildžius, sumosi visą laiką svajojusi tuščiai. 

— „Žmonėms gali suteikti žinių, bet išminties, brangusis ber- 
niuk, pasisemsi tik iš patirties“, - pasakė Federika, mėgdžiodama 
kapotą itališką Nuno tarseną. 

Semas nusikvatojo. 

— Tu iš tiesų klausaisi, ką šneka senis Nunas! — susižavėjęs 
šūktelėjo jis. 

— Kitaip nė neįmanoma, jis viską kartoja tiek daug kartų, kad 
jo posakiai jau įsiėdę į atmintį. 


Federika tįsojo ant lovos ir šypsojosi, prisimindama jų pokalbį. 
Ji glūdėjo Semo glėbyje, kol išdžiūvo drabužiai, o pro daržinės 
sienų plyšius ėmė skverbtis švelni apyaušrio šviesa lyg ūkas, bylo- 
jantis apie brėkštančią dieną. Juodu šnekėjosi kaip seni bičiuliai, 
sulig kiekviena glamone Federika vis mažiau varžėsi, sulig kiek- 
vienu bučiniu vis labiau kratėsi savo baimių. Parsėlinusi į Heste- 
ros kambarį, negalėjo užmigti. Galvojo vien apie Semą. Širdies 
gilumoje visada žinojo, kad jis yra jai skirtasis. 


Įsitaisiusiems terasoje Tobiui ir Džulianui skaitant laikraščius ir 
aptariant dienos temas, laiptais nustraksėjo Federika, pasiruošu- 
si lėkti dviračiu į Pikthistlo dvarą. Name buvo tyku, nes Helena 
su Arturu ir Halu išvažiavo gerti arbatos pas savo tėvus. Tobis 
padėjo laikraštį ir atidžiai nužvelgė dukterėčią. 

— Na, kaip? — paklausė Federika. - Gerai atrodau? 

Jis mąsliai linktelėjo. 

— Man tu labai graži, — šyptelėjo ir nusiėmė akinius stačia- 
kampiais rėmeliais, su kuriais panėšėjo į aštuntojo dešimtmečio 
dainininką ir dainų kūrėją. 

— Tiesą sakant, šiek tiek persistengei, - tarė Džulianas, trin- 
damasis smakrą. 

— Iš tikrųjų? — Federika dirstelėjo į savo džinsus ir kurpaites. 

— Mielasis, ji atrodo nuostabiai, — tikino Tobis. 

Džulianas papurtė galvą. 

— Ne, ne, - sumurmėjo jis. — Štai kas: geriau apsiauk sporti- 
nius batelius. Juk nenori, kad kas pamanytų, jog baisiausiai sten- 
geisi pagerinti išvaizdą. 

Federika užbėgo laiptais ir po dviejų minučių nulipo, apsiavu- 
si baltais gimnastikos bateliais. 

— Mielasis, buvai teisus, - grožėdamasis pripažino Tobis. 

— Ne veltui esu fotografas, - atsakė Džulianas, pirštu barben- 
damas sau per skruostikaulį ir kilstelėdamas antakius. - Mano 
akis turi būti taikli. 

— Brangute, atrodai labai šauniai, - pagyrė Tobis. — Pasilinks- 
mink ir elkis, kaip pridera. Neužmiršk: jis gerokai vyresnis už tave. 

— Būk stipri ir mokėk ištarti „ne“, - pridūrė Džulianas. - Kad 
ir ko jis prašys, atsakyk „ne“. 

Federika pakėlė akis į dangų ir nusijuokė. 

— Jei taip elgsies, labiau tavęs geis, — tarė Tobis. 

— Nenaudėlis kiša savo purvinas letenas prie Federikos, — 
burbtelėjo Džulianas ir išsišiepė jai. 

— Noriu išgirsti tave tariant tą žodelį, mieloji, - įsiterpė Tobis. 

Federika sukikeno ir išėjo. 

— Nagi! - jai pavymui sušuko Džulianas. — Tai svarbiausias 
žodis moters žodyne. 

— NE! - atšovė ji, sukdama už kampo. 

Žiūrėdamas į Džulianą, Tobis gūžtelėjo pečiais. Abudu galvo- 
jo apie tą patį. Kad bus šalia Federikos, kai viskas baigsis blogai. 

Federika važiavo dviračiu vingiuotomis gatvelėmis, apžėlusio- 
mis krūminiais builiais ir vėdrynais, ir pasimėgaudama niūniavo 
sau po nosimi. Už kampo pasukusi įvažon, pirmiausia pastebėjo 
tuščią vietą, kur pirmiau stovėjo Semo automobilis. Suglumusi 
suraukė kaktą, atrėmė dviratį į sieną ir įbėgo vidun. Vasaros mė- 
nesiais, kai stodavo geras oras, Ingridai patikdavo laikyti atdaras 
visas duris, kad sodo ir apraizgiusių namo sienas rožių kvapai 
pasklistų po kambarius ir juos pripildytų gaiviais gamtos aro- 
matais. Be to, šeimininkė leisdavo laisvai vaikštinėti po namus 
visokiems Hesteros išgelbėtiems gyvūnams, nevarydavo jų lauk. 
Daug metų sukančios lizdą verandoje šelmeninės kregždės šaudė 
pro atvirus langus, o keista drąsi pelė, įsėlinusi į virtuvę, iki soties 
vaišinosi iš šunų dubenėlių. Federika perėjo kambarius ir žengė 
ant vejos, kur daugybė įdegusių vyrų su beisbolo kepuraitėmis ir 
rusvai žalsvomis trumpikėmis ardė palapinę. Čia rado Hesterą ir 
Molę, tįsančias ant žolės, vis dar vilkinčias chalatus ir gurkšno- 
jančias kavą. 

— Sveika, Fede, - pavargusi tarė Hestera ir įsistebeilijo į ją pro 
tamsius akinius. 

— Mums net nesinori apsirengti, - prabilo Molė. - Esam vi- 
siškai nusistekenusios. 

— Bet vakarėlis buvo puikus, - pasakė Federika, akimis ieško- 
dama Semo. 

— Nuostabus, — pripažino Hestera. - Eikš pas mus. 

Federika atsisėdo ant žolės ir ėmė išsiblaškiusi žaisti su sau- 
lučių žiedais. 

— Net pavydu, kad atrodai šviežutėlė, nors kiaurą naktį nesudė- 
jai bluosto, — įgėlė Molė, nužvelgdama draugę nuo galvos iki kojų. 

— Su kuo taip ilgai buvai dingusi? Nė negirdėjau, kada atsigu- 
lei, - pasakė Hestera ir pasitrynė raudonas akis. 

— Deja, nieko įdomaus, — sumurmėjo Federika, iš visų jėgų 
stengdamasi apsimesti. 

— Kurgi ne. Tu rausti, - griežtai nukirto Molė. 

— Ar jis tave pabučiavo? 

— Ne, ne. Mudu tik šnekėjomės, — neįtikinamai suvapėjo Fe- 
derika. 

— Šnekėjotės? — purkštelėjo Molė. - Vakarėliuose žmonės ne- 
sišneka, jie glamonėjasi ir bučiuojasi. 

— Turiu jus nuvilti: mes tik šnekėjomės. 

— Apie ką? - pasidomėjo Hestera, suraukdama nosį. 

— Mano pašnekovas pasakojo apie save, - atsainiai tarė Fede- 
rika. - Tiesą sakant, vėmė krūmuose, ir tai nebuvo labai malonu. 
Paskui prapliupo lietus, todėl nuskuodėm į daržinę ir ten prisi- 
glaudėm, kad nesulytume. Klausiausi jo iki kokių keturių ryto. 

— Vargšelė. Praleidai savo vakarėlį, - apgailėjo Hestera. — Ar 
labai nuobodus tipas? 

— Siaubingai, - atsakė Federika. 

Molė įtariai pažvelgė į ją. 

— Nebūk tokia patikli, Hestera, - ji išsišiepė Federikai. - Neti- 
kiu nė vienu tavo žodžiu. 

— Mole, ji nebūtų bučiavusis su tuo, kuris ką tik lupo ožius. 

— Tada gal jam visai nebuvo bloga? - kilstelėjo antakį Molė. 

— Klausykit, tai išties nesvarbu, - pasakė Federika. - O kaip 

„sekėsi jums? 

Hestera sukikeno. 

— Glamonėjausi ir bučiavausi su dviem. Bet su antruoju mane 
užklupo Nunas ir užsispyrė pašokti. Žinai, jis puikus šokėjas, bū- 
tum nustebusi. 

— Šiandien dar nepasirodė, matyt, pagirios kamuoja, —- nu- 
sikvatojo Molė. - Mama tapo paplūdimyje. Jai atrodo, kad va- 
karėlis buvo geras, nors liko sumaitotos visos orchidėjos, o Džo 
Hornišas, lyjant lietui, pervažiavo dviračiu veją ir paliko įspau- 
dus joje. Tėtis įniršęs, sako, kitą kartą sumokėsiąs, kad vakarėlis 
išvis neįvyktų. 

— O kur policininkai? — išdrįso paklausti Federika ir palenkė 
veidą, slėpdama akis, kad neišsiduotų. 

— Semas su Benu išdūmė į Londoną, - atsakė Hestera. 

— Ak, - Federika išspaudė šypseną. 

— Man rodos, jis visam gyvenimui prisižiūrėjo įkaušusių še- 
šiolikmečių, — tarė Molė. 

Federika nuliūdo, iš nusivylimo jai nukaito skruostai. Vėl 
nusmelkė jausmas, kad ji pamesta. Semas nė nepalaukė jos, iš- 
skubėjo neatsisveikinęs. Ar ana naktis jam ničnieko nereiškia? 
Paviešėjusi tiek, kad išvykimas nebekeltų įtarimų, Federika par- 
važiavo dviračiu namo, smaugiama ašarų ir skausmingos raudos; 
atsivėrė sena žaizda, įrėžta tėvo prieš daugelį metų. Ji užlėkė laip- 
tais į savo kambarį ir bloškėsi ant lovos, apimta nevilties. Nuošir- 
džiai vylėsi, kad Semas ją myli, kaip anuomet tikėjo tėčio meile. 
Atidarė dėžutę su drugeliu ir susigėdo. Prisiminė atvėrusi Semui 
didžiausias savo paslaptis, įsileidusi jį į savo pasaulį, deja, paaiš- 
kėjo, kad tai jo visiškai nedomina. Koks skausmingas pabudimas. 


Grįžęs nuo jūros, Tobis pamatė Federikos dviratį, atsainiai nu- 
blokštą ant Žvyro, ir suprato, kad kažkas nutiko. Užlėkė laiptais ir 
rado ją verkiančią, užsikniaubusią ant tėvo laiškų. Apglėbė duk- 
terėčią, bet jam nė nereikėjo klausti, kas gildo jos širdį. Jis žinojo, 
kas nutiko. To ir bijojo. 

— Visi, prie kurių prisiartinu, pabėga, - sukuždėjo Federika, 
šluostydamasi ašaras į dėdės džersio megztinį. 

— Tai netiesa, - tikino jis. - Mes visada būsim su tavimi. 

— Semas pasielgė kaip mano tėtis. Kodėl jie išvažiavo, netarę 
nė žodžio? Jaučiuosi niekam tikusi. 

— Jie neverti tavęs, Fede. Esi kur kas geresnė už juos. 

— Bet aš myliu Semą, - aimanavo ji. 

— Brangioji mergaite, tu dar labai jauna, o tavo meilė tyra ir 
nekalta. 

— Ne, ne taip. Aš tikrai jį myliu. 

— Jis jaunas, Fede. O ko tikėjaisi? Kada nors norės užmegzti 
santykius, bet kol kas mėgaujasi laisve. Mieloji, esi dar mokinukė. 

Ji pažvelgė į jį patinusiomis akimis. 

— Bet aš trokštu tik jo, - paaiškino. — Kito tokio kaip Semas 
pasaulyje nėra. 

— Žinau, - ramino ją Tobis. - Tik būk kantri. Judviem dar 
reikia gerokai suaugti. Įžiebdamas tau viltį Semas elgėsi labai ne- 
atsakingai. Turėjo suvokti, kaip jausies. 

— Jis labai mielas ir geras. Tyčia niekada neįskaudintų manęs. 

— Aišku, ne. Tik tavo kitokie lūkesčiai, ir tiek. Man plyšta širdis 
matant, kad esi labai įskaudinta, niežti rankos skelti jam antausį. 

— Neleisčiau, — liūdnai šyptelėjo Federika. 

— Tu atsigausi, Fede, - tarė jis, švelniai glausdamas ją. 

Tą akimirką mergaitei anaiptol neatrodė, kad jos širdis kada 
nors atsigaus. 


Tą vakarą Federika vaikštinėjo ant skardžių su Rasta. Praėjusios 
nakties prisiminimai buvo suteršti. Ji juto tik apmaudą ir savi- 
gailą. Kur pažvelgdavo, visur regėdavo vien Semą; ir rausvuose 
nutviekstuose saulėlydžio debesyse, ir bangose, tykštančiose į 
uolas, amžinai mėginančiose šias įveikti. Mergaitės širdį kama- 
vo pažįstamas tuštumos jausmas, primenantis liūdnus gyvenimo 
tarpsnius, kai jos meilė likdavo neatliepta. Federika baimino- 
si niekada neišdrįsianti dar sykį pamilti. Atsisėdusi ant žolės ji 
apsikabino Rastą ir įsikniaubė į drėgną jo kailį. Paskui mintyse 


wvo- oo 


Dvidešimt septintas skyrius 


Semas važiavo greitkeliu, o Benas net apsiseilėjęs knarkė keleivio 
sėdynėje. Semas truputį pasiklausė radijo, bet netrukus mintyse 
grįžo į praėjusią naktį. Kai sumojo atsidūręs daržinėje su Federi- 
ka, jį užliejo kaltė. Ką jis sau manė? Kelios nuolaidžiavimo savo 
norams ir silpnybėms valandos kažin ar buvo vertos skausmo, 
kurį neabejojo patirsiąs. Jautėsi esąs pabaisa. Todėl ir užsispyrė 
išvažiuoti tuojau po pusryčių. Nebūtų išdrįsęs pasakyti Federikai 
tiesiai į akis, kad, nors visa atrodė nuostabu, tai buvo tik buči- 
nys ant šieno, nieko daugiau. Semas nebuvo žiaurus ar beširdis. 
Federika jam labai patiko. Suaugo ir tapo nepaprastai graži, tie- 
siog žavi mergina, bet jis nuskynė ją per anksti it kokį nesunoku- 
sį persiką. Jos nekaltumas perdėm gundė, Semas neįstengė jam 
atsispirti ir negalėjo pakęsti minties, kad mergaitę sugadins kas 
nors kitas. Kilus vakarėlyje girtų peštynėms, bet kuris iš ten da- 
lyvavusių mulkių būtų galėjęs nusivilioti Federiką į krūmus, sku- 
biai pagrabalioti tamsoje, seilėdamasis pabučiuoti — vien todėl, 
kad vėliau pasigirtų draugams. Semas matė ją nubėgant į sodą su 
kaip tik tokiu menkysta, kokio prisibijojo, tad įkalbėjo Federiką 
jį palikti, norėdamas parlydėti į palapinę. Jo ketinimai buvo geri, 
net jeigu jis pristigo valios jų laikytis. 

Vėliau įvyko kai kas gėdinga. Semas, vyresnis už Federiką de- 
vyneriais metais ir ganėtinai patyręs, žinojo, kaip ją gali paveikti 
pirmasis bučinys. Bet, užlieta auksinės žvakės šviesos, gaubiama 
saldžių gamtos kvapų, mergaitė žiūrėjo taip dievinamai ir geis- 
mingai, kad jam akimoju sukilo geiduliai. Nustebintas netikėtos 
savo paties reakcijos į tą, kurią pažinojo nuo vaikystės, Semas 

jautėsi esąs užkluptas beginklis. Pasiduodamas instinktams ir 
nespėjęs išgirsti slopaus sveiko proto balso, pabučiavo ją. Iš pra- 
džių Federika pasijuto nesmagiai, išsigando, grūmėsi su savimi, 
kad įveiktų drovumą, bet galop nėrė į naujus pojūčius, ir šie su- 
krutino jai strėnas. Pakerėtas merginos nekaltybės jis džiaugėsi, 
kad ji atsikrato savo baimių, matė, kaip ją nugali jausmai. Bučinys 
niekada nebebus toks saldus kaip anas pirmasis, neatsiejamas 
nuo pirmojo nedrąsaus pabudimo. Semo širdis apsunko, grau- 
žiama sąžinės. 

Jis žvelgė į saulę, sklaidančią ryto miglą ir žadančią nuostabią 
vasaros dieną. Nuo jos šviesos spindėjo ką tik lietaus nupraustas 
kraštovaizdis. Semas išjungė radiją ir dirstelėjo į bičiulį, per mie- 
gus besigaivelėjantį nuo alkoholio ir praeitos nakties lėbavimo. 
Džiūgavo likęs vienas su savo mintimis, nors šios labai jį kamavo. 
Benas savo gyrimusi buvo išūžęs jam ausis. Semas susigėdo dar 
labiau; kuo jis geresnis už Beną? O buvo įsitikinęs esąs šaunesnis. 
Kol anas laižėsi su merginomis ir grabinėdamasis skynėsi kelią 
palapinėje, Semas mėgavosi švelnumo valandėle su miela drauge. 
Taip, miela drauge. Tai buvo malonu, jaudinama, bet vis dėlto ne 
vien nuo bučinio. Juodu šnekėjosi iki aušros apie viską ir tikrai 
patiko vienas kitam. Deja, ji per jauna. Tai visiškai paprasta. Tada 
kodėl jis negalėjo deramai pasielgti ir jai to iškloti? 

Semas grūmėsi su savo sąžine iki pat Londono. Pakeliui su- 
stojęs įsipilti degalų, nusipirko laikraščių, pakelį šokoladuotų 
razinų ir pažadino savo draugą. Buvo pasiruošęs šnekėtis. Jam 
reikėjo išsiblaškyti. 

— Taigi, — tarė, įlipęs į automobilį ir paleisdamas variklį. - Gal 
jautiesi gerėliau? 

— Šūdinai, — atsakė Benas ir nusižiovavo. - Bet nusitašyti ver- 
tėjo. Nekantrauju nerti atgal į tuos tirštus dūmus. Kuriam laikui 
pasisotinau frigidiškų pupyčių. Bet apsilankyti vaikų darželyje 
vis tiek buvo labai smagu. Supranti, ką turiu galvoje? Esu pasi- 
ruošęs gyvenimo universitetui! - Jis suprunkštė ir įgrūdo ranką į 
šokoladuotų razinų pakelį. 

Semas pakėlė akis į dangų ir įjungė radiją. 
— Kaip tiktai taip, - ramiai pritarė. - Gyvenimo universitetui. 


Pasinėręs į Londono šurmulį, jis greitai pamiršo kaltės graužatį 
dėl Federikos. Kas rytą metro keliaudavo į Sitį, stengdavosi dirbti 
kuo mažiau, o vakare traukdavo paūžti su draugais. Kartais pa- 
sičiupdavo kokią merginą, prieš vakarienę pasimylėdavo su ja, 
o atėjus nakčiai išvarydavo. Bjaurėjosi vien mintimi, kad rytą 
pabus šalia kažkokios prašalaitės. Semui reikėjo sekso visai kaip 
valgio, bet, vos pasisotinusį, jį net purtydavo nuo nešvarios lėkš- 
tės vaizdo. Jis niekada neprisimindavo merginų vardų, retai įsi- 
dėmėdavo ir jų veidus, bet jo apetitas nė kiek neslopo. Švelnumą 
Semas buvo palikęs daržinėje su ančių šeimynėle ir smilkstančia 
žvake. Niekas neįstengė sujaudinti jam širdies ar sudrumsti jaus- 
mų, jis liko šaltas, abejingas ir, rodos, niekam nepaveikus. 

Kai galiausiai rudenį grįžo namo į Polperą, pasislėpė Nuno 
darbo kambaryje ir aptarinėjo Balzako „Pusseserę Betę“ su sene- 
liu, būgštaudamas, kad pas Hesterą gali atlėkti dviračiu Federika 
ir pažvelgti į jį didžiulėmis liūdnomis akimis. Tada vėl būtų ėmu- 
si graužti sąžinė. Norėjo išsipasakoti Nunui, bet perdėm gėdijosi 
ir viską nutylėjo. Tūnojo namuose, stingdydamas jį savo buvimu. 

— Vaje, Semai, — atsiduso Molė, - šį savaitgalį atrodai apgai- 
lėtinai. Kas nutiko? 

— Ničnieko, - atrėžė jis. 

— Manęs neapgausi, — ji suprunkštė, atsargiai žiūrėdama į jį. — 
Spėju, įsivėlei į bėdą dėl merginų, - išsišiepusi pridūrė. 

— Šioje srityje nemalonumų neprisidariau, — išdidžiai atsakė 
Semas. 

— Tai gal pasiimk Trockį ir drožk pasivaikščioti, nes tavo vei- 
das įgavo bjaurų Londono atspalvį. 

— Ką veikia Hestera? — atsainiai paklausė jis. 

— Nežinau, — Molė gūžtelėjo pečiais, — o aš ketinu žiūrėti filmą. 

— O kokį? 

— „Nepamirštamą romaną, - linksmai atsakė ji ir atidarė dė- 
žutę su filmu. 

— Dar sykį nespoksosiu į senąjį juokdarį, - nusijuokė Semas. 

— Aš jį dievinu. Tokių vyrų nebebūna. 

— Keris Grantas tau perdėm ramus ir saldus, Mole. O aš ma- 
niau, kad tave labiau traukia šiurkštūs vyrai. 

— Jie tėra kompromisas, — atšovė ji. - Jei mane pakerėtų Keris 
Grantas, nė nepažvelgčiau į jokį kitą mūrininką! 

Semas sukrizeno ir išslinkdamas iš kambario sušvilpė Trockiui. 


Ant skardžių siautėjo vėjas, bet Semui buvo gera veidu justi jū- 
ros brizą. Išsikrapštęs iš namų, bent nesusidurs su Federika. Jis 
žingsniavo mosikuodamas rankomis, susisupęs į Nuno avikailio 
skrandą. Kartais paglostydavo šunį, šis puldinėjo pirmyn atgal 
ir uostinėjo miegančią žemę, ar neužtiks snaudžiančio triušio. 
Semas galvojo apie nemėgstamą darbą, Sitį, kuris jam irgi atro- 
dė bjaurus, ir pasvajojo kada nors įsikursiąs Polpere. Londonas 
buvo puiki vieta neilgam, bet jo širdį traukė užmiestis, siela pri- 
klausė jūrai, o ne dulkinoms beveidžio miesto gatvėms. Pažvel- 
gęs į šėlstančias bangas, įkvėpė druskos ir vaikystės prisiminimų. 
Labiausiai už viską norėjo rašyti. 

Nunas itin jį skatino. Griežtai pasakė, kad Semas veltui švaisto 
nepaprastą savo kūrybiškumą kažkokiame bejausmiame banke, 
atlikdamas tinkamesnį pusgalviui darbą. „Turi vaizduotę, bran- 
gusis berniuk, ir gabumų, todėl man labai sopa širdį, regint juos 
nugrimzdusius į neramų žiemos įmygį, - kalbėjo jis. 

Be abejonės, Nunas buvo teisus. Vis dėlto kažkas vis sulai- 
kydavo Semą. Talentas puikus dalykas, jei žmogus žino, kur jį 
padėti. Semas, deja, ne nenutuokė, apie ką galėtų rašyti. 

Taip niūriai mintydamas jis pakėlė akis. Tolumoje jo link pa- 
mažu artėjo dvi figūrėlės. Apimtas panikos Semas ketino apsi- 
gręžti ir eiti sau, bet viena figūrėlė mostelėjo jam. Tol atkakliai 
mojavo, kol jis atsakė, vangiai pakėlęs plaštaką. Ten buvo Federi- 
ka su Hestera; niekaip negalėjai jų išvengti. 

Joms prisiartinus, Semui iš nuogąsčio ėmė daužytis širdis. Jis 
būtų mieliau nepaisęs Federikos, bet tai būtų atrodę nemandagu. 

Pamanė, kad bus geriausia elgtis taip, lyg nieko nebūtų įvykę. Vy- 
lėsi, jog mergaitė nieko nepapasakojo Hesterai. 

— Sveikas, Semai! — vėjas atnešė sesers šūktelėjimą. Rasta ėmė 
linksmai šokinėti ir dūkti su Trockiu. Naudodamasis proga Se- 
mas sutelkė dėmesį į šunis: šaukė juos, glostė, pritūpęs apkabino 
labradorą. 

— Labas, Semai, - pasisveikino Federika. 

Jis nenoromis pakėlė į ją akis ir išspaudė blausią šypseną. 
Federikos veidas buvo įraudęs nuo įstangos, šaltame ore žėrėjo 
akys. Buvo akivaizdu, kad ir ji stengėsi apsimesti. Semas nudžiu- 
go, kad ji tokia išmani, jo niaurumas išsisklaidė. 

— Kaip gyveni, Federika? —- paklausė stodamasis ir žiūrėdamas 
į rimtą jos veidą. 

— Ačiū, gerai, —- atsakė mergaitė ir susikišo rankas į kišenes, 
trepsėdama kojomis, kad būtų šilčiau. 

— Šalta, ką? 

— Čia velniškai žvarbu, — pasiskundė Hestera. - Bet odai į 
naudą, - pridūrė. - Nuo šalčio imsime švytėti. 

— Kad ir taip gana gražiai švytit, - sukrizeno jis. 

— Puiku, - nudžiugo Hestera, - kaip tik taip ir sakiau, Fede. 

Federika droviai nusišypsojo, bet nepratarė nė žodžio. 

— Kaip sekasi mokykloje? - pasiteiravo Semas. 

Užuot leidusi atsakyti draugei, įsiterpė Hestera: 

— Mes verčiamos taip smarkiai mokytis, kad mano smegenys 
paskelbė streiką, - sukrizeno ji. 

— „Žinios yra jėga“, - pacitavo Semas ir dirstelėjo į Federiką; 
ši spoksojo į šunis. 

— Žinios nuobodu, - sudejavo Hestera. — Verčiau pasivaikš- 
čiokim. Gal nori palaikyti mums draugiją? 

Federika viltingai pažvelgė į Semą, ir jis išgirdo save sakant, 
kad mielai prisidės prie jų. 


* Fransis Bekonas (Francis Bacon; 1561-1626) - anglų politikas, filosofas ir 
eseistas. 


328 


Dėžutė su drugeliu 


— Šunims kartu linksmiau, — pasakė Hestera. —- Nepaisysiu 
tavęs ir neišskirsiu jų, tik pažiūrėk, kaip jiems smagu! 
liuoksintį per lauką, tarsi besityčiojantį iš nesėkmingų šunų pa- 
stangų. Visiems juokiantis, šunys grįžo iškorę liežuvius, vizgin- 
dami ilgas uodegas, kad nuslėptų sumišimą. 

— Abudu per daug gulinėja ant sofų! - sušuko Semas. 

Federika išsišiepė. 

— Ir, manyčiau, perdėm ilgai vaikštinėja sausainių prikimštais 
nasrais. 

— Abejoju, ar būtų žinoję, ką daryti, jei būtų pastvėrę tą žvėre- 
lį, - tarė Hestera ir paplekšnojo Trockį, o tasai bakstelėjo snukiu 
jai į šlaunį. - Vis tiek nori būti pagirti už pastangas. 

— To jie tikrai sulauks, — nusijuokė Semas ir eidamas pro šalį 
paglostė Rastai žvilgančią nugarą. Tą akimirką Federika irgi at- 
kišo ranką, kad paglostytų šunį, ir trumpam prisilietė prie Semo 
rankos — dingojosi, kad tai trunka visą amžinybę. Abudu kaip- 
mat atsitraukė rankas, apsimetė nieko nepastebėję, nors iš tiesų 
nuo susilietimo ir vienam, ir kitam degte degė oda. 

Federika vos galėjo pažvelgti į Semą, skruostus jai labiau gėlė 
ne iš šalčio, o iš nesmagumo ir buvo baisu, kad jis gali šitai pa- 
stebėti. Mergaitė sugrūdo nutvilkytą ranką į kišenę, kur toji ėmė 
maloniai dilgsėti. Įsmeigusi žvilgsnį priešais save, Federika sten- 
gėsi laikytis atokiau nuo Semo, kad jų kūnai netyčia nesusiliestų. 
Lengviau atsiduso, pamačiusi Hesterą šnekant be paliovos kone 
pačią vieną. Ši tauškė apie viską, bet nieko nepastebėjo. Semas 
mėgino įtraukti į pokalbį ir Federiką, bet jos žodžius prarydavo 
draugės entuziazmas. Matyt, iš papratimo Hestera atsakinėjo už 
ją. Jiems parsigavus iki namų, sesers dominavimas Semui buvo 
bepradedąs įkyrėti. Beveik visą laiką Federika pratylėjo. Jis jau- 
tėsi nusivylęs. Savo nuostabai, nusivylė dar labiau, kai ji pasakė 
turinti eiti. 

— Ar nenorėtum arbatos? — paklausė, lūkuriuodamas prie pa- 


radinių durų, Hesterai aunantis verandoje batus. 

Federika papurtė galvą. 

— Turiu grįžti pas Tobį. Ketvirtą manęs atvažiuos paimti 
mama, - paaiškino jam. 

— Ak, pamiršau, juk savaitgalius leidi su savo mama. 

— Taip. Beveik visus. 

— Gal galėčiau tave pavėžėti? — vėl stebėdamasis savimi pa- 
siūlė Semas. 

— Tikrai ne, puikiausiai parlėksiu dviračiu, - paprieštaravo ji. 

— Kanda šaltukas, be to, temsta, — užginčijo jis, žvelgdamas į 
vakarinį dangų, neryžtingai svyruojantį tarp popietės šviesos ir 
tamsos. — Rasta įsitaisys užpakalyje, o dviratį įdėsiu į bagažinę. 
Visai paprasta! 

— Pasimatysim mokykloje, Fede, - tarė draugei Hestera, nėrė 
į prieškambarį ir uždarė duris. 

Federikai nebebuvo ką daryti. Rasta jau tupėjo ant užpakali- 
nės Semo „Deux Chevaux“ sėdynės, nuo karšto jo lekavimo ra- 
sojo automobilio langai. 

Federika atsisėdo priekyje ir laukė, kol Semas baigs tvirtinti 
dviratį. Nervingai patrynė veidą rankomis. Šoniniame veidrodė- 
lyje išvydusi jį, išmuštą dėmėmis, ir susitaršiusius plaukus, labai 
stengėsi susitvarkyti, kol Semas nepamatė. Įsiklausė, ar neišgirs 
jo žingsnių, bet už nugaros tik ritmingai šnopavo šuo. 

Semas privėrė bagažinę, kiek leido dviratis, ir aplink automo- 
bilį atėjo prie savo durelių. Nė nenutuokė, apie ką šnekėsis su Fe- 
derika ir kodėl pasisiūlė parvežti ją namo. Regis, mergaitė gebėjo 
išmušti jį iš vėžių ir sujaukti protą. Įlipęs į automobilį, užtrenkė 
dureles. 

— Kertu lažybų, Rasta nedažnai keliauja pirmąja klase, - pa- 
šmaikštavo, švelnindamas įtampą. | 

Federika sukikeno. 

— Dažniausiai traukia pėsčiomis. Viliuosi, neims kelti reikala- 
vimų, kad keliautų tik šitaip. 

— Na, mes neteiksim jam papildomų paslaugų, - tarė jis. - Jo- 
kio viskio, jokių neapmokestinamų prekių. 

Abudu nusikvatojo, o Rasta toliau šnopštė jiems į nugaras. 

Automobilis nuriedėjo įvaža ir nurūko gatvele. Vakaro dan- 
gus staiga nusidažė kone fluorescencine rausvo flamingo spal- 
va, blėstantys besileidžiančios, atsisveikinančios su diena saulės 
į tą reginį. 

— Gražu, - svajingai atsiduso Federika. 

— Gamtai kartais turbūt atrodo, kad reikia priminti apie savo 
pranašumą ir parodyti savo galią mums, — pasakė Semas, sulė- 
tindamas automobilį. 

— Tai visada taip netvaru. 

— Taip, švysteli nuostabi akimirka ir tučtuojau išnyksta. Bet 
čia slypi visas jos žavesys. Kartais kai kurie dalykai darosi ypatin- 
gesni kaip tik todėl, kad yra trumpalaikiai. 

— Nuostabus dieviškas blyksnis, - pasakė ji, nesąmoningai 
prisimindama slaptus jų bučinius daržinėje. Nudelbusi akis, pa- 
juto, kad iškaito veidas. 

— Pažvelk, kaip tas blyksnis nudažė visus laukus oranžine 
spalva! — sušuko Semas ir pasuko automobilį į šalikelę. — Staiga 
įsigeidžiau pasivaikščioti ten. Eime. 

Federika irgi išlipo. Juodu tylėdami užkopė į kalvą pavaikšti- 
nėti nuostabioje auksinėje šviesoje. 

— Tavo veidas oranžinis, - nusijuokė jis ir pažvelgė į auksinius 
savo pirštus. 

— Ir tavo. Juk šnekėjai apie švytėjimą! 

— Kopiam aukštyn. Pamatysim, kaip ta šviesa paveikė jūrą. 

Tada Semas dar kartą pasidavė skatuliams. Paėmė Federiką už 
šaltos rankos ir nusivedė į kalvos viršūnę. Jos širdis išsiplėtė lyg 
karšto oro balionas, ji pajuto kojomis nesiekianti žemės. Neįsten- 
gė sulaikyti šypsenos, nušvietusios visą jos veidą. Jiems nusigavus 
iki pat viršaus, prieš akis atsivėrė visa gamtos didybė. Netikėtai 
nurimusi jūra plytėjo iki pat horizonto, gaubiama aukso skliauto. 

Abudu tylėjo, tik stovėjo užlieti švelnios šviesos ir spoksojo į 
nepaprastą reginį aplink. Jo laikinumas buvo užburiantis. Vos už 

nugaros išnykus saulei, džiuginsiančiai kitą krantą, juodu ūmiai 
užklojo šešėlis. Iškart atvėso oras. Federiką nupurtė drebulys. 

— Šalta? — paklausė jis, sugniauždamas jai ranką. 

Ji linktelėjo. 

— Bet vertėjo pamatyti, - pasakė apsvaigusi iš laimės. 

— Tai jau tikrai. Nedažnai išvysi tokį dangų. Džiaugiuosi, kad 
grožėjausi juo kartu su tavimi, - Semas meiliai pažvelgė į ją. 

Federika sulaikė kvapą ir sumišusi dirstelėjo į jį. Nesitikėjo 
sulauksianti tiek atvirumo ir širdingumo. Po skausmingos tylos, 
tvyrojusios paskutinius kelis mėnesius, troško tokių žodžių. Sva- 
jodavo dar kartą atsidurti viena su juo, bet, slenkant mėnesiams, 
ėmė abejoti, ar kada sulauks tos akimirkos. Žvelgė Semui į veidą, 
mėgindama įžiūrėti jo ketinimus. Deja, jis tik šyptelėjo, bet ne- 
išsidavė. 

— Eime, pavėluosi pas mamą, o aš pakliūsiu į baisią bėdą, - ga- 
lop pratarė, paleisdamas jos ranką, o savąją brukdamas į skran- 
dos kišenę, kad nesušaltų. 

Nusivylusi Federika nuspūdino įkandin jo nuo kalvos prie au- 
tomobilio. 

Tik šiam įsukus į gatvelę, sumojo, kad juodu buvo visai pa- 
miršę Rastą. 

— Neįtikima, - suaimanavo Federika. - Vargšas mielasis Ras- 
ta. Tikriausiai be galo nusivylė ir kraustėsi iš proto, žiūrėdamas, 
kaip vaikštinėjame ant kalvos. 

— Atleisk, — krestelėjo galvą Semas. - Mane taip išblaškė sau- 
lėlydis, kad šuo visai išgaravo iš galvos. 

— Ir man. 

— Arjis mums atleis? — paklausė jis ir išsišiepė. 

Federika irgi nusišypsojo. 

— Turbūt atleis, jei pažadėsi daugiau jo nepamiršti, - atsakė 
jam ir įlipo į automobilį. 

Rasta vizgino uodegą, kiek leido ankštoka erdvė, ir visą kelią 
seilėjosi ant užpakalinės sėdynės, džiūgaudamas, kad vėl juos 
išvydo. 

— Už tą užmaršumą teks užmokėti, - pasakė Semas, žiūrėda- 
mas į šuns seiles, gausiai drimbančias ant odinės sėdynės. 

— Ak, vargeli, pasigailėsi, kad nepasiėmei jo! - nusikvatojo Fe- 
derika. 

— Deja, Rasta, tai buvo metas, skirtas tik man ir tavo šeiminin- 
kei, — tarė jis, įjungdamas variklį. - Kitą kartą galėsi eiti drauge. 

Nuo minties, kad gal bus ir kitas kartas, Federikai pakilo ūpas. 
Jis nepabučiavo jos, bet išties elgėsi taip, kad ji pasijuto esanti 
ypatinga, jam rūpinti. Atvežęs prie dėdės namo, Semas pasilenkė 
ir švelniai pabučiavo ją į skruostą. Federika buvo įsitikinusi, kad 
jo lūpos buvo prigludusios ilgiau, nei būtina. 

— Iki greito pasimatymo, —- pasakė jis ir atšlijo. 

— Ačiū, Semai. Man buvo tikrai smagu, - rimtai atsakė ji. — Ir 
Rastai, — pridūrė būgštaudama, kad tai gali būti per sentimentalu. 

— Ir man. - Semas išėmė dviratį, o ji atidarė dureles Rastai, šis 
iššoko laukan ir tučtuojau kilstelėjo koją prie garuojančios rato. 
Juodu nusijuokė, Semas pakėlė akis į dangų. - Ar dar ilgai turėsiu 
mokėti už savo neapdairumą? - pajuokavo. 

Federika trūktelėjo pečiais. 

— Sudie, - atsisveikino jis ir įsliuogė į automobilį. 

Federika žiūrėjo, kaip tolsta Semas, ir mojavo, kol jis išsuko iš 
įvažos ir nuriedėjo gatvele. 


III DALIS 


Dvidešimt aštuntas skyrius 


Londonas, 1994 m. rugpjūtis 


— Visi mes puikiai žinotume, ką daryti, jei į parduotuvę įsi- 
veržtų vagys juodai ir baltai dryžuotais kalinių drabužiais, ant 
kupros užsimetę nugvelbtų daiktų prikimštus maišus, — tarė ap- 
saugininkas Naidželas Dalbis. Jis sėdėjo ant stalo, koją užsikėlęs 
ant kėdės, skvarbios mėlynos akys nekantriai bėgiojo nuo vieno 
veido prie kito. 

Apsaugininko, šnekančio su stipriu Jorkšyro akcentu, galva at- 
rodė per maža, palyginti su stotu, todėl jis panėšėjo į mieste atsi- 
dūrusį gyvūną tinginį. Federika matė, kad nors Naidželas kalbasi 
su aštuoniais naujais darbuotojais, jo žvilgsnis vis krypsta į ją. 

— Bet jie juk šitaip nedaro. Ir jiems ant kaktos didžiulėmis rai- 
dėmis neužrašyta AŠ ESU VAGIS, - jis nusijuokė iš savo sąmojo 
ir pliaukštelėjo sau per šlaunį. 

Federikos akį traukė gerokai atsikišęs kauburėlis, tempian- 
tis siauras jo kelnes. Sumišusi, kad jos dėmesys nuolat nuklysta 
ten, ji įsmeigė akis į Naidželo veidą ir stengėsi atidžiai klausytis 
paskaitos. 

— Jie visai nesiskiria nuo jūsų ir manęs. Parodysiu jums vaiz- 
dajuostę apie tikrus vagišius, apsimetančius pirkėjais, kad pama- 
tytumėte, kokie jie gudrūs. Visi turit akis - prašom jomis pasi- 
naudoti. Visada reikia būti budriems. Tokioje parduotuvėje kaip 
ši apsukrūs ilgapirščiai kasmet nugvelbia tūkstančius svarų. — 
Apsaugininkas pliaukštelėjo liežuviu ir dviem pirštais parodė į 
savo akis. — Pasitelkit jas. Akylai žiūrėkit. Kiekviename telefone 

yra trys mygtukai: A, B ir C. Mygtukas A spaudžiamas tik tada, 
kai susiklosto pavojinga padėtis, pavyzdžiui, įsiveržia ginkluotas 
žmogus ir ima grasinti jums ar jūsų pirkėjams — tada skambutis 
siunčiamas tiesiai į policiją, ši tikina atvažiuosianti maždaug per 
dvi minutes. B spauskite tada, kai žmogus jums atrodo įtartinas. 
Aš nulipsiu žemyn ir nepastebimai seksiu jį parduotuvėje. Kodas 
C skirtas pagalbai, kai susiduriama su viskuo nepatenkintu pir- 
kėju. - Jis sausu liežuviu lyžtelėjo lūpas ir pažvelgė į Federiką. — 
Turit klausimų? 

Ranką pakėlė vienas vaikinas, paragintas draugo, pirmiau 
brūžavusio kojomis. 

— O kaip atpažinti tą įtartiną asmenį? - paklausė jis, stengda- 
masis kvailai nesišypsoti. 

Naidželas rimtai linktelėjo. 

— Geras klausimas, Saimonai. Manyčiau, žmogus kelia įtari- 
mų, jei yra užsimaukšlinęs beisbolo kepuraitę, apšepęs, prastai 
apsirengęs, atšiaurus. 

Federika dirstelėjo į bendradarbius, smalsaudama, ar ir šie 
irgi įbauginti kaip ji. Taip neatrodė. 

— O kokie įtartinos moters požymiai? — toliau kamantinėjo 
Saimonas, norėdamas pasirodyti prieš merginas, dangstančias 
šypseną ilgų žvilgančių plaukų galiukais. 

Naidželas nekantriai prunkštelėjo, nenorėdamas apsikvailinti. 

— Dievas tau davė gerą galvą, todėl tave ir pasamdėm. Pamąs- 
tyk apie tai. — Jis vėl caktelėjo liežuviu ir įjungė vaizdo leistuvą. 

Federika stengėsi žiūrėti ekraną, bet susizgribo žvilgčiojant į 
Naidželą Dalbį, ilgais baltais pirštais žaidžiantį nuotolinio valdy- 
mo pulteliu. 

Po paskaitos ji grįžo į dovanų skyrių pirmame aukšte ir paniro 
į tirštą „Tiffany“ kvepalų miglą. 

— Kaip sekėsi, brangioji? — pasiteiravo Harieta, jau kelerius 
metus dirbanti pardavėja, aukšta, apkūni, mėgstanti rengtis ryš- 
kiais drabužiais ir nešioti blizgančius papuošalus. — Deja, Nai- 
dželas įsimylėjęs savo balsą, matau, kad išlaikė tave daugiau kaip 

valandą. Tikriausiai patinki jam. Jis mergišius, —- pridūrė ir gar- 
siai nusijuokė, krestelėdama kaštonines garbanas virš gelsvų pe- 
čių ir perlų vėrinio. 

— Kažin, ar jam labai sekasi su moterimis, - atsakė Federika. — 
Jis traukia dėmesį tik savo keistumu. 

— Mieloji mergaite, nustebtum, kas tai per vyrukas. Nors ir ne 
Tokilas Jensenas, - kimiu balsu tarė Harieta ir sučiaupė vyšninės 
lūpas. 

— O kas tasai Tokilas Jensenas? — susidomėjo Federika. 

— Iš kur tau žinoti, kas jis toks, - bendradarbės akys nušvito iš 
susižavėjimo. — Žaviausias vyras, kitą tokį vargu ar kada nors su- 
tiksi, - paslaptingai sukuždėjo ji. - Tokilas yra senojo pono Jense- 
no, šios parduotuvės savininko, sūnėnas, čia baisiai daug perkantis. 

— Ar buvau susidūrusi su senuoju ponu Jensenu? 

— Mieloji mergaite, jei būtum susidūrusi, būtum tučtuojau 
supratusi! - sušuko bendradarbė, žaisdama spalvotų perlų vėri- 
niu. - Jis vaikštinėja su gausia prielipų ir patarėjų palyda ir nie- 
kada su niekuo nesišneka. Su savo darbuotojais bendrauja tik per 
padėjėjus. Tikras šliužas, o štai jo sūnėnas - genetikos stebuklas! 
Senis retai kada pasirodo parduotuvėje. Pašnipinėti siunčia To- 
kilą. Būk atsargi, kiekviename telefone įtaisyta slapto klausymosi 
įranga. Ponas Jensenas —- valdingas pamišėlis. 

— Tikrai? — išsigandusi aiktelėjo Federika. 

— Dievuli, taip. Neskambinėk savo reikalais, mieloji. Būsi 
tučtuojau atleista iš darbo. Prieš kelis mėnesius Greta turėjo 
padėjėją, labai malonią merginą. Vos vieną kartą paskambinusi 
privačiais reikalais, ši buvo išspirta lauk. Be jokių paaiškinimų. 
Manau, slapta klausomasi ir darbuotojų kambaryje, tad nelaidyk 
juokų apie poną Jenseną arba Ledo Mergelę. 

— Ledo Mergelę? 

— Gretą. —- Harieta sušnarpštė ir susuko nosį. 

— Kokia ji? 

Bendradarbė pagrabaliojo šilko juostą aplink kaklą, atrišo ją 
ir vėl surišo. 

— Pabaisa, mano mieloji, tikra pabaisa, - pasakė susijaudinusi. 

— Ak. 

— Ji kilusi iš Švedijos, ir jei tau įdomi mano nuomonė, niekada 
taip ir neatšilusi. Bet nesijaudink, toji būtybė šaltai elgiasi su vi- 
sais. Rėžia, ką mano, jai nė motais, kokiu pavidalu. Kartą Tokilas 
keletui savaičių buvo perdavęs Gretai savo pareigas, tad ši ėmė 
pūstis, lyg būtų tapusi šios parduotuvės savininke, pradėjo poną 
Jenseną vadinti Viljamu. Tai visiškai nepriimtina, patikėk mani- 
mi. Savaime aišku, šitai truko neilgai, ir dabar Tokilas beveik ne- 
nori jos pažinti. Patariu tyliai jai paklusti ir nesiginčyti. Daryk, 
ką liepiama, ir venk jos iš tolo. Tau pasisekė, kad esi pavaldinė. Ji 
nesiterlios su tavimi. - Federika nusišypsojo. - Deja, keblumas 
tas, kad esi labai graži. Tai gali pridaryti tau bėdos. 

— Ar ponas Jensenas vedęs? 

— Ne, viengungis. Gaila, juk toks turtingas. Tokilas irgi neve- 
dęs. Bet mieste visada turi kokią nors merginą. Važinėja poršu 
ir gyvena Litl Boltonse. Nūnai tai pagarsėjusi vieta. Mano tėvas 
prarado visus pinigus „Lloyds“ banke. Perkūniškai apmaudu, nes 
tenka ieškotis pinigingo vyruko. Anksčiau buvau turtinga nuota- 
ka. O kur tu gyveni? 

— Pimlike su dviem kambario draugėmis, — atsakė Federika. 

— Pimlikas mielas. Gražūs baltai tinkuoti namai. Man patin- 
ka. Atrodo didingesni, nei iš tiesų yra. 

Vos jiedviem baigus plepėti, už nugaros laiptais nusklendė 
Greta. Ji buvo liekna, grakščiu kaklu, žvilgančius šviesius plaukus 
susisegusi ant pakaušio. Vilkėjo tamsiai mėlyną „Chanel“ kos- 
tiumėlį su auksinėmis sagomis, avėjo prie jo derančius batelius. 
Buvo kur kas vyresnė, nei manė Federika, mažiausiai keturias- 
dešimties. Plonos lūpos ir šiurkštus veidas bylojo ją esant labai 
nelaimingą moterį. 

Greta priėjo prie Federikos ir įrėmė į ją šaltas mėlynas reik- 
lias akis. 

— Atleiskit, dar neturėjau progos susipažinti su jumis. Sveika 
atvykusi į „St John and Smithe“. - Vos šmėstelėjusi jos šypsena 

tereiškė duoklę mandagumui. — Pirmoji taisyklė: nestovėt ir ne- 
plepėt kiaurą dieną. Reikia aptarnaut pirkėjus, tad labai neman- 
dagu pliurpt tarpusavy ir jų nepaisyt. Harieta turėtų tai Žinoti 
geriau. 

Moteris kalbėjo su nežymiu akcentu, trumpino žodžius, 
skleisdama ledinį oficialumą. Harieta puolė atsiprašinėti, bet 
prunkštelėjusi Greta ją kirste nukirto: 

— Taip, taip, ji naujokė, taigi nieko tokio. 

Jai nustypinus per skyrių į savo kabinetą, Harieta pakėlė akis į 
dangų ir mirktelėjo Federikai. 

— Tik pernelyg nesirūpink, mieloji, visi kiti — tikri stuobriai, — 
tarė ji ir dirstelėjo į laikrodėlį. - Vaje, metas surūkyti cigaretę, 
pasimatysim po penkiolikos minučių! 


Federika persikraustė į Londoną, baigiantis1994 metų vasarai. 
Jai buvo aštuoniolika. Inigas Molei ir Hesterai nupirko butą Bel- 
greivo gatvėje, ir tiedvi užsispyrė, kad Federika gyventų kartu, 
prašydamos iš jos tik nedidelių nuompinigių, nes Hesteros kam- 
baryje buvo ganėtinai vietos dar vienai lovai. Molė studijavo isto- 
riją Londono universitete, o Hestera, sekdama motinos pėdomis, 
įstojo į Šv. Martyno meno mokyklą. 

Federika apie tolesnius mokslus dar nesvarstė. Norėjo būti fo- 
tografė kaip Džulianas ir jos tėvas, bet Helena kratėsi vien min- 
ties, kad duktė įniks į klajoklišką gyvenimą, kaip darė Ramonas, 
ir skatino ją išmėginti kitas galimybes. 

— Pirmiausia turi užsidirbti pinigų, jų gausi tik radusi tinkamą 
darbą, - pasakė ji. - Kai gebėsi išsilaikysi pati, galėsi daryti, ką nori. 

Federika retai matydavo Semą, bet jis nuolat šmėkščiojo jos 
sapnuose, įsiterpiančiuose tarp ilgų dienų ir pripildančiuose 
naktis nerimo bei ilgesio. Retsykiais, kai jie susitikdavo Polpere, 
klausinėdavo, kaip gyvenanti. Vis dėlto viltis, kad tarp jų užsi- 
megs kas nors daugiau nei draugystė, ištirpo lyg anas flamingo 
rausvumo dangus, Federika liko kepurnėtis šešėlyje ir svarstyti, 

kodėl jam neberūpi. Kai apsigyveno su Mole ir Hestera, jos ais- 
tra dar labiau įsidegė, kiekvienas žingsnis primindavo jaunuolį, 
pirmąjį užkariavusį jos širdį lediniame ežere prieš daugiau nei 
dešimt metų. Kartais Semas paskambindavo seserims. Jei ragelį 
pakeldavo Federika, tai plienine valia tvardydavo virpantį balsą 
ir šnekėdavosi su juo lyg su draugu, bet iki kito skambučio gyve- 
no kiekvienu jo žodžiu, kaip būna įsimylėjusiems. Nors ir labai 
stengėsi įtikinti save, kad beprasmiška mylėti Semą ir puoselėti 
prisiminimus, kurių dalį užėmė jis ir kuriuos pats tikriausiai jau 
pamiršo, deja, neįstengė numalšinti širdies. Kito tokio kaip Se- 
mas pasaulyje nebuvo. 


Pirmą kartą Federika patyrė, ką reiškia būti nepriklausomai, ir 
mėgavosi šia būsena. Rugsėjo gale gavo pirmąjį atlyginimą: sep- 
tynis šimtus svarų. Harieta nusivedė ją apsipirkti į Naitsbridžą, 
ir beveik visi pinigai buvo iššvaistyti naujiems drabužiams, gin- 
čijantis su drauge; ši vis piršo Federikai ryškius apdarus, kokius 
dėvėjo pati. Staipydamasi prieš kiekvienos parduotuvių veidro- 
dį, Federika mėgino spėti, ar Semui patiktų jos pasirinkimas, ar 
ne, paskui susizgribo svarstanti, ar jis išvis ją prisimena. Tačiau 
nenuleido rankų — gal vis dar buvo jam per jauna, gal jis vis dar 
laukė jos, gal... Kitą dieną, pasirodžiusi darbe su trumpu pilku 
sijonėliu, aukštakulniais, gražiai padažytomis blakstienomis, pa- 
pudruotu veidu, - pudrą buvo įbrukusi Harieta, — atrodė kaip 
tikra londonietė. 

Greta pavydžiai prunkštelėjo ir liepė jai pernelyg nesišypsoti. 

— Tu nereklamuoji dantų pastos, Federika, be to, per gerai at- 
rodai, tad atbaidysi pirkėjus. 

Federika nuraudo iki balsvų plaukų pašaknų ir nudūrė akis, 
jausdamasi pažeminta. 

— Taip geriau, - pasakė Greta. Kad Federika nesisukiotų sky- 
riuje ir būtų nematoma, išsiuntė ją į rūsį tvarkyti prekių sandė- 
lio. - Noriu, kad sandėly būtų taip tvarkinga ir švaru, kad galė- 
čiau jame pusryčiauti, - pridūrė ir parstypino į savo kabinetą. 

Nors Greta kartais elgdavosi šiurkščiai, Federika mėgo savo 
darbą. Džiaugėsi, kad jis teikia jai saugumo ir leidžia uždirbti pi- 
nigų. Šmaikštaudavo su Harieta ir jaunais žmonėmis, dirbančiais 
kituose skyriuose, ir greitai visi tapo kone šeima. Daugelis pirkė- 
jų buvo malonūs, o keli keistuoliai net pakvietė ją į pasimatymą. 
Bet Harieta patarė nepainioti darbo su malonumais, todėl Fe- 
derika mandagiai atsisakė tų pasiūlymų, pamaloninta, kad kam 
nors krito į akį. Kuo daugiau beviltiškai apspangusių vyrų trynėsi 
dovanų skyriuje, tuo labiau ji ėmė kliautis savimi. Įpykusi Greta 
ištremdavo merginą į prekių sandėlį, kai tik galėdavo, bet vyrų 
atkaklumas nė kiek neslopo. 

Vieną šaltą lapkričio rytą, Federikai ir Harietai stovint prie 
prekystalio, iš žiemos miglos išniro sena stora čigonė, apsikrovu- 
si gausybe purvinų „Tesco“ maišų, šie buvo prigrūsti popierinių 
maišelių. 

— Atsirado darbo Naidželui, - linksmai sukuždėjo Federika ir 
spustelėjo telefono mygtuką B. 

Harieta sukikeno. 

— Jam patiks, mano mieloji, — ir vėl prunkštelėjo. - Ši mote- 
ris gyvena gatvėje ir retkarčiais užsuka čia pasinaudoti vonios 
kambariu. 

— Kaip šlykštu, - tarė Federika ir pasibjaurėjusi suraukė nosį. 

— Tau atrodo, kad šlykštu, bet unitaze ji nusiplauna sėdynę. — 
Niekam neišduokim šios paslapties ir tikėkimės, kad išsyk po jos 
ant to unitazo nutūps Greta. 

— Po šimts! Per vėlu, - sušnypštė Federika, žiūrėdama į laip- 
tais lekiantį Naidželą rausvomis dėmėmis išmuštu veidu, nutai- 
siusį grobuonies miną. 

Jis triskart mirktelėjo Federikai, o ji žvilgsniu parodė į čigonę, 
skubančią koridoriumi į moterų tualetą. Naidželas mikliai aplen- 
kė kelis senyvus pirkėjus, bet čigonės nepavijo. Ši, įsispraudusi į 
ankštą patalpėlę, užsirakino. Naidželas vožė kumščiais į duris ir 
garsiai sušuko: 

— Policija, prašau išeiti iš tualeto! 

— Atsiknisk, aš esu dama! — atšovė čigonė. 

Tą akimirką į parduotuvę įžengė Tokilas Jensenas. 

Greta tučtuojau išpuolė iš kabineto ir nužirgliojo prie Fede- 
rikos. 

— Daugybę kartų tave įspėjau nestoviniuoti ir neplepėti pir- 
mame parduotuvės aukšte. Federika, drožk į sandėlį ir sutvarkyk 
neseniai gautus nuotraukų rėmelius, — paliepė ji. 

— Bet jų šimtai, - Harieta ėmė ginti bendradarbę. 

— Nemandagu šitaip atsikirsti. Esu jūsų viršininkė ir duodu 
nurodymus Federikai. Jeigu ji nedrįsta pasiskųsti pati, gali pasi- 
ieškoti kito darbo, neturiu kantrybės terliotis su silpnavaliais. — 
Atsigręžusi į Federiką, Greta paliepė: - Į sandėlį. Tučtuojau. 

Tokilui artėjant prie prekystalio, Federika skubiai pakluso. 
Greta nusišypsojo jam, jos neviltį ir nelaimingumą išdavė blyš- 
kios lūpos ir sušvelnėjusios akys. 

Tokilas irgi išspaudė šypseną. 

— Sveika, Greta, - vos dirstelėjęs į ją jis nukreipė žvilgsnį į 
Harietą. - Šiandien gražiai atrodai. 

Mergina pasipūtė iš pasitenkinimo. 

— Koks jūs malonus, pone Jensenai, - džiugiai atsakė ji, juo- 
lab kad tie žodžiai gerokai įskaudino Gretą, nors ir suprato, jog 
vėliau šitai atsirūgs. 

— Harieta, jau pradedu rūpintis kalėdinėmis dovanomis. Gal 
galėtum man padėti, nes tik tu geriausiai nusimanai apie dovanas. 

— Žinoma, pone Jensenai, mielai jums padėsiu, — pasakė toji, 
skęsdama žaliose jo akyse ir trokšdama, kad iš parduotuvės gel- 
mių išlįstų Federika ir pamatytų jos šlovės akimirką. 

— Greta, atrodai pablyškusi, — jis nusišypsojo suvargusiam 
moters veidui. - Tikriausiai per sunkiai dirbi. 

— Ne, ne. Jaučiuosi visai gerai, - išlemeno Ledo Mergelė, ir jos 
veidas išsilydė tarsi ledai vasarą. 

Tokilui ir Harietai įsimaišius į pirkėjų minią, ši pagarbiai 
prasiskyrė, bet ne dėl visuomeninės Tokilo padėties, o pakerėta 
nuostabaus jo grožio. 

Greta pajuto skrandyje verdant tulžį ir parspūdino į savo ka- 
binetą išsilaižyti įžeistos savigarbos. 


— Atsiknisk! Esu dama! - priešindamasi rėkė čigonė. 

— Jokia tu dama, - šnipštelėjo Naidželas pro durų plyšį, vil- 
damasis, kad senės negirdi pirkėjai. —- Įspėju paskutinį kartą: jei 
neišeisi, išlaušim duris ir ištempsim tave. 

— Ar dama negali ramiai nusičiurkšti? — šūktelėjo ji. - Aš tu- 
riu teisę. Myžimas yra myžimas, juk siusioja ir kunigaikštienė, ir 
valkata. Aš gal ir ne kunigaikštienė, bet esu tikra dama. 

— Ak, šitaip? Mes ateinam. 

— Gerai jau, gerai, - čigonė pasidavė ir atidarė duris. Nuo jos 
tvokstelėjus baisiam dvokui, Naidželas susigūžė. - Man nelei- 
džiama ramiai pasiusioti! - klyktelėjo ji ir prasispraudė pro ap- 
saugininką. 

Čigonei krypuojant per parduotuvę ir svaidant piktus žvilgs- 
nius į pirkėjus, šie visaip raukėsi. | 

— Lažinuosi, jums jis tikrai leidžia netrukdomiems nusimyž- 
ti! — suspigo čigonė nieko neįtariančiai senyvai poniai, iš pasi- 
bjaurėjimo stovinčiai kaip įbesta. — Šitoje lindynėje dvokia kaip 
šėtono subinėje! - pridūrė ji ir nėrė į gatvę. 

Visa parduotuvė, regis, atsiduso iš palengvėjimo. Tik Harieta 
ir Tokilas toliau rinkosi pirkinius, abejingi sąmyšiui. 


Kelias valandas traukusi iš pakuočių nuotraukų rėmelius ir ri- 
kiavusi juos lentynose tvarkingomis krūvelėmis, Federika apsi- 
džiaugė, kai tarpdury išvydo susijaudinusį Harietos veidą. 

— Mieloji mergaite, nepatikėsi, parduotuvėje ką tik lankėsi 
Tokilas Jensenas. Dvi valandas rinkosi pirkinius, o aš jam padė- 
jau, - sušnypštė ji, baimindamasi, kad kas nenugirstų. 

— Nejaugi? — riktelėjo Federika, stengdamasi atliepti jos jau- 
duliui. 

— Jis nutildė ir sumalė Gretą į miltus. Kad būtum mačiusi jos 
veidą! Atrodė baisiai ištįsęs. Kvaila karvė. 

— Puiku. 

— Tokilas nuostabiai gražus. Gaila, nematei. Juodbruvas, 
mįslingas, gražiausių žalių akių, kurios kartais tampa mėlynos, 
nelygu, ką jis vilki. Šiandien buvo apsirengęs žaliu kašmyro megz- 
tiniu, todėl jos buvo žalios lyg smaragdai. Jis labai elegantiškas. 
Trykšta sveikata, labai pasikliauja savimi. Neįtikima, kad nepa- 
matei. Todėl ir nesupranti, ką noriu pasakyti. - Federika trūktelė- 
jo pečiais. - Kad ir kaip ten būtų, Tokilas prisipirko gausybę daik- 
tų, jie nunešti į viršų. Mudviem suteikta garbė viską suvynioti. 

— Kokia laimė! - įgėlė Federika. 

— Jaustumeis kitaip, jeigu jį pažinotum, —- užjausdama pasakė 
Harieta ir dirstelėjo į krūveles rėmelių, surūšiuotų pagal spal- 
vas. - Žinai, visai nenustebčiau, jei Greta būtų tyčia tave čia pa- 
siuntusi, juk matė Tokilą pasirodant parduotuvėje. Būtum kritusi 
jam, neabejingam šviesiaplaukėms, į akį. 

— Abejoju, ar būtų pažvelgęs į mane, Harieta. Juk ir aš to visai 
nenorėčiau. Mano širdis ilgisi kito, - tarė Federika ir pritūpė ant 
kėdės. 

— Kas gi jis? —- paklausė Harieta ir atsišliejo į durų staktą. 

— Pažįstu jį visą savo gyvenimą. Deja, kas iš to, jam nėmaž nejį- 
domu, - atsakė Federika ir nusišypsojo draugei, slėpdama širdgėlą. 

— Išvydusi Tokilą, nieko kito nebesiilgėsi, - pareiškė Harieta, 
juk žinojo nesusižavėsianti jokiu kitu vyru, kol bus gyva. - Jei 
Tokilas ves, tapsiu vienuole, - šyptelėjo ji. - Eime, regis, Pelenė 
jau ganėtinai prisikentėjo rūsyje. 


Federika visai netroško susipažinti su Tokilu Jensenu. Ji priklausė 
vien Semui Eplbiui. Kad ir kaip stengėsi gyventi toliau ir skirti 
savo aistrą kitam vyrui, vis tiek troško tik Semo. Mylėjo šelmišką 
jo šypsnį, auksinių plaukų kupetą, iš po kurios spingsojo protin- 
gos akys, valdingą būdą ir pasitikėjimą savimi. Nuolat jo ilgėjosi. 


Šnekėdavosi su mama kas antrą dieną. Helena nebesijaudino dėl 
Federikos, tapusios nuovokia jauna moterimi ir galinčia pasirū- 

pinti savimi. Ji nerimavo dėl Halo. Su berniuku niekada nebuvo 
lengva, kitaip nei su jo seserimi, bet jis būdavo paklusnus. O da- 
bar turėjo bėdų mokykloje: neišlaikė egzaminų, elgėsi lyg abejo- 
damas viskuo, ką darė mama, ir ginčijosi vien norėdamas ją pa- 
kankinti. Helena gedėjo praradusi vaiką, prisispausdavusio prie 
jos ir glamonėdavusio dievinančiomis beprotiško įsimylėjėlio 
akimis. Nūnai sūnus čia piktai šnairuodavo į ją, čia vėl mylėdavo, 
ir Helena jautėsi lyg gyvenanti ant parko geležinkeliuko bėgių ir 
niekaip negalinti nuo jų nulipti. Savaitgaliais Halas dingdavo su 
draugais, kartais grįždavo paryčiais, dvelkdamas alkoholiu ir ci- 
garečių dūmais, ir vos ne vos užslinkęs laiptais atsiguldavo. 

Moteris puolė į neviltį. Arturas, užjaučiantis ir palaikantis, 
švelniai apkabindavo ją ir nieko nereikalaudavo mainais. Pasiau- 
kojamai klausydavosi žmonos, kai ji liedavo kankinančias mintis, 
duodavo išmintingų patarimų, nors ir žinojo, kad ji nepaisys nė 
vieno jo žodžio. Helena buvo perdėm į tai įsivėlusi, tad negalėjo 
blaiviai vertinti susiklosčiusios padėties. 

— Nepaisyk jo, brangioji, - patardavo Arturas. - Halas čiulpia 
tavo dėmesį it koks parazitas, kai tas dėmesys išseks, jis atsikabins. 

— Mano sūnus ne kokia nors bjauri erkė! - atšaudavo ji. Jos 
veidas sustingdavo, jame atsirasdavo nesuprastos kankinės mina. 

Vis dėlto Arturas suprato Halą. Šiam visą gyvenimą būda- 
vo nuolaidžiaujama, nes Helena nuolat jautėsi kalta, kad atėmė 
tėvą. Arturas manė, jog kaltės graužiama moteris yra labai pa- 
vojinga. Halui reikia tvirtos rankos, o kol tokios nepasitaikė, jis 
toliau plės saviraiškos ribas kiek įmanydamas. Vis dėlto Helena 
būtų neleidusi vyrui rodyti valdžios; užuot siekusi sūnaus pagar- 
bos griežtumu, mėgino ją pelnyti atlaidumu ir švelnumu. 

Taigi Federika kaip kantri gydytoja išklausydavo motinos 
skundus. Kai buvo ką tik persikrausčiusi į Londoną, Helena 
klausinėdavo jos apie naują darbą ir butą, bet, vos tik Federikai 
įsikūrus, ėmė mažiau domėtis, kaip ji gyvena; galop motinos 
smalsumas visai nuslopo, ji šnekėdavo tik apie Halą. Federikai 
pamėginus nukreipti pokalbį nuo brolio prie kitų reikalų, Helena 

užbaigdavo šneką arba rasdavo būdą vėl grįžti prie sūnaus. Halas 
nebebuvo jos pomėgis, jis tapo jos gyvenimu ir nepasotinamai 
reikalaudavo dėmesio. 

Federikos gyvenimas Londone taip nutolo nuo Polpero, kad ji 
galėjo atsiriboti nuo šeimos reikalų painiavos. Iš pradžių viskas 
buvo labai nauja, todėl ilgėtis namų nebuvo kada. Paskui, pasi- 
šnekėjus telefonu su Tobiu ir Džulianu, staiga nusmelkė ilgesys, 
jai trūko jūros, kirų klegesio, gaivaus sūraus oro ir tylių naktų. 
Ir Rastos, kurį teko palikti dėdei. Atvykusi į Londoną, suprato, 
kodėl negali jo pasiimti. Miestas buvo netinkama vieta tokiam 
šuniui kaip Rasta, mėgstančiam leistis į ilgus pasivaikščiojimus 
po apylinkes ir žaisti paplūdimyje. Londone šuo būtų greitai su- 
vargęs, ir vis dėlto Federikai labai stigo jo draugijos. 

Iš pradžių mieste buvo sunku užmigti, nes ūžė automobiliai, 
šurmuliavo žmonės, kaukė keistos policijos sirenos, skrodžian- 
čios naktį ir stingdančios kraują. Bet po mėnesio tas triukšmas 
ėmė raminti, o geltonos gatvės šviesos, plūstančios į nedidelį 
miegamąjį, kuriuo ji dalijosi su Hestera, sužadino seniai pamirš- 
tus prisiminimus. Susipažinusi su naujos savo aplinkos gatvėmis, 
Federika pajuto vis labiau priprantanti prie jų. Londonas nebe- 
atrodė lyg bauginantis neįveikiamas labirintas, jis pamažu tapo 
džiuginančiu draugiškų miestu. Ji susirado draugų, kone kas va- 
karą kur nors eidavo: į kiną, teatrą ar tiesiog į barą, kartu su kitais 
žaisdavo triktraką ir šnekėdavosi, kol baras užsidarydavo. Bet, 
kur tik žengdavo, ją vis persekiojo Semo paveikslas ir vertė at- 
stumti visus ja besižavinčius ir jos geidžiančius vyrus. 

Federika ėmė manyti, kad niekam nelemta užgesinti jos ais- 
tros Semui, bet tada į jos gyvenimą įžengė vyriškis, turįs pakeisti 
Ji visiems laikams. 


Dvidešimt devintas skyrius 


— Greta liepė visą porcelianą perkelti į kitą pusę, - pavargusi 
tarė Harieta, skyriuje pasirodžius Federikai. 

— Tikrai? Teks sunkiai padirbėti, - atsakė Federika ir pastebė- 
jo juodus ratilus Harietai aplink dulsvas akis. - Prastai jautiesi? 

— Aną naktį negalėjau įeiti į savo butą, tad vaikštinėjau gatvė- 
mis iki pat aušros. 

— Reikėjo paskambinti man. 

— Neturėjau numerio, mano mieloji. Nieko čia tokio. Tik būk 
gera, apsaugok mane nuo Gretos, - ji atsiduso ir vos šyptelė- 
jo. — Tikriausiai šiandien vėl ateis apsipirkti Tokilas. Jam buvo 
nugabentos visos dovanos, mūsų suvyniotos prieš savaitgalį, bet 
prireikė dar. Neapkenčiu savęs, atrodau baisiai, — vėl atsiduso 
Harieta ir pasitrynė akis. 

— Tu niekada negalėtum atrodyti baisiai, Harieta. O Tokilu 
gali pasirūpinti Greta, - tarė Federika ir užrakino savo rankinę 
po prekystaliu. - Gal tai pataisys jai ūpą. 

— Viliuosi, - sudejavo Harieta. 


Įpusėjus rytui, kai jos buvo jau pernešusios visą porcelianą ir nu- 
sikamavusios ramstė prekystalį, įžengė ponas Jensenas, jį lydėjo 
būrys vyrų tamsiais kostiumais, iš pagarbos trinančių rankas ir 
atsakinėjančių „taip, pone Jensenai, žinoma, pone Jensenai“ į bet 
kokį jo teiginį. Harieta ir Federika akimoju sukluso ir mandagiai 
nusišypsojo. 

— Tai ponas Jensenas, - šnipštelėjo Harieta. 

— Nemanyk, kad nematau, — sukuždėjo Federika. - Tik esu 
priversta žiūrėti ir į būrį jo palaižūnų! 

Palyda sustojo ir apžvelgė kambarį, tyliai aptarinėdama pre- 
kes ir jų išdėstymą. 

— Ačiū Dievui, spėjom išdėlioti porcelianą, prieš jam atei- 
nant, — tarė Federika. 

— Pačiu laiku, - atsakė Harieta. - Išvydęs apverstą skyrių, su- 
dirgtų. 

Pro mažas pono Jenseno akutes nepraslydo niekas. Jis perme- 
tė patalpą vienu ilgu tiriamu žvilgsniu. Įsistebeilijęs į angelišką 
Federikos veidą, pasitempė ir kažką sušnabždėjo vienam iš padė- 
jėjų į atkištą ausį. Tą akimirką iš kabineto išstypino Greta. 

— Juk liepiau judviem nestovėt ir neplepėt, — suirzo ji, savo 
tarsena karingai nukąsdama žodžius. 

— Labas rytas, Greta, - pasisveikino ponas Jensenas, staiga 
išdygdamas jai už nugaros. - Neatsimenu, ar mudu buvom kada 
susitikę, — jis atsigręžė į Federiką. 

Greta nustebusi sumirksėjo ir pasipūtėliškai išsitempė. 

— Federika Kampionė, — tarė Federika ir padavė vyriškiui 
ranką. 

— Malonu, kad čia dirbat, - nusišypsojo jis, smalsiai ją nužiū- 
rinėdamas. — Parduotuvės priekinėje linijoje mums reikia tokių 
saulėtų veidų. - Sukikenęs primerkė juodas akutes. Padėjėjai irgi 
sukrizeno. - Greta, pasirūpink, kad ji visada būtų matomiausioje 
parduotuvės vietoje. 

Greta džiugiai linktelėjo. 

— Būtinai, pone Jensenai, atpažįstu vertybę, vos ją išvydusi, — 
sučiulbėjo ji. 

— Puiku. — Ponas Jensenas prunkštelėjo, tada išvydo ką tik 
perkilnotą porcelianą ir jo veidas apniuko. - Kodėl skyrius buvo 
pertvarkytas? — pasipiktino jis. 

Padėjėjai įsitempė ir sunėrė rankas ant savo mulkiškų krūti- 
nių, irgi reikšdami pasipiktinimą. 

— Ak, - aiktelėjo Greta, iš siaubo suplodama rankomis. - Te- 
galiu atsiprašyti. Federika, naujokė, nesuprato mano nurody- 
mų, — pamelavo nė nemirktelėjusi. 

Federikos skruostai skaisčiai nuraudo. Ponas Jensenas linkte- 

— Gal kitą kartą nurodyk, kad būtų lengviau suprasti, - griež- 
tai tarė jis. - Kad viskas tučtuojau atsidurtų, kur buvo, - pridūrė 
ir ore spragtelėjo pirštais, tarsi kviesdamas padavėją. Tada apsi- 
gręžė ir nusivedė palydą laiptais aukštyn, į baldų skyrių. 

— Girdėjot, ką jis sakė, taigi imkitės darbo! - nekantriai para- 
gino Greta. - Beje, Harieta, jei šitaip atrodydama dar sykį ateisi 
į darbą, išsiųsiu namo - ir visiems laikams. Supratai? — Harieta 
linktelėjo. Jai buvo labai silpna, nekilo jokio noro ginčytis. - Taip! 
Dabar paskubėkit, kol jis negrįžo. 

Federika bejėgiškai žiūrėjo, kaip Greta paržirglioja į kabinetą. 

— Netekau amo, - išspaudė. 

— Verčiau pratinkis prie tokių dalykų, mano mieloji, ji nuolat 
taip elgiasi. Daugybę sykių buvau pakliuvusi į bėdą, nes ji meis- 
triškai nusikratė atsakomybės. Greta dangstosi mumis. O kai vis- 
kas einasi gerai, nuopelnus prisiima sau, patikėk manimi. Ką gi, 
grįžtam ten, nuo ko pradėjom. Kvaila karvė! - sumurmėjo Harie- 
ta ir vėl iš stalčiaus išgraibė spintelių raktą. 

Sukiodamasi aplinkui ir iš naujo tvarkydama skyrių, Federika 
tyliai kunkuliavo pykčiu. Harieta buvo taip pavargusi, kad negalė- 
jo kalbėti, todėl Federika atsidavė savigailai. Jei tik ji turėtų tvirtą 
charakterį, jei gebėtų apsiginti... Kai į parduotuvę įslimpino aukš- 
tas vyriškis odiniais drabužiais, užsivožęs tviskantį juodą moto- 
ciklininko šalmą, ji spustelėjo telefono iškvietimo mygtuką B ir 
įsispoksojo į laiptus, laukdama pasirodysiant Naidželo Dalbio. 

Apsaugininkas mikliai nusklendė žemyn tarsi pantomimos 
policininkas. Jo ir Federikos žvilgsniams susidūrus, ji linktelėjo 
į vyrą, įtartinai trypčiojantį prie durų. Naidželas priėjo prie jo, 
reikšmingai atsitiesė ir paprašė nusiimti šalmą. 

— Deja, parduotuvėje neleidžiama būti su šalmais, - išdidžiai 
paaiškino jis. 

Vyriškis iš smagumo kryptelėjo galvą, nusimovė pirštines, tada 
nusitraukė šalmą. Paskui papurtė juodus kaip varnas plaukus, ir 

visi pamatė, kad tai ne kas kitas, o Tokilas Jensenas. Naidželas 
susigūžė ir ėmė greitosiomis berti atsiprašymus. 

Federika išblyško ir atsiduso. Harieta buvo teisi: tokio gra- 
žuolio jai dar nebuvo tekę regėti. Naidželas kone lankstydamasis 
atsitraukė atbulas, užskuodė laiptais ir pasislėpė savo kabinete 
vienas dorotis su patirtu pažeminimu. 

Tokilas įsmeigė į Federiką žalias akis ir patenkintas nusi- 
šypsojo. 

— Taigi jūs esat parduotuvės apsauga? — tai taręs, atžingsnia- 
vo prie jos ir numetė šalmą ant prekystalio. - Aš —- Tokilas Jen- 
senas. - Padavė ranką. Matė merginą nuraustant. Tyrinėjo jos 
veido bruožus tokiu pat įdėmiu žvilgsniu kaip ankstėliau jo dėdė. 

— Federika Kampionė, - kimiu balsu atsakė ji. 

— Italė? 

— Čilietė. 

— Labai graži šalis! - sušuko jis. - Jaunystėje teko po ją keliau- 
ti. — Įžūliai išsišiepė jai. - Tai gali atrodyti netaktiška, bet esu taip 
priblokštas jūsų išvaizdos, kad net pamiršau, ko atėjęs. - Federi- 
ka susiraukė iš nesmagumo, paširdžiuose jai supleveno drugelio 
sparneliai. — Jūs labai graži, - toliau kalbėjo jis. - Tikriausiai esat 
naujokė. Niekas neskuba kviestis Naidželo Dalbio į pagalbą. — 
Juokiantis jam aplink didelę burną ir stebėtinai blyškias akis su- 
simetė gilios raukšlės. — Padarėt jam paslaugą, šis žmogus mano 
esąs svarbesnis nei iš tikrųjų yra. Tokiems reikėtų aplaužyti ragus. 

— Aš suklydau. Atleiskite, - tarė ji. Vaizduodamasi, kaip Nai- 
dželas Dalbis tūno vienui vienas savo kabinete, barbendamas ilgų 
pirštų krumpliais ir stengdamasis nuryti nuoskaudą bei pažemini- 
mą, pajuto kaltę. — Jis tik dirbo savo darbą, - pridūrė, gindama jį. 

— Ojūs savąjį. Nusipirkau naują motociklą, turėsite kada nors 
juo pasivažinėti, —- pasakė, varstydamas ją akimis. 

Frederika nesmagiai nusišypsojo. Tokilas sunėrė rankas ir 
užsikvempė ant prekystalio. Ji žingtelėjo atgal, jusles sukute- 
nus perdėm intymiam, pikantiškam jo odos kvapui ir kūno ši- 
lumai. —-Ak, prisiminiau, ko atėjau. Man reikia dovanėlės jaunai 

moteriai, — tarė lyg ir susimąstęs, ranka trindamasis apšepusį 
smakrą. - Jaunai moteriai, maždaug jūsų amžiaus. Kalėdinės do- 
vanėlės. Kas tokiai galėtų patikti? 

— Ar gerai ją pažįstat? — paklausė ji. Stengėsi kalbėti dalykiš- 
kai, nors jo artumas trikdė. 

— Nelabai. Bet noriu ką nors padovanoti, - nerūpestingai at- 
sakė jis ir išsišiepė. 

— O kiek esat numatęs išleisti dovanai? 

— Pinigai nesvarbu. Jei dirbtumėte čia ilgiau, suprastumėte. 
Niekada nežiūriu į kainas, jos tik trukdo. Pavyzdžiui, kas patik- 
tų jums? 

— Na, jeigu jos gerai nepažįstat, rinkčiausi ką nors gražaus, 
bet dovana neturėtų būti labai intymi. Pažiūrėkim, - Federika 
nužvelgė parduotuvę degančiu raudoniu veidu nuo begėdiško jo 
žvilgsnio. 

Už stiklinių vitrinų, kuriose buvo sudėtas ką tik jos ir Harietos 
perkeltas porcelianas, pamačiusi šią besislepiant, troško, kad ji 
ateitų į pagalbą. Deja, Harieta jautėsi labai bjauriai, todėl nesiro- 
dė ir susigūžė dar labiau, kad būtų nematoma net Federikai. 

— O kaip jums šis porcelianinis vazonas? Dar galėtumėte nu- 
pirkti augalą ir padovanoti kartu. 

— Ar mėgstat augalus? — pasiteiravo Tokilas. 

— Žinoma. Visos moterys mėgsta. 

— Jūsų mintis man patinka, bet pasiūlykite dar ką nors, - pa- 
prašė jis, neatplėšdamas akių nuo jos. 

— Gal tiktų paveikslas? - Federika pažvelgė į įvairius paveiks- 
lus, kabančius ant sienos. 

— Nežinau, koks jos skonis, - mąsliai pasakė jis. - O kaip dėl 
sidabrinių nuotraukos rėmelių ar kokio nors gražaus daikčiuko, 
kurį ji galėtų panaudoti? 

— Aha, suprantu. - Ji nuvedė Tokilą per parduotuvę prie už- 
rakintos stiklinės vitrinos, kur buvo sudėti rinktiniai puošnūs si- 
dabriniai rėmeliai. - Šitie ką tik atkeliavo iš Kinijos. Labai dailūs, 
tiesa? Jeigu menkai ją pažįstate, tokia dovana kaip tik. 

— Jūs gera pardavėja, - pagyrė jis ir paėmė iš jos rėmelį. - Jei 
vyras jums tokį padovanotų, ar apsidžiaugtumėt? 

— Be jokios abejonės. Jei kas nors man jį padovanotų, tikrai 
nudžiugintų. 

— Puiku. Suvyniokite. Matot, buvo visai nesunku. 

Federika virpančiomis rankomis ėmė vynioti rėmelį, nes jo 
akys su neslepiamu susižavėjimu sekė kiekvieną jos judesį. 

— Ar paimsite dabar, ar reikės pristatyti jums vėliau? 

— Pasiimsiu dabar, - atsakė jis ir nuginklavo ją dar viena plačia 
šypsena. 

— Pageidausite dar ko nors? 


Toliau diena slinko tarsi apgaubta sapno miglos. Grįžusi namo, 
Federika negalėjo prisiminti nieko, kas įvyko, Tokilui Jensenui 
išėjus, bet įsidėmėjo kiekvieną jų pokalbio žodį, tarsi mokiusis 
atmintinai. Jai mėgaujantis taure vyno kartu su Hestera ir Mole, 
sučirškė durų skambutis. Atidariusi duris, Hestera išvydo pasiun- 
tinuką su dviem ryšuliais, skirtais Federikai. Kai ši pamatė, kokio 
dydžio antrasis ryšulys, ėmė drebėti. Tai buvo didžiulis augalas 
mėlyname ir baltame porceliano vazone, šįryt įsiūlytas Tokilui. 

— Kas atsiuntė? — nustebusi aiktelėjo Hestera. 

— Bute atrodys dieviškai, - pasakė Molė, paėmė ryšulį iš Fede- 
rikos, padėjo svetainėje ir ėmėsi išvynioti. - O kas kitame? 

— Spėju, sidabriniai nuotraukos rėmeliai, - prajuko Federika. 

— Iš kur žinai? —- paklausė Hestera. 

— Žinau, ir tiek. 

— Nagi, — nekantriai paragino Molė, šliūkštelėdama alyvos į 
ugnį. — Pats neišsivynios, jei tik spoksosi į jį. 

Federika atsargiai nuplėšė popierių ir ištraukė dailius rėme- 
lius, atvežtus iš Kinijos. 

— Jie nuostabūs, — pasigrožėjo Hestera. - Pažvelk, kaip išrai- 
Žyti paukščiai, — pridūrė ir stebėdamasi perbraukė juos plaštaka. 

— Irgi labai tiks svetainėje, - pasakė Molė, užtraukdama ci- 
garetę. 

Bet Federika stipriai įsikibo į rėmelius. 
— Įrėminsiu tėčio nuotrauką, - nukirto. - Pasidėsiu prie lovos. 
— Dievulėli! - riktelėjo Hestera. - Tada ir aš galėsiu juo grožėtis. 


Federika nuskubėjo koridoriumi į savo miegamąjį ir uždarė du- 
ris. Girdėjo kuždantis Molę ir Hesterą, šios smalsavo, kas jai nu- 
pirko tokių brangių dovanų. Bet ji nepaisė tų kuždesių, atsisėdo 
ant lovos ir ėmė atsargiai dėti tėvo nuotrauką į naujus rėmelius. 
Pirštu švelniai perbraukė per patrauklų jo veidą. Federikai topte- 
lėjo, kad Tokilo toks pats tamsus gymis. Tokie pat varno juodu- 
mo plaukai, tokia pat alyvuogių spalvos oda ir didelė burna. Tik 
akys visiškai skirtingos: Ramono juodos ir paslaptingos lyg visa- 
ta, o Tokilo - šviesios ir tviskančios tarsi seklus žalias duburys. 
Įrėminusi nuotrauką, pastatė ant staliuko prie lovos ir atsilošusi 
ėmė gėrėtis. Tokią susitelkusią ir spoksančią į slėpiningą tėvo pa- 
saulį ją ir rado Hestera. 

— Nenoriu trukdyti, - tarė ši, budindama draugę iš sąstingio. 

— Ne, ne, nieko tokio, - Federika nusuko akis. 

— Kas jis? — paklausė Hestera. - Spėju, kad gerbėjas, - su- 
krizeno. 

— Liaukis, Hestera. Turėtum jį pamatyti. Gražiausias vyras, 
koks kada buvo kritęs man į akį, - pabrėžtinai ištarė ji ir atsilošė į 
pagalves. - Aukštas, tamsus, blyškiai žalsvų akių. Kai šypsosi, man 
ima virpėti paširdžiuose. Tarsi būčiau partrenkta sunkvežimio. 

— Labai panašu, kad tave kliudė Kupidono strėlė. - Hestera 
sukikeno ir įsitaisė ant savo lovos. - Kur susipažinai su juo? 

— Jis yra „St John and Smithe“ parduotuvės savininko sūnė- 
nas. Laimė, ne žemaūgis ir nenuplikęs kaip dėdė. 

— Taigi tas sūnėnas lyg niekur nieko užsuko į parduotuvę? 

— Taip, maniau jį esant vagį, apsimetantį pirkėju, nes buvo 
užsimaukšlinęs motociklininko šalmą, todėl iškviečiau Naidželą 
Dalbį jo patikrinti. Susiklostė išties kebli padėtis. 

— Aišku, jis neįsižeidė. 

— Ne, tik smaginosi. — Federika nusišypsojo, prisimindama tą 
valandėlę. 


355 


Santa Montefiore 


— Matau, kad labai smaginosi, — tarė Hestera, žavėdamasi rė- 
meliais. — Ir dar matau, kad įsimylėjęs iki ausų. 

— Turbūt jį myli daugybė moterų. 

— O kiek jam metų? 

— Daug, - atsakė Federika ir nuraudo. 

— Tai kiek gi? Penkiasdešimt? 

— Ne, gal arti keturiasdešimties. 

— Hm, ne jauniklis, - pripažino Hestera, bet neįstengė nu- 
slėpti susižavėjimo. 

— Užtat subrendęs, pasitikįs savimi, susitupėjęs. - Federika 
įkvėpė ir sunerimusi prikando lūpą. 

— Nori pasakyti, turtingas ir patikimas. Toks, kad rūpinsis ta- 
vimi ir išspręs visas tavo bėdas vienu sužieduotuvių žiedo žybs- 
niu, - nusikvatojo Hestera. 

— Ne, tik brandesnis už vaikinus, su kuriais dažniausiai susi- 
tikinėju. 

— Vaje, kaip įdomu. Negaliu patikėti, - apsidžiaugė Hestera ir 
suplojo rankomis. 

— Ir aš negaliu. 

— Tai ką darysi? 

„ —- Nežinau. - Federika atsiduso. Per kūną perbėgus jaudulio 
šiurpuliukui, ją apėmė silpnumas. - Šiąnakt vargiai sumerksiu akis. 

— Ak, permainingoji širdie, - nusijuokė Hestera ir ėmė stotis. 

— Kodėl taip sakai? 

— Juk mylėjai Semą, — Hestera nusišypsojo draugei. - Labai 
tikėjausi, kad tapsi mūsų šeimos nare. 

— Ak, liaukis, — atsainiai tarstelėjo Federika, purtydama gal- 
vą. - Toji vaikystės meilė buvo mane aplankiusi labai seniai. 

— O dabar jau visai išblėsusi? - paklausė Hestera. Susitaikiusi 
su šia tiesa, trūktelėjo pečiais ir išėjo, palikdama draugę vieną su 
savo mintimis. 


Kitą dieną Federika pasirodė darbe degančiais skruostais, nuo- 
gąstaudama, kad visi žino Tokilą andai atsiuntus jai dovanų. Bet 

Greta sušaukė skyriaus susirinkimą ir išrėžė piktą pamokslą, 
kaip elgtis pardavėjoms, kad joms draudžiama stoviniuoti būre- 
liais ir plakti liežuviais, esant pirkėjų, kuriuos reikia aptarnauti. 
Niekas nepastebėjo slapukiškų Federikos akių, lakstančių nuo 
vieno veido prie kito, galiausiai susmingančių į kilimą ir atsipa- 
laiduojančių erdvėje tarp grindų ir tikroviškų mintyse glamonė- 
jamo Tokilo vaizdų. 

Kai dešimtą valandą atsivėrė parduotuvės durys, Federika su- 
laukė telefono skambučio. Pakėlė ragelį tuksinčia širdimi. 

— Labas rytas, - žvaliu balsu pasisveikino Tokilas. - Ar gavai 
mano dovanas? 

— Taip, — atsakė ji, stengdamasi kalbėti ramiai. - Jums nerei- 
kėjo taip vargintis. 

— Žinoma, ne. Bet man buvo malonu, - tarė jis, sujaudintas 
akivaizdaus jos nervingumo. 

— Ačiū. 

— Suprantu, tai šiek tiek skubota, bet negalėjau susilaikyti. Ar 
atleisi man? 

Federika nusijuokė, kad nuslėptų sumišimą. 

— Žinoma. 

— Gal atrodys irgi bent kiek skubota, bet ar leisies kur nors 
nuvedama šį vakarą? 

— Ak, aš... 

— Prašau neatsisakyti, sudaužysi man širdį, - meldė jis. 

— Na... 

— Man tai vienintelis būdas pažinti tave. Juk negaliu nuolat 
šmėžuoti parduotuvėje. 

Federika nusijuokė. 

— Na, gerai, būtų miela, - sutiko, vėduodamasi veidą aplanku 
su užsakymo blankais. 

— Paimsiu tave aštuntą nuo namų. Sumaniau tau šiokią tokią 
staigmeną. Apsirenk šiltai. 

— Gerai, — atsakė ji. Buvo smalsu, kas tai per staigmena, jei 
reikia taip apsirengti. 

— Tada iki pasimatymo, - tarė Tokilas. 
Federika padėjo ragelį ir stovėjo, dairydamasi aplinkui, tarsi 
pasaulis aplink ją būtų staiga pasikeitęs. Tai ją baugino. 


Kai Greta pasikvietė Federiką į savo kabinetą, ji suprato, kad vir- 
šininkė sužinojo apie tą skambutį, ir puolė atsiprašinėti, bijoda- 
ma prarasti darbą. Bet Greta nutildė ją vienu šaltų mėlynų akių 
mirksniu. 

— Tai neturi pasikartoti. Juk žinai, kad šioje kompanijoje klau- 
somasi visų skambučių. Įspėju tavo pačios labui. 

— Atleiskite, — tarė Federika. 

— Jei nori sulaukti asmeninio skambučio, turi paprašyti, kad 
tau skambintų per pietų pertrauką į personalo patalpas. Jei sku- 
bu, galima skambinti man į kabinetą, o aš perduosiu žinutę. Jei 
kam nors bendrovėje skambinama asmeniniu reikalu, patalpoje 
neturi būti nė vieno žmogaus. Ar aišku? 

— Taip, Greta. 

— Puiku. Tikiuosi, daugiau nebeteks apie tai šnekėtis. 


Federika labai bijojo pasakyti Harietai apie Tokilą, nenorėjo jos 
liūdinti. Tad stumdama dieną stengėsi neišsiduoti, kad jai suka 
vidurius ir smarkiai daužosi širdis, kita vertus, tokia būsena su- 
teikė dukart daugiau energijos. Atslinkus popietei, Federika vos 
įstengė sutelkti dėmesį net į paprasčiausią darbelį ir lengviau at- 
siduso, kai galop išsitiesusi itin kvapiame vonios vandenyje galė- 
jo nuramdyti nervus. 

Molė buvo ketinusi eiti išgerti su keliais bičiuliais iš universi- 
teto, bet atšaukė susitikimą. Abidvi seserys lūkuriavo prie lango, 
norėdamos bent akies krašteliu pamatyti merginantį jų draugę 
juodbruvą nepažįstamąjį. 

Federika neturėjo jokio patrauklaus apdaro. Jos spintoje ka- 
bojo vien praktiški darbo kostiumėliai. Tad Molė jai paskolino 
kreminės spalvos kašmyrinį megztinį aukšta atlenkiama apy- 
kakle, derantį prie juodų džinsų, o Hestera pasiūlė savo naują- 

ją avikailių skrandą, nusipirktą „Hervey Nichols“. Bet kai prie 
namo pričiuožė tviskantis poršas, o iš jo išlipo nepriekaištingai 
apsirengęs Tokilas, mūvintis juodos zomšos kelnes, kurios buvo 
sukištos į batus, Molė suprato, kad Federiką nugriebė ne bet kas. 

— Dieve, jis pribloškiantis, — išsižiojusi sušuko ji. 

Hestera puolė prie sesers. 

— Oho, Fede, ar tai iš tiesų jis? — iš nuostabos suspigo ji. - Tau 
pasisekė. 

Visa tirtėdama Federika mindžikavo prie durų. 

— Taip nervinuosi, kad net pykina, - dusliai tarė ji. - Nežino- 
siu, ką sakyti. 

— Nekvailiok, —- griežtai sudraudė ją Molė. - Aišku, žinosi. Jis 
be galo išvaizdus, bet tai dar nereiškia, kad yra kitoks nei visi. Ko 
gero, ir pats nervinasi. 

— Nusiramink, Fede, - drąsino Hestera. - Pasismagink su juo, 
kaip visada sako mama. 

— Jis velniškai žavus, — atsiduso Molė ir užsidegė cigaretę. Ak, 
pamanė, kad pirmiau būtų išvydęs ją. - Tik nevaidink skaistuo- 
lės. Jis tikisi prityrusios moters. 

— Vaje, Mole, - sudejavo Federika. - Tu dar labiau mane ner- 
vini. 

— Jei dabar neišeisi, jis nuvažiuos, ir liksi it musę kandusi, — 
valdingai nukirto ta. - Drožk! 


Federikai nulipus laiptais į gatvę, išblyškusį jos veidą ir suneri- 
musias akis apšvietė įkaitę gatvės žibintai, ir Tokilui pasidingojo, 
tarsi kažkokia jėga keltų jį nuo žemės. Mergina priėjo prie jo ir 
vėl droviai šypsodama — vakar ta šypsena labai pataisė jam ūpą. 
Tokilas pasitiko ją bučiniu ir užuodė salsvą kvapiųjų kanangų, 
kurių aliejaus ji buvo įlašinusi į vonią, aromatą. 

— Gražiai atrodai, - tyliai pagyrė ir pamatė, kad jos skruostai 
parausvėjo iš malonumo. 

Paskui atidarė dureles ir žiūrėjo, kaip ji įsitaiso ant rusvos odi- 
nės sėdynės. Užvėręs jas, apėjo automobilį dirstelėdamas į langą, 

į priplotus prie stiklo Molės ir Hesteros veidus, ir joms pamojo. 
Kai tie veidai dingo it pora vaiduoklių, Tokilas susijuokė. 

— Gerai, kad šiltai apsirengei, - pagyrė Federiką, pasuko spy- 
nelėje raktą ir išriedėjo į gatvę. 

— Kur mes važiuojam? - paklausė ji. 

— Staigmena, — atsakė jis. Tokilui šypsant iš pasitenkinimo, 

— O tau patinka staigmenos? — pasiteiravo ji. 

— Tol, kol jas teikiu aš. Tik nesumanyk nustebinti manęs. Man 
tai nepatiks. 

— Prisiminsiu. 


Jie važiavo krantine Parlamento aikštės link. Naktis buvo šalta 
ir sausa. Dangus žaižaravo virš ūkanoje švytinčio miesto, kurio 
žiburiai niekada neužgęsta, o Temzės paviršiuje tarsi paskendu- 
sio laivo šmėkla plūduriavo pusmėnulio atspindys. Romantiškes- 
nio vakaro Federika ir negalėjo įsivaizduoti. Ji pravėrė langą, kad 
žvarbus oras nuramdytų nervus. Sustabdęs automobilį, Tokilas 
išėmė iš bagažinės pintinį krepšį ir paklotą. 

— Kam šitai? — nustebo ji. 

— Staigmenos dalis, - jis kilstelėjo antakį. - Sek paskui mane 
ir sužinosi. 

Federika nupėdino įkandin jo pro plyšį sienoje, stūksančio- 
je palei Temzę, ir nulipo drėgnais laiptais prie dailaus raudono 
laivo, sūpuojančio ant bangelių. Jame laukė senyvas kapitonas, 
kupinas tokios pat filosofiškos kantrybės kaip visi jūreiviai, su 
kuriais Federika užaugo Polpere. Ją nusmelkė ilgesys. Kapitonas 
nė nešyptelėjęs linktelėjo jai ir padavė šiurkščią ranką, norėda- 
mas padėti užlipti ant denio. Ji neatsisakė jo pagalbos ir žengė į 
laivą. Tokilas įlipo per laivo priekį ir nubloškė paklotą. 

— Na štai, dabar ilgai pasiplaukiosim, - tarė, matydamas džiu- 
gią Federikos šypseną, ir paėmė ją už rankos, kad neprarastų 
pusiausvyros. - Čia kur kas smagiau, vėliau pažiūrėsim, kur pir- 
miausia plaukti, - stumtelėjo iškylų krepšį. 

— Neįtikima, kad visa tai suruošei man! - sušuko ji ir atsisėdo. 

— Norėjau padaryti įspūdį, — be užuolankų atsakė Tokilas. — 
Gerai, Džekai, mes pasirengę kelionei, - riktelėjo kapitonui, o šis 
plaštaka palietė kepurę ir dingo už valdymo pulto. Suriaumojo 
variklis, paskui ėmė švelniai burgzti, ir jie leidosi plaukti mėne- 
sienos užlieta Temze. 

Tokilas įsikūrė šalia jos ir atidarė krepšį. 

— Gal pradėkim nuo taurės šampano? - Jis padavė jai krištoli- 
nę taurę. — Ar esi plaukusi Temze? 

— Tik važiavusi automobiliu jos krantine, - nusijuokė Federika. 

— Gerai. Džiaugiuosi, kad tau pirmas kartas, - įpylė jai šampano. 

— Koks nuostabus vakaras. Ar ir jį užsakei? 

— Padariau, ką galėjau. 

— Tau puikiai pavyko. 

— Man pasisekė, kad radau tave, - tyliai tarė jis, sudauždamas 
savo taurę su josios. - Už mudu. 

Federika gurkštelėjo šampano ir nuvijo į šalį savo abejones. 

— Spėju, esi susidūrusi su mano dėde, - Tokilas kilstelėjo antakį. 

— Taip, — atsargiai atsakė ji, nenorėdama reikšti nuomonės 
apie panašų į rupūžę žmogų, pasipūtusį, išdidžiai vaikštinėjantį 
po parduotuvębe jokio reikalo ir atrodantį kvailai. 

— Tu jam patikai. 

— ? 

— Jo puikus skonis. Ir įžvalgumas. Tai šeimos bruožas. - Jis 
nuvėrė Federiką plėšriomis akimis, žavėdamasis jos rafinuotumo 
ir išprusimo stoka. — Esi per naivi ir per tyra gyventi Londone. 
Kurioje Čilės vietoje augai? 

— Ten gyvenau tik iki septynerių metų, paskui buvau išgaben- 
ta į Kornvalį. 

— Atplėšta nuo to, kas didinga, ir įmesta ten, kur juokinga, — 
sukikeno jis. — Todėl ir esi kitokia. Truputį pietų amerikietė, 
truputį kornvalietė. Tarsi mišrūnė, - pajuokavo. - O aš mėgstu 
mišrūnus, — pridūrė, ištuštinęs taurę. - Bet pats nesu iš tokių. 
Viliuosi, tau patinka grynakraujai anglai. 

— Žinoma, patinka. Pažįstu nedaug pietų amerikiečių. Juk iš 
ten išvykau būdama maža, - paaiškino Federika. 

— O dabar esi sena, —- pasišaipė jis. — Drįstu spėti: tau aštuo- 
niolika. — Tai taręs, iš krepšio išėmė butelį ir papildė abi taures. 

— Tu teisus, - nustebo ji. - Esi visažinis? 

— Sakiau gi, įžvalgus vyrukas, — londoniečių prastakalbe išbė- 
rė Tokilas. 

Federika nusijuokė. 

— O tau maždaug trisdešimt penkeri, — tarė ji ir siurbtelėjo 
šampano. 

— Deja, suklydai, esu vyresnis. Man trisdešimt aštuoneri. Tau 
gerokai per senas. 

Iš nusivylimo Federikai suspaudė paširdžius. Ji svarstė, ką jis 
turi galvoje, ir jei iš tikrųjų mano esąs jai per senas, tai kodėl pa- 
kvietė į pasimatymą. 

— Ko nors užkąskim, - pasiūlė Tokilas ir ištraukė kelias lėkš- 
tes su skrebučiais, žąsų kepenėlių paštetu bei ikrais. 


Laivas plaukė Temze po tiltais, ant vandens metančiais grėsmin- 
gus šešėlius, pro Londono Tauerį, o paskui nėrė į tamsą. Juodu 
užkandžiavo ir atsikimšo dar vieną butelį šampano. 

— Mane užaugino tėvas ir pamotė, o tikroji motina mirė, kai 
buvau mažas, - nerūpestingai pasakė Tokilas. 

— Užjaučiu, — pasakė Federika, pajutusi visą jo netekties dydį. 
Jos pačios tėvas, nors ir nemiręs, per paskutinius dešimt metų 
neparodė jokių gyvybės ženklų. 

— Buvau per mažas, kad suprasčiau, o vėliau atsirado Sintija. 
Ji man buvo gera motina. Negalėjo susilaukti vaikų, todėl die- 
vino mane, užpildantį tą tuštumą. Esu vienturtis, todėl buvau 
nuolat lepinamas. — Tokilas tai pasakė kikendamas, nutylėda- 
mas, kad pamotės meilė kartais būdavo klaustrofobiška, o tėvo — 
perdėm reikli. 

— Tikriausiai buvai to vertas. Turbūt labai prisikentėjai, - už- 
jausdama ji suspaudė jam ranką. 

Jis susiraukė. 
— Bet juk ir tu kentėjai? — švelniai paklausė, kryptelėdamas 
galvą. — Ar nori pasišnekėti apie tai? 


Federika susizgribo įsileidžianti Tokilą į savo gyvenimą. Alkoho- 
lis ir aplinkos grožis atrišo jai liežuvį, nejučia ištrūko visas skaus- 
mas. Nebūtų to norėjusi, bet kažkas Tokilo akyse ir šypsenoje 
traukė prie jo. Jis tarsi matė ją kiaurai, sulig kiekvienu skvarbiu 
žvilgsniu pralauždavo jos gynybą ir įvertindavo, ką išvysdavo. 

— Mieloji vargšiuke, — tarė, pastebėjęs, kad Federika ėmė dre- 
bėti, ir apkabino ją per pečius. - Tau reikia žmogaus, kad tavimi 
pasirūpintų. Užaugau apsuptas per didelės meilės, o tu jos paty- 
rei per mažai. 

— Visai ne, - paprieštaravo ji, stengdamasi nekreipti dėmesio, 
kad svaigsta galva. - Buvau labai laiminga. 

— Neapgaudinėk savęs, mieloji, visiems reikia motinos ir tėvo. 
Jei žmogui pasiseka, kaip man, gyventi su nuostabia pamote, ji 
gali kompensuoti motinos netektį daugeliu požiūrių. Bet Artu- 
ras, akivaizdu, nė iš tolo neprilygsta tavo tėvui. 

— Be jokios abejonės! — karštai sušuko Federika. - Negaliu jo 
pakęsti. 

— Dėl įvairovės metas turėti žmogų, kuris galvotų apie tave. 
Juk mama negalvojo apie tave, palikdama Čilę? Ir tėvui nebuvai 
svarbiausia. Tau reikia to, kuriam rūpėtum labiausiai. 

Jis ištraukė kitą pledą ir apsiautė ją. Federika staiga susijau- 
dino, nežinia, ar todėl, kad kalbėjo apie savo tėvą, ar dėl to, kad 
Tokilas pasakė esąs jai per senas. Norėjo jį patikinti, kad ne per 
senas, bet neišdrįso. Tylomis atvėrė jam širdį ir vylėsi, gal jis tai 
pastebės. 

— Neliūdėk, - sukuždėjo Tokilas, žiūrėdamas jai į akis, švytin- 
čias lyg Temzės vanduo. 

Federika papurtė galvą. 

— Ak, neliūdžiu, - ji mąsliai nusišypsojo. - Esu labai laiminga. 
Džiaugiuosi būdama čia ir leisdama šį gražų vakarą su tavimi. 

Kaip miela, kad išklausei mane. Nesuprask manęs klaidingai. 
Mano vaikystė buvo stebuklinga, jaučiausi labai laiminga. Kai 
kurie žmonės, tarp jų ir tu, netenka vieno iš tėvų, o kartais ir 
visos šeimos. Tikrai neturėčiau skųstis. Tavo tėtis juk gyvas? 

— Taip, gyvas, tik nerūpestingas, - Tokilas apkabino ją. - Su- 
teiksiu tau daug laimės, — atvirai prisipažino. Ranka kilstelėjęs 
jai smakrą, nykščiu tarsi nubraukė liūdesį nuo veido. — Radau 
tave, - pabučiavo į sūrias lūpas. 

Kai šiurkštus jo veidas brūkštelėjo per jos veidą, o drėgnos 
lūpos praskyrė lūpas, svarbiai savindamosi visa jų tyrumą, ji at- 
sakė, netverdama iš nekantros. Šią intymią valandėlę Federika 
pamiršo švelnius Semo bučinius, nes galų gale rado vyrą, paža- 
dėjusį ją mylėti ir ginti, išdildysiantį randus, įrėžtus nuo tada, kai 
ji buvo palikta. 


Trisdešimtas skyrius 


— Fedė įsimylėjo, - pasakė Hestera mamai, stovinčiai po ka- 
lėdine eglute ir nurodinėjančiai Semui neaiškiais rankos mojais. 

— Ne, mielasis, kiek kairiau, - aiškino mama, - o dabar pažiū- 
rėkim, ar atskris Angusas. 

Semas nulipo nuo kopėčių ir dirstelėjo į lizdelį, kurį buvo pa- 
tikimai pritvirtinęs ant viršutinės šakos. 

— Ką gi ji įsimylėjo? - paklausė, lankstydamas kopėčias. 

— Tokį gražuolį, kad nualptum, - atsakė Hestera. - Tamsų, 
labai blyškių žalių akių, kokių man dar neteko regėti. Nuolat 
siunčiantį jai dovanas. Žinai, mama, jis nuskraidino ją į Paryžių 
tik vienai dienai ir pripirko krūvas drabužių. Nebeatpažintum 
Fedės. Ji labai rafinuota. 

Semas žnektelėjo ant sofos, ištiesė kojas priešais save ir sunė- 
rė rankas už galvos. 

— Bet juk seniau ji mylėjo tave, - išsišiepė Hestera. 

— Ne, nemylėjo, - karingai pasišiaušė Semas. — Nebent vai- 
kystėje. 

— Kur Angusas? ANGUSAI! — sušuko Ingrida, dairydamasi 
po kambarį. - Ką tik čia buvo, - pasiskundė; neramūs jos pirštai 
žaidė su monokliu, kabančiu tarp didžiulių krūtų. 

— Tikriausiai išskrido laukan, - suirzęs atsakė Semas. 

— Kažin, juk šitaip šalta, - ji išdūmė į prieškambarį, įkandin 
plaikstantis tautinės suknelės skvernams it laivo burėms. - Mole, 
gal matei Angusą? — pasiteiravo dukters, kai ši prasispraudė pro 
ją į svetainę. 

— Taip, jis bibliotekoje su Nunu, tasai mėgina išmokyti jį 

skaityti. — Molė atsiduso ir pakėlė akis į dangų. — Dėl Dievo 
meilės, Angusas tik balandis, ne kokia nors papūga! 

— Mole, o koks tas naujasis Federikos draugas? — paklausė Se- 
mas. Miglotuose jo prisiminimuose iškilo nekaltas vakaras, pra- 
leistas su ja daržinėje, ir smagus trumpas pasivaikščiojimas ant 
kalvos. 

— Jis mielas, — atsakė Molė, sėsdamasi šalia brolio. - Nuosta- 
bi eglutė! — šūktelėjo ji. - Bet kažin, ar Angusui ten patiks, jam 
smagiau tėčio drabužinėje. 

— Tik tiek? Mielas? — pagautas smalsumo neatstojo Semas, 
stebėdamasis, kad šitaip jaudinasi. 

— Na, - Molė nusibraukė kaštoninius plaukus nuo veido, - jis 
išvaizdus ir žavus... bet... - Ji nutilo, stengdamasi mintis perteikti 
žodžiais. - Atrodo per geras, todėl sunku patikėti, kad neapsi- 
meta, — tvirtai tarė. - Fedė tikrai pribloškianti. Sakau tau, Semai, 
tu jos neatpažintum. 

— Šventa tiesa, — pritarė Hestera. 

Molė nemėgo šnekėti apie Federiką ir Tokilą. Kai tik išvysda- 
vo anuodu drauge, imdavo netverti iš pavydo, dėl to nepakentė 
savęs. 

— Ar Fedė laiminga? —- nenoromis pasidomėjo Semas. 

— Beprotiškai įsimylėjusi, - nukirto Molė. 

— Taip, laiminga, — atsakė Hestera. — Tokios laimingos dar 
nesu mačiusi. Jis jai labai dėmesingas. Be paliovos skambina, 
nuolatos kur nors vedasi. Fedė žydėte žydi. 

— Jis panašus į jos tėvą, - mestelėjo Molė. 

— Į jos tėvą? - priblokštas sušuko Semas. — O kiek, po perkū- 
nais, jam metų? 

— Trisdešimt aštuoneri, - kilstelėdama antakius Molė parodė 
savo nepritarimą. 

— Velniai griebtų, ką ji veikia su tokiu seniu? — pasipiktino 
Semas. — Vyresniu už ją dvidešimčia metų. 

— Amžius nesvarbu, jeigu juodu myli vienas kitą, - įtikinėjo 
Hestera. 


366 


Dėžutė su drugeliu 


— Dar ir kaip svarbu, — nenusileido Semas. — Ji labai jautri ir 
itin paveiki. 

— Nair kas? Federiką lengvai paveiks bet kuris kitas, pakvietęs 
į pasimatymą, — tarė Hestera. 

— Šitai man visai nepatinka, - atsiduso Semas, nusiimdamas 
akinius ir dviem pirštais pasitrindamas tarpunosį. 

— Galėsi šitai iškloti jai pats, nes šįvakar užsuks taurelės, - pa- 
siūlė Molė. — Deja, be Tokilo, - pridūrė nusivylusi. 


Semas žingsniavo skardžiais su Trockiu ir Amadėjumi, naujuoju 
mamos spanieliu, žiūrėdamas į bangas apačioje; šios grūmėsi su 
uolomis, užliedavo jas baltomis putomis, atsitraukdavo ir įsibė- 
gėjusios vėl smogdavo. Jis ėjo, puolamas žvarbaus priešpriešinio 
vėjo, tvirtai susisupęs į paltą ir susigūžęs, kad nesušaltų. Trockis 
bidzeno visai įkandin, saugodamasis gūsių, o Amadėjus puldinėjo 
aplinkui ir viską uostinėjo. Semas pykdamas galvojo apie Federi- 
ką, nesuprato, kodėl ji taip jam rūpi. Bučinys daržinėje buvo graži 
nekalto malonumo akimirka. Viso labo bučinys lietingą naktį. Jis 
nė neketino bučiuoti mergaitės, bet tai nutiko, ir tiek. Paskui slėgė 
kaltė, kad pasinaudojo ja. Buvo visai akivaizdu, kad Federika die- 
vina jį. Vėliau, vieną rudenio dieną, veikiamas staigios paskatos, 
Semas pasisiūlė ją pavėžėti iki dėdės namų, ir juodu pasivaikš- 
čiojo, maudydamiesi nuostabioje auksinėje šviesoje. Magėjo pa- 
bučiuoti ją virš jūros. Tai buvo romantiškiausia jo gyvenimo va- 
landėlė: tas dangus, ta spalva, tie kvapai ir Federika, tokia tyra ir 
nežemiška. Semas nedriso sau prisipažinti, kad ilgisi jos. Federika 
buvo daug jaunesnė. Jis galėjo pagriebti bet kurią merginą, jei tik 
būtų įsigeidęs, bet Fedė buvo labai jauna, draudžiamas vaisius. Se- 
mas susigrūdo rankas į kišenes ir sunkiai atsiduso. Pasijuto kaltas, 
kad geidė Federikos, todėl vėl ėmė jos šalintis. Taip elgiasi bailiai, 
bet jis nieko negalėjo padaryti. Šiaip taip įtikino save ničnieko jai 
nejaučiąs. O dabar ji buvo įsimylėjusi kitą. Semui atrodė neįpras- 
ta nebūti Federikos meilės tikslu. Jis vylėsi, kad jos romanas ilgai 
netruks. Užsimezgus pirmajam ryšiui, taip nutinka dažnai. 

— Tasai Tokilas Jensenas turi pasisekimą, - pasakė Tobis, vai- 
ruodamas automobilį gatvele į dvarą. 

— Tu jo dar nematei, - nuo užpakalinės sėdynės atsiliepė Fe- 
derika. 

— Mudu buvom su juo susidūrę, - tvirtino Džulianas, purty- 
damas galvą. - Tik neprisimenu, kada. 

— Jis tau truputį per senas, Fede. 

— Vyresnis, bet ne per senas, - laiminga atšovė Federika. — 
Meilė įsižiebia, nepaisydama amžiaus. Mudu mylim vienas kitą. 

— Labai viliuosi, kad jis dar neatėmė tau nekaltybės, mielo- 
ji, - sunerimo Džulianas. - Nužudysiu tą vyruką, jeigu prikišo 
letenas prie tavęs. 

Federika nusijuokė. 

— Ne, dar ne, - linksmai atsakė, ir, vaizduojantis, kaip pirmą 
kartą mylėsis su Tokilu, jos kūnas iš jaudulio suvirpėjo. 

— Ačiū Dievui! - atsiduso Džulianas. 

— Tik nesileisk, kad verstų tave daryti, ko nenori. Jis patyręs, 
o tu vaikas. 

— Brangusis Tobi, aš nebe vaikas. Man aštuoniolika. 

— Itin suaugusi, - pasišaipė Tobis. 

— Tik nekrėsk kvailysčių. Kol susirasi tau skirtąjį, padraugausi 
su daugybe vaikinų, - mokė Džulianas. - O mes norėsim visus 
juos apšniukštinėti. 

— Galėsite susitikti su Tokilu, kada įsigeidę, - pasakė ji ir pa- 
linko į priekį tarp sėdynių. — Jis labai jums patiks. Patrauklus, 
linksmas, išprusęs, patyręs... 

— Ko gero, turi ir ydų, - pasvarstė Tobis. - Visi jų turim. 

— Tik ne Tokilas. - Federika svajingai atsidūsėjo. - Jis tobulas. 

Tobio ir Džuliano akys susidūrė, bet žerti savo išmintį buvo 
ne metas. 


Federikai įžengus į Pikthistlo dvaro svetainę, kur jos mama, Ar- 
turas ir Halas buvo pradėję švęsti Kūčias, gurkšnojo šampaną ir 

grožėjosi dailiu baltu balandžiu, tupinčiu ant eglutės viršūnės ir 
spoksančiu į juos. Semas pasijuto lyg gavęs smūgį į pilvą. Mer- 
gina visa švytėjo, mūvėjo juodas odines kelnes, vilkėjo melsvą 
kašmyro megztinį, prigludusį prie lieknos figūros, jo V raidės 
pavidalo iškirptė išryškino krūtų kauburėlius. Ilgi balsvi Fede- 
rikos plaukai žvilgėte žvilgėjo ir driekėsi ant pečių, pabrėždami 
blyškią veido odą ir žydrų akių gelmę. Ji apkabino Hesterą, Molę 
ir pastoviniavo prie durų, gyvai šnekėdamasi su jomis. Semui 
sugniaužė gerklę, jis išmaukė taurę šampano, kad atsikratytų 
nemalonaus pojūčio, tarsi būtų dusinamas. Negalėjo atplėšti 
akių nuo Federikos. Molė ir Hestera buvo teisios. Ji atrodė pasi- 
keitusi. Laiminga. 

Apie merginos permainą pirmasis pragydo Nunas. 

— Cara mia, - pritariamai atsiduso jis, - bjaurusis ančiukas 
virto gulbe. 

— Tėti, ji niekada neatrodė kaip bjaurusis ančiukas, - puolė 
ginti Federikos Ingrida. 

Ji prikišo kandiklį prie raudonų lūpų ir suirzusi trūktelėjo 
dūmo. Taip visada darydavo, kai, jos manymu, tėvas pasakydavo 
ką nors nederamo. 

— Palyginti su gulbe, mano brangioji, ji buvo bjaurusis ančiu- 
kas, — atšovė jis, šypsodamas Federikai. 

— Ačiū, Nunai, — nusikvatojo mergina. 

Paskui jos akys susmigo į iškankintą Semo veidą Jis tebesė- 
dėjo ant sofos ir spoksojo į ją. Federika nusišypsojo jam, bet jis 
nė nešyptelėjo. Tarsi susigėdęs, kad buvo nutvertas stebeilijant, 
atsigręžė į Tobį, sėdintį greta. 

— Prisidėjo naujas gyvenimas Londone, - tarė Helena. — Ir 
Halas ketina studijuoti universitete, - pridūrė, beviltiškai steng- 
damasi išblaškyti sūnaus niaurastį pagyromis. 

Šis piktai pašnairavo į motiną. Žinojo niekada nesimokysiąs 
universitete, nes visai to nenorėjo. Atėjo į pobūvį vien todėl, kad 
ji labai prašė. Halas ne itin mėgo Liusjeną, perdėm protingą kaip 
ir jo brolis Semas, kuris Halui irgi buvo ne prie širdis. Jis greta jų 

jausdavosi nevisavertis. Žiūrėjo į stovinčią tarpdury seserį ir pik- 
tinosi, kad ji sulaukė tiek daug dėmesio; nebuvo pratęs to matyti. 
Vis dėlto, jai įsitaisius šalia, Halo kartėlis atslūgo, vaikinas leidosi 
ištempiamas iš blogo ūpo liūno. 

— Kaip sekasi mokykloje? — paklausė ji. 

Halas papurtė užkritusius ant kaktos juodus plaukus ir pa- 
žvelgė į ją tamsaus šokolado spalvos akimis, tokiomis kaip jų- 
dviejų tėvo. 

— Gerai, - abejingai burbtelėjo. 

— Ši aplinka tave erzina? — užjausdama pasiteiravo Federika. 

— Noriu kuo greičiau dingti iš čia. 

— O universitetas — ne išeitis, - pridūrė ji, pastebėjusi maiš- 
tingai išriestas lūpas, jam šyptelėjus. 

— Taip. - Brolis dirstelėjo skersai kambario į Heleną. 

— Nesijaudink. Tau nereikės ten mokytis. Galėsi daryti, ką 
nori. Atvažiuok į Londoną. Jis tau patiks, - džiaugsmingai pa- 
sakė ji. 

— Vos baigsiu mokyklą, spruksiu iš čia. Kornvalis man įkyrėjo 
iki gyvo kaulo, - susiraukė jis. - Įgriso gyventi su mama ir Artu- 
ru. Jaučiuosi lyg uždarytas narve. Man reikia erdvės. Ir nebūtina, 
kad kas nors nuolat persekiotų ir tikrintų. 

— Jau nebeilgai. Greit būsi laisvas. 

Kai ji dar kartą pakėlė akis, šios savaime įsmigo į Semą. Jis 
atsistojo neva atnešti kito butelio šampano iš virtuvės ir nėrė iš 
kambario. Palikusi Halą mėgautis savigaila, Federika nusekė jam 
iš paskos. 

— Labas, Semai, - pasisveikino, radusi jį glostant šunis. 

Jis nustebęs pažvelgė į ją, veide šmėstelėjo šypsenėlė. 

— Sveika, Federika, — atsainiai tarė. - Kaip gyvuoji? 

— Gerai. Ar turi kokio nors nealkoholinio gėrimo? 

— Nealkoholinio? 

— Atsigerti. 

— A, taip, - Semas pasijuto kvailai. - Limonado, kokakolos, 
apelsinų sulčių? 

— Norėčiau apelsinų sulčių. Ačiū. 

Jis atidarė šaldytuvą ir išėmė ąsotį šviežiai išspaustų sulčių. 
Drebančia ranka pripylė stiklinę ir pasvarstė, kodėl po daugiau 
nei dešimties jų pažinties metų Federika staiga jį sunervino. 

— Spėju, Londonas neskriaudžia tavęs, - pasakė norėdamas 
pratęsti pokalbį, kad ji neišeitų iš virtuvės. 

Federika pamatė, kad Semas jau plinka. Šviesūs plaukai buvo 
patamsėję, nukirpti labai trumpai. Jis atrodė senstelėjęs ir nebe 
toks švytintis kaip anksčiau. Pamirksėjęs jai anapus akinių, pa- 
davė sulčių. 

— Man ten patinka, - atsakė ji ir atsirėmė į darbastalį. 

— Iš Molės ir Hesteros girdėjau, kad turi naują širdies drau- 
gą, - tarė Semas. Labai stengėsi parodyti, kad džiaugiasi dėl jos, 
deja, išspaudė tik menką nesmagią šypseną. 

Federika vos tvardė jaudulį. Vos prašnekus apie Tokilą, jos 
akys sužibo, oda ėmė švytėti. Iš apmaudo Semui sugniaužė pa- 
širdžius. | 

— Taip. Jis mielas, - ji plačiai nusišypsojo. - Molė ir Hestera 
jau matė. 

— Ką veikia? 

— Tvarko nuosavybės reikalus. Turi savo bendrovę. 

Semas pakėlė antakius, stengdamasis suvaidinti, kad tai jam 
daro įspūdį. 

— Gerai. Nekantrauju susipažinti, - sumelavo. 

— Šiuo metu mudu visai nesimatom, - Federika apgailes- 
taudama krestelėjo galvą. - Keista, visi gyvenam tame pačiame 
mieste, bet tu neaplankai net savo seserų. 

— Žinau, - atsiduso Semas. Ak, kad būtų lankęsis jų namuose 
dažniau. - Mes sukamės skirtinguose pasauliuose. 

— Ojuk laikas bėga labai greitai? - mąsliai pasakė ji. - Nieka- 
da nepamiršiu tos dienos, kai ištraukei mane iš ežero. 

— Arba tos akimirkos, kai pabučiavau tave daržinėje, - pri- 
dūrė jis ir ramiai įsistebeilijo į Federiką, tylomis stebėdamasis, 
kodėl, po paraliais, tai pasakė. 

Merginos skruostai nuraudo iš sumišimo. 

— Buvo gera, - griežtai pasakė ji, mėgindama apsimesti. — Tai 
įvyko, regis, prieš visą amžinybę. 

— Pirmasis tavo bučinys, - jis įdėmiai žvelgė į ją. 

— Bet ne paskutinis, - drąsiai atkirto Federika. Jis nudūrė akis, 
prisiminęs bjaurybę Tokilą, ir įbedė jas į taurės dugną. - Buvo 
miela, kad įvesdinai mane į romantikos pasaulį, Semai. Turėčiau 
tau padėkoti, — šaltai pasakė ji, prisimindama skausmą, kurį su- 
kėlė jo abejingumas, ir norėdama nubausti už tai. - Verčiau grį- 
šiu į svetainę. Juk dar visai neseniai buvau aistringai įsimylėjusi 
tave, - lengvabūdiškai nusikvatojo. - Galop mes visi suaugam, 
tiesa? — Tai tarusi, paliko Semą vieną gromuliuoti jos žodžius. 

Bet Federika negrįžo į svetainę, tik nuėjo į vonios kambarį ir 
užsirakino. Atsisėdusi ant kėdės, luktelėjo, kol širdis ims plakti 
ramiau ir iškaitęs veidas nebetvieks raudoniu. Nebebijojo Semo, 
bet jis buvo ją įskaudinęs, ir už tai ji negalėjo jam atleisti. Semas 
smaginosi žaisdamas Federikos jausmais, o paskui, kai tapo nuo- 
bodu, metė ją. Ji nebemylėjo jo aklai ir beprotiškai. Nieko jam ne- 
bejautė, tik mielai prisiminė pirmąją tyrą savo meilę. Semo akyse 
temnatė blykstelint gailestį, žybtelint nusivylimą. Nujautė, kad jos 
ryšys su Tokilu įsiutino jį, ir tai glostė savimeilę. Jis pavėlavo. Ji 
jau priklausė kitam. Semas praleido progą, ir Federika vylėsi, kad 
jis to gailėsis. 


Netrukus pamiršo trumpą susidūrimą su juo. Po Kalėdų grįžo 
į Londoną ir į nepasotinamą Tokilo glėbį. Kai Tokilas pranešė 
vežąsis ją ilgąjį savaitgalį slidinėti į Šveicariją, kur juodu bus tik 
dviese, ji suprato, kad jis ketina mylėtis su ja, ir greitosiomis už- 
sirašė pas gydytoją. 

Apie seksą galvodavo dažnai. Tokilo bučiuojama trokšdavo, 
kad jo rankos tyrinėtų jos kūną, kaip ji pati tyrinėdavo save vai- 
kystėje. Taip jo troško, kad net maudė galūnes, bet reikėjo įsi- 
tikinti, kad jis nepaliks jos. Federika labiausiai bijojo, kad, vos 
Jai atsidavus, jis dings iš jos gyvenimo, paliks sugniuždytą ir 

pažemintą. Pirmiausia ji turėjo pasikliauti juo. Vis dėlto Toki- 
las po truputį pelnė Federikos pasitikėjimą. Visada būdavo šalia. 
Paskambindavo, kai būdavo pažadėjęs, niekada nevėluodavo jos 
pasiimti. Atrodė patikimas, rimtas ir, svarbiausia, ji buvo jo pa- 
saulio centras. Tad, ketindama prisileisti Tokilą arčiau, priėmė 
kvietimą pagyventi jo tėvo trobelėje Šveicarijoje. 


Tokilo trobelė glaudėsi kalno šlaite, apsupta aukštų kėnių. Iš jos 
atsivėrė įspūdingi slėnio vaizdai. Juodu stovėjo apsnigtame bal- 
dame danguje. Ryški mėnesiena buvo užliejusi kalnus kone fos- 
forescencine šviesa, todėl viskas buvo matyti iki smulkmenų lyg 
dieną. Tokilas paėmė Federiką už rankos ir nusivedė į miegamąjį, 
kur židinyje linksmai spragsėjo ugnis, grumdamasi su plūstančiu 
pro atvirą langą šaltu kalnų oru. Rankomis suėmęs veidą, jis švel- 
niai pabučiavo ją į lūpas. 

— Noriu, kad šią akimirką prisimintum visada, - tyliai pasakė. 

— Prisiminsiu. 

— Noriu, kad ji. būtų tau tokia pat svarbi kaip ir man. 

Federika buvo pernelyg susijaudinusi ir neįstengė atsakyti, bet 
pasidavė jausmams, mėgavosi jo glamonėmis, šiltomis drėgno- 
mis jo lūpomis, myluojančiomis jos lūpas. Suvirpėjo, kai Tokilo 
rankos išpešė palaidinukę jai iš kelnių ir įslydo po ja, glostydamos 
švelnų nekaltą kūną. Jis labai jaudinosi, nes žinojo, kad skleidžia 
dar nenuskintos gėlės vainiklapius, kad su juo Federika pirmąsyk 
patirs fizinę meilę. Braukė pirštais per nedideles jos krūtis, lietė 
spenelius, ir šie tučtuojau sustangrėjo. Nuvilkęs palaidinukę, žiū- 
rėjo, kaip blyksinčių liepsnų šviesa laižo Federikos kūną. Paskui 
atsagstė kelnes ir nusmaukė. Ji liko stovėti vienomis kelnaitėmis 
ir droviai jam šypsojo. 

— Tu labai graži, - sukuždėjo žavėdamasis, didelėmis akimis 
nužiūrinėdamas kiekvieną jos kūno liniją ir vingį. Sumišusi Fede- 
rika truputį dvejojo, suvokė savo pažeidžiamumą ir neišmanė, ką 
daryti. Bet jis, tarsi pajutęs tą drovulį, paėmė jos rankas į savąsias 

ir pabučiavo, tada parodė, kaip atsegti jam marškinius ir kelnes. 
Galop stojo priešais ją nuogas ir išdidus. Prisitraukęs Federiką, 
veidu įsikniaubė jai į kaklą. Pirštais ėmė braukti aukštyn vidine 
jos šlaunų puse, kol pasiekė kelnaičių kraštą. Federikai ėmė linkti 
kojos, bet jis nesivedė jos prie lovos, spyrėsi, kad ir toliau stovėtų, 
o pirštais įsiskverbė ten, kur glūdėjo karštas ir neslepiamas geis- 
mas. Ji sulaikė kvapą, glostoma miklių rankų, jai išraudo skruos- 
tai, o akių vokai ėmė plastėti iš malonumo. Paskui ją, panirusią 
į ritmiškas glamones, tarsi plaukiančią nuostabiomis neištirtos 
jūros bangomis, jis pakėlė ant rankų ir nusinešė į lovą. Ten jai 
nebekliudė linkstančios kojos. Federika gulėjo apsvaigusi ir nesi- 
priešino, o Tokilas begėdiškai, gašliai apipylė jos kūną bučiniais 
ir geidulingai tyrinėjo jį liežuviu. Galų gale švelniai įsiskverbė į ją 
ir visiškai užvaldė. 


Tokilas atsigulė ant nugaros ir prisidegė cigaretę. 

— Nesu mačiusi tavęs rūkant, — tarė Federika, glausdamasi 
prie jo. 

— Rūkau tik pasimylėjęs, - jis įtraukė dūmų į plaučius. — Tik 
gerai pasimylėjęs. 

— Buvo puiku, Tokilai. - Prisimindama savo drovulį, Federika 
nuraudo. 

Jis prisitraukė ją į glėbį ir pabučiavo į drėgną kaktą. 

— Tai tu buvai puiki, - pabrėžė. 

— Ir tu, - nusijuokė ji. 

— Tai tik pradžia. Noriu tave įtraukti į viso gyvenimo nuo- 
tykį. — Tokilas ramiai pažvelgė į Federiką blyškiomis žalsvomis 
akimis. - Suprantu, vėl skubu. Bet žinau, ko noriu. - Suglumusi 
ji ėmė mirkčioti. - Noriu tave vesti, Fede. 

Ji sunerimusi atsisėdo. 

— Mudu pažįstami vos kelis mėnesius, - paprieštaravo, spė- 
liodama, koks stebuklas įžiebė jam šitokią meilę. 

— Bet tu myli mane? — raukydamasis paklausė jis. 

— Taip, myliu. Betgi tuokiesi visam gyvenimui? 

— O ašir mylėsiu tave amžinai, - neatlyžo jis ir truktelėjęs ją 
vėl suspaudė glėbyje. - Tekėk už manęs, Fede, ir padaryk laimin- 
giausią pasaulyje. Taip, esu daug vyresnis už tave, bet tai niekis. 
Tikrai žinau, ko noriu ir kas geriausia tau, - dar sykį pabučiavo 
Federiką. - Reikia, kad kas nors tavimi rūpintųsi ir tave gintų, 
aš tai ir darysiu. Rūpinsiuosi tavimi ir apginsiu. Tau nereikės dėl 
nieko nerimauti nė vienos dienos. Meilė išgydo viską. 

— Tikra tiesa, — pritarė ji ir nusišypsojo, užplūdus jausmams. — 
Labai tave myliu. Tik nerimauju. - Federika atsiduso. - Mačiau, 
kaip subyrėjo mano tėvų santuoka. Nenorėčiau, kad taip nutiktų 
ir man. 

— Pažadu, nenutiks. Tau nėra ko baimintis, - ramino jis. - Jei 
ištekėsi už manęs, būsi laiminga amžinai, duodu tau žodį. 

— Jei tikrai geidi manęs, tada taip. Tekėsiu už tavęs, - tarė ji ir 
patenkinta nusikvatojo. - Ponia Tokil Jensen. Skamba įtikinamai. 

— Galbūt, bet tu būsi mano, - pasakė jis ir taip suspaudė Fe- 
deriką, kad ji ėmė gaudyti orą. | 


Tokilas priglaudė lūpas jai prie kaktos ir dar kartą užtraukė ci- 
garetės dūmo. Kaip jam pasisekė, kad rado Federiką. Likimas 
jam palankus. Ji visapusiškai tobula. Tokilas turėjo daugybę pa- 
tyrusių miesto merginų, tad jį sužavėjo jos tyrumas. Federikos 
naivumas įpūtė jam galių, o grožis ir taktas apakino. Jis jautėsi 
jai reikalingas ir nepaprastai mylimas. Kai sužinojo esąs pirmo- 
ji Federikos meilė, buvo sujaudintas ir pagerbtas, kad mergina 
pasirinko jį — to jam dar nebuvo tekę patirti. Tokilas buvo jos 
didvyris. Federika pagarbiai žvelgė į savo išrinktąjį ir jautėsi lai- 
minga, kad jis viską sprendžia už ją, patenkinta, kad visada jai va- 
dovauja. Priverstas irtis per gyvenimą pagal tikslias tėvo nustaty- 
tas koordinates, Tokilas galiausiai gavo progą valdyti pats. Tėvui 
tai nepatiks, pamanė. Šis visada vadovavo sūnui. Rodos, niekaip 
negalėjai pabėgti nuo jo būdo galios lyg nuo visa gožiančio ąžuo- 
lo šešėlio. Bet per paskutinius kelerius metus Tokilas suaugo ir 
ištrūko iš tėvo paunksmės. Kiekvienas nedidelis savarankiškas 

poelgis jam buvo pergalė, kad ir menka. Dabar žengs dar vieną, 
platesnį žingsnį. Federiką pasirinko ne kas kitas, o jis. Niekas ne- 
gali valdyti jo širdies. Tai leidžia didžiuotis savimi. 


Grįžusi į Londoną, Federika paskambino mamai ir pranešė 
naujieną. 

— Mama, aš išteku. 

Helena atsisėdo. 

— Išteki? —- sušuko pasibaisėjusi. — Už Tokilo? 

— Už ko gi dar? - laiminga nusijuokė Federika. 

— Bet ašjo nė nepažįstu, — paprieštaravo mama. 

— Susipažinsi. Atsivešiu šį savaitgalį. 

— Mieloji, ar visa tai ne per greitai? Judu draugaujat vos kelis 
mėnesius. ' 

— Aš to noriu, — tvirtai atsakė duktė. 

Helena valandėlę tylėjo. Prisiminė skubotas savo pačios vedy- 
bas su Ramonu ir suvirpėjo. 

— Tau tik aštuoniolika. Esi dar vaikas. 

— Ne, moteris, — pabrėžtinai atkirto Federika ir nusišypsojo. 

— Ar pasakei Tobiui? 

— Dar ne. Pirmiausia norėjau pranešti tau. 

— Paskambink jam, — paragino Helena. — Bijau, kad viskas 
klostosi per greitai. Nepažįstu to žmogaus, todėl negaliu nieko 
pasakyti apie jį. Ar ne geriau būtų ilgos sužieduotuvės, per tą lai- 
ką pažintumėte vienas kitą. 

— Tokilas nori susituokti nedelsiant. 

— Tikrai? 

— Taip. Jis labai impulsyvus. Mama, mudu mylim vienas 
kitą, — įtikinėjo Federika. 

— Ir mudu su tavo tėvu mylėjom vienas kitą. 

— Tai visai nesusiję su tavimi ir tėčiu. Juk šnekam apie mane ir 
Tokilą, mudu esam visai kitokie. Abu žinom, ko norim. 

Helena sunkiai atsiduso. Ar Federika tikrai tokia subrendusi, 
kad žino, ko nori? 

> 
Tobį pribloškė naujiena, jis įtūžo. 

— Mes su Džulianu tučtuojau važiuojam į Londoną pasišne- 
kėti su Fede, — skubiai tarė jis Helenai. - Rytoj sėsim į ankstyvą 
traukinį. Ir aš, ir Džulianas jau buvom susidūrę su tuo Tokilu. 
Nors neprisimename kur, jis mums padarė nemalonų įspūdį. 

— Pamėgink jai įkrėsti sveiko proto, Tobi, ji kvaištelėjo. 

— Nurimk, Federika neištekės už jo. 

— Bet ji jau nusprendė. 

— Žinau. Bet paklausys manęs. 

— Ačiū Dievui, nes manęs nebeklauso, — teisinosi Helena, 
liūdnai prisimindama seniai ją graužiantį kartėlį, kad visada 
klausydavo savo tėvo. — Kur susitiksi su Federika? Gal ji bus 
darbe? 

— Ne. Tokilas uždraudė jai dirbti. Ji vysta jo name Litl Bol- 
tonse. 

— Puikumėlis, - nukirto Helena. 

— Taigi, - pritarė Tobis. - Taikysim tiesiai tenai. 


Žinia pasklido greitai. Sukrėsta Polė netyčia numetė ant grindų 
vieną Džeiko laivo modelį, šis pažiro į daugybę skeveldrų. Vakare 
grįžusiam iš darbo ir radusiam taip branginamo savo kūrinio ši- 
pulius Džeikui iš pykčio persikreipė burna, bet paskui jis žmonos 
akyse išvydo skausmą - kai ji būdavo nelaiminga, nudelbdavo jas 
it nusiminęs šuo. 

— Federika išteka už to žmogaus, - bejėgiškai tarė ji. 

Džeikas papurtė galvą. 

— Laivų modelių daug, o Federika vienintelė. Viliuosi, ji su- 
pranta, ką daro, — tyliai pasakė jis. 

— Ji mano ištekanti už savo tėvo, - kalbėjo Polė. - Pasak Ingri- 
dos, kuri viską sužino iš savo dukterų, tam vyrui keturiasdešimt 
metų, be to, jis panašus į Ramoną. 

— Taigi nelabasis išvaizdus. 

— Bijau, kad „nelabasis“ - svarbiausias žodis, - rimtai tarė Polė. 

-Darydamasi manikiūrą, Heleną išgirdo skubų pranešimą per 
radiją. Buvo bent kiek išsiblaškiusi, tad klausėsi viena ausimi, 
pusiau atitrūkusi nuo kasdienybės ir panirusi į svajones. Bet iš 
radijo sklindantys žodžiai sutelkė jos mintis į mažą taškelį, ir 
moters gyslomis pasklido panika, ji skrodė kiaurai lyg ką tik iš- 
galąstas peilis. 

Traukinį, kuriuo Tobis ir Džulianas važiavo į Londoną, ištiko 
katastrofa. 


Trisdešimt pirmas skyrius 


Kačagva 


Estela surikusi atsisėdo lovoje ir įsispoksojo į tamsą, švokšdama 
iš siaubo. Ramonas buvo atblokštas iš sapno apie alsuojančias 
karščiu Afrikos džiungles į mylimosios košmaro šaltį. Jis ištiesė 
ranką ir uždegė šviesą. Atsisėdęs apglėbė Estelą, ėmė glostyti jai 
plaukus ir murmėti raminančius žodžius. 

— Mi amor, tai blogas sapnas, tik blogas sapnas, - guodė ją, o 
jam prie kūno tvaksėjo jos širdis it išsigandęs padarėlis, spurdan- 
tis iš visų jėgų, kad ištrūktų. — Aš čia, mylimoji, aš čia. 

— Sapnavau mirtį, - pasakė Estela, vis dar jusdama draskan- 
čius odą ledinius baimės nagus. 

— Tai tik sapnas. 

— Nuojauta ir perspėjimas, — ramiai tarė ji. — Šitai sapnuoju 
jau antrą kartą. 

— Mi amor, esi išsigandusi, ir tiek. 

— Jis pasikartos ir trečiąsyk. — Ji buvo virpančiomis rankomis 
stipriai įsikibusi jam į pečius. — Ir tada tai iš tikrųjų nutiks. 

Ramonas papurtė galvą ir pabučiavo ją į kaklą. 

— Kas gi mirė tavo sapne? — meilikaudamas paklausė. 

— Nežinau. Nemačiau veido, - atsakė Estela ir ėmė mirksėti, 
kad neištrykštų ašaros. - Bet bijau, kad mirei tu. 

- Jei nori atsikratyti manęs, vien sapno nepakaks, - pašmaikš- 
tavo jis, bet ji nenusišypsojo. 

— Gal tai Ramonsitas, - dusdama vos ištarė. - Nežinau. 

— Pažvelk į mane, - paprašė jis, švelniai ją atstumdamas 


-v-o- 


per rankos ilgį. - Pasižiūrėk man į akis, Estela. - Ji įsistebeilijo 

tuščiomis kankinės akimis ir pamatė, kad jis žvelgia su meile. — 
Niekas nemirs. Tu tikrai negali nuspėti mirties sapne. Dėl ko 
nors nerimauji, ir tai veikia tavo pasąmonę. Turbūt jaudiniesi 
dėl mano kelionės į Afriką. 

Ji linktelėjo ir atsiduso, šviesai kambaryje išsklaidžius niūrų 
sapno siaubą ir pamažu grąžinus jos sąmonę į tikrovę. 

— Turbūt, - pripažino. 

— Išvažiuoju tik kelioms savaitėms. Jau seniai nebuvau niekur 
išvykęs. 

— Žinau. Esi puikus tėvas Ramonsitui, - nusišypsojo ji. 

— Ir geras tavo meilužis? — kilstelėjęs antakius, jis patenkintas 
išsišiepė. 

— Ir geras mano meilužis, - pakartojo Estela. 

Ramonas nunarino galvą ir susiraukė. 

— Niekada tavęs nepaliksiu, - pasakė. - Tau nėra dėl ko jaustis 
nesaugiai. Visada mylėsiu tave. 

— Žinau. Ir aš tave visada mylėsiu. 


Kai Ramonas užgesino šviesą ir apkabino Estelą, ji vis tiek nega- 
lėjo užmigti. Nors ir lenkiama nuovargio, baiminosi trečią kar- 
tą susapnuosianti mirtį, ir sapnas iš tiesų išsipildysiąs. Kitados 
mama jai pasakojo sapne išpranašavusi močiutės mirtį. Trissyk 
sapnavo ją, merdinčią priešais rausvą namą. Nebuvo regėjusi 
jokio rausvo namo, tad nesuko sau galvos ir tą sapną pamiršo. 
Bet po kelių savaičių močiutę, tupinėjančią apie sausmedį, kuris 
augo prie balto jų namo, pakirto širdies priepuolis. Kaip tik tuo 
metu leidosi saulė, ir namo siena nusidažė šilta rausva spalva. 

Estela gulėjo, kamuojama nerimo, kol ją įveikė miegas. Pabu- 
do apyaušriu ir lengviau atsikvėpė sumojusi, kad daugiau išvis 
nieko nesapnavo. 


Ramonui galų gale išsiskyrus su Helena, Estela vylėsi, kad jis ves 


ją. Šią viltį jį puoselėjo slapčia, neprasitardama net tėvams. Teko 
nusivilti, nes Ramonas niekada neužsimindavo apie vedybas. 

Buvo patenkintas tuo, ką turėjo. Laisvai ateidavo ir išeidavo, ne- 
saistomas psichologinio sutarties ryšio. 

Mariana irgi tikėjosi, kad sūnus įteisins santykius su Estela. 
Ilgainiui ji ir jos anūko motina tapo geromis draugėmis. Pama- 
žu atskirtis, primesta jų visuomeninės padėties, išnyko, ir mo- 
terys galėjo gyventi kaip lygi su lygia. Estela įsileido Marianą į 
sūnaus gyvenimą, nuolat skambindavo į Santjagą ir džiaugdavosi 
slaptais Ramonsito močiutės apsilankymais, šiai ilgai vasarojant 
Kačagvoje. Iš pradžių Mariana labai norėjo papasakoti Ignasijui 
apie Estelą ir anūką, bet pamažėle priprato prie savo paslapties ir 
liovėsi kamuotis dėl jos. 

Ramonsitui ėjo dvylikti. Berniukas buvo tamsiaplaukis, to- 
kios pat alyvuogių spalvos odos kaip ir jo tėvai, sodrios medaus 
spalvos akių, gautų iš motinos. Nerūpestingas ir nepriklau- 
somas, panašus į tėvą ir jautrus kaip mama, bet pasižymintis 
visiškai nepaprastu būdu, duotu Dievo. Tas vaikas teikė vien 
džiaugsmą. Mielai klausydavosi vingrių tėvo pasakojimų, o su 
mama rinkdavo kriaukles paplūdimyje. Sėdėdavo su seneliu ir 
šnekėdavosi su antkapiais, abi močiutes linksmindavo savo nuo- 
tykiais, patirtais su draugais. Nepaveldėjo iš tėvo nenumalšina- 
mos aistros keliauti nei gebėjimo tenkinti savo troškimus myli- 
mų žmonių sąskaita. 

Mariana sakydavo, kad Ramonsitas apdovanotas geriausio- 
mis tėvų savybėmis, ir buvo teisi. Nuoširdi vaiko šypsena ir pa- 
tiklių akių naivumas jai dažnai primindavo Federiką. Moteris 
svarstydavo, ar tai regi ir Ramonas, jei tik išvis prisimena dukterį. 
Guosdavosi prisimenanti anūkę vietoj jo. Kol būsiu gyva, sakė 
sau Mariana, Federika ir Halas nebus pamiršti. 

Ramonas mylėjo sūnų taip pat labai kaip kitados Federiką. 
Meilė dukteriai anaiptol nebuvo išblėsusi, neretai jam, kurian- 
čiam istorijas Ramonsitui, sumausdavo širdį iš ilgesio, nes tokių 
pasakojimų mėgo klausytis ir ji. Paskui Ramonas prisimindavo 
tą širdį gildančią akimirką, kai piestu stojęs jo atsainumas virto 
nepakeliama sąžinės graužatimi. 

Jis matė Federiką. Matė minančią dviratį gatvele į namus. Jos 
veidas švytėjo nuo laimės ir įstangos. Federika nė nenumanė, kad 
pralėkęs pro ją juodu mersedesu žmogus buvo jos tėvas. Jis liepė 
vairuotojui tučtuojau sustoti. Išgirdusi staiga sucypiant padangas 
ir sustojant automobilį, duktė nulipo nuo dviračio ir atsigręžė, 
markstydamasi prieš saulę. Ramonas prisiminė, kaip skausmin- 
gai ir lėtai slinko kelios minutės, jam ilgesingai žvelgiant į Federi- 
ką, grumiantis su noru atidaryti automobilio dureles, bėgti artyn 
ir pargriauti ją, kaip darydavo, jai būnant dar vaiku. Deja, tąsyk ji 
nebebuvo maža mergaitė. 

Nors trylikametė atrodė žemaūgė, turėjo ilgas galūnes ir mergi- 
nos veidą, buvo liauna, prakauli, išdidi. Ramonas nuslopino dejo- 
nę, grasinančią ištrūkti beviltišku riksmu. Federikos vardas sukosi 
jam ant lūpų, reikėjo stengtis iš paskutiniųjų nesušukti garsiai. Ji 
stovėjo, prisidengusi akis nuo saulės, padėjusi koją ant paminos, 
kita koja įsispyrusi į gudronuotą kelią. Vėjas kedeno ilgus jos plau- 
kus, vis dar angelo plaukus. La Angelita. Tada jis prisiminė, ką 
sakė Helena. Federika buvo laiminga ir be jo. Jeigu būtų ją apglė- 
bęs, kaip troško, šitai būtų byloję apie pažadus. Melagingus paža- 
dus įsipareigoti, būti ištikimam ir, svarbiausia, sukliudyti Helenai 
ištekėti už Arturo. Pamanęs, kad visa tai ištesėti ne jo jėgoms, Ra- 
monas liūdnai paprašė vairuotojo važiuoti toliau. Bus geriau, jei 
leis Helenai ištekėti už Arturo ir ramiai gyventi su vaikais. 

Į Čilę grįžo, ėdamas gailesčio ir sąžinės. Net jei būtų maldavęs 
Helenos likti, niekas nebūtų pasikeitę. Vylėsi, kad ryšys su vaikais 
vis tiek nenutrūks. Nors buvo sukrėstas praradimo, širdies neat- 
vėrė; grįžęs į rožėmis kvepiantį Estelos glėbį ir pas Ramonsitą, vėl 
stūmė Federiką į atokiausią minčių užkaborį ir nebegirdėjo jos, 
besišaukiančios tėvo. 


Estela pasipasakojo sapnuojanti košmarus. 

— Aš bijau, - pasakė ji mamai, tįsančiai krėsle it riebus ruonis 
ir besivėduojančiai ispaniška vėduokle. — Labai bijau, kad Ramo- 
nas Afrikoje mirs. 

Marija nusišluostė prakaito išpiltą kaktą švarios baltos pažuelo, 
pasiūtos jos motinos, kampučiu ir gerai apmąstė dukters žodžius. 

— Turi apsilankyti pas Fortūną, - kiek pagalvojusi tarė. 

— Kad išpranašautų ateitį? - sunerimo Estela. 

Ji dažnai girdėjo žmones šnekant apie Fortūną, nes tai buvo 
vienintelė juodaodė, kurią jiems teko regėti. Sklido kalbos, kad 
jos tėvas liko gyvas, sudužus vergų laivui ir nuskendus Čilės pa- 
krantėje. Fortūnos motina buvo čionykštė, čilietė, priglobusi jį 
ir išgydžiusi. Fortūna gyveno mažame pakrantės kaimelyje. Kai 
negulėdavo saulėje ir nespoksodavo į slenkantį pro šalį pasaulį, 
spėdavo žmonėms ateitį už nedidelį atlygį. Kaip išsiversdavo su 
tokiais menkais pinigais, niekas nežinojo, bet kai kurie numanė, 
kad ją remia vienas senas žmogus. Fortūna kitados išgelbėjo jam 
gyvybę, nuspėdama žemės drebėjimą, šis būtų pasiglemžęs tą 
žmogų, jei jos paliepimu jis nebūtų išėjęs iš namų. 

Paklausiusi motinos, miegoti Estela parėjo į namus. Ramo- 
nas sėdėjo darbo kambaryje ir rašė kompiuteriu. Vakaras buvo 
ramus ir melancholiškas, užliejęs pakrantę švelnia rausva šviesa. 
Estela nusprendė nepasakoti Ramonui apie Fortūną, nors jo ra- 
šomose knygose nestigo paslapčių ir magijos. Bijojo, kad jis gali 
blogai pamanyti apie ją, juk ateities spėjimą dažnas sieja su že- 
mesniojo luomo prietarais. Prisėlino jam už nugaros ir rankomis 
apsivijo kaklą. Išvydęs Estelą, Ramonas apsidžiaugė ir pabučiavo 
rudus jos riešus. 

— Eime pasivaikščioti į paplūdimį, man reikia įkvėpti oro, — 
tarė, vesdamas ją už rankos laukan. Juodu patraukė per keistą 
rausvą šviesą ir pasibučiavo, ritmingai ošiant jūrai. 

— Rytoj išvykstu, pasiilgsiu tavęs, - pasakė Ramonas. 

— Ir aš tavęs ilgėsiuos, - tarė Estela ir susiraukė. 

— Ar vis dar nerimauji dėl to sapno? - jis pabučiavo ją į kaktą. 

— Ne, ne, - sumelavo ji. - Tik norėčiau, kad niekur nevyktum. 

— Ryt vakare būsiu Santjage, o popiet man reikia pasimatyti 
su agentu. Išskrisiu ketvirtadienio vakarą. Paskambinsiu tau iš 
Santjago ir oro uosto. 

— Tada man belieka laukti, - atsiduso Estela. 

— Taip. Galvosiu apie tave kiekvieną minutę, jei užsikimši au- 
sis pasaulio balsams, gal išgirsi mano siunčiamas meilės žinutes. 

Jis vėl pabučiavo ją, tvirtai apglėbęs liauną liemenį. Vėliau, 
mylėdamasis su Estela blankioje mėnesienoje, kuri atsispindėjo 
jūroje ir švytėjo pro jų kambario langą, Ramonas užuodė rožes 
ant jos odos, sodrų jųdviejų intymumo kvapą, ir žinojo, kad tie 
kvapai lydės jį, keliaujantį per pasaulį, kad jis mėgausis jais, bū- 
damas vienas. 


Kitą dieną Estela ir Ramonsitas atsisveikindami pamojavo Ramo- 
gančių dulkių debesies. Paskui Ramonsitas nušokavo į mokyklą 
su prikrauta knygų mochila* ant pečių. Joje buvo ir priešpiečių 
dėžutė su Estelos suteptais sumuštiniais. Berniukas atsigręžė, 
pamojo mamai, stovinčiai kelio gale, ir pasiuntė oro bučinį. Ji irgi 
pasiuntė jam bučinį ir kurį laiką pastovėjo, švelniai šypsodama. 
Dar sykį pasidžiaugė, kad sūnus neslepia savo meilės jai. 

Estela nebesapnavo mirties. Leidosi nešama prisiminimų, kaip 
mylėjosi su Ramonu, ir pabudo švytinčiu patenkintos moters vei- 
du. Bet jos baimė neslopo, tad kamuojama stingdančio siaubo 
moteris nusprendė kartu su motina apsilankyti pas Fortūną. 


vo- oo 


karštis, žemė buvo sunki ir sausa. Atsirėmęs į Osvaldo Garsijos 
Segundo antkapį, senis kramtė ilgą žolės stiebelį, aniems plušant 
kitame kapinių gale. 

— Ten gera vieta, - kalbėjo jis Osvaldui. - Žvelgia į jūrą kaip 
ir tu. Si, seAtor, puiki vieta, iškilusi virš jūros. Įsivaizduok, jei bū- 
tum pakastas ten, iš kur neatsiveria joks reginys. Norėčiau atgulti 
čia. Matyčiau jūrą ir horizontą. Tai suteikia erdvės, amžinumo 
pojūtį. Man tai patinka. Norėčiau būti gamtos dalis. O kaip tau 


* Kuprinė (isp.). 

atrodo, Osvaldai? - Jis įkvėpė tamsiai žalių pušų aromato ir laukė 
atsakymo. Deja, Osvaldas niekada nedaugžodžiavo. - Čia darosi 
gana ankšta, - toliau kalbėjo Pablas. - Netrukus nebeliks vietos, 
ir žmonės ims kasinėti senus kapus, tokius kaip tavo. Visai tikė- 
tina, kad būsiu palaidotas virš tavęs, ir mudu galėsime šnekėtis 
per amžius. - Jis sukikeno. - Man tai patiktų, si, seūor, patiktų. 


Estela su motina atvažiavo autobusu ir patraukė tiesiai į Fortūnos 
namelį, kėpsantį dulkėtoje šalikelėje. Prie jo nežydėjo gėlės, ne- 
žėlė krūmai, aplink buvo matyti tik sausa smėlinga žemė ir Fortū- 
nos išmėtytos šiukšlės — ji nesisaugojo jomis nuo piktųjų dvasių 
ar blogų žmonių, tik labai tingėjo išmesti į šiukšliadėžę. Namely- 
je dvokė pašvinkusiu maistu ir surūgusiu pienu. Estela su motina 
stengėsi nesiraukyti ir bandė šypsotis, kad neįžeistų senolės. For- 
tūna riogsojo lauke, didžiuliame pintame supamajame krėsle, ir 
senus negrų spiričiuelius, vaikystėje išmoktus iš tėvo. Išvydusi 
Mariją, nusijuokė iš pilvo gelmių ir pasiteiravo apie Pablą Regą. 

— Vis dar šnekasi su numirėliais? Ar niekas jam nepasako, kad 
jie negirdi jo? Išėjusieji nedelsia, vos palikę šią apleistą žemę nu- 
skrenda į dvasių pasaulį. 

Marija nepaisė senolės ir paaiškino, kad jos duktė atvyko su- 
žinoti savo ateities. Fortūna liovėsi supusis ir atsisėdo. Jos veidas 
surimtėjo, įgavo išraišką išmintingos moters, kuri suvokia Dievo 
dovanos užkrautą atsakomybę. 

Paprašiusi Estelos atsisėsti, senolė prislinko su krėslu taip 
arti, kad lietėsi keliais. Marija klestelėjo ant kitos kėdės ir išsiėmė 
ispanišką vėduoklę. Fortūna suėmė virpančias Estelos rankas 
švelniomis, storomis plaštakomis, niekada nepatyrusioms sun- 
kaus darbo, ir nykščiais spūstelėjo delnų pagalvėles. Jos burna 
ėmė keisčiausiai vaipytis, akys užsimerkė, o blakstienos supleve- 
no tarsi nevaldomos. Estela sunerimusi dirstelėjo į motina, bet 
Marija linktelėjo jai, ragindama susikaupti, ir iš jaudulio vėl ėmė 
vėduotis vėduokle. 

— Tu dar niekada nebuvai tokia laiminga, - prabilo Fortūna, ir 
Estela nusišypsojo, nes tai buvo gryna teisybė. - Turi sūnų, kuris 
kada nors taps garsiu rašytoju kaip ir jo tėvas. — Estela parau- 
do ir didžiuodamasi išsišiepė. - Savo skausmą jis išlies eilėmis, 
jas skaitys milijonai žmonių. — Jaunosios moters šypsena išnyko, 
lediniams baimės nagams dar kartą drikstelėjus širdį. Fortūnos 
vokai suplastėjo dar greičiau. Marija nebesivėdavo, tik išsižiojusi 
spoksojo į senolę. - Regiu mirtį, - tarė Fortūna. Estela ėmė dus- 
ti. - Nematau veido, bet ji arti. Labai arti. 

Estela atitraukė rankas ir atsistojo, jai taip užgniaužė gerklę, 
kad beveik neliko plyšio orui į plaučius įeiti. Fortūna atsimerkė. 
Motina pašoko nuo kėdės taip vikriai, kaip būtų galėjusi tik kur 
kas liesesnė moteris, ir įspraudė dukters veidą sau tarp kelių. 

— Kvėpuok, Estela, kvėpuok, - liepė dukteriai, o ši žiopčiojo ir 
springo, stengdamasi įveikti smaugiančią baimę. 

Fortūna atsilošė krėsle ir žiūrėjo, kaip motina ir duktė grumia- 
si su neišvengiama jos pranašyste. Kai galiausiai dusulys praėjo, 
ir Estela vėl galėjo kvėpuoti, visą jos kūną supurtė baisi rauda. 

— Nenoriu, kad jis mirtų, - aimanavo Estela. - Nenoriu jo 
netekti, jis mano gyvenimas. 

Marija apkabino dukterį stambiomis rankomis ir mėgino nu- 
raminti, bet neišspaudė nė žodelio. Viską buvo pasakiusi Fortūna. 

— Juk tai ne Ramonas? - maldaujamai paklausė Estela, bet bū- 
rėja papurtė galvą. 

— Deja, nežinau, - atsakė ji. - Veido nemačiau, daugiau nieko 
negaliu padaryti. 

— O mes galime ką nors padaryti? — Marija buvo apimta ne- 
vilties. 

— Ne. Lemtis stipresnė už mus visus. 


Estela buvo pasiryžusi pakeisti ateitį. Pasakė mamai, kad rytoj 
Ramonas išskrenda į Afriką. Jeigu jai pasisektų sukliudyti, gal 
išgelbėtų jam gyvybę. Marija nemėgino sulaikyti dukters. Žino- 
jo: ši jos neklausys. Estela buvo tokia susikrimtusi, kad negalėjo 

nubūti Kačagvoje, negalėjo laukti, kol ištiks nelaimė. Marija ap- 
kabino dukterį autobusų stotyje ir patikino pasirūpinsianti Ra- 
monsitu, kol jos nebus. 

— Telydi tave Dievas, — tarė. - Tesaugo tave. 

Estela praverkė visą kelionę iki pat Santjago. Sėdėjo, atlošu- 
si galvą į langą, ir prisiminė visas brangiausias akimirkas, pra- 
leistas su Ramonu, tarsi jo jau nebūtų tarp gyvųjų. Užsimerku- 
si ėmė melstis. Netrukus ėmė balsu murmėti maldos žodžius, 
nesuvokdama, kad juos girdi kiti keleiviai, bet šie buvo labai 
mandagūs ir nepuolė tildyti. Atvykusi į Santjagą, Estela taksi at- 
važiavo iki jo buto. Spustelėjo skambutį, bet nesulaukė jokio at- 
sako. Stovėdama daugiabučio tarpduryje, vėl apsipylė ašaromis. 
Nežinojo, ką daryti ir kur dėtis. Gal pavėlavo? O jeigu Ramonas 
guli negyvas savo bute? Estela susmuko ant marmurinių laip- 
tų ir susiėmė už galvos. Pajutusi kažką švelniai plekšnojant per 
petį, pakėlė akis, tikėdamasi išvysti Ramoną, deja, nusivylė, nes 
virš jos palinkęs stovėjo durininkas, lygus rusvas jo veidas buvo 
kupinas užuojautos. 

— Jums negera, ponia? - paklausė jis. 

— Ieškau Ramono Kampionės, - burbtelėjo ji. 

— Don Ramono? - susiraukė jis. - Kas jūs? 

— Estela Rega. Esu... - Durininkas kryptelėjo galvą. - Esu jo... jo... 

— Jo žmona? - paslaugiai pasiteiravo jis. 

— Jo... 

— Jei esat jo žmona, galiu pasakyti, kur jis, - maloniai taręs, 
vyras kreivai šyptelėjo. 

— Aš - jo žmona, - tvirtai atsakė Estela, balta pažiuelo šluos- 
tydamasi ašaras nuo veido. 

- Jis turi su kai kuo susitikti. Išėjo daugiau kaip prieš valan- 
dą, bet iškviesiu jums taksi, kad ten nuvežtų. - Dėkinga Estela 
išspaudė šypseną. — Taip bus geriau, - pasakė durininkas. - Esat 
per graži, kad šitaip liūdėtumėt. 

Paskui žiūrėjo, kaip ji įlipa į jo sustabdytą taksi ir kaip šis 
dingsta, įsimaišęs tarp kitų automobilių. 

Ramonas atsistojo. 

— Rytoj išvykstu į Afriką. Manęs nebus tris savaites. 

— Trumpa kelionė kaip tau, — tarė jo agentas ir supratingai 
šyptelėjo. 

— Na, dabar nelabai yra dėl ko važinėti, - susijuokė Ramonas. 

— Nori pasakyti, kad moteris, kurią slepi visus šiuos metus, 
užkariavo tavo širdį? 

— Per daug klausinėji, Visente. 

— Aš neklystu. Tai išduoda tavo rašymo stilius. Puslapiai al- 
suoja meile. 

Ramonas nusijuokė ir pasiėmė lagaminėlį. 

— Taigi turiu dar mažiau priežasčių kur nors keliauti. 

— Bet vis tiek iškeliausi. 

— Visada taip darau. 

— Paskambink, kai grįši. 


Ramonas uždarė duris paskui save ir įžengė į liftą. Mintyse pa- 
kartojo, ką jam pasakė Visentė, - puslapiai alsuoja meile, - ir nu- 
sišypsojo, prisiminęs Estelą ir Ramonsitą. Paskui dirstelėjo į savo 
atspindį veidrodyje. Sensta. Smilkiniai jau žyla, o ir stotas nebe 
toks lieknas. Jis palenkė galvą ir nerangiai pasitrynė smakrą. 

Turėčiau padaryti Estelą dora moterimi, pamanė, reikėjo ją 
vesti jau prieš daug metų. 

Atvėrė duris į judrią gatvę ir priblokštas stabtelėjo, nes ki- 
tapus gatvės pamatė moterį, labai panašią į Estelą. Moteris su- 
trikusi dairėsi į kairę ir į dešinę, papurtusios raudonos jos akys, 
nepratusios prie judraus eismo, lakstė it išgąsdinti žvėreliai. Ra- 
monas keliskart pamirksėjo, bet sumojęs, kad ten iš tiesų Estela, 
šūktelėjo jai. Išgirdusi savo vardą moteris pakėlė akis. Išvydusi 
Ramoną, lengviau atsiduso ir sveikindamasi kilstelėjo ranką. 

— Ramonai! - laiminga sušuko ji ir, užsidengusi burną plaš- 
taka, mirkčiojimu nuvijo džiaugsmo ašaras. Tada puolė į gatvę. 

— Estela, ne! - suriko jis, deja, per vėlai. 

Staiga sužviegė stabdomo sunkvežimio padangos, jis mėgi- 
no apvažiuoti moterį, kuri, nieko nematydama, išdygo priešais; 
ore blykstelėjo žiežirbos. Ramonas išmetė lagaminėlį ir pasileido 
skersai gatvės, eismas joje buvo jau sustojęs, nes pašiurpę vairuo- 
tojai iššoko iš automobilių pasižiūrėti, kas atsitiko. Vyras pamatė 
sukniubusį po sunkvežimiu Estelos kūną, metėsi prie jo ir tir- 
tančiomis rankomis bandė žūtbūt užčiuopti pulsą. 

— Kalbėk su manimi, Estela, kalbėk, - spausdamas veidą prie 

jos veido, maldaujamai kuždėjo į ausį. - Pasakyk ką nors, myli- 
moji, ištark bent žodelį. Būk gera, tik nemirk. 
Estelos veidą ir pastebėjo, kad jos lūpos vis dar švelniai šypsosi. 
Priglaudė pirštą prie jų, trokšdamas pajusti kvėpavimą, bet ji ne- 
rodė jokių gyvybės ženklų. Jis buvo bejėgis ją prikelti. Paėmęs į 
glėbį sumaitotą kūną, prispaudė prie širdies, paskui, kai suvokė 
pats ją nužudęs, iš pačių gelmių jam išsiveržė garsi rauda. 

— Kas ji? —- kažkas paklausė. | 

— Mano žmona, - suvaitojo Ramonas, lyg paklaikęs sūpuo- 
damas ją. 


Parvežė moterį, kurią mylėjo labiausiai už viską, į jos namus Za- 
palare. Išgirdusiai, kas atsitiko, Marijai pakilo baisus karštis, mo- 
teris gulėjo aptemusia sąmone ir nėmaž negirdėjo Pablo Regos, 
uždegusio žvakę, budinčio prie jos lovos ir tylomis besitariančio su 
Dievu, beviltiškų maldų. Mariana tučtuojau aplankė Estelos tėvus, 
abudu apkabino, nes buvo pamilusi jų dukterį kaip savo. Tik Ra- 
monsitas neliejo ašarų ir elgėsi ramiai. Mariana paaiškino anūkui, 
kad mamytė iškeliavo pas Jėzų, žiūri į sūnų iš dangaus ir myli jį. Bet 
vaikas tik linktelėjo ir apsivijo ją rankomis, prašydamas paguodos. 
Mariana sumišo. Ją trikdė berniuko branda. Moteris negirdėjo, 
kad jis būtų labai sielojęsis ar graudžiai raudojęs iš tylios nevilties. 

Kaip išpranašavo Fortūna, savo kančią ir sielvartą Ramonsitas 
vėliau turėjo išguldyti žodžiais, kuriuos skaitys milijonai. O kol kas 
vaikas negalėjo suvokti savo širdgėlos ir nežinojo, kaip ją išreikšti. 

Susitraukęs ir papilkęs Ramonas atvyko su mylimosios Estelos 
kūnu. Leidosi paguodžiamas jos motinos, priglaudžiamas prie 
krūtinės, o paskui atsitiesė ir stengėsi nesugniužti dėl sūnaus. 
Pamačiusi Ramoną, Marija bemat atsitokėjo ir visiems papasa- 
kojo apie Fortūnos pranašystę. Jis papurtė galvą ir liūdnai pasakė: 

— Estela žuvo vietoj manęs. 

— Žuvo, nes išmušė jos valanda, - tarė Marija. - Todėl Fortū- 
na ir nematė mirštančiojo veido. 


Kai Ignasijas Kampionė pasibeldė į Pablo Regos namo duris, ne- 
didelis gedėtojų būrelis nustebęs susižvelgė. Ignasijas įžengė vi- 
dun kaip žmogus, daugiau nebegalintis apsimesti nieko nežinąs. 

— Labai užjaučiu, sūnau, - pasakė jis ir griebė į glėbį stambaus 
stoto Ramoną. Šis suglumęs sumirksėjo motinai per tėvo petį. 
Mariana gūžtelėjo pečiais ir nusišluostė ašaras. — Juk išties ne- 
manai, kad esu toks kvailas, - pridūrė, plekšnodamas sūnui per 
nugarą. 

Bent kartą Ramonas nežinojo, ką sakyti. Įsikniaubęs tėvui į 
kaklą, pravirko. 


Estela atgulė ant kalvos, stūksančios virš jūros, aukštos žalios pu- 
šies pavėsyje. Pablas Rega vėliau atsiprašė Osvaldo Garsijos Se- 
gundo, kad nuo šiol šnekėsis tik su savo dukterimi. Estela, prie- 
šingai nei Osvaldas, kalbėdavosi su Pablu. Jis girdėdavo jos balsą 
per potvynį ir per atoslūgį, jusdavo jos kvėpavimą vėjyje, visada 
dvelkiantį rožėmis. 

Ramonas spoksojo į horizontą ir galvojo apie pragaištingą 
savo paties savanaudiškumą, sugriovusį šitiek daug gyvenimų. 
Prisiminė tai, ką mylėjo ir ko neteko. Tada pažvelgė į vienuoli- 
kmetį sūnų. Ramonsitas dirstelėjo į jį ir nusišypsojo. Tame šyps- 
nyje Ramonas išvydo Federikos šypseną, Halo ašaras, Helenos 
nusivylimą ir beatodairišką Estelos meilę. Nuramdė gailestį, 
įstrigusį gerklėje tarsi vinių gumulą. Padėjęs ranką narsiajam 

sūnui ant peties, prisiekė, kad savo aplaidumą ir nerūpestingu- 
mą išpirks mylėdamas Ramonsitą, gyvendamas dėl jo ir tapda- 
mas kitu žmogumi, kaip kitados to prašė Helena. 

Ant karsto numetęs raudoną rožę, nusliūkino šalin jau visiš- 
kai pasikeitęs. 


Trisdešimt antras skyrius 


Polperas 


Helena, Džeikas ir Polė sėdėjo ir bejėgiškai spoksojo į televizo- 
rių, pranešantį apie traukinio katastrofą. Sunerimusiems gimi- 
naičiams buvo paskelbtas telefono numeris, kuriuo jie galėjo 
skambinti, o gelbėtojai vis dar traukė kūnus iš nuolaužų. Apie 
Tobį ir Džulianą nebuvo jokių žinių. Iš darbo parlėkė Arturas, 
iš mokyklos buvo paimtas Halas. Polės virtuvę drebinte drebino 
visuotinis sielvartas Visi Džeiko laivų modeliai mėtėsi ant grindų 
ir ant stalo tarsi degtukai, jis nušveitė juos, ištikus ūmiam pykčio 
ir sąžinės graužaties priepuoliui. Polė mėgino užmegzti ryšį su 
vyru, padėti įsipainiojusiam užsispyrimo ir prietarų žabanguo- 
se, bet jis atsisakė jos pagalbos. Džeikui buvo labai gėda. Ir labai 
koktu, kad jo nepakantumas galėjo šitaip užgožti gyvenimo vertę. 

Įsitikinęs, kad Tobis žuvo, ir negalėdamas pažvelgti šeimai į 
akis, jis išspūdino iš namų pasivaikščioti ant skardžių. Sliūkino 
per žiemos pakąstą žolę, o jo veidą dilgino neapykantos sau aša- 
ros. Nuo žvarbaus vėjo Džeikui degė akys, nematydamas nieko 
aplink jis skubėjo eiti tolyn, lyg greitai žingsniuojančio nebegalė- 
tų pavyti neviltis. 

Prisiminė Tobį vaikystėje. Kaip pasiimdavo jį į laivą, kaip juo- 
du tylomis sėdėdavo ir žiūrėdavo į kirus ir į žuvų guotus, susispi- 
etusius po pat vandens paviršiumi. Prisiminė, kaip juokėsi, kai 
Tobis maldavo paleisti į vandenį ką tik pagautą stambų upėtakį. 
Kaip erzino sūnų, laikydamas žuvį rankose ir mosuodamas ja 
prieš pat iškamuotą jo veidą. Nuo šių ir daugelio kitų prisimini- 

mų jį nukrėtė drebulys. Tobis visada žinojo, ko vertas gyvenimas. 
Žinojo geriau už visus. 

Paskui Džeikas prisiminė tas akimirkas, kai juodu su sūnumi 
jautėsi tokie artimi, kad abu manė, jog niekas negalėtų įsiterpti 
tarp jų. Tobis padėdavo jam klijuoti laivų modelius iki išnakčių. 
Juodu pasakodavo vienas kitam istorijas, juokdavosi ir triūsdavo 
jaukioje ir itin intymioje tyloje. Kitados Tobis buvo jam visiškai 
atviras. 

Bet, atsiradus Džulianui, viskas pasikeitė. 

Džeikas atsisėdo ant šaltos uolos ir įsistebeilijo į audringą 
horizontą, kur bangos daužėsi viena į kitą, suplakdamos putas 
lyg kraują. Jis griozdė iškankintą savo sielą, ieškodamas prietarų 
priežasties. Čia buvo kaltas ne tik Tobio homoseksualumas, ne 
vien jis nuteikė tėvą prieš sūnų; Džeiko apmaudas buvo subren- 
dęs gerokai anksčiau, nei jis apie tai sužinojo. Čia slypėjo dar kaž- 
kas. Kur kas primityvesnis dalykas. Džeikas prisiminė, kaip Tobis 
pirmąkart supažindino jį su Džulianu. Išsyk krito į akį, kokie jie 
artimi. Juokėsi it seni draugai, nuspėjo vienas kito mintis tarsi 
broliai ir mėgavosi jaukia tyla lyg tėvas ir sūnus. Džeiką dusino 
pavydas. Vis labiau gilindamasis į savo jausmus, vyras suprato, 
kad Tobio homoseksualumas niekada nekėlė jam keblumų, tie- 
siog buvo parankiau jį laikyti savo apmaudo priežastimi nei jaus- 
tis graužiamam pavydo. Staiga jis susigėdo. 

Džeikas nebuvo religingas, bet gamtoje juto Dievo buvimą, už- 
tat dabar ėmė melstis. Prašė, kad Dievas jam atleistų, ir maldavo 
išsaugoti Tobio ir Džuliano gyvybes, kad galėtų susitaikyti su jais. 

Kai parsirado namo, Polė pastebėjo pasikeitusią jo miną. Kaž- 
kur vėjyje Džeikas buvo nugalabijęs kankinusį jį slibiną. Ketino 
prisidėti prie šeimos ir viltingai laukti. 

Helena žinojo turinti nesugniužti dėl sūnaus, bet jos kančia 
buvo nenuramdoma. Žiūrėdama, kaip puodelio su kava paviršiu- 
je vilnija raibuliukai nuo jos ašarų, visai pasidavė dramatizmui. 
Pasirodžius Arturui, šiaip taip pakėlė užburkusias akis, prašyda- 
ma paguosti. Vyras padėjo portfelį ir atsistojo virtuvės viduryje. 

— Gerai, - tarė valdingu tonu, įsispręsdamas į šonus. - Kalbė- 
jausi su vietos gelbėjimo tarnybomis, bet iki šiol apie mūsiškius 
nieko negirdėti. Galime bent džiaugtis, kad jie nepaskelbti tarp 
žuvusiųjų. 

Helena suaimanavo. Polė sučiaupė blyškias lūpas, stengdama- 
si užgniaužti sielvartą. Turėjo neprarasti stiprybės dėl šeimos. 

— Dabar belieka laukti. Skambinsiu kas penkiolika minučių. 
Džeikai, neišjunk radijo, kad girdėtume pranešimus. Helena, 
negedėk per anksti. Kol nėra žinių, yra vilties, bent šitaip rodyk 
jiems pagarbą. 

Ji apstulbo. Taip valdingai kalbančio savo vyro dar nebuvo gir- 
dėjusi. Susižavėjusi pamirksėjo akimis, žvelgdama į jį. 

— Turim nesuskysti vienas kito labui. Dar ne viskas prarasta, — 
toliau varė jis ir pamatė žmoną klusniai atsitiesiant. 

— Gal kas nors norėtumėt dar arbatos? — paklausė Polė, pripil- 
dama virdulį vandens. 


Federika labai norėjo būti su šeima Polpere. Ji gulėjo didžiulėje 
Tokilo lovoje Litl Boltonse ir įdėmiai žvelgė pro langą, trokšda- 
ma, kad suskambėtų telefonas ir ji išgirstų gerą žinią. Paskambi- 
no į Tokilo kontorą, perdavė jam žinutę per sekretorę. Įtempusi 
ausis, klausėsi, ar duryse nepasisuks raktas, kol pojūčiai taip pa- 
aštrėjo, kad ji ėmė šokčioti nuo menkiausio garselio. 

Helena paskambino jai ir pranešė siaubingą žinią. Tiesa, kol 
nebuvo jokių žūties įrodymų, vis dar kirbėjo viltis, kad Tobis ir 
reportažus. Traukinys panėšėjo į skardinį žaislą, atsainiai sutraiš- 
kytą žiauraus vaiko. Ji matė, kaip ugniagesiai vargsta traukdami 
žuvusiųjų kūnus ir žvalgosi, ar neras gyvųjų. Deja, tarp neryškių 
nepažįstamų veidų neišvydo nei Tobio, nei Džuliano. Kai visko 
atrodė gana, Federika išjungė televizorių ir tįsojo ant lovos, lauk- 
dama žinių iš motinos. 

Galų gale suskambus telefonui, tirtančia ranka pakėlė ragelį ir 
per spengimą ausyse vos išgirdo balsą. 

— Fede, čia Hestera. 

Federikai apsunko širdis. 

— Ak, Hestera, labas, — nusivylusi atsakė. 

— Gavau šį numerį iš tavo mamos. Labai užjaučiu. Mes visi 
galvojam apie tave, - tarė draugė. - Mudvi su Mole sėdim bute ir 
meldžiamės, kad Tobis su Džulianu būtų sveiki gyvi. 

— Ačiū, Hestera, — silpnai suvapėjo Federika. - Ir aš meldžiuosi. 

Draugė buvo girdėjusi, kad Federika susižadėjo su Tokilu, bet 
jai atrodė, kad dabar nedera užsiminti apie tai. 

— Neužimsiu telefono linijos, bet esam čia, jei tik tau mūsų 
prireiks, - su užuojauta pridūrė ji ir padėjo ragelį. 

Kai pagaliau raktas brakštelėjo spynoje, Federika jo neišgirdo, 
visą dėmesį buvo sukaupusi į telefoną. Tokilas rado ją lovoje, su- 
sirietusią į kamuoliuką. Priėjęs apkabino, ir ji pravirko, glausda- 
masi jam prie krūtinės. 

— Maniau, niekada nepareisi, - springo ašaromis, apkabinda- 
ma jam kaklą. - Gal Tobis ir Džulianas jau negyvi. 

— Nežinia, ar jie žuvo, - ramino jis. - Kokios paskutinės nau- 
jienos? 

— Blogiausia, kad jokių. 

— Ar žiūrėjai televiziją? 

— Neištvėriau ir išjungiau. Laukiu mamos skambučio. Jie nuo- 
lat skambina šeimos linija. 

— Tada tai viskas, ką galime padaryti. Ir dar melskimės, - pa- 
sakė Tokilas, glostydamas karštą jos kaktą. - Jie gyvi, mieloji, ži- 
nau, kad gyvi. 

Bet Federika nujautė tik pražūtį. 

Netrukus Tokilas atsistojo ir perėjo kambarį. 

— Jei niūksosi čia, nieko nepakeisi. Nuo to mane jau ima ka- 
muoti uždaros erdvės baimė. Gal pagulėk vonioje, tada apsirenk, 
nueisim kur nors papietauti, kad truputį prasiblaškytum. 

— Tokiu metu negaliu pietauti! - pasibaisėjusi sušuko ji. 

— Tau būtų į naudą išeiti iš namų, pasrėbti karštos sriubos. Ir 
laikas slinktų greičiau. 

— O telefonas? - išstenėjo Federika. 
— Persiųsiu į savo mobilųjį. Nesijaudink, kai taviškiai ką nors 
sužinos, tikrai paskambins, kad ir kur būtume, - patikino jis. 


Polpere žinios sklido greitai. Ingrida traukė cigaretes vieną po ki- 
tos, negalėjo tapyti ar, kaip dažniausiai būdavo, išsiblaškiusi pa- 
kilti virš savo rūpesčių. Užvertęs savo filosofines knygas, Inigas 
kėpsojo su žmona prieš židinį, mąstydamas apie mirties prasmę. 
Nunas papurtė galvą ir išmaukė stiklą viskio, dejuodamas, kad 
vietoj tų jaunuolių turėjo būti jis. 

— Mano laikas jau baigiasi, - atsiduso jis. - O tiems vaikinams 
dar gyventi ir gyventi. 

Semas sėdėjo darbe priešais kompiuterį ir labai norėjo pa- 
skambinti Federikai. Baisiąją žinią jam pranešė Molė. Jis tučtuo- 
jau įsijungė radiją ir išklausė smulkmenas apie traukinio katas- 
trofą. Ak, kad būtų galėjęs ją paguosti kaip andai tarp katilėlių, 
kai ji nugirdo Arturą peršantis mamai. Tada Federika buvo tokia 
jauna, vieniša ir nelaiminga, žvelgdavo į jį baikščiomis akimis 
ir dievino kaip nieką kitą. Semas prisiminė švelnius, saldžius 
bučinius daržinėje, nesmagų jųdviejų susidūrimą virtuvėje per 
Kalėdas ir pajuto, kad ji tolsta nuo jo. Iškart ėmė nekęsti Tokilo 
Jenseno. Na ir vardas, vis pamanydavo. Sutrikusi Molė pamiršo 
jam pranešti, kad Federika susižadėjusi ir ketina ištekėti. Tik pa- 
diktavo naująjį jos telefono numerį ir paprašė jai paskambinti. 

— Federikai reikia mūsų paramos, - paaiškino broliui. 

Semas paišaliojo aplink skaičius, užrašytus „Evening Stan- 
dart“ puslapio kampe, ir svarstė, ar Federika apsidžiaugs išgir- 
dusi jo balsą, ar ne. Nuvijęs abejones, surinko numerį. Atsilošė 
kėdėje ir klausėsi signalo, smarkiai tvinksint širdžiai. Galop, si- 
gnalui nutilus, skubiai atsiliepė gargždus vyriškas balsas: 

— Čia Tokilas. 

Semas taip suirzo, kad jam susuko pilvą. 

— Aš Semas Eplbis, skambinu Federikai, - šaltai pasakė. 

Atsiliepusysis išreiškė savo nusivylimą garsiu atodūsiu. 


396 


Dėžutė su drugeliu 


— Deja, ji maudosi. 

— Ak, - nekantriai ištarė Semas, nusiėmė akinius ir susijaudi- 
nęs patrynė tarpuakį. 

— Gal ji galėtų paskambinti tau vėliau? Būtų gerai neužimti 
telefono linijos. Nenumanau, ar žinai, bet... 

— Žinau. Tik pasakyk jai, kad skambinau, - nutraukė jis To- 
kilą, padėjo ragelį ir piktai bedė į laikraštį peiliuką laiškams at- 
plėšti. Pasigailėjo, kad išvis skambino. - Tokilas Jensenas, - tyliai 
niršo, — kvailys ir silpnaprotis. 

— Kas skambino? - iš vonios šūktelėjo Federika. 

Tokilas prikando lūpą, svarstydamas, ar turėtų pasakyti. Jam 
ne itin patiko, kaip šneka Semas Eplbis. To vyruko pasipūtimas 
erzino. Be to, Federikai nebereikėjo draugų; ji turėjo jį. 

— Nieko ypatingo, skambutis iš kontoros, mieloji, - atsakė jai 
ir patenkintas nusišypsojo. 

Nors Semas Eplbis numetė ragelį, bet paskutinis žodį bus jo. 


Tokilas nusivedė Federiką pietauti į restoranėlį už kampo. Gerai 
pažįstanti jį padavėja pasodino porą prie staliuko šalia lango. Fe- 
derika sėdėjo ir nelaiminga dėbsojo į pilką šaligatvį. 

— Dėdė Tobis man buvo kaip tėvas, - pasakė, šaukštu maka- 
luodama sriubos dubenyje. — Tikrajam tėvui visai nerūpėjau, o 
dėdė Tobis visada rasdavo man laiko. Su juo susiję šitiek prisimi- 
nimų. - Ji atsiduso nė nesivargindama nubraukti pakibusios ant 
blakstienos didžiulės ašaros. 

— Šneki būtuoju laiku, mieloji, — tarė Tokilas ir švelniai pa- 
glostė jos ranką. - Esu tikras, kad jis gyvas, pamatysi. 

— Ne, Tobis žuvo, - liūdnai paprieštaravo Federika. - Antraip 
būtume jau išgirdę apie jį. 

Tą akimirką taip šaižiai sučirškė Tokilo mobilusis, kad pašoko 
visas restoranas. 

— Tokilas, - skubiai atsiliepė jis. - Ak, ponia Kuk, tai Tokilas 
Jensenas. Turite kokių nors naujienų? 

— Ar Federika su tavimi? — paklausė Helena, nepaisydama 
įprastinių mandagybių. 

— Perduosiu telefoną jai. 

— Fede, brangioji, deja, dar nieko aiškaus nežinom. Trisdešimt 
du žuvusieji. Tobio ir Džuliano tarp jų nėra, bet jie neminimi ir 
tarp išsigelbėjusiųjų. Gelbėtojai nežino. Vis dar ieško. Labai sten- 
giamės nepalūžti. Arturas nuostabus. Viską perėmė į savo ran- 
kas. Nė nemaniau, kad turi tokių gebėjimų. 

— Ak, mama. Karštai meldžiuosi, - sušnabždėjo Federika. 

— Ir aš. Visi meldžiamės. 

— Taip su jais ir neatsisveikinau, — vos ištarė ji, akimis nuž- 
velgdama ramią gatvę. 

Staiga pamatė Tobį ir Džulianą, linksmai žingsniuojančius ša- 
ligatviu. Tobis šlamštė šokolado plytelę. Federika apstulbusi nu- 
tilo ir ėmė smarkiai mirksėti — gal apsiriko? 

— Žinau, brangute, ir aš neatsisveikinau, — sušniurkštė Hele- 
na. Paskui po valandėlės, dukrai neatsakius, pridūrė: - Fede, tu 
gerai jautiesi? 

— Mama, jie čia! - nustebusi sušuko Federika. 

Tokilas atsigręžė ir pažvelgė pro langą. 

— Kas tie jie? 

— Dėdė Tobis ir Džulianas! 

— Ką? 

— Jie eina gatve mūsų link. 

— Tikrai? 

— Taip! — atsakė ji, pakilo ir išlėkė pro duris. - Tobi! Džulia- 
nai! — riktelėjo. 

Tobis džiaugsmingai nusišypsojo, dukterėčiai bėgant artyn. Ji 
puolė jam į glėbį. 

— Tu gyvas, - nusijuokė Federika. - Jie gyvi! - šūktelėjo į tele- 
foną - kitame laido gale lūkuriavo sunerimusi Helena. 

— Perduok jam telefoną! — piktai paliepė Helena. - Jie gyvi! — 
pasakė ir suglumusi pažvelgė į tėvus, Arturą, Halą. 

— Po paraliais, kas jums nutiko? 

— O kodėl klausi? 

— Juk traukinį ištiko katastrofa. 

Tobis susiraukė. 

— Kokia dar katastrofa? - sumišo jis. 

— Dėl Dievo meilės! - aiktelėjo Helena. - Tik nesakyk, kad jūs 
nė nevažiavote juo. 

— Išvykom ankstyvuoju, nes Džulianas buvo numatęs su kai 
kuo susitikti Sohe. 

— Neįtikima! - sušuko moteris. - O mes manėm, kad jūs žu- 
vot. Labai nerimavom dėl jūsų. 

— Vaje, atsiprašau. 

— Velniai griebtų, vien atiprašymu neatsipirksi! — įniršo ji. — 
Po šimts, Tobi, manėm, kad judu žuvot. Iš nerimo lipom sieno- 
mis. Aš net sukūriau kalbą jūsų laidotuvėms. Perkūnėli! Myliu 
tave! - suunkštė ji ir puolė į ašaras. 

Džeikas perėmė iš jos telefoną. 

— Tobi. 

— Tėti. 

Stojo trumpa tyla, kol Džeikas ieškojo žodžių, nors šie vos 
prieš akimirką sukosi jam ant liežuvio galo. 

Sutrikęs Tobis dirstelėjo į Džulianą. 

Galų gale Džeikas nusprendė tarti ne tokius skambius žodžius. 

— Greičiau grįžk namo, sūnau, abu grįžkit, - ryžtingai paragi- 
no. Norėjo pasakyti daugiau, bet telefonu negalėjo. 

Tobis suglumęs suraukė kaktą. 

— Ar nesveikuoji, tėti? 

— Tu gyvas. Jūs abudu gyvi. Dar nesu taip puikiai jautęsis, — 
linksmai pareiškė jis, ir Tobis atpažino senąjį tėvo balsą, ku- 
piną meilės ir švelnumo kaip andai, kol šio nebuvo užsmaugę 
prietarai. 

Tobis pasišnekėjo su mama, Arturu ir Halu. Paskui išjungė 
telefoną ir apstulbęs papurtė galvą. 

— Kviečiu papietauti su mumis, — tarė Tokilas ir padavė ran- 
ką. - Aš - Tokilas Jensenas. Nė nežinot, kaip malonu susipažinti 
su jumis abiem. 

Grįžtantys į Polperą Tobis ir Džulianas, jų manymu, buvo ne- 
verti tokio sutikimo. Jiems išlipus iš traukinio, perone kartu su 
Tobio šeima ir Eplbiais stovintys beveik visi miestelio gyventojai 
ėmė nuoširdžiai ploti. Net Inigas atslinko iš namų, apsivilkęs nu- 
triušusį palaikį kašmyro paltą ir užsivožęs fetrinę skrybėlę, šitaip 
reikšdamas džiaugsmą, kad anuodu parsirado sveiki gyvi. Polė 
didžiuodamasi žiūrėjo į Džeiką, glėbesčiuojantį abu sugrįžėlius ir 
širdingai plekšnojantį jiems per nugaras — nuo užplūdusių jaus- 
mų vyrui taip užgniaužė gerklę, kad jis negalėjo kalbėti. Kai Tobis 
apkabino tėvą, akis jam užtraukė migla. Tas apkabinimas sugriovė 
nematomą sieną tarp jų. Tėvo ir sūnaus akyse atsispindėjo jaus- 
mai, o ašaros rodė meilę, nes šią lyg ir nederėjo reikšti žodžiais. 
knietėjo sužinoti, koks buvo Tobio ir Džuliano susitikimas su Fe- 
derika, ar jiems pavyko užvilkinti jos sumanymą ištekėti. 

Irdamasis per sveikintojų minią prie išėjimo, Tobis nustebo 
išvydęs prie durų trypčiojančią Džoaną Blek, merginą, kitados 
jo bučiuotą mokykloje. Džoana nusišypsojo jam. Sutrikęs Tobis 
irgi išsišiepė jai. 

— Labas, Džoana. 

— Sveikas, Tobi. Maniau, nebeprisimeni manęs. 

— Prisimenu, - draugiškai sukikeno Tobis. 

— Tik noriu atsiprašyti, kad anuomet bakalėjos parduotuvėje 
šitaip įžeidžiau tave. 

— Nesikrimsk, niekis. Be to, tai buvo seniai. — Jis gūžtelėjo 
pečiais, matydamas ją brūkščiojant kojomis. 

— Žinau, bet išėjo negražiai. 

— Tai aš elgiausi negražiai. Ir šitai nutiko seniai. 

Ji nudelbė akis ir užsikišo pilkšvai rusvų plaukų sruogą už 
ausies. 

— Tik štai kas, — tyliai ištarė Džoana. - Kai pabučiavai mane 
prieš daugybę metų... 

— Na? 

— Aš nubėgau ašarodama. 

— Taip. 

— Įsižeidžiau ne todėl, kad pabučiavai mane. Aš to geidžiau, — 
droviai tarė ji ir sutrikusi nusijuokė. — Pasipiktinau, nes po to 
bučinio išvydau tavo veide didžiulį pasibjaurėjimą. 

— Ak, atsiprašau, - jis vėl trūktelėjo pečiais. 

— Ne, iš tiesų nėra ko atsiprašinėti, — skubiai tarė ji. - Dabar 
viską suprantu. Tau nepatiko merginos, andai apie tai nė nenu- 
tuokiau. 

— O kodėl dabar kalbi apie tai? 

— Maniau, kad žuvai, - tyliai atsakė Džoana. 

— A. 

— Daug metų norėjau tau šitai pasakyti, bet vis pristigdavau 
drąsos. 

— Ačiū, - sumurmėjo Tobis, žiūrėdamas, kaip ji išsmunka pro 
duris. Jis nusekė iš paskos. 

— Tai ir tenorėjau iškloti. Ir išklojau. - Mergina nervingai su- 
sijuokė, trypčiodama šaltyje. Paskui apkabino jį. Tobis stovėjo 
pastėręs, o ji sunkiai atsiduso. Buvo taip ir neatsigavusi nuo pir- 
mosios aistringos mergaitiškos meilės ir skuboto bučinio žaidi- 
mų aikštelėje. — Iki, - pridūrė ir nuskubėjo šalin. 

Jis nulydėjo ją žvilgsniu ir krestelėjo galvą. 

- Žinai, mirtis krečia su žmonėmis keisčiausius dalykus, — 
pasakė Džulianui. 

Tasai šyptelėjo. 

— Žmonės turėtų mirti dažniau, - mąsliai pasakė. — Tada 
kiekvienas atskleistų, ką turi geriausia. 


Mirtis iš tikro atskleidė, kas žmonėse geriausia. Nejučia pasikeitė 
visi Tobio šeimos nariai. 

Džeikas stojo akistaton su savo pavydu ir laimėjo. Polė ėmė 
taip žavėtis savo vyru, kad tai juodu, išskirtus jo prietarų, suvie- 
nijo. Helena kaip niekada ėmė suvokti gyvenimo vertę ir dėkojo 
Dievui už Arturą. Pastvėrė po stalu sutuoktinio ranką ir ėmė jam 

intymiai šypsotis, kaip šypsodavosi jųdviejų pažinties pradžioje, 
o jis net pasipūtė iš džiaugsmo. Halas išlindo iš savo kiauto ir 
pradėjo pastebėti žmones aplink save, nors ir laikinai. 

Kai Helenai galų gale pavyko pasiteirauti Tobio, kaip sekėsi 
šnekėtis su Federika, ji sumojo, kad visai nesvarbu, ar Federika ir 
Tokilas susituoks, ar ne. Juk vedybos negresia gyvybei. 

— Nustebau, kad Tokilas toks šaunus, - pasakė Tobis, šveis- 
damas Polės daugiaryžį su grybais. - Daug vyresnis už ją, labai 
patrauklus, protingas. 

— Ir itin panašus į jos tėvą, — pridūrė Džulianas. - Toks pat 
malonus. 

— Bet ar bus geras jai? —- suabejojo Polė, Džeikui pilant vyno 
jai į taurę. 

— Ji jauna, - tarė Džeikas, — bet ne kvaila, Pole. 

— Ak, Federika žino, ko nori, tėti, - patikino Tobis. - Be jokios 
abejonės. Kad ir kaip ten būtų, ji jau nebe mažoji Fedė, o moteris. 
Susipažinusi su Tokilu, gana greitai suaugo. Ir tikrai neatsisakys jo. 

— Bet Fedė pažeidžiama, ypač atsidūrusi šalia gerokai vyres- 
nio žmogaus, galinčio ja manipuliuoti, - įsiterpė Arturas. 

— Taip, pažeidžiama, — pritarė Helena. - Jautri ir itin paveiki, 
be to, tai pirmoji jos meilė, o juk jai turbūt dera turėti daugiau 
gerbėjų. 

— Fedė nesiblaškys, —- sukikeno Halas, užšvirkšdamas pomi- 
dorų padažo ant daugiaryžio. 

— Na, kiek leidžia protas, - paprieštaravo Džeikas. 

— Helena ir nesako, kad ji puls į lovą su kiekvienu pasitaikiu- 
siu, tėti, tik suaugusi įgavo daugiau patirties, susipažino su kitais 
žmonėmis. Pritariu Helenai. Neramu, kad Federika išteka už pir- 
mo įsimylėto vyro, kad ir koks tasai žavus. Juk tuokiamasi visam 
gyvenimui, —- pasakė Tobis. 

— Taip turėtų būti, — ironiškai įsiterpė Helena. 

— Tikriausiai, — išsišiepė Arturas, priglausdamas kelį jai prie 
kelio. Helena koketiškai mirktelėjo jam. 

— Man regis, santuoka įsiurbia, - pareiškė Halas. 

Jo motina nusišypsojo ir papurtė galvą. 

— Tad ką darysim? — paklausė Polė ir ištuštino taurę. - Ar 
tikrai ką nors galėtume? 

— Nieko, — atsakė Džeikas. - Federika turi plaukti savo laivu, 
Pole. 

— O kada susipažinsim su jaunikiu? - pasiteiravo Helena. 

— Abudu galėtų atvažiuoti šį savaitgalį, - tarė Tobis. 

— Gerai, - linktelėjęs užbaigė šneką Džeikas. - Daugiau nesi- 
žarstykim nuomonėmis, duokim progą tam vargšui vaikinui. Ar 
dar liko daugiaryžio, Pole? 


Molė paskambino Semui ir pasakė, kad Tobis su Džulianu gyvi, 
neužmiršo ir pranešti, kad išteka Federika. Jis kone užspringo iš 
pavydo. 

— Ką čia paistai, juk juodu ką tik susipažino. 

— Taip. Visiška nesąmonė, - pritarė jam Molė. - Vis dėlto ji 
išteka. 

— Dėl Dievo meilės, Fedė yra Hesteros bendraamžė, tad ką 
nutuokia apie santuoką? 

— Ničnieko. Jei nutuoktų, kažin, ar pultų tekėti. Bet mama sako, 
kad Fedės išrinktasis yra tėvo, kurio ji niekada neturėjo, pakaitas. 

— Ak, štai kaip. Idealaus tėvo vaizdinio sindromas, - karčiai 
tarė Semas stingstančia širdimi. 

— Panašiai. 

— Kada vestuvės? 

— Pavasarį. 

— Šį pavasarį? — sušuko jis, nusiplėšdamas akinius ir trinda- 
masis akis, ūmiai pavargusias ir nemaloniai perštinčias. 

— Tokilas nori vesti kuo greičiau. Ar žinai, kad uždraudė jai 
dirbti? 

— Ne! 

— Taigi. Ji jau perkraustė daugybę savo daiktų į jo namus. 

— O kur jis gyvena? 

— Litl Boltonse. - Iš apmaudo Molės balsas buvo niūrus. 

— Juk jai ir nereikės dirbti? Jis, aišku, turtingas. 

— Kiekvienas turi ką nors veikti, - paprieštaravo Molė. - Ji 
taps viena iš tų bjaurių, nemalonių moterų, kurios nieko nevei- 
kia, vien kiaurą dieną vaikštinėja po parduotuves. 

— Tik ne Fedė, - Semas ėmė ją ginti. 

— Kaip tik ji, - neatlyžo Molė. - Vyras padarys ją tokią, kokią 
norės regėti. Juk Fedės būdas ne iš tvirčiausių, tiesa? 

— Ji jauna. 

— Hestera taip pat jauna, bet tvirtesnio būdo. 

— Jei Fedė turėtų tokią seserį kaip tu, jos būdas būtų plieni- 
nis, - šaltai atrėžė jis. 

— Ką turi galvoje? 

— Tu viso labo pavyduliauji, kad Fedę nustvėrė išvaizdus ir 
turtingas vyriškis, —- apkaltino ją Semas, stebėdamasis savo at- 
šiaurumu seseriai. 

— Klausyk, paskambinau tau, kad sužinotum naujieną, ir visai 
nenoriu veltis į nemalonų pokalbį, - suirzusi atšovė Molė. 

— Atleisk, Mole. Šiandien man sunki diena, — atsiprašė jis ir 
giliai atsiduso. 

Padėjęs telefoną, pajuto šleikštulį. Negalėdamas sutelkti dė- 
mesio į darbą, užsimetė švarką ir anksti išėjo namo. Semui visai 
nerūpėjo, ką apie tai pamanys jo viršininkas. Šiaip ar taip, jis ne- 
benorėjo dirbti Sityje. Kuo greičiau grįš į Polperą, tuo geriau. Ti- 
krai nesiveržė trintis Londone, jei Federika ir Tokilas susituoks. 

Metro nuvažiavęs iki Haid parko kampo, apėjo parką ratu, 
spardydamas lapus ir tūžmingai šnairuodamas į voveres. Prapliu- 
pus lietui, prisiglaudė po viena iš akmeninių parko puošmenų, 
vaizduojančių pilį, ir liūdnai įsispoksojo į pilką padangę. Nėmaž 
nesuprato, kodėl jam taip rūpi, kad Federika išteka. Juk pats tu- 
rėjo progą, bet nepasinaudojo ja. Pabučiavo mergaitę ir paleido. 
Guodėsi tuo, kad tada nenorėjo su niekuo užmegzti jokių ryšių. 
Nenorėjo susipančioti. Jei Federika būtų laisva, pamanė Semas, 
jis vis tiek jos nesiektų. Tetrokšta, kad ji niekam nepriklausytų. 

Per dulksną parsiradęs į savo butą, pasijuto kur kas geriau. Na 
ir kas, kad Federika išteka už Tokilo. Jis dar sutiks sau skirtąją. 


404 


Dėžutė su drugeliu 


Kurį laiką Semui pavyko save įtikinti, kad Federika jam nė 
motais, bet, susidūręs su Tokilu akis į akį, jis nebegalėjo apsime- 
tinėti. Visi Semo instinktai baisiausiai priešinosi toms vedyboms, 
jo manymu, jos dar iš anksto buvo pasmerktos nesėkmei. Bet visi 
kiti manė kitaip. 


Tokilas su Federika atvažiavo į Tobio namus penktadienio vaka- 
rą. Tokilas užsimanė pakeliui stabčioti prie nedidelių užeigų ir 
smuklių pailsėti ir užkąsti. Jiems rangantis vingiuotais keliukais, 
jį nusmelkė keista dėja vu jausena. 

— Žinau, kad esu čia jau buvęs, — tarė jis, spoksodamas į žie- 
miškas gyvatvores, nuogus medžius ir svarstydamas, kodėl vis- 
kas atrodo taip pažįstama. 

— Turbūt ankstesniame gyvenime, - gūžtelėjo pečiais Federi- 
ka. - Gal ir tada mylėjom vienas kitą. 

— Ne, - rimtai tvirtino Tokilas, — iš tiesų esu čia buvęs, ir 
mane tai erzina. 

Ji papurtė galvą ir daugiau negalvojo apie tai. Be galo jaudi- 
nosi svarstydama, kaip parodys savo sužadėtinį šeimai, tad vos 
galėjo nusėdėti. Jiems čiūžtelėjus prie Tobio ir Džuliano namelio, 
Tokilas spustelėjo garso signalą. Tarpduryje linksmai išdygo To- 
bis, o Rasta atlėkė sveikintis su netvardomu džiugesiu. 

— Sveiki atvykę, - šiltai nusišypsojo Tobis. 

Jam už nugaros išniro Džulianas ir įamžino akimirką foto- 
juostoje. Kaip tik tada Tokilas prisiminė, kodėl buvo toks tikras, 
kad pažįsta šią vietą. Jis vis dar turėjo Džuliano darytą momenti- 
nę Lusijos nuotrauką. Giliai įkvėpęs, išlipo iš poršo. Tikėjosi, kad 
tuodu vyrukai bus jau pamiršę jį; miglotai prisiminė, jog pažintis 
su jais buvo nelabai maloni. 


Vakarienės pirmieji atvyko Džeikas su Pole. Džeikas įtariai žvel- 
gė į „miestiečius“ ir manė, kad Federikai derėtų ištekėti už vyro, 
gyvenančio Polpere. 

— Ji jau patyrė, kaip nesaldu būti išplėštai iš namų, todėl jai 
reikia pastovumo, gyventi tarp artimų žmonių, ten, kur ji pratusi 

būti. Vis dėlto jaunikis turi gauti progą įrodyti, kad yra pasiren- 
gęs ja rūpintis, - pripažino Džeikas, privažiavęs prie namo. 

Polė jam pritarė ir mąsliai linktelėjo galvą. 

— Tik būtų puiku, jei būtų jaunesnis, — atsiduso ji. - Gražu, 
kai du žmonės suauga kartu. Jis bus jau senas, o ji dar nespėjusi 
pasiekti vidutinio amžiaus, štai dėl ko apmaudu. 

Jiems įžengus į svetainę, Tokilas pašoko ant kojų ir nuošir- 
džiai padavė ranką. Džeiką ir Polę tučtuojau nuginklavo gražus 
jo veidas ir žavinga plati šypsena. 

Polė irgi nepašykštėjo dosnaus šypsnio. 

— Labai malonu susipažinti, - jausmingai pasakė ji, neatsi- 
spirdama jauno vyro kerams. 
domas tobulų jo veido bruožų ir stengdamasis nepasiduoti iš- 
vaizdos poveikiui. 

Bet net jis buvo lengvai nugalėtas, kai tasai, meiliai padėjęs ran- 
ką ant Federikos rankos, pažvelgė jam tiesiai į akis ir rimtai tarė: 

— Pone Trebeka, man svarbiausia padaryti Federiką laimingą 
ir saugoti, kiek leis jėgos. 

Sena Džeiko širdis pasidavė, jis klusniai linktelėjo. 

— Kaip matot, Fedė turi rūpestingą ir mylinčią šeimą. Neleiski- 
te jai per toli nuklysti nuo namų, kad galėtų džiaugtis ir naujuoju 
gyvenimu su jumis, ir saugumu, kurio alksta nuo pat gimimo. — 
Paskui gargždžiu balsu pridūrė: - Ir prašau vadinti mane Džeiku. 

Kai į svetainę įėjo Arturas, Helena ir Halas, joje jau skambėjo 
juokas. Halas pastoviniavo prie poršo ir pajuto prielankumą dar 
nepažįstamam jo savininkui. 

— Ak, jis tikriausiai ne iš kelmo spirtas, kad važinėja tokiu au- 
tomobiliu! - šūktelėjo vaikinas ir nuskubėjo pažindintis su sesers 
sužadėtiniu. 

Helena akimoju pastebėjo išorinį Tokilo ir Ramono pana- 
šumą, bet matė ir skirtingumų: Tokilo veide nebuvo Ramono 
šiurkštumo ir atšiaurumo, jis atrodė perdėm glotnus ir lygus. 
Žvelgiant į tokį didį grožį jai nebeliko nieko kito, tik atsižadėti 

savo abejonių. Tokilas buvo ne tik aukštas, išvaizdus, bet ir vilkė- 
jo nepriekaištingais drabužiais, pradedant kašmyro švarku ir bai- 
giant gerai nublizgintais rudais batais. Sėsdamasi šalia dukters 
ant židinio grotelių, Helena mirktelėjo jai, reikšdama pritarimą, 
ir Federika džiugiai nusišypsojo iš laimės. 

Tik Arturui, pažiūrėti kunkuliuojančiam linksmumu, nesise- 
kė atsikratyti įtarimų. 

Per vakarienę Helena buvo pasodinta greta Tokilo. Žvelgda- 
mas jai į nekantraujančias akis, jis pasakė labiausiai už viską no- 
rįs, kad jos duktė būtų su juo laiminga. 

— Dabar matau, iš ko ji paveldėjo grožį. Galėtum pamanyti, 
kad jūs seserys, — tarė Tokilas, matydamas iš pasitenkinimo už- 
kaistant jos skruostus. 

— Ji labai pažeidžiama, Tokilai, ir, tiesą sakant, per jauna te- 
kėti, - atsakė Helena ir gurkštelėjo vyno. - Bet jūs vyresnis, iš- 
mintingesnis, todėl neabejoju, kad su jumis ji bus labai laiminga. 
Fedei reikia jaustis saugiai; jaunesnis vyras negalėtų to užtikrinti. 
Turiu prisipažinti: kai pirmąkart išgirdau apie jus, sunerimau, 
kad esat jai per senas ir kad viskas neišvengiamai žlugs. Bet dabar 
puikiai suprantu, kodėl Fedė nenori laukti. Kam judviem gaišti, 
jei esate tikri dėl savo jausmų? Santuoka — lošimas, kad ir kiek 
pažinotum vienas kitą. Bet aš turbūt pastatyčiau pinigų už jus. 

— Tokilai, gal po vakarienės leisi apsukti ratą kitą tavo auto- 
mobiliu? —- per šurmuliuojantį stalą sušuko Halas. 

- Žinoma, - atsakė Tokilas ir, pasinaudojęs proga, išrėžė neilgą 
kalbą: - Noriu pasakyti tik tiek, kad įsimylėjęs Fedę nė nesitikėjau 
įsimylėsiąs visą jos šeimą ir buvau maloniai nustebintas. — Jis nu- 
žvelgė įkaitusius veidus aplink stalą, spindinčias akis ir patylėjo, 
žiūrėdamas į Federiką, nėmaž nebijodamas rodyti savo jausmų. — 
Noriu jums visiems padėkoti už tokį nuoširdų sutikimą ir už Fe- 
deriką, nes žinau, kiekvienas įdėjote nemažą dalelę savęs, kad ji 
taptų tokia, kokia yra dabar; moterimi, kurią myliu visa širdimi. 

Polė užgniaužė ašaras ir mauktelėjo vyno, Helena išsišiepė 
Tobiui, o šis pritariamai jai linktelėjo. 

— Tokilui atrodo, kad jis jau yra čia buvęs, — linksmai pareiškė 
Federika. 

— Suklydau, mieloji, - skubiai paprieštaravo tasai, - man buvo 
tik pasidingoję. 

Džulianas žvilgtelėjo į jį ir susiraukė. 

— Iš tiesų, Tobi, ar nesakiau, kad Tokilo Jenseno vardas ir pa- 
vardė girdėti? 

— Tokio vardo pamiršti neįmanoma, - sukikeno Federika. 

— Žinau, kad nesu buvęs čia, — atsargiai tarė Tokilas, - kitaip 
nebūčiau išvykęs. 

Tyliai susijuokęs Tobis kilstelėjo taurę. 

— Puikiai pasakyta, Tokilai, — pagyrė. — Sveikinu įsiliejus į 
mūsų šeimą. 

Visi pakėlė taures. 

Tik Arturas delsė, bet paskui ir jis kilstelėjo taurę svečio gar- 
bei. Nebūtų galėjęs tiksliai pasakyti, bet kažkas Tokilo paveiksle 
jam buvo ne taip. Tas vyras atrodė perdėm tobulas. 


Kitą dieną Tokilas su Federika buvo pakviesti papietauti į Pik- 
thistlo dvarą pas Eplbius. Ingrida tučtuojau pritarė Federikos 
pasirinkimui, nes išvydęs sužeistą šermuonėlį, lyg niekur nieko 
šlubčiojantį prieškambariu, Tokilas nė nekrūptelėjo, be to, džiu- 
giai paplekšnojo šunis. 

Inigas sėdėjo užsidaręs darbo kambaryje ir prašė netrukdyti, 
nebent ypatingomis aplinkybėmis, kaip antai, jei name kiltų gais- 
ras, tad Ingrida atsiprašė dėl vyro ir nusivedė svečią į didžiulę 
svetainę, kur po portretu, vaizduojančiu liūdnai susimąsčiusią 
jos motiną Violetą, židinyje šoko atvira ugnis, o ant dulkių nu- 
klotos židinio atbrailos būriavosi keisčiausi niekučiai. 

Nunas paspaudė jaunajam vyrui ranką ir budriai sušnarpštė, 
Hestera tvardė jaudulį, o Molė, apsimesdama, kad jai neįdomu, 
liūdnai sėdėjo ant sofos ir vaidino jo nepastebinti. Semas atėjo 
paniuręs ir pabučiavo Federiką į skruostą, paskui iš aukšto, nors 
toks pūtimasis jam visai netiko, linktelėjo Tokilui. Šis, dangsty- 

damas antipatiją draugiška šypsena, atsakė jam maloniu linktelė- 
jimu ir nusigręžęs užšnekino Hesterą. 

Semas nesileido apkvailinamas. Tokilui jis išsyk pajuto ne- 
apykantą. 

— Nepasitikiu tuo žmogumi, - sušnypštė Nunui. - Jis perdėm 
malonus. Tai jo portretas, o visos ydos paslėptos atokiausiame 
užkaboryje. 

— Ak, panašu į Dorianą Grėjų. Vyrukas išties gražus, — atsakė 
Nunas. Jis matė, kaip Ingridą, Hesterą ir Molę, neatsispiriančias 
fiziniam Tokilo tobulumui, pila raudonis. 

— Dieve, tikros neišmanėlės, - suniekino jas Semas. - Kodėl 
tos moterys taip svaigsta, vos jį pamačiusios? Tai graudu. 

Nunas atidžiai pažvelgė į anūką ir supratingai prunkštelėjo. 

— Ar tik tavęs negraužia šioks toks pavydas, brangusis berniuk? 

Semas papurtė galvą ir susigrūdo rankas į kišenes. 

— Ne, tikrai ne. Federika man tarsi sesuo, todėl noriu ją glo- 
boti, - atkakliai tvirtino jis, skausmingai žiūrėdamas į ją, besimė- 
gaujančią Tokilo šlove. 

— Ak, - šypsodamas atsiduso Nunas. - „Bijokite pavydo, ge- 
nerole. To atšiauraus siaubūno žaliaakio, kurs juokdamasis grau- 
žia auką“* 

— Šekspyro „Otelas“ — ramiai tarė Semas. — Bet patikinu tave, 
Nunai, Fedės aš negeidžiu. Tik man atgrasu matyti ją puolant ne 
į tą glėbį. 

— Negali gyventi kitų žmonių gyvenimo, brangusis berniuk, 
jie turi iškentėti savo klaidas ir mokytis iš jų. Mes visi turim. 

— Taip, bet sunku stovėti nuošaly ir žiūrėti, kas bus, — niūriai 
prisipažino Semas. 

— Niekas pasaulyje dabar neįtikins Federikos, kad Tokilas ne 
toks, koks atrodo - jeigu jis iš tikrųjų ją apgaudinėja. Pasilaikyk 
savo mintis sau. Atvirumu nieko nelaimėsi, pajusi tik kartėlį. 


* V. Šekspyras, „Otelas“. Vertė A. Churginas. 

vo- eo 


o šeimos moterys susižavėjusios kvatoja iš visų nevykusių jo są- 
mojų. Kelis kartus jųdviejų žvilgsniai susidūrė, bet Semas pirma- 
sis nusuko akis. Supranta, kad permatau jį kiaurai, pamanė jis, na 
ir kvailys! Federika pastebėjo, koks Semas pritilęs, ir jos džiaugs- 
mas išsisklaidė, tarsi nebyliam jo nepritarimui iščiulpus jėgas. 

Papietavę visi nusprendė pasivaikščioti. 

— Ar eisi su mumis, Semai? - viltingai paklausė Federika. 

Jis tik papurtė galvą. 

— Man reikia kai ką nuveikti, —- atsakė. 

Kai ką nuveikti bus geriau nei klausytis kvailokų Tokilo pokš- 
tų, surūgęs pamanė ir nupėdino į Nuno darbo kambarį. 


Nuno kambarys turėjo vieną pranašumą — buvo kampinis. Vie- 
ni jo langai žvelgė į sodą, o kiti - į kiemą priešais namą. Semas 
nimis ant žolės priešais Molę, Hesterą ir Ingridą. 

— Dievinu šunis, Ingrida, - pasakė Tokilas, glostydamas švel- 
nias jų galvas. — Šie du išties ypatingi. 

— Paprastai šunis myli geri žmonės, - atsiliepė ji. - Visada gali 
pasikliauti tuo, kuris mėgsta šunis. - Ji įsisiautė į ilgą megztinį. — 
Jeigu trauksit pasivaikščioti ant skardžių, patariu pasiskolinti 
paltą, Tokilai. 

— Ne, ačiū, turiu automobilyje, eisiu pasiimti. 

Jis paliko šnekučiuojančias merginas. Semas matė, kaip Toki- 
las dingo, nėręs pro arkinius vartus, - anapus jų ant žvyro stovėjo 
jo automobilis, - ir nuslinko prie kito lango. Tokilas nužingsnia- 
vo įvaža prie poršo, jam įkandin nenustygdami bidzeno Trockis 
ir Amadėjus, uostinėjo jį ir šokinėjo palei kojas. Semo nuostabai, 
Tokilui trūko kantrybė, jis atsigręžė į juos. 

— Kvaili šunys. Atsikabinkit! — suurzgė vyras ir nuvijo Ama- 
dėjų, stipriai niuktelėdamas jam batu. Šuo akimirksniu susigūžė, 
manydamas, kad tai žaidimas, ir vėl atrisnojo pas jį. - Bjaurūs 
šunpalaikiai! — toliau plūdosi Tokilas, darydamas bagažinę ir 
traukdamas paltą. 

Trockis sumišęs pastatė ausis ir atsitraukė, o Amadėjus toliau 
šokinėjo ant tvarkingai išlygintų aksominių Tokilo kelnių ir tapš- 
nojo jas purvinomis letenomis. Tasai įsiuto, vėl nusikeikė ir šėrė 
spanieliui per snukį. 

— Jei dar kartą taip padarysi, suvalgysiu tave vakarienei, — vy- 
ras susiraukė ir grįžo pro arką, kur jo nekantriai laukė merginos. 

Semas stoviniavo prie lango, nustebintas reginio. Norėjo tuč- 
tuojau viską iškloti Federikai, bet juk juo būtų nepatikėjusi nei 
ji, nei kas nors kitas. Susmukęs ant odinio Nuno krėslo, Semas 
įsispoksojo į židinyje rusenančią ugnį. Pamanė, kad Tokilas ves 
Federiką prie altoriaus tik per jo lavoną, nors nė nenutuokė, kaip 
anam sukliudyti. 


Trisdešimt trečias skyrius 


Tokilas visiems labai patiko. Įsiveržė į Polperą it koks nugalėtojas, 
užkariavo kiekvieną sutiktąjį, sužavėjo lygiais baltais dantimis ir 
šviesiomis akimis. Tik Semas ir Arturas žvelgė į jį įtariai, tylomis 
priešinosi tam žavesiui, nenorėdami apsigauti. Visi kiti atrodė 
tarsi jo užburti. Nunas buvo labai įnikęs į Stendalio kūrybą, to- 
dėl nematė, kas dedasi; moterys, įsimylėjusios Tokilą iki ausų, 
nė nemėgino priešintis, o Federikos šeima buvo taip jo pakerė- 
ta, kad nesuteikė Arturui progos išdėstyti savo abejones. Semas 
ir Arturas matė vienintelę išeitį, bet Nunas buvo įspėjęs Semą 
nesišnekėti su Federika. Šis graužėsi, labai niršo, nes jautėsi be- 
jėgis, Federikai lyg paklaikusiai sukiojantis prie pat nepaprastai 
klastingo voro tinklo. Tik Arturui nebuvo ko prarasti: podukra jo 
nemėgo iš pat pradžių. 

Jam pavyko nutaikyti tinkamą valandėlę sekmadienį, kai To- 
kilas grožėjosi Kornvalio pakrante, plaukiodamas Tobio laivu su 
Džeiku, Halu ir Džulianu. Nepanorusi plaukti Federika mieliau 
leido laiką su močiute virtuvėje ir ruošė pietus - ketino nustebinti 
sužadėtinį. Helena sėdėjo supamajame krėsle, kabančių laivų mo- 
delių priedangoje, ir siurbčiojo „Kruvinąją Merę“, o jos motina ir 
duktė tuo metu liejo prakaitą prie viryklės tarp garuojančių puo- 
dų su daržovėmis ir vaisinio pyrago, aplieto sirupu. Po kurio laiko 
Federika įėjo į svetainę, kur Arturas skaitė laikraščius prie židinio. 

— Kaip pietūs? — paklausė jis, sulankstydamas laikraštį ir pasi- 
dėdamas šalimais ant sofos. 

Federika stoviniavo prie durų, mat nenorėjo veltis į pokalbį 
su patėviu. 

— Puikiai, - ramiai atsakė. 

— Neįsivaizduoju, kad ištekėjusi gaminsi valgį namie, - jis įdė- 
miai pažvelgė į ją. 

— Vis tiek gaminsiu, juk visada gaminau. - Federika pašaipiai 
dirstelėjo į jį. - Ar tau nepatinka Tokilas? 

Arturas atsiduso, atsilošė į pagalves ir papurtė galvą. 

— Deja, nepasitikiu juo, Fede, - pasakė jis ir nuvėrė ją skvar- 
biomis rudomis akimis. 

Ji nesmagiai pamindžikavo, paskui neklusnia ranka įsisprendė 
į šoną. 

— Iš kur toks nepasitikėjimas? 

— Viskas per greitai rutuliojasi, Fede. Pažįsti žmogų vos kelis 
mėnesius, kodėl veržiesi tučtuojau ištekėti už jo? Kas čia tokio, 
jei pirmiau šiek tiek padraugautumėt? Šitai man ir kelia įtarimą. 

— Mudu mylim vienas kitą, - piktai patikino jį Federika. 

— Ką tu supranti apie meilę, Fede? Esi visai nepatyrusi. Jis — 
pirmasis tave pakerėjęs vyras. Išvaizdus, turtingas, žavus. O ką 
dar žinai apie jį? 

— Man ir nereikia daugiau žinoti. Judu su mama tikrai nesat 
tobulos santuokos pavyzdys, - šiaušdamasi prikišo ji. 

Arturas sunėrė rankas ir tyliai susijuokė. 

— Be abejonės, mums pasitaiko keblumų. Bet vedybos — ne 
vaisinis pyragas su sirupu, Fede. Nerimauju, nes tu man rūpi. 

— Ne, tau rūpiu ne aš, o Halas, - impulsyviai atšovė ji ir kaip- 
mat pasigailėjo savo žodžių. Ne todėl, kad tai buvo netiesa, o dėl 
to, kad atsakė vaikiškai, o juk nerte nėrėsi iš kailio atrodyti suau- 
gusi. — Vis tiek, — toliau gynėsi Federika, — stenkis nesistengęs 
ieškoti kokios nors Tokilo ydos, deja, tikrai nerasi. Jis tobulas. 
Šitai ir nervina tave. 

— Klysti, - kantriai atsakė Arturas. Norėjo paklausti, kam To- 
kilui, rafinuotam trisdešimt aštuonerių metų miestiečiui, reikia 
neprityrusios aštuoniolikmetės iš provincijos, bet suprato įžei- 
siąs ją. Tad tepridūrė, kad jam kelia nerimą, jog jų romanas rutu- 
liojasi perdėm sparčiai. - Jei Tokilui nėra ko slėpti, argi pakenktų 
luktelėti dar kelis mėnesius? Tokia jo skuba verčia nerimauti. 

— Tai vadinama meile, Arturai, - įgėlė Federika ir suirzusi pa- 
kėlė akis į dangų. - Klausyk, iš tikrųjų daugiau nenoriu kalbėti 
apie tai. Mamai ir visiems kitiems jis patinka, tik tau ne. Tiesą 
sakant, man nusišvilpt į tavo nuomonę, - tarė nueidama. 

Grįžusi į virtuvę, nusprendė neužsiminti apie tą pokalbį nei 
mamai, nei močiutei, neturėjo nė menkiausio noro ilgiau galvoti 
apie neigiamus dalykus. Tai laimingiausias jos gyvenimo metas, 
neleis jo sugadinti mėgstančiam visur kištis patėviui. Juk ji nepa- 
tinka jam nuo pat tos akimirkos, kai juodu susipažino. 


Kai vyrai parsirado įraudusiais nuo vėjo ir juoko veidais, Tokilas 
užlipo persirengti prieš pietus. Susijaudinusi Federika puldinė- 
jo po virtuvę, baigdama tvarkyti kiekvieną smulkmeną su tokiu 
pat džiaugsmu, kokį kitados skyrė tėvui. Stovėdami prie židinio 
Tobis su Džulianu pasakojo Džeikui ir Helenai apie milžinišką 
krabą, dėl kurio Tokilas vos neišlėkė per bortą. 

— Jis visiškai pasibaisėjo tuo gyviu, bet, reikia pripažinti, moka 
pasijuokti iš savęs! —- sukrizeno Tobis. 

Arturas nupėdino į gėrimų kambarį įsipilti ko nors stipres- 
nio. Susinervinęs patarškino taurėje ledo kubelį ir kliūstelėjo jon 
viskio. Pažvelgė pro stiklines duris į žiemišką sodą ir pasijuto per- 
smelktas niūrios, blogos nuojautos. Jo pokalbis su podukra visiš- 
kai sužlugo. Pietūs bus nesmagūs. Prislėgtas ir paniuręs Arturas 
atvėrė duris ir išėjo į terasą. Įtraukė žvarbaus oro ir iškvėpė, žiū- 
rėdamas į besirangančius aukštyn garus. Paskui nustebo išgirdęs 
tylų balsą, sklindantį pro viršutinį langą. Nusėlinęs atgal prie sie- 
nos, ėmė atsargiai klausytis, ką mobiliuoju telefonu kalba Tokilas. 

— „„vestuvės bus paskutinis kartas, atvysiantis mane į šią nuo- 
šalią skylę... Patikėk, jai labai patinka miestas ir nuobodu tarp šių 
provincialių žmonių, jiems ji per gera... Gelbsčiu nuo gyvenimo 
su šunimis ir krabais, pasičiupau ją pačiu laiku. Vargšė mergaitė, 
įsivaizduoju, kaip ji čia augo, todėl nesistebiu didžiuliu jos dėkin- 
gumu man, kad vedu ją... Tik vėl nepradėk, gražuole, juk sakiau 
tau, beprotiškai ją myliu... Ji nedaugiažodžiauja kaip tu, dėl to ir 

traukia mane. Yra naivi, tyra, neliesta. Nenoriu, kad ją nudėvėtų 
kitas... Palūkėk, kai susipažinsi su ja, tada ir suprasi... Dirbi ne 
tame skyriuje, o rūsyje, štai ten ir noriu tave matyti. - Jis kimiai 
nusijuokė. - Ten patinka ir tau... Klausyk, jau eisiu. Kuo greičiau 
papietausim, tuo greičiau išvažiuosim. 

Sulaikęs kvapą Arturas būgštavo, kad gali būti nugirstas. Tru- 
putį luktelėjo, kol išdrįso praverti duris ir įsmukti vidun. Jam da- 
rėsi negera, bet už šleikštulį blogiau buvo pyktis, nebuvo kur jo 
išlieti. Niekas jo nenorės klausyti. 

Apsimetęs, kad skauda galvą, tylomis smaksojo per visus pi- 
etus, o Tokilas elgėsi kaip nepriekaištingas svečias, reikšdamas 
savo meilę Polperui, jūrai ir megzdamas melagingą ryšį su nie- 
kinama, kaip suprato Arturas, šeima. Žiūrėdamas į Federiką šis 
jautėsi tarsi stebintis sulėtintą automobilio avariją. Deja, nieko 
negalėjo padaryti, kad užkirstų kelią nelaimei. 


Kol Arturas ir Semas kamavosi po pergalingos Tokilo viešnagės, 
Federika persikraustė į prabangų jo namą Litl Boltonse. Šis buvo 
prašmatnus, išpuoštais rinktiniais audiniais ir brangiais paveiks- 
lais vieno iš geriausių Londono dizainerių. 

— Neįtikima, kad čia gyvensiu visą laiką, — susijaudinusi tyliai 
tarė ji, griūdama ant lovos. 

— Ne tik čia gyvensi, bet ir gausi mano pavardę, o vėliau gim- 
dysi man vaikus. Šiame name tapsės mažytės pėdutės, - pasakė 
Tokilas, atsigulė šalia ir meiliai pabučiavo ją į kaktą. 

— Ak, Tokilai. Dar nebuvau tokia laiminga, - ji rankomis su- 
ėmė jo veidą. — Tu esi viskas, ko norėjau. 

— O tu išsipildžiusi mano svajonė, ieškojau tavęs visą gyveni- 
mą, — nusišypsojo jis. - Esi labai gera, Fede. Aš nevertas tavęs. 
Tu miela ir jausminga. Tarsi angelas. Tyra kaip baltasis cukrus. 
Nesuprantu, ką randi manyje. Aš - ydų maišas. 

Federika džiugiai žvelgė į blyškias Tokilo akis, spėliodama, 
kodėl juo nepasikliauja Arturas; tokios patikimos minos jai dar 
neteko regėti. 

Vėliau, pasižavėjusi tvarkingomis spintomis, pilnomis „Cha- 
nel“ kostiumėlių, „Ferragamo“ batelių, „Ralph Lauren“ laisvalai- 
kio drabužių, „La Perla“ apatinių ir „Tiffany“ papuošalų, Federi- 
ka suprato, kad visa tai nupirkta Tokilo. Kai paklausė, kur dingo 
seni jos drabužiai, jis atsakė atidavęs juos poniai Hjugs, namų 
tvarkytojai. 

— Jos duktė tavo bendraamžė, jiedvi labai sunkiai verčiasi, 
mieloji. Be to, dabar, kai esi su manimi, tu keitiesi, - paaiškino, 
prisitraukdamas ją į glėbį. - Neriesi iš senosios odos, kartu atsi- 
kratai ir senos pavardės. Būsi ponia Tokil Jensen, taigi noriu, kad 
turėtum visa, kas geriausia. 

Nors Federikai būtų patikę, kad Tokilas pirmiau būtų atsi- 
klausęs jos, nenorėjo pasirodyti nedėkinga. Todėl tepasakė, kad 
jis labai dosnus ir kad ji to neverta. Jam apsidžiaugus ir parodžius 
prielankumą, jos baimės apslopo, vėl pasitaisė ūpas. Labiausiai 
už viską Federika troško jam įtikti. Veidrodyje pasigrožėjusi nau- 
ja savo branda, nusistebėjo, kokį didžiulį atstumą įveikė nuo ano 
ryto Vinjoje prieš dešimtį metų, kai bjaurėdamasi žvelgė į vaikiš- 
ką savo atspindį. Patyrusi šitiek nusivylimų, ji nusipelnė Tokilo. 

Federika labai norėjo pasidalyti naujiena su tėvu, bet ją skau- 
dino tai, kad šis neieškojo jos jau daugybę metų. Nors ir džiaug- 
damasi, jautėsi gerokai nuvilta. Dabar, kai gyveno su Tokilu, dau- 
giau neieškojo laimės tviskančioje dėžutės su drugeliu grožybėje. 
Jai to nebereikėjo. Praeities šešėlius nuvijo naujo gyvenimo bliz- 
gesys. Galėjo apsieiti be anų dienų prisiminimų, tikėjosi prikaup- 
sianti naujų su Tokilu. Tad padėjo dėžutę į spintą ant viršutinės 
lentynos ir uždarė dureles. 


Paskutinę naktį prieš Federikos vestuves Semas trynė odinį 
Nuno krėslą, dar kartą skaitydamas Aleksandro Diuma „Grafą 
Montekristą“, visų laikų geriausią istoriją apie kerštą. Auštant jį 
pažadino ankstyvų paukščių čiulbesys. Semas iškart suglumo, 
kad įstengė užmigti tokią naktį. Pasitrynė nuvargusias akis ir 
dirstelėjo pro langą į gležną ūkanotą rytą. Sodas skendėjo švel- 

nioje vasaros migloje tarsi statinys iš spindinčių voratinklių. Be- 
išsisklaidąs ūkas žadėjo puikią vasaros dieną. 

O Semo laukė vien kančios. 

Aštuntą valandą atšlepsėjęs Nunas rado paniurusį anūką 
spoksantį pro langą. 

— Man būtų malonu manyti, kad kiaurą naktį nesudėjai bluos- 
to dėl vienos iš mano knygų, - ir pažvelgė į storą tomą, gulintį 
Semui ant kelių. 

Semas iš lėto atsigręžė ir pamirksėjo seneliui. 

— Labai norėčiau uždaryti Tokilą Jenseną Ifo pilyje, - sudeja- 
vo jis. 

— Ak! — supratingai atsiduso Nunas ir linktelėjo galvą. - Šian- 
dien išteka jaunoji Federika. 

— Taip, - burbtelėjo Semas, nusiėmė akinius ir pavalė juos į 
marškinius. 

— „Meilė - tai kvailių išmintis ir išminčių kvailybė“, - pacitavo 
Nunas ir kilstelėjo vešlų antakį. 

— Nunai, šiandien tam neturiu kantrybės, bet norėdamas pa- 
glostyti tavo savimeilę pasakysiu, kad tai citata iš Viljamo Kuko 
knygos „Samuelio Futo gyvenimas“. 

— Molto bene, caro. Net puolęs į baisią neviltį, neprarandi 
nuovokos ir moki pamaloninti senį. 

— Jau sakiau, nesu įsimylėjęs Fedės, Nunai, bet nenoriu matyti 
jos įskaudintos, — Semas piktai pridūrė: - Kažin, ar įstengsiu eiti 
į bažnyčią, nes išvydęs savimylą Tokilą Jenseną, galiu ką nors iš- 
krėsti, o vėliau teks gailėtis. 

— Brangusis berniuk, jei negali pripažinti, kad tavo pyktį kurs- 
to pavydas, esi ne toks vyriškas, kaip maniau. Jei įdomi mano 
nuomonė, toji švelni būtybė žavėjosi tavimi daug metų, o tu, 
deja, ją atstūmei. Dabar susiimk ir garbingai susitaikyk su pralai- 
mėjimu. Sukirsk dubenėlį košės, išgerk puodelį arbatos, apsivilk 
paltą ir mandagiai, užgniaužęs nepasitenkinimą, trauk su mumis 
į bažnyčią. Tokie dalykai mums siunčiami kaip išbandymas, nors 
šis tau gali būti didžiausias, juk nenori susimauti. 

Taigi Semas tylomis želėjo košę, ir sudirgusiais nervais klau- 
sėsi jausmingų seserų ir motinos plepalų. Jo mintys darėsi vis 
neramesnės. Džojus įžengė iš sodo, virpančiomis rankomis su- 
spaudęs milžinišką rupūžę, paaiškino radęs skęstančią baseine. 
Kai Ingrida pamėgino paimti iš sūnaus gyvį, šis liuoktelėjo į orą 
it veržlus akrobatas ir ėmė straksėti po virtuvę, pergudraudamas 
visus gaudytojus. 

— Ak, duok tam padarui ramybę, - pavargusi atsiduso Ingrida 
ir įsipylė dar arbatos. - Ir be mūsų pagalbos ras kelią į tvenkinį. 
Manau, Ponia Rupūžė puikiai geba pasirūpinti savimi! 

Molė ir Hestera buvo pakviestos pamergėmis, nors Molei la- 
biau patiko sakyti „garbės pamergės“. 

— Ak, kad dabar pati tekėčiau už Tokilo Jenseno, užuot vil- 
kusis paskui nuotaką per penkis žingsnius, - pavydžiai atsiduso 
Hestera. - Sunku patikėti, kad Fedei taip pasisekė. 

— Iš visų merginų kaip tik jai! - sušuko Molė ir papurtė galvą, 
stebėdamasi, kad toks vyras kaip Tokilas įsimylėjo Federiką, o 
ne ją, neabejotinai patrauklesnę ir žavesnę. Apmaudžiai pamanė, 
kad pati turėtų būti jos vietoje. 

— Atsibuskit pagaliau! - staiga užsiplieskė Semas ir pakilo nuo 
kėdės. Molė ir Hestera suglumusios spoksojo į jį. - Ar judviem 
taip aptemo protas, kad neįžvelgiate nieko daugiau, tik dailų vei- 
dą? Nėmaž nesistebiu, kad Hestera buvo apkvailinta, bet visada 
maniau Molę esant nuovokesnę. Tokilui Jensenui labiau tiktų 
vaidinti kokioje nors kvailoje amerikiečių muilo operoje. Mer- 
ginos, kokią nuolat žiūrit? „Dalasą“? Pasakysiu judviem supran- 
tama kalba: tas vyrukas ne Bobis Juingas*, — tai taręs, išdrožė iš 
kambario. 

Seserys nustebusios susižvelgė. 

— Ar aš čia ko nors nesuprantu? — paklausė Molė, statydama 
puodelį. 

Hestera gūžtelėjo pečiais. 


* Serialo „Dalasas“ veikėjas. 

— Nežinau, kaip tu, bet aš tikrai ne kažin ką, — sutrikusi atsa- 
kė. - Kas sieja „Dalasą“ su Fedės vestuvėmis? 

— Tokilas Jensenas gali būti visoks, bet jis visai nepanašus į 
Dž. R. Juingą, - piktai sušnarpštė Molė. - Kaip Semas drįsta kal- 
tinti mane nuovokos stygiumi? Tegu jį bala, visada manosi esąs 
protingesnis už kitus. 

— Gal ir protingesnis už Tokilą, betgi Tokilas - tikras gražuo- 
lis, - sukikeno Hestera. 

— Akivaizdu, Semą tai erzina. Jautriausia jo vieta - plaukai, — 
pašaipiai nusikvatojo Molė. - Semas plinka, o Tokilas gali pui- 
kuotis vešlia plaukų kupeta. 


Semas sustingęs sėdėjo bažnyčios suole, nepaisydamas Džojaus, 
tyliai žaidžiančio su Ponia Rupūže - ši galų gale nurimo, užspeis- 
ta šuns dubenyje. Šlykštėdamasis žvelgė į pasipūtusio jaunikio 
profilį. Tokilas kažką pašnabždėjo pabroliui, juodu suglaudė gal- 
vas it sąmokslininkai. Kai žiūrėti į tai pasidarė nebepakeliama, 
Semas nukreipė žvilgsnį į gausias baltų ir geltonų gėlių puošme- 
nas ir į suolus kitapus vidurinio tako, kur sėdėjo išsipusčiusios 
Tokilo bičiulės, pasidabinusios pretenzingomis skrybėlaitėmis. 
Visos jos atsargiai dirsčiojo iš padilbų į reginį ir tikriausiai manė 
jį esant perdėm provincialų. Kaip niekada jausdamas savo didybę 
pastorius Boiblis puldinėjo pirmyn atgal ir, kaskart praeidamas 
pro altorių, žemai nusilenkdavo jam. Galų gale pasirodė Tokilo 
tėvas su pamote ir labai ceremoningai nužingsniavo viduriniu 
taku. Vos žvilgtelėjęs į ponios Jensen skrybėlaitę, Semas prisi- 
minė Kvingl Vangl Kvi* galvos apdangalą. Papurtė galvą, - kokia 
ji vulgari, — ir jųdviejų su Nunu žvilgsniai susidūrė. Senelis iro- 
niškai nusišypsojo, kažką brūkštelėjo ant popieriaus skiautelės 
ir padavė ją Liusjenui, šis - Ingridai, o toji, persilenkusi išsiblaš- 
kiusiam jauniausiajam sūnui per petį, įspraudė Semui. Išlankstęs 


* Edvardo Liro (Edward Lear; 1812-1888), anglų dailininko, poeto, absurdo 
poezijos, limerikų pradininko, eilėraščio personažas. 

ją, Semas garsiai nusijuokė. Nunas tiksliai atspėjo jo mintis, nes 
pacitavo tą patį Edvardo Liro eilėraštį: „Atėjo ir auksinė jerubė, ir 
Poblas be kojų pirštų, ir išdidusis meškiukas, ir Dongas švytinčia 
nosimi... atėjo visi ir sukūrė gražią Kvangl Vangl Kvi skrybėlaitę: 


Bafas Jensenas atsisėdo į klauptą šalia sūnaus. Buvo stambaus 
stoto, plačiakaktis, retėjančius juodus plaukus sušukavęs aukštyn 
ir sutepęs vašku, kad atrodytų tankesni. Įsodintos į glotnią veido 
odą, nevagojamą jokių juoko raukšlelių, žvelgė blyškios įsakmios 
akys. Bafas šypsodavo retai. Jam perdėm rūpėjo savo paties di- 
dybė ir poreikis ją rodyti. Atsigręžęs Tokilas šyptelėjo tėvui. Toji 
šypsena reiškė ir jo pergalę, ir neapsimestinį puikavimąsi. Bafas 
tikėjosi, kad jis susiras geresnę porą, tėvas numanė turėsiąs iš- 
sižadėti užmojų valdyti sūnų. Vis dėlto šį nedidelį mūšį laimėjo 
Tokilas. O Sintija posūnio šypsenoje įžvelgė vien pasididžiavimą, 
matė jį tuokiantis su mergina, kurią tikrai myli. Jaunutė nuota- 
ka jai labai patiko. Jei toji būtų tvirtesnio būdo, jos gal ir taptų 
varžovėmis, pamanė moteris, bet Federika atrodo esanti tobula 
marti, jei tik Sintija įstengs pamiršti, iš kur ji kilusi. 

Po pertraukėlės į savo vietas patraukė ir Federikos šeima, bet 
ne taip ceremoningai kaip Jensenai. Helena vilkėjo rausvą kostiu- 
mėlį ir buvo užsidėjusi derančią prie jo mažą apvalią skrybėlaitę 
be kraštų. Ir Polė buvo pasipuošusi raudonu drabužiu, nors jiedvi 
nesitarė, kokius apdarus vilkės. Išvydusi madingo ponios Jensen 
drabužio platybes, Helena pajuto turinti konkurentę ir sumirksėjo. 
Ak, kad būtų išdrįsusi apsivilkti ką nors dukslesnio. Ir susizgribo 
besiilginti Ramono — Arturo kuklumas niekam nedarė įspūdžio. 
Neryžtingiems ponios Hamond pirštams palietus klaviatūrą, tin- 
gus, tuščias plepėjimas nuščiuvo, stojo viltinga tyla. Visi atsistojo 
žvelgdami į duris ir laukdami, kada pasirodys nuotaka. 


Federika trumpam stabtelėjo po bažnyčios durų arka ir tik tada 


iš ryškios saulės įžengė į švelnią navos šviesą. Semą staiga užliejo 
gailestis. Jis stovėjo ramiai kaip marmurinė skulptūra, priblokštas, 

išbalęs, ir juto, kaip širdį suspaudžia aštrios meilės žnyplės. Pasau- 
lis aplink jį tarsi sustingo, tik Federika pamažu slinko artyn neže- 
mišku angelo veidu. Semas vos drįso kvėpuoti. Tik Poniai Rupūžei, 
ištrūkusiai iš Džojaus gniaužtų, šleptelėjus ant medinio suolo šiam 
už nugaros ir nušokavus viduriniu taku, Semas atsikvošėjo iš neva- 
lingos būsenos ir nusiminęs suvokė, kad Federika ne artėja prie jo, 
o tolsta. Ji ėjo tokiu atstumu, kad jis negalėjo pasiekti, bet dėl to tu- 
rėjo kaltinti tik save. Atminties ūkanoms prasisklaidžius, prieš akis 
vėl regėjo švelnius bučinius daržinėje, auksinį jos veidą, jiedviem 
vaikščiojant ant kalvos, ir ėmė kone dusti, smaugiamas kančios. 
altoriaus, paskui prisiminė dukters vestuves, kuriose nedalyvavo, 
ir nusišluostė sudrėkusias akis. Helena sulaikė kvapą, žvelgdama 
į Federiką — ši, įsikibusi jos broliui į parankę, sklendė lyg prince- 
sė. Jos plaukuose spindėjo briliantai, kaklą puošė briliantų ir per- 
lų vėrinys, dramblio kaulo spalvos suknelė buvo nutvieksta ne- 
žemiškos šviesos, srūvančios pro vitražo langus. Federikos oda 
atrodė tarsi permatoma ir antgamtiškai švytėjo. Helena vėl ėmė 
galvoti apie Ramoną, kol ašaros ėmė graužti akis, prisiminimas 
buvo toks ryškus, kad ji kone užuodė buvusį sutuoktinį. Arturas 
suspaudė žmonai ranką, sugrąžindamas į nuobodžios santuokos 
tikrovę, ir jai kaip iš gausybės rago pasipylė ašaros. 

Ir Arturas norėjo pravirkti pykčio ir nusivylimo ašaromis, bet 
negalėjo, todėl sėdėjo paniuręs ir su viskuo susitaikęs, podukrai 
einant pro šalį pasitikti savo likimo. 

Ingridos širdis dūsavo, liejantis tokiai gražiai muzikai, Inigas pa- 
sidavė teigiamiems Dievo namų virpesiams ir paėmė žmonos ran- 
ką į savąją, prisimindamas jųdviejų tuoktuves prieš daugelį metų. 


w0- oo 

paguosti, pasakyti, kad tie, kurie laukia, gauna viską. 
Semas tarėsi dalyvaująs viešame korime ar nekaltosios auko- 
jime. Smaigstė Tokilą plėšrūno akimis, tyrinėdamas kiekvieną 

jo judesį, kiekvieną mirksnį. Jaunikio batų blizgesys, švarutėlis 
kostiumas, krakmolyti marškiniai, auksinis laikrodis ant dailios 
grandinėlės ir rankogalių sąsagos su smaragdais skleidė kažką 
grėsmingo ir bloga lemiančio. Jam pakluso net plaukų sruoga ant 
kaktos. Semas žvelgė į Federiką, virpančią ir švytinčią, vilkinčią 
Tokilo išrinktą suknelę, pasidabinusią jo dovanotais papuošalais. 
rinktajai jaunikis baudėsi užvaldyti ir ją. 

Džulianas sugrįžo į savo vietą galiniame klaupte, padaręs nuo- 
traukų prie bažnyčios. Pakišo fotoaparatą po suolu ir ėmė stebėti 
iškilmes. Netrukus jo dėmesį patraukė tamsiaplaukė moteris, sė- 
dinti kitapus tako. Elegantiška, pasitikinti savimi, ji vilkėjo pri- 
gludusią anties kiaušinio mėlynumo suknelę, buvo sukryžiavusi 
ilgas kojas ir išpuoselėtais pirštais barbeno į muzikos taktą. Paju- 
tusi Džuliano žvilgsnį, dirstelėjo į jį iš po plačiakraštės skrybėlės 
ir atpažinusi nusišypsojo. 

— Turiu tavo marškinius, - nebyliai ištarė. 

Džulianas staiga prisiminė, kokiomis aplinkybėmis anksčiau 
buvo matęs Tokilą, ir suvirpėjo. Prieš akis vėl išvydo iki skausmo 
patenkintą savimi porelę, kurią jam tik vargais negalais buvo pa- 
vykę pamiršti. Vis dėlto dabar, Federikos vestuvių dieną, buvo ne 
laikas ir ne vieta nemaloniems prisiminimams. Džulianas vylėsi, 
kad nuo anų laikų Tokilas suaugo. Žiūrėjo, kaip žiedas slysteli ant 
Federikos piršto, ir pastorius Boiblis paskelbia ją ir jį laimingais 
vyru ir žmona. Dabar ji priklausė jam. Iš įlankėlės išplaukė į pla- 
tesnius jūros vandenis. 


Jausdamasis pralaimėjęs, Semas nudelbė akis ir pastebėjo viltin- 
gai spoksančią nuo grindų į jį Ponią Rupūžę. Pasilenkęs paėmė į 
rankas besimarkstantį gyvį ir tvirtai suspaudė. 

— Dabar tik tu ir aš, — tyliai pasakė, purtydamas galvą. 

Tada pamatė pro šalį einant Tokilo pamotę ir apsigalvojo. Pa- 
tupdė slidžią rupūžę jai ant skrybėlės ir išsišiepė. 

Tuoktuvių sukliudyti negalėjo, bet ši nedidelė piktadarybė 
bent kiek paglostė jam širdį. 


Trisdešimt ketvirtas skyrius 


Semas sugrįžo beprasmiškai darbuotis Sityje, Helena - į tai, kas 
buvo likę iš varančios nuobodulį santuokos. O Federikos gyveni- 
mas pasikeitė visiems laikams. 

Grįžusi po medaus mėnesio įdegusi ir laiminga, iškart pa- 
skambino Harietai ir pakvietė papietauti. Vilkėdama naują „Guc- 
ci“ kelnių kostiumėlį, įsliuogė į mersedesą, nurodė vairuotojui, 
kur važiuoti, tada atsilošė ir ėmė mėgautis ką tik užgriuvusia pra- 
banga: odinėmis sėdynėmis, poliruoto medžio prietaisų skydu. 
Pati vairuoti nemokėjo, o Tokilas ir neragino mokytis. Vis tikino, 
kad Federikai reikia vairuotojo, pats išrinko ir automobilį. 

— Noriu, kad turėtum visa, kas geriausia, - paaiškino. - Nes 
myliu ir branginu tave. 

Ji atidarė langą ir iš vėsaus ištaigingo automobilio vidaus pa- 
žvelgė į leipėjantį nuo kaitros dulkėtą miestą. Jautėsi rafinuota, 
žavi, ūpą kėlė saldus brangių kvepalų dvelksmas. Pačiupinėjo 
žiedą su didžiuliu smaragdu, Tokilo dovaną, ir nusišypsojo to- 
bulai padažytomis lūpomis. Ji - ponia Tokil Jensen. Federikai ta 
pavardė tiesiog skambėjo lyg nuostabi muzika, ji keliskart sukuž- 
dėjo: ponia Tokil Jensen, ponia Tokil Jensen. Pamanė be galo toli 
atsidūrusi nuo neaiškios visa ko pradžios Polpere. 


Medaus mėnuo buvo idiliškas. Jaunavedžiai savaitę praleido Af- 
rikos safaryje, kitą — to paties žemyno pakrantėje, o paskutines 
dvi savaites — Tailande. Gyveno prabangiausiuose viešbučiuose, 
samdėsi geriausius gidus ir keliavo pirmąja klase. Federiką ža- 
vėjo viskas aplink, o Tokilas it besididžiuojantis tėvas džiaugėsi 

kiekvienu džiugiu jos potyriu. Bet užvis labiausiai jai patiko ra- 
mios santuokinio gyvenimo valandėlės, kai juodu mylėdavosi 
drėgname Afrikos džiunglių karštyje ir jazminais kvepiančiuose 
Tailando viešbučių kambariuose. 

Jis išmokė ją įsiklausyti į savo geidulių šauksmą ir pasiduo- 
ti jiems. Priimti malonias jo glamones be varžymosi, be kaltės 
jausmo. Jei Federikai būdavo sunku nusikratyti drovulio, Tokilas 
pririšdavo ją prie keturių lovos kojų, kad teliktų atsiduoti savo 
juslėms ir atsipalaidavus leistis nešamai jo glamonių bangų. Iš 
pradžių toks sumanymas labai išgąsdino ją, juk anksčiau vyras 
nebuvo siūlęs nieko panašaus. Bet Tokilas nusijuokė iš žmonos 
nepatyrimo, ir ji, švelniai jo įkalbėta, sutiko dalyvauti žaisminga- 
me eksperimente, kol šis bus atliekamas su meile. Šitai prisimin- 
dama, Federika nuraudo, nors slapta didžiavosi, kad gavo patirti 
naujų kūniškų malonumų. 


Automobilis privažiavo prie „St John £ Smithe“ durų. Laiptais 
atskubėjo durininkas, pasiruošęs patarnauti. 

— Ak, ponia Jensen, — nustebo jis ir, ranka taukštelėjęs per 
kepurę, pagarbiai pridūrė: —- Labas rytas. 

— Ačiū, Piteri, - padėkojo ji, šiam uždarius automobilio dure- 
les už nugaros. 

Durininkas nereiškė savo nuomonės apie Federikos sugrįži- 
mą ir nešmaikštavo, kad ji staiga palypėjo visuomenės laipteliais. 
Elgėsi kuo mandagiausiai. Tarp naujosios ponios Tokil Jensen ir 
jo iškilo nematoma siena. Federika Kampionė liko anapus jos. 

Harieta vos atpažino draugę. Šios oda buvo pieninio šokola- 
do spalvos, balsvi plaukai dar labiau nublyškinti saulės. Federika 
atrodė taip elegantiškai, kad Harieta turėjo nepasiduoti pavydo 
jausmui. 

— Mieloji mergaite, tu nuostabi. Santuoka tau išties prie vei- 
do, - ji džiugiai apkabino viešnią. 

— Puikiai jaučiuosi, - kuo smagiausiai atsakė Federika ir suplojo 
rankomis lyg vaikas, gavęs naują žaislą. - Esu beprotiškai laiminga. 

— Neįtikima, kad kas vakarą guliesi į lovą su Tokilu. Nekenčiu 
tavęs, — nusikvatojo Harieta. Tada pažaidė su perlų vėriniu ant 
kaklo, pakraipė galvą ir surimtėjusi pridūrė: - Jei jau pati negaliu 
jo turėti, brangioji, tai labai džiaugiuosi, kad jis gyvena su ta, ku- 
rią pažįstu ir myliu. 

— Tik, šiukštu, neįstok į vienuolyną! - tarė Federika ir paėmė 
ją už rankos. - Ar jis labai tau patiko? 

Harieta liūdnai linktelėjo, bet nusišypsojo, nors ir jautėsi nu- 
sivylusi. 

— Taip, patiko, — prisipažino. — Visada bandžiau iš to šaipytis, 
bet... 

— Pokštuose slypi daug teisybės, - įsiterpė Federika. 

— Tik ją reikia atpažinti. 

— Ar gali greitosiomis papietauti su manimi? — paklausė viešnia. 

Harieta paslapčia apsidairė. 

— Turėsi atsiklausti Gretos. Tavo vestuvės ją įskaudino, - su- 
šnypštė ji, mesdama žvilgsnį į uždarytas viršininkės kabineto du- 
ris. - Man bus malonu stebėti tą priešpriešą. 

— Niekas ja nesidžiaugs labiau už mane, - išsiviepė Federika 
ir atsitiesė, rengdamasi su kaupu atsimokėti Gretai už negerano- 
riškumą, kurio ši negailėjo jai, tą trumpą laiką dirbusiai paprasta 
pardavėja. — Eik ir pasakyk jai, kad aš čia, - paliepė ir nulydėjo 
akimis Harietą, ryžtingai žingsniuojančią į Gretos kabinetą. 

Federika nužvelgė senąją savo darbo vietą, dabar tapusią jos 
šeimos verslu. Ją apėmė didžiulis pasitenkinimas, užliejo galios 
jausmas ir troškimas panaudoti ją visą iki paskutinio lašo Gretai 
pažeminti. Bet, pasirodžius buvusiai viršininkei, Federika ne- 
teko menkiausio noro ją įžeidinėti. Tai buvo per lengva, be to, 
ji jautėsi jau laimėjusi. Staiga prisiminė vieną iš mėgstamiausių 
Nuno patarlių: „Nekask duobės kitam, nes pats įkrisi“ Nebuvo 
linkusi kerštauti. 

Greta sunkiai nurijo seilę ir nusišypsojo vien lūpomis, bet iš 
akių buvo matyti, kad moteriai nesmagu. Jos veidas atrodė papil- 
kęs lyg sudaužytas obuolys, kiekviena raukšlelė bylojo, kokia ji 
nelaiminga. Greta nebeturėjo galios bauginti. 

— Sveikinu, Federika, - abejingai ištarė. 

— Ačiū. 

— Ponas Jensenas pasakojo, kad vestuvės buvusios gražios. 

— Taip, —- atsakė Federika. Jai nepraslydo pro akis, kad Greta 
kaip įmanydama stengiasi kalbėti linksmai; šitai, kaip ir gerano- 
riškumas, jai visai netiko. - Norėčiau pasikviesti Harietą pietų, 
Greta, ar neprieštarausite, jei užtruksime daugiau nei valandą? 

Toji sučiaupė blyškias lūpas ir papurtė galvą. 

— Žinoma, ne. - Paskui nejaukiai nusijuokė ir pridūrė: — Juk 
tu čia viršininkė. 


Federika nusivedė Harietą papietauti į „Oriels“ Slouno aikštėje. 
Draugės pasijuokė iš Federikos susitikimo su Greta ir staigiai pa- 
sikeitusios tos moters visuomeninės padėties kvailumo. 

— Man tai labai patinka, - prisipažino Federika. — Jaučiuosi 
lyg šiuolaikinė Pelenė. Žinai, Tokilas per dosnus. Galiu gauti, ko 
tik įsigeidusi. Dažnai pasvajodavau, kad būsiu turtinga. 

— Ką veiksi šią popietę? — paklausė Harieta. 

— Nežinau. Ketinu pasitarti su juo. Suprantu, dirbti šeimos 
parduotuvėje būtų nesąmonė, bet nemėgstu sėdėti rankas sudė- 
jusi. Labiausiai norėčiau užsiimti fotografija. Džulianas išmokė 
jos pagrindų, tad, matyt, reikėtų palankyti kokius sudėtingesnius 
kursus ir paskui tuo verstis. 

— Būtų puiku. Visada troškai būti fotografe, - apsidžiaugė Ha- 
rieta. 

— Mama sakydavo, kad pirmiausia man reikia užsidirbti pini- 
gų ir tik paskui imtis tokios veiklos. Dabar pinigų turiu daugiau, 
nei kada nors drįsau tikėtis, todėl galiu daryti, ką noriu. - Federi- 
ka nusikvatojo ir išsišiepė draugei, o ši jai pavydžiai nusišypsojo. 

— Mieloji mergaite, tau labai pasisekė, — atsiduso Harieta. — 
Bet tu ir nusipelnei to kaip niekas kitas. 


Tą patį vakarą, Tokilui parsiradus iš darbo, jie pirmąkart rimtai 
pasišnekėjo. 

— Mudu jau grįžom po medaus mėnesio, Tokilai, todėl norė- 
čiau kuo nors užsiimti. Mielai dirbčiau, - pasakė Federika, kles- 
telėdama ant sofos jo darbo kambaryje. 

Vyras nupėdino prie gėrimų stalelio ir prisipylė stiklą viskio. 

— O ko tau įpilti? Gal vyno? - paklausė. - Sakoma, kad mote- 
ris, kasdien išgerianti po taurę raudonojo vyno, ima švytėti. Bet 
tu spindi jau dabar. 

Federika nusijuokė. 

— Taurė vyno man patiktų, ačiū, - atsakė. 

Padavęs jai vyno, Tokilas įsitaisė krėsle ir užsikėlė koją ant 
kėdės. 

— Kodėl veržiesi dirbti, mieloji? 

— Turiu ką nors veikti, — paaiškino ji ir gurkštelėjo vyno. — 
Brangusis, jis gardus. 

— Dalis Arturo vestuvinės dovanos, - pasakė Tokilas. - Tavo 
patėvio puikus skonis. 

— Tik kai kuriems dalykams, - abejingai pripažino ji. - Pati- 
kėk manimi, kitais atvejais jis išvis neturi skonio. 

— Dabar esi turtinga moteris, Fede, taigi dirbti tau nereikia, — 
rimtai pasakė Tokilas. 

— Jei ko nors nesiimsiu, mirsiu iš nuobodulio. Dirbčiau ne dėl 
pinigų. Tu labai dosnus, aš tai be galo vertinu. Darbas užpildytų 
mano dieną, kas rytą turėčiau dėl ko keltis. 

— Ar meilė man nėra ganėtina priežastis atsikelti rytais? — su- 
kikeno vyras. 

— Juk supranti, ką turiu galvoje, - linksmai prieštaravo ji. 

— Netrukus visą tavo laiką užpildys kūdikiai, - švelniai nusi- 
šypsojo Tokilas. 

— Galbūt, - atsakė Federika, vildamasi, kad Dievas ją nuo to 
apsaugos bent kelerius metus. - Bet, kol nepastojau, juk nenori, 
kad džiūčiau ir nykčiau, neturėdama už ko nusitverti? 

— Mieloji, - griežtai nukirto Tokilas, — turi dailų namą, gražių 
drabužių, vyrą, mylintį žemę, kuria vaikštai. Ko dar stinga? - Jis 
susiraukė, ir ją tučtuojau sugniaužė kaltė, kad per daug nori. 

— Na, - sumurmėjo Federika, staiga pajutusi, kad iš netikru- 
mo jai suspaudė paširdžius. — Kai buvau jaunesnė, Džulianas pa- 
mokė mane fotografuoti. Jei nenori, kad dirbčiau, tai gal galėčiau 
lankyti kursus? 

— Jei taip nekantrauji kuo nors užsiimti, - nenoromis nusi- 
leido Tokilas, - kursai — vienintelė tavo galimybė. Mano žmona 
nedirbs. 

— Ačiū, — nudžiugo ji, atlėgus širdžiai, kad ginčas galop išsi- 
sprendė. 

— Bet ne fotografijos, - tvirtai nukirto jis. 

— Kodėl ne? - suglumo Federika. 

Tokilas nebejuokavo, žvelgė į ją labai rimtai. 

— Surasiu tau privatų mokytoją, išmokys tave visko, ko įsigei- 
si. — Jis pasidairė po kambarį. - Literatūra. Taip, gali išklausyti 
literatūros kursą. 

— Literatūros? - nusiminė Federika. - Manęs ji visai nedomina. 

— Noriu, kad imtumeis literatūros, - neatlyžo jis ir, priėjęs 
prie knygų lentynos, ištraukė knygą. - Nesu skaitęs nė vienos. 
Norėčiau, kad tu jas perskaitytum. 

— Tokilai, - silpnai paprieštaravo ji. 

— Ne, aš reikalauju. Jei nori kursų, lankysi tik literatūros kursus. 

— Gerai, tebūnie literatūra, — neryžtingai atsakė Federika. Tai 
atrodė geriau nei išvis nieko neveikti. 

— Tada nuspręsta, — tarė jis ir ištuštino stiklą. - Dabar, mano 
gyvenimo meile, eikš čia ir pabučiuok mane - mintis, kad mudu 
nesutariam, man būtų nepakenčiama. 


Panirusi į vonią Federika prisiminė tą pokalbį. Jautėsi nesma- 
giai. Bet, užuot mėginusi suprasti to nesmagumo priežastį, patei- 
sino vyro nenorą leisti jai pačiai pasirinkti kursus. Taip yra todėl, 
kad jis myli mane ir linki visa ko geriausio, samprotavo ji, kai 
susilietę su muilu burbuliukai ėmė bliūkšti. 

— Fotografija gali palaukti, — tai tarusi nusprendė vėl sušnekti 
apie ją kitą kartą, kai vedybiniame gyvenime pasijus saugesnė. 

Vėliau, kai Tokilas susupo ją į didžiulį baltą rankšluostį, ir 
juodu pasimylėjo, visos jos abejonės išsisklaidė, teliko besąlygiš- 
ka ištikimybė ir didelis troškimas padaryti bet ką, kad tik jam 
įsiteiktų. 

Tą vakarą ji pasipuošė ir žengė pirmą žingsnį į tai, kas tu- 
rėjo tapti nesibaigiančiu kokteilių vakarėlių ir vakarienių ciklu. 
Susipažino su naujais veidais, kaip įmanydama stengėsi įsimin- 
ti kiekvieną pavardę, greitai išmoko perimti pašnekovo kalbos 
manierą, kai daugiau pasakoma be žodžių. Tokilas visada pa- 
sirūpindavo, kad ji būtų geriausiai apsirengusi moteris, ir išdi- 
džiai šypsodavo, jai sulaukus pagyrų. Bet niršdavo, pasidingojus, 
kad Federika flirtuoja su vyrais, ir uždraudė jai šokti su kitais. 
Aiškino, kad matydamas kitą vyrą trinantis į jo žmoną patirtų 
pažeminimą. 

Taigi ji saugojosi peržengti leistiną ribą. Juste pajusdavo jo 
žvilgsnį ir imdavo elgtis kitaip. Išvydusi temdomą pavydo Tokilo 
veidą, prieidavo artyn, įbrukdavo ranką į jo saują if stovėdavo 
šalia it mielas priedėlis. Kai norėdavosi maištauti prieš jo įsaki- 
nėjimus, griežtai primindavo sau, kad jis kitos kartos atstovas, ir 
elgdavosi pagal jo norus. 

— Tu labai visiems patinki, Fede, - tarė Tokilas, jiedviem įsi- 
taisius ant užpakalinės automobilio sėdynės pakeliui į namus po 
pobūvio. Pamaloninta Federika nusišypsojo. - Labai didžiuojuo- 
si tavimi, - pridūrė jis ir plaštaka perbraukė jai per skruostą. - Tu 
graži ir romi. Šįvakar turbūt mažiausiai dešimt žmonių sakė, jog 
man nepaprastai pasisekė, kad radau tave. 

— O man pasisekė, kad sutikau tave, - atsakė ji, suėmė jo ran- 
ką ir pabučiavo pirštus. 

Tokilas ilgai žvelgė į ją, kažko ieškodamas veido bruožuose. 

— Tu laiminga, mieloji? — kryptelėjo galvą. - Nežinau, ar esi 
laiminga. 

Federika susiraukė ir nusijuokė iš keistų jo žodžių. Tokilui ne- 
praslydo pro akis jos nerimas ir pastangos jį nuslėpti. Jo nuosta- 
bai, tai kėlė tam tikrą pasitenkinimą. Negalėjo paaiškinti nei šio 

naujo jausmo, nei jo kilmės. Buvo perdėm nejautrus, todėl nepa- 
stebėjo imąs piktintis savo žmona dėl visų priežasčių, dėl kurių 
ją vedė. Federikos naivumas ir tyrumas ėmė jį erzinti kaip ir jos 
tobulumas. Šalia žmonos Tokilas jautėsi nevisavertis. Negalėjo 
susilaikyti nežeminęs jos, tarsi nukeldamas savo išrinktąją nuo 
pjedestalo būtų tikėjęsis pats ten atsidurti. 


Stengdamasis labiau kontroliuoti Federiką, Tokilas pareiškė ne- 
pritariąs jos draugystei su Harieta. 

— Ji tau per prasta, mieloji. Tu perdėm rafinuota, tad nerodyk 
prieraišumo ir švelnumo kažkokiai tamsuolei. Jei jau atsidūrei 
aukštuomenėje, turi rinktis kitus draugus. Turiu numatęs vieną, 
žinau, tau ji patiks, — linksmai tarė jis. - Tai Lučija Sarafina. 

Lučija buvo labai laiminga, galėdama pasitarnauti Tokilui. 

„Susidraugausiu su tavo žmona, jei tik rasi laiko pasimatyti su 
manimi“, - koketiškai derėjosi ji, vos tik jam paskambinus. 

Tokilas džiaugėsi dėmesiu. 

„Ji turi sukiotis tarp tokių moterų kaip tu“ — Ji tokia baltutė- 
laitė, pamanė jis, kad net koktu. 

„Suprantu, ką turi galvoje, - atsakė Lučija, nudžiugusi, kad jo 
ištikimybė žmonai silpsta. — Bet ji jauna. Suaugs“ 

„Padedant tau, maestra*. Viliuosi, kad suaugs“ 

„Palik tai man, brangusis. Paskui norėčiau sulaukti asmeninės 
padėkos, capisci?“ 

„Capisco**, - Tokilas nusijuokė. - Šelmė, - sunkiai atsiduso, 
tas atodūsis išsiveržė iš jo gerklės lyg baisi dejonė. - Po šimts, 
pasiilgau tavęs“ 

„O tau visai nereikia ilgėtis, - sukuždėjo Lučija. - Žinai, kur 
rasti mane: 

„Pagalvosiu apie tai, - atsakė jis, - o dabar imkis darbo“ 


* Mokytoja (it.). 
** Suprantu (it.). 

Federika labai stengėsi pamėgti Lučiją, kad įtiktų vyrui. Toji pa- 
kvietė ją į Hario barą, kur jos buvo pasodintos prie geriausio sta- 
liuko tolimajame restorano kampe. 

— Visi šiame kambaryje esantys vyrai po pietų trauks tiesiai 
į namus mylėtis su savo žmonomis, - mąsliai tarė Lučija su ne- 
žymiu itališku akcentu, vos tik Federika atsisėdo. - Matai, kaip 
ryja mane akimis, aš jiems sužadinu geidulius. — Ji atsiduso ir 
apsilaižė raudonas it kraujas lūpas. - Turbūt neprisimeni, kad 
mudvi susipažinom per vestuves, juk buvai pristatyta šitiekai ne- 
pažįstamų Žmonių. 

— Tikrai prisimenu, - diplomatiškai atsakė Federika. — Esi ar- 
timiausia Tokilo bičiulė. 

— Mudu sukorėm ilgą kelią, - ilgesingai ištarė Lučija. 

— Kaip susipažinote? 

— Italijoje. Gyvenau Romoje, o Tokilas atvažiavo į bendro 
mūsų draugo vestuves. Ir mudu tučtuojau susidraugavom. - Ji 
tvirta ranka palygino sutvarkytas odeles aplink nagus, prisimin- 
dama mylėjimąsi vienoje iš tamsių rūmų menių. 

— O kada persikraustei į Londoną? 

— Netrukus. Ak, valgiaraštis. Ką nors išsirinkim, tada galėsi- 
me rimtai pasiplepėti. Man „Kruvinosios Merės“, o mano viešnia 
gers... - Lučija pažvelgė į Federiką ir kilstelėjo juodą antakį. 

"— Norėčiau baltojo vyno su mineraliniu vandeniu, - tarė Fe- 
derika ir mandagiai padėkojo padavėjai. 

— Tu nežinai, kaip džiaugiuosi matydama Tokilą tokį sma- 
gų, - toliau kalbėjo moteris. 

Federika nusišypsojo. 

— Man malonu, kad jis laimingas su manimi. O aš su juo lai- 
mingesnė, nei galėjau įsivaizduoti. 

— Ak, jis - nepaprastas vyras, — pritarė Lučija. — Dar nesu 
sutikusi tokio ištikimo ir atsidavusio žmogaus. Tu labai tyra ir 
naivi, todėl jis tave ir myli. Niekada neprarask šių savybių, —- mei- 
likaudama pridūrė. - Tau labai pasisekė. Tokilas buvo daug kartų 
įsimylėjęs, bet tai nėmaž neprilygo jo meilei tau. 

— Ką turi galvoje? 

— Na... - Lučija susimąstė, žaisdama su juodų plaukų sruo- 
ga, išdrikusia ant peties lyg nusipenėjusios žiurkės uodega. - Jis 
visada norėjo vesti tyruolę. Neliestą, naivią. Panašią į tave. Nors 
susitikinėjo su prityrusiomis moterimis, norėjo žmonos, prie ku- 
rios niekas nebūtų prikišęs rankų. Tai tavo stiprybė. 

— Suprantu, - linktelėjo Federika, grumdamasi su nerimu ir 
įtampa. 

Pajutusi pašnekovės nesmagumą, Lučija uždėjo švelnią ranką 
jai ant plaštakos. 

— Tik nesuprask, kad kritikuoju tave, - karštai pasakė. - Jis 
tave dievina, mieloji. Iki šiol nebuvo susidūręs su tokia tobulybe 
kaip tu. Neapsakomai tave myli. Aš tik duodu moterišką patari- 
mą. Šiame pasaulyje reikia būti sumaniai, kad vyras nepabėgtų 
nuo tavęs. Turi žinoti, ką jis tavyje myli, ir to laikytis. 

— Negaliu amžinai likti jauna ir tyra, - droviai paprieštaravo 
Federika. 

— Turi galėti, - Lučija palingavo galvą ir mirktelėjo. Kuo Fede- 
rika bus baltesnė už balčiausią, tuo labiau Tokilas geis paslaptin- 
go savo italės meilužės prityrimo. — Gali būti kuo tik nori. 

Federika gūžtelėjo pečiais ir išspaudė blankią šypseną. Lučija 
privertė ją jaustis nesmagiai. Kėlė blogulį moters šnekos, kokia ji 
esanti angeliška ir tobula. Niekas negalėtų su tokia gyventi. 

— Trokštu ištekėti už vyro, panašaus į Tokilą, — atsiduso Luči- 
ja, svajingai stumdydama salotas lėkštėje. - Jis viską kontroliuo- 
ja. Man tai labai patinka. Neapsakomai romantiška. Ir visiškai 
nebūdinga anglams. Italai kontroliuoja saviškes, šios šalia jų jau- 
čiasi esančios tikros moterys. 

— Taip, nors kartais gera būti nepriklausomai, - paprieštaravo 
Federika ir, prisiminusi savo ir Tokilo pokalbį apie darbą, susigūžė. 

— Nebūk kvailutė, Fede, turi brangakmenį ir džiaukis juo, — 
rimtai patarė Lučija. - Milijonai moterų darytųsi galus, kad tik 
galėtų nedirbti ir leisti tvarkyti savo gyvenimą mylinčiam vyrui. 
Nė nesuvoki, kaip tau pasisekė. 

— Ak, suvokiu, - greitosiomis atsakė ji. - Tik šitai truputį 
glumina. 

— Taip jis parodo tave mylįs. Priprasi, ir tai taps antruoju pri- 
gimimu. Nepamiršk, Tokilui širdies gilumoje visada svarbiausia 
tu. Kad ir ką tau parinktų, viskas tavo labui. Dievulėli, juk jis gal 
dvidešimčia metų vyresnis už tave? - Federika linktelėjo. — Ir 
patirties turi atitinkamai daugiau. Tavimi dėta, ištiesčiau kojas ir 
mėgaučiausi tuo. 


Federika paklausė Lučijos patarimo. Nebesimatė su Harieta ir 
vengė užsukti į „St John 4 Smithe“, kad nesusidurtų su ja. Kartą 
per savaitę studijavo literatūrą su senu Kembridžo dėstytoju dak- 
taru Lajoneliu Svonbarou, visada vilkinčiu trijų dalių kostiumą 
ir nešiojančiu minkštą fetrinę skrybėlę, kreivai užvožtą virš lieso 
veido. Dėstytoją akimoju pribloškė Tokilo biblioteka, bet nuvylė 
skurdokos Federikos žinios. 

— Aš beveik nieko neskaičiusi, — prisipažino ji. 

Jis padavė jai „Aną Kareniną“ ir liepė per savaitę perskaityti visą. 

— Nesijaudink, mieloji mergaite, vos atversi pirmą puslapį, 
kiti aštuoni šimtai penkiasdešimt du versis patys. 

Dėstytojas buvo teisus. Išnagrinėjusi „Aną Kareniną“, ji ėmėsi 
„Tuštybės mugės“, „Emos“ ir „Karaliaus Lyro“. Užsidegimą moky- 
tis skatino nuobodi Tokilo žmonos kasdienybė. Federika taip įni- 
ko į studijas, kad nebematė pasaulio, esančio anapus paauksuoto 
jos kalėjimo, ir nebesiilgėjo. 


Kai vieną rūškaną vakarą Tokilas grįžo namo, kambariai ir vėl 
linksmai aidėjo nuo nerūpestingo pokalbio, nes Federika steng- 
davosi užpildyti tuščias valandas ilgais telefoniniais pokalbiais su 
mama ir Tobiu. Kaklą nemaloniai nudilgino susierzinimo karštis. 
Toks suirzimas Tokilui darėsi pažįstamas, kaip ir nevisavertiš- 
kumo jausmas, šis kaskart nusmelkdavo, jam susidūrus su įgim- 
tu žmonos mandagumu ir dorumu. Jis nubloškė prieškambaryje 
portfelį, paltą ir persikreipusia iš nekantros burna žengė į svetainę. 

Išvydusi niūriai stovintį tarpduryje vyrą, Federika skubiai padėjo 
ragelį ir sunkiai nurijo seilę, apimta didžiulio nerimo. 

— Kas nutiko? — paklausė ji, vildamasi, kad tai su ja nesusiję. 

Trumputę akimirką, Tokilui tvardant pavydą, Federika įnir- 
tingai stengėsi prisiminti aną pokylį: gal kam nors pasakė tai, kas 
galėjo jį supykdyti. 

— Man jau įgriso grįžti į namus ir rasti tave, prilipusią prie 
telefono, - galop atkirto vyras. 

Federika lengviau atsiduso ir sumurmėjo: 

— Atsiprašau. 

Tokilui to buvo negana. Jis nuėjo prie židinio, atsistojo prie- 
šais jį, įsisprendęs į šonus, ir papurtė galvą. 

— Kiaurą dieną plušu darbe, sugrįžęs noriu viso tavo dėmesio. 
Kol manęs čia nėra, turi daugybę valandų linksmintis, tad kodėl 
nuolat skambini šeimynykščiams kaip tik tą akimirką, kai žengiu 
pro duris? 

— Juk neskambinu tyčia, - silpnai paprieštaravo Federika. 

— Galir ne, - pripažino vyras. Ji įsitempė. Tokilas dažnai nusi- 
leisdavo, o paskui kirsdavo šiurkščiau. — Mieloji, - atsargiai tarė 
jis, — tikrai manau, kad tu jau per didelė laikytis įsikibusi dėdės ir 
mamos. Pats metas visas jėgas skirti man. 

— Ką nori tuo pasakyti? — suglumo Federika. 

Vyras atsisėdo šalia ant sofos ir švelniai ranka perbraukė jai 
plaukus. Kai ji pažvelgė jam į veidą, šis buvo sušvelnėjęs. Tokilas 
meiliai jai šypsojo. Paskui atsiduso ir ramiai paaiškino: 

— Esu pavydus senis, brangioji. Esu kaltas, kad pernelyg myliu 
tave. 

Tokia jo balso permaina nuginklavo Federiką, jai nuraudo 
skruostai. 

— Nieko tokio, Tokilai, aš suprantu, - užjaučiamai atsakė. 

— Visą dieną ilgiuosi tavęs, o kai grįžęs randu pliurpiant su 
mama, man pašoka pyktis. Negaliu susitvardyti. Noriu tavęs vi- 
sos. — Paskui jis susidrovėjęs sukikeno. — Ar labai baisu? 

Federika veidu prigludo prie jo rankos, glostančios jai skruostą. 

— Žinoma, ne, - nusišypsojo, dar kartą nugalėta Tokilo žave- 
sio. —- Pažadu daugiau taip nedaryti. 

Jis prisitraukė ją į glėbį ir stipriai pabučiavo į lūpas, rodyda- 
mas dėkingumą. 

— Tu man per gera, mažute. Jokia kita moteris nesupranta 
manęs taip gerai kaip tu. 

Federika nusikvatojo ir paglamonėjo jo veidą švelniomis die- 
vinančios motinos akimis. 

— Kaip ir joks vyras nesuprastų manęs geriau už tave. 

— Mudu skirti vienas kitam, - tyliai tarė jis. - Juk tu laiminga, 
mieloji? Trokštu, kad būtum laiminga. 

— Aišku, laiminga. 

— Ar tau patinka kursai? 

— Labai, - nudžiugusi pareigingai atsakė ji. 

— Na, matai, - nusijuokė Tokilas. - Geriau už tave žinau, kas 
tau labiausiai tinka. 


Nors Federika elgėsi kaip liepiama vyro ir skambindavo telefonu, 
jam būnant darbe, Tokilas, regis, tiksliai žinojo, kada ji tai daro ir 
kiek trunka pokalbis. Švelniai, kaip mokėjo tik jis vienas, įkalbėjo 
ją sumažinti skambučių kiekį iki vieno per savaitę. Molę ir Hes- 
terą ištiko Harietos likimas. Jos grūmėsi įnirtingiau, bet Federika 
galiausiai išmetė jas iš galvos. Buvo priversta. 

— Tiems provincialams tu pernelyg rafinuota, mieloji, - pasa- 
kė Tokilas. - Kada nors padėkosi man. 

Iš pradžių jie dažnai važiuodavo į Polperą, bet pamažu ėmė 
ten lankytis vis rečiau, kol visai liovėsi. 

Federika buvo bejėgė skųstis, nes kaskart, kai sukurpdavo kokį 
nors planą, Tokilas nuskraidindavo ją į Paryžių, Madridą ar Romą. 


— Brangute, mes visai nebesusitinkam, - padejavo Tobis vieną 
dieną, kai Federikai pasisekė jam paskambinti iš „Harrods“. 

— Taip, labai trokštu atvažiuoti į Polperą, Tokilas irgi, — su- 
melavo ji, - bet dabar jis daug keliauja, užsienyje atidaro naujus 
biurus, todėl daugelį savaitgalių leidžiame svetur. 

— Suprantu, neturėtume nerimauti, sakoma, kad jaunavedžiai 
kurį laiką prapuola, trokšdami būti tik vienas su kitu. Tai, be abejo- 
nės, reiškia, kad esi laiminga. Tau nebereikia namų kaip anksčiau. 

Federikos širdis labiau nei bet kada ilgėjosi Polpero, bet ji ne- 
įstengė net pati sau to pripažinti. 

— Aš esu laiminga, - patvirtino atkakliu balsu. 

— Jei taip, tai laimingi ir mes. O jei nuolat ilgėtumeis namų, 
tai, žinoma, reikštų, kad tavo santuoka ne itin sėkminga. 

- Iš tiesų viskas gerai. Tokilas nuostabus; pabundu kas rytą ir 
vos galiu patikėti, kad buvau šitaip palaiminta, ištekėjau už tokio 
puikaus vyro. Esu neverta jo. - Federika nusijuokė. 

— Verta, brangute. 

— Ne. Jis viską daro dėl manęs. Man netenka niekuo rūpintis. 
tau bent nuotraukų rėmelį. Gal kiek per aršiai gina teritoriją, bet 
rūpinasi Tokilu jau nuo seno, todėl nėra ko stebėtis. Žino geriau 
už mane, kas jam patinka. 

— Abejoju. Juk ji neištekėjusi už jo. 

— Jai ne tas galvoje! - pajuokavo Federika. - Bet man nėra 
ko skųstis. Gyvenu gražiausiame name. Daugelis vyrų neperka 
žmonoms brangių drabužių ir papuošalų. Tokilas išpildo visus 
mano troškimus, man gresia didžiulis pavojus virsti išpaikinta 
princese. 

— Fede, paversti tave tokia nepavyktų niekam. Tu miela mergi- 
na, o jam velniškai pasisekė, kad turi tave. Visa tai tiesiog tobula! 

— Taip. Bet aš ilgiuosi jūsų visų, — tyliai ištarė Federika, ir jos 
balse Tobiui buvo justi įtampa, tarsi slopinamas pagalbos šauks- 
mas. — Ilgiuosi Polpero, jūros, pasivaikščiojimų ant audringų 
skardžių su Rasta. Ak, pasigendu ir Rastos. Kaip jis? - paklausė 
ji, stengdamasi kalbėti linksmai. 

— Ilgisi tavęs. Labai jį glostom ir glamonėjam, bet jis vis tiek 
spokso į mane tomis liūdnomis akimis, klausiančiomis, kur tu. 

— Nepasakok. Tokios šnekos liūdina mane, - suaimanavo Fe- 
derika. — Tokilas neleistų man laikyti šuns Londone, nes nenori, 

kad po visus namus skraidytų gaurai. Nors dabar pasirodo namie 
retai, nustebčiau, jeigu pastebėtų tą šunį. Vis dėlto jis labai di- 
džiuojasi savo namu. Visais atžvilgiais yra kruopštus, tikslus ir 
smulkmeniškas. 

— Pastebėjau. Išsipustęs kaip hercogas, - prajuko Tobis, deja, 
pajuto gerklę gniaužiant neramumą. 

— Nešnekėk apie jo drabužius. - Federika melodramatiškai 
atsiduso. — Tokilas pasiunta, jei ponia Hjugs ant jo marškinių 
palieka bent raukšlelę arba blogai išlygina kelnes. Ačiū Dievui, 
žmonos akivaizdoje tvardosi. Na, pratrūksta, akinamas pavydo, 
bet, pasak Lučijos, taip parodo mylįs mane. Įsivaizduok, jeigu iš- 
vis nepavyduliautų, jausčiausi visai apleista. 

— Ar nebegamini valgio? — paklausė Tobis, prisiminęs, kad 
ji mielai rūpindavosi juo ir Džulianu tais laikais, kai visi gyveno 
drauge. 

— Ne, nebegaminu nuo vestuvių. Valgį ruošia ponia Hjugs 
arba mes einam valgyti kur nors kitur. Matai, esu /abai išpaikinta. 

Tobis nedrįso pasiteirauti, ar ji vis dar primerkia gėlių į vazas, 
ar kvepina paklodes levandomis ir užpildo namą muzika, nes ži- 
nojo, kad atsakymas būtų jam nepakeliamas. 

— Kol tu laiminga su juo, - galop užbaigė pokalbį Tobis. 

Bet padėjęs ragelį jis anaiptol nenusiramino, jis negalėjo su- 
tapdinti ano Tokilo, kurį visi pažinojo prieš vestuves, su tuo, ku- 
rio paveikslą ką tik nupiešė Federika. Kažkas čia nederėjo. 


Vis dėlto ji buvo laiminga —- arba bent taip manė. Beprotiškai 
mylėjo vyrą, pakeitė savo pomėgius ir troškimus, norėdama jam 
įtikti ir nėmaž nedvejodama. Tokilas tenkino kiekvieną jos įgei- 
dį, tik varžydavo laisvę; kartais, kai jo savininkiškumas atrodė ją 
uždusinsiąs, ji tai pateisindavo vyro atsidavimu ir jam atleisdavo. 
Retai suabejodavo jo skatuliais ar veiksmais. Tokilas buvo Fede- 
rikos sutuoktinis, pasirinktas jos pačios, todėl tekdavo užgniauž- 
ti bet kokį nusivylimą, kitaip ji nemokėjo. Nusprendė, kad jų san- 
tuoka neiširs. Už viską labiau jai reikėjo jo. Vyras teikė Federikai 
saugumą ir meilę, dėl to ji mielai aukojo savo laisvę. 

Negalėdama paversti gyvenamosios vietos tikrais namais, 
mat ponia Hjugs tvarkė visus ūkinius reikalus, Federika, gin- 
dama šalin nuobodulį, ėmė be paliovos valgyti. Būdavo, tai su- 
kramto kokį sausainį, tai pasivaišina gabalėliu pyrago. Galų gale 
ją retai kada bematydavai be kokio nors kąsnelio rankose, nuo- 
lat keliaujančio burnon. Lučiją, manančią, kad neįmanoma būti 
ir perdėm turtingam, ir perdėm lieknam, džiugino besipučianti 
varžovės figūra, moteris klastingai skatino Federiką taip daryti ir 
toliau. Nemėgstantis apkūnių moterų Tokilas su malonumu žiū- 
rėjo į besikeičiantį žmonos kūną; tai rodė, kad ji pamažu atsisako 
nepriklausomybės. Jis nesuprato, kad šitaip ji išreiškia savo ne- 
pasitenkinimą, ir jam tai suteikė galių. Dramblio kaulo deivė pa- 
mažu virto nuo pjedestalo. Jos pasitikėjimas savimi buvo gudriai 
pakirstas, todėl ji tapo labiau priklausoma. Tokilas mėgavosi val- 
džia. Federika priklausė jam. Jis neketino būti pagiežingas, ėmė 
ją vadinti savo Venera ir putlute, o kartu skatino valgyti. 

— Tu ne stora, mieloji, o geidulinga, ir už tai tave myliu, - sa- 
kydavo. 

Federika tikėjo vyru, nes jai atrodė, kad jis labiau jos geidžia. 
Juk seksu parodydavo, kad myli. 


Per dvejus metus Tokilas visiškai užvaldė Federiką, o ji nė nepa- 
stebėjo po truputį atsisakanti savo laisvės. Tai buvo tokia rami 
permaina, kad moteris nesumojo esanti nelaiminga. Vis manė, 
kad Tokilas tebėra toks pat jausmingas vyras, už kokio ji ište- 
kėjo, tik jam sunkiau įtikti. Nepirkdavo sau drabužių, nes žino- 
jo, kad jam patinka juos išrinkti. Nepirkdavo jam dovanų, nes 
išsiaiškino, kad jeigu jis ko nors įsigeidžia, tai pats eina ir nu- 
siperka. Federika susitikdavo su Lučija papietauti ir netrukus 
buvo įtraukta į nedidelį būrelį moterų, kurios visą dieną nieko 
neveikdavo, tik pietaudavo, liežuvaudavo ir drauge vaikštinėdavo 
po parduotuves. Kita vertus, valdingas Tokilo būdas išmokė ją 
apgaulės meno. Ji aptaškydavo muilą vandeniu, kai skubėdavo 
išeiti iš tualeto, nes žinojo, kad Tokilas vėliau jį apžiūrės, tikrins, 

ar ji nusimazgojo rankas. Paprašydavo vairuotojo luktelėti jos 
prie „Harrods“, o pati išsėlindavo pro antras duris ir vaikštinėda- 
vo Voltono gatve tik dėl malonumo ką nors daryti niekieno ne- 
matomai. Skambindavo šeimai viešuoju telefonu iš parduotuvių, 
kelis kartus susitiko su Hestera parduotuvės „Harvey Nichols“ 
moterų tualete. Federikai pavyko pateisinti Tokilo elgesį šeimos 
nariams jo paties argumentais, nors ji nesuprato kalbanti lyg ge- 
rai dresuota papūga. 

Paskui jai netikėtai paskambino Semas. 

— Labas, Fede. 

— Semai! —- nustebusi sušuko ji. - Dieve, nemačiau tavęs nuo 
savo vestuvių. 

— Girdėjau, kad nuo tada, kai ištekėjai, beveik nesimatei nė su 
vienu iš mūsiškių, - atsakė jis. - Rodos, vyras tave slepia nuo visų. 

— Toli gražu ne, - linksmai užginčijo ji. - Tik buvau labai už- 
siėmusi. Laikas lekia labai greitai. 

— Jau praėjo dveji metai. 

— Ar iš tikrųjų tai buvo taip seniai? — aiktelėjo ji. 

— Kaip gyvuoji? 

— Gerai. Puikiai. Tiesą sakant, būsi priblokštas: studijuoju li- 
teratūrą su senu Kembridžo dėstytoju, - didžiuodamasi pasakė 
Federika. 

— Aš sukrėstas. O kokia jo pavardė? 

— Daktaras Lajonelis... 

— Svonbarou, - susižavėjęs įsiterpė Semas. - Tau pasisekė, jis 
labai išprusęs. Ką perskaitei? 

— Viską — nuo Zola iki Garsijos Markeso. 

— Ispaniškai? 

— Nekvailiok. Ispanų kalbą pamiršau jau prieš daugelį metų, — 
nusijuokė ji. 

— Gaila. 

— Visai ne. 

— Taigi vyras gražiai elgiasi su tavimi? — paklausė Semas, su 
pasibjaurėjimu vaizduodamasis lipšnų Tokilo Jenseno veidą. 

— Gana šnekėti apie mane. Kaip laikaisi tu? 

— Nepakenčiu Sičio. Tiesą sakant, grįžtu namo. 

— Namo? - nustebo ji. 

— Į Polperą. 

— O ką ten veiksi? 

— Rašysiu. 

— Kaip miela, - tarė ji, apimta tylaus ilgesio: prieš akis šmėkš- 
telėjo vėjuoti skardžiai ir banguojanti jūra. 

— Taip. Nunas apsidžiaugė. Sako, tam reikalui užleisiąs man 
darbo kambarį. 

— Kokia garbė. - Ji atsiduso, prisimindama Pikthistlo dvarą ir 
ten praleistas laimingas dienas. 

Išgirdęs Federikos balse ilgesio gaideles, Semas labai norėjo 
sužinoti, kaip ji gyvena iš tiesų. 

— O taip. Jis į tą kambarį nieko nesileidžia. 

— Kaip gyvuoja Nunas? 

— Sensta. 

— Liūdna. Kito tokio kaip jis nėra. 

— Tikrai, - sukikeno Semas. — Sukūręs Nuną, Dievas sulaužė 
liejinį. 

— O kodėl niekada nevadini jo seneliu? - pasmalsavo Federika. 

— Nonno itališkai reiškia senelis. Nunas jam ir prilipo. 

— Visada stebėdavausi, iš kur toks vardas. 

— Dabar žinai. 

— Retai matau tavo seseris. 

— Taip, jos man sakė. 

— Beprotiškai daug reikalų. - Ji atsiduso, pasidairė po tvarkin- 
gą svetainę ir pasijuto vieniša kaip niekad. 

— Skambinu pasiteirauti, ar negalėtume papietauti. Norėčiau 
pasimatyti su tavimi, kol dar nepražuvau Nuno darbo kambario 
gelmėse. 

— Ak, mielai, - nudžiugo ji. - Tikrai galėčiau. Kaip dėl šios 
savaitės? 

— Ką pasakytum apie rytdieną? 

— Rytdiena puikiai tinka. 
— Paimsiu tave nuo namų, - tarė jis. - Gal primintum adresą? 


Pamatęs lūkuriuojančią prie savo namo durų Federiką, Semas 
tučtuojau pastebėjo ją pasikeitus. Federika vilkėjo elegantišką 
vasarinį mėlyną kostiumėlį, segėjo trumpą sijoną ir avėjo aukš- 
takulnius, paryškinančiais jos apkūnumą ir pilnesnę krūtinę. Su- 
rišti į uodegą plaukai buvo atidengę suapvalėjusį padažytą veidą. 
Bet kuriam kitam ji būtų atrodžiusi gundanti ir žavi, bet Semui 
sluoksnį. Kai Federika priėjo artyn, jam sutvaksėjo širdis. Norė- 
jo apglėbti ją ir parvežti namo, kur jos vieta. Bet ji nuoširdžiai 
pabučiavo Semą, pasakė, kad be galo džiaugiasi vėl jį matanti, ir 
įlipo į automobilį. 

Tik tada, kai buvo patiekta kavos, jis atsargiai pamėgino pra- 
siskverbti pro apgaulingą jos išorę. 

— Tu labai pasikeitusi, Fede, vos pažinau stoviniuojančią prie 
namo, - tarė Semas, žvelgdamas į mėlynas jos akis, neįstengian- 
čias paslėpti liūdesio. 

— O tu nepasikeitei, - pasakė Federika, dar sykį nukreipdama 
pokalbį nuo savęs. — Vis dar dėvi skylėtus marškinius ir nubriz- 
gusias kelnes. Tokilas turėtų vestis tave apsipirkti! — Ji nusikvato- 
jo ir įsimetė į puodelį kavos du gabalėlius cukraus. 

Semui nebuvo juokinga. 

— Deja, turiu geresnių darbų nei jaudintis, kaip atrodo mano 
drabužiai, — tarė jis, neslėpdamas pagiežos jos vyrui. Tvardėsi, 
nes žinojo, kad supykdys Federiką, praras jos pasitikėjimą. - Aš 
sujaudintas, kad nusprendei imtis literatūros kursų. Viliuosi, ir 
toliau fotografuoji, juk visada domėjaisi fotografija. 

Federika nuleido akis ir įsispoksojo į puodelį. 

— Fotografija manęs nebedomina, - tyliai atsakė. 

— Kaip nebedomina? Netikiu tavimi, Fede! - sušuko jis ir pa- 
juto gerkle kylant įniršį. 

— Neturiu tam laiko. 

— Po paraliais, ką gi veiki kiaurą dieną? 

— Ak, daug ką. 

— Pavyzdžiui? 

— Na, reikia daug skaityti... - Federikos balsas nuščiuvo. 

Netikėtai pats sau Semas ištiesė ranką per stalą ir paėmė ją už 
rankos. Federika sunerimusi dirstelėjo į jį, paskui, apimta pani- 
kos, apžvelgė kambarį, ar kas nors nežiūri. 

— Fede, man neramu dėl tavęs, - rimtai pasakė jis staiga pa- 
niurusiu ir susirūpinusiu veidu. Pašnekovei susiraukus, iš lėto 
papurtė galvą ir labai tyliai prabilo, varstydamas ją skvarbiu 
žvilgsniu. - Prašau pasakyti, mieloji, kad tu pati nusprendei ne- 
lankyti fotografijos kursų, studijuoti literatūrą, nebesilankyti Pol- 
pere, išbraukti mus visus iš savo gyvenimo, kad pati nusprendei 
šitaip rengtis ir dažytis... — Jo balsas pasikeitė. — Nes jei vyras 
primeta tau savo valią, gresia pavojus būti uždusintai. Nestovėsiu 
greta ir nežiūrėsiu, kaip pajungiama ir kontroliuojama tavo siela. 

Federika sutrikusi stebeilijo į jį. Umiai priversta grumtis su 
ašaromis, prikando lūpą. Semas žiūrėjo į savo pašnekovę ir sten- 
gėsi įskaityti jos mintis, nes Federika neabejotinai svyravo tarp 
noro pasikliauti juo, kaip būdavo anksčiau, ir noro apsiginti, ne- 
prisileisti jo artyn. 

Stojo slogi tyla. Semas drąsindamas suspaudė jai ranką. 

— Klausiu tik todėl, kad tu man rūpi, - švelniai tarė ir ramina- 
mai nusišypsojo. 

Deja, jam teko nusivilti, nes Federika įsitempė ir ištraukė ran- 
ką jam iš saujos. 

— Myliu Tokilą, — galop išspaudė ji ir pridūrė: — Vis tiek ne- 
suprasi. 

— Pasistengsiu, - pažadėjo jis. 

Bet jos žvilgsnis jau klaidžiojo kitur. Ryšys buvo nutrūkęs. Pri- 
blokštam Semui teliko paprašyti sąskaitos ir parlydėti Federiką 
namo. Kai pamėgino dar kartą nuoširdžiai pasikalbėti ant mar- 
murinių jos namų laiptų, suprato vėl ją praradęs ir puolė į neviltį. 
Niūriai pamanė kažin ar turėsiąs kitą progą. 

Federika susirangė ant sofos, pasiėmusi pakelį šokoladinių 
sausainių ir stiklinę šalto pieno. Pašniurkščiojusi į popierinį 
rankšluostį, prisiminė pietus su Semu. Ar jis galėtų suprasti jos 
padėtį? Semas nesuvokia, kad ji pati pasirinko mylėti Tokilą ir 
pati nusprendė būti jam kuo geriausia žmona. Jam reikia jos, jis 
ją brangina. Yra savininkiškas, mėgsta kontroliuoti, bet tik todėl, 
kad ji jam rūpi. Ir jai reikia jo. Be to, piktai samprotavo Federika, 
tai, kaip klostosi jų santykiai, visai nesusiję su Semu. Vis dėlto, jai 
nusišluosčius akis ir pasirausus sausainių pakelyje, trąšioje že- 
mėje pamažu ėmė tarpti jo pasėta abejonės sėkla. 


Tą vakarą Tokilas grįžo namo išraudusiu ir susirūpinusiu veidu. 

— Mielasis, atrodai išvargęs, prileisiu tau karštą vonią ir atne- 
šiu stiklą viskio, — pasisiūlė Federika, apkabindama jį. 

— Mums reikia pasišnekėti, — šaltai atsakė jis ir atstūmė ją. 

Ji suvirpėjo ir staiga pajuto kaltę. 

— Apie ką? 

— Tikrai žinai, apie ką, — atšovė jis ir nupėdino į darbo kam- 
barį įsipilti gėrimo. 

Ji nervingai nusekė įkandin jo. 

— Ak, pietūs su Semu, - atsiduso nugalėta. 

Galėjai nė nesitikėti ką nors nuslėpti nuo Tokilo, nes jis buvo 
visažinis kaip koks nelabasis. 

— Kai tik taip. Pietūs su Semu, - pakartojo jis, nekantriai cak- 
telėdamas liežuviu. Įsipylęs į stiklą viskio, išmaukė jį. - Ar išklosi 
man viską, ar tik lauksi ir tikėsiesi, kad pavyks išsisukti? 

— O kas čia tokio, Tokilai, juk jis - senas draugas, - pasišiaušė 
Federika. 

— Ne to klausiu, - piktai atsakė Tokilas. 

Federika sunkiai nurijo seilę. Jo mina buvo tokia atšiauri, kad 
Žmona vos atpažino vyrą. 

— Aišku, papasakosiu, bet tu nesuteikei man progos. 

— Turėjai visą praėjusį vakarą. Juk jis paskambino tau vakar! — 
ūmiai šūktelėjo Tokilas ir įsiutęs tėškė stiklą ant stalo. Išgirdusi 

atšiaurų jo balsą, Federika krūptelėjo. - Bet nutylėjai, — toliau jis 
kalbėjo grėsmingai ir tyliai, atsigręždamas į ją, — nes tavo ketini- 
mai buvo nedori. 

Federikai sutirtėjo smakras, grumiantis su skatuliu pravirkti. 
Pirmą kartą vedybiniame gyvenime ją apėmė baimė. 

— Nepasakiau, nes žinojau, kad neleisi man eiti, - kimiai atsa- 
kė. - O aš norėjau papietauti su juo. 

— Taigi melavai man? — niršo Tokilas, tyrinėdamas jos veidą 
primerktomis akimis. - Mano žmona melavo man? - Jis papurtė 
galvą. - Negaliu pasikliauti net ja. 

— Žinojau, kad uždrausi, — paaiškino Federika, nebesuval- 
džiusi iš krūtinės ištrūkusios aimanos. — Jau seniai nebesimatau 
su senais bičiuliais. Pasiilgau jų. 

Mano prašymai visada turi pagrindą. Įsivaizduok mano vietoj 
save: kaip pasijustum, jei papietaučiau su sena savo mergina ir 
nutylėčiau apie tai? 

Federika nurijo seilę. 

— Turbūt man sukiltų pavydas. 

Tokilas viskam turėdavo neabejotinų argumentų. 

— Na, paaiškinsiu pagal analogiją, - jis atsisėdo greta ir paėmė 
jos ranką į saują. Kiekvienam atvejui jis parinkdavo puikų pavyz- 
dį. —- Na, pavyzdžiui, pornografinis filmas. — Federika susirau- 
kė. - Ne, paklausyk. Jei pornografinis filmas yra vaizdo leistuve, 
labai lengva įjungti ir vogčia užmesti akį, o jei tau reikia kulniuo- 
ti į vaizdajuosčių parduotuvę, būgštaujant, kad kas nors nepa- 
matytų, patirti nepatogumų, jos prašant, už ją mokant, o paskui 
parsėlinti namo, kad peržiūrėtum, kažin, ar dažnai tą darytum. 
Supranti? 

— Bandai man pasakyti, kad pietūs su Semu grėsė pavojumi 
užmegzti su juo romaną? 

— Kaip tik taip. 

— Bet, Tokilai, - nenusileido Federika, - tai beprotybė. Semas 
man tarsi brolis. 

— Tačiau jis ne tavo brolis, - griežtai nukirto Tokilas. 

— Galimybė užmegzti su juo meilės ryšį tokia pat, kokia su 
Halu. 

— Tai tik logika. Man nepriimtina, kad žmona turi artimų vy- 
riškosios lyties draugų. Patikėk, tai pavojinga. Aš labiau patyręs 
už tave, tu labai naivi, mažute, - jis paglostė jai skruostą. - Myliu 
tave. Dievinu tave. Nenoriu tavęs prarasti. Tiesą sakant, padary- 
siu bet ką, kad tik neprarasčiau tavęs. Bet ką. 

Federika suvirpėjo ir baimingai laukė. 

— Kai sakiau, kad mylėsiu tave visą gyvenimą, kalbėjau rimtai. 
Visi mano prašymai tau gal ir atrodo keisti, bet užtikrina saugią 
santuoką. Tai mudviejų labui, - aiškino Tokilas. Jis palinko artyn 
ir pabučiavo Federiką, bet ji nepajuto bučinio, buvo sutrikusi. 
Vyras paėmė ją už rankos. - Eime į viršų. Man labai nepatinka 
vaidytis su tavimi. Susitaikykim. 

— Tokilai, būk geras, — silpnu, vos girdimu balsu papriešta- 
ravo ji. 

Jis tarsi nepastebėjo jos ašarų. 

— Noriu parodyti, kodėl tau nereikia draugų. Jie negali tau 
duoti to, ką suteikiu aš. Nagi, mažute, įtikink, kad nepyksti ant 
manęs. 

Nenoromis ji leido jam atsegti kelnes ir numauti. Atsigulė 
ant lovos su palaidine ir kelnaitėmis, stengdamasi nedrebėti. Jis 
užtraukė užuolaidas, nukėlė telefono ragelį ir įdėjo „Pink Floyd“ 
kompaktinę plokštelę į grotuvą. Tada pritemdė šviesas. 

— Neverk, brangioji, dabar mudu susitaikysim, - ramino bu- 
čiuodamas Federiką į kaktą. —- Užrišiu tau akis, —- patylėjęs tarė. 

— Ak, Tokilai, aš... 

— Ššš, - sukuždėjo Tokilas, pridėdamas pirštą jai prie lūpų. 

Paskui įspraudė į burną ir perbraukė per dantenas. Federika 
širdies gilumoje atšoko iš pasibjaurėjimo. Iš staliuko, stovinčio 
prie lovos, stalčiaus jis ištraukė šilkinį šalikėlį ir užrišo jai akis. 
Tamsoje ji svarstė, kur jis ir ką daro. Galop pajuto, kad jis atsags- 
tė palaidinukę, praskleidė ją ir atsegė liemenėlę. Kai ilga balta 

plunksna ėmė braukyti Federikai per odą, kai lyžtelėjo jai kojų 
tarpupirščius, o paskui mylėjosi su ja, mūvinčia kelnaites, ir pa- 
tyrė iškreiptą malonumą, ji, nieko nepajutusi, užgniaužė raudą. 

Norėjo surikti Tokilui, kad mylėtųsi su ja normaliai, kaip 
įprasta. Paskui staiga sumojo: jis visada mylisi be jokios meilės, 
ir jos kūną nukrėtė ledinis šaltis, apėmė silpnumas. Tokilas nie- 
ko nepastebėjo. Jam patiko, kai žmona guli ramiai. Ir tada sėkla, 
pirmiau pasėta Semo, nedrąsiai išleido šaknis ir ėmė augti. Pir- 
mąkart vedybiniame gyvenime Federika leido sau suabejoti. Vos 
pasidavusi pirmajai abejonei, nebegalėjo suvaldyti netikrumo, 
temdančio mintis lyg juodų dūmų kamuoliai. 


Federika atsikėlė ir ėmė raustis spintoje. Toliausiame jos kampe, 
kur nesiekė pedantiškos Tokilo rankos, norinčios išmesti visus 
jos praeities likučius, glūdėjo dėžutė su drugeliu. Federika atsisė- 
do ant grindų, pasidėjo dėžutę ant kelių ir atvožė dangtį. Dreban- 
čiomis rankomis vėl perskaitė visus tėvo laiškus, kur kiekvienas 
švelnus žodis tarsi prikėlė praeitį. Galop iš krintančių ant popie- 
riaus ašarų susidarė dar vienas liūdesio ir sielvarto sluoksnis. Ji 
įbedė žvilgsnį prieš save ir pasisėmė paguodos iš prisiminimų. 


Trisdešimt penktas skyrius 


1998 M. ruduo 


Kitos dvi vasaros praslinko vakarėlių, nuobodžių ponių pietų ir 
nepabaigiamų apsilankymų pas ginekologą - Federika niekaip 
nepastojo, o Tokilas neabejojo, kad kaip tik jai kažkas negerai, — 
migloje. Gydytojas tvirtino, kad ji visiškai sveika. 

— Dar palūkėkite, stengiatės jau kelerius metus, bet jums tik 
dvidešimt dveji, - maloniai ramino jis. - Gal per daug nerimau- 
jate, esat įsitempusi. Pamėginkite labiau atsipalaiduoti. 

Tokilo vyriškumas buvo užgautas, nes Federika netapo nėščia 
tuojau po vestuvių. 

— Vargu ar kuris kitas vyras įstengtų mylėtis su žmona daž- 
niau, nei myliuosi aš, - skundėsi jis, - o tu tokia geidulinga, kad 
galėtum būti vaisingumo simboliu. 

Federika įsižeidė. Tūnodavo namie viena priešais židinį, var- 
tydama žurnalus ir skaitydama knygas, parinktas jai daktaro 
Lajonelio Svonbarou, šlamšdavo panetonę* ir šokoladą. Tokilas 
mylėdavosi su ja, kai tik pasitaikydavo laisva valandėlė: užkelda- 
vo sijoną, liepdavo pasilenkti ir įsiskverbdavo į ją. Ištraukęs savo 
pasididžiavimą, kaskart pliaukštelėdavo jai per užpakalį. 

— Mums pavyks, mažute, — tardavo kupinas pasitikėjimo 
savimi, Federikai klusniai vykdant jo nurodymus ir pusvalandį 
gulint ant lovos iškeltomis kojomis, kad padėtų spermai įveikti 
sunkio jėgą. 


* Kalėdinis milanietiškas pyragas. 

Ji nepaprastai troško kūdikio, bet dėl klaidingų priežasčių. 
Šiaip jautėsi esanti per jauna, kad galėtų prisirišti prie vaiko ir 
prisiimti tokią didžiulę atsakomybę, ir vis dėlto labai norėjo įtikti 
savo vyrui. Kaskart, prasidėjus mėnesinėms, apsipildavo karšto- 
mis nevilties ašaromis ir sielvartaudama pareigingai pranešdavo 
jam apie nesėkmę. Kai pasiūlė apsilankyti pas gydytoją ir Tokilui, 
jis atšovė, kad jo aparatas puikiai funkcionuoja ir kad čia jos bėda. 

Užaujant šaltiems melancholiškiems spalio vėjams, Federika 
ieškojo paguodos knygose, kimšdama šokoladą ir skęsdama pri- 
siminimuose. 

Paskui mirė Nunas. 

Tokiomis ypatingomis aplinkybėmis Tokilas išleido Federiką į 
laidotuves, bet iki Polpero ją nuvežė vairuotojas. 

— Noriu, kad grįžtum iki sutemų, - pasakė jis. 

Jai paaiškinus, jog tai neįmanoma, nes iki Polpero tolimas ke- 
lias, jis nenoromis pasidavė ir leido pernakvoti. 

— Pasiilgsiu tavęs, mažute, - pridūrė apkabindamas, - man 
reikia tavęs čia. 

Federika buvo priblokšta Nuno mirties, bet jaudulys, kad ji 
grįš namo, į Polperą, užgožė liūdesį. Labai laukė tos dienos, ku- 
pina tokių didžiulių vilčių ir lūkesčių, kad pamiršo atsargumą 
ir kasdien skambindavo iš telefono automato mamai ir Tobiui, 
norėdama pasišnekėti apie tai. Pasiskundus Tokilui, kad slegia 
baisus sielvartas, jai net pavyko išvengti jo mylėjimosi išpuolių. 

Laidotuvės įvyko ankštoje miestelio bažnytėlėje. Netelpantys 
joje žmonės pasklido ant lapais nubarstyto tako, stipriau siaus- 
damiesi į paltus ir labiau užsitraukdami skrybėles, kad nesušaltų. 
Ingrida buvo užsidėjusi juoda skrybėlaitę su storu vualiu — ne- 
norėjo, kad kas nors matytų ją verkiant. Indigas, nulenkęs galvą, 
paraudusiomis akimis, padėjo jai eiti viduriniu taku. 

— Dabar jau mūsų eilė, - niūriai ištarė jis, jiems atsisėdus prie- 
kiniame klaupte. 

— Dėl tavęs nežinau, brangusis, bet aš persikūnysiu į gražų 
paukštį, pamatysi, - atsakė Ingrida, įspraudė į akį monoklį ir ėmė 
skaityti pamaldų lapą. 

Inigas per visas pamaldas mąstė apie reinkarnaciją. 

Molė ir Hestera sėdėjo ir šluostėsi ašarotus veidus, o Semas 
dėbsojo į karstą. Kai tik pagalvodavo apie senelį, akys jam pasrū- 
davo ašaromis. 

Federika atvažiavo pavėlusi. Prisiraudojo iš nevilties, eismą 
užgriozdus sugedusiam sunkvežimiui, ilgiau nei pusvalandį įstri- 
gusi didžiulėje spūstyje. Pilama prakaito, šliurino tarp suolų tuo 
metu, kai pastorius Boiblis didingai atsistojo navoje. Federika 
įsigrūdo šalia Tobio ir Džuliano — išvydęs ją, šis susijaudino ir 
meiliai spustelėjo jai ranką. Pastorius Boiblis atsikrenkštė ir lū- 
kuriavo, kol Federika patogiai įsitaisys. 

— Niekas niekada nepamirš Nuno, - prabilo ganytojas. - Jis 
buvo vienas iš šio pasaulio keistuolių, retas šviesos spindulys, 
švytintis virš mūsų visų. Mums nepaprastai jo trūks. Bet dabar jis 
šviečia Dievui. Padėkokim Viešpačiui už mūsų brangaus bičiulio 
Nuno, kiekvienam mūsų davusio tiek daug, gyvenimą. 

Ingrida ėmė šniurkščioti, jos pečiai suvirpėjo nuo įstangos 
susitvardyti. Federika atsigręžė ir tylomis pasisveikino su saviš- 
kiais, stebeilijančiais į ją lyg į ateivę. Kokia pasikeitusi! 

— Žinau, ji nelaiminga, - sušnabždėjo vyrui Polė. Džeikas at- 
siduso ir linktelėjo. — Pastambėjo. Išplero. Ir tik todėl, kad yra 
nelaiminga, - pridūrė ji ir pašnibždom pakartojo tai Helenai, sė- 
dinčiai Džeikui iš kito šono. 

Tobis paėmė Federiką už rankos, ir ūmai ją nusmelkė stiprus 
netekties jausmas. Ji neteko net tik Nuno, bet ir viso kito. Per 
paskutinius kelerius metus prarado Polperą, dabar, grįžusi čia, 
labai norėjo kuo ilgiau jame užsibūti. Ir suprato negalėsianti. To- 
kilas prisakė jai kitądien parvažiuoti. 

Semas nusiminęs nuslinko į sakyklą tarti žodžio. Buvo ne- 
užsisagstęs rankogalių, šie plaikstėsi jam aplink riešus lyg balti 
tada, kai matė jį paskutinį kartą. Priekyje plaukai smarkiai išre- 
tėję, viršugalvyje bepradedantis šviesti odos plotelis. Jis išblyškęs 

nebuvo paruošęs kalbos iš anksto ir nežinojo, ką sakys. Nusi- 
ėmęs akinius, giliai įkvėpė, tarsi telkdamas jausmus, ir prabilo 
tvirtu raiškiu balsu. | 

— Nunas buvo geriausias ir mylimiausias mano draugas. Jis 
išmokė mane visko, ką žinau, esu jam dėkingas už tai, kuo ta- 
pau. — Tada, įrėmęs pilkas akis į Federiką, Semas pacitavo iš 
„Pranašo“: - „Ir visa, kas geriausia tavyje, tebūna tavo draugui, — 
kalbėjo lėtu, kone teatrališku balsu. - Jei jam lemta pažinti tavo 
atoslūgį, tegu jis pažįsta ir tavo potvynį. Argi jis tau draugas dėl 
to, kad su juo vien prastumtum laiką? Visada jo ieškok, kad laiką 
su juo išgyventum. Nes jam lemta pildyti tavo reikmes, bet ne 
tavo tuštumą“* 

Federika neatplėšė nuo jo akių, dusinama gailesčio. Mintyse 
nostalgiškai minėjo kitados kartu su Semu praleistas akimir- 
kas. Anuomet juodu patyrė nepaprasto švelnumo valandėlių. Jai 
stengiantis prisiminti kiekvieną iš jų, visa išsisklaidė priešais ją 
lyg migla, ir Federika regėjo vien dabarties tuštumą ir susikrim- 
tusį Semo veidą, nutviekstą Dievo šviesos. 

— Visada iš Nuno sėmiausi stiprybės gyventi, - jis narsiai kal- 
bėjo toliau. - Tas žmogus skatino mane siekti žinių ir semtis iš- 
minties. Išmokė geriau suprasti save ir nereikalauti, kad supras- 
tų kiti ar imtų žavėtis. Niekas nesuprato Nuno, bet tai jam teikė 
didžiulę laisvę, leido visada būti savimi. Pasiilgsiu nuobodaus jo 
citavimo, pedantiškumo, dirbtinės itališkos tarsenos ir abejingo 
nepagarbaus šmaikštavimo. Bet labiausiai man stigs jo išminties, 
be jos esu sutrikęs. Dabar man telikę Nuno žodžiai, kurių jis ki- 
tados mane išmokė ir kuriuos kartosiu atmintyje, stengdamasis 
gyventi geriau. | 

Federika klausėsi Semo kalbos, ši liejosi padrikai, nevaržomai, 
bet iš visos širdies. Jis šnekėjo ilgai, rankomis įsitvėręs į sakyklos 
kraštus, norėdamas ir padaryti įspūdį, ir trokšdamas paramos. 
Nuo Federikos nukreipė akis tik tada, kai pažvelgė į karstą, tarsi 
kalbėdamasis su Nunu. 


* Chalilis Džibranas, „Pranašas“. 

Jam nutilus, niekas nė nekrustelėjo, net nesukrebždėjo. Buvo 
girdėti vien tylūs Semo, pamažu parsliūkinančio į savo vietą, 
žingsniai. 


Nunas atgulė kapinaitėse prie bažnyčios. Žnaibant šalčiui, šei- 
mynykščiai ir artimi draugai stovėjo ratu, lydėdami jį į paskutinę 
kelionę. Namo, atgal į žemę, kur viskas ir prasidėjo. 

— Kaip jis mirė? — sušnabždėjo Federika stovinčiam šalimais 
susikaupusiam Džulianui. 

— Tikriausiai žinojo, kad iškeliaus, — šis palinkęs sušnabždėjo 
jai į ausį. - Antradienio popietę pabučiavo Ingridą, tada Inigą 
ir, nuėjęs į darbo kambarį, užgeso odiniame krėsle, skaitydamas 
Balzaką. - Federika kilstelėjo antakius. - Tuodu manė jį einant 
numigti, nesuprato, kad iš tikrųjų jis sako jiems adieu. 

— Nenuspėjama pabaiga, - ištarė ji ir susidūrė su įdubusiomis 
Semo akimis, liūdnai mirksinčiomis anapus akinių. Jis žiūrėjo į 
ją, bet nematė. - Semas labai kremtasi, - pridūrė ir užjaučiamai 
jam nusišypsojo. 

Iš sielvarto šis nieko nematė. Nusigręžė ir nupėdino su saviš- 
kiais prie automobilių, parvešiančių į Pikthistlo dvarą. 

Federika savo automobiliu su vairuotoju pavėžėjo Džulianą ir 
Halą. Halui tai padarė įspūdį. Džulianui ne. 

— Kodėl nesimokai vairuoti, Fede? - paklausė jis. 

— Kad man nereikia. 

— Būtinai reikia, juk svarbu būti nepriklausomai. 

Federika nervingai nužvelgė jį ir linktelėjo vairuotojo pusėn. 
Džulianas pakėlė antakius. Ji žinojo, kad Polas persako Tokilui 
viską iki menkiausių smulkmenų. 

— O man atrodo, kad šaunu turėti vairuotoją, - tarė Halas. — 
Ir prašmatnų automobilį. Sėkmingai ištekėjai, Fede. 
kad ta šypsena dangstomas nerimas ir įtampa; šviesios jos akys 
atrodė neįžvelgiamos. Paėmė jos ranką ir suspaudė, bet Federika 
atsakė draugišku spustelėjimu, tarsi nenorėdama niekam rodyti 
savo skausmo. 


451 


Santa Montefiore 


+++ 


Atmosfera Pikthistlo dvare buvo šviesesnė, palyginti su slogučiu, 
pakibusiu bažnyčioje it nematomi kenksmingi garai. Visi nuplo- 
vė širdgėlą vynu. Ingrida pakvietė svečius švęsti Nuno gyvenimą, 
negedėti jo. Svetainė tučtuojau prisipildė dūmų, alkoholio garų 
ir kūnų šilumos, šurmuliuojant žmonėms, su kuriais Nunas buvo 
pažįstamas. Liusjenas atsinešė šlaputėlį ežį, rastą įvažoje, o In- 
grida apsipylė ašaromis, prisiminusi, kaip Nunas nemėgo blusų 
apniktų gyvūnų, ir išmaukė pusę stiklo degtinės. 

Helena apkabino dukterį, pagyrė ją ir jos vilkimą dizainerio 
sukurtą kostiumėlį. Paskui kaip paprastai ėmė pasakoti apie Halą. 

— Šiuo metu mums prastai sekasi mokykloje, - veidmainiškai 
pasakė. - Nepavyks pasiekti A lygio. Smegenų turime, bet tingi- 
me jomis naudotis. - Ji bejėgiškai atsiduso. - Dabar mums itin 
skausmingas metas. Bet mūsų širdys savo vietoje, tik mes truputį 
suklaidinti. 

Federika klausėsi išsiblaškiusi kaip visada, motinai pernelyg 
rūpinantis Halu. Lengviau atsikvėpė tik įsiterpus Džeikui ir nu- 
kreipus šneką nuo anūko. 

— Halas - neblogas vaikis, Helena. Bėda ta, kad tu jo įsitvėru- 
si, — išmintingai tarė. 

— Jam reikia motinos, tėti, - įsižeidė ji. - Man nė motais, ką 
jūs visi sakot, neketinu palikti jo kepurnėtis, jei galiu ištraukti. 


Molę taip užgavo Federikos permaina, kad ji net nepriėjo pasis- 
veikinti. Pamatė ją braunantis per minią su nepriekaištingu juo- 
du kostiumėliu, puikiais juodais bateliais, dailia nediduke ranki- 
ne, tobula juoda skrybėlaite ir apsigręžusi nukiūtino priešingon 
pusėn. O Hestera pasiliko ir apkabino draugę ištikimai ir meiliai 
kaip vaikystėje. 

— Gerai atrodai, - pagyrė, nužvelgdama sustambėjusią figūrą, 
blyškią odą ir spėliodama, kodėl Federika šitaip pasikeitė. 

— Ir gyvenu gerai, - atsakė Federika. 

— Kaip Tokilas? — paklausė Hestera ir pasvarstė, ar draugė at- 
sivers jai kaip anuomet slaptoje jų oloje. Deja, teko nusivilti. 

— Jis — tikra svajonė, - jausmingai ištarė Federika. — Tik norė- 
čiau, kad šiandien būtų čia. Nepakenčiu, jei turiu net trumpam 
išsiskirti su juo. 

— Kaip miela, — vangiai pagyrė Hestera. - Puiku, kad radai 
savo sielos draugą. O aš vis dar ieškau. 

— Neatsirado nė vieno? 

— Ne. Ak, nuobodi tema, - atsiduso Hestera. — Molę traukia 
statybininkai, — pridūrė ji, mėgindama kalbėti žaismingiau. - Ji 
geriausiai jaučiasi statybos aikštelėje. 

— Panašu į Molę. Man pasisekė, kad Tokilas taip greitai rado 
mane. Bet tu jauna, dar gali apsieiti be vaikino. Kol kas tiesiog 
mėgaukis laisve. 

— Tu teisi. Būsiu budri ir dairysiuos tokio kaip Tokilas. Gal 
kartais jis turi kokių nors išvaizdžių draugų? - Abidvi nusikvato- 
jo, bet juokas buvo nelinksmas. 

— Semas labai nelaimingas ir liūdnas, - pasakė Federika, žiū- 
rėdama, kaip tasai paniuręs šnekasi su tėvu. 

— Ak, jis sukrėstas, — pritarė Hestera. — Vis dėlto išrėžė puikią 
kalbą, tiesa? 

— Labai gabus. 

— Žinau. Nepaprastai juo didžiuojuosi. - Hestera atsiduso. 
Paskui palietė Federikos ranką ir maldaujamai pažvelgė į drau- 
gę. - Pasišnekėk su Semu. Jį reikia pradžiuginti. 

— Semai, labai užjaučiu, — pasakė Federika, kai Inigas nuėjo 
ieškoti ramaus prieglobsčio darbo kabinete. 

— Federika, - jis pabučiavo ją, - džiaugiuosi, kad galėjai iš- 
trūkti. Mes jau kone pamiršom, kaip atrodai. - Federika nesma- 
giai šyptelėjo, prisiminusi paskutinį jų susitikimą. —- Eime iš čia, 
mane jau ima kamuoti uždaros erdvės baimė, — pasiūlė Semas ir 
nusivedė ją koridoriumi į Nuno darbo kambarį. Vos jiems įžėn- 
gus, uždarė duris, ir tylus balsų gaudesys nuščiuvo. - Suprantu, 
kodėl Nunas labai mėgo čia būti. Visiška tyla, - pasakė jis ir atsi- 
sėdo į nuzulintą odinį senelio krėslą. Federika įsitaisė ant sofos, 
taikydama tarp skylių odoje, iš kurių styrojo baltas porolonas, ir 

dailiai parietė kojas po savimi. — Vis dar užuodžiu jį, — toliau kal- 
bėjo Semas. — Tai vienintelis kambarys name, išties pritvinkęs jo 
buvimo, net dabar. Kai ateinu čia, vis dar dingojasi, tarsi Nunas 
būtų gyvas, žiūrėk, netrukus įžengs ir užklups skaitantį erotinę 
literatūrą. 

— Tik nesakyk, kad Nunas turėjo erotinių knygų, - nusijuokė ji. 

— Kur neturės. Labai mėgo erotinę literatūrą. Bet iš tiesų ero- 
tika jam nepatiko. 

— Turbūt mylėjosi tik kartą, pradėdamas Ingridą. 

— Tikriausiai. Paskui atsisakė to visiems laikams. 

— Nejaugi! —- sušuko Federika ir nudūrė akis, nes Semas taip 
smaigstė ją žvilgsniu, kad darėsi nejauku. - Nunas buvo nepa- 
prastai ryški asmenybė, - atsiduso ji, keisdama pokalbio temą. — 
Man pasisekė, kad jį pažinau. 

— Pasisekė ir tau, ir man. - Jis atsistojo ir ėmė kilnoti popie- 
rius ant senovinio senelio stalo. - Tai kas nutiko, kad Tokilas iš- 
leido tave? 

— Nebūtų man trukdęs dalyvauti Nuno laidotuvėse, - šaltai 
atsakė ji, vildamasi, kad Semas nepradės kalbėti, kaip andai per 
pietus. 

— Ištekėjusi tapai čia itin reta viešnia. 

— Taip. 

— Tikiuosi, vis dar suplukusi studijuoji tuose daug laiko ati- 
mančiuose literatūros kursuose? 

— Bejų, yra ir kitų kursų, — atšovė ji. - Jie ir suryja visą laiką. 

— Fede, - rimtai tarė Semas ir, klestelėjęs ant Nuno krėslo, 
išgėrė stiklą iki dugno. — Tu myli Polperą. Tik nesakyk, kad ne- 
siilgi jo. | 

— Žinoma, ilgiuosi, tik Tokilo kitoks gyvenimas, mes užsiima- 
me kitais dalykais. 

— Bet kodėl neatvažiuoji pas savo šeimą? Juk kitados ji tau 
buvo svarbiausia už viską. 

Federika nekantriai pasiruzgino. Nesuprato, kodėl jis staiga 
užsipuolė jos pasirinktą gyvenimo būdą. 

— Šeima tebėra man viskas, Semai, bet dabar esu ištekėjusi, — 
tepasakė. - Daug kas keičiasi. Tikrai nenoriu vėl to patirti. 

— Esi ištekėjusi, bet nelaiminga, - jis ramiai žvelgė į ją. 

Federika įsitempė. Kas čia tokio, kad pastambėjo? 

— Iš kur žinai, kad nelaiminga? Sprendi pagal save, - užginčijo 
ji. - Nenoriu čia kiurksoti ir skaityti knygas. 

— Bet tau patiktų kiurksoti čia ir fotografuoti. 

— Kurgi ne, - nusijuokė ji, - tai buvo seniai, jau sakiau tau. 
Man nepaprastai patinka Londonas, kitur nenorėčiau gyventi. — 
Federika žvelgė į nusikamavusį Semo veidą. Įdomu, pamanė ji, 
kodėl jam tai rūpi. 

— Gyveni gražioje parduotuvės vitrinoje. O už jos nieko nėra, 
Fede. Dėl tavęs sunerimau prieš dvejus metus, o dabar susirūpi- 
nau dar labiau. 

— Dėl Dievo meilės, Semai, tai absurdiška. Kodėl tau tai rūpi? 

Jis vėl atsistojo ir nupėdino prie lango 

— Nes esi sena mano draugė, - tyliai atsakė, žiūrėdamas į 
šlapią sodą. 

— Nes andai pabučiavai mane daržinėje. 

— Nes andai pabučiavau tave daržinėje, - pakartojo Semas 
ir tyliai nelinksmai nusijuokė. Norėjo pridurti: rūpi todėl, kad 
tave paleidau, o turėjau tvirtai laikyti. - Nerimauju, Fede, nes 
mačiau, kaip čia užaugai. Esi mano šeimos dalis. Nuo tos aki- 
mirkos, kai ištraukiau tave iš ežero, ir tais kartais, kai ateidavai 
paverkti man ant peties, buvau tau tarsi vyresnysis brolis. Rūpi- 
nuosi tavimi. Po šimts, Federika, pažvelk į save. - Jis atsigręžė 
perbalusiu, persikreipusiu iš sielvarto veidu ir įrėmė pilkas akis 
į ją. Federikai suspaudė krūtinę, ji mėgino nepasiduoti savigai- 
lai. - Mieloji, tu kaip nesava. Jis pakeitė tave. Fedė, kurią pažįstu, 
nedėvi dizainerių kostiumėlių ir nenešioja prie jų derančių ran- 
kinių. Fedė, kurią pažįstu, nekryžiuoja kojų it karalienė. Fedė, 
kurią pažįstu, nesišypso nukabinta nosimi. Ji šypsosi akimis, 
visa širdimi. Toji Fedė panaši į gražią gulbę ežere, sutuoktinio 
tempiamą į gelmes. 

Juodu žvelgė vienas į kitą, nežinodami, kaip išbristi iš padė- 
ties. Semas beviltiškai spoksojo į ją, grumdamasis su noru griebti 
į glėbį ir vėl pabučiuoti. Deja, šįsyk nebūtų liovęsis, būtų bučiavęs 
amžinai. 

Nuo nemalonaus jausmų antplūdžio Federikai šiurpo oda. 
Ji sutrikusi žvelgė į jį, mergaitė iš praeities grūmėsi su brandžia 
moterimi, skausmingomis valios pastangomis priešinosi pati 
sau. Nebesuvokė, kas esanti; įveikusi jos santūrumą, kaptelėjo 
didžiulė ašara. 

— Man viskas gerai, - galiausiai susitvardžiusi abejingai ji. — 
Man viskas gerai, esu laiminga. O tu susijaudinęs tik todėl, kad 
mirė tavo senelis, - tepasakė ir atsistojo. - Susijaudinusi ir aš. 
Myliu Tokilą, o jis mane. Kažin, ar tau dera mane teisti, - ginda- 
masi pridūrė ir išėjo iš kambario. 


Semas nusigręžė ir niūriai įsistebeilijo į ežerą. Dangus buvo tam- 
sus, pritvinkęs drėgmės, vėjyje pleveno švelni dulksna. Anapus 
lango ant grindinio sūkuriavo keli parudę lapai. Visai kaip Fede- 
rika, pamanė jis, pasiduodanti to, kuris gerokai galingesnis už ją, 
valiai. Prisiminė drovią nerangią mergytę, žaidžiančią su Hestera 
olose, kepančią zefyrus ant laužo. Tada jos nė nepastebėdavo. 
Į nevisavertiškumo kamuojamą paauglę, kuri mikčiodavo šne- 
kėdama su juo ir rausdavo, užklupta švelnios pirmosios meilės, 
deja, irgi nekreipė dėmesio. Semas gerai neprisiminė, kada Fede- 
rika pirmąsyk krito jam į akį. Ko gero, šitai buvo gerokai netikėta, 
nes staiga sukilus pavydui, veikiamas stebinančios jausmų galios, 
jis suglumo. 

Bejėgiškai žiūrėjo, kaip ji išteka už Tokilo. Didžiulės neoninės 
įspėjamųjų ženklų raidės švietė iš pat pradžių, bet vis tiek nie- 
kas nė nepamėgino jų parodyti jai. Semas prisiminė išmintingus 
Nuno žodžius: „Žmones galima išmokyti pažinti, bet išmintis, 
brangusis berniuk, įgyjama tik sukaupus patirties“ Ligi šiol Fe- 
derika nieko neišmoko. Kiek dar turės kristi, kad pabudintų savi- 
monę ir savąją dvasios galią? Jis nugrimzdo į odinį Nuno krėslą ir 
ėmė svarstyti, kaip galėtų jai padėti. 

Grįžusi į svetainę Federika stengėsi pamiršti keistą pokalbį su 
Semu. Išspaudė šypseną ir kaip įmanydama mėgino klausytis, ką 
šneka žmonės. Ausyse nesiliovė aidėję jo žodžiai, ir nors ji iš visų 
jėgų bandė jų nepaisyti, širdies gilumoje žinojo, kad Semas tei- 
sus. Buvo labai nelaiminga. 

Vairuotojas nuvežė Federiką į Tobio ir Džuliano namelį, kur 
buvo sutarusi pernakvoti. Per visą vakarienę šalia jos kėdės 
tupėjo Rasta, ant kelių padėjęs žilstantį snukį ir įrėmęs dievi- 
nančias akis. Kartu vakarieniavo Helena, Arturas ir Halas, tad 
šnekos užtruko iki vėlumos. Šmurkštelėjusiai po paklodėmis 
Federikai toptelėjo, kad šeima susibūrė lyg anais laikais. Ir kad 
namelis nepasikeitęs. Sumišęs su rudens puvinio kvapu jūros 
drėgmės aromatas sužadino jausmus, persunktus anų nerūpes- 
tingų vaikystės dienų ilgesio. Visi dalijosi prisiminimais, juokėsi 
iš senų nuvalkiotų istorijų, tapusių šeimos folkloru. Net Halas, 
pamiršęs paauglišką nerimą, džiugiai prisidėjo prie jų. Helena 
buvo patenkinta, nes abudu jos vaikai atrodė laimingi, Federika 
vėl jautėsi savimi. 

Vis dėlto niekam neprasprūdo pro akis, kad ji pasikeitusi, ir 
tai kėlė nerimą kiekvienam. 

Kitą rytą išvažiavusią iš Polpero Federiką ėmė kamuoti bai- 
sus namų ilgesys. Ji labai bijojo vėl įsisukti į monotonišką Lon- 
dono vakarienių, kokteilių vakarėlių, ponių pietų, bastymosi po 
parduotuves ciklą ir suvirpėjo prisimindama, kaip nenuilsdamas 
stengiasi Tokilas, kad ji pastotų. Dirstelėjusi į krokodilo odos 
rankinę ir lakuotus nagus, atsiduso. Ir kas iš viso to? 


vo- oo 


ją išvys. Slenkant mėnesiams ir metams, ji pamažu tolo nuo sa- 
viškių lyg mažytis plaustas, vos išsilaikantis ant stiprių povan- 
deninių keliančios nusivylimą jūros srovių. Ne tokios santuokos 
ji tikėjosi. Ir ne apie tokią svajojo jos šeima. Tobis susitaikė su 
mintimi, kad praranda seserį. 

— Kai regiu Fedę, mane apninka baisus liūdesys, - pasakė jis 
Helenai. 

— Ak, ji gyvena gerai. Mums visiems pasitaiko ir sėkmių, ir 
nesėkmių, — tarė ji, perdėm susirūpinusi savo santuoka, kad gi- 
lintųsi į dukters santuokinio gyvenimo smulkmenas. — Tokilas ją 
myli, - pridūrė, nenorėdama atrodyti savanaudė. - Viskas susi- 
tvarkys. 

— Abejoju, ar taip bus, - niūriai pasakė Tobis ir įėjo į namą. 

Helena suirzo. Pamanė, kad visi tik ir šneka apie Federiką, kad 
toji atrodanti nelaiminga, kad yra sustambėjusi, kad tikriausiai 
byranti jos santuoka. Nė vienas nuo Eplbių iki miestelio gyvento- 
jų neturi daugiau apie ką kalbėti. 

Kai Arturas nusprendė išsakyti, ką manąs, ji neištvėrusi pra- 
trūko. 

— Po paraliais, Arturai! Nežinai, kokia ta jos santuoka. Nė ne- 
sišnekėjai su ja. Nesuprantu, kodėl staiga įsibrovei į vidinį jos pa- 
saulį! —- sušuko įsikarščiavusi. 

Žmonai nuolat būnant surūgus, po truputį seko ir Arturo 
kantrybė. Helenai, rodos, patiko drama, kurstoma ginčų. Jeigu 
nebūdavo dėl ko ginčytis, ji rasdavo kokią nors priežastį ir mie- 
liau mėgaudavosi kančia, nei ieškodavo, kaip galėtų išsukti iš sa- 
vinaikos klystkelio. 

— Dabar paklausyk, Helena. Dėl suprantamų priežasčių Fe- 
derika gal ir ne itin mėgsta mane, bet mačiau ją augant ir man ji 
labai rūpi. 

— Ir man, - atšovė Helena. - Ji - mano duktė, ne tavo. 

Arturas atsiduso ir primerkė rudas akutes, grumdamasis su 
pagunda užrikti ant žmonos. 

— Tik siūlau kaip nors jai padėti, juk akivaizdu, kad Federikai 
dabar itin nelengva. Ir reikia mūsų paramos, - švelniai pasakė. 

— O ko nori griebtis? Įlėkti ant balto žirgo? - niekinamai nu- 
sijuokė ji. - Fedė nenori mūsų pagalbos. Jei norėtų, paprašytų. Ji 
nuo galvos iki kojų išsipusčiusi dizainerių drabužiais, turi dau- 
giau pinigų už karalių Midą, turi vyrą pašonėj, dievinantį žemę, 

kuria ji vaikšto. Atrodė susikrimtusi, bet, primenu, laidojome 
Nuną. Ne metas buvo švęsti ir linksmintis. 

— Bet ji nebeatvažiuoja aplankyti mūsų. 

— Neturi kada. 

— Federika dievina namus, šias apylinkes, Eplbius. 

— Ji gyvena toliau, Arturai, bet su tuo niekas negali susitaikyti. 
Federika mus visus pralenkė. Man tai tinka. Ji pasirinko gyventi 
geriau, nenorėjo murkdytis čia, nežinioje ir tamsoje. 

Vyras įtūžęs stebeilijo į ją. Retai kada pratrūkdavo, bet šįkart 
Helena persistengė. Jo veidas papurto kaip prinokęs pomidoras. 

— Jei esi nepatenkinta savo dalia, madam, tai nešdinkis! - už- 
riko jis ir bloškė popierius ant grindų. Helena išsižiojo iš nuosta- 
bos. Juodu niekada nekeldavo balso. 

— Nagi, susikišk pinigus į burną, nes susukta tavo mina man 
kelia šleikštulį ir nuovargį! — Ir išlėkė iš kambario. 


Trisdešimt šeštas skyrius 


— Kas čia? — paklausė Lučija, iš Federikos staliuko prie lovos 
stalčiaus ištraukdama dėžutę su drugeliu, Federikos pakištą po 
knygomis. 

— Nežinau, - atsakė Tokilas ir, atsisėdęs lovoje, užsidegė ci- 
garetę. 

— Kokia miela, - tarė ji ir atidarė dėžutę. - Puiki. 

— O kas viduje? 

— Laiškai. 

— Laiškai? 

— Mmm. - Lučija atsiduso ir išėmė vieną. - Che carina*. 

— Po velnių, kas juos parašė? — įniršo Tokilas ir griebė laišką 
jai iš rankų. Išlankstęs apvertė sučiurintą lapą. Jo pečiai atsileido 
iš palengvėjimo. - Jos tėvas. 

— Gražu, - tarė moteris globėjišku tonu. — Tu labai savininkiškas. 

— Kaip jau sakiau, ji yra mano žmona, priklauso man, aš ją 
dievinu. 

— O kaip aš? 

— Tu niekam nepriklausai, — patenkintas išsišiepė jis. 

— Toki! - neva įsižeidusi kimiu balsu tarė ji. 

— Gerai jau, gerai, - nusileido Tokilas. - Priklausai man, bet 
ne visą dieną. 

— Juk žinai, kad neguliu su kitu. 

— Žinau. Jei gulėtum, nugalabyčiau tave, - jis ramiai pažvelgė 
įją beaistrėmis žaliomis akimis. 


* Kokia miela (it.). 

— Duok man vieną laišką, noriu paskaityti, - susijaudino Lu- 
čija. Jai patikdavo, kai Tokilas būdavo valdingas. 

— Ne, tau negalima, - atsakė jis, sulankstė laišką ir įdėjo į dėžutę. 

— Toki, nagi, nebūk toks niurzga. 

— Pasakiau: ne. Liaukis. — Jis smaginosi, kurstydamas Lučiją 
prieš žmoną. 

— Nešnekėk taip su manimi, aš ką tik leidau tau nusiaubti 
mano kūną, - nusikvatojo Lučija. 

— Ir mėgavaisi kiekviena egzekucijos minute. Kai būsiu pasi- 
ruošęs, vėl įsiskverbsiu į tave. 

— Aš tau neleisiu, - paerzino ji. 

— Esu stipresnis už tave. Prispausiu ir įsibrausiu. Nė nemanyk, 
kad gali sukliudyti man gauti, ko noriu ir kada noriu. 

— Man patinka, kai kalbi šiurkščiai. Kaip tikras gangsteris. — 
Lučija nusišypsojo ir pasiraivė it žvilganti katė. - Ak, kad Federi- 
ka dažniau nakvotų kitur. 

— Nieku gyvu. Kuo rečiau, tuo geriau. Mėgstu, kai būna čia, 
kur galiu ją matyti. 

— Pavydus sutuoktinis. 

— Ji mielai leidžiasi mano vadovaujama. Jai reikia manęs. Ki- 
taip pražūtų. 

— Tai kodėl, diavolo*, guli sa manimi? 

Tokilas pataikaujamai šyptelėjo. 

— Nes, mano angele, tu darbuojiesi visai kitoje srityje. Fedė 
mano žmona, o tu mano meilužė. Myliu jus abi, tik skirtingai. 
Nenorėčiau likti nei be jos, nei be tavęs. Juk mudu su tavimi su- 
korėm ilgų ilgiausią kelią. Vargu ar galėčiau pavadinti tai meilės 
romanu. Greičiau senos draugystės tąsa. 

— O iš kur žinai, kad žmona nėra užmezgusi kokio meilės 
ryšio? — paklausė Lučija, smaigstydama jį didelėmis itališkomis 
akimis. 

Itin patenkintas savimi Tokilas toliau rūkė cigaretę. 


* Po velnių (it.). 

— Nes žinau kiekvieną jos žingsnį, angele. 

— Sumautas šnipelis, - tarė ji ir, pavirtusi ant pilvo, ilgu nagu 
perbraukė jam krūtinę. — Ar šnipinėji ir mane? 

— Ne tavo reikalas. 

— Kaip bjauru, kad esi priverstas šnipinėti savo moteris. 

— Tai ne šnipinėjimas. Tu, regis, nesupranti. Aš ją saugau. Ji 
jauna ir pažeidžiama. 

— Šnipinėji. Jeigu žmona būtų sumani, gulėtų su tavo infor- 
matoriumi. Aš taip daryčiau, —- sukikeno Lučija. 

— O aš tave pritvočiau, - jis įsmeigė į ją sustingusį žvilgsnį. 

Meilužio minoje išvydusi grėsmę, Lučija suvirpėjo iš ydingo 
malonumo. 

— Tavo žmonelė ne tokia jau mažytė, - moteris išsišiepė ir 
liežuviu lyžtelėjo nykščio nagą. 

— Ji nestora, jeigu tai turi galvoje. 

— Nestora, bet pastambėjusi. 

— Ant tokios minkščiau gulėti. Man tai patinka. Beje, jeigu 
būtų tokia liesa kaip tu, tamsoje galėčiau judvi ir supainioti. 

— Mūsų abiejų itališki vardai, stebiuosi, kad dar nesusimaišei. 

— Visada valdausi. Turėtum tai žinoti geriau už visus. 

— Ar myli ją? — suirzusi paklausė Lučija. 

— Taip. Beprotiškai. 

— Taigi tavo santuoka labai laiminga, tiesa? - įgėlė ji. - Bet ir aš 
tave dievinu, - atsisėdo ir patempė lūpą, leisdama ilgiems juodiems 
plaukams užkristi ant krūtų, stangrių lyg ką tik išplakti kiaušinių 
baltymai. - Kodėl nevedei manęs? Aš už ją gražesnė, protingesnė, 
geriau orientuojuosi dideliame mieste, esu nepriklausoma, labiau 
linkusi į žemiškus malonumus ir, be abejonės, geresnė meilužė. 
Taigi kodėl? Dimmi, perchė non ci siamo mai sposati?* 

Tokilas užgesino cigaretę peleninėje ir išsirito iš lovos. 

— Dėl visų šių priežasčių, angele, - atsakė. - Dėl visų šių prie- 
žasčių. 


* Pasakyk, kodėl nevedei manęs (it.). 

Kai Federika grįžo namo ankstyvą popietę, Tokilas jos laukė. 
Veidmainiškai apkabino, bet ji tejuto stingulį, o priešais akis suš- 
mėžavo juodi abejonės debesys. 

— Prastai jautiesi, mažute? — pasiteiravo jis, glostydamas jai 
plaukus. — Atrodai nusikamavusi. 

— Buvo labai liūdna, - atsakė ji ir papurtė galvą, stengdamasi 
nežiūrėti jam į akis. 

— Pasiilgau. Be tavęs beveik nemiegojau. 

Federika išspaudė šypseną. 

— Man reikia pagulėti karštoje vonioje, - sumurmėjo ir atšlijo 
nuo jo. 

— Ir masažo, - pasiūlė Tokilas. 

— Tiesą sakant, ne, užteks ir vonios. - Federika atsiduso, pa- 
dėjo rankinę ir nusispyrė batelius. 

— Noriu nutrinti tavo kančią, - tarė jis ir užlipo laiptais iš pas- 
kos. — Tikrai žinau, kaip pralinksminti tave. | 

Federika pašiurpo. 

Tokilas prileido garuojančią vonią, įlašino kvapaus levandų 
ekstrakto ir atsisėdo pasišnekėti, kol ji šveitė kūną, tarsi stengda- 
masi nutrinti prisiminimus apie Semą ir savo ilgesį. Pasakė keti- 
nas ją išsivežti ilgų karštų atostogų į Mauricijų. 

— Esi sunerimusi, todėl visai nesistebiu, kad tau sunku pastoti. 

Federika pajuto atsėlinant paniką, ši taip užgniaužė gerklę, 
kad darėsi sunku kvėpuoti. 

— Tau tereikia poilsio saulėje. Galėsime mylėtis kiaurą dieną. 

— Taip, - kimiai atsakė ji, nors nuo šios pasibjaurėtinos min- 
ties jai sudilgčiojo odą. 

Atsisakiusi masažo, ėmė rengtis, Tokilas neatstojo nuo žmo- 
nos, įkyriai tvirtino, kad ją reikia pamasažuoti. 

— Dieve, tu įsiterpusi, - pasakė, trindamas jai pečius. — Matai? 

— Jaučiuosi visai gerai, - spyriojosi Federika. 

— Atsigulk. 

— Man nieko nėra, Tokilai, būk geras. 

— Mažute, juk žinau, kas tau geriausia? — Jis stumtelėjo ją prie 
lovos. - Dabar daryk kaip liepiama, leisk man išmasažuoti visą 
tą įtampą. 

Nenoromis ji atsigulė nuoga ant pilvo ir užsimerkė, nes bai- 
minosi, kad atmerkusi akis pravirks. Stiprios jo rankos patepė 
jos odą levandų aliejumi, įtrynė į įsitempusius pečių ir kaklo 
raumenis. Kambaryje buvo šilta, Federika buvo įkaitusi po vo- 
nios. Glostant jo rankoms, netrukus pasijuto geriau, kūnas atsi- 
palaidavo prieš jos valią. Protas apsivalė nuo minčių apie Nuną, 
jos šeimą, pokalbį su Semu. Ji susitelkė į malonų slysčiojančių 
kūnu Tokilo pirštų pojūtį. Svyravo ties plonyte riba tarp medi- 
tacijos ir miego, bet ūmiai, Tokilui pakeitus padėtį, vėl atgavo 
budrumą. 

Vienu staigiu judesiu jis išskėtė jai kojas ir užgulė, skverbda- 
masis vidun, vėl atblokšdamas ją į sąmoningą būseną. Darbavosi 
ant žmonos kūno smarkiai, savanaudiškai, tarsi suvokdamas, kad 
pamažu praranda savitvardą, kad jos meilė jam po truputį blės- 
ta. Federika atsimerkė ir įbedė akis į tašką sienoje. Paskui nutiko 
keisčiausias dalykas. Mintimis ji atsiskyrė nuo savo kūno, tarsi 
visa vyktų ne su ja, tarsi ant lovos bejėgiškai gulėtų kita mote- 
ris. Paskui jos mintys nuskriejo į Čilę, į Kačagvos paplūdimį, kur 
smėlis šiltas ir minkštas tarsi Lidijos miltai; jūra hipnotizavo, ra- 
mino, skandino jos nesmagumą ir pažeminimą. 


Per kitus bevaisius mėnesius dėžutė su drugeliu tapo vienintelė 
Federikos paguoda. Atverdavo ją, kad išsklaidytų sielvartą, skai- 
tydavo tėvo laiškus ir leisdamasi nešama prisiminimų, kuriuos 
pažadindavo tviskančių akmenukų magija. Tokilui ėmus mylėtis 
šiurkščiau, dėžutė su drugeliu tapo dar svarbesnė. Ji atstojo Fe- 
derikai gelbėjimosi lyną. Ir vienintelė palaikė jos dvasią. 


Atsidūrusi sunkiausioje padėtyje, kokia tik gali būti, Federika 


pašto dėžutėje rado įmestą anoniminį laiškelį. Tai buvo tarsi laiš- 
kas iš Dangaus. 

„Jūs iš tiesų laisvi ne tada, kai jūsų dienos be rūpesčių, 
o naktys be vargo ir sielvarto. 

Greičiau jau tada, kai šie dalykai supa jūsų gyvenimą ir 
vis dėlto jūs pakylat virš jų nuogi ir nevaržomi.“* 


Ji atvertė kitą lapo pusę, ieškodama, kas tai parašė. Deja, parašo 
nebuvo. Tik paprastas balto popieriaus lapas su jame išspausdin- 
tais sakiniais. Atsisėdusi perskaitė dar kartą. Neatpažino, kieno 
tie žodžiai. Vėl iš lėto permetė eilutes, atidžiausiai apmąstydama 
kiekvieną žodį. Kad ir kas buvo siuntėjas, jis, be abejo, nori jai 
padėti, kita vertus, likti nežinomas. Priežastį slėpti savo tapatybę 
turėjo tik vienas Federikai pažįstamas žmogus. Jos širdis supla- 
kė greičiau, gyslomis ėmė srūti adrenalinas, žadindamas liūdesio 
prislopintus jausmus. 

Ramonas Kampionė. Laiškelis galėjo atskrieti tik iš jos tėvo. 
Jam buvo itin būdinga siųsti anoniminius laiškus. Tėvas niekada 
nepranešdavo apie save. Visada pasirodydavo netikėtai. Tai varė 
mamą iš proto, bet toks jau buvo jis. Pats laiškelio turinys puikiai 
atspindėjo Ramono rašymo stilių. Ji prisiminė jo pasakojimus, 
kartais mistiškus, dažnai dvasingus. Keli laiškelio sakiniai panė- 
šėjo į jo paties poeziją, bet svarbiausia čia buvo filosofija. Ramo- 
nas visada pakildavo virš visų rūpesčių ir bėdų, taip aukštai, kad 
anie jo nebepasiekdavo. Likdavo abejingas rūpesčiams net tada, 
kai per įvairias negandas ėmė tolti jo šeima. Išmesdavo ją iš gal- 
vos. Kitados Federika jam rūpėjo. Buvo metas, kai mergaitė išties 
tikėjo, kad jo meilė beatodairiška ir amžina. Bet jai teko skau- 
džiai nusivilti. Pamanė, kad šitas laiškelis gali reikšti nedrąsų 
prašymą atleisti. Gal tėvas mėgina pasiaiškinti ir pateisinti savo 
nerūpestingumą. Bet ji nematė jo daugybę metų. Kodėl jis staiga 
dabar ją prisiminė? Kur jis? Iš kur sužinojo, kad ji nelaiminga? 
Kodėl nerimauja? 


* Chalilis Džibranas, „Pranašas“. 

Vėliau Federika, gulėdama tamsoje šalia kažin kur nutolusio vyro, 
susimąstė apie laiškelį, paslėptą dėžutės su drugeliu dugne. Ji rūpi 
tėvui. Jei nerūpėtų, jis nebūtų atsiuntęs laiškelio. Ji nusišypsojo. 
Jis žino, kad duktė kenčia, ir nori padėti. Laiškelis — aiškus žen- 
klas. Ji turi išmokti, kaip pakilti virš savo sunkumų. Kaip gudru- 
mu nesileisti jų gniuždoma. Visa tai dvasinė būsena. Ji jaučiasi 
nelaiminga, nes leidžiasi prislegiama gyvenimo sunkumų. Pirmą 
kartą vedybiniame gyvenimą Federiką nusmelkė jaudulys, žen- 
giant atsargų vidinį žingsnį, kad atgautų savitvardą. Ji pavargo 
būti auka, metas atsitiesti. Ims laikytis dietos, pradės mankštintis, 
pakils virs savo rūpesčių nuoga ir nevaržoma. Svarbiausia, bus ne 
viena. Dar kartą pajuto veidą glostančią saulę ir patyrė tėvo meilę. 


Ramonas atsisėdo prie rašomosios mašinėlės ir ėmė rašyti. Dau- 
giau nei prieš trejus metus mirus Estelai, imtis knygos nemėgino. 
Kūrė tik eilėraščius, ilgus, iškentėtus, kiekviena kruopščiai para- 
šyta jų eilutė buvo persunkta skausmo ir gailesčio. Gyventi liko 
Čilėje, labiau norėjo būti su sūnumi ir netoli Estelos kapo, dažnai 
jį lankyti, kad jaustųsi esąs arti, nors protas ir sakė, kad ji sklando 
ne žemėje, o sielų karalystėje. Didžiuodamasis matė, kad sūnus 
ima lieti jausmus dienoraštyje. Kartais juodu susėsdavo ant suolo, 
ir Ramonsitas skaitydavo jam savo sukurtas eiles apie mamą. Iš 
pradžių šios buvo nedrąsios, dažnai sunkokos, nes jis nekantra- 
vo išlieti širdgėlą, kuriai išsiveržti, rodės, nebuvo kito būdo. Bet 
pamažu vaikis patobulino stilių, skyrė tam daugiau laiko ir ėmė 
kurti labai skaidrius ir gražius posmus. Ramoną tai sujaudino. 

— Mama labai didžiuosis tavimi, Ramonsitai, - pasakė, ranka 
šiaušdamas sūnui plaukus. 

— O kaip ji sužinos? — paklausė berniukas. 

— Ji tave mato, sūnau, — atsakė jis, įsitikinęs, kad Estelos siela 
su jais. — Nes meilė yra beribė. 

Abiem buvo nelengva. Kol Ramonsitą išblaškydavo mokyklos 
draugai ir mokslai, jo tėvas vienui vienas skendėjo savigailoje, 

tūnodamas paplūdimio name, kur viskas priminė Estelą. Kartais 
vasarą ore pasklisdavo sodrus rožių kvapas ir dvelktelėjęs pro 
langą sujaukdavo jam jausmus. Ramonas nubusdavo iš svajonių, 
manydamas, kad ji guli šalia jo, pasiruošusi glamonėti medaus 
spalvos akimis ir švelnia šypsena. Tomis kankinančiomis valan- 
dėlėmis jam norėjosi pravirkti kaip vaikui, įsikniaubti į pagalvę 
ir įkvėpti užvalkale įsispaudusių prisiminimų kvapo. Tad įsileido 
šviesą ir užrašė, ką jaučiąs. Tie eilėraščiai neleido prarasti sveiko 
proto. Ir pakeitė jo gyvenimą. 

Atidžiai išnagrinėjęs savo jausmus, Ramonas suprato, kodėl 
visą gyvenimą bėgo. Iš pradžių nuo tėvų, paskui nuo Helenos, 
tada nuo vaikų, o galiausiai nuo Estelos. Spruko ir nuo meilės. Ši 
baugino jį. Kol būdavo vienas, toli nuo juo besirūpinančių žmo- 
nių, jausdavosi saugiai, tikėdamasis, kad meilės stiprumas jo ne- 
uždusins. Prisiimti atsakomybę buvo per sunku. Todėl Ramonas 
džiaugėsi saviškių meile per atstumą, kartkartėmis grįždavo pas 
juos patikrinti, ar ji dar neišblėsusi, o paskui vėl pabėgdavo, kol 
toji meilė nespėjo užvaldyti jo paties. Jo ketinimai visada buvo 
geri. Vyras labai liūdėjo, kai iš jo gyvenimo išėjo Helena su vai- 
kais, kai jis nukeliavo į Angliją ir rado Federiką verkiant priebaž- 
nytyje iš ilgesio jam, kai matė ją aną popietę, minančią dviratį ir 
žvelgiančią į saulę primerktomis akimis. 

Ramonas neapsakomai kentėjo, nes mylėjo juos. Bijodamas 
savo meilės galios, paspruko ir nuo jos. Vis dėlto Estela buvo ki- 
tokia. Iš pradžių jis pabėgo nuo jos kaip ir nuo Helenos. Bet Es- 
tela mylėjo jį, nesiekdama paversti savo nuosavybe. Taip mylėjo, 
kad nevaržė jo laisvės. Estelos meilė buvo tyra ir nesavanaudiška. 
Pats to nesuvokdamas, jis pasimokė iš jos. Todėl nusprendė pa- 
rašyti knygą, bet ne spaudai, o Helenai. Alegoriją su slapta minti- 
mi. Norėjo, kad Helena sužinotų, kodėl jis pabėgo nuo jos. Kad ir 
ji pasimokytų iš nieko nereikalaujančios Estelos meilės. 


Semas sėdėjo ant skardžio ir žvelgė į jūrą, vis tokią pačią bet 
kuriuo metų laiku. Žiemos šaltis lediniais pirštais ištapė stačias 

uolas, apžėlusias žole, sustingdė upes ir upelius, bet jūra liko 
kokia buvusi. Ar siaučiant audrai, ar stojus ramiam orui, metų 
laikai niekad neįsakinėdavo jai. Jūra tyvuliavo pati sau. 

Ir Nunas gyveno pats sau. Nepasidavė niekieno įtakai. Semas 
jo ilgėjosi. Name ir toliau buvo justi jo buvimas, visi šnekėjo apie 
jį kaip apie gyvą, vis minėjo sąmojingus jo pasakojimus ir iškrės- 
tas keistenybes. Inigas atidavė Nuno darbo kabinetą Semui. Šis 
taip susijaudino, kad net apsiverkė. Tėvas tvirtai paplekšnojo sū- 
nui per nugarą ir pasakė, kad jis galįs ten daryti, ką tik nori. Se- 
mas nepertvarkė to kambario. Ingrida susigraudino, kad sūnus 
nori viename kambaryje išlaikyti gyvą jos tėvo atminimą, nors 
visas namas buvo Nuno. Semas sutvarkė stalą, visus Nuno po- 
pierius su jo ranka brūkštelėtomis neįskaitomomis pastabomis 
sukrovė į kelias dėžes, kad niekas nepasimestų. Paskui perrausė 
stalčius. Čia ir aptiko pageltusią Chalilio Džibrano knygą „Prana- 
šas“. Beveik mokėjo ją atmintinai. Nunas dažnai cituodavo iš tos 
knygos, vieną jos egzempliorių padovanojo Semui Sutvirtinimo 
sakramento proga, citatą iš jos parinko ir Semas per jo laidotu- 
ves. Paties Nuno turėta knyga kėlė jaudulį, nes puslapių paraštės 
buvo primargintos jo minčių ir pastabų. Radęs joje laišką, Semas 
užsiplieskė. 

Tada ir prisiminė Federiką. 

Laiškas buvo skirtas Nuno žmonai Violetai, Semo močiutei, 
parašytas 1935 metų gegužės 8 dieną ir išsiųstas iš Romos. Jame 
Nunas kalbėjo apie savo didelę meilę ir troškimą, kad Violeta 
taptų jo žmona. Buvo akivaizdu, kad vedyboms prieštarauja jos 
tėvai, todėl ji pamažu grimzdo į tamsią neviltį, iš kurios, rodos, 
neišsikapanosi. Nuną nuo mylimosios skyrė vandenynas, nežino- 
damas, kaip ją paguosti, jis nusiuntė jai knygą su padrąsinimais, 
surašytais paraštėse šalia eilėraščių, jo manymu, turinčių suteikti 
jai stiprybės. Semą taip sujaudino laiškas, kad jis perskaitė jį kelis 
kartus. Tada perskaitė eilėraščius ir Nuno pastabas. Akivaizdu, 
kad anuomet tai padėjo, nes galop jis su Violeta susituokė ir ilgus 
metus laimingai gyveno. 


468 


Dėžutė su drugeliu 


Semas pagalvojo apie Federiką. Jeigu tai pagelbėjo Violetai, 
kodėl negalėtų pagelbėti Federikai? Jis atsisėdo prie stalo ir at- 
spausdino posmą. Nusprendė išsiųsti anonimiškai — jam atrodė, 
kad labiau tikėtina, jog Federika perskaitys laiškelį ir elgsis, kaip 
jai patariama, jei nežinos, kas jo siuntėjas. Juk jis pats dukart mė- 
gino jos siekti, ir abukart nepasisekė. Vėliau, traukiniu nudardė- 
jęs į Londoną, Semas atnešė jį iki Federikos namų. 

Lūkuriavo po juodu skėčiu, kad ji neatpažintų. Slampinėjo ša- 
ligatviu daugiau kaip valandą, trokšdamas, kad Federika sugrįžtų 
namo. Tik tada sumojo, kad ji namie. Dirstelėjęs pro langą, pa- 
matė vaikštinėjančią po kambarius su chalatu ir kramsnojančią 
traškučius. Popietė buvo įpusėjusi. Greičiausiai ji buvo viena. Jis 
užgniaužė pagundą spustelėti skambutį ir įmetė laišką į dėžutę, 
įtaisytą duryse, tada nusliūkino šalin ir parsigavo į Polperą vėly- 
vos popietės traukiniu. 

Visą kelionę iki Polpero galvojo apie ją. Klaidžiojančios po 
didžiulio prabangaus namo kambarius, vilkinčios chalatą ir val- 
gančios, kad nors kiek nuramdytų širdperšą, Federikos vaizdas 
kėlė jam pyktį ir gailestį. Semui norėjosi patykoti Tokilo, vožti 
jam per galvą ir nugalabyti, kad visiems būtų geriau. Vis dėlto jis 
suprato, jog vienintelis būdas ją išlaisvinti — išmokyti išsilaisvinti 
pačią. Vylėsi, kad laiškas gali tapti paskata, kaip Nunas paskatino 
Violetą. Semas svajojo kada nors mylėsiąs Federiką, bet tos sva- 
jonės tebuvo skysti debesėliai horizonte. 


— Ar žinai, kad tavo žmona lankosi sporto salėje? Ji jau sulyso. 
Aną vakarą „Blight's“ valgė tik salotų. Visai nepanašu į ją, - nie- 
kinamai kalbėjo Lučija. - Poverina, nepakenčiu sporto ir dietų. 
Seksas — vienintelis malonus būdas formai išlaikyti. 

— Ji nesimankština sporto salėje, - išdidžiai atsakė Tokilas. — 
Turi asmeninį trenerį. Aš jai suradau. Ir gerai, nes reikia šiek tiek 
suliesėti. 

— Kaip miela, - atsiduso Lučija. - Juk supranti, kad ji stengiasi 
dėl tavęs. 

— Taip. Paskutiniu metu tapo labai išsiblaškiusi. Negaliu jos 
perprasti. Tas tylėjimas veda mane iš proto. Nesuvokiu, kas jai ne- 
gerai. Gal truputį suliesėjusi vėl pražys šypsena. - Jis papurtė gal- 
vą, stengdamasis nuvyti į šalį šeimos reikalus, ir išsišiepė meilu- 
žei. - Gal dabar įsinertum į tą juodą drabužėlį, kurį tau nupirkau? 

— Gausi paskubėti, nes turiu susitikti su Fede pietauti „Mira- 
belėje“. 

— Tada eikš, - tarė jis, glausdamas ją ir ranka perbraukdamas 
jai per kojas iš užpakalio. 

— Ar vis dar myliesi su Fede? —- paklausė ji, Tokilo pirštams 
slystant iki nėriniuotų kojinių krašto. 

— Žinoma. 

— Vis dar bergždžiai? 

— Taip. 

— Neabejoju, kad esu vaisinga. 

— Ir aš neabejoju, angele, - tarė jis ir pliaukštelėjo jai per nuo- 
gą užpakalį. — Ak, tu jau pasiruošusi. 

— Kai lankaisi pas mane, niekad nemūviu kelnaičių, - ji kimiai 
nusijuokė. 

Tokilas labai stengėsi paskandinti savo rūpesčius sultingame 
Lučijos kūne, bet jam nepavyko nuvyti minčių apie žmoną. Vis 
juto jos abejingumą, ir tai kėlė nerimą. 


Trisdešimt septintas skyrius 


Helena turėjo suprasti, kad jos duktė nelaiminga, nes pati buvo 
tai patyrusi. Jai, kaip niekam kitam, buvo gerai pažįstamas ne- 
pasitenkinimas santuokiniu gyvenimu. Deja, moteris niekada 
nematė toliau už savo pačios nosį, jos reikmės jai buvo svarbiau- 
sios. Jai rūpėjo tik Halas, nes šiam, kitaip nei Federikai, ji buvo 
reikalinga. Sūnus visada atrodė esąs Ramono dalis, kurios Hele- 
na laikėsi įsikibusi. Kad ir kaip tikino save, jog yra kitaip, nesilio- 
vė mylėjusi Ramono. 

Gerasis Arturas mokėjo užjausti, beprotiškai ją mylėjo ir buvo 
dosnus, — tokių savybių kiekviena moteris būtų linkėjusi savo su- 
tuoktiniui, - bet Helena ilgėjosi nuostabių pirmųjų bendro gyve- 
nimo metų su Ramonu. Anie laikai neduodavo jai ramybės nakti- 
mis, virsdavo geidulingais sapnais, primindavo apie tą trumpalaikį 
rojų ir dienomis, kai ją nuolat grauždavo apmaudas. Kuo bjauriau 
Helena elgėsi su Arturu, tuo labiau jis stengėsi jai įsiteikti. 

Jųdviejų vedybinio gyvenimo pradžioje ji mielai, su dėkingu- 
mu priimdavo jo meilę ir švelnumą. Dingojosi, kad galų gale turi 
visa, ko troško. Bet netrukus Helenos mintys ėmė skrieti per jūrą 
į kitą gyvenimą, kuriame, kaip ji manė, vienu tarpsniu jautėsi iš- 
ties laiminga. 

Moteris nesitenkino tuo, ką turi, norėjo kažko neaprėpiamo. 
Ir vis buvo nepatenkinta. Bet Arturas garsėjo geležine kantrybe. 
Manė suprantąs žmoną. Ji buvo atstumta ir įskaudinta. Jai reikia 
dėmesio ir supratimo, su ja negali elgtis atšiauriai ir griežtai. Vy- 
ras neabejojo, kad ilgainiui Helena suminkštės ir pasijus laimin- 
ga. Buvo tikras, kad jai ganės jo meilės. 

Kuo sunkiau darėsi suvaldomas Halas, tuo Helena stipriau 
kabinosi į jį. Vaikystėje jis paklusdavo, nors ir nebuvo toks sukal- 
bamas kaip sesuo. Federika visada atrodė savarankiška, panaši į 
tėvą: vienai jai būdavo smagiau. O Halui reikėjo motinos ir viso 
jos dėmesio. Jei kas nors nukreipdavo tą dėmesį, jis tučtuojau 
rasdavo būdą jai susigrąžinti. Bet Helena ėmė krimstis, ūmiai pa- 
sikeitus jo būdui, tarsi vaikiną būtų apsėdusi kito žmogaus dva- 
sia. Žmogaus, linkusio į savinaiką. 

Halas buvo kur kas sunkesnio būdo, nei motinai atrodė. Halo 
prigimtyje it švarioje upėje slūgsojo storas sluoksnis sąnašų, su- 
sikaupusių per ilgą, kupiną emocinių neramumų vaikystę. Vos 
pamaišysi vandenį, sąnašos sukils, ir upė susidrums. Motinos 
vedybos su Arturu ir vėlesni įvykiai sukėlė sumaištį jo širdyje, 
bet sumaišties sėkla buvo pasėta prieš daug metų, vaikystėje, tą 
lemtingą vasarą Kačagvoje. 


Kai Halui buvo ketveri, jis skausmingai suvokė, kad tėvas aki- 
vaizdžiai rodo meilę Federikai. Berniukas mokėjo išlieti pavydą 
vien ašaromis ir staigaus įniršio priepuoliais, todėl Helenai kaip 
tikrai savanaudei atrodė, kad jis jaučia trintį tarp tėvų ir nori ap- 
ginti ją nuo Ramono. O Halas trokšdavo, kad tėvas apglėbtų jį 
meškos rankomis ir mylėtų taip, kaip myli Federiką. Nuliūsdavo, 
kaskart Ramonui išėjus iš namų su jo seseria, ir nors be galo ža- 
vėjosi traukinuku, pavydėjo dėmesio, kuriuo Federika apgaubė 
dėžutę su drugeliu. Kai Ramonas liko paplūdimio name, užuot 
važiavęs pietauti su visais į Zapalarą, Halui dingojosi, kad tėvas 
juos atstūmė. Ramonas jo beveik nepastebėdavo, ir visa jo pa- 
nieka nusėdo upės dugne, o vieną dieną išsiveržė bjaurumu ir 
maištu. Taigi Halas apsivijo motiną it koks vijoklis, smaugdamas 
savo reikalavimais, kol jos mintys ėmė suktis vien apie jį. Pas- 
kui Helena jam nepasakė, kad jie išvyksta iš Čilės visam laikui, 
o Federikai pažadėjo šunį. Nepratęs būti jos apeinamas, Halas 
tesuprato esąs atstumtas ir motinos. Iš paskutiniųjų stengdama- 
sis neprarasti ir jos, lipte prilipo, net miegodavo mamos glėbyje 

naktimis, savanaudiškai naudodamasis Ramono palikta tuštuma, 
užpildydamas ją reiklumu, iš dalies atliepiančiu Helenos troški- 
mą būti mylimai. 

Halui augant, stiprėjo ir jo savimonė. Jis jautėsi kaltas, kad 
šitaip myli motiną, ir kentė nuo siaubingos nuotaikų kaitos, vie- 
ną akimirką ją dievindamas, o kitą neapkęsdamas. Itin stengėsi 
nekęsti Arturo, nes šį mylėjo motina, bet Arturas jam vis tiek 
patiko. Iš dalies tai lėmė gerosios Arturo savybes, be to, Halas 
nepurkštavo prieš patėvį ir todėl, kad šio neapkentė Federika. 
Jis matė, kaip tas jos maištas liūdina mamą. Halas visada norėjo 
jai įtikti, tad pavydas tyliai kunkuliavo širdies gelmėse it juodas 
degutas ir apsilpdavo tik tada, kai jis pajusdavo ją mylint sūnų 
labiau nei Arturą. Helenos meilė Halui buvo stipri kaip niekad. 
Arturas jam skyrė tiek dėmesio, kiek turėtų skirti tėvas, ir Halas 
daugybę metų. Arturas apkabindavo jį taip pat reikliai kaip ir jo 
motiną. Rasdavo jam laiko, išklausydavo, pirkdavo dovanas, juo- 
du kur nors eidavo tik dviese —- kaip kitados Ramonas su Federi- 
ka. Sesuo niekino Arturą, tad šis priklausė vien Halui ir jo moti- 
nai. Federika buvo išspirta į šaltį, kol Helena leido jai apsigyventi 
su Tobiu ir Džulianu. 

Nuo tos akimirkos Halas pasijuto skausmingai atsiskyręs nuo 
buvo pasielgta ypatingai. Jis tyliai kentėjo, negalėdamas išlieti ap- 
maudo ir sielvarto. Tad rado paguodą nusikalstamame alkoholio 
ir cigarečių pasaulyje. 

Dvidešimt vienų metų Halas studijavo meno istoriją pasku- 
tiniame Ekseterio meno mokyklos kurse. Pavykus įsitrinti į uni- 
versiteto grupę, visą savo studijų laiką leido, niekam nesupran- 
tant, kad jis ne universiteto paskutinio kurso studentas. 

Halas gyveno su penkiais naujais draugais name vidur pur- 
vino lauko. Jame nebuvo šildymo, o elektra įsijungdavo tik tada, 
kai įmesdavai monetą į skaitiklį. Virtuvės stalčiuose dergė pelės, 
lauke prie sienos riogsojo šiukšlių maišai, niekas nesivargino jų 

išvežti. Vasarą name būdavo vėsu, o žiemą labai šalta. Jo gyven- 
tojai kūrendavo ugnį ir miegodavo su storais megztiniais. Halas 
nenorėjo imtis jokio darbo. Sutiko toliau mokytis tik todėl, kad 
nežinojo, ko nori. Kol mokėsi, dėl to nereikėjo sukti galvos. Galė- 
jo švaistyti dar trejus metus, beveik nieko neveikdamas. 

Jis rūkė, nes taip darė visi, be to, traukdamas dūmą tarsi su- 
šildavo. Ir gėrė, nes gerdamas pamiršdavo, koks yra netikša, 
pamiršdavo ir motiną, kasdien skambinančią ir tikrinančią, ar 
viskas gerai, norinčią giliau suleisti nagus į jį, kai vyrui nepa- 
vykdavo jos patenkinti. Alkoholis įpūsdavo Halui pasitikėjimo 
savimi. Apsvaigęs jis būdavo žavus, mįslingas ir tvirtas kaip Ra- 
monas Kampionė. Tomis greitai pralekiančiomis valandomis 
net panėšėjo į jį. 

Prislėgta nuotaika jį žudė. Nesaugumas ir netikrumas savi- 
mi pralauždavo alkoholio užvilktus šarvus ir dar pagiežingiau 
grauždavo savigarbą. Kai pinigai išsekdavo, Helena duodavo 
daugiau, neklausinėdama, kam jų reikia. Neprašydavo Arturo, 
tik atiduodavo sūnui pinigus, skiriamus vyro jos reikmėms. Kai 
nebepakako ir jų, Halas suvedžiojo Klerę Šoton, baikščią tyle- 
nę liesu mirtinai išblyškusiu veidu ir ilgomis laibomis kojomis, 
turinčią tėvą plieno magnatą ir anaiptol ne tuščią banko sąskai- 
tą. Trokšdama išlaikyti paslaptingą, neperprantamą Halą, Klerė 
negailėdavo pinigų jo gėrimams, cigaretėms, lošimams ir šiaip 
išlaidavimui. 

— Aš nealkoholikas, - paaiškino Halas, kai kartą ji papriekaiš- 
tavo dėl jo gėrimo. - Tai mane atpalaiduoja. Grąžinsiu tau skolą, 
pažadu. Man keblu pergudrauti patikėtinius, ir tiek. 

Deja, tų patikėtinių nebuvo, nes jis nebuvo paėmęs kredito. 
Tik Helena buvo aklai dosni. 

Klerė Šoton Halui buvo naudinga tiek, kiek leido jos banko 
sąskaitos likutis, lovoje ji nebūtų patenkinusi Halo nė iš tolo. Jis 
leisdavosi į meilės nuotykius, šie baigdavosi pragaištingai kaip 
visa kita jo gyvenime. Gulėjo su daugybe merginų, žarstė joms 
pažadus būti ištikimas ir įsipareigoti, paskui mesdavo, vos šioms 

įsigeidus rimtesnių santykių už miegamojo ribų. Klerė žinojo 
apie Halo nusižengimus, bet, užuot užvertusi čekių knygelę ir 
metusi jį, atkišdavo dar pinigų, o jis mainais pabučiuodavo ją, 
rodydamas apgailėtiną dėkingumą. 


Kai Halas parvažiavo atostogų į Kornvalį, Arturui tučtuojau krito 
į akį, koks jis sulysęs, išblyškęs, negalįs ramiai nusėdėti ar ilgiau 
sutelkti dėmesį. Halas miegodavo kone visą dieną, o paskui iki 
paryčių žiūrėdavo vaizdajuostes. Arturas užsiminė apie tai Hele- 
nai, bet ši pateisino sūnų sakydama, kad jis pervargęs, per daug 
mokosi, jam reikia atostogų pailsėti. 

— Neįkyrėk Halui, Arturai, jis labai jautrus, — savininkiškai 
tarė ji. —- Niekuo nepasikliauja. Leisk viską sutvarkyti man. 

Arturas dar kartą pakėlė akis į dangų ir pasitraukė. Paskuti- 
nius kelis mėnesius Helena buvo šalta ir nutolusi. Jos nuotaika 
greitai keisdavosi: vieną valandėlę dievindavo vyrą, kitą tapdavo 
abejinga, bet jis buvo prie to pratęs. Deja, negalėjo priprasti prie 
nuolat ją užvaldžiusio blogo ūpo. Kiekvieną dieną Helenos meilė 
ir švelnumas jam pastebimai blėso lyg gęstanti žvakė. Vyras pa- 
manė, kad jeigu nieko nesiims, liepsna visai užges. Bet nežinojo, 
ko griebtis. Apimtas nevilties, spėliojo, ar ji nesusitikinėja su kitu. 


Helena tikrai susitikinėjo su kitu vyriškiu. Su Ramonu. Nakti- 
mis, kai užsimerkdavo, dienomis, kai nugrimzdavo savo minty- 
se, galop gulėdama šiurkščiame Diego Mirandos glėbyje, ji regė- 
davo nuostabų Ramono Kampionės veidą. Vienintelio, kaip jai 
atrodė, kada nors mylėto vyro. Išliejo tiek karčių gailesčio ašarų, 
kad galėjo paskandinti vieną iš Diego laivų. Žvelgdama į praeitį, 
suprato savo klaidas. Mariana buvo teisi: dažnai nežinai, ką turi, 
kol netenki to. 

Ji žinojo, kur yra Ramonas, bet jau daug metų nieko negirdėjo 
apie jį. Helena nė nepasivargino, kad jį susirastų ir praneštų apie 
dukters vestuves. Ak, kad būtų su juo susisiekusi. Būtų turėjusi 
puikią dingstį. Dabar neliko dėl ko jo šauktis. 

Helena neišklydo iš kelio ir nemezgė romanų. Net nesvajojo 
apie tai ir to netroško. Jos širdis liko praeityje ir menkai dalyvavo 
dabartyje. Vieną šaltą vasaros sekmadienį, sėdint su Arturu Pol- 
pero alinėje, į Heleną netyčia atsitrenkė keistas jaunuolis ilgais 
juodais plaukais ir giliomis juodomis akims, ir ji susivertė taurę 
raudono vyno ant savo balsvo kašmyro megztinio. Moteriai trū- 
ko kantrybė - šios ir taip buvo bemaž nebelikę — ne tiek dėl ne- 
rangaus vyruko, kiek dėl gyvenimo ir visų bėdų. Pakėlusi rankas, 
ji riebiai nusikeikė. 

— Labai atsiprašau, - sušuko nepažįstamasis ir, apimtas nevil- 
ties, atsigręžė į barmeną. Gavo iš jo indų šluostę ir šios krašteliu 
ėmė sutrikęs valyti jai krūtinę. — Vien atsiprašymais neatsipirk- 
siu, — pasakė jis, spoksant pašiurpusiai Helenai. 

— Jūsų akcentas, - suvapėjo ji. - Iš kur esat? 

— Iš Ispanijos. 

Dilgtelėjus keistam dėj vu pojūčiui, jai suėmė paširdžius, 
apsvaigo galva. Jis šnekėjo kaip Ramonas. Kai moteris pažvelgė 
jam į akis, pamanė, kad ir šios panašios į Ramono. Kankinamai 
ilgesio Helenai atrodė, kad tas vyras yra Ramono šešėlis, stebu- 
klingai atsiskyręs nuo jo ir atsklendęs iš Čilės. 

— Diegas Miranda, - prisistatė jis ir padavė jai ranką. 

— Helena Kuk. Kitados gyvenau Čilėje, — pridūrė ji, pamiršusi 
šlapią dėmę ant megztinio. 

— Tikrai? — mandagiai atsakė jis. - Tikriausiai mokat ispaniškai? 

— Taip, — nudžiugo Helena, prikimusiu iš susijaudinimo bal- 
su. — Bet jau daug metų nešnekėjau. 

— Ispanų kalbos niekada nepamirši. 

— Taip, jūs teisus, — pritarė ji, plukdoma muzikalaus balso, 
tarsi šaukiančio ją nuo ūkanotų tolimos praeities krantų. - O kuo 
užsiimate? 

— Laivais. 

— Armada, - nusijuokė Helena. 

— Kažkas panašaus, — pataikaujamai tarė jis. - Prašau užsira- 
šyti mano adresą, kad galėčiau atsiųsti jums čekį. 

— Čekį? 

— Čekį už sausąjį valymą, - pasakė Diegas ir padarė linksmą 
grimasą. 

— Ak taip, čekį. - Ji sukikeno žiūrėdama į jo šypseną ir vėl jus- 
dama plastant po paširdžiais. - Ar gyvenat Polpere? 

— Ne, tik vykstu pro šalį. 

— A. — Helena atsiduso, stengdamasi paslėpti nusivylimą. — 
Kur apsistojot? 

— Pas draugus. 

— Lankote įdomybes? 

— Taip. 

— Labai keista, - ji papurtė galvą. - Ir su Ramonu susipažinau, 
jam apžiūrinėjant apylinkes. 

— Kas tasai Ramonas? - paklausė jis. 

— Kitas gyvenimas, — atsakė Helena, vydama šalin prisimini- 
mus ir šypsodama savo praeičiai. — Vedžiojau jį po senus urvus ir 
kontrabandininkų slaptavietes. Nerasi nė viename turisto vadove. 

Tamsios ispaniškos Diego akys žybtelėjo iš susidomėjimo. 

— Iš tikrųjų? — Jis išsišiepė. - Deja, keliauju pasikliaudamas 
žemėlapiu. 

— Norit pasakyti, kad draugai jums neaprodo įdomybių? 

— Neturi laiko, dirba, — atsakė jis, matydamas išsiriečiant jos 
lūpų kamputį. į 

— Jei reikia gido, galėčiau parodyti keletą vietų, apie kurias 
žino vos keli žmonės. Matot, aš čia užaugusi, - paaiškino Helena. 

— Man būtų garbė, - jis pabučiavo jai ranką ir nusilenkė. 

Ji apdovanojo jį plačia nerūpestinga šypsena, bet tada išvydo 
Arturą, atkakliai mojantį kitame alinės gale. 

— O Dieve! - suirzusi atsiduso. - Visai pamiršau jį. Nesijau- 
dinkit, - vyrukui smalsiai pašnairavus, papurtė galvą. - Susitin- 
kam rytoj vienuoliktą. 

Viską supratęs jis palinksėjo ir pakėlė antakį, negalėdamas pa- 
tikėti savo sėkme. Pastebėjo jos žiedus ir vyro susirūpinimą. Juk 
buvo ispanas. 

Diegas nustebo, kad Helena taip džiaugsmingai užmezgė roma- 
ną su juo, ir pamanė ją turėjus daug tokių romanų. Ji apvežė jį pa- 
krante, ir juodu pasimylėjo automobilyje ant skardžio, stūksan- 
čio virš jūros. Vėliau ji pasikvietė į namus, kur pasiguldė į lovą. 
Helenai patiko, kad jis elgiasi su ja ryžtingai, bučiuoja pasitikė- 
damas savimi, geidulingai glamonėja. Ji užsimerkė ir pareikalavo, 
kad Diegas kalbėtųsi su ja tik ispaniškai, tada mintimis perskriejo 
vandenyną į tą metą, kai Ramonas dar nebuvo pabėgęs, o ji - ne- 
atstūmusi jo. 


Pirmą kartą, vos ne vos atsukęs dušo čiaupą, Arturas nustebo. 
Helena visada palikdavo jį varvantį. Tai nutikus antrąkart, suglu- 
mo. O trečiąsyk pasikartojus nuojauta jam pakuždėjo, kad dušu 
naudojosi kitas vyras. Arturas atsilošė į sieną, mėgindamas nu- 
siraminti, nes jam visiškai apmirė širdis. Paskutines kelias dienas 
Helena buvo draugiškesnė, linksmesnė, nekalbėjo su juo atžariai 
ir paisė jo. Meiliai apkabindavo, matyt, jausdama kaltę. Jis leido 
karštam vandeniui lietis ant odos, skandindamas galvoje klyks- 
mą, neleidžiantį šaltakraujiškai mąstyti. 

Manė, kad Helenos atokumą ir abejingumą sukelia nerimas 
dėl nesibaigiančių sūnaus bėdų. Ji ir pirmiau nerimaudavo dėl 
Halo. Arturas nesuprato, kad tai blėstančios meilės jam požymis. 
Jis dievino Heleną. Seksas su ja visada būdavo sklandus; juodu 
mylėdavosi ir kartu juokdavosi lovoje net kebliais atvejais. Jam 
pasidarė šlykštu nuo minties, kad ji atsidavė kitam vyrui. Arturas 
jautėsi įskaudintas, kad Helena neabejotinai jį atstūmė, nors jis iš 
visų jėgų stengėsi jai įtikti. 

Pasvarstė, kas galėtų būti tas vyras. Jis turėjo būti nekvailas. 
Ak, jei būtų toks, tada viskas būtų labai paprasta, bet ir labai 
skausminga. Pastebėjo Heleną alinėje šnekantis su tamsiaplau- 
kiu užsieniečiu. Ji grįžo prie stalo išraudusi ir išsiblaškiusi. Ne- 
nuleido akių nuo svetimšalio, o kai jųdviejų žvilgsniai susidūrė, 
koketiškai nudelbė jas. Arturui tai nepatiko, bet jis nuolaidžiavo 

jai. Nieko čia tokio, pamanė, nekaltas flirtas, jeigu ji pasijuto lai- 
mingesnė ir patrauklesnė. 

Helena parvažiavo su Arturu žvali, linksma ir plepėjo auto- 
mobilyje iki pat namų, nors šiaip abejingai spoksodavo pro lan- 
gą, atsakinėdama vienskiemeniais žodžiais, jam rezgant pokalbį. 
Bet jis nieko neįtarė. Nė neįsivaizdavo, kad ji gali būti tokia sukta. 

Po nevilties jį apėmė pyktis. Vožė delnu į šlapias dušinės ply- 
teles, plaučiams prisipildžius įsiūčio, ir sušvokštė iš skausmo. 
Prisiminė pirmąjį jų bučinį, pirmąjį prisilietimą, jų vestuvių die- 
ną, santuokinio gyvenimo darną, bet visa nustelbė neapykanta 
ir pasibjaurėjimas. Paskui mintyse išgirdo nemažai jos ištartų 
užgaulių dalykų, išvydo beširdį, žiaurų elgesį su juo ir prikando 
lūpą, šlykštėdamasis savimi. Jis visa tai iškentė, nes mylėjo ją. Bet 
pažeminimo, kurį patyrė dabar, buvo jau per daug. 


— Niekada nepamiršiu Polpero grožio, — pasakė Diegas, 
braukdamas pirštu per Helenos veidą, uždelsdamas ant paten- 
kintų jos lūpų; pirštui slystelėjus smakro linija, prisitraukė ją ir 
pabučiavo. 

Helena atsiduso iš malonumo. 

— Kada išvažiuoji? — paklausė, kruopščiai slėpdama balse di- 
džiulį graudulį. 

— Rytoj. 

— Rytoj? —- pakartojo moteris, o jos kakta ir nosis išrasojo pra- 
kaitu. — Tai ir viskas? 

— Ar žinai, kokia tavo bėda? - jis krestelėjo galvą. 

— Kokia? - įsižeidusi atšlijo Helena. 

— Esi per reikli. 

— Reikli? — nustebo ji. - Aš nereikli. 

— Reikli, mi amor. Reikli, ir tai slegia. Panaši į triuškinantį 
auką aštuonkojį. Vyras, vos atsidūręs tavo glėbyje, nebesitiki iš- 
trūksiąs. 

— Kaip drįsti taip sakyti? — piktai atšovė ji ir išsiropštė iš vieš- 
bučio lovos. 

— Helena, mi amor, nepeikiu tavęs, - įtikinėjo jis ir linksmai 
nusišypsojo, matydamas, kad jos nuotaika ūmiai pasikeitė. - Tu 
graži moteris. Ir įdomi. Esu tikras, pavergei viso Kornvalio širdis. 

— Bet ne tavo. 

— Helena, - meilikavo Diegas, - eikš čia. - Ji paniurusi pris- 
linko prie lovos, atsisėdo ant krašto ir leido jam paglostyti plau- 
kus. - Tu panaši į puolusį angelą. Nusičiupai mane, nes esi vieni- 
ša nepatenkinta moteris. Tai matyti kiekvienam vyrui. Bet nėra 
ko nerimauti, bus kitų. 

— Ko kitų? — pasipiktinusi sušuko Helena. 

— Kitų vyrų. Mi amor, juk nesu pirmasis, su kuriuo išdavei 
savo sutuoktinį? 

— Aišku, kad pirmasis. Kas, tavo manymu, aš esu? Kekšė? 

— Prašau nesuprasti manęs klaidingai, —- greitosiomis išbėrė 
jis, mėgindamas ištaisyti klaidą. 

— Noriu, kad išeitum, - lediniu balsu pasakė ji, staiga pasigai- 
lėjusi, kad išvis jį sutiko. Šitiek metų patyrusi Ramono abejingu- 
mą, nusistebėjo, kodėl prisiminė tik jo apžavus. 

— Helena... 

— Taip. Dabar! — Ji atsistojo ir sviedė jam drabužius. — Gei- 
džiau tavęs, nes man kai ką priminei. Bet buvau kvailė! Esi tokia 
pat iliuzija kaip ir jis. Buvau nugrimzdusi į sapną, bet jau pabu- 
dau. - Diegas prisimerkęs žiūrėjo į ją, mėgindamas suprasti, ką 
ji sako. - Nešdinkis! 

— Liaukis, Helena. Nepyk, — meilinosi jis, nenorom pakilda- 
mas iš lovos. - Bent jau išsiskirkim draugiškai. 

— Pirmiausia, mudu buvom ne draugai, o meilužiai, bet nūnai 
viskas baigta. Esame niekas. 

— O kas nutiko tai „iliuzijai'? 

— Iš tiesų jos nė būti nebuvo, - atrėžė ji. - Kaip ir tavęs. 

— Tu visiškai beviltiška, Helena. Atbaidai vyrus. 

— Lauk! 

— Tai tiesa. Bet mes gerai pasimylėjom, - patenkintas šypte- 
lėjo Diegas ir apsiavė batus. - Esi patraukli geidžiama moteris, 
Helena Kuk. 

— Nebenoriu tavęs matyti! - suriko moteris. Jis išėjo trenkęs 
durimis. — Dieve, ir kas man šovė į galvą? - šūktelėjo ji, susmuk- 
dama ant kėdės. 

Viską priminė sujaukta lova ir slogus pasibjaurėjimo savimi 
jausmas. Ji susiėmė už galvos ir sudejavo iš įtūžio. Kaip jis drįsta 
manyti, kad ji galėtų išduoti savo vyrą su bet kuo? Kaip ji galėjo 
šitaip suklysti? Prisiminus Arturą, ūmiai užliejo gėda. Iki ko ji nu- 
sirito? Arturas kaltas tik tuo, kad dievina ją. Kokia prasmė laikytis 
įsikibus Ramono šešėlio, kai šalia yra Arturas, o jo meilė neabe- 
jotina ir nediktuojanti jokių sąlygų? Helena padarė baisią klaidą. 


Grįžo į namus temstant. Vėlyvos vasaros saulė buvo jau nusilei- 
dusi už miestelio, atvėrusi kelią ryškiai mėnulio pilnačiai. Helena 
jautėsi nuvargusi ir pralaimėjusi. Labai nustebo, miegamajame 
išvydusi spingsint šviesą. Arturas buvo namie. Jos ūpas ėmė kil- 
ti it burbuliukai, iš pradžių lėtai, paskui vis greičiau, kol apėmė 
noras bėgti pas Arturą lyg vaikui ir atsiprašyti, kad taip blogai 
su juo elgėsi. Kai prisiminė pažįstamą Arturo kvapą, jaukų glėbį, 
drąsinančią šypseną, ją ėmė graužti sąžinė. Labai norėjo susiran- 
gyti šalia jo kaip andai, ką tik jiems susituokus, pajusti saugumą, 
artumą ir draugiškumą. Norėjo pamiršti Diegą Mirandą visiems 
laikams. Ak, jei anądien nebūtų nė prisiartinusi prie tos alinės! 
Labai mažai trūko, kad būtų viską praradusi dėl niekingo susiža- 
vėjimo. Kodėl ji nuolat vaikosi svajonių? 

Įkišo raktą į duris ir suktelėjo. Nusivylė, jam nekrustelėjus, ir 
spustelėjo durų skambutį. Arturui nepriėjus, riktelėjo po langu. 
Tada, jos siaubui, šviesa miegamajame užgeso, ir ji liko stovėti 
viena tuščioje gatvėje, mirkčiodama iš baimės, nes staiga sumojo, 
kad jis tikriausiai viską žino. Kažkaip sužinojo. Arba jau pasiso- 
tino tokio gyvenimo. 

— Arturai! - puolusi į paniką suriko Helena. - Arturai! - Deja, 
namas buvo tylus ir neįžengiamas. — Arturai, įleisk! - duso ji. 
Šaukė, maldavo, kol užkimo balsas, kol iš jos ėmė šaipytis atsi- 
mušantis nuo šaltos sienos tų maldavimų aidas. Tada susmuko 

ant žemės ir prapliupo raudoti. Pamanė, kad galop trūko Arturo 
kantrybė. 
parslinko iki automobilio ir nuvažiavo į naktį. Jam maudė gerklę 
nuo malšinamų jausmų, širdis daužėsi į šonkaulius; vyras supra- 
to, kad neįsileisdamas Helenos gali netekti vienintelės mylimos 
moters. Suvokė ir tai, kad nebegali gyventi kaip anksčiau, tapęs 
jai savaime suprantamu dalyku. Jis priėjo ribą. Ji nuėjo per toli. 
Metas susigrąžinti jos pagarbą. Jai reikia erdvės ir laiko suprasti, 
kad tai, ką turėjo su juo, buvo brangu, vertinga, šventa, puose- 
lėtina, kad viso to nevalia atsainiai, nerūpestingai iššvaistyti dėl 
abejotino pasitenkinimo. 

Arturas klestelėjo ant lovos krašto, susiėmė už galvos ir pir- 
mąkart per daugybę metų pravirko. 


Halas nutolo nuo Federikos. Ji buvo ištekėjusi, jos gyvenimas 
klostėsi atskirai nuo jo gyvenimo. Tad jis nustebo, kai netrukus 
po Nuno laidotuvių sesuo paskambino ir pakvietė papietauti 
Londone per studentų atostogas. 

— Turiu tave pamatyti, Halai, - tarė pasikeitusiu balsu. 

Halas lengviau atsiduso, pamanė galėsiantis ištrūkti iš mo- 
tinos namų. Ji įgriso jam nuolatiniais kamantinėjimais ir neby- 
liu reikalavimu dalyvauti jo gyvenime. Norėjo žinoti kiekvieną 
smulkmeną apie Ekseterį, apie jo draugus, ar jis turi merginą, ką 
veikia vakarais. Jos dėmesys jam atrodė ir pataikūniškas, ir gro- 
bikiškas. Slegiantis. 

Arturas matė Halą slankiojant po namus it gyvą lavoną ir nu- 
sprendė, kad posūnis galų gale suaugo ir atitrūko nuo motinos. 
Jam nepatiko, kad šis atrodo išblyškęs ir nervingas. 

Halas susitiko su Federika „Le Caprice“. Pastebėjo, kad per 
kelis mėnesius ji gerokai sulyso. O jai nepraslydo pro akis, koks 
jis liesas ir išbalęs. 

— Atrodai baisiai, Halai. Kas, po šimts, dedasi? - paklausė ji ir 
užsakė butelį negazuoto vandens. 

— Man „Kruvinosios Merės“, - tarė jis. - Gyvuoju gerai. Gra- 
žiai atrodai. 

— Ačiū. Suėmiau save į rankas, — išdidžiai pasakė Federika. 
Buvo numetusi jau daugiau kaip šešis kilogramus. 

— Puiku. Už pietus mokėsi tu, gerai? 

— Gerai. 

— Užsisakykim ką nors, aš išbadėjęs, - tai taręs Halas atsivertė 
valgiaraštį. 

— Kaip mama? 

— Turbūt gerai. Erzina kaip visada, - burbtelėjo jis. 

— O Tobis su Džulianu? 

— Gal pati jų paklausk? Nebeatvažiuoji aplankyti. 

— Nelabai turiu kada. 

— Nejaugi? 

— Taip. 

— Valgysiu kepsnį su skrudintomis bulvytėmis, — pasakė jis ir 
užvertė valgiaraštį. | 

— Nepanašu, kad mistum kepsniais ir bulvėmis. Turbūt valgai 
kada papuola. 

— Dėl Dievo meilės, kalbi kaip mama, - pasišiaušė brolis. — 
Tai kokia gi proga šitie pietūs? Kažin, ar tik todėl, kad nori pa- 
bendrauti. 

— Noriu. Jau daug metų deramai nebendravome. 

— Kaltas ne aš. 

— Ne. Bet man reikia ir tavo pagalbos. 

— Ką? - atsiduso Halas ir pakėlė akis į dangų. 

Federika ketino jam papasakoti apie tėvo laiškelį, bet Halas 
atrodė susvetimėjęs, nusiteikęs labai priešiškai, tad ji apsigalvojo. 

— Man reikia, kad iš mamos išpeštum Abuelita telefono nu- 
merį. 

— Kodėl pati negali? 

— Nenoriu, kad ji žinotų, jog man jo reikia, - paaiškino se- 
suo. - Tik užmesk akį į jos knygelę, tikrai bus ten užrašytas. 

— O kodėl nenori, kad ji žinotų? Abuelita - tavo močiutė. 

— Ir tėčio mama. Halai, nebūk toks naivus. Mama jau seniai 
nesišneka su ja, be to, neapkenčia tėčio. Jai labai nepatiko, kai jis 
rašydavo mums. 

— Tau, - piktai atšovė Halas. - Man niekad neparašė. 

— Tiek to. Patikėk manimi, geriau tai padaryti slaptai. 

— Tau kainuos. 

— Ką? 

— Taip, kainuos, - ryžtingai pakartojo jis. 


— Turbūt juokauji? 
— Nejuokauju, - atšovė Halas. - Kitaip kas man iš to? 
— Na, ir kiek? 


— Šimtą svarų. 

— Šimtą svarų? - aiktelėjo ji. — Tu tikriausiai kuoktelėjai! 

— Važiavau traukiniu, dar reikės atgalinio bilieto. Be to, darau 
tau paslaugą. Juk tai Tokilo pinigai, o jis pertekęs jų. 
užaugo. Ji susiraukė. 

— Šiandien keistai elgiesi. Kas tau? - paklausė, ieškodama pa- 
žįstamos išraiškos jo veide. 

— Pinigai, arba negausi telefono numerio. 

— Adresas ir telefonas Kačagvoje ir Santjage, - nukirto ji. 

— Sutarta. 

— Gerai, - ji paspaudė jam ranką, o jis smeigė peiliu į kepsnį. 

— Noriu pinigų dabar, — tarė stodamasis. 

— Kur eini? 

— Į tualetą. Trumpam. 

Ji akimis nulydėjo brolį, netvirtai vingiuojantį per restoraną, 
ir pasvarstė, ar ir jųdviejų tėvas jį stebėdavo. Tada prisiminė, kad 
Halui Ramonas nerašė. 


Helena labai gėdijosi atskleisti tėvams tikrąją priežastį, kodėl Ar- 
turas neįsileido jos į namus. Ji grįžo į senąjį savo kambarį ir įtū- 
žusi matavo žingsniais jo grindis. 

— Vargšė Helena, - padejavo Polė vyrui. - Siunta ant Arturo. 

— Ne, - paprastai atsakė Džeikas. — Širsta ant savęs. Ir vėl su- 
simovė. 

Helena nenorėjo girdėti apie Arturą nė vieno blogo žodžio. Kai 
paskambino Federikai ir papasakojo, kas nutiko, staiga metė ra- 
gelį, nutraukdama pokalbį, nes duktė tučtuojau apkaltino patėvį. 

— Ak, Federika, — nepakančiai atsiduso Helena. - Tu nieko 
apie tai nežinai. 

Kitą rytą ji užsuko pas Arturą, bet, radusi duris užrakintas, 
užvažiavo į jo darbą. 

— Arturai, galiu paaiškinti, - maldavo, bet jis nesiklausė. 

— To jau per daug, Helena, - kategoriškai nukirto vyras. —- Tu 
išsunkei mane. Nenoriu, kad grįžtum, nebent ketintum pasikeis- 
ti, o to nenuspręsi per dieną. Išeik ir pagalvok apie tai. 

Sukrėsta, kad Arturo jausmai išblėso, ji parslinko į namus ir 
ėmė raudoti motinai ant peties, skųsdamasi, kad vyras jos ne- 
bemyli. 

Tiesa buvo atskleista tik Tobiui. 

— Buvau užmezgusi romaną, - prisipažino Helena, kai jie sė- 
dėjo vėjuotame paplūdimyje ir šnekėjosi, ošiant bangų mūšai ir 
klykaujant kirams. 

— Ak, Helena, - atsiduso Tobis. - Su kuo, po perkūnais? 

— Su ispanu. 

— Ispanu? — sušuko jis, purtydamas galvą iš nuostabos, kad jo 
sesuo tokia kvaiša. 

— Su sumautu ispanu, - atsakė ji, sunerdama rankas ant krū- 
tinės ir šniurkščiodama iš savigailos. 

— Kodėl? 

— Nes atrodė panašus į Ramoną. 

Tobis pabaksnojo smėlį pagaliu. 

— Tave apsėdęs vaiduoklis, Helena, - liūdnai tarė. 

— Žinau, - atšovė ji ir pikčiau pridūrė: - Dabar žinau! 

— Visada įsigeidi, ko negali turėti. 

— Nebūtina to sakyti, - ėmė gintis Helena. — Buvau kvailė, 
pirmoji tai pripažįstu. 

— Ar mylėjai Arturą? — paklausė jis. Ji per bangas pažvelgė į 
pilkus debesis, sparčiai skriejančius artyn, ir prisiminė vyro įtū- 
žį. - Ar mylėjai? - pakartojo Tobis. 

— Aišku, mylėjau. Tik nesuvokiau mylinti. - Tobis susiraukė. — 
Tai ne pašėlusi, nežabota meilė Ramonui, - paaiškino Helena. — 
Ši ramesnė. Kažin, ar įsiklausiau į ją per gaudesį, buvau perdėm 
užsiėmusi. Mano meilė Arturui švelnesnė. Reikėjo šiek tiek laiko, 
bet dabar girdžiu jos balsą. 

— Gausmas visada nuslopsta daug anksčiau, ir, jei tau nušvinta 
laimė, lieka kažkas stipresnio ir ilgalaikiškesnio, - sukikeno To- 
bis, prisimindamas Džulianą. - Arturas geras žmogus. 

— Dabar suvokiu tai. Neįtikima, turėjau įsivelti į tuščius, be- 
prasmius santykius, kad pabusčiau ir suprasčiau, koks jis man 
svarbus. Baisiai elgiausi su Arturu. Buvau jam labai atšiauri, at- 
saini. O jis nieko nedarė, tik leido man šitaip pasibaisėtinai elgtis. 
Kuris kitas vyras būtų buvęs toks atlaidus? Aš neverta jo. - Ji 
įbedė į brolį dideles liūdnas akis. - Juk praradau jį? 

Tobis apkabino ją per pečius ir pabučiavo į galvą, kvepiančią 
druska. 

— Nežinau, mieloji. Tu niekad nepasimokai iš savo klaidų. 


Trisdešimt aštuntas skyrius 


gus. Židinyje spragsėjo ugnis. Jame Nunas visada žarstekliu 
baksnodavo malkas, norėdamas sutelkti mintis. Trockis tįsojo 
ant kilimėlio ir sunkiai dūsavo per miegus. Semas suvirpėjo iš 
šalčio. Įsmeigė žvilgsnį į odinę sofą, kur sėdėjo Federika, ir pri- 
siminė jos akis, nepermatomas, patamsėjusias, susitaikiusias su 
likimu, nelaimingą kūną, priėmusį stipriausią smūgį, kurį sudavė 
apgaulingai guodžiantis ją maistas. Buvo praradęs ne tik Nuną, 
mylimiausią senelį ir draugą, bet ir Federiką, ją nusičiupo kitas, 
visai netinkamas jai vyras. Semas bejėgiškai atsiduso; apgaudi- 
nėjo save, o juk neturėjo jos prarasti. Galėjo gauti Federiką, bet 
nenorėjo. 

Atsistojo ir ėmė žingsniuoti po kambarį, kad sušiltų. Ant le- 
dinių plaštakų užsitraukė megztinį ir susigūžė. Nesukurpė nė 
žodelio nuo tada, kai sugrįžo į namus rašyti. Vis baudėsi nusi- 
pirkti namelį, panašų į Tobio ir Džuliano. Jaunam vyrui nedera 
gyventi su tėvais, bet Semas neturėjo nei energijos, nei paskatos 
būstui susirasti. Kol buvo Pikthistlo dvare, jam nereikėjo niekur 
eiti ieškoti draugijos, gamintis valgio, mokėti nuomos ar pasko- 
los. Tėvas džiaugėsi, kad sūnus čia pat, ir dėstydavo jam savo te- 
orijas svetainėje priešais židinį, kuriame Molė ir Hestera kitados 
kepdavo zefyrus. 

Ingrida lyg šmėkla klaidžiojo po kambarius, plevendama ilgais 
drabužiais, paskui save palikdama dūmų pėdsaką ir beveik ne- 
pastebėdama Semo. Ji toliau triūsė gyvūnų prieglaudoje, tokioje 
perpildytoje, kad parvažiavęs namo iš Londono Semas, atidaręs 

megztinių stalčių, rado voveriuką, susiraičiusį jo mėgstamiau- 
siame kašmyro megztinyje su V raidės iškirpte ir nugrimzdusį į 
žiemos įmygį. 

Kai pasakė apie tai Ingridai, ši nusišypsojo ir tarė: 

— Ak, štai kur nulindo tas Amosas! Žinai, brangusis, būčiau 
ieškojusi visą žiemą. Netrukdyk jam iki pavasario, gerai? 

Tad Semas skolinosi tėvo megztinius, visuose juose žiojėjo 
kandžių arba pelių pragraužtos skylės, bet jis niekada neužsiim- 
davo fiziniu darbu ir vos teiškišdavo nosį į lauką, todėl megzti- 
niai retai išvysdavo dienos šviesą. Inigas neatpažino savo nuspu- 
rusio megztinio, kurį vilkėjo Semas, tik stipriai paplekšnojo jam 
per petį ir pasakė: 

— Sūnau, jei tau reikia pinigų, nepasididžiuok ir paprašyk. 

Semas atsakė, kad jam ir taip gerai. Du jaunesni jo broliai 
grįždavo namo savaitgaliais. Lusjenas studijavo Kembridže, o 
Džojus mokėsi paskutinėje mokyklos klasėje. Molė ir Hestera 
parvažiuodavo, kada galėdavo, nes abidvi dirbo visu etatu, todėl 
neturėjo per daug laisvalaikio. 

Molė visada pasišaipydavo iš Federikos, o Hestera liūdėjo, 
praradusi draugę. 

— Kitados buvom labai artimos, - dūsavo ji. — Viską pasipasa- 
kodavom viena kitai. 

— Štai kas nutinka, kai turtai ir aukštuomenė susuka galvą, — 
įgėlė Molė. - Jei mudvi su tavimi, Hestera, būtume kilmingos, ji 
tikrai nebūtų paskubomis atsikračiusi mūsų. 

Bet Semas žinojo tiesą, nes nebuvo taip apakintas pavydo kaip 
Molė. Jis neatskleidė savo jausmų ir slapstėsi už sunkių ąžuolinių 
Nuno darbo kambario durų. 

— Semas panašus į tėtį, - vieną savaitgalį nusijuokė Molė, bro- 
liui išlindus tik pavalgyti, - darosi vis niūresnis. 


Semas troško paskambinti Federikai, bet nežinojo, ką sakyti, ir 
nenorėjo, kad ji suprastų, kas parašė laiškelį. Jiems šnektelėjus 


per Nuno laidotuves, abejojo, ar ji labai apsidžiaugs, išgirdusi jo 


488 


Dėžutė su drugeliu 


balsą. Nusivylęs, kad negali bendrauti su ja, nusprendė išsiųsti 
dar vieną anoniminį laišką. Atsivertė Nuno knygą, atsisėdo prie 
židinio ir tirtėdamas iš šalčio mėgino surasti kelias eilutes, ku- 
rios jai galėtų padėti. Nuno parinkti žodžiai labai skyrėsi nuo tų, 
kurie būtų tikę Federikai, nes Violetai reikėjo padrąsinimo mylė- 
ti, o Federikai paskatos gyventi - nepriklausomai, ne kieno kito 
noru ar primesta valia. Jis vertė puslapius ir susikaupęs kramtė 
pieštuko galą. Pamanė, kad galėtų panaudoti vieną iš posmų apie 
meilę, bet šis labiau tiktų jam pačiam, besikamuojančiam „ant 
meilės grendymo“, juk Federika kankina jo mintis ir žeidžia šir- 
dį. Galėtų skirti kokį nors posmą apie liūdesį, kuris ją išmokytų, 
kad džiaugsmas ir liūdesys neatskiriami — be vieno neįmanoma 
patirti kito. 

Paskui Semui užkliuvo eilutės apie laisvę, jis sumojo, kad jos 
tinkamiausios. Pergalingai pabarbenęs šlapiu pieštuko galiuku, 
nusprendė: tik Federikos galioje palikti Tokilą. Tasai elgiasi su 
ja taip, kaip ji leidžia elgtis. Visada gali pasakyti „ne“ ir turi tai 
ištarti. Semas garsiai perskaitė ištrauką Trockiui, šis atmerkė 
įdubusias akis, nusižiovavo ir pasirąžė, paskui, kryptelėjęs galvą, 
budriai pastatė ausis. 

Nes kaip gali tironas valdyti laisvąjį ir išdidyjį, jei ne dėl jų 
pačių laisvėje slypinčios tironijos ir jų pačių išdidume slypinčios 
gėdos? 

Ir jeigu tai rūpestis, kurio jūs mielai atsikratytumėt, - argi jis 
jums primestas? Greičiau jūs patys jį pasirinkote. 

Ir jeigu tai baimė, kurią norėtumėt išsklaidyti, — tai juk šios 
baimės šaltinis - jūsų širdis, o ne ranka to, kurio bijote.* 

Semas atsisėdo prie Nuno stalo priešais kompiuterį ir surin- 
ko tekstą. Kitą pusvalandį sugaišo spausdindamas, užrašydamas 
voką ir užklijuodamas, nes kiekvieną darbelį atliko kuo kruopš- 
čiausiai, tarsi tai būtų meilės laiškas, atskleidžiantis jo širdies pa- 
slaptis. Susijaudinęs, kad bent akies krašteliu pamatys Federiką, 


* Chalilis Džibranas, „Pranašas“. 

kitą rytą išvažiavo ankstyvuoju traukiniu ir visą kelią spoksojo 
pro langą, nes buvo toks išsiblaškęs, kad negalėjo skaityti. Taksi 
atvažiavo tuo metu, kai moteris išėjo iš namų ir įsėdo į laukiantį 
jos automobilį. 

— Važiuokit paskui tą mersedesą, - liepė Semas vairuotojui, 
atsilošė ir ėmė klausytis dunksinčios savo širdies, galvoje kirbant 
bent kiek šviesesnėms mintims. 

Jį iškart pribloškė jos figūra. Federika sulyso, jos eisena vėl 
tapo tokia pat žvali, kokia buvo prieš ištekant. Odos nebebjauro- 
jo įtampa, ji sveikai švytėjo. Semas pasvarstė, ar šitaip pasikeisti 
ją paskatino jo laiškelis. Paskui jo veidas paniuro: o gal čia Tokilo 
nuopelnas? 


Federikai labai rūpėjo naujas požiūris į gyvenimą, nors buvo ne- 
lengva. Ji turėjo sunkiai dirbti su asmeniniu treneriu, kad numes- 
tų svorio ir pakeistų mitybą. Dabartinė jos būklė slėgė ją. Daugy- 
bę mėnesių Federika įdėmiai nežiūrėdavo į save veidrodyje, o kai 
nebegalėdavo įlįsti į drabužius, paprašydavo Tokilo, kad nupirk- 
tų naujų. Buvo sustambėjusi labiau, nei manė. Priaugo per dvy- 
lika kilogramų, oda atrodė suvargusi nuo šlemščiamo maisto. Ši 
savinaika turėjo baigtis, nes pirmadieniais, trečiadieniais, penk- 
tadieniais jos pasverti ir išmatuoti atvažiuodavo Džonas Berlis, ir 
juodu plūkdavosi, kol Federikai iš kiekvienos odos poros imdavo 
sunktis bemaž kruvinas prakaitas. Dažnai, netekusi vilties, ji su- 
šukdavo: 

— Tai neįmanoma! Esu linkusi stambėti! 

Tačiau treneris atsakydavo: 

— Gerai, jei nori būti stora, puiku, tada tau nebereikia manęs. 

Ir Federika imdavo prašyti jo tęsti mankštą. Rūpinosi, kad šal- 
dytuvas būtų prigrūstas vaisių, daržovių, laikėsi griežtos dietos tik 
todėl, kad, įsigeidusi traškučių ar šokolado, prisimindavo negailes- 
tingas, žiaurias Tokilo patyčias, tad verčiau sugrauždavo morką. 

Užuot leidusi Tokilo pinigus drabužiams, nuolat lankydavo- 
si pas kosmetologę ir vėl ėmė didžiuotis savo išvaizda. Krintant 

svoriui, didėjo jos savikliova. Federika sėmėsi stiprybės ir iš tėvo 
laiškelio, paslėpto dėžutės su drugeliu dugne. Išsitraukdavo jį 
dieną, kai Tokilas dirbdavo, o ji galėdavo pabūti viena su savo 
mintimis. Federika manė, kad tėvas buvo atvykęs, pamatė ją ir 
išsiuntė laišką. Troško, kad aplankytų ją, bet suprato, kodėl jis 
slapstosi. Norėjo, kad tėvas žinotų: ji nekaltina jo ir vis dar myli. 
Kasdien spaudžiant vis stipresniam šaltukui, artėjant Kalėdoms, 
Federika laukė, kada paskambins Halas ir pasakys senelių telefo- 
no numerį, deja, iš jo nebuvo jokios žinios. 

Paskui ji žengė pirmąjį nedrąsų žingsnį nepriklausomybės 
link. Mažą, bet labai svarbų. Automobiliu nuvažiavo į Slouno 
gatvę ir prisipirko naujų drabužių, kad pakeistų tuos, kurie tapo 
per dukslūs. Nors įsigijo porą tokių pat pilkų ir tamsiai mėlynų 
kelnių kostiumų, kokius jai išrinkdavo Tokilas, vis dėlto išsiruošė 
iš namų ir apsipirko pati, ir šitai sužadino malonų nepaklusnumo 
jausmą. Federika pirmąsyk ėmė maištauti. 

Nustebo, kad Tokilas nieko nepastebi. Dar keisčiau atrodė, 
kad jam viskas buvę nebuvę. Vyras džiaugėsi lieknesnėmis jos 
formomis, apkabino ją valdingomis rankomis ir pabučiavo sveti- 
mautojo lūpomis. 

— Esi tokia sumani, mažute, labai didžiuojuosi tavimi, — tarė 
jis. - Beveik atvirtai į tą pačią Federiką, kurią vedžiau. 

Ji turėjo susijaudinti; juk sulieknėjo dėl jo. Bet ar tikrai? Toki- 
las pamažu traukėsi iš jos pasaulio vidurio. 


Semas nusekė Federiką iki Šv. Jokūbo gatvės, ten ji išlipo iš au- 
tomobilio ir patraukė tolyn. Jis luktelėjo, kol ji įveiks pusiaukelę 
šaligatviu, ir iššokęs iš taksi leidosi iš paskos. Federika vilkėjo ilgą 
juodą paltą, avėjo zomšinius batus, švysčiojančius iš po pilkšvų 
kelnių kostiumo, prie jo buvo priderinusi kreminės spalvos šilki- 
nę palaidinukę. Atrodė elegantiškai, rafinuotai, ilgi balsvi plaukai 
buvo surišti į tvarkingą uodegą, krintančią ant palto nugaros. Ne- 
bebuvo liesutė perdėm drovi ir kupina abejonių paauglė, Semo 
pažinota Polpere. Atrodė pilnesnė, moteriškesnė, vis labiau pasi- 


491 


Santa Montefiore 


tikinti savimi. Jam užgniaužė gerklę nuo jausmų antplūdžio, nes 
tokią ją labiau mylėjo. Semui magėjo viską jai iškloti. 

Federika keliskart stabtelėjo pasižvalgyti į parduotuvių vitrinas 
ar dirstelėti į savo atspindį, šis vis dar ją stebino. Semas pėdino už 
penkių šimtų jardų, užsimaukšlinęs fetrinę tėvo skrybėlę, susigrū- 
dęs rankas į apkibusio šuns gaurais palto kišenes; ties alkūne žio- 
jėjo skylė, be abejonės, pragraužta itin uolios pelės. Susikūprinęs 
stebėjo ją pro rasojančius nuo šalčio ir dulksnos akinius. Jautėsi 
esąs it koks persekiotojas ir raudo iš gėdos, o akiniai traukėsi vis 
tirštesne migla, kol pro juos beveik nieko nebegalėjai matyti. 

Nukiūtino įkandin jos Arlingtono gatve iki „Ritz“ viešbučio. 
Tikėjosi, kad Federika bus sutarusi ten su kuo nors pietauti. 
Semo nuostabai, ji praėjo pro durininkus —- kiekvienas iš jų pa- 
lietė kepurę ranka su balta pirštine — ir patraukė Žaliojo parko 
kryptimi. Paspartinęs žingsnį, kad nesusidurtų su plūstelėjusiais 
iš metro stoties žmonėmis, jis pamatė ją įeinant į parką. Pasislė- 
pė už vartų, kol ji nustypčiojo it pašto karvelis iki suolo, stovinčio 
po nuogais žiemos medžiais. Federika atsisėdo, pasidėjo ant ke- 
lių rankinę ir įsispoksojo į ūkanotą parką. 

Semas nusėlino palei geležinę užtvarą, sustojo jai už nugaros, 
maždaug už šimto jardų, ir pažvelgė į vienišą figūrą, kuri, matyt, 
nieko nelaukė: nesidairė aplinkui, nedirsčiojo į laikrodį, tik su- 
stingusi spoksojo priešais save, paskendusi mintyse. 

Jis ištraukė rankas iš kišenių ir įsikibo į šlapius geležinius vir- 
bus, skiriančius nuo mylimos moters. Norėjo pašaukti ją vardu. 
Ištrūkęs iš Semo lūpų šūksnis būtų buvęs tikras išbandymas, juk 
jis niekada niekam nepasakojo apie Federiką. Vis dėlto neišdrįso. 
Tik stovėjo prišalusiais prie virbų pirštais spėliodamas, apie ką 
ji galvoja, patenkintas, kad yra netoli jos. Atpažino vienišų jos 
pečių nuolydį, ilgesingai pakreiptą galvą, nes žinojo, ką reiškia 
būti vienišam, ir suprato ją. Federika kelis kartus pasikasė nosį, 
užsikišo plaukų sruogą už ausies, o jis laukė, kada ji atsistos ir 
nueis. Kai praslinko valanda, o Federika vis dar nė nekrustelėjo, 
nusprendė grįžti prie jos namų ir įkišti laišką pro durų plyšį. 

Nenoromis paliko ją ir nusliūkino Šv. Jokūbo gatvės link. 
Ūmiai sudrebėjo iš šalčio ir vėl susigrūdo rankas į kišenes. Paska- 
tintas smalsumo, praėjo pro jos automobilį. Vairuotojas snaudė 
nunarinęs galvą, ši grimzdo pagurklio klostėse. Nuo smakro iki 
švarko atlapo jam buvo nudrykęs ilgas seilių tinklas. 

Semas nutaikė progą ir įspraudė laišką pro užpakalinio lan- 
go plyšį, paliktą Federikos. Matė, kaip tasai nusklendė ant sėdy- 
nės ir atvirto ta puse, kur buvo su meile išspausdinta: Federikai 
Kampionei. 


Federika sėdėjo ir džiūgavo, kad Tokilas nežino, kur ji. Brangino 
tas vienumos valandėles, persmelktas prisiminimų. Vėl pasvarstė, 
kodėl negali pastoti, ir nusprendė, kad būtų neteisinga ir nesąži- 
ninga gimdyti kūdikį, braškant santuokai. Turbūt tokia Dievo va- 
lia, juk Jis mato plačiau, pamanė ji. Tada ėmė galvoti apie Kalėdas 
ir spėlioti, ar Tokilas važiuos jų švęsti į Polperą su jos šeima. Kas- 
met žadėdavo tai padaryti, bet vietoj to nuskraidindavo Federiką 
į kokią nors egzotišką vietą. Ji kiekvieną kartą paskambindavo 
mamai ir atsiprašydavo už jį su tokiu užsidegimu, kad galop pati 
patikėdavo savo pramanais. Bet širdies gilumoje jausdavosi smar- 
kiai nuvilta. Labiausiai už viską norėjo grįžti namo į Kornvalį. 

Mielai prisimindavo vaikystę. Tie prisiminimai guosdavo, ati- 
traukdavo nuo tikrovės ir nelaimingai susiklosčiusio jos pačios 
gyvenimo. Federika prisimindavo iškylas paplūdimyje, kai ant 
sumuštinių pribirdavo smėlio ir būdavo taip šalta, kad iškylau- 
tojai sėdėdavo susigūžę ir tirtėdavo su storais megztiniais, kol 
Tobis pasiimdavo juos gaudyti jūrų ežių ir krabų. Džulianas rink- 
davo kriaukles ir padėdavo statyti pilis, o Helena sėdėdavo, šne- 
kėdavosi su savo motina ir kartkartėmis išsiblaškiusi pagirdavo 
vaikus už triūsą. Tai buvo idiliškos dienos. 

Ji kalbėdavosi su Tobiu, su Džulianu, su mama ir kartais su 
Hestera, bet ne taip dažnai kaip anomis dienomis, kai slapta 
nusėlindavo iki „Harrods“ telefono automato. Laikas ir aplin- 
kybės skyrė ją nuo pašnekovų it neįkopiamas kalnas. Šitai ji irgi 

pateisindavo, bet, tiesą sakant, viską nulėmė tai, kad Tokilas ne- 
mėgo jos šeimos. Jo manymu, ši buvo perdėm provinciali, jis 
kaip įmanydamas stengėsi atitolinti žmoną nuo jos šeimynykš- 
čių. Sutelkusi ryžtą, Federika būtų galėjusi įveikti tą kalną, bet 
kažin, ar būtų išdrįsusi nepaklusti vyrui. 

Ji labai mylėjo Tokilą, ir tai tapo įpročiu. Iš pradžių jai reikėjo 
jo, ir jis kurstė tą reikmę, kol ji nebegalėjo be jo apsieiti. Paskui 
prarado gebėjimą savarankiškai mąstyti. Per ketverius jų santuo- 
kos metus vyras pamažu prilenkė ją prie žemės; jei ji norėjo iš- 
trūkti, tam buvo vienintelis būdas — pakilti. Koks palankus jai, 
skendinčiai visiškoje neviltyje, turėjo būti likimas, juk tėvas at- 
siuntė dukteriai slaptą žinią, drąsindamas ją vėl atsitiesti, atgauti 
savikliovą ir savitvardą. Federika buvo pasirengusi griebtis bet 
ko. Bet viena pati ne kažin ką galėjo padaryti. 

Prisiminė tėvą ir pasvarstė, kaip atseks jį iš Londono. Jeigu jis 
lankėsi mieste, tikriausiai bus jau išvažiavęs. Ramonas niekada il- 
gai neužsibūdavo vienoje vietoje. Tėvą nuolat sekiodavo jo paties 
šešėlis ir ragindavo nestovėti vietoje. 

Sėdėdama vienu metu ji pajuto, kaip sprandą nutvilkė kažkie- 
no akių karštis. Nesąmoningai užsikišo plaukų sruogą už ausies, 
bet nedrįso atsigręžti. Nesmagiai pasiruzgino ant suolo. Tas ją 
slegiantis žvilgsnis Federikai buvo pažįstamas, guodžiantis. Stai- 
ga ji pamanė, kad gatvėje ją stebi tėvas, nenorėdamas išsiduo- 
ti. Umiai plūstelėjus drąsai, atsigręžė. Viltingomis akimis ėmė 
skvarbyti svetimų veidų minią per žiemos miglą, deja, nė vieno 
neatpažino. Nusivylusi atsiduso, žvilgtelėjo į laikrodį ir nuspren- 
dė, kad metas grįžti į automobilį. 

Federika patraukė gatve, įsmeigusi akis į šaligatvį, svarstyda- 
ma, kaip pradėti šneką apie Kalėdas. Atėjusi prie automobilio, 
rado miegant apsiseilėjusį vairuotoją ir pabeldė į langą. Jis krūp- 
telėjęs pabudo, pagrabaliojo užrakto ir, išsirangęs iš sėdynės, 
puolė atidaryti jai durelių. Bet ji, sėjusi pastebėti laišką, atvėrė jas 
pati. Paliepė vežti namo ir virpančioje rankoje laikydama laišką 
perskaitė ant voko: Federikai Kampionei. Beveik neabejojo, kad 

laiškas nuo tėvo, nežinančio jos naujosios pavardės, be to, nė vie- 
nas iš pažįstamų nebūtų vadinęs jos Kampione. Atplėšusi voką, 
godžiomis akimis rijo žodžius, tarsi atsiųstus paties Dievo. Tėvas 
tikrai ją stebėjo. 

Nes kaip gali tironas valdyti laisvąjį ir išdidyjį, jei ne dėl jų 
pačių laisvėje slypinčios tironijos ir jų pačių išdidume slypinčios 
gėdos? 

Ir jeigu tai rūpestis, kurio jūs mielai atsikratytumėt, - argi jis 
jums primestas? Greičiau jūs patys jį pasirinkote. 

Ir jeigu tai baimė, kurią norėtumėt išsklaidyti, - tai juk šios 
baimės šaltinis - jūsų širdis, o ne ranka to, kurio bijote. 

Federikai užkaito skruostai, paskui ėmė tvinkčioti iš gėdos. 

— Sustokit, man reikia išlipti, - ūmiai tarė ji. 

— Dabar? — sušuko vairuotojas, dirstelėdamas į ją veidrodyje. 

— Dabar. 

— Gerai, ponia, - sumišęs pakluso jis. 

Vairuotojas nenoriai įsuko į ramią gatvę ir privažiavo prie ša- 
ligatvio. Federika atlapojo dureles ir išsmuko ant šlapios jo dan- 
gos. Skubiai nuėjo gatve, kol rado nedidelę kavinukę. Įpuolusi į 
ją, atsisėdo prie kampinio staliuko, užsisakė puodelį arbatos ir 
pašiurpusi įsistebeilijo į laišką. Ar ji tikrai neturi nė kruopelės 
išdidumo? Ar kenčia per tai, kad yra silpna ir bevalė? Ar Toki- 
las, vyras, kurį manė mylinti, iš tiesų yra tironas, kontroliuojantis 
kiekvieną jos krustelėjimą? 

Ji buvo akla, taip skendo kančiose, taip gailėjosi savęs, kad ne- 
drįso nė pamanyti galinti išsigelbėti tik savo jėgomis. Paklusti jai 
atrodė natūraliau nei maištauti. Dabar gūžėsi, stokodama ryž- 
to ir stiprybės. Buvo beviltiška. Vėl perskaitė ištrauką, ir staiga 
jai viskas tapo labai aišku. Spoksodama į arbatą, Federika prieš 
akis naujai išvydo savo santuoką. Tas vaizdas ją išgąsdino ir pri- 
bloškė. Ji leido Tokilui valdyti savo gyvenimą, kiekvieną jo sritį, 
tai apėmė ir jos vilkimus drabužius, ir žmones, su kuriais reikia 
bendrauti. Apmaudžiai prisiminė, kaip gudriai jis sutrukdydavo 
jai grįžti į Polperą. Kaip po tuputį ėjo visiškos diktatūros link. 

Tokilui buvo negana žmonos meilės, jis troško ir jos laisvės. Se- 
mas buvo teisus. Ak, kad ji būtų išdrįsusi paimti jo tiesiamą ran- 
ką. Net Arturas įspėjo Federiką, bet ji patėvio nesiklausė. 


Galop vėlyvą popietę parsigavo namo. Tokilo nebuvo. Atidariu- 
si šaldytuvą, išsiėmė butelį greipfrutų sulčių. Tada užlipo į viršų 
ir prisileido vonią. Kūnas net virpėjo iš ryžto. Ji praleis Kalėdas 
Polpere, patiks šitai Tokilui ar ne. Tiesą sakant, Federika ims drą- 
siai priešintis. Ji nusirengė ir apsisiautė chalatu, repetuodama, ką 
sakys vyrui. Tai atrodė paprasta, bet moteris būgštavo, kad atsi- 
dūrus su juo akis į akį jai užaks gerklė. 

Paskui ją apėmė panika, kad Tokilas bus viską jau suplanavęs. 
Prisiminė jo grasinimą išvežti ją į Mauricijų ir susigūžė. Jis ne- 
būtų susipratęs jai pasakyti. Federika visada leisdavo jam viską 
planuoti, net nerašė dienoraščio. Dabar reikėjo pasirengti, kad 
jis negalėtų ja manipuliuoti. Nubėgo laiptais į vyro darbo kam- 
barį ir ėmė traukioti stalo stalčius. Viskas gulėjo savo vietoje, net 
pieštukai buvo išrikiuoti tvarkingai, nudrožti iki vienodo ilgumo, 
retai naudojami. Stalčiuose nieko neradusi, ji ėmė raustis spinto- 
se, bet ir ten ničnieko nebuvo. Jokių lėktuvo bilietų ar kokių nors 
kitų įkalčių. Nuskubėjo viršun ir pradėjo griozti erdvią drabuži- 
nę, kur rikiavosi nublizginti Tokilo batai; į kiekvieną iš jų buvo 
įmautas raudonmedžio kurpalis. 

Staiga Federikai liovėsi rūpėjęs darbo kalendorius, ji ėmė ieš- 
koti ko nors kito, tarsi būtų staiga suaugusi ir galų gale gebanti 
matyti pasaulį anapus kokono, kuriame buvo laikoma savo vyro. 
Jos rankos karštligiškai krėtė jo švarkų ir kelnių, tobulai suka- 
bintų ant medinių pakabų, kišenes. Širdis neramiai tvaksėjo, nes 
Tokilas galėjo parsirasti bet kurią akimirką. Smalsumas pastū- 
mėjo Federiką prie stovinčio šalia lovos jo staliuko stalčiaus, jos 
pirštai užčiuopė stačiakampę knygutę jame. Atvertė ją. Tai buvo 
oda įrišta užrašų knygelė su ranka surašytais darbais, kuriuos 
reikia padaryti. Knygelės pradžioje buvo įkišta momentinė jau- 
nos moters nuotrauka, toji visai nesigėdydama nuoga sėdėjo ant 

kėdės išskėtusi kojas ir šypsojo, pasitikėdama savo žavesio galia. 
Federikai sustingo širdis. Ji atpažino moterį iš veido, sumojo, kas 
ji tokia. Kodėl taip ilgai to nesuvokė? 


Paskambino Hesterai. Draugė, išgirdusi keistą Federikos balsą, 
suprato, kad atsitiko kas nors rimto. 

— Kąjis tau padarė? — paklausė ji. 

— Man tavęs reikia, - ėmė prašyti Federika, iš akių plūstant 
ašaromis. — Ar atvažiuosi paimti manęs? 

Hestera padėjo ragelį, čiupo raktus ir užtrenkė duris, netarusi 
nė žodžio Molei, iškišusiai galvą iš garuojančio vonios kambario 
ir nustebusiai, kas, po šimts, čia dedasi. 

Kai Hestera atvažiavo prie Federikos namo, ši stovėjo tarp- 
duryje su chalatu, spausdama prie krūtinės paprastą medinę dė- 
žutę. Baimingai dairydamasi, nubėgo laiptais ir nėrė į laukiantį 
automobilį. 

— Važiuosi šitaip apsirengusi? — nustebusi aiktelėjo Hestera. 

Federika puolė į ašaras. 

— Taip, nes tai visa, ką atsinešiau tekėdama. Savo dėžutę ir 
pasitikėjimą. 


Vos tik jos be jokių trikdžių atsidūrė Pimliko bute, Federikos 
rauda virto isterišku juoku. Molė ir Hestera neramiai susižvelgė, 
prisimindamos Helenos vestuves, kai Federika liguistai raudojo 
dėl Semo. Kai draugė nusiramino tiek, kad galėjo kalbėti, ji nu- 
sišluostė akis į chalato rankovę ir suprunkštė. 

— Kaip jautiesi? — susirūpino Molė. 

— Kur kas geriau, —- sunkiai tvardydamasi atsakė Federika. — 
Tik pamiršau užsukti vonios čiaupą! 


Trisdešimt devintas skyrius 


Tokilui grįžus namo, vanduo jau kliokė laiptais. Išsigandęs, kad 
kas nors nutiko Federikai, jis užlėkė į miegamąjį, kojoms slysčio- 
jant ant šlapio kilimo, iš nerimo tvinkčiojant kraujui galvoje. 

— Federika! - sušuko. - Federika! Ar tau negera? - Klupdamas 
įpuolė į vonios kambarį, kur per kraštus kaskadomis nesuvaldo- 
mai pylėsi vanduo. Tokilas užsuko čiaupus, įmerkė ranką iki du- 
gno ir ištraukė kaištį. Vanduo linksmai sugurguliavo. — Velniai 
griebtų! — nusikeikė jis, žiūrėdamas į brangius kilimus, kuriuos 
teks išmesti. 

Tada pasidairė žmonos, bet išvydo tik jos drabužius, tvarkin- 
gai sulankstytus ant lovos. Pastebėjo už durų kabant tik vieną 
chalatą. Dar kartą šūktelėjęs ją vardu, ėmė ieškoti po visus na- 
mus. Deja, Federika neatsiliepė, tik nuo sienų atsimušė jo balso 
aidas. Atsisėdęs ant lovos krašto, Tokilas pasitrynė smakrą. 

Buvo labai sunerimęs. Ji dingo. Nebuvo jokių grumtynių ar 
įsilaužimo pėdsakų, vien patvinusi vonia. Galop jis pakėlė telefo- 
no ragelį ir paskambino vairuotojui. 

— Pone Jensenai, — mąsliai atsakė Polas, — ji kokią valandą 
vaikštinėjo po parduotuves Šv. Jokūbo gatvėje, tada pakeliui į 
namus staiga paprašė manęs sustoti. Galite įsivaizduoti, pone 
Jensenai, kad aš truputį sunerimau. Ji atrodė nusiminusi... Ne, 
nežinau kodėl, pone Jensenai, tiesiog buvo išblyškusi. Nubėgo 
šaligatviu ir nėrė į kavinę, joje praleido maždaug valandą. Par- 
vežama namo, jautėsi gerai. Tada ir aš patraukiau namo, pone 
Jensenai. Ji sakė, kad manęs nebereikės. - Stojo trumpa tyla. — 
Pone Jensenai, — vairuotojas staiga ėmė būgštauti, kad galbūt su- 
klydo. - Pone Jensenai! Juk poniai nebereikėjo manęs? 


Dėžutė su drugeliu 

— Viskas gerai, Polai, - nuramino jį Tokilas, bet vidury sakinio 
jo balsas užlūžo. 

Padėjo ragelį ir smarkiai pasikrapštė šeriuotą smakrą. Paskui 
jo akys už kai ko užkliuvo. Stalelio prie lovos stalčius buvo pra- 
viras, nes Federika neuždarė jo iki galo. Tokilas visada pastebė- 
davo smulkmenas. Atidaręs stalčių, rado apverstą užrašų knygu- 
tę, buvo ją palikęs gulinčią kitaip. Čiupo ir ėmė vartyti. Išvydęs 
priešlapyje įklijuotą Lučijos nuotrauką, garsiai sudejavo. Jis viską 
suprato. Ji išbėgo tokios būklės, kad net pamiršo užsukti čiaupus. 

Tokilas išplėšė nuotrauką, sudraskė į smulkius skutelius ir 
įniršęs subėrė į šiukšliadėžę. Ji ne taip suprato, toji nuotrauka 
buvo padaryta prieš daugelį metų. Jis viską paaiškins, ir Federi- 
ka jam atleis. Suirzęs apsidairė kambaryje, ar ji susikrovė krepšį. 
Ne. Nieko nepasiėmė, net apatinių drabužių. Tikriausiai išlėkė su 
chalatu. Jis atpalaidavo pečius. Akivaizdu, kad ketino grįžti. Ar 
toli nukeliautų, taip vilkėdama? 


Federika viską išklojo Molei ir Hesterai, bet nutylėjo apie anoni- 
minius poetiškus laiškus. Nusprendė, kad jie liks paslaptyje, kol 
ji suras tėvą. 

Trys draugės sėdėjo prieš dujinį židinį, pasistačiusios du bu- 
telius pigaus raudonojo vyno, o Kenis Rodžersas dainavo: „Pats 
metas palikti mane, Lusile:' 

Molę žavėjo Federikos pasaulis, kuriame ši jautėsi nelaimin- 
ga. Molė nesuvokė, kad dizainerių drabužiai ir krokodilo odos 
rankinės — dar ne viskas. 

Hestera klausėsi, labai ją užjausdama. 

— Matau, kad esi labai nelaiminga, Fede. O ką dabar darysi? 

— Grįšiu namo į Polperą ir viską pradėsiu iš naujo, — atsakė 
Federika. 

— Paliksi Tokilą? — sušuko Molė ir užsidegė cigaretę. 

— Žinoma, kad paliks, — tarė Hestera. - Jis tikras bjaurybė. Tu 
nusipelnei gyventi kur kas geriau, - pridūrė ir meiliai suspaudė 
Federikos ranką. 

— Kol būsiu gyva, nė nežvilgtelėsiu kito vyro pusėn, - sušnarpš- 
tė Federika. — Noriu šiek tiek pabūti viena ir apsispręsti. Man rei- 
kia susivokti pačioje savyje. Esu kamuojama abejonių dėl visko. 


Suskambus telefonui, visos įsitempė. Molė ir Hestera sužiuro į 
Federiką, baimingai spoksančią į aparatą. 

— Atsiliepk, Mole, — tarė ji nusilpusiu iš nerimo balsu. Pri- 
glaudė nykštį prie lūpų ir ėmė kramtyti odelę aplink nagą. - Tu 
manęs nematei, — niūriai pridūrė. 

Molė pakilo nuo grindų. Vynui siūbtelėjus iš galvos į kojų 
pirštų galus, tučtuojau išsiblaivė. Giliai įkvėpusi, pakėlė telefo- 
no ragelį. Skambėjimas nutraukė kambaryje tvyrančią slogią nuo 
laukimo tylą. 

— Alio, - atsiliepė Molė, stengdamasi iš paskutiniųjų kalbė- 
ti natūraliai. Jos pečiai nusviro. - Semai! Po šimts, kodėl man 
skambini? Mus ištiko krizė, todėl... Ką, dabar? O Dieve! Gausi 
miegoti svetainėje. Federika su Hestera... ilga istorija, papasako- 
sim, kai pasirodysi... Gerai, netrukus pasimatysim. — Ji šypsoda- 
ma išjungė telefoną. — Dar vienas vakarėlio dalyvis, - nusijuo- 
kė. - Atsikimškim kitą butelį vyno. 


— Semas pavėlavo į sumautą traukinį, - pranešė Molė, įliuok- 
sėdama virtuvėn. 

— Kaip visada, - atsiduso Hestera. - Po Nuno mirties visiškai 
paniręs į savo pasaulėlį. 

— Vargšas Semas, - tarė Federika. - Juk jis išties mylėjo Nuną. 

— Labiau nei kitus. Labiau nei mamą ir tėtį, - tarė Molė, grį- 
žusi su dar vienu buteliu bordo. - Supranti, Nunas daugiausia 
laiko praleisdavo su Semu. Nesusilaukė sūnaus, bet kaip tikras 
šovinistas tikriausiai būtų norėjęs jį turėti. Todėl sūnų jam atsto- 
jo Semas. Tėtis atidavė jam Nuno darbo kambarį, kad galėtų ra- 
šyti. Vienas Dievas težino, ką jis rašinėja. Bet lindi ten užsiraki- 
nęs kiaurą dieną kaip ir tėtis. Vieninteliam Trockiui leidžiama 
būti šalia, - pridūrė, atkimšdama butelį. 

— Jam reikėtų susirasti merginą, — pasakė Hestera. - Anks- 
čiau neatsigindavo jų. 

— Kai buvo nenuplikęs, - pašaipiai nusikvatojo Molė. 

— Semas ne koks nors Samsonas, Mole, - papeikė ją Hestera, 
gindama brolį. - Mielas man ir pliktelėjęs. Nebe toks gražus, at- 
šiaurokas, bet patrauklus. 

Molė nepatenkinta suraukė nosį. 

— Kiekvienam savo, - suprunkštė ji ir išpūtė dūmų ratilus iš 
burnos. 

— Gyvendama su Tokilu, supratau vieną dalyką, - liūdnai tarė 
Federika. — Išvaizda gali būti apgaulinga. Nėra gražesnio ir sa- 
vanaudiškesnio už jį, bet man labiau patinka prasta išvaizda ir 
gražus vidus. 

Susigėdusi, kad žavėjosi Tokilu, Molė nudelbė akis. 


Kai į butą atėjo Semas, Federika buvo priblokšta, kad šitaip grei- 
tai gali nusidėvėti jaunas žmogus, kitados buvęs auksaplaukis 
ir rafinuotas it tobula graikų skulptūra. Jis įsliūkino susigūžęs, 
tirtėdamas iš šalčio, papilkusiu veidu kaip per Nuno laidotuves. 
Akyse atsispindėjo nuovargis, nes visą džiaugsmą ir energiją 
buvo išsunkęs ilgesys. Išvydęs ją, Semas droviai šyptelėjo, nors 
norėjo pribėgti artyn ir priglausti. Prisiminusi nesmagų jųdvie- 
jų pokalbį per laidotuves, Federika irgi jam nusišypsojo, parodė, 
kad atleido ir viską pamiršo. Atsistojo pasisveikinti su juo. 

Jis uždėjo rankas jai ant pečių. 

— Kaip gyvuoji? —- rimtai paklausė. 

— Dabar gerai, - atsakė ji, atšlydama ir trindamasi jo paliktus 
įspaudus odoje. - Palikau Tokilą, - prisipažino ir vėl atsisėdo ant 
kilimo priešais židinį. 

— Palikai Tokilą? — nepatikliai paklausė Semas ir nusigręžė, 
kad Federika nepamatytų šviesos, sutviskusios jo akyse, ir perga- 
lingos šypsenos lūpose. - Palikai Tokilą? - pakartojo. 

— Viskas baigta, - nukirto ji. 

— Tą įvykį laistome vynu, - linksmai pridūrė Molė. 

— Tikriau, vynu reiškiame jai užuojautą, — tarė Hestera. — 
Vargšė Fedė apsisprendė tvirtai. 

— Kas nutiko? - susidomėjo Semas, nusivilko paltą ir atsisėdo 
ant sofos. Jį išpylė karštis. Vargais negalais išsinėrė iš tėvo megz- 
tinio ir liko su mėlynais marškiniais, prasegti jų rankogaliai lais- 
vai tabalavo aplink riešus. 

— Ak, ilgas pasakojimas, — atsakė ji ir siurbtelėjo vyno, jausda- 
masi kur kas geriau. 

— Mole, duok man taurę, - pralinksmėjo jis. - Fede, tu nepa- 
prastai stipri. Labai didžiuojuosi tavimi. Tu padarei sunkiausią 
pasaulyje dalyką. Ir pati viena. 

— Ne visai, - paprieštaravo ji. Semas nusuko žvilgsnį. - Na, 
man atsivėrė akys. Turbūt mažumėlę suaugau. Negaliu patikėti, 
kad buvau tokia ribota ir silpna. Veltui sugaišau ketverius gyve- 
nimo metus. 

— Tikrai nesugaišai, Fede. Labai daug sužinojai apie žmogaus 
prigimtį, bet svarbiausia, pažinai save, - pažėrė išminties Semas. 
Tada nukreipė pokalbį kita linkme. - Ką dabar veiksi? 

— Grįšiu namo. Mudvi su mama būsim puiki porelė. 

— Taip, jau girdėjom, kas jai nutiko, - pasakė Hestera. - Labai 
apmaudu. 

— Ji kvailė, —- atsiduso Federika. 

Visi susiraukė, staiga išgirdę, kaip pasikeitė jos požiūris, juk 
gerai žinojo, ką Fedė mano apie patėvį. 

— O man atrodė, kad tu neapkenti Arturo, - įsiterpė Molė, 
kratydama pelenus ant kilimo. 

— Tarkim, aš blogai jį supratau. Dabar viskas daug aiškiau, — 
ji išsišiepė Semui. — Turėsiu atsiprašyti. Be to, nepaklausiau jo, 
nors reikėjo. 

Semas tai pripažino šyptelėjimu. 

— Jei nori, važiuosiu traukiniu su tavimi, — pasisiūlė. 

Dėkinga Federika linktelėjo jam. 

— Tikrai? — Ji lengviau atsiduso. — Jausiuosi kur kas geriau. 
Labai bijau, kad vyras mane ras ir parsitemps atgal. 

— Tegu tik prisiartina, kaipmat nudobsiu, - sukikeno Semas. 
Nenorėjo, kad Federika pamanytų jį kalbant rimtai. 


Tą naktį Federika ir Semas beveik nesudėjo bluosto. Hesterai ir 
Molei nuėjus gulti, dar ilgai gurkšnojo vyną ir šnekėjosi. Ji at- 
skleidė jam savo rūpesčius ir paslaptis, o jis klausėsi su užuojau- 
ta, kaip anądien tarp katilėlių. 

— Ak, jei būčiau išdrįsusi tau viską papasakoti, kai mudu pie- 
tavom, — pasakė ji. 

— Nepapasakojai tik per plauką. 

— Žinau. 

— Kas tave išgąsdino? - švelniai paklausė Semas. 

Ji kurį laiką pamąstė, žiūrėdama, kaip dujiniame židinyje 
linksmai šokčioja auksinės liepsnos. 

— Nesuvokiau esanti nelaiminga, - galiausiai pasakė ir papur- 
tė galvą. - Žinau, tai panašu į beprotybę, bet negalėjau sau to 
pripažinti. Maniau jį mylinti. 

— Tai jokia beprotybė. 

— Nejaugi? 

— Taip, - jis paėmė ją už rankos. - Nesuklydai, jį mylėdama. 
Tai jis suklydo, piktnaudžiaudamas tavo meile. 

Ji meiliai nusišypsojo jam. 

— Viską puikiai supranti. 

— Ne viską. Tik tave. 


Kitą rytą Federika pasiskolino drabužių iš Hesteros. Jai sprau- 
džiantis į džinsus, svetainėje pasigirdo Molės riksmas. 

— O Dieve! Viešpatie švenčiausias! - Visos puolė prie lango. — 
Ne, Fede, nesirodyk, - ji užstojo jai kelią. - Jis ten! Laukia ta- 
vęs, - sušnypštė. - Pamatė mane žiūrint pro langą. 

Federika ėmė žingsniuoti po kambarį. Molė užtraukė užuolai- 
dą ir įsispoksojo į patrauklų vyriškį, šis stovėjo šalia poršo, liūd- 
nai sunėręs rankas ant krūtinės. 

— Po paraliais, ką man daryti? - susinervino Federika, vėl įsi- 
kąsdama nykštį. 

Semas prisėdo ant sofos ranktūrio. 

— Užsakysiu taksi, ir mudu išvažiuosim drauge, - jis ryžtingai 
čiupo telefono ragelį. - Tai paprasta. 

— Kažin, ar galėsiu pažvelgti jam į akis. 

— Aišku, galėsi. Juk užteko ryžto jį palikti, — tvirtino jis. — Tai- 
gi rasi jėgų ir pasakyti, kad viskas baigta. 

— Abejoju. 

— Įstengsi pasakyti, - rimtai ištarė Semas. — Arba pasakysiu aš. 

— Jei jau įveikei šitokį kelią, Fede, tai nebegali trauktis, — pri- 
tarė Hestera. 

— Aš pati tikrai nenorėčiau grįžti namo, kur laukia permirkęs 
kilimas ir įsiutęs vyras, — įsiterpė Molė. — Kad ir koks išvaizdus 
šis būtų. 

Semas pakėlė akis į dangų ir iškvietė taksi. 

— Tik įsivaizduok, kur sugrįžtum, - atsargiai tarė jis ir sulaikęs 
kvapą lūkuriavo, kol ji žingsniavo po kambarį, įsisprendusi į šo- 
nus, svarstydama, ką toliau daryti. Tepaklausė: - Fede, ar patinki 
sau? - Ji baugščiomis akimis pažvelgė į jį ir papurtė galvą. - Tada 
atsikratyk senosios savęs ir važiuok su manimi. — Jis atsistojo ir 
paėmė ją už abiejų rankų. - Tu gerai darai. 

— Bet jis myli mane, - mėgino prieštarauti Federika. 

Semas suspaudė jos rankas. 

— Ne, jis tavęs nemyli, Fede. Nori tave turėti kaip automo- 
bilį ar namą. Jei mylėtų, džiaugtųsi tavo laisve, tavo didėjančia 
savikliova, tavo sėkme. Jei mylėtų, skatintų tave tiesti gyvenime 
savo kelią. Būtų nupirkęs tau fotoaparatą ir sumokėjęs už pamo- 
kas, užuot aprūpinęs kvailais juokingais batais bei rankinėmis. 
Tu jam tarsi lėlė, kuria jis gali manipuliuoti. Bet tu ne lėlė, Fede, 
o asmenybė, turinti tikslų ir savitumo. Jei grįši pas jį, būsi taip 
išsunkta, kad nebesuregsi nė minties. Pagalvok apie tai. 

Federika stovėjo ir varstė Semą akimis, žinojo, kad jis teisus, 
suvokė pirmiau už jį. 

— Gerai, padarykim, kaip sakai, — atsakė tvirtu balsu. — Bet, 
mums išėjus iš namų, noriu pasišnekėti su juo, - užsispyrė ji. 

Pamačiusi, kad Semas nepritariamai kilsteli antakius, skubiai 
pridūrė: — Reikia, kad pati jam tai pasakyčiau. Turiu įrodyti sau, 
kad galiu. 


Po dvidešimties minučių, Semui ir Federikai nulipus laiptais į 
gatvę, Tokilas pribėgo prie jos ir apkabino. Semas tučtuojau pa- 
mėgino juos išskirti. 

— Duok mums ramybę! - suurzgė Tokilas. 

Jie susistumdė, ir Federikai pavyko ištrūkti. 

— Nešdinkis, Tokilai! - suriko ji. - Viskas baigta. - Tada pa- 
stebėjo prislėgtą jo veidą, krauju pasruvusias akis ir apgailėtinai 
sukumpusius pečius. 

— Neužmigau visą naktį. Labai nerimavau, - paaiškino jis ir 
pakėlė delnus į dangų. - Galėjai man pranešti, kur esi. Maniau, 
kas nors tave pagrobė. 

Federika atsigręžė į Semą. 

— Luktelėk manęs automobilyje, - paliepė. 

Šis nupėdino skaudama širdimi. Sustojo prie automobilio, pa- 
siruošęs užstoti ją, bet vylėsi, kad neprireiks. Fedė turi išmokti 
išsiversti viena, be tėvo, sutuoktinio, be niekieno pagalbos. Vos 
to išmoks, bus išties pasirengusi mylėti, pamanė jis. Kad ir kiek 
ilgai šitai truks, jis lauks jos. 

— Ta nuotrauka daryta prieš daug metų, mažute. Argi nema- 
tei, kad sena? — teisinosi Tokilas, siekdamas jos. Federika žing- 
telėjo atgal ir mostelėjo, kad jis laikytųsi atokiau. - Nagi, mielo- 
ji, nesu užmezgęs jokio romano. Myliu tave. Be tavęs pražūsiu. 
Mums gera kartu. 

— Viskas baigta, Tokilai, - ji papurtė galvą. 

— Nekvailiok, Federika. Suprantu, tu pyksti. Važiuokim namo 
ir protingai pasišnekėkim. Neatsisakyk to, ką mudu turim. Juk tai 
nepakartojama, - maldavo jis, nukreipdamas žvilgsnį į Semą; šis 
stovėjo netoliese lyg apsaugininkas. 

— Nevadink manęs mažute. Man labai nepatinka, - atšovė 
Federika. Tokilas atrodė pažeidžiamas, ir staiga šitai jai suteikė 
galių. - Namo negrįšiu. 

Jis stengėsi negirdėti, koks neklusnus jos balsas. 

— Po šimts velnių, nėra taip, kaip manai! —- suniurzgė pro su- 
kąstus dantis, užgniauždamas nusivylimą. —- Suklydau, kad pasi- 
likau tą nuotrauką, tai negi bausi mane už tokią menką klaidelę? 
Svarbu, kad myliu tave. O meilė atlaidi, velniai rautų. 

— Meilė - tai pasitikėjimas, — šaltai atsakė ji. 

— Tada tikėk manimi: nesu užmezgęs romano. Lučija —- sena 
bičiulė, ta nuotrauka buvo pokštas. 

— Netikiu nė vienu tavo žodžiu. 

— Ar tiki, kai sakau, kad myliu tave? - maldaujamai paklau- 
sė jis. 

— Tu nemyli manęs, Tokilai. Nori mane turėti kaip automo- 
bilį ar namą. Tau esu lėlė, kurią rengi, kartais kur nors nusivedi, 
paskui pažaidi su manim, bet nemyli. Jei būtum mylėjęs, būtum 
leidęs man pačiai spręsti. - Federikai ėmė svaigti galva nuo pasi- 
tikėjimo savimi. 

Tokilas apstulbo. Ji dar niekada šitaip nešnekėjo. Negalėda- 
mas suvaldyti vis didėjančio pykčio, jis įkvėpė pro nosį lyg įniršęs 
bulius. 

— Tai ką darysi? - tyliai paklausė, karingai prisimerkdamas. — 
Grįši į aną provincijos miestelį pakrantėje? Atgal pas neurotikę 
motiną ir buržujus senelius? —- Tada linktelėjo į Semą ir kandžiai 
įgėlė: —- O gal pas aną keistuolių šeimynėlę? — Semas užgniaužė 
šypseną. — Galiu tau duoti, ko tik įsigeisi. 

Federika drąsiai atsitiesė. 

— Ką? Nupirksi dar kelias rankines, dar daugiau porų batų? 
Būk geras, Tokilai, nesielk su manimi kaip globėjas. Tavo vidus 
kaip tuščia puodynė, nebenoriu būti su tavimi. Bendrausime per 
advokatus, ir nemėgink sekti paskui mane, nes žinai, ką? Semo 
šeimos keistenybės užkrečiamos, o juk nenori pats jomis užsi- 
krėsti, kaip aš užsikrėčiau? 

— Gailėsies visą likusį gyvenimą! Atgal tavęs nebepriimsiu! 
Tikrai gailėsiesi! - šaukė Tokilas, Federikai žengiant prie Semo, 
kuris laukė jos šalia atvirų taksi durelių. 

Jai įlipus į automobilį, Semas išdidžiai nusišypsojo, įsėdo pats 
ir užtrenkė dureles. Kai pažvelgė į Molės ir Hesteros buto lan- 
gą, anapus stiklo jam šypsojo du laimingi veidai. Hestera pakėlė 
nykštį ir linktelėjo. 

Tokilas nuvažiavo, žvygindamas poršo padangas, ir ant kelio 
liko du tūžmastingai garuojantys juodi dryžiai. 

Federika susmuko ant sėdynės, staiga pajutusi drebant rankas 
ir kojas. 

— Jau viskas, pone? — paklausė taksi vairuotojas, su pasimė- 
gavimu stebėjęs įvykį. - Buvo įdomiau nei žiūrėti „Ist Endo gy- 
ventojus“*. 

— Prašom nuvežti į Pedingtono stotį, - paprašė Semas ir ap- 
kabino Federiką per pečius. 

Ji leidosi jo apglėbiama ir tylomis prisiminė paskutinius ke- 
tverius savo gyvenimo metus, jausdama gailestį ir palengvėjimą. 


Federika parvažiavo į patį šurmulį, nes čia pat buvo Kalėdos, be 
to, visi džiaugėsi, jai sugrįžus. Ingrida atvirai pareiškė, kad To- 
kilas jai atrodęs baisus, nemalonus žmogus, o Tobis su Džulia- 
nu prisipažino prisiminę, kur jį matė, tik buvę per vėlu ko nors 
griebtis. 

— Jis pasipūtęs ir savimyla, - tvirtino juodu. — Mes tikrai tave 
apvylėm, Fede. 

Helena buvo patenkinta, kad ne ji viena yra labai nelaiminga, 
ir su dukra ilgai vaikščiojo ant skardžių, dejuodama dėl skaudi- 
nančios ją Arturo tylos. 

— Praradau jį, Fede. Jis net nesišneka su manimi, - verkšleno ji. 

Džeikas ir Polė guodė ir Federiką, ir savo dukterį. Dramatiški 
įvykiai staiga suvienijo šeimą. Polė gamino didžiules lazanijas su 
daržovėmis, duonos ir sviesto pudingus, ir visi septyni susėsdavo 
prie stalo, apsupti Džeiko laivo modelių, - šie dabar kabojo pa- 
luby, kad kerėpliškos alkūnės nenubrauktų ant grindų, - gerdavo 


* BBC serialas. 

vyną ir Polės šeivamedžių sultis iš didžiulių taurių, išsyk regzda- 
mi kelis pokalbius. 

Federika iškart apsigyveno pas Tobį, Džulianą ir Rastą, drauge 
su mama vesdavosi šunį į ilgus pasivaikščiojimus. Padėjo Tobiui 
papuošti kambarius Kalėdoms, o Džulianas ją nuvežė į miestelį 
pirkti dovanėlių. 

— Neturiu nė skatiko, — tarė ji, prisimindama, kad Londone 
liko krūva pinigų. 

— Aš turiu, — linksmai pasakė Džulianas, — gali imti, kiek tau 
reikia. 

Ji praleisdavo Pikthistlo dvare ne mažiau laiko nei Tobio ir 
Džuliano namuose. Voveriukas, įsitaisęs Semo megztinių stal- 
čiuje, pabudo per anksti, todėl Ingridai pavyko išsaugoti jo lizdą 
eglutės viršūnėje, bet po Semo lova apsigyveno pelių šeimynėlė, 
taigi jis buvo priverstas miegoti viename iš laisvų kambarių, kad 
jai netrukdytų. Abi šeimos drauge šventė Kalėdas: rengė vakarė- 
lius ir pietus, nesibaigiančius ir tarpušvenčiu, o Naujuosius visi 
sutiko keldami šampano taures ir apkabindami vienas kitą. 

Suspaudęs glėbyje Federiką, Semas švelniai, meiliai pabučiavo 
ją į skruostą ir tarė: 

— Šie metai bus tavo. Pamatysi. 

Ji vylėsi, kad jis teisus. 


Tokilas siuntinėjo Federikai ilgus laiškus, stengdamasis ją susi- 
grąžinti. Rašė, kad karštai ją myli ir gailisi kitados prasidėjęs su 
Lučija. „Viską dariau dėl tavęs, nes norėjau apsaugoti ir apginti. 
Esu kaltas tik dėl to, kad perdėtai rūpinausi tavimi“, — rašė jis. 
Iš pradžių Federika tuos laiškus skaitydavo, paskui, kai jie ėmė 
darytis vis labiau vienodesni ir apgailėtini, sudraskydavo nė ne- 
atplėšusi. Bet jai įstrigo viena eilutė: „Esu kaltas tik dėl to, kad 
perdėtai rūpinausi tavimi“ Tai parašiusiam apgavikui Tokilui jos 
tebuvo tuščias sakinys, bet Arturo atveju įgavo kitą prasmę. 
Federika, visai pamiršusi Arturą, byrant jos santuokai, labai 
jo gailėjo. Žinojo, kad su jos motina sunku gyventi, bet suprato 

ir tai, kad šiai jis labai brangus. Ganėtinai prisiklausė Helenos 
monologų, persmelktų sąžinės graužaties, joms ilgai vaikščiojant 
ant skardžių. Metas buvo įsikišti. 

Išvydęs Federiką ant savo durų slenksčio, Arturas iš baisaus 
nusivylimo ir netikėtumo pajuto šleikštulį. Manė, kad tai Helena. 
Paskui labai nustebo. 

— Ko tau? - paklausė jis. 

— Noriu atsiprašyti tavęs, Arturai, - atsakė ji. Šeimininkas iš- 
sižiojęs tebestovėjo tarpdury. — Ar galiu užeiti? 

— Žinoma. Žinoma, - suvapėjo jis ir pasitraukė į šalį, kad pra- 
leistų ją. 

Federika įėjo į virtuvę ir nusivilko paltą. 

— Duokš paltą ir sėskis, - pasakė Arturas ir užmetė jį ant kė- 
dės atkaltės. - Arbatos? 

— Taip, būtų neblogai, lauke žvarbu, — ji:pasitrynė paraudu- 
sias rankas. 

— Kaip čia atsiradai? 

— Atvažiavau taksi. 

— Ar mama žino, kad tu čia? - susirūpino jis. 

— Ne. 

— Tai gerai. 

Padavė jai puodelį arbatos ir atsisėdo priešais. Federika klius- 
telėjo pieno ir žiūrėjo, kaip šis srovena po arbatos paviršiumi. 

— Palikau Tokilą, - pasakė ji. 

— Puiku, - atsargiai pagyrė Arturas. 

— Turėjau paklausyti tavęs. 

— Ne, neturėjai, - skubiai paprieštaravo jis, nuginkluotas to- 
kios staigios Federikos elgesio permainos. — Tai buvo ne mano 
reikalas. 

— Tavo, - atkakliai spyrėsi ji. - Tu - mano patėvis. 

— Buvau, - liūdnai įsiterpė Arturas. 

Ji pažvelgė į sklidinas kančios jo akis ir pamanė, kad išties jo 
nepažįsta. 

— Vis dar esi, - maloniai pasakė. - Mama ilgisi tavęs. 

Jo veide šmėstelėjo viltis. 

— Tikrai? 

— Mano praradusi tave. - Federika pamatė, kaip sužibo Artu- 
ro akutės. 

— Nežinau, - jis papurtė galvą ir sučiaupė lūpas. - Visai nežinau. 

— Atėjau ne derėtis dėl taikos, o atsiprašyti, kad bjauriai el- 
giausi su tavimi. Mamai buvai nuostabus. Ji gali paversti gyve- 
nimą tikru košmaru, —- sukikeno Federika. - Bet tu šauniai tvar- 
niekas kitas nevalios jos sutramdyti. 

— Helena sunkiai sukalbama, bet su ja nenuobodu. 

— O kas joje iškart krito tau į akį? - pasmalsavo Federika, ne- 
tyčia atrakindama malonių prisiminimų, Arturo uoliai slopina- 
mų, duris. 

Jis atsilošė kėdėje ir nusišypsojo. 

— Na, su ja buvo nelengva. Bet Helena, patyrusi tiek sunku- 
mų, nepaisant šaltos išorės, tebuvo maža mergaitė, trokštanti 
būti mylima... 

Federika gurkštelėjo arbatos ir klausėsi Arturo pasakojimo, 
kaip juodu susipažino ir susituokė, apie gerus ir blogus laikus. 
Šitaip atsivėręs, jis priėjo išvadą: už tai, ką turėjai, verta pakovoti. 

Jau buvo vėlu, kai Arturas parvežė Federiką namo. Išleidęs 
prie dėdės namo durų, padelsė prie vairo, svarstydamas, ar va- 
žiuoti pas Heleną, ar grįžti į tuščius namus. Vis dar šildomas jų- 
dviejų su Federika pokalbio, šyptelėjo, atgijus gausybei švelnių 
prisiminimų. Bet suprato, kad jei ir susitaikys su Helena, tai įvyks 
jos valia, kitaip jis, įgijęs pranašumą, vėl ją praras. Be to, Helenai 
reikia pasimokyti iš klaidų ir stengtis pasikeisti, pamanė Arturas. 
Vylėsi, kad ji dar nepaliko jo galutinai. 


Semas eidavo su Federika į paplūdimį, ten prisirinkęs medgalių 
užkurdavo laužą ir užsispirdavo kepti zefyrus, kaip jie daryda- 
vo anomis dienomis. Skolindavo jai knygas, kurias vėliau abudu 
aptardavo vakarais prie linksmai pleškančio židinio Nuno darbo 

kambaryje, o paskui parveždavo ją namo tėvo automobiliu. Ant 
skardžių sėdėdavo vienmarškinis, kaip ir darbo kambaryje, nes 
jame nuolat ruseno vidinė šiluma, nesvarbu, ar degdavo ugnis, 
ar ne. Kol būdavo netoli Federikos, palaikyti gyvastį jam ganėjo 
oro, kuriuo abu kvėpavo, ir žinojimo, kad ji čia pat. Pamažu jis 
tapo jai toks pat patogus ir pažįstamas kaip senas Nuno krėslas. 
Federika nekantriai laukdavo, kada juodu trauks pasivaikščioti 
ir pasidairyti po apylinkes, kada vakarieniaus su jo tėvais, dis- 
kutuos apie literatūrą ir istoriją. Slenkant savaitėms, vis mažiau 
galvojo apie Tokilą, tik retsykiais susapnuodavo košmarą — šis, 
jai pabudus, primindavo, kodėl paliko vyrą. 

Bet niekaip nepamiršo tėvo laiškelių ir suprato nenurimsianti, 
kol jį suras. 

Į Čilę jos mintis nuskraidino keistas telefono skambutis. Fe- 
derikai einant iš namų, sučirškė telefonas. Ji visada atsiliepdavo 
nenoromis, būgštaudama išgirsti Tokilo balsą, bet dabar ramino 
save, kad jis negalėtų skambinti, nes jau daug savaičių neišleido 
nė garso. Kai pakėlė ragelį, ranka vis tiek virpėjo. 

— Alio, - nedrąsiai atsiliepė. 

— Sveiki, — tarė jauna moteris. Federikos pečiai atsipalaida- 
vo. - Ar kalbu su Federika Jensen? 

— Taip, su Federika Kampione, - tvirtai atsakė ji. - O su kuo aš? 

— Esu Klerė Šoton, Halo draugė. 

— A, labas, - draugiškiau prabilo Federika. - Kuo galiu padėti? 

— Atvirai šnekant, skambinu gana delikačiu reikalu. Nenoriu 
kalbėtis su jūsų motina, nes žinau, ką apie ją mano Halas. 

— Gerai. — Federikai pasidarė įdomu, ką brolis mano apie 
motiną. 

- Ir negalėčiau kalbėtis su jūsų patėviu. Halas šaiposi ir iš jo. 

— Taip. 

— Bet labai palankiai šneka apie jus. Jo knygelėje radau jūsų 
telefono numerį. Londone niekas neatsiliepė. 

— Suprantu, — sumurmėjo Federika, stengdamasi negalvoti 
apie Tokilą. - O kas nutiko Halui? 

— Jis - alkoholikas. Jam reikia pagalbos. Įsivėlė į nemalonumus. 

— Ką? - išsigando Federika. — Į kokius nemalonumus? 

— Visai nelanko paskaitų, kiaurą dieną miega, naktimis geria. 
Vos gyvas, nuolat įkaušęs. 

— Tu tikra, kad tai nuo alkoholio? 

— Taip. Žinau, nes paskutinius kelis mėnesius moku už jo gė- 
rimus ir lošimus. 

— Lošimus? 

— Na, suprantat, lošimo automatai, pokeris, žirgai. Moku už 
viską. 

— Kodėl? 

— Nes myliu jį, - susidrovėjo Klerė. - Jis neturi pinigų, o man 
jų tikrai nestinga. Bet viskas tapo nebevaldoma. Jis geria per 
daug. Ir yra pasikeitęs. 

— Kur Halas dabar? 

— Čia, miega. 

— Tokiu metu? 

— Taip, visą naktį lėbauja, paskui neužmiega, todėl prisiryja 
aibę migdomųjų. Tada negali pabusti. Atrodo lyg negyvėlis. — 
Mergina užsikirto, iš susijaudinimo jai suvirpėjo balsas. - Neži- 
nau, ką daryti, - sušniurkštė ji. 

— O Dieve! - atsiduso Federika. - Ko galėtume imtis? 

— Jam reikia padėti. 

— Suprantu. Atvažiuoju. Bet su savimi atsivešiu vieną Žmo- 
gų, - pasakė ji, mat prisiminė nemokanti vairuoti. 

Semas labai apsidžiaugė, paprašytas nuvežti Federiką į Ekse- 
terį. Visą kelią juodu šnekėjosi apie įvairias galimybes. Vis dėlto 
jis laikėsi tvirtos nuostatos, kad gėrimas esąs gerokai sunkesnės 
ligos simptomas. 

— Jis geria, kad pasislėptų nuo savęs, - išmintingai pasakė. 

— Viso to pradžia - tėtis, - atsiduso Federika. - Žinau tai. 


Juodu rado Halą miegantį, pageltusiu veidu, be gyvybės ženklų, 
ir Federika ėmė smarkiai jį purtyti — išsigando, kad brolis ne už- 

migęs, o numiręs. Pabudęs jis įsistebeilijo į ją krauju pasruvusio- 
mis dygiomis akimis. Visai ne tas Halas, kokį pažinojo Federika. 
Semas pasidairė po prišnerkštą, sujauktą kambarį, kuriame jis 
gyveno. 

Cigarečių nuorūkos buvo sumestos į apskretusias lėkštes su 
riebių kepsnių likučiais, išvartytose tuščiose vyno taurėse ir ka- 
vos puodeliuose kaupėsi dulkės, išmėtyti ant grindų pelijo nepri- 
žiūrimi ir drėgni drabužiai. Kambaryje dvokė labiau nei triušio, 
vaikystėje auginto Hesteros, narvelyje. 

— Halai, tu sergi, - švelniai tarė Federika. 

— Atstok ir duok man ramybę! - sušuko jis, atsimušdamas 
rankomis. - Kurių galų čia atvažiavai ir pamokslauji? 

— Man tu rūpi, Halai. Pažvelk, kokios esi būklės. Gyveni kaip 
gyvulys. 

— Ne taip jau blogai, - paprieštaravo jis. 

— Tai siaubinga. Tau reikia pagalbos. 

— Man viskas gerai. 

— Tu alkoholikas, — be užuolankų tarė Federika. 

— Kartais išgeriu. Kaip visi. Vargu ar gali vadinti mane alkoho- 
liku, — pasišaipė jis. 

Tada pasirodė Klerė. 

— Viską jai papasakojau, Halai, - prisipažino ji, šluostydamasi 
ašaras. 

Jis valandėlę spoksojo į ją ir mirksėjo, iš paskutiniųjų steng- 
damasis sutelkti dėmesį. Paskui suvokė pralaimėjęs, ir jo veidas 
persikreipė. 

— Tu kalė, - iškošė. 

— Myliu tave, todėl negaliu stovėti nuošaly ir žiūrėti, kaip nai- 
kini save. 

Halas susiėmė už galvos ir pravirko. 


Jis neprieštaravo, kad Semas ir Federika parvežtų namo. Klerė pa- 


žadėjo sudėti Halo daiktus ir iškuopti kambarį. Federika padėkojo 
merginai, bet suprato, kad brolis, ko gero, nebenorės jos matyti. 

Jis smaksojo ant užpakalinės automobilio sėdynės, drebėdamas 
iš šalčio ir nepatogumo, oda atrodė nesveikos žalsvos spalvos, lyg 
žmogus būtų viena koja jau įžengęs į lavoninę. Federika su Semu 
nusprendė nutylėti, kas per liga alina Halą, kad nenuliūdintų jo 
šeimos. Abu sutarė sakyti, jog jam nervinis išsekimas. Federika 
suprato: Halui reikia išvykti, viską pradėti iš naujo kitur, toli nuo 
savininkiškos Helenos meilės ir jo paties demonų baimės. 

— Nugabensiu Halą į Čilę, - tarė ji Semui. 

— Kada? - sunerimęs šūktelėjo jis. 

— Kuo greičiau. Jam reikia kuriam laikui išvykti iš šalies. Ten 
gyvena vienintelis žmogus, galintis padėti Halui šitai ištverti, jis 
ir man padėjo kapanotis iš savo bėdų. 

— Kas jis? — paklausė Semas, jusdamas, kaip nematoma ranka 
sugniaužia jam gerklę. 

— Mano tėvas. 

— Tavo tėvas? 

— Taip, visų Halo nelaimių priežastis. 

— O kaip jis padėjo tau? — susidomėjo Semas. Įsmeigęs akis į 
kelią prieš save, sugniaužė vairą, stengdamasis nesijaudinti. 

— Neketinau tau pasakoti, nes būgštavau, kad pamanysi, jog 
tai kvaila. Tėtis atsiuntė man kelis laiškelius su labai gražia po- 
ezija. Tikriausiai savo paties kūrybos, juk jis poetas ir rašytojas. 

— Suprantu, - tepasakė jis. 

Semo širdį užliejo nusivylimas, bet jis negalėjo sugriauti Fe- 
derikos laimės ir prisipažinti, kad tie laiškai jo. 

— Jis labai dvasingas ir tikras filosofas. Jo laiškai atvėrė man 
akis, padėjo aiškiau suvokti savo padėtį. Supratau nesanti viena, 
pajutau, kad jis man padeda. Suteikė man stiprybės palikti Toki- 
lą. Noriu jam padėkoti. Turbūt jis galėtų padėti ir Halui. 

— Ar ilgai ten būsi? 

— Kiek reikės. Čia niekas manęs nelaiko. 

— Taigi, — nukirto jis, užgniauždamas savo sielvartą: apie tai 
pamąstys vėliau, likęs vienas. - Niekas. 


Keturiasdešimtas skyrius 


Halas norėjo atvirsti į geresnį žmogų. Pasak Polės, žengė pirmą, 
bet labai drąsų žingsnį. Išgirdusi apie Halo bėdą, Helena buvo 
priblokšta, o Federika atrodė nusiteikusi tvirtai ir ryžtingai. 

— Jam reikia naujos aplinkos, - tarė ji. —- Ir man. 

Helena spyrėsi, kad pati galėtų pasirūpinti ir išslaugyti sūnų. 

— Dėl Dievo meilės, tau nebūtina jo tempti į kitą pasaulio 
kraštą! —- sušuko įsižeidusi, kad Halas jau gali atitrūkti nuo jos, ir 
suniekinta, kad neįstengė jam padėti. 

— Mes keliaujam ieškoti tėčio, - galop prisipažino Federika. — 
Suprantu, kad Halo nelaimės šaknys vaikystėje, kurią jis praleido 
Čilėje. Sūnui reikia pasišnekėti su tėvu. 

Pasipiktinusi Helena išblyško, tarsi Federika būtų ją užsipuo- 
lusi ir smerkusi už tai, kad paliko Ramoną. Sėdėjo tvirtai sučiau- 
pusi lūpas ir įtūžusi, širdyje kunkuliuojant kaltės jausmui ir pavy- 
dui, nes viskas buvo padaryta be jos žinios. 

Arturui atlėgo širdis, kad galų gale kas nors prisiėmė atsako- 
mybę už Halą, jis net nupirko jiems bilietus į Santjagą. 

— Nedėkok man, - pasakė Federikai, — tai aš turiu tau dėkoti. 
Nė nenumanai, koks esu dėkingas. 

Federika suprato jį diskretiškai dėkojant ne tik už rūpinimąsi 
posūnio sveikata. Pabučiavo jį į stambų veidą ir sukuždėjo: 

— Nepamiršk, su mama praleidai gražių valandėlių. Jų būta 
daugiau nei blogų. 

Vis dėlto Arturas nusprendė palūkėti. Deja, neturėjo iš ko 
rinktis. Žinojo, kad jei Helena negrįš savo noru, teks atsisvei- 
kinti su ja. 

Semui buvo skaudu, kad Federika išvažiuoja iš Polpero, jis įsižei- 
dė, kai ji pasakė neturinti dėl ko čia pasilikti. Norėjo supurtyti ją, 
prisipažinti mylįs visa širdimi, visa esybe, bet žinojo: jeigu išsi- 
tars, praras paskutinę progą. 

Federika grįš pas jį, kai bus tam pasirengusi, arba išvis nebe- 
grįš. Tik reikia kantriai laukti, nusprendė jis. Kelionės išvakarėse 
atvažiavo į Tobio ir Džuliano namus atsisveikinti su ja. Nupirko 
Federikai dovaną, vildamasis, kad kaskart ja naudodamasi ji pri- 
simins jį. 

— Ak, Semai, tikrai nereikėjo, - pasakė ji, imdama ryšulėlį. Se- 
mas stovėjo, susigrūdęs rankas į kišenes, pro kandžių sukapotą 
megztinį košiamas šalčio, kuris skverbėsi iki pat kaulų. Išvynio- 
jusi popierių, Federika išvydo „Pentax“ fotoaparatą. - Vaje! - su- 
šuko. —- Koks puikus! 

— Jo geras kintamojo židinio objektyvas, — nusišypsojo jis, 
slėpdamas širdgėlą ir liūdesį. 

— Tu labai mielas, Semai, ačiū, — atsakė ji ir pakštelėjo jam į 
įsitempusį skruostą. 

Jis įkvėpė Federikos odos kvapo, nuo kurio, jai kaskart prisiar- 
tinus, susidrumsdavo jausmai, ir užgniaužė troškimą prisitraukti 
ją ir karštai pabučiuoti kaip aną vakarą daržinėje. 

— Juk nepamirši savo draugo? — paklausė tvardydamasis. 

Ji dėkinga šyptelėjo. 

— Esi nuostabus draugas, Semai. Labai ačiū tau. Jei ne tu, ne- 
būčiau ištvėrusi kelių paskutinių savaičių. 

— Nepamiršk, kad visa tai tavo pačios nuopelnas. Tau neberei- 
kia kito žmogaus, esi stipri ir viena. 

Federika susiraukė ir pamanė, kad labai panašiai kalbėjo jos 
tėvas. 


Marianai vos įžengus į namus po pasivaikščiojimo paplūdimiu, 
suskambo telefonas. Pakėlusi ragelį, ji išgirdo tolimo skambučio 


traškesį, paskui ploną moterišką balsą. 

— Hola, guiėn es?* - paklausė ir prisidėjo delną prie kitos au- 
sies, kad ne taip girdėtųsi žaidžiančių šachmatais Ramonsito ir 
senelio šurmuliavimas. 

— Federika. 

Marianai užgniaužė kvapą. 

— Fede? Čia tu? - aiktelėjo angliškai. 

— Abuelita, tai iš tiesų aš, - sušuko jos anūkė, užlieta ilgesio 
bangos. 

— Seniai tave girdėjau! Kaip gyvuoji? 

— Rytoj su Halu atskrendam į Čilę. Ar galime atvažiuoti ir ap- 
sistoti pas jus? 

— Žinoma, galite, — susijaudino Mariana. — Neįtikima. Ma- 
niau, kad jau pamiršai mus. 

— Niekada nepamiršau tavęs, Abuelita. Turiu tau tiek daug 
papasakoti, tiek daug... - pasakė Federika. Iš džiaugsmo jai už- 
gniaužė gerklę, darėsi sunku kalbėti. - O tėtis su jumis? — pasi- 
teiravo kimiu balsu. 

— Jis turi namą paplūdimyje tarp mūsų ir Zapalaro. 

— Ar bus ten? 

— Taip, - linksmai atsakė Mariana. - Bus. Ir labai apsidžiaugs, 
judu pamatęs! Pasiųsiu automobilį, kad atvežtų jus pas mus. - Ir 
viltingai pridūrė: — O kiek paviešėsite? 

Federika nesusilaikė ir nusijuokė, nes močiutė atrodė nepasi- 
keitusi nė per nago juodymą. 

— Nežinau, - tarė ir pasvarstė, ar išvis neliks. 


Marianai išėjus į terasą trykštančiomis džiaugsmu senomis aki- 
mis, Ignasijas atplėšė žvilgsnį nuo šachmatų lentos. 

— Kas nutiko? — paklausė spėliodamas, koks turėjo įvykti ste- 
buklas, kad žmonos veidas šitaip švyti. 

Mariana patrynė rankas, nesitverdama iš laimės. 

— Ramonsitai, — tarė, - susipažinsi su savo įsesere ir įbroliu. 
Jie atvyks po dviejų dienų. 


* Sveiki, kas čia? (isp.) 

Anūkas pažvelgė į senelį, šio veidas susiraukšlėjo iš džiaugsmo. 

— Moterie, tu išties gebi išblaškyti mūsų dėmesį, — išsišiepė 
Ignasijas. - Maniau, jie pamiršo mus, — tai pridūręs, nusiėmė 
akinius ir nusišluostė akis. 

— Ne, be to, jie neturi jokių sumanymų, - viltingai pasakė Ma- 
riana. 

— Gal grįžta namo? - pasvarstė jis, švelniai žiūrėdamas į žmoną. 

—.Gal. 

Ji nuskubėjo į vėsų namą ruošti svečiams kambarių. Norėjo 
tai daryti pati, nes nepasitikėjo Gertrūda. Išvis negalėjai tikėtis, 
kad toji tarnaitė ką nors tinkamai padarys, bet Ignasijui ji kažko- 
dėl patiko, todėl dirbo pas juos ir toliau. 

— Abuelito, - ištarė Ramonsitas, stumtelėdamas savo figūrą 
skersai lentos. Jo senelis vėl užsibalnojo akinius ir per jų viršų 
dėbtelėjo į anūką. - O man patiks Halas ir Federika? 

— Taip, patiks, net labai. Tik turi neužmiršti, kad juodu buvo 
atplėšti nuo tėvo dar visai maži. Ir atkeliaus, slegiami milžiniškos 
jausmų naštos. Būk kantrus ir duok jiems laiko susivokti. Tavo 
tėtis myli tave, Ramonsitai, ir mama mylėjo labiau už viską. Pri- 
simink tai. 

Berniukas linktelėjo ir žiūrėjo, kaip senelis vėl įninka į žaidimą. 


Ramonas labai patenkintas atspausdino paskutinę savo knygos 
eilutę. Patyrė katarsį. Estela jam parodė, kad įmanoma mylėti ne- 
savininkiškai, nevaržant kito laisvės. Jos gyvenimas pakeitė jo gy- 
venimą. Jam dingojosi, jog ji, nė pati to nesuvokdama, pasiaukojo 
tam, kad jį aplankytų nušvitimas. Parodė jam pavyzdį, iš kurio 
jis pasimokė. Tik Ramonas būtų norėjęs įgyti gebėjimą mokytis 
iš jos gyvos. Tad išliejo savo kaltę ir nevykėliškumą, užkėtusius 
jo sąmonę nuo tada, kai tyčia paliko savo vaikus, alegorija apie 
tris paukščius: povą, reikalaujantį besąlygiškos meilės, šelmeninę 
kregždę, sprunkančią nuo meilės, ir feniksą, dovanojantį beato- 
dairišką meilę ir nieko neprašantį mainais. Kai šį trečią paukš- 
tį praryja liepsnos, povas ir kregždė galop supranta, kaip reikia 

mylėti, nesiekiant užvaldyti vienas kito. Ramonui patiko jo pa- 
ties kūrinys. Jis pavadino knygą „Ganėtinai meilės“ ir brūkštelėjo, 
kam ją skiria: „Tiems, kuriuos mylėjau“. 

Jis prisiminė Federiką ir Halą. Taisyti anuometinio savo nerū- 
pestingumo ir atsainumo klaidas buvo per vėlu, ir tai itin liūdino 
Ramoną. Bet jis turėjo Ramonsitą ir gaubė jį tokia meile, kokios 
širdyje būtų užtekę trims mylimiems žmonėms. 

Nugrimzdęs į krėslą, darbo kambario prieblandoje perskai- 
tė rankraštį nuo pradžios iki pabaigos. Langinės buvo užvertos, 
kad neįleistų ankstyvos popietės karščio, bet pro jas buvo girdėti 
švelniai ošianti jūra, dvelkė sausmedžiais ir jazminais. Tai rami- 
no Ramono sielą, vis dar gedinčią Estelos. 

Tokį nugrimzdusį prisiminimuose jį rado Ramonsitas. Tėvo 
akys buvo užmerktos, kvėpavimas sunkus. Sūnus nekantravo 
pranešti naujieną; suprato, koks tasai bus laimingas. Todėl atsar- 
giai papurtė jį už peties. 

— Pabusk, tėti! - sušnabždėjo. - Turiu tau gerą žinią. 

Ramonas atsimerkė, atitoko nuo jaukių rožėmis kvepiančių 
sapnų ir mirkčiodamas pažvelgė į sūnų. 

— Po dviejų dienų iš Anglijos atvyksta Halas ir Federika, - pa- 
sakė Ramonsitas. Tėvas suglumęs spoksojo į jį. - Tai tiesa. Šią 
popietę močiutei paskambino Federika. Galų gale susipažinsiu 
su savo įbroliu ir įsesere, - plačiai nusišypsojo berniukas. 

Ramonas atsisėdo ir pasitrynė akis. 

— Pakartok, —- paprašė sumišęs. - Federika su Halu atvyks čia? 
Tikrai? 

— Taip, — linksmai patvirtino Ramonsitas. 

— Ir Helena? 

— Ne, tik Federika su Halu. 

— Apsigyvens pas mano tėvus? 

— Taip. 

— Dieve, aš to nevertas, — stodamasis sumurmėjo Ramonas. 
Jam smarkiai svaigo galva. 

— Vertas, tėti, - užginčijo sūnus. - Mama nuolat ragindavo 
tave, kad aplankytum juos. 

— Deja, nepaklausiau jos. 

— Ji būtų džiaugusis. 

— Žinau. 

— Ar jau baigei? 

— Knygą? 

— Taip. 

— Baigiau. 

— Puiku, atsikimškim butelį vyno. Turim atšvęsti du daly- 
kus, —- pasiūlė Ramonsitas. 

Bet Ramoną apėmė nerimas. Juk Federika ir Halas nė nenu- 
tuokė apie Estelą su Ramonsitu. 


Halas ir Federika įlipo į lėktuvą. Jų laukė ilga kelionė per van- 
denyną į Čilę. Nė vienas nežinojo, ko tikėtis, bet abu vylėsi, kad 
įstengs stoti akistaton su praeities vaiduokliais ir juos nugalės. 
Halas buvo išblyškęs, tirtantis iš blogulio, nes kūnas reikalavo 
pražūtingų nuodų. Federika vis vertė brolį gerti vandens, kad 
nuodai išsiskalautų, rūpinosi juo it pernelyg globėjiška slaugė. 
Vos jiedviem atsidūrus lėktuve, jis sudribo į kėdę, užmerkė karš- 
Čiu degančias akis ir užmigo. 

Federika mėgino skaityti, bet negalėjo susikaupti. Prieš akis 
plaukė paskutinio mėnesio įvykiai, mintys apie juos nedavė ra- 
mybės. Ji prisiminė Tokilą. Nuo pat savo santuokos pradžios jau- 
tėsi nelaiminga, bet manė mylinti vyrą ir darydavo visa, ko jis 
prašydavo, kad tik jam įtiktų. Tokilui buvo labai lengva ja mani- 
puliuoti ir paversti klusnia marionete. Federika kentė begalinius 
pažeminimus, kol taip priprato prie valdingo vyro būdo, kad ne- 
bepaisydavo jo arba suvokdavo negalinti jam pasipriešinti. No- 
rėjo, kad ja rūpintųsi ir ją gintų nuo pasaulio žmogus, panašus 
į tėvą. Neįtikima, kad išvis subrendo, tvyrant slogiai santuokos 
atmosferai, arogantiškai, perdėm valdingai asmenybei stabdant 
jos augimą. Galų gale suprato nebenorinti, kad kas nors gyventų 
už ją, ir sieksianti gyventi, kaip jai patinka. 

Dabar ji kitaip vertino savo praeitį. Turėjo palikti Tokilą anks- 
čiau. Baisėjosi savo silpnavališkumu ir pati sau prisiekė niekada 

nebeleisianti, kad kas nors šitaip elgtųsi su ja. Pagalvojo apie tėvą 
ir jo atsiųstus poetiškus laiškus. Jam padedant, galėjo pažvelgti į 
savo santuoką tarsi iš šalies. O paskui palūžti jai neleido Semas. 

Prisiminusi Semą, Federika vidujai nusišypsojo. Ta šypsena 
galop nušvito lūpose, jų kampučiai išsirietė. Ji įsivaizdavo nudry- 
žusį jo siluetą, nuspurusius, nutįsusius megztinius, purvinus ba- 
tus, nė sykį neregėjusius tepalo, išdidžią miną ir protingas akis. 
Kitados jo būta išvaizdaus vaikino, pamanė Federika ir su ilge- 
siu prisiminė, kaip juodu pirmąkart susitiko ant užšalusio ežero. 
Tada jo plaukai buvo tankūs, šviesūs, užkritę ant akių, blyškios 
rausvos lūpos pašaipiai šypsojo, veidas švytėjo iš pasitenkinimo, 
skleidė protingesnio už kitus ir tai žinančio jaunuolio žavesį. 

Tad kas nutiko? Metai pasiglemžė auksinius plaukus, patirtis 
prislėgė jį, o Nuno mirtis atėmė gyvenimo džiaugsmą. Bet dabar 
Semas labiau gebėjo mylėti, buvo nebe toks abejingas. Vis dėlto 
Federika uždraudė sau ilgiau galvoti apie savo jausmus jam; ne- 
buvo pasiruošusi stoti su jais akistaton. Išsitraukusi iš rankinės 
dėžutę su drugeliu, susimąstė apie tėvą ir senelius, prisimindama 
nuostabias vaikystės akimirkas, kai mama dar nebuvo išgabenusi 
jos kitapus vandenyno. 


Halas pramiegojo kone visą kelionę, pabusdavo tik pavalgyti ir 
nueiti į tualetą. Lėktuvui nutūpus Santjago oro uoste, atsisėdo 
ir įsispoksojo pro langą. Žvelgiant į Andų viršukalnes, jam su- 
gniaužė gerklę, akys paplūdo ašaromis. Jis sunkiai nurijo seilę ir 
nusitvėrė už ranktūrio, nes nuo jausmų sumaišties nudiegė pa- 
širdžius. 

— Mes namie, Fede, - sušnabždėjo Halas ir atsigręžęs pažvel- 
gė į seserį. 

Ji tik linktelėjo, nes irgi negalėjo kalbėti iš jaudulio. Mirksėda- 
ma tvardė džiaugsmą ir įspraudė plaštaką jam į saują. 


Mariana atsiuntė vairuotoją, kad parvežtų juos į Kačagvą. Žmo- 


gus pasisakė esąs Raulis Feras, bet nemokėjo nė žodžio angliš- 
kai, o Halas ir Federika buvo užmiršę ispanų kalbą, nors kitados 

šnekėjo laisvai. Todėl sekant paskui jį prie automobilio teko ben- 
drauti gestais. Santjago karštis atrodė slogus, nepakeliamas, bet 
Halą su Federiką jis džiugino, gaivindamas prisiminimus. Iš pra- 
džių abudu sėdėjo tylomis ant užpakalinės automobilio sėdynės 
ir spoksojo į lekiančius pro langą vaizdus, mintyse klajodami dul- 
kėtuose savo praeities toliuose. Kai automobilis ištrūko iš mies- 
to ir ėmė sparčiau riedėti keliu, tarp išsaususių kalnų vedančiu 
iki pakrantės, juodu atsilošė ir susižvelgė jau kitomis akimis. Po 
ilgiausių nevykusio bendravimo ir susvetimėjimo metų pasijuto 
akimoju susieti bendros vaikystės ir troškimo ją susigrąžinti. 

— Kai išvažiavome, man buvo vos ketveri, bet daug ką puikiau- 
siai prisimenu, — liūdnai susimąstęs tarė Halas, šluostydamasis 
prakaituotą kaktą marškinių rankove. - Ir man iškart geriau! 

— Maniau, bus keista vėl visa tai išvysti, o dabar atrodo, lyg 
niekada ir nebuvau iškeliavusi, - atsiduso Federika, žiūrėdama, 
kaip karštis mirguliuoja virš kelio tarsi vandens duburys. 

— Tiesą sakant, visada jaučiausi nesąs tėčio vaikas, — staiga 
tarė Halas. 

Federika dirstelėjo į susirūpinusį jo veidą ir užjaučiamai šyp- 
telėjo. 

— Žinau. Juk jis nekreipė dėmesio į tave, - tyliai pritarė ji. 

— Keista, buvau labai mažas, bet visus tuos metus jaučiausi jo 
atstumtas. 

— Užtat buvai mamos numylėtinis. 

— Patikėk manimi, brangiai sumokėjau už tai. 

— Ir toji kaina gerokai slėgė, suprantu. — Federika pakraipė 
galvą, prisiminusi triuškinantį motinos reiklumą ir nuolatinį ne- 
pasitenkinimą. 

— Ji — labai nelaiminga moteris, — mąsliai tarė Halas. - Už- 
augau slegiamas atsakomybės padaryti ją laimingą, nes visiems 
kitiems tai nepavyko. Ir Arturas pasidavė kaip tėtis. O aš tikėjau, 
kad kaip tik jis gali padaryti ją laimingą. | 

— Ak, neskubėk nurašyti Arturo, - nusijuokė ji. 

— Ką turi galvoje? — susiraukė Halas. - Lyg ir nekenti jo. 

— Pirmiau nekenčiau. Niekada nesuteikiau progos parodyti, 
ką jis geba. Arturas geras žmogus, mamai pasisekė, kad jį turi. — 
Pastebėjusi suglumusią brolio miną, Federika pridūrė: — Buvau 
užsukusi pas jį. Jie tebemyli vienas kitą. 

— Ką gi, - atsiduso Halas. - Ji ne tokia ir bloga. Tik suklaidinta 
ir sutrikusi. 

— Mamai reikėjo laiko atsigauti po skyrybų su tėčiu, ir galiau- 
siai ji pasimokė iš praeities, nors ir labai nelengvai. „Kuo daugiau 
žinai, tuo labiau kankinies“*, - išmintingai pacitavo sesuo. 

— Šneki kaip Semas Eplbis, - tarė Halas. 

Federika šyptelėjo. 

— Tikrai? 

— Taip, jo pasipūtimas užkrečiamas. Neabejotinai praleidai 
su juo per daug laiko. - Jis dirstelėjo pro langą. - Kaip manai, 
kodėl tėtis mus pametė? —- nedrąsiai paklausė, keisdamas pokal- 
bio temą. 

Šitaip apie tėvą juodu dar nebuvo šnekėjęsi. Niekada nedrįso 
kelti tokių klausimų. 

Federika nudelbė akis. 

— Nežinau, — atsakė, ir jos mintis apie Semą Eplbį užtemdė 
tėvo šešėlis. - Bet paklausiu jo. Turiu, kaip ir tu, žinoti. 

— O kodėl manai, kad jis apsidžiaugs, mus pamatęs? 

— Žinau, ir tiek, - kirste nukirto ji. 

— Bet kada galėjo aplankyti mus Anglijoje, deja, nė sykio ne- 
pasirodė. Tad kodėl dabar turėtų džiaugtis išvydęs? 

— Suprantu, ką turi galvoje, Halai, - atsargiai tarė Federika. — 
Bet pasikliauk manimi. Žinau, tėtis gailisi dėl praeities ir yra 
mums neabejingas. 

Jis įrėmė akis į didingą reginį aplink, taip toli nuo šaltų ir sta- 
čių Kornvalio skardžių, ir jo širdį persmelkė ilgesys. Paskui jam 
pasidingojo, kad nematoma galia pripildė jo sielą kažkokios be- 
svorės medžiagos, kūnas pažvalėjo, o nuotaika pasitaisė. 


* Kor 1,18. 

miai tyvuliuojančią jūrą, nutviekstą vėlyvo ryto šviesos. Naktį 
beveik nesudėjo bluosto, graužiamas kaltės ir nerimo: kaip pa- 
siaiškins dviem savo vaikams seniai juos apleidęs ir palikęs liū- 
dėti? Ką sakys apie Ramonsitą ir Estelą? Ar vaikai supras? Kaip 
pasijus Ramonsitas, staiga priverstas dalytis tėvo atsidavimu ir 
meile, juk užaugo turėdamas tam išimtinę teisę? Ramonas dirs- 
telėjo į laikrodį — netrukus jie atvažiuos. Iš jaudulio jam supyko 
širdis. Suprato turėjęs pasitikti vaikus oro uoste, bet jam reikėjo 
moralinės tėvų paramos. 

Mariana jam pritarė. 

— Bus kur kas geriau, jei jie pamatys mus visus kartu namuose, 
bus mažiau įtampos, — pasakė ji. 

— Štai, sūnau, — Ignasijas padavė jam stiklą romo. — Regis, tau 
neprošal išmesti burnelę. 

— Nežinau, ko tikėtis, - suglumo Ramonas. 

— Nesuk sau galvos, - ramino tėvas. Atsisėdo priešais sūnų 
ir užsivožė ant galvos panamą, kad neperkaistų saulėje. - Jie at- 
vyksta pasimatyti su tavimi, savo tėvu, o ne kankinti tavęs. Kas 
buvo, pražuvo, susipažinkit iš naujo. Toks mano patarimas. 

— Tiek daug visko įvyko, - pasakė Ramonas, spoksodamas į 
taurę. - Estela, Ramonsitas... 

— Gyvenimas nestovi vietoje. Knygoje dar daug skyrių, o kiek- 
vieną iš jų sieja bendra gija. 

— Kokia gija, tėti? — sunkiai atsiduso Ramonas. 

— Meilės, - be jokių užuolankų atsakė Ignasijas. Sūnus susi- 
raukė, bet tėvas tik linktelėjo. - Aš senas ir išmintingas, sūnau, 
man jau daugiau kaip aštuoniasdešimt ketveri, ir per savo gy- 
venimą išmokau kelių dalykų. Tai vienas iš jų. Mokykis iš seno 
žmogaus. — Jis sukrizeno. — Meilė suvienys jus visus, pamatysi. 

— Meilė ir atlaidumas, — tarė Ramonas, išmaukdamas taurę. — 
Begalinis atlaidumas. 

Automobiliui riedant pakrante, Federika su Halu, vis labiau jau- 
dindamiesi, ėmė dalytis prisiminimais. Atpažino namelį, kur vi- 
sada sustodavo pakeliui pas senelius, jame Ramonas nupirkdavo 
jiems atsigerti ir emmpanadas, o kieme po platanais čiliečiai vaikai 
žaisdavo futbolą, spardydami tuščią kokakolos skardinę. Brolis 
ir sesuo buvo priblokšti, kad per tiek daug metų nedaug kas pa- 
sikeitė. Jautėsi pakliuvę į keistą erdvę, į savotišką vakuumą, kur 
neprasiskverbia laikas. 

Nuriedėję dulkėtu keliu žemyn į Kačagvą, buvo tokie susijau- 
dinę ir sunerimę, kad nebegalėjo kalbėti. Halas paėmė Federiką 
už rankos, ir ją tai nustebino, nes greitesnė švelnybėms būda- 
vo ji. Suspaudė jam ranką, dėkinga už palaikymą. Irgi nervinosi. 
Aplink kėpsojo vis tokie patys šiaudais dengti namai, apsupti ža- 
liuojančių medžių ir krūmų - šių, rodos, buvo padaugėję. Auto- 
mobiliui važiuojant palei pažįstamas senelių namo sienas, abudu 
išgirdo tuksint savo širdis, jos plakė garsiai, tuo pačiu ritmu. 

— Aš bijau, - prisipažino Halas. 

— Ir aš, - kimiu balsu atsiliepė Federika. - Bet jei jau esam čia, 
nerkim stačia galva, - pasakė, mėgindama apmalšinti jųdviejų 
baimę. 


Ramonas išgirdo automobilio variklį, šiam nustojus burgzti — vil- 
tingą tylą. Atsivėrė ir užsivėrė durys. Jis pažvelgė į tėvus ir Ra- 
monsitą, šie buvo jau atsistoję ir ėjo vidun. Senos kojos Marianą 
nešė pamažu, bet pagal išgales ji skubiai atpėdino per svetainę, 
sunkiai kvėpuodama iš jaudulio. Užsikrėtęs senelių džiugesiu 
Ramonsitas nesuprato, kodėl tėvas taip nejaukiai jaučiasi. Nuo- 
lat pasvarstydavo, kaip atrodo jo įbrolis ir įseserė, dažnai vaiz- 
duodavosi juos gyvenant Čilėje, o save džiaugiantis didele šeima, 
kaip džiaugėsi jo mokyklos draugai, nes daugelis iš jų žaisdavo su 
dešimčia brolių ir seserų. , 

Ignasijas atsigręžė į sūnų, trypčiojantį terasoje, išblyškusį ir 
susirūpinusį. 

— Ramonai, tai tarsi nerti į jūrą, nes mindžikuoti ant kranto 
nesmagu. Bet vos atsiduri vandenyje, pasidaro šilta ir malonu. — 
Jis supratingai nusišypsojo. - Tau tereikia žengti ryžtingą žingsnį 
ir negalvoti apie tai. 

Sūnus linktelėjo ir netvirtai nupėdino įkandin tėvo į tamsų 
namą, kur buvo vėsu ir dvelkė tuberozomis. Jam prieš akis vis 
šmėkščiojo trylikametė Federika, važiuojanti dviračiu Kornva- 
lyje. Halą prisiminė kur kas blankiau, todėl jautėsi kaltesnis nei 
bet kada. 


Kai Federika ir Halas išvydo močiutę, skubančią laukan pasisvei- 
kinti, bemaž sustingdytos nerimo jų širdys suspurdėjo iš džiaugs- 
mo. Ji atrodė labiau pražilusi ir sumažėjusi nei paskutinįsyk ma- 
tyta vaikystėje. Vis dėlto šypsena ir ašarų gausa bylojo apie tokį 
pat švelnų būdą, įsirėžusį vaikaičiams į atmintį kone prieš dvide- 
šimt metų. Jie pribėgo ir apkabino ją. Marianai magėjo pagirti, 
kokie jie aukšti, kokia graži Federika ir koks išvaizdus Halas, bet 
iš jaudulio jai užgniaužė gerklę, lūpos virpėjo; moteris gailestavo 
esanti sena ir praleidusi daugybę brangių jų brendimo metų. Vėl 
juos apglėbė, mosikuodama drebančiomis rankomis, o išraiškin- 
gas veidas atsispindėjo visa, ko neįstengė pasakyti žodžiais. 

Paskui tarpdury pasirodė Ignasijas, nes staiga susidrovėjęs 
Halas delsė eiti vidun. Senelis apkabino anūkus, tyliai juokdama- 
sis iš laimės, negalėdamas pratarti nė žodžio, nes irgi buvo labai 
susijaudinęs. Halas prisiminė jodinėdavęs jam ant pečių, -nors 
itin sunkiai suvokė, kad anas panašus į meškiną žmogus iš jo vai- 
kystės ir šis liesas sudžiūvęs senukas yra tas pat asmuo. 

Tada duryse neryžtingai išniro stambus Ramono siluetas, 
greta stovėjo jo sūnus. 

Išvydusi tėvo akyse nerimą, Federika nužingsniavo prie jo ir 
puolė į glėbį, kaip puldavo vaikystėje. Ramoną pribloškė nuošir- 
džiai rodoma dukters meilė ir švelnumas, jis dėkingas apglėbė 
ją. Nustebo, jos veide įžvelgęs jaunos Helenos, kurią įsimylėjo 
ant Polpero molo, bruožus. Federikos plaukai buvo balsvi, gra- 

žiai krintantys, oda beveik perregima, o akys tokios pat vaiskiai 
mėlynos kaip motinos - jos anuomet ir nuginklavo jį. Ramonas 
suėmė rankomis dukters veidą, tramdydamas gailestį. 

— Tu visai suaugai, — vos ištarė jis. - Ir visa tai padarei be ma- 
nęs? — Jis vėl ją apglėbė. 

— Ne visai be tavęs, - šniurkštelėjo Federika, įkvėpdama pa- 
žįstamo kvapo, teikusio jai stiprybės daugybę metų ir neleidusio 
pamiršti tėvo. 

Ramonas pažvelgė jai per pečius ir išvydo išbalusį liūdną sū- 
naus veidą. Halas stovėjo ir varstė tėvą susirūpinusiu žvilgsniu. 
Švelniai išsivadavęs iš dukters glėbio, Ramonas priėjo prie jo. 

— Halai, - padavė jam ranką. 

Halas mėgino pasakyti „tėti“, bet iš gerklės teišsprūdo sau- 
sas gargždesys. Jis pasižiūrėjo į Ramoną, ieškodamas kokio nors 
meilės ženklo, deja, įžvelgė vien baimę ir abejonę. Sunkiai nurijo 
seilę. Tasai delsė, nežinodamas, ką daryti. Paskui pakėlė akis į 
Ignasiją ir prisiminė jo patarimą. 

— Halai, atleisk, - sumurmėjo. 

Jaunuolio akys sušvelnėjo, burnos kampučiai trūktelėjo iš 
jaudulio. Ramonas žengė pirmą žingsnį: atkišo rankas ir apglėbė 
virpantį jaunuolį. Halas sudejavo, suvargusį jo kūną ėmė purtyti 
rauda. 

— Aš viską ištaisysiu, — tarė Ramonas. — Pažadu. 

Ramonsitas, iš tarpdurio žiūrėdamas į tą susivienijimą, pasi- 
juto atstumtas. Nebuvo pratęs verkti ir rodyti jausmus: neišliejo 
nė ašaros net per mamos laidotuves. Smalsiai stebeilijo į Fede- 
riką su Halu, klausydamas nesuprantamos jų kalbos. Neįžvelgė 
jokio Federikos panašumo į tėvą, bet Halas atrodė stulbinančiai 
panašus į jį, tik liesas ir gerokai paliegęs. Knietėjo prieiti prie jų 
ir prisistatyti, bet Ramonsitas suprato šiame šeimos susibūrime 
esąs pašalietis, juk visi liūdėjo išsiskyrę dar anuomet, kai jis ne- 
buvo gimęs. 

Staiga Ramonas prisiminė jį. Atsitiesė ir atsigręžė į nerimau- 
jantį sūnų, stoviniuojantį šešėlyje. 

— Ramonsitai, susipažink su savo broliu ir seseria, - pasakė 
ispaniškai, bet Halas su Federika jį suprato ir suglumę susižvelgė. 

Į saulėkaitą išėjo penkiolikmetis vaikinas. Aukštas, atletiškas, 
varno juodumo plaukais ir spindinčiomis švelniomis rudomis it 
pieninis šokoladas akimis. 

Tamsaus Ramonsito veido bruožuose tučtuojau išvydęs savo 
atspindį, Halas pasiryžo, žingtelėjo į priekį ir paspaudė jam ranką. 

— Visada norėjau turėti brolį, - tarė jis. 

Ramonui išvertus jo žodžius, Ramonsito veide nušvito plati 
šypsena. Jis atsakė ispaniškai: 

— Ir aš. 

Federika paėmė jį už rankos ir pabučiavo. Vaikinas nuraudo 
iki pat žvilgančių plaukų pašaknų. Ji nusišypsojo jam. Juodu siejo 
ne tik giminystė, bet ir gebėjimas rausti. 


Keturiadešimt pirmas skyrius 


Halas ir Federika prisiminė erdvią senelių namo terasą virš pla- 
čios jūros. Gardenijų ir eukaliptų kvapas grąžino juos į vaikys- 
tę — deja, dabar jie buvo pasikeitę, tad praeitis atrodė lyg kitas 
gyvenimas. Visi sėdėjo saulėje, karštis tirpdė nuogąstį, bet vis 
tiek tvyrojo nesmagi atmosfera. Susirinkusieji norėjo pasakyti 
tiek daug vienas kitam, bet nežinojo, nuo ko pradėti. 

Gertrūda atnešė padėklą su pisco sour ir visiems patiekė, ste- 
bėdamasi, kodėl ši vieta pritvinkusi ir didžiulio džiaugsmo, ir 
liūdesio. Bent kartą moters mina buvo ne surukusi, o smalsi, ji 
įtariai spoksojo į du svetimšalius. Dar labiau suglumo, Halui pa- 
prašius stiklinės vandens. 

— Negaliu patikėti, kad esate čia, - džiaugėsi Mariana. - Ir kas 

„gi jus čionai atvijo po šitiek laiko? 

Federika siurbtelėjo alkoholinio gėrimo, kurio suaugusieji jai 
neleisdavo ragauti vaikystėje, ir suraukė nosį. 

— Labai rūgštu! - sušuko. 

— Citrina, — paaiškino Mariana. —- Teks priprasti. 

— Išgėrusi taurę, pajusi norinti dar, - tarė Ignasijas. 

— Tai kodėl nusprendėte atvažiuoti dabar? - paklausė Ramonas. 

Federika atsiduso ir dirstelėjo į Halą, atsilošusį į kėdės atkaltę 
ir godžiai geriantį vandenį. 

— Gyvenime taip nutinka, kad tenka į viską pažvelgti objekty- 
viai, - atsakė ji, kruopščiai rinkdama žodžius. - Mano santuoka 
iširo, o Halas... Na, Halui irgi nelengva. Mums reikėjo sugrįžti 
prie savo šaknų. Turėjom vėl pamatyti jus. Juk negerai būti taip 
ilgai atskirtiems nuo šeimos. — Ji nudelbė akis, nenorėjo, kad 

tėvas pasijustų kaltas juos palikęs. Mariana dirstelėjo į sūnų ir 
pasijuto nesmagiai. - Nuostabu kelio gale rasti dar vieną šeimos 
narį, - toliau kalbėjo Federika, nutraukdama nejaukią tylą. 

Visi sužiuro į Ramonsitą, šis vėl nuraudo ir droviai nusišypsojo. 

— Ar visai pamiršot ispanų kalbą? - paklausė Mariana. 

— Deja, taip, - atsakė Federika. - Mažumėlę suprantu, bet 
šiaip nieko nebeprisimenu. 

— Tėti, o kur tavo žmona? - pasiteiravo Halas, ištuštindamas 
stiklinę. 

Ramono veidą perkreipė liūdesys. 

— Ji mirė. 

Halas sušniurkštė ir burbtelėjo kelis atsiprašymo žodžius. 
Mariana prabilo apie orą, paskui atsistojo Ignasijas. 

— Sūnau, gal eik su Federika ir Halu pasivaikščioti paplūdi- 
miu. Turite apie daug ką pasišnekėti. Kai grįšit, galėsime paben- 
drauti visi. 

Ramonas lengviau atsikvėpė ir išvertė jo žodžius sūnui. Ra- 
monsitas linktelėjęs žiūrėjo, kaip įbrolis ir įseserė pakyla ir su 
tėvu traukia prie namo. 

— Dievuli, kokia įtampa, - jiems nuėjus, atsiduso Mariana. 

— Nurimk, moterie, jiems tik reikia nuodugniai viską kartu 
apsvarstyti, - pasakė Ignasijas. - Gal sužaidžiam dar vieną šach- 
matų partiją? — paklausė anūko, o šis pažvelgė į jį ir nusišypsojo. 

— Graži mergina, Abuelito! - susižavėjęs tarė Ramonsitas. 


Ramonas nebuvo nusiteikęs vaikščioti paplūdimiu. 

— Norėčiau jus kai kur nuvežti, - tarė jis ir atrakinęs automo- 
bilį įlipo vidun. 

— Girdėjau, turi paplūdimio namą, - kreipėsi į jį Federika, pa- 
stebėjusi, kad tėvo smilkiniai visai pražilę, o permatoma oda po 
akimis sudribusi nuo begalinio liūdesio. Jis atrodė susenęs. 

— Taip, bet ten jūsų nekviesiu, - atsakė Ramonas, riedėdamas 
smėlėtu taku. - Nuvešiu susitikti su Estela. 

— Kas toji Estela? - susidomėjo Halas. 

— Ramonsito mama. 

— Ak. — Halas kostelėjo, kad nuvytų sumišimą. 

— Noriu pasišnekėti su jumis ten, kur mums niekas netruk- 
dys, - paaiškino Ramonas. 


Kapinės ant jūros skardžio skendėjo nuostabioje tyloje. Svilino 
karštis, gėlių ir pušų kvapai buvo prisotinę orą gamtos ramybe. 
Ramonas pastatė automobilį ir su vaikais patraukė tarp šešėlių, 
stengdamiesi nemindyti miegančių dvasių, ten, kur buvo palai- 
dota Estela. 

— Štai Estelos kapas, — tarė, tvarkydamas gėles, iš ryto jo pa- 
ties padėtas ant antkapio. 

— Ji grožisi puikiu vaizdu, - pasakė Halas, norėdamas žūtbūt 
užglaistyti savo netaktą. 

Ramonas nusišypsojo jam. 

— Tai jau taip. 

— Ar papasakosi mums apie ją, tėti? — paklausė Federika. — Ti- 
kriausiai buvo labai graži, nes Ramonsitas nepaprastai išvaizdus 
jaunuolis. 

— Taip, ji buvo gražuolė, - liūdnai pripažino jis. - Bet noriu 
papasakoti iš pat pradžių. Pradėti nuo jūsų —- Federikos, Halo ir 
Helenos. Atsisėskim štai čia, - pasiūlė, rodydamas į žolėtą atšlai- 
tę netoli stačių uolų. 


Jie įsitaisė įsaulyje ir įsispoksojo į jūrą, hipnotizuojamai banguo- 
jančią apačioje. Ramonas paėmė abu vaikus už rankų. 

— Prašau jūsų atleidimo, — tarė jis. Halas ir Federika nežinojo, 
ką sakyti, ir apstulbę varstė tėvą akimis. - Pasprukau nuo jūsų 
motinos, nes jos meilė buvo per stipri, ir aš patyriau klaustro- 
fobiją. Svarbiausi mums turėjote būti jūs, mūsų vaikai, reikėjo 
stengtis susidoroti su savo sunkumais, bet abudu buvom perdėm 
savanaudiški. Nekovojau už jūsų motiną ir nebandžiau jos įkal- 
bėti, kad pasiliktų, o ji nepamėgino pakeisti manęs. Mylėjau jus 
abu, deja, per vėlai suvokiau, ko netekau; buvo labai gėda su tuo 

susitaikyti, tad pabėgau ir palikau jus. Pasprukti buvo lengviau — 
juk nuo meilės bėgau visą gyvenimą. 

Jo atvirumas pribloškė Federiką ir Halą. 

Ramonas prisiminė jaudinančias jų vaikystės akimirkas, jų 
būdo ypatumus, tuos prisiminimus nešiojosi su savimi daugybę 
metų. 

— Halai, tu taip tvirtai įsikibdavai į mamą. Turbūt gąsdinda- 
vau tave. Buvai labai jautrus, nujausdavai tvyrant priešiškumą 
tarp manęs ir Helenos. Dar mažytį tave palikdavau su mama ir 
vesdavausi Federiką pasivaikščioti. Tiesą sakant, gerai tavęs ir 
nepažinojau. Bet norėčiau viską pradėti iš pradžių ir susipažin- 
ti, - pasakė jis, žvelgdamas į sunerimusias sūnaus akis, supras- 
damas jose slypinčią kančią. - Esi mano sūnus, o už kraujo ryšį 
nieko nėra svarbiau. Dabar tai suprantu. Teko patirti daug šird- 
gėlos, bet galiausiai sužinojau, kas visų svarbiausia. 

— Būtų gerai, tėti, - sumurmėjo Halas, kurio saviraišką slo- 
pino karštis ir praeityje išgertas alkoholis, vis dar nuodijantis 
kepenis. 

Ramonas jiems papasakojo, kaip buvo atskridęs į Angliją ap- 
lankyti vaikų ir kaip Helena neleido su jais pasimatyti. Kaip matė 
Federiką ant dviračio, bet, patartas Helenos, neišlipo iš automo- 
bilio ir nuvažiavo tolyn. 

— Dėl šito nekaltinkite motinos. Buvau nejautrus, abejingas, 
atsirasdavau jūsų gyvenime kada panorėjęs ir tik tam, kad pasi- 
jusčiau geriau. Ji buvo teisi: iš to jums nebūtų buvę jokios nau- 
dos, — truputį patylėjęs, jis vėl prabilo rimtu balsu: - Mirus Este- 
lai, suvokiau, ko vertas gyvenimas. 

Kad ir kaip Federika stengėsi prisiminti gražutę jauną tar- 
naitę, grakščiai besisukiojančią paplūdimio name, skleidžiančią 
aplink save švelnų rožių aromatą, jai nepavyko. 

— Nesitikėjau įsimylėsiąs Estelos, - dėstė Ramonas. - Ji numal- 
šino mano geismą, ir šis vėliau peraugo į didesnį, stipresnį jaus- 
mą. Man norėjosi būti tik su ja. Anksčiau neteko to patirti. Nuolat 
bėgdavau nuo žmonių, troškau gyventi vienas, nenorėjau jaustis 

kam nors įsipareigojęs. Estela buvo kitokia. Ji nieko nereikalavo. 
Neslėgė savo reiklumu. Jai tereikėjo mano meilės ir prieraišumo. 
Todėl, užuot keliavęs po pasaulį, rašydavau paplūdimyje. Niekur 
nebesiveržiau, nes ji buvo mano įkvėpimas. Gyvendamas su ja, 
parašiau geriausią savo kūrinį. O Ramonsitas tapo mūsų meilės 
įsikūnijimu. Kai Estela gatvėje pakliuvo po sunkvežimiu ir žuvo, 
dingojosi, kad sprogo visas mano pasaulis. Mane užgraužė gailes- 
tis. Turėjau ją vesti, bet man buvo patogiau gyventi nesusisaisčius 
santuokos ryšiais. Turėjau dažniau kartoti, kad myliu ją. Turėjau 
ir jums abiem pasakyti, kad myliu jus, ir labiau stengtis dalyvauti 
jūsų gyvenime. Dabar tai galiu. Atkeliavote čia ir suteikėte man 
dar vieną progą. Deja, su Estela tokios progos nebeturėsiu. 

— Tėti, mes tau atleidžiam, - sušnabždėjo Federika, suimda- 
ma jo plaštaką rankomis ir suspausdama. — Dabar mes vėl kartu 
ir galime vienas kitą pažinti, juk taip, Halai? - Brolis linktelėjo. — 
Jei ne tavo poezija, nebūčiau radusi stiprybės palikti vyrą. 

— Tikrai? — nustebo Ramonas, spėliodamas, ką ji turi galvoje. 

Paskui Federika išklojo jam apie savo santuoką, papasakojo, 
kad tuo sunkiu, nesėkmingu metu jai teikė stiprybės dėžutė su 
drugeliu, kurioje ji laikė jo laiškus. 

— Nė nežinodamas, tėti, tu visada buvai šalia. Būdavai su ma- 
nimi, kai labiausiai tavęs reikėdavo. 

Ramonas nusišypsojo, bet susirūpino, kad Halas prataria vos 
vieną kitą žodį. 

Jie sėdėjo ant skardžio, ko! saulė taip užkaitino, kad teko slėp- 
tis po pušimis. Šnekėjosi apie praeitį, užgriebdami ir juos atito- 
linusius metus. Galop gurgiantys pilvai ėmė blaškyti jausmingą 
pokalbį ir įspėjo, kad diena lėkte lekia. 

— Gertrūda įsius, kad pavėlavom pietų, - tarė Ramonas ir pa- 
merkė Halui. 


Gertrūda išties buvo sugižusi kaip niekad. Jie pietavo terasoje, 
šįsyk būdami šventiškos nuotaikos. Dalijosi prisiminimais apie 


praeitį. Federika papasakojo, kaip sekėsi gyventi Anglijoje ir koks 

gražus Kornvalis, nupiešė ir ten gyvenančių žmonių keistenybes. 
Halas narsiai stengėsi atsispirti buteliams vyno, keliaujantiems 
aplink stalą, ir malšino troškulį gausybe stiklinių vandens. Galop 
iškamuotas karščio ir kelionės nuslinko į savo kambarį pokaičio. 

Naudodamasis proga Ramonas pasiteiravo Federikos apie jo 
sveikatą. 

— Deja, Halo popieriai labai prasti, - atsakė ji. 

— Jis atrodo baisiai, pobrecito*! - užjaučiamai atsiduso Ma- 
riana, prisimindama mažą berniuką, mėgstantį ledus, manjar 
blanco*“* ir joti seneliui ant pečių. 

— Turiu pasakyti, prisipuotavęs tiek, kiek būtų užtekę daugy- 
bei žmonių, - įsiterpė Ignasijas. 

— Halas labai nelaimingas, - pripažino Federika. - Pamažu 
žudo save, nesaikingai gerdamas ir niekam tikusiai, dekaden- 
tiškai gyvendamas. Pamaniau, jei atkeliaus čia, gal išsivaduos iš 
savo bėdų. — Ji pažvelgė į tėvą. — Vyliausi, gal tau pavyks jam 
padėti tai ištverti. Juk man padėjai. 

— Pasistengsiu, —- nuoširdžiai pažadėjo Ramonas. 

— O kaip tau padėjo Ramonas? —- pasmalsavo Mariana. Tikė- 
josi paaiškėsiant, kad jis nebuvo visiškai apleidęs savo vaikų, kaip 
ji manė. 

— Jis atsiuntė man laiškus su poezija, - tarė Federika ir švel- 
niai nusišypsojo tėvui. - Gal močiutei atrodys keista, kad kelios 
eilėraščio eilutės gali pakeisti kieno nors gyvenimą, bet taip ir 
nutiko. Visai neįstengiau įvertinti savo padėties, o tie laiškai at- 
vėrė man akis. Žinodama, kad tėtis prisimena mane, išdrįsau pa- 
likti Tokilą. Supratau esanti ne viena. 

Ramonas nesmagiai šyptelėjo. Federika pamanė, kad jis dro- 
visi ir kuklinasi. 

— Koks tu slapukas, Ramonai, - išdidžiai pareiškė Mariana. — 
Fede, po pietų norėčiau tau parodyti šeimos nuotraukų albumus. 
Yra gražių tavo ir Halo vaikystės vaizdelių. 


* Vargšelis (isp.). 
** Karamelinis saldėsis. 

— O aš mielai išsitrauksiu fotoaparatą ir nufotografuosiu visus 
jus. Niekada nepamiršiu šio susitikimo. 


Po pietų Federika nuėjo į savo miegamąjį. Tučtuojau užuodė le- 
vandomis iškvėpintas paklodes ir pamatė ilgus tuberozų stiebus 
ant tualetinio staliuko. Langinės buvo užvertos, kad neprikaistų 
kambarys, bet ji atidarė jas, leido vidun srūti saulei. Ši apšvie- 
tė paveikslą ant sienos ir baldus, kartkartėmis šmėstelėdavusius 
prisiminimuose. Atidariusi lagaminą, Federika išsiėmė fotoapa- 
ratą. Atsisėdo ant lovos ir iš apsauginio dėklo ištraukė objekty- 
vą, prisimindama, kaip jį laikyti mokė Džulianas. Tada prisiminė 
Semą. Norėjo paskambinti jam ir papasakoti, kaip einasi. Bet nu- 
sprendė pirmiau padaryti keletą nuotraukų - galės pasakyti, kad 
jo dovana nedūla lagamine. 

— Fede, ar galiu užeiti? 

Ji atsigręžė ir išvydo tarpduryje stovintį tėvą. 

— Žinoma. Kaip tik surenku daiktan šį puikų fotoaparatą, ga- 
lėsiu padaryti nuotraukų ir parodyti visiems Anglijoje. 

— Gera mintis, - jis atsisėdo ant kitos lovos. - Beje, apie tuos 
laiškus su poetiniais tekstais, — patylėjęs prabilo. 

— Jie įkvėpė mane, - nudžiugo ji. - Tapau visai kitu žmogumi. 

— Bet aš jų nesiunčiau, —- prisipažino Ramonas. 

Federikos veidas ištįso. 

— Nesiuntei? - apstulbo ji. 

— Ne, - jis papurtė galvą. - Nenorėjau sakyti visiems girdint, 
kad nesugluminčiau tavęs. 

— Neabejojau, kad juos atsiuntei tu, - sumišo Federika. - Buvo 
du laiškai, vienas pakištas po durimis, kitą radau automobilyje. 

— Ar jie buvo pasirašyti? 

— Ne, - prisimerkė ji. 

— Londone nebuvau daugelį metų, - prisipažino Ramonas. 

— Tikrai? 

— Tikrai. Klausyk, kai pabus Halas, nusivešiu jį į paplūdimio 
namą. Noriu, kad perskaitytų vieną knygą. Ar tau tai tinka? 

— Žinoma, - netvirtu balsu atsakė Federika. - Negaliu patikė- 
ti, kad laiškai ne tavo. 

— Deja, - jis atsistojo. - Ak, kad taip būtų. 

— Nesvarbu. Baigtis tokia pati, kad ir kas juos man parašė, — 
nerūpestingai tarė ji, lyg tai būtų visai nesvarbu. 

Ramonui išėjus iš kambario, sumišusi įsispoksojo į fotoapara- 
tą. Paskui jai nudiegė paširdžius, supratus, kad tuos laiškus galėjo 
pasiųsti tik Semas, ir niekas kitas. Staiga viskas įgavo prasmę. Jis 
iš pat pradžių sakė esąs susirūpinęs. Bandė su ja pasikalbėti andai 
per pietus, vėliau per Nuno laidotuves. Ji jo nesiklausė. Žinoma, 
Semas liovėsi artinęsis prie jos. Tik ne atvirai. Tokia buvo tiesa, 
bet Federikai vis tiek labai norėjosi manyti, kad laiškus slapčia 
atsiuntė tėvas, ir jai pasisekė tuo įtikėti. Būdama stebėtinai ne- 
nuovoki, ji visus nuopelnus priskyrė Ramonui. Nieko stebėtino, 
kad Semas atrodė toks nusiminęs ir prislėgtas. 

Mariana parodė anūkų vaikystės ir tų dienų, kurių Federika 
be galo ilgėjosi, nuotraukų albumus. Federika sunkiai sutelkė 
dėmesį, visos jos mintys sukosi vien apie Semą. Apie kiekvieną 
nuotrauką Mariana suskeldavo trumpą juokelį, kaip daro seni 
žmonės, nebesuvokiantys laiko tėkmės, o Federika susijaudinusi 
žvilgčiojo į telefoną. Ar būtų įžūlu, svarstė ji, paprašyti skambu- 
čio į Angliją? Viena ausimi klausydamasi močiutės pasakojimų, 
svarstė savo galimybes. Marianai atvertus Estelos nuotrauką, Fe- 
derika sužiuro į romų moters, pasiglemžusios tėvo širdį, veidą. 
Toji atrodė graži, miela, pailgo veido, kurio išraiška buvo tokia 
pati kaip Ramonsito. Nujautė, kad Estela būtų jai patikusi. Tra- 
giška moters žūtis sujaudino Federiką iki širdies gelmių ir primi- 
nė, kad visi mirtingi. Estela buvo per jauna ir per graži mirti. Fe- 
derika kaipmat prisiminė Topahuają ir įsivaizdavo, kad ši turėjo 
labai panėšėti į Estelą. Suvokė, kad jų mirtys byloja apie gyveni- 
mo laikinumą, skatina mėgautis kiekviena jo akimirka, nes mirtis 
gali užklupti bet kada ir visa pasiglemžti. 


Ignasijas sėdėjo terasoje, šnekučiuodamas su Ramonsitu ir baig- 
damas jųdviejų šachmatų partiją. Saulė vis dar kepino. Ignasijas 

kartkartėmis nusivoždavo skrybėlę ir nusišluostydavo kaktą iš- 
traukta iš kišenės balta nosine. O Ramonsitas, nutaikęs progą, 
įsmeigdavo akis į gražų sesers, nė nenutuokiančios, kad yra ste- 
bima, veidą. Jis nekantravo papasakoti Pablui ir Marijai Regoms 
apie staiga atvykusius savo tėčio vaikus, kurių šis ilgiausiai ne- 
matė. Visa, kas buvo susiję su Ramonu, žavėjo Pablą ir Mariją, 
nes tas vyras, nors ir priklausantis kitam pasauliui, vis tiek my- 
lėjo jų Estelą. 


Kai Halas pakirdo iš ilgo ir gilaus popietės miego, ne išsyk supra- 
to, kur esąs. Apsidairė po kambarį, pažvelgė į baltas sienas, tarsi 
sustingusius medinius baldus ir pamažu susivokė. Nuo karščio 
skaudėjo galvą, kūnas kentė nuo kone sunaikinusio jį alkoholio 
stygiaus. Šiaip taip išsiritęs iš lovos, Halas nuslinko į dušą. Ten 
leido vėsiam vandeniui nuplauti nuovargį ir visus nuoskaudų, at- 
sivijusių jį iki pat Čilės, pėdsakus. Kai pasirodė terasoje, Ramo- 
nas jo jau laukė, ketindamas vežtis į paplūdimio namą. 

— Ar pasiimsim ir Federiką? — paklausė Halas, tėvui pasiūlius 
važiuoti. 

— Ne, būsim tik mudu, - atsakė Ramonas. - Norėčiau, kad kai 
ką paskaitytum. 

Halas žvaliu žingsniu patraukė jam įkandin iki automobilio ir 
kaipmat susigėdo, nes pasijuto apgailėtinai laimingas, kad paga- 
liau bus vienas su tėvu. 

— Tai buvo Estelos namas, — jiems atvažiavus, paaiškino Ra- 
monas. — Įkurdinau ją čia, vos gimus Ramonsitui. Estelai labai 
patiko, kad namas prie jūros. Man irgi. 

— Jis žavus! — sušuko Halas, pagaliau atgavęs balsą. - Tiesiog 
žavus. — Jis pastebėjo gausybę pliumbagių, lipančių siena ir svy- 
rančių nuo verandos stogo, ir nuostabius kalnus tolumoje. Staiga 
jį sujaudino kažkoks nesuvokiamas dalykas. — Ar viskas čia tau 
primena ją? 

Ramonas linktelėjo. 

— Viskas. Nėra nė dienos, kad negalvočiau apie tą moterį. 

— Norėčiau šitaip mylėti, - ilgesingai sumurmėjo Halas. 

— Kada nors tikrai taip nutiks, - pasakė Ramonas. — Esi dar 
labai jaunas. 

— Žinau, man visas gyvenimas prieš akis. Ligi šiol jis buvo ti- 
kras jaukalas. 

— Niekad nevėlu pradėti iš naujo. 

— Noriu pradėti iš pat pradžių, tėti. Ir pradėti čia, - tvirtai tarė 
Halas. - Negaliu paaiškinti, bet aš susijęs su šia vieta. 

— Tai įaugę tau į kraują, - pasakė Ramonas. 

— Galbūt, - pritarė Halas. - Man į kraują. 


Ramonas aprodė sūnui namą, tada pagriebė rankraštį, skirtą 
Helenai, butelį vandens ir nusivedė jį į paplūdimį. Jie susėdo 
blėstančioje saulėje ir ėmė vienu du šnekėtis apie gyvenimą ir 
meilę. Paskui Ramonas parodė jam knygą. 

— Parašiau ją tavo motinai, tau ir Federikai, - pasakė. Halas 
paėmė ją ir pervertė keletą puslapių. — Ji nestora. Iš tiesų norė- 
čiau, kad perskaitytum. Dar niekas neskaitė. Parašyta angliškai. 

— Man būtų garbė, - nuoširdžiai tarė Halas. - Ar kalbi rimtai, 
kad jos dar niekas neskaitė? 

— Niekas. 

— Kodėl parašei ją? 

— Nes tai buvo katarsis, nes norėjau, kad Helena suprastų, kur 
mudu su ja suklydom. - Jis patylėjo ir šyptelėjo Halui. - Kur bu- 
vau neteisus. 

— Juk tave išties kamavo toji kaltė? —- paklausė Halas. 

Ramonas pažvelgė į sūnų ir nusijuokė. 

— Manai, kad persūdau? 

— Kažin, ar verta save plakti, - šyptelėjo Halas. 

— Sakai, aš save plaku? — Ramonas linksmai niūktelėjo jam 
per nugarą. 

— Truputį. Tau nebūtina šitaip krimstis. Daugybė žmonių iš- 
siskiria ir palieka vaikus. Juk šie išgyvena? Na, ištvėrėm ir mes. 

Ramonas meiliai dirstelėjo į sūnų ir apkabino jį per pečius. 

— Žinai, nors ir negaluoji, žodžio kišenėje neieškai. 

— Džiaugiuosi. Man atrodė, kad jau praradau tą gebėjimą, — 
prunkštelėjo Halas. 

— O ką dar, tavo manymu, praradai? Plaukmenis? 

— Nori paplaukioti? - užsidegė Halas. 

— Jei prisidėsi tu. 

Užlieti stebuklingos saulėlydžio šviesos, jie nulėkė į auk- 
saspalvį šaltutėlio Ramiojo vandenyno vandenį. Halas suspigo, 
šalčiui supurčius kūną, sukrėtus visas jusles. Ramonas jam šūkte- 
lėjo, kad būtų vyras, ir nėrė. Sekdamas tėvo pavyzdžiu, Halas irgi 
niurktelėjo. Juto, kaip vanduo stingdo galūnes, bet netrukus ėmė 
nebepaisyti ledinio šalčio. Pliuškenosi juokdamasis ir pokštau- 
damas su tėvu, švelnioms bangoms skalaujant paskutinių kelerių 
metų sumaištį. Kai jie pagaliau atsigulė ant smėlio džiūti besibai- 
giančios dienos saulėje, Halas suprato, kur jo vieta. 

— Tėti, o kas būtų, jei nebegrįžčiau? - paklausė, mirksėdamas 
spindinčiomis akimis. 

— Į Angliją? 

— Taip, visai. 

— Gyvensi čia, iš kur ir esi kilęs, Halai. Beje, sugrįši į namus, — 
Ramonas rimtai pažvelgė į sūnų. 

— Ačiū, tėti, — tyliai padėkojo jis, įsmeigė akis į horizontą ir 
patenkintas atsiduso. - Aš namie. 


Federika pasiteiravo Marianos, ar ši leistų paskambinti į Angli- 
ją. Mariana, žinoma, leido pasinaudoti telefonu su didžiausiu 
džiaugsmu. 

— Skambink, kiek tik reikia, — pasakė. - Tavo mama norės 
sužinoti, kaip jums sekasi. 

Bet Federika paskambino ne Helenai, o Semui. Telefonas 
skambėjo ilgai, kol kažkas galų gale pakėlė ragelį. Pasigirdo In- 
gridos balsas. 

— Ingrida, čia Federika. 

— Ak, Fede, brangioji, kaip tau sekasi? — linksmai paklausė 
moteris. 

— Aš Čilėje, - atsakė Federika sugrudusia širdimi. 

— Kaip miela. 

— Ar yra Semas? 

— Ne, išvažiavęs, - neaiškiai numykė Ingrida. 

— Išvažiavęs? — aiktelėjo Federika. - Kur? 

— Rodos, pas buvusią savo merginą. 

— Pas buvusią merginą? 

— Taip, pas tą, kuri jau seniai jam patiko. Vaikiui pats metas 
pagalvoti apie ateitį. 

— Taip, - burbtelėjo Federika, bet vargiai įstengė paslėpti su- 
sirūpinimo gaidelę. - Ar jis pasakė, kuriam laikui išvažiuoja? 

— Ne, mieloji, juk pažįsti Semą! Niekam neatskleidžia savo su- 
manymų. 

— Gal paliko telefono numerį? 

— Deja, mieloji. Nors, jeigu tau tai padės, jis dideliame name 
Škotijoje. Geriau už mane žinai, kas jo draugai. Ar paprašyti, kad 
paskambintų tau, kai grįš? 

— Ne, nereikia. Tik pasakyk, kad skambinau. — Federika už- 
gniaužė nusivylimą. 


Vos Ingrida padėjo ragelį, įėjo Semas, pavedžiojęs šunis ant 
skardžių. 

— Kas skambino, mama? 

— Tau nepažįstamas žmogus, mielasis, — atsakė ji ir, paėmusi 
ant rankų našlaitį lapiuką, paglostė drėgną jo kailelį. - Teiravosi, 
ar neturim šuniukų, - pridūrė, bučiuodama žvėrelį. - Gaila, jų ne- 
domina Raudonutis, tiesa? — Ji žvelgė į prislėgtą Semo veidą ir vy- 
lėsi, kad Federika, kilus pavojui jo netekti, suvoks labai jį mylinti. 

Semas paėmė obuolį iš vaisių dubens. 

— Kur trauki, mielasis? — pasiteiravo motina, stengdamasi nu- 
slėpti nerimą. 

— Į Nuno darbo kambarį. 

— Ten užsimirši, - užjausdama pasakė. 

— Tikiuosi. 

Beveik per visą vakarienę Federika tylėjo, leido išsišnekėti Halui 
ir anksti nuėjo gulti. 

— Turbūt labai pavargai, Fede, - maloniai pasakė Mariana. — 
Turi gerai išsimiegoti. Kelkis, kada nori. Juk esi namie. 

Federika apėjo aplink stalą ir meiliai pabučiavo visus šeimy- 
nykščius. Ramonsitas smarkiai išraudo, jos lūpoms palietus jo 
skruostą, ir per visą vakarienę tylomis ruseno lyg naujai uždeg- 
tos anglys. Halas ir Ramonas gyvai šnekėjosi, jų veidus apšvietė 
blyksinčios žibintų liepsnos. Ignasijas sutiko Marianos žvilgsnį ir 
nusišypsojo. Jie puikiai suprato vienas kitą. Abudu nujautė, kad 
Halas pasiliks visam laikui. Marianai nepraslydo pro akis, kad 
Federika išsiblaškiusi — čia jau moteriški reikalai, pamanė ji. 

Federika neužvėrė langinių, todėl mėnesiena liejosi pro langą 
kartu su naktiniu svirplių čirpesiu ir jūros ošimu. Ji gulėjo lo- 
voje, žiūrėdama į šešėlius, lėtai slenkančius lubomis, ir galvojo 
apie Semą. Kaip ironiška: gyvendama Anglijoje, ilgėjosi tėvo, o 
atsidūrusi Čilėje stokojo Semo. Pasišnekėjusi su Ingrida, pasi- 
juto nesmagiai. Svarstė, pas ką išvažiavo Semas, ir sumojo, kad 
širdies gilumoje ją graužia bjaurus pavydas. Nusivylusi apsiver- 
tė kniūbsčia ir įsistebeilijo į linguojančius medžius ir žvaigždėtą 
dangų. Prisiminė apšepusį Semo veidą, kenčiančias akis. Įdomu, 
ar jis tyliai įsikišo į jos santuoką tik iš draugiškumo? O gal ska- 
tinamas meilės? Federika nedrįso narplioti savo jausmų, meilės 
ji bijojo. 

Prisiminė ilgus vakarus prieš židinį Nuno darbo kambaryje, 
kai šnekėdavosi su Semu apie literatūrą ir poeziją, prisiminė jų- 
dviejų iškylas ir kepsnius žvarbiame paplūdimyje, smagius pasi- 
vaikščiojimus ant skardžių. Jis buvo nepakartojamas. Jeigu myli 
kitą, Federika jį praras, o juk to neištvertų, pamanė sau. Kai galop 
ją įveikė miegas, užplūdo begaliniai sapnai. Ji regėjo Semą, bė- 
gantį nuo skardžio, šaukė jį vardu, bet jis negirdėjo; nors ji skuo- 
dė kiek įkabindama, niekaip jo nepavijo. Rytą atsibudo tokia pat 
pavargusi, kokia buvo vakare. 

Nubudęs Halas šoko iš lovos, kupinas energijos, kokios nė 
nenutuokė turįs. Neįstengė prisiminti, kada paskutinįkart jau- 
tėsi toks gyvybingas. Užuodė vaikystės kvapus, traukdamas orą 
visais plaučiais. Perskaitė tėvo knygą „Ganėtinai meilės“, joje 
rado įtaigų pasakojimą, kaip atrasti save ir kokia meilės filosofi- 
ja tinka visiems: broliams ir seserims, draugams, mylimiesiems 
ir sutuoktiniams. Skaitė iki paryčių, bet nesijautė išvargęs. Akys 
atidžiai sekiojo prozos eilutes, kol švelni aušros ugnis sudegino 
tamsą. Halui miegant, jo protas darbavosi toliau, apmąstė gyve- 
nimo ir meilės alegoriją, todėl jis pakirdo apimtas pakilaus jaus- 
mo. Kažkas aukštybėse suteikė jam kitokio gyvenimo galimybę. 
Šįsyk jis nusprendė gyventi protingai. 

Halas kone įšokavo į terasą, kur akino saulė, o skrebučių ir 
kavos kvapas buvo toks viliojantis, kad jis vėl įkvėpė oro ir pagal- 
vojo apie savo sėkmę. 

— Labas rytas visiems, - tarė ir pasilenkęs pabučiavo močiu- 
tę. - Kur tėtis? 

— Netrukus ateis, - atsakė Mariana. - Pamanėm, kad mielai 
papietautume Zapalare - tenykščiame „Cezaryje“ mėgai valgyti 
locos. Ar prisimeni? 

— Prisimenu, — Halas iš laimės patrynė rankas. - Puiki min- 
tis! — Atsisėdęs įsipylė puodelį kavos. - Esu alkanas kaip vilkas! — 
sušuko, tepdamas ragelį sviestu. Marianai buvo itin malonu ma- 
tyti šitaip kertantį anūką. Jo skruostai vėl buvo įraudę, atrodė 
patenkintas ir pailsėjęs. - Abuelita, noriu išmokti ispaniškai, — 
staiga pragydo jis. 

— Tai įmanoma, - ji susižvelgė su vyru, o šis, sudomintas po- 
kalbio, padėjo laikraštį. 

— Negrįšiu į Angliją, - atsainiai tarė Halas. —- Noriu likti čia. 

Mariana neįstengė paslėpti džiaugsmo. Ji plačiai nusišypsojo 
ir suplojo rankomis. 

— Mi amor, aš labai laiminga! Tavo vieta čia, - palietė jo ran- 
ką. - Kaip smagu, Ramonsitas turės brolį. O kaip Federika? 

Halas išsišiepė. 

— Ne, nepasiliks. Ji myli kai ką Anglijoje. Tik dar nežino to. 

Tik penktą dieną, kai Ramonsitas ir Halas buvo visiškai įsigilinę į 
šachmatų partiją, o Ramonas su Ignasiju vaikštinėjo paplūdimiu, 
Mariana nutaikė progą pasišnekėti su Federika akis į akį. 

— Paskutines kelias dienas esi labai išsiblaškiusi, Fede, — tarė 
sėsdamasi šalia anūkės ant sofos. - Ar dėl to jaunuolio? 

Federika nustebo. 

— Kokio jaunuolio? - šiaušdamasi gūžtelėjo pečiais. 

— To, apie kurį kalbėjo Halas. 

— O iš kur jis žino? - šūktelėjo ji. 

— Gal yra budresnis, nei manai. - Mariana sukikeno. - Jis mė- 
gaujasi Čilės saule, - pridūrė, žiūrėdama į jį, besijuokiantį tera- 
soje su Ramonsitu it su seniausiu pažįstamu. 

— Ak, Abuelita, - sumišusi atsiduso Federika. - Noriu čia lik- 
ti, nes man labai patinka būti su tavimi ir Abuelito, be to, nuos- 
tabu vėl regėti tėtį ir pagaliau duoti ramybę praeičiai. Dabar mes 
draugai. Visada labiausiai to norėjau. Bet... 

— Bet tu suaugai, Fede. 

— Paskutinius dvidešimt metų ilgėjausi tėčio. Skaitydavau jo 
laiškus, kai būdavau nelaiminga, prisimindavau visus keistus jo 
padavimus. Buvau įsikibusi į vaikystę. Tokilas tikriausiai buvo 
mėginimas surasti tėtį kitame asmenyje. Dabar yra Semas, — ty- 
liai pasakė ji, nusvirus pečiams. — Regis, myliu jį. 

— Tada kokia bėda? 

— Tikriausiai įskaudinau jį, - vis labiau nusiminė Federika. 

— Kaip? 

— Vaikystėje dievinau. Jis septyneriais metais vyresnis už 
mane, keistas ir protingas — pasaulyje kito tokio nėra, o panašių 
į Tokilą daugybė. Anuomet Semas buvo gražus, dabar nebe, tik 
šiaip yra nuostabus ir mielas. Dar man tebegyvenant su Tokilu, 
parašė du anoniminius laiškus su poezija. Jie pakeitė mano gyve- 
nimą. Mylėjo mane iš tolo, padėjo palikti Tokilą ir parėmė mane, 
vos grįžusią namo. Be jo nebūčiau nieko įstengusi. Vis dėlto ma- 
niau, kad anie laiškai buvo atsiųsti tėčio. Taip jam ir pasakiau. 
O paskui išrėžiau... - Ji nutilo ir išraudo. 

— Ką gi? - švelniu balsu paklausė Mariana. 

Federika pasimuistė ant kėdės. 

— Kad iškeliauju į Čilę nežinia kuriam laikui, nes niekas manęs 
nesieja su Polperu. 

Mariana meiliai paplekšnojo jai per kelį. 

— Vaje, - atsiduso. - Verčiau grįžk ir pasakyk jam, ką jauti. 

— Keblumas tas, kad nežinau, ką jaučiu. Nedrįstu puoselėti 
kokių nors jausmų. Pasakiau jam tai tyčia, vyliausi paakinsianti 
atsiverti. Deja. Jis atrodė tik įskaudintas. Man tai nepakeliama. 
Esu tikra pabaisa. Nūnai suvokiu, kad jis rūpi man. Labai rūpi. O 
jeigu jau per vėlu? 

— Kodėl turėtų būti? 

— Nes paskambinau jo motinai, - Federika nudelbė žvilgsnį, - 
oji pasakė, kad jis išvažiavo pas savo buvusią merginą, ir nežinia, 
kada grįš. 

— Juk, tiesą sakant, netiki, kad galėtų taip greitai įsimylėti kitą? 

— Nežinau. O gal galėtų? - paklausė Federika, viltingai spok- 
sodama į močiutę. 

— Mieloji, meilė ne tai, ką gali čiaupu atsukti ir užsukti. Tai 
būtų neįmanoma. Jeigu jis tave myli, lauks tavęs. Jei nemyli, ne- 
lauks. Beje, Fede, jeigu nebelaukia tavęs, tai toks žmogus never- 
tas citrinos, dedamos į tavo pisco! 

— Tai ką man daryti? 

— Grįžk į Angliją. 

— Bet aš noriu gyventi čia, su jumis. 

— Mieloji mergaite, Čilė - ne Mėnulis. Kai norėsi parvažiuoti, 
tik paskambink man, ir aš arba Ramonas parūpinsim tau bilietą. 
Viskas nebe taip, kaip būdavo prieš dvidešimt metų. Tave nuo 
mūsų skiria vos penkiolika valandų. - Mariana šyptelėjo. - Gal 
tada galėtum kartu atsivežti ir jį. 

Federika džiugiai nusišypsojo. 

— Ak, Abuelita, tikiuosi, - sukruto ji ir apkabino močiutę. — 
Ačiū tau, — rimtai pridūrė, žvelgdama į žybsinčias močiutės akis. 

— Tai tau ačiū! — atsakė toji ir sena ranka švelniai perbraukė 
anūkei per skruostą. — Taip ir turėtų būti. 


Keturiasdešimt antras skyrius 


Polperas 


Helena sėdėjo ant sofos, dalydamasi šokoladiniais sausainiais su 
Rasta, ir juto nuoskaudą, kad vaikai staiga išskrido į Čilę. Piktai 
čiaumodama vaizdavosi juos susitinkant su Ramonu ir jo tėvais, 
regėjo paplūdimio namą Kačagvoje su jame likusiais prisimini- 
mais. Netrukus pasiekė sausainių pakelio dugną, ir jai prieš akis 
beveik nejučia iškilo Arturo paveikslas. 

Arturas visai nesistengė susisiekti su ja. Nei tada, kai Halą ištiko 
bėda, nei netikėtai išskridus abiem vaikams. Ji iš jo neišgirdo nė 
žodelio. Jautėsi beviltiškai atskirta nuo viso pasaulio ir vieniša. Pa- 
siilgusi Arturo. Stokojo jo draugijos, užuojautos, bet labiausiai ste- 
bėjosi, kad pamažu ima ilgėtis to, kas pirmiau ją piktindavo: sma- 
gios jo eisenos, gyvenimo džiaugsmo ir gyvumo, pilno juosmens, 
minkštų putlių rankų. Arturas visai nepanėšėjo į Ramoną, bet 
Helenos širdis jo troško, moteris kaltino save, kad buvo jo išvyta. 

Paskutinės kelios savaitės, kai ji pamažėle atsisakė savo iliu- 
zijų, slinko sunkiai, skausmingai. Helenos prisiminimuose Ra- 
monas nebuvo realus asmuo. Priklausė seniai nuščiuvusiai ir 
dingusiai praeičiai. Gal ji ilgėjosi tik vaiduoklio. Ir visą laiką ne- 
pastebėjo vyro, su kuriuo susiejo savo gyvenimą, gerųjų savybių, 
jis buvo realus ir jam reikėjo jos. Pasijuto esanti tikra kvaiša. Kaip 
išmintingai pasakė Tobis, niekada nepasimokanti iš savo klaidų. 
Niekada nepatenkinta tuo, ką turi, laimę atpažįstanti tik tada, kai 
būna jau per vėlu. Bet Arturas ją visada mylėjo, nepaisydamas 
trūkumų ir ydų. 

Helena suglamžė tuščią pakelį ir nusviedė į ugnį, kur jis su- 
liepsnojo ir virto pelenais. 
Ji viską pradės iš pradžių ir šįkart elgsis, kaip pridera. 


Arturas sėdėjo savo kontoroje, įsistebeilijęs pro langą į audringą 
gatvę apačioje. Kelias dienas be perstojo krapnojo lietus, dulks- 
ną plaikstė kerštingas vėjas. Jis jautėsi labai nelaimingas, beveik 
negalėjo susikaupti, ir tai buvo neįprasta, nes dirbdamas pabėg- 
davo nuo namie tvyrančios įtampos. Žaidė pieštuku, bloknote 
paišydamas liūdnus veidelius. Paprašė sekretorės priimti žinutes; 
nebuvo nusiteikęs atsiliepti į telefono skambučius, kuriems gal 
būtų reikėję susikaupti. Tegalėjo galvoti apie Heleną. Vylėsi, kad 
ji grumsis, norėdama susigrąžinti jį. Deja, suklydo. Tvyrojo vien 
spengianti tyla. Nejaugi jų santuoka jai buvo tokia nesvarbi? 
dyklė pamažu, metodiškai apsuka ciferblatą. Diena slinko lėtai. 
Visa tarsi sulėtėjo nuo ano vakaro, kai jis neįsileido Helenos į na- 
mus. Ausyse vis dar skambėjo jos riksmai, bet Arturas draudė 
sau gailėtis dėl to, ką padarė. Jis buvo teisus. Ji negrįžo, todėl, 
manė jis, reikia pripažinti liūdną tikrovę: ir neketino grįžti. Jam 
teks ją paleisti. 

Parsirado namo jau sutemus. Niūriai svarstė, ką valgys vaka- 
re. Vaizdavosi dubenį dribsnių ar lėkštę sūrio ir sausainių, tada 
paspėliojo, ką rodys televizorius — retai kada vertėdavo jį žiūrėti. 
Tada pamatė name degant šviesas. Žinoma, jas pamiršo užgesinti 
valytoja, ateinanti dukart per savaitę, pamanė jis. Bent tai galėjo 
padaryti, juk jo namuose neturėjo daug darbo. Helena negalėjo 
pasigirti tvarkingumu, tad namų tvarkytojai visada atsirasdavo 
ką veikti, o jis, priešingai, mėgo tvarką. Dabar namai buvo šva- 
rūs, tvarkingi ir apmirę kaip muziejus. Jam labai stigo žmonos 
paliktos netvarkos, įpūsdavusios jiems gyvybės. 

Įkišo raktą į spyną. Kai įžengė vidun, šnerves sukuteno 
gardūs kvapai, sklindantys iš virtuvės, ir Arturas tučtuojau užuo- 
dė Helenos kepamą vištieną. Jam užgniaužė kvapą, širdis ėmė 

plakti tankiau ir viltingiau, nors reikėjo būti atsargiam, jei paaiš- 
kėtų, kad tai sapnas, ir jis pabudęs nusivils. Nenusirengęs palto, 
neryžtingai nusėlino koridoriumi. Girdėjo žingsnius ir tylų rykų 
barškėjimą, kažkam vaikštinėjant anapus uždarų durų. Labai bi- 
jojo jas atverti, virpantys pirštai delsė ant rankenos - Arturas su- 
vokė, koks apimtų sielvartas, jei paaiškėtų, kad ten ne jo žmona, 
o namų tvarkytoja, duktė arba dar kas nors. 

Paskui sukaupė drąsą ir atidarė duris. Pakėlęs akis, išvydo 
spoksančią į garuojantį prikaistuvį Heleną. Ji mūvėjo zomšines 
kelnes, vilkėjo šilkinę palaidinukę ir ryšėjo nešvarią prijuostę. Jis 
nustebo ir sumirksėjo. Ji uždengė dangtį ir atsigręžė į jį. Storas 
makiažo sluoksnis vargiai slėpė gailią veido išraišką. Ji nervingai 
nusišypsojo, bet, išvydusi ilgesį jo veide, atgavo savikliovą, priėjo 
artyn ir apkabino. 

Abudu nepratarė nė žodžio. Jiems ir nereikėjo. Arturas pri- 
glaudė Heleną ir giliai atsiduso, užuosdamas švelniai iškvepintą 
jos kaklą. Jie ilgai stovėjo apsikabinę, kaip niekad anksčiau su- 
vokdami savo meilės jėgą. Galų gale Helena atšlijo, pažvelgė Ar- 
turui į spindinčias akis ir gailiai sukuždėjo: 

— Niekada taip nebedarysiu. 

Jis tyčia įdėmiai žiūrėjo į ją. 

— Žinau, - atsakė gargždžiu balsu, - nes aš tau neleisiu. 


Kai automobilis su Federika, sukeldamas dulkių debesį, nurūko 
gruntkeliu į oro uostą, Ramonas jam pamojo, džiaugdamasis už- 
baigtu darbu. Šypsojo dukteriai, nors ji jau seniai buvo dingusi 
jam iš akių, ir prisiminė širdį draskantį atsisveikinimą prieš dvi- 
dešimtį metų, kai Federika graudžiai mojavo tėvui, nežinodama, 
kada vėl jį pamatys. Dabar ji buvo suaugusi moteris, pati nusprę- 
sianti, kada sugrįžti. Ramonas labai ja didžiavosi ir jautėsi esąs 
dėkingas, kad juodu apsikabino ne tik kaip tėvas ir duktė, bet ir 
kaip draugai. Įdavė jai rankraštį, kad parvežtų Helenai, ir leido 
perskaityti lėktuve. Federika apkabino senelius ir Ramonsitą, ga- 
lop Halą. Verkė ne iš liūdesio, o iš džiaugsmo, nes jie vėl surado 

vieni kitus. Prisimindama Marianos žodžius, kad Čilė — tai ne 
Mėnulis, žinojo neatsisveikinanti amžinai. 

Paskui Ramonas susiruošė keliauti į kapines pasišnekėti su 
Estela. Ramonsitas prisidėti nenorėjo, buvo įpusėjęs azartiškiau- 
sią šachmatų partiją su Halu. 

— Pasakyk jai, kad esu su savo broliu, - išdidžiai tarė. 

Ramonas nusišypsojo ir linktelėjo. Šachmatai buvo jiems 
abiem suprantama kalba. 

Pastatęs automobilį pavėsyje, per ilgus šešėlius nužingsnia- 
vo prie Estelos kapo. Buvo pavakarė, ore sklandė sodrūs žolės 
ir gėlių kvapai pramaišiui su neapčiuopiama mirties, lankančios 
skardžio viršūnę, nuojauta. Ramonas kaip paprastai stabčiojo 
prie kapų ir skaitinėjo akmenyje iškaltus užrašus. Pamanė kada 
nors pats čia atkeliausiąs ir nebegrįšiąs atgalios. Neišvengiama 
mirtis jo nebaugino, priešingai, teikė ramybę. Juk šiame neaiškia- 
me, nepastoviame pasaulyje vienintelė ji buvo tikra. 

Prisiartinęs prie aukštos žalios pušies, pamatė miegantį ant 
antkapio Pablą Regą. Miegančiojo smakras buvo įremtas į krūti- 
nę, juoda skrybėlė užsmaukta ant akių. Ramonas linksmai pasi- 
sveikino su senuku, norėjo pažadinti, bet Pablas nė nekrustelėjo. 
Atrodė visiškai nurimęs, negyvas kaip kaliausė. Ramonas stai- 
ga suprato, kad senukas baigė paskutinę savo kelionę, ir persi- 
žegnojo. Pasilenkęs ėmė čiuopti jo pulsą, norėdamas būti tikras. 
Gyslos nebetvinkčiojo, nes siela buvo jau palikusi nukaršusį kūną 
ir nuskriejusi pas išėjusius pirmiau Osvaldą Garsiją Segundą ir, 
žinoma, Estelą. Galvodamas apie tai, Ramonas pasijuto pavydįs. 
Jis jau senyvas ir vienišas. Abu jo sūnūs, aišku, dar įsimylės, kaip 
kitados įsimylėdavo jų tėvas, o jis pats per senas vėl patirti meilę. 
Estela sutramdė bėglę jo širdį, šioji visada priklausys jai. 

Likusį jam skirtą laiką Ramonas bus gyvas vien prisiminimais 
apie meilę. 


vo- oo 


apačioje, o lėktuvas šovė aukštai į dangų taip riaumodamas, kad 

supurtė ją iki pat kaulų. Troško čia pasilikti. Kaip ir Halas, juto, 
kad jos vieta Čilėje, kur buvo gimusi. Ir kamavosi, ilgėdamasi 
Semo. Federika palygino vaikišką savo susižavėjimą su brandžia 
meile, kurią juto jam dabar, ir nusprendė, kad tik santuoka su To- 
kilu leido jai praregėti. Jei ne tos vedybos, būtų ir toliau ieškojusi 
tėvo kokio nors vyro, panašaus į Tokilą, glėbyje ir niekaip nesu- 
pratusi, kad tapo amžina savo pačios įkaite. Semas ją išvadavo, o 
ji net nepadėkojo jam. 

Tarpueiliu einant lėktuvo palydovei su laikraščiais, Federi- 
ka paėmė vieną iš jų, norėjo tik pasklaidyti, nes ispaniškai ne- 
suprato. Atsivertusi pirmą puslapį, lengviau atsikvėpė, kad gali 
nukreipti dėmesį nuo kankinančių minčių apie Semą. Bet išvy- 
do sušalusios jaunos inkės merginos kūno, rasto Peru Anduose, 
nuotrauką, ir jai užgniaužė kvapą. Nustebusi atsitiesė kėdėje. 

Atsigręžusi į šalia sėdintį, pasiteiravo, ar jis šneka angliškai. 
Jam atsakius teigiamai, paklausė, gal jis būtų toks malonus ir iš- 
verstų tekstą. Žmogus labai apsidžiaugė, galėdamas užmegzti 
pokalbį su dailia kaimyne, ir ėmė skaityti balsu. 

Federika klausydamasi nugraužė nykščio nagą. Merginos 
mumija išsilaikiusi kalnų šaltyje penkis šimtus metų. Vilkinti 
nuostabų įmantriai išaustą apsiaustą, plaukai vis dar nusagstyti 
kristalais, o ant galvos išlikusi dalis puošmenos plunksnų. Ma- 
noma, kad mergina buvusi paaukota dievams. Kai vyriškis grą- 
žino laikraštį, Federika atidžiai įsižiūrėjo į merginos veidą. Dar 
kartą patyrė paskutinių jos gyvenimo akimirkų, atpasakotų tėvo 
žodžiais, siaubą. 

„Mergaitei spaudžiant prie krūtinės dėžutę, ji buvo apreng- 
ta prašmatniais austinės vilnos drabužiais, plaukai supinti ir 
nusagstyti šimtu tviskančių kristalų. Virš galvos buvo pritaisyta 
didžiulė baltų plunksnų vėduoklė, turėsianti nunešti auką į kitą 
pasaulį ir pakeliui baidyti demonus. Vančukas niekaip negalėjo 
jos išgelbėti“ 

Keliskart pamėginęs užmegzti pokalbį, vyras suprato, kad 
bendrakeleivė jam neatsakys, ir nusivylęs vėl įniko į knygą. Fe- 

derika sėdėjo spoksodama į Topahuajos veidą, tarsi regėdama 
prisikėlimą. Per visus šiuos metus tikėjo ta legenda, nepaisyda- 
ma sveiko proto, bylojančio, kad tai mitas. Ji nusišypsojo. Turbūt 
dėžutė su drugeliu buvo išties stebuklinga. 


Semas atsibudo anksti, apimtas nerimo, ir su šunimis patraukė 
per skardžius. Matė pirmuosius pavasario ženklus išbrinkusiuo- 
se virpančiuose pumpuruose, tas virpesys sklido miško medžių 
šakomis it žalias rūkas. Deja, šitai neišsklaidė slogučio. Semas 
tvirčiau įsisiautė į paltą, tačiau šaltis skverbėsi tarsi iš vidaus, ir jį 
nukrėtė drebulys. Iš Federikos, iškeliavusios prieš savaitę, vis dar 
nebuvo nė žinelės. Jį kamavo baisi nuojauta, kad ji gali visai nebe- 
grįžti. Juk pati sakė, kad čia jos niekas nelaiko. Semas dažnai pri- 
simindavo tuos žodžius, jų galia sekinti jo jėgas nėmaž neslopo. 

Nenumanė, ką rašyti. Prieš daugelį metų metė darbą Londo- 
ne, kad atsiskleistų jo kūrybiškumas, pasak Nuno. Deja, tasai kū- 
rybiškumas nedavė jokių vaisių. Semas kelis kartus mėgino pra- 
dėti rašyti romaną, bet mintys skriedavo pas Federiką, ir viskas 
baigėsi niūriausiais eilėraščiais apie neatlieptą meilę ir mirtį. Tad, 
užuot rašęs, pasirinko knygų iš Nuno bibliotekos, įsitaisė odinia- 
me krėsle ir skaitė. Griebėsi bet ko, kad nepasiduotų mintims 
apie gniuždyte gniuždantį sielvartą. 

Vienui vienas klaidžiodamas ant skardžių, užlietas blausios 
aušros šviesos, apsvarstė, ko imtųsi, jei Federika nebegrįžtų. Tu- 
rėjo tam ryžtis. Juk nevalia leisti sau visą amžinybę murkdytis 
savigailoje. Pats to mokė ją, siųsdamas laiškelius, o dabar it dak- 
taras suka nosį nuo savo išrašytų vaistų. Jam reikia suimti save į 
rankas, pradėti ką nors rašyti, nusipirkti namuką, gal dar šunį, 
kiaulaitę ir išsikapanoti iš savanoriškos tremties. 


Kelionė nebūtų buvusi ilga ar sunki, jei ne karščiu deginan- 
ti Federikos nekantra, nuo kurios jai spaudė krūtinę iš nerimo, 
skaudėjo galvą nuo didžiulio noro pakeisti tai, kas neįmanoma. 
Lėktuvas buvo priverstas dvidešimtį minučių sukti ratus aplink 


550 


Dėžutė su drugeliu 


Hitrou oro uostą, kol pagaliau nutūpė, gerokai trinktelėdamas 
į žemę. Federiką pykino ir iš nerimo, ir todėl, kad lėktuvas vis 
skrido spiralėmis, paskui ji žagsėjo, važiuodama metro, iki pat 
geležinkelio stoties. Buvo šalta, dulkė lietus, viršum Londono 
kaip paprastai niūksojo pilkas dangus — pavasaris atrodė visai 
nelinksmas. Vos įlipusi į traukinį, ji susmuko ant sėdynės prie 
lango ir įsispoksojo į nuobodžiai pilką miestą. Užsimerkė, bet tik 
po kelių valandų, pravėrusi limpančias akis, sumojo važiuojanti 
per pažįstamą Kornvalį. 

Žvilgsniui klajojant po žalius laukus, Federika prisiminė ilgus 
pasivaikščiojimus su Semu ir pasvarstė, ką jam pasakys, jiedviem 
susitikus. Vylėsi, kad jis bus jau grįžęs iš Škotijos. Žinojo iš nusi- 
vylimo aptemsiant protą, jei neras Semo namie. Tylomis ėmė re- 
petuoti jųdviejų pokalbį. „Semai, turiu tau kai ką pasakyti... - ne, 
tai perdėm kvaila... - Semai, myliu tave... - ne, ji negalėtų, nieku 
gyvu negalėtų... - Semai, supratau, kad tie laiškai buvo tavo, ir 
grįžau vien tam... — ne, ne, baisu... - Semai, neįtikima, kaip ilgai 
nesuvokiau mylinti tave... —- ne, šiukštu, nevalia būti tokiai ties- 
mukiškai. —- O Dieve! - Ji atsiduso. - Nežinau, ką kalbėti: 


Traukiniui skrodžiant Kornvalio apylinkes, Federika matė lau- 
kuose besiganančias karves, žavius baltus namus, nedidelius 
ūkius ir pamanė, kad čia nepaprastai gražu, nors dangus niū- 
rus ir lyja. Įsivaizdavo gyvenanti prie jūros mažame namelyje su 
Semu, gal su šunimi ar dviem šunimis ir nusišypsojo. Turtas ar 
Bondo gatvės prabanga jai buvo nė motais. Nė neketino graužtis, 
jei niekada nebevaikščios po parduotuves. Turėjo ganėtinai ran- 
kinių ir batų, kad suprastų, jog visa tai tuštybė. Troško atsidurti 
Semo glėbyje, daugiau niekas jai nerūpėjo. 

Kai traukinys galų gale įpūškavo į stotį, išvilko lagaminą į pė- 
roną ir stovėjo, dulkiant lietui. Pasvarstė, ar nevažiavus į Tobio 
namus, bet iš didžiulės nekantros įlipo į taksi ir tiesiu taikymu 
nulėkė į Pikthistlo dvarą. Automobiliui įsukus įvažon, jos krū- 
tinėje suspurdėjo širdis, kamavo nuojauta, kad teks nusivilti — 

Semo nebus namie. Pasidairė automobilio, bet įprastoje vietoje 
priešais namą šis nestovėjo. Nurijo susierzinimą ir, pasakiusi vai- 
ruotojui, kad nelauktų, iššoko iš taksi. Jei Semo nėra, paskambins 
Tobiui, paprašys užvažiuoti jos paimti. Be to, bus malonu pasi- 
matyti su Ingrida. 

— Velniai rautų, - sumurmėjo, - apgaudinėju save. Jeigu nera- 
siu jo, tenoriu pabūti name, kur jo būta, pasmaksoti Nuno darbo 
kambaryje, kur jo sėdėta, ore pajusti jo buvimą ir laukti. 

Federika įžengė į prieškambarį ir pastatė lagaminą ant mar- 
murinių grindų. Tada dirstelėjo į save paauksuotame veidrodyje, 
kabančiame ant sienos. Susigūžusi mėgino pakedenti permirku- 
sius plaukus ir pažnaibė išblyškusius skruostus, kad bent kiek 
paraustų. 

— Semai, ar tai tu? - laiptų aikštelėje šūktelėjo Ingrida. 

- Ingrida, - atsiliepė dusliu balsu. - Čia aš, Federika. 

— Fede, mieloji! — linksmai suriko moteris, nuplevendama 
laiptais su žalsvai melsva suknele iki žemės. —- Nesitikėjom, kad 
taip greitai sugrįši. 

— Šįryt parskridau, - atsakė Federika, akimis ieškodama Semo. 

— Tikriausiai esi išvargusi, vargšele. Ar nori puodelio arbatos, 
o gal šiaip ko nors šildančio? — pasiūlė Ingrida. Paskui pažvelgė 
į viešnią per monoklį, taip didinantį pilkšvą jos akį, kad ši panė- 
šėjo į didžiulės iguanos akį. - Mieloji, tu visa drebi. Tiesą sakant, 
atrodai labai prastai. 

— Man viskas gerai, ačiū, — silpnai paprieštaravo Federika. — 
Ar yra Semas? — paklausė, stengdamasi kalbėti nerūpestingai. 

— Vaikštinėja su šunimis. Nuo pat ryto. 

Federika neįstengė paslėpti šypsenos, ūmiai pražydusios vei- 
de lyg pavasario rožė. 

— Gal labai nesupyksite, jei eisiu jo paieškoti? 

— Turėsi pasiskolinti paltą, kitaip mirsi iš šalčio. Semui nebus 
jokios naudos, jei tave pribaigs šaltis, tiesa? — tarė Ingrida, o rau- 
donos jos lūpos džiaugsmingai virpėjo. 

Federika pajuto, kaip į skruostus plūstelėjo kraujas, jie nuraudo 

iš sumišimo. Nusekė paskui Ingridą į drabužinę, ten apsiavė batus 
ir užsimetė avikailių skrandą, įpirštą šeimininkės. 

— Ji tėčio. Ir viena iš Semo mėgstamiausių. Jeigu vis dėlto ne- 
sušildys tavęs, sušildys Semas. Pamėgink eiti lapių išmintu takų 
ant skardžio. Spėju, jis ten, — pasakė ji, žiūrėdama, kaip viešnia 
išbėga į lauką. 

Federika buvo tokia susijaudinusi, kad pamiršo uždaryti du- 
ris. Ingrida vylėsi, kad iš jaudulio pamirš ir užsiminti apie Škotiją. 

Federika lėkė per lietų, jai visai nerūpėjo, kad kiaurai peršlaps. 
Bėgti su skranda buvo nelengva, toji buvo sunki ir varžė jude- 
sius. Sunerimusiomis akimis Federika apžvelgė skardį, tyrinėjo 
medžius ir stačias uolas, ar nepamatys šunų arba jų šeimininko. 

— Semai! — šūktelėjo ji, bet balsą išsklaidė vėjas. — Seeemaa- 
ai! - Bejėgiškai stovėjo, žiūrėdama į jūrą, kuri talžė uolas apačio- 
je, ir pamanė, kad tik beprotis išdrįstu nulipti į paplūdimį. Tada 
prisiminė savo sapną ir sutirtėjo. O paskui, kažkam šmėkštelė- 
jus tarp medžių, apsigręžė, prisimerkė ir prisidengė veidą ranka, 
gindamasi nuo lietaus. Pirmiausia pamatė du šunis, paskui pilką 
Semo figūrą su ilgu paltu ir skrybėle. Jis sustojo ir įsispoksojo į ją. 
Netikėdamas savo akimis prisimerkė ir taip pat prisidengė veidą 
plaštaka. 

— Semai! — vėl suriko ji. 

— Federika! — Jo balsą nunešė vėjas. 

— Semai! — dar sykį šūktelėjo Federika, lėkdama artyn. 

Šunys šoko ant jos, mataruodami uodegomis, vizgėdami iš 
džiaugsmo visu kūnu, karančiais iš apsiseilėjusių snukių liežu- 
viais. Atrodė uždusę ir nuvargę. Federika paglostė šlapius jų kai- 
lius, patenkinta, kad talžantis veidą lietus neleidžia matyti, kokia 
ji susinervinusi. 

— Federika! — Semas priėjo prie jos. Ji pažvelgė į jį ir sumirk- 
sėjo, vydama lietaus lašus nuo akių. - Kada grįžai? - nustebęs 
paklausė. 

— Aš... - buvo besakanti ji, bet džiaugsmas užspaudė gerklę ir 
neleido kalbėti. 

Federika pažvelgė į šunis ir vėl juos paglostė, staiga nebežino- 
dama, ką daryti. 

Semas pamatė, kaip virpa jos ranka. 

— Gerai jautiesi? — pasiteiravo, žingtelėdamas arčiau. 

Ji linktelėjo ir pakėlė akis. Priglaudė drebančius pirštus prie 
lūpų ir nurijo seilę. Norėjo pasakyti mylinti jį, bet liko nebyliai 
stebeilyti, krūtinę virpinant jausmams. 

Semas uždėjo plaštaką jai ant rankos. 

— Grįžai dėl manęs? - paklausė. 

Federika išgirdo jo balse viltį ir suskato linkčioti kaip paklai- 
kusi. 

— Myliu tave, - sukuždėjo, bet jos balsą užgožė vėjas. Semas 
pakėlė galvą. - Myliu tave, - pakartojo, griebdama jį už palto 
atlapų ir įremdama ilgesingą žvilgsnį į pilkas akis. 

Semui nereikėjo jos ištikimybės patvirtinimo. Čiupo ją į glėbį 
ir pabučiavo į šlaputėlį veidą. Federika juto šiltas jo lūpas, šiurkš- 
tų apšepusį veidą ir užsimerkė, kad susitelktų vien į jo meilę. 


Kai Semas pasimylėjo su Federika palėpės kambarėlyje, ji supra- 
to pirmąkart patyrusi stipriausią fizinį tikros meilės pojūtį. Jis 
laikė ją tvirtai, žvelgė į akis, tarsi negalėdamas patikėti, kad čia ne 
kas kitas, o ji, nebemalšindamas jausmų, kuriuos slėpė taip ilgai. 
Kiekvienas bučinys rodė jo meilę, kiekvieną glamonę dovanojo 
mylinčios rankos. Juodu juokėsi, šnekėjosi, net pravirko, patyrę 
jausmų proveržį. Šitiek metų kamavęsis iš ilgesio, Semas negalė- 
mintimis glostė, kol šios įsiskverbė į Federikos sapnus, ir ji nusi- 
šypsojo. 

Atmerkusi akis, išvydo kitokį pasaulį. Girdėjo įvažoje lojant 
šunis — paštininkas pro langą švystelėjo jiems keletą „Bonio“ 
sausainių, kad nuviliotų, skubiai šastelėjo į verandą, kol šunys 
negrįžo, ir nėrė į automobilį, užtrenkdamas dureles jiems prieš 
nosį. Ant žvyro sugergždė padangos, tarkštelėjo perjungiamos 
pavaros, ir automobilis nurūko įvaža. Federika smagiai pasirąžė, 

kol akys priprato prie ryškios šviesos, srūvančios pro užuolaidų 
plyšį ir apšviečiančios nepažįstamas kambario sienas. Vis dėlto 
šį kambarį kitados buvo mačiusi, kai Molė ir Hestera supažindi- 
no ją su skunku Marmaduku. Išraudusi pakėlė ranką prie veido, 
palietė karštus skruostus, malonų meilės prisiminimą, ir laimin- 
ga nusišypsojo. Prisiminė Semo glėbį, jo bučinius ir glamones, ir 
savo džiaugsmą, kad pagaliau rado meilę. 

Grįžtelėjusi išvydo mažytę katilėlių puokštelę, padėtą ant 
pagalvės, kur miegojo jis, ir apiplyšusią rudą knygą. Atsisėdusi 
prikišo gėles prie nosies. Nuo pavasario kvapo ir rasos skonio šir- 
dis prisipildė džiaugsmo. Tada žvilgtelėjo į knygą. Ji buvo su už- 
lankstytais lapų kampais, nubrizgusi. Chalilio Džibrano „Prana- 
šas“. Atvertusi viršelį, pamatė, kad tai Nuno knyga: teksto eilutės 
buvo apvestos netvirta jo ranka, paraštės primargintos pastabų. 
Atpažino, kad poezija, atsiųsta jai Semo, buvo iš jos. Pastebėjusi 
knygos skirtuką, atsivertė tą vietą. Kelios eilutės buvo pabrauk- 
tos pieštuku. Federika atidžiai jas perskaitė, kad gerai suvoktų 
prasmę, paskui perskaitė dar sykį. 


Grožis yra gyvenimas, nuimąs skraistę nuo savo švento veido. 
Tačiau tai jūs gyvenimas ir jūs - skraistė. 

Grožis yra į save veidrodyje žvelgianti amžinatvė. 

Tačiau tai jūs - amžinatvė ir jūs - veidrodis.* 


Kai Semas įėjo į kambarį, nešinas pusryčių padėklu, rado Federi- 
ką, įbedusią nosį į katilėlius ir skaitančią Nuno knygą. Ji pažvelgė 
į jį ir nusišypsojo, toji šypsena akimoju tapo švelni ir koketiška. 
Palikęs padėklą ant tualetinio staliuko, Semas įsiropštė į lovą ša- 
lia jos. Jiems nereikėjo šnekėtis, nes jų veidai švytėjo nuo jausmų, 
neišreiškiamų žodžiais. Jis apglėbė Federiką, žinodamas, kad šį- 
kart nebepaleis jos. 


* Chalilis Džibranas, „Pranašas“. 

Praėjus keleriems metams, Federika Eplbi vėl atrado dėžutę su 
drugeliu, ši buvo užkišta vienoje iš spintų jos ir Semo namelyje 
šalia Polpero. 

Semas sėkmingai išleido savo pirmąjį veikalą „Atgijęs knygoje 
Nunas“, o Federika laukėsi antrojo jųdviejų vaikelio. 

Ji ištraukė dėžutę ir nubraukė dulkes nuo dangtelio. Apimta 
malonios nostalgijos, kurią dar malonesnę darė tai, kad Federi- 
ka buvo laiminga, be to, nuo praeities ją skyrė daugybė metų, ji 
atsilošė į sieną ir atvėrė dėžutę. Pamatė akmenėlius, kuriais kita- 
dos buvo nusagstytas jos vidus, subirusius į krūvelę ant dugno, 
apnuoginusius šiurkščias medines sieneles, kitados žaižaravusias 
stebuklinga grožybe, ir nusiminė. 

Sunkiai pakėlusi akis ir prisimindama praeitį, savo džiaugs- 
mui, išvydo raudoną ir oranžinį drugelį, nutūpusį ant palangės. 
Drugelis luktelėjo, tarsi kažką nebyliai kalbėdamas Fedrikai, pas- 
kui palengva išskleidė sparnelius, nuplazdėjo į orą ir dingo saulės 
šviesoje. 


SAnta Montetrione 


Sodininkas iš Prancūzijos 


Apleistas sodas ir paslaptingas kadaise jį prižiū- 
rėjęs sodininkas. Paslaptį saugantis dvaras. Dvi 
šeimos ir netikėtai jas sujungęs ryšys. Meilė ir jos 
trūkumas, aistros, pinklūs santykiai, džiaugsmo ir 
skausmo pamokos ir susitaikymas... Visa tai ir dar 
daugiau supinama šiltoje romano „Dvasių medis“ 
autorės knygoje. 


Namas prie jūros 


Romantiškas ir jaudinantis pasakojimas apie mei- 
lę, gebėjimą atleisti ir atskleistas praeities paslap- 
tis, aprėpiantis keturis dešimtmečius ir nusitęsian- 
tis nuo Toskanos iki Anglijos pajūrio. 


„Romane „Namas prie jūros“ yra visko: paslap- 
čių, detektyvo, aistringos meilės, kurią kursto dra- 
matiški įvykiai, puikių pasakų motyvų apie piktą 
pamotę, bjaurią, kaprizingą podukrą ir apie išgel- 
bėtoją dailininką Rafą Santorą. Santa Montefiore 
sukūrė tikrą stebuklą, nuo šio romano negalėsite 
atsiplėšti. Jis nepamirštamas!" 

RašyTOJA ADRIANA TRIGIANI 


Prarastos meilės jūra 


1958-ieji, Kornvalis. Prabangoje besimaudanti 
aristokratų Montagiu šeima leidžia idiliškas atos- 
togas ir ruošiasi šeimos galvos jubiliejui. Tačiau 
šventės naktį dingsta jubiliato brolis ir visi ženklai 
verčia laikyti jį nusižudžiusiu. Tėvo savižudybe ne- 
tikinčią dukrą tiesos paieškos nuveda į nedidu- 
ką viešbutuką Italijos pietuose, o ten ją pasitinka 
keistas paniurėlis ir netikėtos paslaptys. Selestrija 
greit supranta visiškai nepažinojusi tėvo. Negana 
to, mergina netrunka įsitikinti, kad labai prastai 
pažįsta ir save pačią. Saulės nutviekstame Italijos 
pajūryje bus lemta sugriūti daugeliui jos iliuzijų. 
Tačiau kai ką mergina gaus ir mainais... 

Kokias Selestrijos tėvo paslaptis slepia viešbu- 
tuko sienos? Ir kokios permainos bei atradimai 
laukia pačios merginos? 

Nepažįstamoji iš Paryžiaus 
Bestselerio „Sodininkas iš Prancūzijos“ autorės 
knyga. Netikėtų vingių ir įsimintinų veikėjų kupi- 
na dramatiška ir kartu labai romantiška istorija, 
pasakojanti apie šeimos laimę griaunančias pa- 
slaptis ir gydančią meilės galią, kuri vienintelė 
įstengia išsklaidyti nepasitikėjimą ir paguosti su- 
žeistas širdis. 


Neužmiršk manes 


Odrė Garnet užaugo visų gerbiamoje anglų šei- 
moje, kartu su kitais atvykėliais iš Anglijos įsikūru- 
sioje Buenos Airių priemiestyje, nedidelėje anglų 
bendruomenėje. Mergina visada žinojo, kad vie- 
ną dieną sutiks savo gyvenimo meilę ir ištekėjusi, 
kaip ir jos tėvai, nugyvens laimingą, ramų, viskuo 
aprūpintą gyvenimą. Tačiau kai tokį vyrą sutinka, 
netikėtai pamilsta jo brolį - visišką priešingybę, 
talentingą neramios sielos jaunuolį, vietoj stabi- 
lumo ir ramios gyvenimo tėkmės siūlantį polėkį 
ir aistrą. Odrė turės pasirinkti tarp to, ką jai pa- 
taria protas, ir to, kur link krypsta širdis, 0 priimto 
sprendimo atgarsiai lydės visą gyvenimą, palies- 
dami net jos vaikų likimą... 


Senojo švyturio paslaptis 


Dar viena puikios pasakotojos, „Sodininko iš 
Prancūzijos“ autorės, knyga, pasakojimas apie 
išsibarsčiusią šeimą, praeities paslaptis ir meilę, 
kuri niekada nemiršta. Mergina aiškinasi motinos 
gyvenimo istoriją, sužino giminės paslaptis ir ne- 
tikėtai atranda meilę. Tik ar jai pavyks ją prisijau- 
kinti? Knygoje susipina kelios intriguojančios isto- 
rijos, keli netikėtų posūkių kupini likimai, užburia 
nuostabūs Airijos gamtovaizdžiai. Puikus pasirin- 
kimas norintiems pabėgti nuo kasdienių rūpesčių 
į pasaulį, kupiną paslapčių ir romantikos. 


Montefiore, Santa 


Mo-131  Dėžutė su drugeliu : romanas / Santa Montefiore ; iš ang- 


lų kalbos vertė Renata Valotkienė. — Vilnius : Alma littera, 
2015. — 560 p. 
ISBN 978-609-01-2077-4 


Bestselerio „Sodininkas iš Prancūzijos“ autorės knyga, jausminga ir išminties 
kupina šeimos saga. Jaunutė anglė Helena ir žavus čilietis keliautojas bei rašytojas 
Ramonas, pamilę vienas kitą, tiki amžinai būsiantys kartu. Tačiau, susidūrusi su 
gyvenimo išbandymais, jųdviejų šeima ima byrėti. Helenos, Ramono, o vėliau ir jų 
vaikų laukia ilgas kelias, gausus netekčių ir atradimų, išsiskyrimų ir naujų pažinčių. 
Nuėję šį kelią, romano veikėjai galiausiai išmoks pažinti save ir vieni kitus, išgirsti, 
ko trokšta širdis, gal net vieną dieną suprasti, kas visų svarbiausia, įminti niekada 
nesibaigiančios, stipresnės net už mirtį, meilės paslaptį. 


Populiari Didžiosios Britanijos rašytoja Santa Montefiore (Santa Montefjorė) 
gimė 1970 metais Hampšyre, vėliau ištekėjo už garsaus istoriko Simono Sebago 
Montefiore's. Šeima gyvena Londone, augina dukteris Lilę ir Sašą. Rašytoja yra daug 
laiko praleidusi Argentinoje, kur užaugo jos motina. Santa Montefiore skaitytojams 
puikiai pažįstama kaip romanų „Sodininkas iš Prancūzijos“, „Dvasios medis“, 
„Namas prie jūros“, „Prarastos meilės jūra“, „Po Italijos saule“, „Nepažįstamoji iš 
Paryžiaus“, „Neužmiršk manęs“, „Senojo švyturio paslaptys“ autorė. 

Populiari Didžiosios Britanijos rašytoja Santa Montefiore skaitytojų 
mėgstama už gebėjimą meistriškai pasakoti dramatiškas ir kartu 
labai romantiškas istorijas, kupinas netikėtų vingių ir įsimintinų 
veikėjų. Įdomūs, tikroviški ir išmintingi rašytojos pasakojimai 
prikausto dėmesį nuo pirmo knygos puslapio iki pat pabaigos. 
Puikus pasirinkimas norintiems pabėgti nuo kasdienių rūpesčių 

į pasaulį, kupiną paslapčių ir romantikos. 


GYVENIMAS - TARSI KNYGA Iš DAUGYBĖS SKYRIŲ, 
KURIUOS SIEJA VIENA BENDRA GIJA - MEILĖ 


Jaunutė anglė Helena ir čilietis keliautojas bei rašytojas Ramonas kelerius 
metus buvo labai laimingi kartu. Atsitiktinai susipažinę Anglijos vandenyno 
pakrantėje, juodu nebesiskyrė - drauge keliavo po pasaulį ir mėgavosi 
svaiginančia meile vienas kitam. Tačiau gimus vaikams poros gyvenimas 
ima keistis - Helena įsikuria Ramono namuose Čilėje, o jis toliau keliauja 
vienas, vis rečiau užklysdamas į namus ir vis labiau toldamas nuo išsiilgusios 
žmonos ir vaikų - dievinančios tėtį Federikos ir mažėlio Halo. 


Kartą grįžęs iš Peru Ramonas parveža dukrai nuostabaus grožio dėžutę 

su drugeliu, pasak legendos, kadaise priklausiusią inkų princesei ir saugančią 
didelės meilės paslaptį. Dėl tėvų nesutarimų liūdinti Federika tikisi, kad 
stebuklingoji dėžutė padės jos šeimai visada būti kartu. Bet šiai Mergaitės 
svajonei nelemta išsipildyti. 


Visų jų - Helenos, Ramono, Federikos, Halo - laukia ilgas kelias, gausus 
netekčių ir atradimų, išsiskyrimų ir naujų pažinčių, kurį nuėję jie gaus 
galimybę pažinti save ir vieni kitus, išgirsti, ko trokšta širdis, ir gal net 
vieną dieną įminti tikrąją stebuklingosios dėžutės su drugeliu paslaptį... 


knygų 


klubas 


Tapkite Knygų klubo nariu! 

+ Naujausios ir populiariausios knygos 

+ Ypatingi pasiūlymai 

+ Knygų pristatymas į bet kurį pasaulio kraštą 
www.knyguklubas.lt 


